
Dragostea ce avem pentru patria noastră ne îndeamnă, pe de 
o parte, să lăudăm neamul din care ne-am născut, iar pe de 
alta, dragostea de adevăr ne împiedică, în aceeaşi măsură, să 
lăudăm ceea ce ar fi, după dreptate, de osândit. Le va fi lor 
mai folositor dacă le vom arăta limpede în faţă cusururile 
care-i sluţesc decât dacă i-am înşela cu linguşiri blajine şi cu 
dezvinovăţiri dibace... (Dimitrie Cantemir) 

întâi lumina minţii şi pe urmă focul aprins al patriotismului... 
Peste 50 de ani, nu mai târziu, cele publicate sau crezute de 
mine şi de oamenii din timpul meu vor deştepta din nou interesul 
publicului românesc... (Constantin Rădulescu-Motru, 1946) 





Pentru Oana, soţia mea, şi Ilinca, fiica mea, care s-a născut 
odată cu această carte. De asemenea, lucrarea este un tribut 
adus academicianului Constantin Rădulescu-Motru (autorul 
unor lucrări anterioare de psihologie a poporului român) şi 
mentorului acestuia, fondatorul psihologiei experimentale, 
Wilhelm Wundt. 

Mulţumiri 


Am început să gândesc lucrarea şi să adun date din anul 2005 şi am scris-o pe parcursul anilor 
2014-2015. Lucrarea s-a bazat pe o consultanţă largă, naţională şi internaţională. Toată responsabilitatea 
pentru textul final integrat îmi revine mie ca autor, căci nu am preluat mereu toate sugestiile 
consultanţilor exact aşa cum au fost ele formulate de aceştia. într-adevăr, deşi am avut un nucleu 
larg de consultanţi de top, am asumat monografia ca demers individual, deoarece într-o temă atât 
de complexă este greu să satisfaci toate nuanţele, adesea contradictorii, cerute din partea specialiştilor 
din domenii diferite (uneori chiar din acelaşi domeniu), nuanţe care, deşi importante, ne împiedică 
uneori să ajungem la esenţe, schimbând logica constructivă care ne spune că nuanţele vin după 
esenţe, pentru a le problematiza şi face mai riguroase, nu înainte de acestea! Aşadar, iniţial am 
făcut analizele/studiile şi am scris textul, iar apoi l-am discutat şi nuanţat pe alocuri cu specialişti 
de top din domenii relevante pentru monografie. 

Pentru partea de psihologie: 

• Prof. univ. dr. Dragoş Iliescu (Universitatea din Bucureşti) şi conf. univ. dr. Anca Dobrean 
(Universitatea „Babeş-Bolyai” din Cluj-Napoca) au avut un rol important. Dragoş Iliescu este 
preşedintele International Test Commission şi a avut un rol decisiv în adaptarea unui număr mare 
de teste în România prin TestCentral. Anca Dobrean este expert internaţional în psihodiagnostic 
şi a avut un rol decisiv în adaptarea unui număr mare de teste în România prin RTS Cluj. 
Amândoi mi-au pus la dispoziţie testele adaptate, de interes pentru această lucrare, şi bazele de 
date necesare pentru analize primare şi secundare şi m-au asistat în calitate de consultanţi la 
interpretarea unor rezultate. 

• Mulţumiri speciale trebuie să le adresez colegilor cu care m-am consultat pe partea de metodologie: 
prof. univ. dr. Florin Alin Sava, Universitatea de Vest din Timişoara; prof. univ. dr. Dragoş 
Iliescu, Universitatea din Bucureşti; conf. univ. dr. Mircea Comşa, Universitatea „Babeş-Bolyai”; 
lector univ. dr. Silviu Matu, Universitatea „Babeş-Bolyai”; şi lector univ. dr. Robert Balăzsi, 
Universitatea „Babeş-Bolyai”. 

• Le mulţumesc colegilor de la Departamentul de Psihologie Clinică şi Psihoterapie şi doctoranzilor 
de la Şcoala Doctorală de Psihodiagnostic şi Intervenţii Psihologice Validate Ştiinţific din cadrul 
Universităţii „Babeş-Bolyai” pentru ajutorul dat la identificarea literaturii de specialitate (de 
exemplu, având rolul de al doilea evaluator în analiza rezultatelor din bazele de date internaţionale), 
la culegerea unor date noi şi/sau prelucrarea primară şi secundară a unor date (cu rol de dublă 
verificare). îi menţionez pe: prof. univ. dr. Aurora Szentăgotai, conf. univ. dr. Oana David, 
lector univ. dr. Amfiana Gherman, lector univ. dr. Silviu Matu, lector univ. dr. Cristina Mogoaşe, 
lector univ. dr. Simona Ştefan, cercetător Cristina Costescu, bursierii postodoctorali Ioana 
Cocia, Raluca Igna şi doctoranzii: Aurelian Bizo, Roxana Cardoş, Diana Căzănescu, Diana 
Cândea, Alina Cîmpean, Carmen Coteţ, Raluca Georgescu, Alexandra Neguţ, Horea Oltean, 
Costina Păsărelu, Alice Prefit, Radu Şoflău şi Sergiu Vălenaş. 

• Le mulţumesc colegilor de la linia maghiară din Universitatea „Babeş-Bolyai” care s-au implicat 
în calitate de consultanţi, pentru ajutorul dat la culegerea şi analiza unor date şi la clarificarea 
unor concluzii. 

MULŢUMIRI 


• Le mulţumesc altor colegi psihologi din ţară pentru comentarii şi sugestii: prof. univ. dr. 
Simona Trip (Universitatea din Oradea) şi prof. univ. dr. Ticu Constantin (Universitatea 
„Alexandru Ioan Cuza” din Iaşi). 

• De asemenea, le mulţumesc unor colegi psihologi din diaspora ştiinţifică românească (dr. Vlad 
Glăveanu, Aalborg Universitet, Danemarca/London School of Economics, Marea Britanie, dr. Alina 
Agiurgioaei Boie, Albert Ellis Institute, SUA etc.) pentru datele oferite şi comentariile utile. 
Adrian Stanciu (Bremen International Graduate School of Social Sciences) şi Corina Tarniţă 
(Princeton University) mi-au facilitat accesul la date primare, unele încă nepublicate, care au 
făcut obiectul analizei secundare în monografie. 

• Antonio Terracciano (Florida State University) şi David Rând (Yale University) mi-au facilitat 
accesul la datele primare din studiile lor, care au Scut obiectul analizei secundare în monografie. 
Dr. Terracciano este şi coautor al celui de-al treilea studiu (trimis deja spre publicare la o revistă 
internaţională). 

Pentru părţile mulţi-, inter- şi/sau transdisciplinare le mulţumesc următorilor: 

• Prof univ. dr. Mircea Dumitru (Universitatea din Bucureşti) şi prof. univ. dr. Mircea Flonta 
(Universitatea din Bucureşti), membri corespondenţi ai Academiei Române (consultanţi pentru 
capitolele 1 şi 3 şi, în general, pentru pârţile/analizele culturale din lucrare). Prof. univ. dr. 
Ioana Both (Universitatea „Babeş-Bolyai”) mi-a oferit de asemenea consultanţă pentru partea 
culturală (cu accent pe secţiunea legată de limba română). 

• Prof. univ. dr. Octavian Popescu, membru al Academiei Române, prof. univ. dr. Andrei Miu 
(Universitatea „Babeş-Bolyai”) şi dr. Beatrice Kelemen (Universitatea „Babeş-Bolyai”) (consultanţi 
pentru părţile de biologie/genetică din lucrare). 

• Prof. univ. dr. Ovidiu Ghitta (Universitatea „Babeş-Bolyai”) şi prof. univ. dr. Călin Felezeu 
(Universitatea „Babeş-Bolyai”) (consultanţi pentru părţile de istorie din lucrare). 

• Prof. univ. dr. Ioan Chirilă (Universitatea „Babeş-Bolyai”) (consultant pentru părţi culturale la 
interfaţa cu religia). 

• Prof. univ. dr. Vasile Dâncu (Universitatea din Bucureşti) şi conf. univ. dr. Mircea Comşa 
(Universitatea „Babeş-Bolyai”) mi-au fost consultanţi pentru discuţii metodologice clarificatoare. 
Vasile Dâncu, prin IRES, a contribuit la elaborarea unor studii recente riguroase cu referire la 
auto- şi heterostereotipurile românilor, iar Mircea Comşa este membru al echipei care a 
coordonat culegerea datelor din România incluse în World Values Survey (date utilizate şi în 
această lucrare - 2010-2014). 

Alte mulţumiri: 

• Le mulţumesc tuturor celor care au participat la conferinţele în avanpremiera lucrării de la 
Universitatea „Babeş-Bolyai” din Cluj-Napoca, Universitatea din Bucureşti, Universitatea 
„Alexandru Ioan Cuza” din Iaşi şi Universitatea de Vest din Timişoara şi care, prin intervenţiile 
avute, m-au ajutat Ia finisarea concluziilor monografiei. 

• Le mulţumesc tuturor specialiştilor psihologi care de-a lungul timpului au adaptat instrumente 
psihologice riguroase în România. De asemenea, mulţumesc echipelor din România şi din celelalte 
ţări care au contribuit de-a lungul timpului la culegerea datelor din World Values Survey. Multe 
dintre aceste informaţii au făcut obiectul analizelor secundare incluse de mine în această lucrare. 

' Le mulţumesc profesorilor Septimiu Chelcea (Universitatea din Bucureşti), Luminiţa Iacob, 
Maria Nicoleta Turliuc, Ion Dafinoiu (Universitatea „Alexandru Ioan Cuza” din laşi) şi Alin 
Gavreliuc (Universitatea de Vest din Timişoara) pentru indicarea unor referinţe relevante pentru 
această monografie şi/sau discuţiile clarificatoare. 

’ Le mulţumesc jurnaliştilor Ruxandra Hurezeanu (Sinteza). Remus Florescu (Adevărul) şi Raluca 
Pantazi (HotNews.ro) pentru publicarea în reviste de cultură şi/sau în mass-media a unor 
avanpremiere ale lucrării; curiozitatea lor a fost şi un imbold pentru încheierea lucrării la timp. 
De asemenea, mulţumesc Asociaţiei Cluburilor Lions din România şi Camerei de Comerţ 

Româno-Germane din Bucureşti, care au organizat conferinţe de prezentare a lucrării, în 
avanpremieră. Avanpremierele au constituit oportunităţi de derulare a unui cvasiexperiment (vezi 
postfaţa lucrării) şi clarificări importante. 

• Mulţumesc Foreign Policy România pentru premiul de cercetare/inovare în 2015, care s-a bazat 
şi pe această lucrare (şi pentru diseminarea unor concluzii în avanpremieră). 

Notă : părţi din această lucrare au fost publicate în reviste de cultură şi gândire critică - (1) Sinteza : 
(a) „Radiografia psihologică a poporului român după eliberare. Avanpremieră a lucrării Psihologia 
poporului român" (noiembrie 2014 - Zidul care cade, ziduri care cresc - părţi din capitolul 4, 
secţiunea personalitate - David, 2014b); (b) „Despre psihologia românilor” (martie 2015 - Obsesia 
imaginii părţi din capitolul 5 - David, 2015b) şi (c) „Ce s-a schimbat în psihologia poporului 
român după 100 de ani” (aprilie 2015 - Generaţia înfrântă părţi din capitolul 5 - David, 2015c); (2) în 
revista de cultură Tomisul Cultural : „Psihologia poporului român, de la clasici în prezent. O 
microanaliză comparativă” (iunie 2015 - părţi din capitolul 5 - David, 2015e) şi (3) în Revista de 
Politica Ştiinţei şi Scientometrie : „Cum s-a născut monografia Psihologia poporului român. Profilul 
psihologic al românilor. Provocarea peste timp a lui Constantin Rădulescu-Motru” (iunie 2015 - părţi 
din introducere şi capitolul 1 - David, 2015d). Părţi din monografie şi baze de date primare pentru 
analize independente vor fi postate pe blogul personal la https: //danieldavidubb.wordpress. 
com/2015/04/17/intrebari-si-raspunsuri-cu-referire-la-lucrarea-psihologia-romanilor/, unde vor avea 
loc şi discuţii asupra lucrării. Unele segmente din monografie vor fi publicate în reviste de 
specialitate din ţară şi din străinătate (toate cele trei studii originale sunt deja trimise spre publicare 
la reviste internaţionale de profil). 
















Introducere 


De ce această lucrare? 

Ca psiholog cognitivist, sunt interesat de modul în care prelucrările informaţionale 
influenţează manifestările noastre subiectiv-emoţionale, cognitive, comportamentale şi 
psihobiologice, iar în cadrul lor mă interesează mai ales discrepanţa dintre „cum este” 
un fenomen psihologic versus „cum credem” noi că este un fenomen psihologic, deoarece 
această discrepanţă are consecinţe psihologice majore, mai ales asupra funcţionării, 
adaptării şi sănătăţii noastre psihice. Spre exemplu, studiul cogniţiilor iraţionale - ca 
discrepanţă dintre „ceea ce este” şi „ceea ce credem” - a reprezentat şi reprezintă un 
program de cercetare fundamental în cariera mea academică, sintetizat recent printr-o 
lucrare monografică la Oxford University Press (vezi David et al., 2010), cu implicaţii 
aplicative importante (de exemplu, în psihodiagnostic şi psihologie clinică/psihoterapie). 
Lucrării i s-a acordat în 2012 Premiul „Constantin Rădulescu-Motru” al Academiei 
Române. Ca psiholog format în şcoala clujeană de psihologie - fondată de Florian 
Ştefănescu-Goangă -, am orientarea experimentală/empirică ( evidence-based/empirically 
supported), care este şi fundamentul abordării cognitive în psihologie. Folosesc aici 
termenul empiric cu sensul de „validat ştiinţific’7„bazat pe dovezi”, el având multe sensuri 
şi semnificaţii în limbajul comun sau în diverse discipline ştiinţifice. De asemenea, 
termenul experimental este utilizat în sensul său mai larg, legat de demersul empiric. 

Proiectul de faţă a fost gândit în anul 2005, când Terracciano şi colaboratorii săi au publicat 
în prestigioasa revistă Science un studiu major în care analizau, în 49 de ţări/culturi ale lumii, 
discrepanţa dintre „cum suntem” sub aspectul trăsăturilor de personalitate şi „cum credem” 
că suntem. Publicarea articolului în revista Science arată interesul major al comunităţii 
ştiinţifice pentru această temă. într-adevăr, într-o lume globalizată, în care ţările/culturile vin 
tot mai des în interacţiune, indiferent de distanţa geografică, şi într-o Uniune Europeană ce 
încearcă să-şi integreze cât mai bine membrii extrem de diverşi, înţelegerea acestui aspect 
este fundamentală pentru promovarea colaborării şi a păcii şi pentru evitarea conflictelor. Spre 
exemplu, dacă o ţară/cultură are o anumită imagine despre sine, foarte discrepantă faţă de 
cum este aceasta în fapt, iar altă ţară/cultură o tratează aşa cum este, nu aşa cum crede aceasta 
că este, pot să apară frustrări, tensiuni şi situaţii internaţionale dificile. 

Aşadar, deşi problema pusă în articolul din Science se încadra, la nivel de ţară/cultură, 
perfect în preocupările mele la nivel de individ, nu l-am putut utiliza în cel mai înalt grad 
deoarece România lipsea din această analiză! Ţinând cont de interesul propriu de cercetare 
şi de tradiţia pe care o aveam în studiul psihologiei românilor (de exemplu, prin Constantin 
Rădulescu-Motru), am decis să corectez această lipsă. Am beneficiat aici şi de faptul că, 

de-a lungul timpului, ca autor, editor sau consultant, am contribuit la adaptarea în iară a 
unei serii de teste psihologice majore (peste 20), ceea ce îmi dădea avantajul de a înţelege 
o componentă a discrepanţei, şi anume „cum suntem”. Odată început acest proiect, am 
hotărât să-l fac mai complex, incluzând în analiză cât mai multe dintre studiile deja publicate 
în literatura de profil în care românii sunt comparaţi cu alte ţări/culturi, la care am adăugat 
trei studii noi, derulate ca parte a acestui proiect. Aşadar, sintetic spus, astfel s-a născut 
acest proiect: „cum sunt” versus „cum se cred” românii prin prisma unor atribute psihologice. 
Extinderea interesului de la analiza unor teorii cognitive aplicate la nivel individual la analiza 
lor la nivel de ţară/cultură corespunde dinamicii internaţionale a domeniului psihologiei/ 
psihoterapiei cognitive, unul dintre mentorii mei principali în ştiinţă, profesorul american 
Aaron T. Beck, fondatorul psihoterapiei cognitive, iniţiind-o prin lucrarea sa de pionierat 
din 2000, Prisoners of Hate: The Cognitive Basis of Anger, Hostility, and Violence. 


Care este cadrul ştiinţific general al lucrării? 

Un domeniu în plină expansiune astăzi în psihologie este cel al psihologiei interculturale, 
unde analiza atributelor psihologice se face la nivel de ţară/cultură, comparativ cu alte 
ţări/culturi, nu la nivel de individ sau la nivel de grupuri mai mici sau mai mari din 
aceeaşi cultură. Psihologia interculturală apare în două forme în ştiinţa psihologică 
modernă: ca specialitate sau ca metodologie de cercetare. în această monografie, psihologia 
interculturală este folosită mai mult ca metodologie de cercetare în demersul experimental/ 
empiric, deoarece tematica principală - discrepanţa dintre „cum suntem” şi „cum credem 
că suntem” - este legată de ştiinţele cognitive, iar conţinutul său de atribute psihologice 
măsurate psihometric (psihodiagnostic) şi clinic. Mai precis, monografia de faţă abordează 
într-un cadru dominant etic (cu elemente emice), dintr-o perspectivă cognitivă (cu un 
conţinut psihometric şi uneori clinic), discrepanţa dintre „cum sunt” şi „cum se cred” 
românii prin prisma unor atribute psihologice, pe un fond experimental/empiric (cu 
metodologia psihologiei interculturale), într-un cadru al teoriei complexităţii şi analizei 
multinivelare. Acest demers este complementar altor abordări anterioare ale psihologiei 
românilor gândite din perspectiva altor specialităţi psihologice (de exemplu, etnopsihologie, 
psihologie socială, psihologie interculturală şi culturală), adesea într-un demers dominant emic 
(cu elemente etice). Termenii etic şi emic au nuanţe diferite la autori diferiţi (vezi şi Gavreliuc, 
2011; Iliescu, 2015 ; Iluţ, 2000). în contextul prezentei monografii, dacă abordarea emică se 
referă la înţelegerea şi studierea fenomenului din interiorul culturii analizate, abordarea etică 
presupune înţelegerea fenomenului cu o metodologie internaţională care ne raportează 
sistematic şi la alte ţări/culturi. Pentru componenta clinică din acest demers, poate mai puţin 
cunoscută în acest context, vezi ca exemplu Lucio şi colaboratorii săi (2001), în Journal of 
Clinical Psychology, care compară trăsăturile de personalitate la americani şi mexicani. 

Prin această abordare asupra unui fenomen atât de complicat - psihologia românilor -, 
monografia de faţă se încadrează perfect în ştiinţa contemporană, care promovează studiul 
fenomenelor complexe, prin abordări mulţi-, inter- şi transdisciplinare. Spre exemplu, în 
2011 am participat ca membru în proiectul European Science Foundation/ESF cu referire 
la analiza multinivelară a minţii umane: Human Brain : From Cell to Society, proiect 
strategic care arată că ştiinţa contemporană trebuie să abordeze fenomene complexe 
relevante ştiinţific şi social, nu doar fenomene disciplinare. 







INTRODUCERE 


15 


De ce a durat atât (2005-2015)? 

în primul rând, am vrut ca această analiză să fie riguroasă şi complexă. Din păcate, la data 
respectivă (2005) nu existau adaptate în România principalele teste/instrumente psihologice 
care să ne permită astfel de analize valide (de exemplu, „cum suntem” vs. „cum credem 
că suntem”). Spre exemplu. Constantin Rădulescu-Motru a tras concluzii bazate pe 
metodologia de vârf existentă la vremea sa. Dar, cum nu existau atunci multe date 
disponibile prin prisma metodologiei de astăzi, majoritatea concluziilor sale au de fapt o 
valoare epistemică mai apropiată de nişte ipoteze interesante decât de nişte cunoştinţe 
validate ştiinţific. în plus, în lucrările anterioare nu s-a urmărit programatic distincţia 
dintre „cum suntem” şi „cum credem că suntem” sub aspectul unor atribute psihologice, 
amestecându-se aşadar cele două în concluziile formulate. Ştiam în 2005 că există un 
program complex de adaptare a mai multor teste psihologice majore în România, aşa că 
am preferat să aştept apariţia lor (în adaptarea unora m-am implicat personal) pentru a 
aborda tema la nivelul de vârf al metodologiei vremurilor noastre (care probabil va fi la 
rândul ei depăşită în viitor). Durata, deşi poate să pară mare, este similară aplicaţiilor 
practice majore din alte domenii de vârf ale ştiinţelor vieţii; spre exemplu, în farmacoterapie, 
distanţa de la cercetarea fundamentală la medicament poate dura chiar mai mult şi la fel 
stau lucrurile şi în domeniul psihologiei clinice/psihoterapiei. 


De ce acest titlu? 

Am vrut să pornesc de la lucrarea academicianului, filosofului şi psihologului Constantin 
Rădulescu-Motru - Psihologia poporului român - (vezi Rădulescu-Motru, 1999), pe care 
să o dezvolt însă într-o paradigmă modernă a psihologiei contemporane. Aşadar, demersul 
este atât unul ştiinţific, cât şi un tribut adus academicianului Constantin Rădulescu-Motru 
şi fondatorului psihologiei experimentale Wilhelm Wundt. într-adevăr, Constantin 
Rădulescu-Motru face parte, alături de Eduard Gruber şi Florian Ştefănescu-Goangă, din 
prima generaţie de doctori români în psihologie de la Wilhelm Wundt (Wundt-Motru); 
pe linia lui Florian Ştefănescu-Goangă, eu fac parte din a cincea generaţie (Wundt- 
Goangă-Roşca-Radu-David). Am inclus însă un subtitlu - Profilul psihologic al românilor 
într-o monografie cognitiv-experimentală - pentru a arăta că nu mă voi rezuma la o simplă 
listare/analiză a unor aspecte psihologice, ci că aceste aspecte psihologice vor fi incluse 
într-un profil psihologic comprehensiv, care poate avea apoi utilizări diverse (vezi mai 
jos). Aşadar, am lăsat ca titlu Psihologia poporului român pentru a arăta conexiunea - ca 
preocupare, nu drept cadru teoretico-metodologic - cu lucrarea anterioară a lui Constantin 
Rădulescu-Motru; sintagma fiind mai veche nu se regăseşte şi în volum decât atunci când 
se referă la lucrări din trecut care au utilizat-o. Am adăugat însă în subtitlu profilul 
psihologic al românilor pentru a ne diferenţia (sintagmă utilizată şi în lucrare). în 
literatura psihologică de profil se utilizează frecvent ca sinomini termeni precum ţară, 
cultură, naţiune, societate, populaţie etc.; şi eu am utilizat aceşti termeni în carte adesea 
în forma ţară/cultură. La fel de bine se regăsesc în titluri ale lucrărilor sau în texte 
ştiinţifice (sau guvernamentale) sintagme precum psihologia americanilor (psychology of 
Americans), psihologia italienilor {psychology ofltalians) etc. sau, cu referire la atributele 

psihologice ale unei populaţii, se folosesc pentru aceasta termeni precum americanii 
( Americans ), germanii ( Germans ) etc. (vezi şi Lucio et al., 2001). în fine, Schmitt şi 
colaboratorii săi (2007) utilizează sintagme precum profilul naţional de personalitate 
(naţional personality profite ), profilul naţiunilor (profiles of individual nations) etc. Chiar 
în revista Science (Terracciano et al., 2005), se vorbeşte simplu şi fără complexe şi 
ocolişuri despre canadieni, australieni etc., prin prisma unor atribute psihologice ca 
extraversiunea sau agreabilitatea, comparabile între astfel de populaţii, şi despre caracterul 
naţional (naţional character). Aşadar, pentru cei mai puţin familiarizaţi cu literatura de 
profil, trebuie să spun clar că utilizarea noţiunilor de români, psihologia românilor şi 
profilul psihologic al românilor într-o lucrare monografică de acest tip se înscrie perfect 
în paradigma domeniului (vezi şi discuţiile din secţiunea 2.2). Alte lucrări din ţară au 
avut abordări similare în utilizarea acestor sintagme ştiinţifice, atât în psihologie - 
psihologia românilor (Iacob, 2003 ; Liiceanu, 1998, 2015) -, cât şi în ştiinţe mai apropiate, 
precum sociologia - valorile românilor (Voicu şi Voicu, 2007). 

Aşa cum am spus mai sus, în ţară, Constantin Rădulescu-Motru a avut mai multe 
lucrări dedicate psihologiei poporului român (vezi Rădulescu-Motru, 1999). După redactarea 
acestor lucrări, Constantin Rădulescu-Motru a spus : „...peste 50 de ani, nu mai târziu, 
cele publicate sau crezute de mine şi de oamenii din timpul meu vor deştepta din nou 
interesul publicului românesc...” (3 februarie 1946 - vezi Rădulescu-Motru, 1999). 

Aşadar, eu am reluat acest proiect după aproape 70 de ani, deci cu o oarecare întârziere 
faţă de predicţia făcută de academicianul Constantin Rădulescu-Motru - întârziere justificată 
de regimul de care a avut parte cercetarea psihologică, până la desfiinţarea psihologiei 
în perioada comunistă -, cu o metodologie ştiinţifică nouă şi mai riguroasă. 


De ce am reluat acest proiect? 

Evident, nu doar dintr-un motiv academic, şi anume pentru a fi o continuare a lucrării 
academicianului Constantin Rădulescu-Motru şi pentru a-i împlini peste ani profeţia (deşi 
mărturisesc sincer că şi acesta a fost unul dintre factorii motivaţionali). Sunt însă alte 
motive mai pragmatice şi mai presante. Odată ieşită din regimul comunist şi intrată în 
Uniunea Europeană şi în NATO, societatea românească esţe în faza unei clarificări a 
valorilor sale. România are nevoie de un proiect de ţară care să-i definească poziţia în 
acest context internaţional şi care, odată ce a aderat la spaţiul occidental, s-o ajute să se 
integreze cât mai bine, pentru a beneficia de această aderare. într-adevăr, un sondaj IRES 
din 15 ianuarie 2015 efectuat pentru revista Sinteza (IRES, 2015) arată că 91% dintre 
români cred că România are nevoie de un nou proiect de ţară, iar 90% cred că această 
perioadă este un moment bun pentru a-1 începe. Spre exemplu, eu cred că neacceptarea 
noastră în spaţiul Schengen nu are la bază doar motive administrativ-politice, ci şi motive 
mai profunde, cum ar fi fundamentele psihoculturale pe care apar aceste incompatibilităţi 
politico-administrative. Este însă greu de conceput un proiect de ţară care să aibă succes, 
dar care să nu fie bazat pe înţelegerea profilului psihologic al oamenilor acelei ţări. Dacă 
un astfel de proiect nu se pliază pe psihologia românilor, va fi respins de aceştia. în 
acelaşi timp, un astfel de proiect nu trebuie doar să se plieze pe o psihologie existentă a 
românilor, ci şi să o dezvolte la nivelul permis de potenţialul acesteia. Un astfel de 
echilibru este însă greu de atins, fără a înţelege cu rigoare psihologia românilor. 

Lucrările clasice asupra psihologiei românilor au apărut la momente de cotitură pentru 
istoria noastră ide exemplu, pregătirea, formarea şi consolidarea statului naţional românesc), 
într-adevăr, cercetarea psihologiei românilor a fost din start asociată cu identitatea 
naţională, ceea ce face ca această temă să fie încărcată de emoţie şi chiar de o suspiciune 
protectivă (de înţeles psihologic, având în vedere istoria românilor). Prin comparaţie, 
publicarea unor cercetări asupra atributelor psihologice la americani sau la alte popoare 
(vezi, de exemplu, profilul de personalitate al americanilor în Terracciano et al ., 2005) 
este luată ca orice alt demers ştiinţific, fără a genera o emoţionalitate mai mare decât este 
cazul. Cred însă că psihologia românească a ajuns să aibă forţa şi maturitatea ştiinţifică 
de a aborda această temă, într-o logică dominant etică (dar cu elemente emice), după modele 
internaţionale, direct, constructiv şi fără complexe. Şi mai cred că miza integrării noastre 
în Uniunea Europeană, cu bătaie lungă din punct de vedere istoric, este pentru români un 
astfel de moment de cotitură în prezent, care cere o astfel de monografie (păstrând 
proporţiile, aşa cum au intervenit decisiv la vremea lor - pentru modernizarea ţării şi 
emanciparea românilor - Şcoala Ardeleană, Generaţia Paşoptistă, Junimea Română etc.). 

Aşa cum am spus, construind şi/sau adaptând în România, de-a lungul timpului, multe 
teste psihologice, am ajuns, inevitabil, să am o înţelegere integrată a acestui profil 
psihologic, rămânând în acelaşi timp mereu frapat de distorsiunile promovate în spaţiul 
public despre psihologia românilor. Aşadar, acest demers urmăreşte să reducă prejudecăţile 
pe care le avem despre noi şi despre alţii. Astfel, sper că şi alţii vor avea o părere corectă 
despre noi, mai ales că unele rezultate din această lucrare vor fi publicate şi în limbi de 
circulaţie internaţională. Prea mulţi oameni şi prea multe instituţii îşi dau cu părerea 
despre cum sunt românii, adesea pornind de la simple impresii, într-o manieră mai puţin 
fundamentată de dovezi, nefacând astfel decât să susţină stereotipuri nereprezentative 
(clişee), fie ele (prea) pozitive sau (prea) negative. într-adevăr, multe analize/comentarii 
asupra identităţii românilor au alunecat în exagerarea pozitivului sau a negativului, 
amândouă cu efecte dezastruoase asupra statutului, respectului şi credibilităţii noastre 
internaţionale şi asupra progresului bazat pe (auto)cunoaştere. Aşadar, este o datorie de 
onoare patriotică să nu laşi clişeele să greveze imaginea unui popor, iar eu voi încerca să 
fac asta cel puţin sub aspectul atributelor psihologice, reliefând clar aspectele pozitive şi 
prezentând constructiv aspectele care trebuie îmbunătăţite. Nu pretind că voi da imaginea 
corectă - căci suntem limitaţi oarecum de datele existente -, dar pretind că, în baza datelor 
existente, este demersul care ne apropie cel mai mult de imaginea corectă dintre toate 
câte au fost până acum. 

Când vorbesc de români, mă refer la cetăţenii români. Conform Dicţionarului explicativ 
al limbii române (DEX, 1996), termenul popor are mai multe sensuri şi semnificaţii, 
dintre care cele mai importante sunt: (1) „o formă istorică de comunitate umană... ai 
cărei membri locuiesc pe acelaşi teritoriu, vorbesc aceeaşi limbă şi au aceeaşi tradiţie 
culturală” (p. 824) şi (2) „totalitatea locuitorilor unei ţări, populaţia unei ţări; cetăţenii unui 
stat” (p. 824). Dacă prima opţiune este mai frecventă în domeniul istoriei, a doua este mai 
frecventă în ştiinţele sociale. Psihologia asumă, în lucrări diferite şi în tradiţii de cercetare 
diferite, ambele opţiuni. Opţiunea asumată aici, într-un cadru cognitiv şi experimental, 
este a doua. Pentru un exemplu al primei opţiuni asumate în psihologie, într-un cadru de 
etnopsihologie, vezi Iacob (2003) şi Iacob şi Iacob (2005). Analizele noastre şi ale altor 
colegi (vezi în capitolele lucrării) au arătat că, în general, nu există diferenţe semnificative 
din punct de vedere practic/ecologic între aspectele psihologice majore ale diverselor etnii 

din România (cu unele excepţii notabile, care vor fi discutate pe parcursul lucrării). Sigur 
că, dacă se modifică nivelurile de analiză, se pot găsi multe atribute diferenţiatoare, dar 
elementele comune în atributele şi valorile fundamentale sunt foarte puternice, pe fondul 
lor putându-se construi un proiect comun care să valorifice şi eventualele diferenţe 
specifice. Intr-adevăr, evoluţia istorică în acelaşi context geografic/istoric, ecologic şi 
cultural a condus la similarităţi psihologice majore între cetăţenii români de etnie română 
şi cetăţenii români de alte etnii importante de pe teritoriul ţării (de exemplu, maghiari). 
Aşadar, când vorbesc de români în această lucrare, mă refer la cetăţenii români vorbitori 
de limba română, nu doar la cetăţenii români de etnie română (care au limba română ca 
limbă maternă). în text voi utiliza termeni diferiţi, dar sinonimi, în funcţie de context şi de 
modul cum au fost prezentate datele în lucrările analizate: populaţia românească/populaţia 
din România, România, românii, eşantionul românesc /eşantionul din România etc. 

Cred că o astfel de analiză ar merita să fie publicată periodic. Dacă considerăm că o 
generaţie se întinde pe aproximativ 20 de ani, probabil că, pentru a înţelege cum se 
schimbă profilul psihologic al românilor în funcţie de evoluţia generaţională, ar merita 
publicată o astfel de lucrare la fiecare 20 de ani. Dacă vrem să surprindem mai bine 
schimbările în profilul de suprafaţă - vezi capitolul 2 pentru distincţia dintre profilul 
psihologic de adâncime şi profilul psihologic de suprafaţă -. probabil că analiza ar merita 
făcută la fiecare zece ani. Am în plan un astfel de proiect, cel puţin în următorii 30-40 
de ani de viaţă academică activă, iar apoi am speranţa că alţii îl vor continua. 


Ce urmăresc cu această monografie despre 
psihologia românilor? 

Pe scurt, prin elaborarea acestei lucrări mă interesează mai multe lucruri: (1) să realizez 
o primă sinteză modernă a atributelor psihologice ale românilor, reunindu-le pe cele deja 
publicate dispersat în literatura de specialitate, la care adaug analize secundare de date şi 
cercetări noi, cu implicaţii pentru cercetări viitoare şi aplicaţii (de exemplu, cum să ne 
dezvoltăm ca societate), (2) să ofer o oportunitate de autocunoaştere românilor, bazată 
pe cunoştinţe ştiinţifice ( evidence-based) şi (3) să apară o monografie ştiinţifică despre 
atributele psihologice ale românilor care să contribuie la cultura română. Altfel spus, 
lucrarea oferă o bază de date şi o sinteză a literaturii de specialitate la zi, din care fiecare 
poate selecta doar partea ce îl interesează (de exemplu, inteligenţa şi performanţa şcolară), 
în scopuri practice (de exemplu, îmbunătăţirea procesului educaţional) şi/sau de cercetare (de 
exemplu, dezvoltarea prin noi cercetări a unor concluzii prezentate aici). Autocunoaşterea ne 
poate face mai realişti, mai toleranţi şi mai înţelepţi ca popor. Şi pentru mine există o 
componentă de autocunoaştere în acest proces, ca o călătorie interioară personală. Mereu 
m-am întrebat de ce orice comportament normal şi apreciat în mediul academic din SUA este 
văzut diferit la noi în ţară, adesea trebuind să duc o luptă la baionetă pentru orice normalitate 
academică americană pe care o voiam şi pe care o exprimam şi în mediul academic românesc, 
într-adevăr, toate realizările Şcolii clujene de psihologie clinică şi psihoterapie (vezi David, 
2013) s-au făcut, în cea mai mare parte, în pofida mediului academic existent, nu cu 
susţinerea acestuia; sper ca la sfârşitul lucrării să găsesc un răspuns şi la acest lucru. 
Dacă primele două obiective sunt mai clare, al treilea trebuie explicat mai detaliat. 

Aceasta este o carte monografică mai deosebită. Deşi se bazează pe studii publicate în 
reviste şi la edituri de prestigiu din străinătate şi pe teste psihologice internaţionale, este 
o carte de psihologie în limba română, care se adresează nu doar ştiinţei psihologice din 
ţară, ci şi românilor ca public larg, oamenilor de ştiinţă din alte domenii şi culturii româneşti, 
într-adevăr, analiza şi sinteza într-un cadru unitar ale acestor studii de psihologie, acum 
dispersate, sunt importante atât pentru a înţelege psihologia românilor, cât şi pentru a 
îmbogăţi cultura românească. Cultura românească este definită mai ales într-o paradigmă 
literar-artistică şi fenomenologico-hermeneutică (de exemplu, prin valori estetice şi axiologice), 
adesea ştiinţa empirică având un rol mult mai mic decât în alte culturi mari ale lumii (mai 
ales de tip anglo-saxon şi germanic). Constantin Noica, unul dintre pilonii principali ai culturii 
româneşti actuale, spunea că „adevărul” şi „exactitatea” sunt diferite! Şi eu cred că 
exactitatea nu presupune neapărat adevăr, că adevărul nu se reduce complet la exactitate, 
dar că într-o lume modernă exactitatea contribuie foarte mult la adevăr! Intr-adevăr, nu 
avem o cultură cu un puternic filon analitic, fundamentată de cunoştinţe validate ştiinţific 
prin dovezi {evidence-based). Aşadar, nu avem încă o cultură bazată pe cunoaştere validată 
ştiinţific ( knowledge-based şi evidence-based culture). Asta probabil şi pentru că, uitându-mă 
la clasamentele academice internaţionale (vezi clasamentul ARWU pe www.shanghairanking. 
corn), nu am excelat în ştiinţă în general; probabil de aceea nu avem nici oameni de ştiinţă 
ca gânditori culturali, precum Richard Dawkins, Daniel Dennett, Stephen Hawking, Steven 
Pinker etc. Eu cred ferm că o cultură modernă fără un filon ştiinţific puternic nu este 
competitivă internaţional, într-o lume bazată pe cunoaştere ( knowldege-based society). 

Aşa cum am spus, ca psiholog din Şcoala clujeană de psihologie iniţiată de Florian 
Ştefânescu-Goangă, abordez psihologia într-un cadru experimental/empiric. Dar această 
lucrare nu este doar una de psihologie ştiinţifică, ci sper să pătrundă în cultura românească, 
aducând o componentă complementară de tipul cunoştinţelor validate ştiinţific. Insist aici: 
„complementară”, nu „alternativă” ! Prin asimilarea unui filon empiric de tipul cunoştinţelor 
validate ştiinţific, cultura românească poate deveni mai complexă şi mai puternică, 
într-adevăr, precum ştiinţele umaniste, psihologia ar trebui să contribuie masiv la cultura 
naţională. Rezultatele cercetărilor psihologice sunt însă de interes internaţional, în psihologie 
neexistând teorii locale, specific naţionale; mintea umană, asemenea biologiei umane, nu 
este definită naţional! Şi atunci când se abordează teme de interes local şi naţional, 
această abordare are la bază un aparat conceptual şi metodologic internaţional (de aici 
practica integrării abordării etice şi emice în psihologie). Aşadar, publicaţiile româneşti 
de psihologie, importante ştiinţific şi cultural, trebuie să reflecte cunoştinţe care au trecut 
testul comunităţii psihologice internaţionale, nu doar produse locale, adesea fără valoare 
epistemică sau culturală. Astfel, temele iniţial locale devin de interes mai general, contribuind 
la internaţionalizarea ştiinţei şi culturii româneşti. 

în România, psihologia a fost introdusă de studenţii lui Wilhelm Wundt, fondatorul 
psihologiei experimentale la nivel internaţional (Laboratorul din Leipzig): Florian Ştefănescu- 
Goangă (la Cluj-Napoca), Eduard Gruber (la Iaşi) şi Constantin Rădulescu-Motru (la 
Bucureşti). Aşadar, de la începuturi, psihologia românească a fost perfect ancorată 
internaţional, cu cărţi şi articole de referinţă, citite şi citate în toată lumea. Aceste cărţi/ 
articole de referinţă la nivel internaţional au fost prezentate şi în limba română, psihologia 
contribuind astfel la o cultură românească ancorată în modernitatea internaţională. Totul 
s-a degradat odată cu perioada comunistă. Iniţial, psihologiei i s-a cerut să devină o ştiinţă 
ideologică, să contribuie la formarea omului nou - omul comunist. în consecinţă, ancorarea 










internaţională s-a pierdut, psihologia devenind o ştiinţă locală, cu standarde şi personalităţi 
validate de partid, nu de comunitatea internaţională. în această formă, dacă şi când a 
reuşit să pătrundă în cultura românească, a facut-o într-o manieră mai eseistică şi i s-a 
permis un rol periferic. Apoi, deoarece nu s-a aliniat ideologic la nivelul aşteptărilor 
regimului comunist, psihologia a fost acuzată de impostură, de promovarea unor idei 
fasciste şi caracter subversiv, fiind interzisă ca instituţie de sine stătătoare: în 1977 s-au 
desfiinţat catedrele de specialitate din universităţi, iar din 1982 institutul de specialitate 
de la Academia Română. Atât catedrele, cât şi institutul au fost reînfiinţate după revoluţia 
anticomunistă din 1989. Dar mentalitatea localizaţionistă din perioada comunistă a mai 
persistat mult după aceea, în cea mai mare parte a ştiinţei psihologice româneşti (în toate 
centrele universitare - vezi Dobrean şi Matu, 2015, pentru o analiză recentă). Eu cred 
că psihologia românească a devenit însă astăzi o ştiinţă matură, integrabilă internaţional, 
cu dorinţa de a-şi redobândi rolul de odinioară, contribuind la îmbogăţirea culturii 
româneşti cu un filon analitic bazat pe cunoştinţe validate ştiinţific, adică filonul care 
descrie astăzi psihologia modernă. 


Care sunt fundamentele demersului monografic? 

Atunci când elaborezi profilul psihologic al unei populaţii definite ca „popor”, evident 
că începi un demers extrem de complex, cu implicaţii majore. Fără nicio motivaţie 
raţională, un astfel de demers polarizează membrii populaţiei analizate, prin mijloace 
emoţionale şi iraţionale. într-adevăr, academicianul Constantin Rădulescu-Motru a afirmat 
că nu a apucat să-şi finalizeze lucrările, că deja era idealizat de unii şi damnat de alţii. 
Intr-adevăr, oamenii simpli au deja propria viziune asupra poporului din care fac parte. 
Aşadar, dacă le confirmi viziunea, unii te pot aprecia, alţii pot spune însă : „Mare lucru, 
ştiam deja! ” ; cunoscând psihologia românilor, probabil cei din categoria a doua sunt 
mai mulţi. Dacă nu le confirmi viziunea, cel mai probabil vei fi criticat. Distorsiunea 
aceasta poate să existe şi în cazul unor specialişti, dacă ei gândesc asupra temei nu ca 
profesionişti, ci prin grila simţului comun. Aşadar, în cazul unui astfel de demers, 
probabilitatea atitudinii pozitive pare să fie mai mică decât probabilitatea unei atitudini 
negative; dar asta nu trebuie să sperie oamenii de ştiinţă mânaţi de interes epistemic şi 
patriotic. Eu sper chiar să schimb însă această situaţie prin faptul că (1) introduc distincţia 
între un demers empiric („cum suntem” ca popor şi „de ce/cum am ajuns aşa”) şi unul 
fenomenologico-hermeneutic (de exemplu, „cum credem” că suntem ca popor” şi „de ce 
credem asta” etc.), (2) folosesc o metodologie ştiinţifică modernă, explicită şi replicabilă 
independent de mine şi (3) majoritatea covârşitoare a rezultatelor analizate şi integrate în 
monografie au trecut deja testul ştiinţific, acestea fiind publicate în reviste internaţionale de 
prestigiu şi/sau în manuale ale unor teste de referinţă în domeniu, adaptate în România la 
rigori internaţionale (de exemplu, conform standardelor autorilor şi editurilor internaţionale 
care au publicat testele în străinătate). Aşadar, fiind o lucrare ce trezeşte sensibilităţi şi 
poate stimula interpretări false - din motivaţii idiosincrazice, din neînţelegerea metodologiei 
ştiinţifice etc. am fost foarte atent la ce spun şi cum spun, încercând mereu să fac 
distincţii clare între descrierile rezultatelor (reliefând şi limitele ştiinţifice inerente lor), 
interpretarea lor (argumentând interpretarea aleasă) şi evaluarea lor (argumentând evaluarea 

angajată), punând accent pe descrieri; pe alocuri, pentru a ajunge Ia publicul larg, în 
formularea unor interpretări şi evaluări, mai ales în integrarea lor în profilul psihologic 
al românilor, am folosit pe lângă formularea lor directă şi analogii sau metafore. Vreau 
astfel să mă delimitez clar de atitudini şi limbaje exagerate, fie acestea pozitive sau 
negative, scopul monografiei fiind constructiv şi progresist, de a reliefa punctele tari şi 
de a corecta constructiv punctele slabe din psihologia românilor, cu impact asupra 
emancipării acestora. 

De asemenea, în psihologia interculturală este bine cunoscut faptul că, atunci când 
elaborezi profilul psihologic al unei populaţii, faci anumite generalizări statistice care 
surprind doar tendinţele generale, tipologice şi nomotetice, nu toate aspectele idiografice 
ale fiecărui membru al populaţiei respective. Aşadar, unii români s-ar putea să nu se 
regăsească în acest profil statistic şi chiar să-l considere inadecvat. Sigur, la un nivel de 
analiză mai detaliat am putea vorbi despre „psihologiile românilor”, dar, dacă gândim 
astfel, în ultimă instanţă vom ajunge să vorbim despre psihologia fiecărui român, nu despre 
cea a românilor, neînvăţând nimic din proverbul „Nu vezi pădurea din cauza copacilor! 
Aşadar, care ar fi nivelul la care să ne oprim în acest demers pentru a-i maximiza valoarea 
teoretică şi aplicativă ? Folosind o analogie, uneori o analiză de la înălţime a unei zone 
împădurite îţi permite să înţelegi mai bine nevoile zonei decât analiza individuală a fiecărui 
copac sau a unei parcele luate la pas (Iară ca aceste două abordări să fie incompatibile, ci 
complementare)! într-adevăr, un astfel de profil psihologic, generat din perspectiva 
psihologiei interculturale, este foarte informativ dacă doreşti să concepi politici publice şi 
proiecte de ţară. Pe scurt, profilul psihologic al unei astfel de populaţii este definit statistic 
prin combinarea datelor de la mai mulţi indivizi din cadrul populaţiei. Acesta este un profil 
tipologic, iar prin generalizarea statistică pe care o presupune nu se referă la fiecare individ; 
cu referire la individ, profilul poate cel mult să sugereze unele dintre cauzele complexe care 
determină comportamentul individual (vezi capitolul 1 pentru detalii). 

Accentul lucrării de faţă nu cade asupra opiniilor psihologice, adesea fluctuante pe 
perioade scurte, ci asupra atributelor psihologice care fundamentează astfel de opinii. 
Opiniile vor fi menţionate doar pentru a mă ajuta să exemplific, să nuanţez sau să înţeleg 
profilul psihologic, nu atât pentru valoarea lor în sine (voi reveni asupra acestei distincţii 
în secţiunea despre metodologie - 2.2). 

Lucrarea va fi redactată cu rigoare ştiinţifică, dar în părţile de introducere şi concluzii 
ale fiecărui capitol voi utiliza un limbaj mai de interfaţă, accesibil şi publicului larg. în 
acest sens voi formula definiţiile de lucru pentru diferite constructe fără să insist asupra 
nuanţelor din ştiinţa de specialitate. Voi indica însă referinţe bibliografice pentru cei care 
doresc să aprofundeze detaliat substratul lor ştiinţific. Aşa cum am spus, ca stil de 
redactare, am încercat să rămân la nivel descriptiv şi aici, unde s-a putut, cu susţinerea 
datelor cantitative şi calitative, iar concluziile inferenţiale să derive logic din descrierile 
empirice. Când am făcut evaluări, am încercat să le argumentez şi să le prezint flexibil 
(de exemplu, în termeni ca presupun , posibil, probabil etc.). Aşadar, dacă descrierile şi 
inferenţele prezentate în lucrare sunt mai greu de criticat, primele pentru că se bazează 
pe date cantitative şi calitative (având aşadar doar limita datelor existente), iar celelalte 
pentru că se bazează pe principii logice de derivare a inferenţelor, evaluările sunt mai 
supuse subiectivismului. Dar pentru a reduce subiectivismul, în loc să caut exemple pentru 
evaluările pe care le-am făcut - deşi mi-a fost foarte greu, având mereu în minte exemple 
pentru concluziile pe care eram tentat să le formulez -, am încercat să redactez lucrarea 






22 


PSIHOLOGIA POPORULUI ROMÂN 


în logica unui raţionalism critic (al falsificabilităţii; vezi Popper, 1959), căutând 
contraexemple relevante la evaluările pe care le-am făcut. în cazul în care contraexemplele 
nu au reuşit să invalideze evaluările, atunci am păstrat aceste evaluări. Aşa cum am 
menţionat, limita de start a demersului - descrieri-inferenţe-evaluări - este dată mai ales 
de limita datelor disponibile şi/sau culese de noi. însă, chiar şi atunci când datele nu erau 
culese prin mijloace suficient de riguroase, am reuşit, prin integrarea lor teoretică şi prin 
coroborarea mai multor seturi de date, să obţinem un nivel mai riguros al validităţii 
concluziilor formulate pe baza lor. în unele locuri, pentru a facilita lectura publicului 
larg, în formularea unor interpretări şi evaluări, mai ales în integrarea lor în profilul 
psihologic al românilor, voi utiliza şi analogii sau metafore pe lângă formularea lor directă. 

Ţinând cont de volumul informaţiilor, unele segmente scurte din text se vor relua în 
diverse secţiuni ale monografiei. Sunt conştient de aceste repetiţii, dar ele sunt absolut 
necesare pentru coerenţa argumentării, într-un text atât de voluminos, în care cititorii pot 
aborda doar anumite segmente din text, nu tot textul. 

Atunci când voi cita testele adaptate în limba română, referinţele vor fi scrise astfel: 
X et al.lY et al., 2010, unde X et al. se referă la autorii testului, iar Y et al. se referă 
la autorii care au adaptat şi au publicat testul în România, în anul 2010 (asupra rezultatelor 
lor am efectuat unele analize secundare de date din monografie). De asemenea, deoarece 
unii termeni vor fî introduşi în premieră în limba română sau voi oferi termeni noi, mai 
adecvaţi în opinia mea decât cei care au fost utilizaţi anterior (dacă aceştia nu au devenit 
deja consacraţi), voi prezenta şi termenul din limba engleză. în acest fel, cititorii pot găsi 
constructul în literatura de specialitate şi pot afla mai multe despre acesta. Unele nume ale 
unor baze de date internaţionale vor fi păstrate în limba engleză pentru a-i facilita cititorului 
accesul online la acestea. Tabelele şi figurile sunt numerotate prin referinţă la capitol. 

Cartea are o arhitectură generală de acest tip: (1) după o scurtă incursiune istorică 
în temă şi (2) o prezentare a metodologiei studiului, (3) voi formula profilul psihologic 
al românilor, derivat dintr-o abordare empirică („cum suntem” şi „de ce/cum am ajuns 
să fim aşa”), dintr-o abordare fenomenologico-hermeneutică („cum credem că suntem” 
şi de ce „credem că suntem aşa”) şi din analiza comparativă a celor două, (4) pe fondul 
factorilor geografici/istorici, biologici/genetici, ecologici şi culturali, în final (5) discutând 
concluziile generale, limitele demersului şi implicaţiile pentru ţară şi pentru noi cercetări. 

în capitolul 1 voi prezenta un scurt istoric - de la Vdlkerpsychologie prin psihologia 
popoarelor/naţională/etnică la psihologia socială, culturală şi interculturală, axându-mă 
pe cazul psihologiei poporului român -, pentru a înţelege contextul istoric şi actual în 
care se desfăşoară acest demers, asemănările şi deosebirile dintre demersul de faţă şi alte 
demersuri din trecut sau din prezent. în capitolul 2 voi prezenta cadrul teoretico-metodologic 
care stă la baza analizei psihologiei românilor, reliefând punctele tari şi limitele acestui 
cadru ştiinţific. în capitolul 3 voi oferi informaţii generale despre români şi România, cu 
accent pe : (1) factori geografici/istorici (la nivel de cultură generală), (2) factori 
biologici/genetici (la nivel mai detaliat), (3) factori ecologici (mai punctual) şi (4) factori 
culturali (la nivel mai detaliat). Acest capitol este fundamental pentru înţelegerea capitolului 
4, deoarece factorii psihologici sunt influenţaţi, în apariţia şi acţiunea lor, de factorii 
discutaţi în capitolul 3 şi, la rândul lor, influenţează aceşti factori. Capitolul 4 va 
prezenta detaliat rezultatele acestei analize : (1) empirice („cum suntem”), (2) fenome- 
nologico-hermeneutice (de exemplu, „cum credem că suntem”, „cum cred alţii că 
suntem” şi „cum credem că sunt alţii”) şi (3) cu referire la discrepanţa dintre rezultatele 
analizei empirice şi cele ale analizei fenomenologico-hermeneutice. Capitolul 5 va integra 

toate rezultatele intr-un profil psihologic al românilor, generând astfel o sinteză integrativă 
a: (1) rezultatelor empirice („cum suntem” şi „de ce/cum am ajuns” aşa), (2) rezultatelor 
fenomenologico-hermeneutice (de exemplu, „cum credem că suntem”, „cum cred alţii 
că suntem”, „cum credem că sunt alţii” şi „de ce se crede” aşa) şi (3) analizelor 
comparative a aspectelor descrise la punctele 1 şi 2. Lucrarea se va încheia cu o secţiune 
de concluzii şi discuţii generale, unde voi sumariza întregul demers, voi discuta implicaţiile 
(de exemplu, ce trebuie să facem pentru a evolua) şi limitele sale şi dezvoltările pentru 
viitor. Postfaţa lucrării prezintă concluzii derivate dintr-un cvasiexperiment. Astfel, înainte 
de publicarea lucrării am fost interesat să-mi testez concluziile formulate în aceasta. în 
consecinţă, am prezentat în avanpremieră o serie de concluzii din lucrare (în articole de 
sinteză/conferinţe), înregistrând şi analizând apoi reacţiile la acestea, prin prisma predicţiilor 
derivate din psihologia românilor descrisă în lucrare. 

Integrarea demersului empiric cu cel fenomenologico-hermeneutic în acelaşi demers 
comparativ este un lucru rar, din cauza complexităţii sale (dar vezi Terracciano et al ., 2005, 
pentru o abordare similară la o scară mai redusă). Cu referire la psihologia românilor, un 
astfel de demers este, după cunoştinţele meie, nemaiîntâlnit la acest nivel de complexitate. 
Acestea fiind spuse, menţionez însă că, în principal, lucrarea se focalizează pe demersul 
empiric („cum suntem” şi „de ce/cum am ajuns aşa”), demersul fenomenologico-hermeneutic 
având rolul de a întregi înţelegerea comprehensivă a psihologiei românilor, în contextul 
analizei comparative şi al potenţialei discrepanţe dintre demersuri. 

Aşa cum am spus mai sus, demersul lucrării este extrem de complex. într-un joc de 
puzzle standard avem desenul şi piesele pe care trebuie să le îmbinăm pentru a se potrivi 
cu desenul. Ei bine, în acest demers lipseşte desenul, pe care practic trebuie să-l generăm 
prin îmbinarea pieselor, iar desenul cel mai bun va fi cel ce îmbină perfect toate sau cât 
mai multe piese relevante. Cel mult avem un desen aproximativ, generat de lucrările 
anterioare, care adesea nu ne spune însă cum sunt românii, ci cum credem noi că sunt, 
astfel încât, în îmbinarea pieselor, ne poate duce în direcţii diferite. Piesele, la rândul 
lor, sunt (1) prea numeroase, unele nefacând parte din puzzle (informaţii secundare sau 
opinii fluctuante, nerelevante pentru profilul psihologic pe care îl vizăm), (2) defecte (de 
exemplu, datele disponibile nu au fost culese prin mijloace riguroase) şi/sau (3) lipsesc 
(de exemplu, nu există date culese/disponibile pentru aspectul pe care doresc să-l includ 
în profilul psihologic al românilor). într-un astfel de demers se simte rolul major al 
utilizării unor teorii riguroase şi integrative, prin care (1) anticipezi arhitectura desenului 
(a profilului psihologic), chiar dacă nu îl poţi descrie în detaliu, (2) ghidezi selecţia, 
corectarea, utilizarea şi integrarea datelor disponibile şi (3) anticipezi zonele în care 
trebuie culese date noi. Punctul tare al acestui demers, în raport cu cele care au fost sau 
mai sunt, se referă la teoriile integrative utilizate şi la analiza riguroasă - cantitativă şi 
calitativă - a datelor existente şi a celor culese în acest demers. în fine, pot spune că în 
ciuda acestui start dificil, de care m-am temut, piesele s-au îmbinat aproape perfect, 
adesea anticipându-se şi cerându-se una pe alta, astfel încât, în final, a rezultat un desen 
neforţat (vezi capitolul 5), care integrează comprehensiv, într-un cadru teoretic riguros, 
majoritatea datelor existente despre aspectele psihologice ale poporul român (din capitolul 
4). Practic, lucrând la acest volum, mi-a venit adesea în minte imaginea din filmul 
Terminator 2: Ziua Judecăţii (1991), când moleculele care au constituit corpul destructurat 
al robotului l-au reconstruit, găsindu-se şi chemându-se reciproc. Am avut acelaşi sentiment 
şi cu datele pe care le-am analizat! 

Nu este „periculos” un astfel de demers (cunoaşterea 
rezultată putând servi unor scopuri ascunse)? 

Această modalitate defensivă de a pune problema în ştiinţa secolului XXI este greu de 
înţeles şi cred că ea generează temeri şi teme false (deşi este congruentă cu profilul 
psihocultural al românilor - vezi capitolul 3). Multe dintre datele comparative referitoare 
la români versus alte ţări/culturi există de mult în literatura internaţională (de exemplu, 
în sute de studii majore de psihologie interculturală) şi nu ne-au făcut rău, dimpotrivă! 
în general, cunoaşterea ştiinţifică - aici în forma psihologiei cognitive (cu un conţinut 
psihometric şi uneori clinic), pe un fond experimental/empiric (cu o metodologie inter¬ 
culturală), în cadrul teroriei complexităţii - nu poate să fie mai periculoasă decât ignoranţa. 
Un popor care se autocunoaşte psihologic este mai emancipativ şi mai greu de manipulat. 
In plus, în timp ce cunoaşterea conţine în sine germenii autocontrolului, ignoranţa permite 
controlarea celor mai ignoranţi de către cei mai puţin ignoranţi. Aşadar, un astfel de 
demers de tip Sapere aude nu poate decât să ne ajute pe toţi! 

Aşa cum am arătat în monografie, am fost surprins să fiu felicitat că am avut „curajul” 
să scriu această monografie, ca şi cum subiectul ar fi fost ceva interzis şi păzit de un grup 
de oameni „obscuri” şi „retrograzi”, care vor să pună lacăt cunoaşterii! Pentru mine, în 
acest caz, nu este vorba despre curaj, deşi acesta este una dintre valorile personale. Este, 
în primul rând, dragoste faţă de acest popor, care, printr-un astfel de demers ponderat şi 
constructiv de tip Sapere aude, poate beneficia în procesul său emancipativ. în al doilea 
rând, este şi un interes profesional: dacă ceva corespunde ca tematică domeniului meu 
academic şi se înscrie în preocupările şi metodologiile moderne de cercetare din domeniu 
la nivel internaţional (de exemplu, publicate în prestigioasa revistă Science ), este pur şi 
simplu vorba despre interes şi datorie academică, despre normalitate, nu despre curaj! 

Iar oamenii nu sunt „obscuri”/„retrograzi”, ci pot fi cel mult surprinşi de apariţia 
unui demers etic, nu emic, cum erau obişnuiţi, legat de o temă sensibilă şi/sau de vocea 
culturală, dincolo de domeniul propriu, al psihologiei româneşti moderne, mai ales într-o 
cultură evitativă ca a noastră, unde schimbarea şi noul/inovaţia iniţial sperie ! 


De ce eu? 

La finalul acestei secţiuni aş încerca să ofer un răspuns la întrebarea : de ce mi-am asumat 
eu acest proiect şi cum se înscrie acesta în expertiza mea profesională ? Această întrebare 
a apărut destul de des ca reacţie la avanpremierele lucrării (articolele de sinteză/conferinţe), 
mai ales din partea unor oameni mai puţin familiarizaţi cu cercetarea ştiinţifică în general 
sau cu cea din psihologie în particular. în mod normal nu aş considera o astfel de întrebare 
legitimă în ştiinţă, deoarece aceasta duce cu gândul la argumentul ad hominem, care este 
una dintre erorile clasice în logică: valoarea sau slăbiciunea unei opere nu depind neapărat 
de valoarea sau slăbiciunile autorului acesteia. într-adevăr, rezultatele ştiinţifice trebuie 
analizate doar prin prisma rigorii teoretico-metodologice a demersului care le-a generat. 
Conştient fiind însă de sensibilitatea temei şi de faptul că lucrarea va fi probabil citită şi 
de publicul larg (oameni care nu fac ştiinţă/cercetare, în psihologie sau în general, şi care 
nu mă cunosc), voi încerca să schiţez, direct şi simplu, modul în care expertiza mea 

profesională se potriveşte cu tematica acestei monografii. Aşadar, evident, această lucrare, 
deşi are ca nucleu psihologia, este puternic mulţi-, inter- şi, pe alocuri, transdisciplinară. 
Activitatea mea ca profesor de ştiinţe cognitive clinice implică însă, inevitabil, o formare 
complexă de acest tip, ştiinţele cognitive reunind, ca nucleu central, psihologia cognitivă, 
filosofia minţii, inteligenţa artificială şi neuroştiinţele. De-a lungul timpului, am participat 
ca expert la astfel de proiecte mulţi-, inter- şi transdisciplinare majore, aşa cum este, spre 
exemplu, proiectul The Human Brain: From Cells îo Society, al European Science 
Foundation/ESF (2011), unde am făcut parte chiar din comitetul de iniţiere. Programul 
postdoctoral în medicină biocomportamentală şi integrativă la Icahn School of Medicine 
at Mount Sinai, New York (2000-2002), m-a ajutat să înţeleg interacţiunile complexe dintre 
biologic/genetic şi psihologic, aspecte foarte importante, deoarece ambele componente sunt 
prinse în analiză în această monografie. Nu în ultimul rând, fiind probabil primul care a 
introdus în ţară cursurile şi lucrările de psihologie evoluţionistă şi de consiliere psihologică 
genetică, cred că îndeplinesc condiţiile necesare pentru a înţelege aceste integrări complexe 
în cazul românilor, adesea spectaculos opuse cunoştinţelor de simţ comun şi chiar unor 
teorii disciplinare (de exemplu, din psihologie) foarte cunoscute. în ceea ce priveşte 
aspectele culturale - de psihologie interculturală am participat de-a lungul timpului la 
cercetări internaţionale în domeniu (de exemplu, Sorokowski et al ., 2011) şi am asimilat 
aceste aspecte în psihologia clinică/psihoterapia informată cultural (de exemplu, cursuri 
academice/cercetare/publicaţii; vezi, ca exemplu, David et al ., 2003). în ceea ce priveşte 
specific testarea psihologică, am construit sau am adaptat în România teste psihologice 
majore (vezi colaborările cu RTS Cluj şi TestCentral), astfel încât am predat majoritatea 
testelor (şi/sau temelor) angajate în această lucrare studenţilor la nivel de licenţă, maşter 
şi doctorat la Universitatea „Babeş-Bolyai” din Cluj-Napoca. Mai mult, am folosit şi/sau 
folosesc aceste teste în activitatea mea curentă de psiholog. De fapt, demersul de a compara 
profilul psihologic al românilor cu al altor ţări/culturi mi-a fost clarificat pe parcursul 
creării/adaptării/predării acestor teste psihologice. Toate acestea asigură condiţiile riguroase 
ca interpretările şi integrările lor într-un profil psihologic să fie bine documentate 
teoretico-metodologic şi practic. într-adevăr, expertiza psihologică nu se referă la obţinerea 
rezultatelor unor teste (acest lucru îl poate face şi un psiholog psihometrician începător), 
ci la modul de interpretare a lor şi mai ales la modul de integrare a rezultatelor obţinute 
la teste/scale diferite, uneori aparent contradictorii, într-un profil psihologic unitar, 
comprehensiv şi coerent; altfel spus, ceea ce pare incomplet sau chiar contradictoriu 
pentru un nespecialist în psihodiagnostic poate face sens pentru un expert în psihodiagnostic. 
Predau metodologia cercetării ştiinţifice atât în ţară (la Universitatea „Babeş-Bolyai”, la nivel 
doctoral), cât şi în SUA (de exemplu, am susţinut cursuri de acest tip la Albert Ellis 
Institute, New York), ceea ce fundamentează rigoarea ştiinţifică a demersului. în fine, 
faptul că am trăit mult timp în SUA (New York) şi încă desfăşor activităţi academice 
acolo - ca profesor asociat la Icahn School of Medicine at Mount Sinai şi director pentru 
cercetare la Albert Ellis Institute - îmi favorizează nu doar o înţelegere emică a temei (ca 
român, din interiorul ţării/culturii), ci şi una etică (din exteriorul ţării/culturii), combinaţia 
acestor perspective oferind o înţelegere mai comprehensivă a fenomenului; deşi ca 
metodologie domină abordarea etică (dar cu elemente emice - vezi studiul 2), în lucrare 
voi folosi limbajul etic şi cel emic într-o manieră mixtă, în concluzii dominând pe alocuri 
cel emic, pentru a-mi asuma şi ca român concluziile, iar în secţiunea de rezultate dominând 
cel etic, pentru a mă distanţa pe cât posibil, în spiritul unei analize obiective. 

în încheiere reamintesc că lucrarea se adresează nu doar specialiştilor psihologi, ci şi 
specialiştilor din alte domenii ale ştiinţei, oamenilor de cultură, publicului larg şi celor 
care tac politici naţionale. Anumite capitole şi părţi metodologice/de analiză a datelor 
sunt formulate la nivel de specialitate (având astfel un interes mai scăzut pentru publicul 
larg), dar toate concluziile majore cu privire la psihologia românilor, fundamentate de 
aceste analize, sunt formulate intr-un limbaj accesibil tuturor. Voi preciza la începutul 
fiecărui capitol cui se adresează acesta în primul rând, fie în întregime, fie pe secţiunile 
sale. 

înainte de a încheia introducerea, trebuie să spun că mi-a plăcut foarte mult să scriu 
această monografie. Paradoxal, eram şi eu curios ce voi scrie după ce voi analiza un nou 
set de date, ajungând să aştept cu nerăbdare ziua următoare - asta dacă nu stăteam să 
scriu toată noaptea - pentru a vedea dacă noul set infirmă sau susţine ipotezele pe care 
le-am formulat. Nu ţin minte să mai fi avut un sentiment atât de puternic în legătură cu 
alte lucrări pe care le-am publicat. Am simţit aici cum ştiinţa psihologică avansată se 
particularizează la o temă relevantă pentru mine şi poporul din care fac parte, interna- 
ţionalizând-o, dându-i astfel forţă, rigoare şi vizibilitate în contextul ştiinţei şi culturilor 
internaţionale moderne. Eu cred că un astfel de demers se înscrie intr-un patriotism 
modern, înţeles ca ţintind emanciparea poporului din care faci parte şi sincronizarea 
acestuia cu spaţiul internaţional progresist, evitând atât exagerările pozitive (dar punctând 
lucrurile pozitive), cât şi exagerările negative, chiar defăimătoare (gândind constructiv 
lucrurile care trebuie îmbunătăţite), care ne-au (acut atât de necredibili în spaţiul internaţional 
(de exemplu, în discursul identitar). Cred că este necesară o astfel de schimbare de 
paradigmă, deoarece patriotismul modern este tot mai important într-o lume globalizată, 
pentru a păstra diversitatea prin identităţi naţionale progresiste şi raţionale. Aşadar, aşa 
cum afirmă şi Constantin Rădulescu-Motru : „întâi lumina minţii şi pe urmă focul aprins 
al patriotismului” (Rădulescu-Motru, 1999, p. 35)! 







Capitolul 1 


Scurt istoric: de la Volkerpsychologie la psihologia 
interculturală. Cazul psihologiei poporului român 


în acest capitol voi prezenta originea şi apariţia conceptului de psihologia popoarelor 
( Volkerpsychologie ), evoluţia de la apariţie până în prezent, de la concept/sintagmă la 
domeniu de studiu, şi utilizarea sa în analiza psihologiei poporului român. De asemenea, 
voi arăta limitele acestui demers, astăzi vetust, şi modul în care psihologia modernă, în 
formele ei socială, culturală şi interculturală, a depăşit Volkerpsychologie. 

Secţiunile 1.1 şi 1.2 din acest capitol sunt mai importante pentru specialiştii din domenii 
conexe decât pentru specialiştii psihologi (care cunosc aceste lucruri foarte bine) sau pentru 
publicul larg (mai puţin interesat de istoria unui domeniu). Celelalte secţiuni - 1.3, 1.4 şi 
1.5 - sunt de interes general. 


1.1. De la Volkerpsychologie ia psihologia socială, 
culturală şi interculturală 

în sensul cel mai general, cultura se defineşte ca orice creaţie a omului care se adaugă la 
mediul fizic existent (vezi Herskovits, 1948). Analizând diversele produse culturale, putem 
avansa anumite ipoteze despre atributele psihologice ale unor populaţii/grupuri umane, încă 
de la apariţia omului (de exemplu, din paleolitic). Dar acestea rămân ipoteze, deoarece 
acelaşi produs cultural poate fi generat de atribute psihologice diferite, iar aceleaşi atribute 
psihologice pot genera produse culturale diferite. Despre atributele psihologice ale diverselor 
populaţii găsim informaţii scrise începând din Antichitate. Valoarea epistemică a acestora 
este însă redusă de: (1) limitele date de experienţa autorului textului (de exemplu, lipsa 
accesului la un eşantion cât mai reprezentativ din populaţia pe care o descrie) şi (2) limitele 
date de interesul autorului textului (de exemplu, de a-şi portretiza inamicii prin atribute 
negative şi/sau de a-şi portretiza aliaţii sau propria populaţie prin atribute pozitive). Apoi, 
există încercări de caracterizare psihologică a diverselor populaţii mai ales de sorginte 
literară/artistică-filosofică. Şi acestea pot avea: (1) limite date de experienţa autorului 
textului (de exemplu, lipsa accesului la un eşantion cât mai reprezentativ din populaţia pe 
care o descrie), (2) limite date de interesul autorului textului (de exemplu, interesul de a-şi 
susţine o părere/teorie proprie) şi (3) distorsiuni ale valorilor de adevăr şi sacrificarea 
obiectivitătii cercetării de dragul unor valori estetice (mai ales în opere artistice). 

O abordare considerată atunci ştiinţifică, structurată şi programatică a atributelor 
psihologice ale diverselor populaţii a apărut în secolul al XlX-lea, în Germania, sub forma 
Vdlkerpsychologie. 

Termenul Vdlkerpsychologie - tradus aproximativ prin „psihologia popoarelor” (folk/ 
people psychology)/ „naţiunilor” ( nat ion psychology) l „cin i că ” (ethnic psychology) - a fost 
introdus de Moritz Lazarus şi Heymann Steinthal (Lazarus, 1851, Lazarus şi Steinthal, 
1859, apud Klautke, 2010). Ei argumentau că, aşa cum un grup de oameni nu se reduce 
la suma unor indivizi, nicio naţiune nu se reduce la suma membrilor componenţi, ci are 
un Volksgeist (ethos/minte/spirit) propriu. Intr-adevăr, un grup generează, spre exemplu, 
o serie de răspunsuri/produse culturale (de pildă, o baladă populară), care nu se pot 
reduce la suma răspunsurilor/produselor indivizilor acelui grup. Dacă răspunsurile/ 
produsele unui individ sunt generate de mintea sa, conform Vdlkerpsychologie răspunsurile/ 
produsele unei naţiuni trebuie să fie generate de ethosul său, care coagulează comportamentele 
individuale într-un comportament sociocultural şi istoric al naţiunii. Aşa cum mintea unui 
individ depinde de biologicul/geneticul său şi de mediul cultural, ethosul unei naţiuni este 
generat de factori geografici/biologici/genetici şi de evoluţia culturală în context istoric. 
Focalizarea lui Moritz Lazarus şi a lui Heymann Steinthal pe naţiune, şi nu pe alt tip de grup 
(Vdlkerpsychologie ca psihologie a naţiunilor) este de înţeles pentru acele vremuri, deoarece 
activitatea lor a avut loc în perioada în care se năşteau statele-naţiuni. Dar, înţelegând opţiunea 
lor în contextul sociopolitic de atunci, rămân totuşi neclare, din punct de vedere ştiinţific, 
criteriile şi demarcaţia de la care un grup poate avea ethos: cât de mare trebuie să fie grupul 
şi ce caracteristici trebuie să aibă ? De ce doar un grup la nivel de naţiune are acest ethos ? 

întregul demers al lui Moritz Lazarus şi Heymann Steinthal se naşte într-un context 
cultural german influenţat de ideile lui Georg Wilhelm Friedrich Hegel (vezi Hegel, 
1807/1967 ; Hersch, 1994). Pentru Hegel, tot ceea ce este „real” e „raţional” şi tot ceea 
ce este „raţional” e „real”. Prin raţional Hegel înţelegea că poate fi cunoscut, mai ales 
printr-un demers dialectic, numit astăzi de „logică hegeliană”. în logica hegeliană, orice 
teză are o antizeză, iar din ciocnirea celor două rezultă sinteza, care devine apoi o nouă 
teză, cu antiteza ei, generând o nouă sinteză etc., în final sinteza supremă fiind cunoaşterea 
absolută a spiritului universal absolut. Aşadar, într-o logică hegeliană, în Vdlkerpsychologie, 
ethosul unei naţiuni este o antiteză a minţii indivizilor care formează această naţiune, numai 
împreună ele generând o sinteză comprehensivă a unei naţiuni, expresie a unui spirit absolut. 
Pe scurt, obiectivul Vdlkerpsychologie este de a studia acest ethos care se exprimă mai ales 
în limbaj (de exemplu, structură gramaticală/vocabular, proverbe/zicători) şi practici culturale 
(de exemplu, religioase, juridice etc.). Aşadar, după Vdlkerpsychologie, analizând limbajul 
şi practicile culturale, într-un cadru geografic/biologic/genetic şi cultural, în context istoric, 
putem ajunge la înţelegerea acestui ethos: cum este, cum s-a format şi cum funcţionează. 

Modelul de Vdlkerpsychologie propus de Moritz Lazarus şi Heymann Steinthal a fost 
criticat serios (vezi, pentru detalii, Klautke, 2010), argumentându-se că ideea de ethos 
este doar o construcţie/etichetă lingvistică care nu desemnează o realitate clar identificabilă. 
Nu există un ethos care să cauzeze/să genereze ceva (de exemplu, un comportament istoric 
al naţiunilor, un produs cultural de grup etc.), deoarece doar indivizii pot cauza ceva. 
Aşadar, ethosul este el însuşi produs de indivizi şi, ulterior, în forma culturii, poate 
influenţa doar comportamentul individual. Adevărul este că definiţiile ethosului nu au 
fost clare, fiind schimbate de-a lungul timpului. Este acest ethos definit realist (de exemplu, 
are o realitate ontologică/o substanţă a sa, în sens metafizic hegelian) şi, dacă da, cum 
este el instanţiat fizic, în comparaţie cu spiritul individual, despre care ştim că este instanţiat 









în creier? Sau este acest ethos definit doar nominalist, şi anume este doar o etichetă 
lingvistică pentru o serie de fenomene incluse în categoria pe care o defineşte? Deşi 
Moritz Lazarus şi Heymann Steinthal se apără, înclinând spre o abordare nominalistă (pe 
linia lui Johann Gottfried von Herder; vezi von Herder, 1803), ethosul nu a fost definit 
tranşant, lăsându-se mereu deschisă posibilitatea unei definiţii în sens realist (în sens substanţial/ 
metafizic hegelian), fapt care a subminat caracterul ştiinţific al demersului lor. într-adevăr, 
Klautke (2010) arată că Moritz Lazarus a afirmat, la începuturile activităţii sale, că urmăreşte 
să reconcilieze poziţia mai nominalistă a lui Herder şi pe cea mai realistă a lui Hegel cu 
referire la ethos, iar focalizarea pe practici culturale îl forţează să întâlnească inevitabil 
concepţia lui Hegel prin constructul „spiritului obiectiv” propus de acesta din urmă, 
construct care include tocmai astfel de practici (vezi, pentru detalii, Klautke, 2010). 

Dar, şi dacă am accepta să considerăm componenta mai nominalistă în Vdlkerpsychologie, 
aceasta rămâne problematică din punct de vedere ştiinţific, aşa cum a fost ea conceptualizată 
de Moritz Lazarus şi Heymann Steinthal, deoarece s-a alunecat adesea de la statutul de 
etichetă al ethosului la cel de explicaţie a comportamentului naţiunilor. Ethosul, ca termen 
care sintetizează esenţa unei naţiuni, atributele sale fundamentale, nu explică răspunsurile 
şi produsele naţiunii, ci le descrie. Aşadar, între ethos şi produsele naţiunii nu există un 
mecanism cauzal, cum afirma Vdlkerpsychologie, ci cel mult unul semiotic. A-l proiecta 
ca mecanism cauzal înseamnă a-l reifica, iar aceasta, din punctul de vedere al argumentaţiei 
logice, este o eroare (tautologie). Să luăm un exemplu, pentru a înţelege această eroare 
fundamentală a Vdlkerpsychologie. 

Exemplu (vezi şi David, 2006; David, 2012) 

Dacă vedem o persoană care în faţa unui public „tremură", „roşeşte”, „se bâlbâie” etc., 
vom spune că este „anxioasă”. La nivel ştiinţific, noi ştim că anxietatea nu explică aceste 
manifestări, ci le descrie. La nivelul simţului comun, se face însă greşeala de a considera 
că anxietatea explică aceste manifestări. Aşadar, dacă acceptăm perspectiva simţului 
comun, întregul demers devine tautologic: „De unde ştii că este anxios?”. „Păi, văd că 
tremură, roşeşte, se bâlbâie etc.” „De ce tremură, roşeşte şi se bâlbâie?” „Deoarece este 
anxios." Altfel spus, anxietatea descrie, nu cauzează/produce aceste manifestări, care 
au alte cauze psihobiologice. Aceasta este o greşeală tipică a gândirii comune cu referire 
la fenomenele psihologice, care nu survine în cazul fenomenelor naturale. Spre exemplu, 
dacă vedem un „scaun" (echivalent logic cu „tremură”), o „masă” (echivalent logic cu 
„roşeşte") şi un „dulap” (echivalent logic cu „se bâlbâie"), le includem în categoria „mobilă” 
(echivalent logic cu „anxietate”). Dar nu vom spune că acestea sunt „generate” de o 
realitate care se cheamă „mobilă" (poate doar naiv, în sensul împrumutat distorsionat 
din concepţii filosofice platoniciene legate de ideile înnăscute); am considera asta ceva 
absurd. De ce facem atunci atât de uşor această greşeală cu referire la fenomenele 
psihologice? Deoarece, în comparaţie cu ştiinţele naturii, în psihologie întregul sistem 
de constrângeri logico-empirice este mai ambiguu; în plus, avem nevoie de predictibilitate, 
pe care o satisfacem uneori şi prin sensuri/semnificaţii date de tautologii: într-adevăr, 
uneori ceva nu trebuie să fie adevărat ca să fie util din punct de vedere psihologic! 

Revenind la Vdlkerpsychologie, similar argumentării de mai sus, răspunsurile/produsele 
culturale ale unei naţiuni nu sunt generate de un ethos naţional - care, invocat astfel, nu ar fi 
decât o simplă reificare/tautologie -, ci de interacţiunile dintre membrii naţiunii, interacţiuni 
care vor fi însă studiate doar ulterior, în formele moderne ale psihologiei sociale, culturale 

şi/sau interculturale. Mai simplu, Vdlkerpsychologie a făcut, la nivel de grup, greşeala 
psihologiei de simţ comun care explica comportamentul individului prin reificarea unor 
etichete/termeni (de exemplu, am reacţii anxioase, fiindcă sunt anxios) sau facultăţi mintale 
(de exemplu, gândim pentru că avem facultatea mintală a gândirii). Aşadar, Vdlkerpsychologie 
şi critica conceptului de ethos pregătesc apariţia psihologiei sociale, culturale şi interculturale. 

Wilhelm Wundt (vezi Wundt, 1886, apuci Klautke, 2010) preia termenul Volketpsychologie, 
dar îi oferă semnificaţii noi, evitând iniţial cu abilitate conceptul problematic de ethos, 
aşa cum l-au definit Moritz Lazarus şi Heymann Steinthal (vezi Klautke, 2010). El îl 
reconceptualizează, arătând că psihologia experimentală ne poate ajuta să cunoaştem 
procesele psihologice de bază, dar, în ceea ce priveşte procesele psihologice superioare 
(limbaj, gândire), avem nevoie de alt demers, complementar celui experimental. Acesta 
este reprezentat de Vdlkerpsychologie (cu accent la Wundt pe sintagma psihologia popoarelor ), 
care. cercetând comparativ limbajul şi practicile culturale la mai multe popoare, adesea 
într-un design cvasiexperimental, cu o metodologie empirică şi/sau fenomenologico-her- 
meneutică, ne poate ajuta să înţelegem aceste procese psihologice superioare în cazul 
indivizilor. Wundt nu vede o problemă în a utiliza termenul ethos cu referire la un grup. 
Aşa cum vorbim de o minte (spirit) individuală în sens psihologic, la fel putem vorbi de 
un ethos psihologic în cazul grupului, fără ca aceasta să implice o realitate metafizică 
substanţială a ethosului, ci doar una psihologică. 

Şi această abordare a fost criticată, nereuşind să se impună ca demers ştiinţific serios, în 
ciuda efortului lui Wundt, care a scris o serie de zece volume de Vdlkerpsychologie ; 
intr-adevăr, Vdlkerpsychologie nu a rămas un demers major în psihologie, Wundt înscriindu-se 
în istoria psihologiei ca fondatorul psihologiei experimentale. Aşadar, se poate observa că 
(vezi Klautke, 2010): (1) aceleaşi practici culturale pot exprima atribute psihologice diferite, 
(2) acelaşi atribut psihologic se poate exprima în practici culturale diferite, (3) între timp s-au 
elaborat instrumente psihologice riguroase care pot evalua direct procesele psihologice (simple 
sau complexe), astfel că această metodă indirectă nu mai putea să fie instrument principal în 
cunoaşterea factorilor psihologici, ci cel mult un demers complementar, (4) de cele mai multe 
ori, concluziile cercetării nu arătau cum este un popor, ci cum credem noi că este, identificând 
astfel mai degrabă stereotipuri şi confirmând ori infirmând clişee de simţ comun (de exemplu, 
britanicii sunt analitici; francezii sunt boemi; germanii sunt riguroşi; spaniolii sunt petrecăreţi 
etc.), (5) faptul că spunem că ethosul unui grup nu are o realitate substanţială/metafizică, ci 
doar una psihologică nu rezolvă problema unei definiţii clare, rămânând o tensiune între 
abordarea realistă şi cea nominalistă a fenomenului (deşi Wundt înclină spre o abordare 
nominalistă, fără a o face însă total şi decisiv) şi (6) problema reificării constructului de 
Volksgeist - discutată cu referire la Moritz Lazarus şi Heymann Steinthal - persistă şi la 
Wundt; prin focalizarea pe ethos ca mecanism cauzal (nu doar descriptiv), al comportamentului 
unei naţiuni, nu doar al indivizilor, fie el şi psihologic, se ignoră în continuare rolul cauzal 
al interacţiunii indivizilor în comportamentele şi produsele de grup. 

La origine, Vdlkerpsychologie urmărea idealul fraţilor Wilhelm şi Alexander von 
Humboldt de a înţelege atributele comune umanităţii (vezi Klautke, 2010). Astfel, demersul, 
prin metode comparative, urmărea să găsească elementele comune umanităţii. Un astfel de 
demers reliefează însă, inevitabil şi imediat, şi diferenţe care, din cauza celor două războaie 
mondiale, au fost accentuate, trădându-se astfel demersul original al comunalităţii. Dincolo 
de limitele ştiinţifice inerente ale Vdlkerpsychologie discutate mai sus, interesul academic 
faţă de domeniu/termen s-a redus drastic, până la dispariţie, şi din cauza faptului că, în 
timpul celor două războaie mondiale, propaganda de război a făcut uz de clişeul superiorităţii 

unor popoare/naţiuni în raport cu altele fde exemplu, germanii fiind portretizaţi de germani 
ca superiori altor popoare etc.). Cole (1998) arată că Wundt a refuzat această propagandă 
rasistă, încercând să menţină Vdlkerpsychologie în cadrul ştiinţei, nu al ideologiei. 

în ciuda declinului Vdlkerpsychologie, multe teme puse în discuţie s-au păstrat, fiind 
însă abordate astăzi cu metodologii moderne, în cadrul unor discipline psihologice 
interrelaţionate, cu nume noi. 

Astfel, în limba engleză au supravieţuit unele sintagme, cum ar fi naţional psychology 
(psihologia naţiunilor), folk/peoplepsychology (psihologia popoarelor) şi ethnicpsychology 
(psihologie etnică). într-o perioadă în care naţiunea nu mai este punctul central - numeroase 
popoare sunt formate din mai multe grupuri naţionale, iar unele naţiuni se reunesc în 
structuri globale, ca Uniunea Europeană -, sintagma psihologie naţională este tot mai rar 
folosită. Mulţi analişti (vezi spre exemplu O’Heam şi Wilson, 2011) observă că, într-o lume 
globalizată, naţiunea începe să-şi piardă rolul de context geografico-istorico-economico-cultural 
de forţă care dă sens unui individ. într-adevăr, multe corporaţii multinaţionale au venituri 
anuale mai mari decât produsul intern brut al multor ţări/naţiuni, iar numeroase ţări/naţiuni 
au o mare parte din teritoriu în proprietatea privată a unor indivizi, care uneori nici măcar 
nu locuiesc în ţară, ci în străinătate. Sintagma psihologia popoarelor este, la rândul său, mai 
rar utilizată, deşi aceasta rezistă mai bine criticilor aduse noţiunii de psihologia naţiunilor 
prin faptul că surprinde bine în definiţii (vezi, pentru nuanţe ale definiţiilor, DEX, 1996) ca 
„totalitatea locuitorilor unei ţări, populaţia unei ţări; cetăţenii unui stat” (p. 824) existenţa 
mai multor etnii în cadrul unui popor, iar prin definiţia „o formă istorică de comunitate 
umană... ai cărei membri locuiesc pe acelaşi teritoriu, vorbesc aceeaşi limbă şi au aceeaşi 
tradiţie culturală” (p. 824), permite în analiză ca un popor să fie distribuit în ţări diferite. 
Aşadar, sintagma psihologia popoarelor este mai puţin utilizată în psihologie, nu din cauza 
unor probleme intrinsece termenului (de exemplu, domeniul istorie utilizează termenul popor), 
ci din cauză că alţi termeni au fost promovaţi mai puternic. Spre exemplu, sintagma psihologie 
etnică este mai bine reprezentată, deoarece ţări importante în ştiinţa psihologică, precum SUA, 
au multe comunităţi etnice pe care astfel le promovează social şi în cercetarea ştiinţifică. 

Dar, dincolo de termenii utilizaţi, multe discipline noi au preluat tematica iniţiată de 
Vdlkerpsychologie, cu o metodologie şi o înţelegere ştiinţifică moderne (vezi şi Cole, 
1998). Astfel, psihologia socială studiază modul în care răspunsurile noastre psiho- 
comportamentale sunt influenţate de relaţiile dintre indivizi/grupuri şi/sau cum efectele 
de grup apar nu ca urmare a unui ethos propriu grupului, ci ca urmare a interacţiunilor 
dintre membrii grupului (lucru fundamental, ignorat de Vdlkerpsychologie). Psihologia 
culturală studiază modul în care cultura (normele/valorile/instituţiile sociale) influenţează 
răspunsurile noastre psihocomportamentale. Psihologia interculturală investighează stabilitatea 
sau diferenţierea răspunsurilor noastre psihocomportamentale în funcţie de diverse ţări/ 
culturi. Probabil cel mai aproape ca tematică de termenul original, Vdlkerpsychologie, 
dar complet diferită teoretico-metodologic este astăzi Divizia 45 a Asociaţiei Americane 
de Psihologie (American Psychological Association), care se numeşte Societatea pentru 
Studiul Psihologic al Culturii, Etnicităţii şi Rasei (Society for the Psychological Study of 
Culture, Ethnicity and Race), urmând apoi Divizia 8: Societatea pentru Psihologia Socială 
şi a Personalităţii (Society for Personality and Social Psychology). Divizia 45 publică 
revista Cultural Diversity and Ethnic Minority Psychology şi seria de cărţi Cultural, Racial, 
and Ethnic Psychology. De asemenea, din anul 1972 există Asociaţia Internaţională de 
Psihologie Interculturală (International Association for Cross-Cultural Psychology), care 
publică prestigioasa revistă Journal of Cross-Cultural Psychology. 

1.2. Arhitectura generală a metodologiei utilizate 
în psihologia socială, culturală şi interculturală 

Arhitectura generală a metodologiei utilizate în psihologia modernă este adesea tacită, ca 
şi în cazul altor ştiinţe (vezi Kuhn, 1996). Analizate explicit, observăm însă că în cazul 
oricărui fenomen psihologic - deci inclusiv cel al psihologiei românilor - există trei mari 
abordări, derivate probabil mai mult sau mai puţin implicit din distincţia kantiană dintre 
lumea numenelor (ceea ce există, dar nu poate fi cunoscut direct) şi lumea fenomenelor 
(proiecţia mintală, sub formă de fenomene, a numenelor) (vezi, pentru detalii, David, 
2006; Hersch, 1994). Să le analizăm succint şi sintetic în cele ce urmează, pentru a 
înţelege cadrul tacit şi paradigmatic al unor demersuri ştiinţifice specifice (pentru detalii, 
vezi David, 2006; Hergenhahn, 1986; Laverty, 2003). 

(1) Abordarea empirică (vezi Hergenhahn, 1986) răspunde la întrebarea : în ce constă 
fenomenul din punct de vedere ontologic? (Care este psihologia românilor?) Această 
abordare, dominantă astăzi în ştiinţă, îşi are rădăcinile paradigmatice în empirism (definit 
în sens larg), cu accent pe abordările (neo)pozitiviste (Comte/Carnap/Russell/Wittgenstein), 
pragmatice (Peirce), ale raţionalismului critic (Popper) şi ale empirismului pragmatic 
(Quine). Aşadar, fenomenele sunt investigate şi testate empiric, prin verifîcabilitate (de 
exemplu, operaţionalizate, reduse la/definite prin propoziţii de observaţie) şi/sau falsificabilitate 
(se confruntă cu contraexemple) (vezi David, 2006, şi Hersch, 1994, pentru detalii). Termenul 
empiric are utilizări multiple în limbaj (vezi DEX, 19%) sau în diferite lucrări de specialitate; 
în această monografie îl voi utiliza cu un sens precis, pentru a mă referi la întrebarea: „Care 
este psihologia românilor?”, în contrapondere cu întrebarea fenomenologico-hermeneutică 
(vezi mai jos) „Care cred românii sau alte popoare că este psihologia românilor?”. 

(2) Abordarea hermeneutică (vezi Laverty, 2003) răspunde la întrebarea: în ce credem 
că constă fenomenul ? (Care cred românii sau alte popoare că este psihologia românilor?) 
Această abordare îşi are fundamentele paradigmatice în hermeneutica fenomenologică a 
lui Heidegger (înţelegerea sensului şi semnificaţiilor aduse de fenomenele mintale, mai 
ales pentru existenţa noastră) şi în hermeneutica filosofică a lui Gadamer (înţelegerea 
limitelor/prealabilului fiecărei metode, astfel încât înţelegerea sensului şi semnificaţiilor 
aduse de fenomenele mintale să ţină cont de aceste limite) (vezi, pentru detalii, David, 
2006 ; Hersch, 1994; Laverty, 2003). 

(3) Abordarea fenomenologică (vezi Laverty, 2003) răspunde Ia întrebarea: cum am ajuns 
să credem unele lucruri despre un fenomen şi care este esenţa acestuia ? (Cum au ajuns românii 
sau alte popoare să creadă unele lucruri despre psihologia românilor şi care este esenţa 
percepută a acestei psihologii?) Această abordare îşi are fundamentele paradigmatice în 
fenomenologia lui Husserl (prin Brentano), care tratează fenomenul ca pe un obiect al 
conştiinţei; la Brentano, conştiinţa este intenţională, prin faptul că se referă la un obiect, în 
acest caz la fenomen. Ca exemplu (vezi şi Hergenhahn, 1986), prin reducţia fenomenologică 
[Subiect (Eu) - Actul mintal (Văd) - Obiect/Fenomen (Portocala] şi variaţia actelor mintale 
(de exemplu, văd, miros, gust etc.) se încearcă să se înţeleagă esenţa fenomenelor mintale 
(portocala). Deşi iniţial Heidegger aplică metoda reducţiei fenomenologice şi la înţelegerea 
existenţei („fiinţa fiindului”), ulterior acesta refuză distincţiile aduse de reducţia fenomeno¬ 
logică [Subiect - Actul mintal - Obiect/Fenomen], considerând că acestea apar doar împreună 
pentru a genera sensuri/semnificaţii care servesc nevoii de înţelegere a omului (de exemplu, 
locul său în lume) (vezi, pentru detalii, David, 2006; Hersch, 1994; Laverty, 2003). 

Toate cele trei abordări descrise anterior sunt justificate şi interesante din punct de 
vedere ştiinţific. Ele nu duc cu necesitate la concluzii diferite, dar nici nu garantează 
aceleaşi concluzii. De aceea este foarte important să nu facem confuzie între ele. Dacă 
dorim să aflăm „cum sunt” românii şi „de ce/cum au ajuns aşa”, atunci trebuie să avem 
un demers empiric fundamentat de testabilitate, în care datele culese să se bazeze pe 
metode cantitative riguroase, iar analiza lor să includă metode statistice care să permită 
generalizarea rezultatelor. Aşadar, abordarea empirică se bazează pe investigaţii ştiinţifice, 
care, prin utilizarea unor metode cantitative de culegere şi analiză a datelor, ne permit 
generalizări statistice de la eşantion la populaţia pe care o reprezintă acesta pentru a 
înţelege statutul ontologic al fenomenului investigat; abordarea empirică nu exclude, 
complementar, analizele calitative, dar nucleul central nu este reprezentat de acestea. 

Dacă dorim să aflăm „cum cred românii că sunt”, „care este esenţa” acestei perspecti ve 
şi „cum au ajuns să creadă asta”, atunci este nevoie de un demers fenomenologico-hermeneutic 
interpretativ, în care datele culese se bazează pe metode calitative (de exemplu, interviuri, 
focus grupuri) sau cantitative, iar analiza datelor urmează, la rândul său, metodele calitative 
(de exemplu, analiză de conţinut, analiză tematică etc. - pentru sinteză) şi/sau cantitative 
(pentru generalizare). în general, abordarea fenomenologico-hermeneutică utilizează - 
pentru a surprinde cât mai bine înţelegerea fenomenului (de exemplu, „cum cred românii 
că sunt” şi „cum au ajuns să creadă asta”) - mai ales metode calitative în culegerea şi 
analiza datelor şi deci generalizarea rezultatelor la populaţia generală este mai problematică, 
într-adevăr, în acest caz concluziile se referă la eşantionul investigat, nu la populaţia din 
care s-a extras eşantionul. într-un astfel de demers fenomenologico-hermeneutic generalizarea 
la populaţie se poate obţine, dacă se doreşte acest lucru, mai ales prin repetabilitatea 
demersurilor la alte eşantioane cât mai reprezentative, prin analiza cantitativă/statistică a 
datelor culese calitativ (unde este posibil acest lucru) şi/sau prin angajarea unui demers 
cantitativ în baza unor rezultate preliminare obţinute calitativ. 

Acestea fiind spuse, aplicând reducţia fenomenologică la acest demers, trebuie totuşi 
să înţelegem că, în principiu, o întrebare iniţial hermeneutică (de exemplu, „Cum cred 
românii că sunt?”) în raport cu fenomenul-ţintă (de exemplu, „Cum sunt românii?”) 
poate să devină fenomen pentru o analiză empirică, urmând astfel ca întrebarea hermeneutică 
să devină alta: „Cum cred românii că cred că sunt?”. Aşadar, prin prisma definiţiilor 
utilizate aici, clasificarea unui demers ca fiind empiric sau fenomenologico-hermeneutic 
se face prin raportarea relativă a celor două demersuri, nu doar prin metodologia de 
cercetare utilizată (dominant cantitativă vs. dominant calitativă). 

Probabil cele mai serioase demersuri de „psihologia popoarelor” de inspiraţie feno¬ 
menologico-hermeneutică (de exemplu, „cum credem că suntem”) cu o metodologie 
cantitativă au fost iniţiate de o serie de grupuri de cercetare şi de către UNESCO, imediat 
după al doilea război mondial, când, utilizându-se interviurile sau diferenţiatorul semantic, 
s-au evalut o serie de autostereotipuri şi heterostereotipuri naţionale (vezi, spre exemplu, 
seria de articole din International Social Science Bulletin, publicat de UNESCO în toamna 
anului 1951; pentru textul complet al articolelor, vezi http://unesdoc.unesco.org/ 
images/0005/000593/059379eo.pdf). Astfel de demersuri au fost reluate şi mai recent 
(vezi şi Hunyady, 2003 ; Peabody, 1985), în condiţiile în care înţelegerea lor este 
fundamentală pentru existenţa Uniunii Europene (UE). Spre exemplu, în aceeaşi logică, 
Pew Research Center (2012, 2013) din Marea Britanie (MB) a prezentat recent analiza 
următoare (vezi figura 1.1). 

1.3. Cazul psihologiei poporului român 

Fac diferenţa în această analiză între (1) lucrări clasice, care au constituit modele şi repere 
în domeniu, construind paradigme în care apoi s-au desfăşurat cercetări punctuale, şi (2) 
cercetări punctuale riguroase, directe sau indirecte, asupra psihologiei românilor (vezi şi 
Iacob, 2003, pentru o distincţie similară; vezi şi David, 2015d, 2015e). 

Lucrările clasice/paradigmatice. în România, probabil cele mai complexe analize ale 
psihologiei românilor - numite în titlu ca atare - au fost iniţiate de academicianul 
Constantin Rădulescu-Motru şi de profesorul Dumitru Drăghicescu. Aceste analize se 
înscriu în paradigma Volkerpsychologie, pe linia mai atenuată a lui Wundt, cu unele 
elemente de originalitate la Constantin Rădulescu-Motru (1999), în contextul teoriei sale 
legate de personalismul energetic. Constantin Rădulescu-Motru şi-a obţinut doctoratul în 
Germania (Leipzig), iar Dumitru Drăghicescu în Franţa (Sorbona), având astfel experienţa 
necesară pentru a combina abordarea emică (din interior) şi cea etică (din exterior), într-un 
demers comparativ (psihologia românilor versus psihologia altor popoare, mai ales cele 
occidentale), pentru o înţelegere comprehensivă la acea dată a psihologiei poporului român. 

Alte lucrări importante şi nu mai puţin clasice (vezi şi Iacob, 2003) sunt cele ale lui Ralea 
(1927), Viilcănescu (1943/1991) şi Buricescu (1944). Poate că acestea trei sunt mai puţin 
cunoscute decât cele două menţionate mai sus deoarece (1) Ralea şi Vulcănescu abordează 
psihologia românilor în cadrul unor preocupări mai largi, legate de identitatea naţională a 
românilor, iar (2) Buricescu are mai mult o abordare integrativ-critică a publicaţiilor anterioare, 
fără să-şi asume clar o contribuţie originală, aşa cum a făcut Constantin Rădulescu-Motru. 

Aşa cum am mai arătat, aceste lucrări clasice au apămt în contextul pregătirii, formării 
şi consolidării statului naţional român modem, astfel că, deşi ele au fost sincrone cu paradigmele 
ştiinţifice europene/internaţionale de la acea vreme (de exemplu, Volkerpsychologie ), la noi 
au căpătat o încărcătură emoţională şi publică deosebită, dincolo de contextul ştiinţific, 
într-adevăr, cercetarea psihologiei românilor a fost din start asociată cu identitatea 
naţională, ceea ce face ca această temă să fie încărcată de emoţie şi chiar de suspiciuni 
protective (de înţeles din punct de vedere psihologic, ţinând cont de complexitatea istoriei 
naţionale). Prin comparaţie, publicarea unor studii privind atributele psihologice la 
americani sau la alte popoare (de exemplu, vezi profilul de personalitate al americanilor 
în Terracciano et al. , 2005) e considerată un demers ştiinţific, fără a genera o emoţionalitate 
exagerată. Din acest motiv, multe studii ale psihologilor din România vizând psihologia 
românilor au avut tematica reformulată şi/sau au beneficiat de protecţia oferită de încadrarea 
lor în anumite demersuri mai generale. Totuşi, cred că psihologia a ajuns acum să dispună 
de forţa şi maturitatea ştiinţifică necesare pentru a aborda această temă, precum la nivel 
internaţional, direct, constructiv şi fără complexe. 

Cercetări/Analize psihologice directe asupra psihologiei românilor. Trebuie spus clar 
că nu există o perioadă de tăcere de la apariţia acestor lucrări monografice clasice până 
la apariţia, după aproape 100 de ani, a lucrării monografice de faţă. Spaţiul nu îmi permite 
însă inventarierea şi menţionarea detaliată a tuturor abordărilor psihologice ale diverselor 
aspecte ale psihologiei românilor între aceste două momente, deoarece, ţinând cont de 
volumul lor, ar transforma lucrarea aceasta în una de istorie a psihologiei poporului român. 
Recomand însă pentru o astfel de analiză lucrarea profesorului Iacob (2003). Voi puncta 

însă succint, menţionând că preocupări majore legate de diversele aspecte ale psihologiei 
românilor (uneori sub alt titlu sau încadrate în demersuri mai generale) au existat şi/sau 
există la (vezi, pentru detalii, Iacob, 2003): 

• Bucureşti, prin preocupările mai vechi ale profesorilor Gheorghe Zapan, Paul Popescu- 
Neveanu şi Mielu Zlate, în prezent prin grupul condus de profesorul Septimiu Chelcea 
şi colaboratorii săi, dintr-o perspectivă a psihologiei sociale, prin profesorul Constantin 
Schifirneţ, dintr-o perspectivă etnopsihologică etc. ; 

• Cluj-Napoca, prin profesorii Ioan Radu şi Petru Iluţ, dintr-o perspectivă a psihologiei 
sociale, prin preocupările mai vechi ale profesorilor Nicolae Mărgineanu, Anatolie 
Chircev şi Mariana Roşea etc. ; 

• Iaşi, prin preocupările profesorilor Vasile Pavelcu şi Adrian Neculau, prin grupul condus 
de profesorul Luminiţa Iacob şi colaboratorii săi, dintr-o perspectivă a psihologiei 
sociale şi a etnopsihologiei etc.; 

• Timişoara, prin grupul condus de profesorul Alin Gavreliuc, dintr-o perspectivă a 
psihologiei sociale şi interculturale etc.; 

• Academia Română, unde Aurora Liiceanu (2015) abordează de asemenea „psihologiile 
românilor”, dintr-o perspectivă mai calitativă/eseistică; 

• de asemenea, există şi alte demersuri psihologice mai punctuale, mai ales de factură 
eseistică sau incluse ca subcapitole în teme mai generale de psihologie/antropologie/ 
filosofie/istorie/cultură. 

Spre deosebire de lucrările clasice, multe din aceste cercetări au fost realizate dintr-o 
perspectivă dominant emică (din interiorul populaţiei analizate), cu unele elemente etice 
(din afara culturii analizate, mai ales când abordarea a fost interculturală). 

Cercetări/Analize indirecte asupra psihologiei românilor. Toate aceste demersuri 
psihologice complementare coroborează perfect preocupările altor domenii legate de 
identitatea naţională a românilor. Practic, fiecare domeniu al ştiinţei a generat şi preocupări 
etnice, unele cu interferenţe psihologice (vezi, pentru detalii, Iacob, 2003): drept (de 
exemplu, Hasdeu), filosofie (de exemplu, Blaga, Cioran, Eliade, Noica etc.), istorie (de 
exemplu, Iorga, Pârvan, Xenopol), literatură (de exemplu, Călinescu, Lovinescu, Vianu), 
ştiinţele naturii (de exemplu, Antipa), teologie (de exemplu, Stăniloae) etc. Mai menţionez 
aici activităţi mai recente (pentru detalii, vezi Iacob, 2003), precum cele din ştiinţele 
umaniste în general (cu contribuţiile monumentale ale umaniştilor români din marile 
centre universitare ale ţării), antropologie (de exemplu, prin grupul condus de profesorul 
Vintilă Mihăilescu, în Bucureşti), sociologie (de exemplu, prin profesorii Ilie Bădescu, 
Dumitru Sandu, Lazăr Vlăsceanu, Cătălin Zamfir etc. în Bucureşti), politologie (de 
exemplu, prin profesorul Alina Mungiu-Pipiddi, în Bucureşti), din alte demersuri culturale 
(de exemplu, Gabriel Liiceanu, Horia-Roman Patapievici, Andrei Pleşu) etc. O simplă 
căutare pe net a numelor unor astfel de profesionişti sau domenii de specializare va releva 
un număr extrem de mare de lucrări valoroase asupra diverselor aspecte ale psihologiei 
românilor şi/sau asupra identităţii noastre naţionale. 

Monografia de faţă. Lucrarea se înscrie în acest trecut şi prezent. Prin titlu/tematică, 
dominanţa abordării etice şi anvergură se revendică de la lucrările clasice, abordând însă 
diferit psihologia românilor, aşa cum am spus, dintr-o perspectivă cognitivă (cu un conţinut 

psihometric şi uneori clinic) - discrepanţa dintre „cum sunt” şi „cum se cred” românii 
prin prisma unor atribute psihologice pe un fond experimental/empiric (cu metodologia 
psihologiei interculturale), într-un demers monografic fundamentat de teoria complexităţii 
şi abordarea multinivelară. Această abordare este complementară celorlalte cercetări 
psihologice directe asupra psihologiei românilor, menţionate mai sus. Dacă ar fi să caut 
o filiaţie mai directă pentru demersul de faţă, dincolo de legătura fermă prin titlu/tematică 
şi anvergură cu lucrările clasice, aş menţiona următoarele demersuri anterioare: 

(1) lucrarea lui Constantin Rădulescu-Motru Cercetări experimentale asupra inteligenţei la 
români (Rădulescu-Motru şi Nestor, 1948), care este un exemplu de focalizare empirică 
directă pe „cum suntem”, în încercarea de a măsura direct inteligenţa la români; 

(2) lucrarea lui Gheorghe Zapan Sistematizări in teoria temperamentelor (1940), care este 
alt exemplu de focalizare empirică pe „cum suntem”, în încercarea de a măsura direct 
temperamentul românilor; 

(3) Studiul lui Anatolie Chircev Psihologia atitudinilor sociale cu privire specială la români 
(cu contribuţii ale lui Nicolae Mărgineanu - vezi şi Mărgineanu, 1969), care este 
oarecum tot un exemplu de focalizare pe „cum suntem”, prin demersul empiric asumat. 

Sigur, aceste lucrări nu au analizat sistematic discrepanţa dintre „cum suntem” şi „cum 
credem că suntem” şi nu au beneficiat de testele psihologice avansate pe care le avem 
astăzi. Aşadar, deşi de vârf la vremea lor, aceste lucrări nu au complexitatea demersului 
asumat în această monografie, autorii lor constituind însă, ca să folosesc o metaforă 
cunoscută, precursori de referinţă pe umerii cărora construim acest demers monografic. 

Din această analiză cred că rezultă mai clar legătura asumată a prezentei monografii cu 
preocupările lui Constantin Rădulescu-Motru. într-adevăr, în comparaţie cu ceilalţi autori 
clasici, ne apropie de lucrările lui Constantin Rădulescu-Motru nu doar titlul/tematica 
(Rădulescu-Motru, 1937), ci şi componenta experimentală/empirică (Rădulescu-Motru şi 
Nestor, 1948), iar în comparaţie cu celelalte cercetări psihologice directe, ne apropie de 
lucrările lui Constantin Rădulescu-Motru (1910, 1937; Rădulescu-Motru şi Nestor, 1948) 
anvergura monografiei şi abordarea dominant etică. într-adevăr, demersul lui Rădulescu-Motru 
şi Nestor (1948) a implicat un număr mare de persoane testate direct: 59.817 participanţi, 
cu vârsta între 10 şi 44 de ani. Concluziile monografiei de faţă se bazează pe analiza datelor, 
culese de noi (analize primare - 3 studii noi) sau de alţi cercetători (analize secundare - 
majoritatea), din studii care au implicat în total peste 50.000 de participanţi, cu vârsta între 
18 luni şi peste 90 de ani; trebui spus însă că efortul lui Rădulescu-Motru a fost mai mare, 
în condiţiile în care toate datele au fost culese în demersul său experimental, nebeneficiind 
de posibilitatea unor analize secundare de date, ca în acest demers. 

Acestea fiind spuse, să revenim însă la analiza lucrărilor clasice asupra psihologiei românilor. 

1.3.1. Constantin Rădulescu-Motru şi psihologia poporului român 

Constantin Rădulescu-Motru a fost doctorandul lui Wilhelm Wundt în Germania, astfel 
că abordarea sa este tributară metodologiei maestrului său : o formă mai ştiinţifică, după 
standardele de atunci, de Volkerpsychologie. Mai precis. Constantin Rădulescu-Motru 
considera că atributele psihologice ale românilor, care formează ethosul naţiunii ( Volksgeist ), 
sunt determinate de zestrea biologică, factorii geografici şi factorii culturali în evoluţia 
lor istorică. Pentru a înţelege atributele psihologice ale poporului român trebuie analizate, 

într-un demers comparativ, limbajul şi practicile culturale ale poporului român, din care 
pot fi apoi inferate aceste atribute psihologice. Constantin Rădulescu-Motru a ales ca 
referinţă în demersul comparativ popoarele occidentale. Ca şi maestrul său, Wundt, el 
înclina să înţeleagă mai nominalist conceptul de ethos , fără a anula însă rolul său cauzal 
şi a închide explicit posibilitatea substanţializării acestuia în sensul hegelian. 

După Constantin Rădulescu-Motru, însuşirile principale ale românilor, derivate de 
acesta din autoreflecţie, analizele făcute de alţii şi/sau analiza unor produse culturale (de 
exemplu, limba, obiceiurile, faptele exemplare, personalităţile exemplare) sunt (vezi 
Rădulescu-Motru, 1910 , 1937 , 1999 ): 

(1) individualismul egocentric, focalizat pe proprietatea şi interesul lui; Constantin Rădulescu- 
Motru consideră că acest gen de individualism se deosebeşte de cel apusean, creator 
de valori şi instituţii sociale, fiind mai anarhic şi asociat cu gregarismul, nu cu structuri 
comunitare puternice; 

(2) neperseverenţa în lucrul început. Constantin Rădulescu-Motru consideră că aceasta este 
o caracteristică mai recentă, apărută în secolul al XlX-lea, ca urmare a dezvoltării fără 
precedent a slujbelor la stat; selecţia aici se făcea într-un mod neserios, astfel încât 
slujbaşii trebuiau să improvizeze. Aşadar, dacă fondul ereditar îl determină pe român să 
fie perseverent, răbdător, conservator şi chiar tradiţionalist, mediul social din secolul al 
XlX-lea a generat o neperseverenţâ puternică, deoarece instituţiile statului l-au obligat 
la improvizaţii. Constantin Rădulescu-Motru aduce în spijinul ideii sale de neperseverenţâ 
la români făptui că doar între 5 şi 10% din numărul celor înscrişi în diverse cicluri de 
studii (de exemplu, primare, secundare, universitare) absolvă ciclurile respective; 

(3) Constantin Rădulescu-Motru ne spune că comportamentele românului sunt adesea ghidate 
de „gura lumii”. El se comportă (de exemplu, se îmbracă, mănâncă etc.) „ca lumea”, 
având astfel mai mult o conştiinţă socială, gregară, nu una individuală. Caracterul la 
români nu înseamnă a fi consecvent cu tine însuţi, ci cu „gura lumii”, indiferent cât 
de inconsecventă este aceasta. După Constantin Rădulescu-Motru, civilizaţia apuseană 
ajunge la conştiinţa socială prin solidaritatea conştiinţelor individuale în comunităţi. 
Românii ajung la conştiinţa socială prin gregarism, fără a avea o conştiinţă individuală 
puternică, creatoare de valori şi instituţii sociale. De aceea, ne spune Constantin 
Rădulescu-Motru, lăsat singur (de exemplu, la muncă, la război), românul nu perfor- 
mează; pus în grup, alături de „tovarăşii” săi, românul este capabil de performanţe 
şi fapte de vitejie. Constantin Rădulescu-Motru notează că gregarismul ne-a ajutat în 
decursul istoriei, ca armă de luptă; în vreme de pericol, colectivităţile gregare se 
mutau ca un individ, iar moartea unor membri, oricât de dureroasă pentru familia 
acestora, lăsa intacte comunitatea şi conştiinţa de grup a acesteia; 

(4) atributele psihologice favorabile acceptate de Constantin Rădulescu-Motru sunt: 
primitor, tolerant, iubitor de dreptate şi religios; 

(5) alte atribute psihologice ale românilor pe care le menţionează Constantin Rădulescu- 
Motru sunt: 

a. indisciplina şi munca dezordonată, în salturi, cu pauze lungi între ele, faţă de munca 
metodică a apuseanului; 

b. lipsa spiritului comercial. Constantin Rădulescu-Motru ne spune că românii nu 
ştiu să preţuiască timpul (de exemplu, stau şi se tocmesc ore în şir pentru lucruri 
de nimic; petrec timp îndelungat, adesea petrecerea devenind „chinuitoare” etc.) 
şi lucrurile (de exemplu, vând aproape pe nimic ceea ce au în cantitate mare şi 
cumpără scump lucrurile de care au absolută nevoie). 

1.3.2. Dumitru Drăghicescu şi psihologia poporului român 

Dumitru Drăghicescu (1907) îşi propune : 

(1) cunoaşterea factorilor psihologici generali ai românilor. Această cunoaştere se bazează 
pe autoreflecţie, analizele făcute de alţii sau analiza produselor culturale (de exemplu, 
limba, obiceiurile, faptele exemplare, personalităţile exemplare etc.); 

(2) cunoaşterea modului în care s-au format atributele psihologice ale românilor. Modul 
în care au apărut acestea este explicat de autor mai ales prin trei categorii de cauze, 
cu accent pe ultima : rasa, cauze geografice (incluzând clima) şi socioistorice; 

(3) conceptualizarea sufletului naţional într-o abordare nominalistă, refuzând clar substan¬ 
ţialitatea acestuia. Tributar mediului cultural francez - şi-a obţinut doctoratul la 
Sorbona -, Dumitru Drăghicescu nu avea de protejat o potenţială substanţialitate a 
ethosului ( Volksgeist ) în sensul culturii germane hegeliene, printr-o atitudine aparent 
nominalistă, dar nedecisivă, ca a lui Constantin Rădulescu-Motru, care şi-a obţinut 
doctoratul în Germania, cu Wundt. Totuşi, şi aici, ethosul este conceptualizat ca având 
rol cauzal pentru un comportament al naţiunii, nu doar descriptiv, ceea ce menţine 
eroarea logică în argumentare (tautologie/reificare). 

Drăghicescu (1907) porneşte de la analize istorice (de exemplu, descrieri istorice ale 
aspectelor psihologice şi/sau culturale şi fapte exemplare) din care derivă o serie de 
atribute psihologice ale populaţiilor care au contribuit la formarea poporului român. 
Sumarizez în continuare aceste atribute psihologice, după Drăghicescu (1907). 

Astfel, despre daci Drăghicescu ne spune că erau un popor cu voinţă puternică şi 
minte ageră, viteaz şi crud, cu o credinţă puternică în nemurirea sufletului - de aici 
dispreţul faţă de moarte şi nevoia de a-şi face duşmanii să sufere, nu doar să moară, 
deoarece moartea era în concepţia lor o eliberare/un bine - , cu un caracter cumpătat, 
dar de o viclenie renumită. Romanii aveau un spirit de disciplină şi o religiozitate dominată 
de formalism, nu de înţelegere metafizică (de aici lipsa fanatismului religios şi înclinaţia 
spre superstiţie). Romanii aveau o fire violentă, dar dominată de o voinţă puternică, 
organizată, cu un caracter egoist şi aspru. Inteligenţa romanilor era practică, generatoare 
de satiră. Slavii sunt descrişi ca fiind extrem de adaptabili (copiind cu uşurinţă practici utile 
ale altor neamuri), greu de organizat (până la anarhie), cu o voinţă impulsivă, inteligenţi 
şi superstiţioşi (chiar creduli); sunt emoţionali, sociabili, se entuziasmează uşor, dar la fel 
de uşor renunţă la lucrul început. După Drăghicescu, dacă dacii au contribuit mai ales la 
caracterul românilor, romanii au dat mai ales aspectele cognitive, toate fiind colorate 
[amplificate (de exemplu, viclenia) sau atenuate (de exemplu, voinţa puternică)] şi/sau 
completate (de exemplu, sociabilitatea, dezordinea/anarhia) de un fond slav şi activate sau 
inhibate de evoluţiile istorice (de exemplu, năvălirile barbare, dominaţiile imperiilor etc.). 

Profilul psihologic pe care îl formulează Drăghicescu pentru românii din secolele IX-X 
arată astfel (1907): 

(1) inteligenţă vie, generalizatoare, exprimată, de asemenea, şi în satiră/umor; 

(2) voinţă puternică, până la încăpăţânare, dar impulsivă şi schimbătoare, ce le permitea 
să fie îndrăzneţi; 

(3) caracterul le poate fi descris astfel: cruzi şi violenţi, dar capabili şi de ospitalitate şi 
bunăvoinţă. Perfizi şi duplicitari, dominaţi de un formalism fără esenţă, organizaţi şi 
anarhici, după împrejurări. 

Cu timpul, năvălirile barbare au amplificat mai ales viclenia dacică şi egoismul roman, 
atenuând celelalte trăsături. Drăghicescu (1907) arată că Kekaumenos, un scriitor grec 
din secolul al Xl-lea, îi descrie pe români astfel „...Al vlachilor neam este necredincios 
la culme... silindu-se a-i amăgi pe toţi... ei sunt pururea gata a jura prietenilor cele mai 
grozave jurăminte şi a le încălca apoi cu uşurinţă... niciodată nu au fost ei cuiva de 
credinţă, nici chiar vechilor împăraţi ai romanilor...” (p. 208). 

Pentru a înţelege cum s-a ajuns la anumite atribute psihologice care îi caracterizează 
astăzi pe români, analiza lui Drăghicescu (1907) formulează următoarea metaforă istorică: 
orfanul daco-roman (orfan prin căderea Daciei şi a Imperiului Roman) a fost confruntat 
de la începuturi cu năvălirile barbare (care i-au accentuat trăsături ca viclenia, dar i-au 
menţinut activate voinţa/firea războinică şi inteligenţa). Unii dintre aceştia (slavii) l-au 
adoptat, accentuând (de exemplu, viclenia), atenuând (de exemplu, voinţa) sau adăugând 
(de exemplu, sociabilitatea, dezordinea/anarhia) unele atribute psihologice. El a fost apoi 
revendicat de maghiari şi tătari (care i-au menţinut activate firea războinică şi inteligenţa) 
şi, în final, a intrat la adolescenţă ucenic la turci (care i-au îmblânzit în mod semnificativ 
firea războinică şi au încurajat fatalismul/nepăsarea/trândăvia/lenea, făcându-1 să se simtă 
inferior şi pasiv-agresiv). Turcii l-au pus ulterior sub directa influenţă a fanarioţilor (care 
i-au accentuat aspectele negative de caracter ca duplicitatea/viclenia). Rudele sale din Apus 
(francezii) şi-au amintit de el într-un târziu, astfel că l-au smuls de sub influenţa turcească 
şi rusă, în pragul maturităţii. Aici aş adăuga la metafora lui Drăghicescu faptul că, în cazul 
Transilvaniei, românii au ajuns ucenici nu doar la turci, ci multă vreme şi la germani/ 
austrieci, care, în spiritul teoriei lui Drăghicescu, le-ar fi putut activa parţial vechea rigoare 
romană. La maturitatea tânără au trăit exaltarea statului naţional, care a încercat să reactiveze 
aspectele psihologice pozitive, adesea însă într-un mod exagerat, care nu mai corespundeau 
cu realitatea, iar la maturitatea adultă, au trecut prin perioada comunistă, care a retrezit 
trăsături negative, ca viclenia, fiind astăzi, în perioada postcomunistă, în căutarea identităţii 
adulte. De asemenea, observ că Drăghicescu nu a inclus în analiză popoare considerate astăzi 
importante în evoluţia poporului român (de exemplu, cumanii/pecenegii), dar mai puţin 
cunoscute atunci, iar interpretările istorice pe care le propune sunt uneori (prea) speculative. 


1.3.3. Alte abordări clasice ale psihologiei poporului român 

Mihai Ralea scrie în 1927 „Fenomenul românesc”. Având ca model Vdlkerpsychologie, el 
porneşte în înţelegerea psihologiei românilor de la analiza literaturii şi o înscrie în demersul 
lui Friedrich Nietzsche, prin încercarea de a găsi unităţile cardinale ale identităţii naţionale 
a românilor. Ralea (1927) a identificat mai multe atribute psihologice cardinale ale românilor. 
Să le analizăm în continuare după Ralea (1927): 

(1) adaptabilitatea este văzută de Ralea ca un atribut cardinal al românilor, aflându-se 
între extremele individualismului occidental (transformator şi creator) şi pasivitatea 
orientală (care duce adesea la resemnare şi fatalism). Adaptabilitatea nu este una de 
sumarizare - păstrând o dualitate occidentală-orientală -, ci de sinteză, având însă 
potenţial atât aspecte pozitive (de exemplu, este însoţită de inteligenţă, toleranţă, 
bunătate), cât şi aspecte negative (poate veni cu duplicitate şi superficialitate). Prin 
acest atribut psihologic suntem mai mult negociatori decât opoziţionişti, ceea ce 
favorizează compromisul şi iertarea, în locul urii şi răzbunării. De asemenea, adaptabilitatea 

reduce procesele imaginaţiei creatoare, ancorându-ne în prezent, nu în schimbarea lui. 
Acest atribut este conceptualizat de Ralea ca fiind cardinal, cel care ne-a ajutat să 
supravieţuim în condiţiile dificile ale istoriei noastre, mergând uneori până la a ne 
determina să simulăm moartea ca popor (de exemplu, ne-am redus individualismul şi 
combativitatea), pentru a putea supravieţui; 

(2) scepticismul radical (de exemplu, suntem inferiori altora şi nimic din ce este românesc 
nu este bun), numit astăzi complexul de inferioritate, şi grandomania (de exemplu, 
tot ceea ce facem noi este special, chiar dacă nu este recunoscut de alţii, nerecunoaştere 
ce vine din frica şi invidia lor), numită astăzi complexul de superioritate, sunt alte 
atribute identificate de Ralea. Scepticismul ne face buni şi toleranţi, iar grandomania 
ne face să exagerăm lucrurile; 

(3) inteligenţa lucidă nu lasă credinţa religioasă să ajungă la esenţe, ci o menţine într-o 
formulă practică, adesea derivată din frică şi superstiţie ; 

(4) autodisciplina nu este bine dezvoltată, dar asta nu înseamnă incapacitate de motivare ; 
spre exemplu, Ralea arată că este ştiut faptul că românii lasă lucrurile pe ultimele zile, 
când arată însă că pot lucra cu o investiţie mare de efort pentru a încerca să termine 
totuşi la timp. 

După identificarea acestor atribute psihologice, Ralea reliefează nuanţe la nivel de 
regiuni istorice, considerând că există particularităţi pentru moldoveni versus olteni etc., 
din cauza geografiei diferite şi a istoriei diferite (de exemplu, interacţiunea cu alte popoare 
a dus la apariţia unor atribute psihologice diverse în marile zone istorice locuite de 
români). 

în fine, Ralea consideră că, schimbând practicile culturale, se va schimba în bine şi 
sufletul românesc, că între scepticism şi grandomanie trebuie aleasă gândirea critică pe 
un fond empatic, iar pentru a scoate în evidenţă partea pozitivă a adaptabilităţii este nevoie 
de înţelepciune. 

Mircea Vulcănescu prezintă în 1937 „Omul românesc” şi scrie în 1943 Dimensiunea 
românească a existenţei. Şi el porneşte de la ideea fundamentală din Volkerpsychologie 
că există un ethos naţional. Refuză însă demersul clasic inductiv al Volkerpsychologie - 
de a cunoaşte sufletul naţional doar prin analiza produselor culturale - şi adoptă un demers 
deductiv, derivat din metafizică, încercând să găsească un principiu unificator al sufletului 
naţional. Astfel, Vulcănescu dezvoltă teoria ispitelor cu referire la ethosul românesc, 
acestor ispite/veleităţi adăugându-le o serie de caracteristici care pot deveni atribute 
psihologice ale românilor (Vulcănescu, apud Merlo, 2012): (1) romană (de exemplu, 
caracter, consecvenţă), (2) bizantină (de exemplu, măreţie, fast, aranjamente), (3) slavă (de 
exemplu, religiozitate, emoţionalitate, moliciune), (4) franceză (de exemplu, exprimare, 
imitaţie), (5) germană (de exemplu, metafizică, căutarea de sine), (6) ebraică (de exemplu, 
artă, comerţ), (7) ungaro-polonă (de exemplu, trufie, mai ales în Ardeal) şi (8) balcanică 
(de exemplu, nerv, duioşie, mahala). Aceste ispite/veleităţi îl îndepărtează pe român de 
eul său real, proiectându-1 în potenţialitate (Merlo, 2012). Dar Vulcănescu nu le vede 
negativ, precum Drăghicescu, considerând că ispite/veleităţi diferite se pot activa în 
contexte diferite, ajutând astfel la adaptare şi evoluţie. Spre exemplu, Vulcănescu (1943/1991) 
consideră că ispita fundamentală a românilor este opoziţia, tendinţa lor de a se împotrivi 
iniţial la aproape orice. Dar autorul argumentează că negarea nu se referă la existenţă 
(faptul de a fi), ci la esenţă (un fel de a fi). Aşadar, negarea românilor, ne spune autorul, 






este limitativă - opunând un fel de a fi altui fel de a fi care nu-ţi permite să ai dreptate 
completă, nu una asupra existenţei. De aceea, arată Vulcănescu (1943/1991), românul 
devine concesiv dacă i se spune clar planul în care vrei să ai dreptate. Aşadar, în concepţia 
lui Vulcănescu, această lipsă de barieră a posibilităţilor de existenţă, barieră atât de 
puternică în gândirea occidentală, face ca potenţialul şi actualul să nu fie separate la români, 
potenţialul având adesea forţă mai mare decât actualul, prin procesul de devenire; ceea ce 
nu a devenit încă actual nu se pierde, ci rămâne ca potenţialitate, activându-se în momentele 
necesare. Din această concepţie rezultă o serie de atribute psihologice ale românilor (după 
Vulcănescu, 1943/1991): (1) nu există nefiinţă (fiinţa/potenţialitatea nefiind clar separată de 
fiind/actual, nu are un plan de existenţă şi deci nici nefiinţa nu poate avea un plan absolut de 
existenţă), (2) nu există imposibilitate absolută (refuzând să nege existenţa, la români nimic 
nu este imposibil/orice este posibil), (3) nu există alternativă (potenţialul este deja actual, 
aşadar nu alegem ce să transformăm din potenţial în actual, ci alegem cel mult cum să separăm 
actualul), (4) nu există imperativ (în condiţiile în care potenţialul poate bate oricând actualul), 

(5) nu există iremediabil (în condiţiile în care potenţialul şi actualul nu sunt clar separate), 

(6) uşurinţa în faţa vieţii (amestecul potenţialului cu actualul face ca viaţa să fie un joc de 
posibilităţi, pe care, necontrolându-1 în esenţa lui, nu trebuie să-l luăm prea în serios) şi (7) 
lipsa fricii în faţa morţii (moartea nu înseamnă nimicire, deoarece nu există nefiinţă; aşadar, 
lucrurile „de aici” şi „de acolo” se desfăşoară în acelaşi plan). 

Ion F. Buricescu scrie în 1944 lucrarea Sufletul românesc. Ca fost elev al lui Constantin 
Rădulescu-Motru, devine interesat de atributele psihologice ale românilor mai ales pentru 
a înţelege contextul în care poate face educaţie mai eficient. Analizând ce cred străinii 
despre români şi ce cred românii despre români, cu o focalizare apoi specifică asupra 
religiozităţii şi ritmului muncii, Buricescu scoate în evidenţă un profil psihologic mixt. Acest 
profil este determinat în concepţia lui de factori genetici, geografici şi istorici. în general, 
Buricescu nu îşi asumă o poziţie complet nouă referitor la psihologia românilor, ci face o 
trecere în revistă riguroasă, exhaustivă şi critică a lucrărilor anterioare, adoptând sau 
refuzând adesea punctele de vedere deja exprimate de alţi autori, de obicei într-o formulă 
pozitivă pentru caracterizarea românilor. Spre exemplu, el argumentează că românii nu sunt 
leneşi în muncă, aşa cum argumentau alţi autori români şi străini, ci ritmul aparent mai 
leneş este legat de tipul muncii pe care o au românii, mai mult legată de agricultură/păstorit 
decât de industrie, unde timpul alert este regulă. Buricescu refuză de asemenea caracterizarea 
românilor de către unii autori străini sau români ca nereligioşi (de exemplu, superstiţioşi, 
indiferenţi, atei etc.). El arată că românii au o religiozitate diferită şi specifică, ponderată 
şi tolerantă, nici prea mistică, nici prea fatalistă, asociată cu tradiţionalismul şi ospitalitatea. 

1.4. Limitele abordărilor anterioare ale psihologiei 
românilor din perspectiva Vdlkerpsychologie 

Problemele cu acest demers de tip Vdlkerpsychologie privind psihologia românilor sunt 
următoarele: 

(1) demersul aduce cu sine toate limitele abordării de tip Vdlkerpsychologie, analizate 
anterior. Deşi analiza mea privind Vdlkerpsychologie a fost critică, trebuie menţionat 

că Volkerpsychologie a fost recuperată de o serie de autori, trecându-se astfel de la 
teza extremă a asumării ei ca singura paradigmă legitimă sau de la antiteza reprezentată 
prin respingerea ei pe baza unor criterii ştiinţifice (şi chiar ideologice), la o sinteză 
de recuperare istorică şi tematică (vezi Cole, 1998 ; Klautke, 2010); 

(2) limbajul şi practicile culturale nu sunt abordate sistematic pentru a deriva din acestea 
atributele psihologice ale românilor, ci sunt mai degrabă de convenienţă, adesea pentru 
justificarea post factum a unor stereotipuri sau clişee despre români deja existente la 
nivelul simţului comun, în mediul cultural, în alte lucrări bazate pe metodologii similare 
şi/sau în analiza reflexivă a autorilor. în contrast cu această limită a Volkerpsychologie, 
un exemplu notabil de urmat în analiza produselor culturale pentru a infera atribute 
psihologice îl reprezintă lucrarea lui Iacob (2003), care a identificat riguros stereotipuri 
ale românilor derivate din analiza produselor culturale, prin prisma unei metodologii 
moderne de etnopsihologie; 

(3) aşadar, concluziile Volkerpsychologie sunt mai degrabă de sorginte fenomenologico-her- 
meneutică („cum credem” noi că suntem şi „cum am ajuns să credem asta”), decât 
de sorginte empirică („cum suntem” şi „de ce/cum am ajuns aşa”), exprimându-se 
cel mult în forma unor stereotipuri. într-adevăr, explicaţiile istorice pentru apariţia 
acestor trăsături psihologice sunt adesea prea speculative şi nesistematice, uneori 
alunecând chiar în pseudoştiinţă şi clişee ; 

(4) apoi, chiar şi concluziile de sorginte fenomenologico-hermeneutică sunt limitate de 
faptul că, în loc să focalizeze analiza fenomenologico-hermeneutică direct pe atributele 
psihologice, acestea sunt inferate indirect, din analiza unor produse culturale, cu 
limitele aferente, discutate mai sus; 

(5) mai mult, demersul fenomenologico-hermeneutic nu a fost unul care să răspundă 
cerinţelor de rigoare ale unei metodologii calitative de culegere şi analiză a datelor, 
aşa cum o înţelegem astăzi, exprimându-se adesea, din păcate, mai ales sub forma 
unor stereotipuri nereprezentative (clişee). Cultura românească din prima jumătate a 
secolului XX avea însă marcajul culturii tradiţionale româneşti (şi al satului românesc) 
şi al celei europene (cu care încercam să ne sincronizăm), astfel încât, dacă erai 
familiar cu viaţa la ţară şi cu marile direcţii europene, luând în calcul că şi aspectele 
tradiţionale sau europene erau la rândul lor destul de omogene, puteai identifica uneori 
relativ corect unele atribute psihoculturale esenţiale ale românilor, chiar fără eşantioane 
reprezentative. Tot la fel de adevărat este însă şi faptul că din lipsa acestor date empirice 
au rezultat şi concluzii divergente între autori, adesea determinate de opţiuni valorice 
personale, în spatele cărora existau însă - dacă citim cu atenţie notele autorilor la 
lucrările scrise - mereu bună-credinţă şi bune intenţii. Spre exemplu, în timp ce 
Drăghicescu prezenta mai ales aspectele negative, gândind că aşa ajută mai bine 
dezvoltarea românilor, Vulcănescu şi Buricescu au prezentat mai ales aspectele pozitive 
(sau le-au reinterpretat pozitiv pe cele negative), iar Ralea şi Rădulescu-Motru au avut 
o poziţie mixtă şi constructivă. Aşadar, lucrările clasice asupra psihologiei românilor 
(în ordinea apariţiei: Drăghicescu, Rădulescu-Motru, Ralea, Vulcănescu şi Buricescu), 
analizate în secţiunea 1.3, identifică atât atribute comune, derivate din cultura 
tradiţională şi europeană, cât şi elemente diferite şi chiar contradictorii, derivate din 
lipsa unei metodologii empirice şi inexistenţa unor teste psihologice riguroase adaptate 
în România în acele vremuri. Mai mult, pe alocuri, unele dintre acestea au fost colorate 
ideologic, fie mai de stânga (de exemplu, Ralea), fie mai de dreapta (Buricescu, 
Vulcănescu); 

(6) în fine, Vdlkerpsychologie este limitată de conceptul de ethos (Volksgeist ), care este 
definit neştnnţific: metafizic/substanţial, în spiritul lui Hegel, sau tautologic, fiind 
reificat pentru a fi transformat dintr-un construct descriptiv în unul explicativ. 

Aşadar, deşi demersul de tip Vdlkerpsychologie privind psihologia românilor a fost 
interesant la vremea sa în comparaţie cu alte tipuri de abordări (de exemplu, literare/artistice - 
filosofice) - mai ales dacă este considerat, cu referire la atributele psihologice ale 
românilor, în componenta sa descriptivă acesta este departe de a atinge standardele 
cerute astăzi de o abordare ştiinţifică riguroasă a psihologiei unui grup mare. Pe scurt, 
(1) atributele identificate nu au fost stabilite prin generalizări statistice şi nu au fost 
separate în derivaţii empirice versus fenomenologico-hermeneutice, iar (2) explicaţiile 
istorice angajate pentru a explica apariţia unor atribute psihologice sunt adesea selecţii 
post factum, la limita speculaţiei. Altfel spus, adesea s-au identificat, prin reflecţii ale 
autorilor asupra propriilor experienţe şi/sau a literaturii existente, stereotipuri mai mult 
sau mai puţin reprezentative, care au fost explicate intr-un mod mai mult sau mai puţin 
stereotip! 

în demersul de faţă voi încerca să corectez aceste limite, ancorându-1 nu în Vdlker¬ 
psychologie - cum au făcut antemergătorii -, ci în psihologia ştiinţifică modernă cognitivă 
(psihometrică/clinicăj/experimentală (interculturală). Mai mult, voi avea o abordare 
dominant etică (folosind o metodologie de cercetare internaţională şi comparaţii inter¬ 
naţionale), ceea ce îmi va permite să formulez concluzii mai puţin influenţate de opţiunile 
ideologice curente din ţară. în fine, această abordare îmi permite să reevaluez obiectiv şi 
lucrările autorilor clasici menţionaţi mai sus, dincolo de opţiunile lor ideologice, care au 
infiltrat pe alocuri şi lucrările elaborate de aceştia. 


1.5. Concluzii generale 

Istoria sintagmei şi domeniului psihologiei popoarelor (Vdlkerpsychologie ) este lungă şi 
complicată, cu suişuri şi coborâşuri, încheiată în final cu apariţia domeniilor moderne ca 
psihologia socială/culturală/interculturală. Aceste domenii moderne au astăzi abordări 
complexe şi riguroase ale psihologiei românilor, în paradigme empirice sau fenomeno¬ 
logico-hermeneutice. Aplicată psihologiei românilor, Vdlkerpsychologie a generat lucrări 
clasice (de exemplu, lucrările lui Drăghicescu, Rădulescu-Motru, Ralea, Vulcănescu şi 
Buricescu), care sunt, din păcate, marcate de limitele inerente ale Vdlkerpsychologie. 

Monografia de faţă se înscrie în tradiţia existentă în ţară în ceea ce priveşte preocuparea 
pentru psihologia românilor, abordând însă tema dintr-o perspectivă etică (având elemente 
emice) nouă: cognitivă (cu un conţinut psihometric şi uneori clinic) - analizând discrepanţa 
dintre „cum suntem” şi „cum credem că suntem” -, printr-un demers experimental/empiric 
(cu metodologie interculturală), intr-un cadru al teoriei complexităţii şi abordării multinivelare. 







Capitolul 2 


Psihologia românilor. Fundamente teoretice 
şi metodologice 

în acest capitol voi prezenta cadrul teoretico-metodologic al monografiei asupra 
psihologiei românilor. Acest cadru va fi prezentat sintetic, la un nivel suficient însă pentru 
specialiştii psihologi. De asemenea, prezentarea este introductivă şi pentru specialiştii din 
alte domenii ale ştiinţei care doresc să înţeleagă esenţa întregului demers, pentru detalii 
legate de aspecte paradigmatice din cercetarea psihologică aceştia trebuind însă să consulte 
lucrările indicate în referinţele bibliografice. O prezentare detaliată a teoriilor şi a 
metodologiei este imposibilă, aceste lucruri fiind cuprinse în volume de specialitate 
dedicate fiecărei teorii şi/sau metodologii (indicate în text). 

Acest capitol este important pentru specialiştii psihologi şi pentru cei din domeniile 
conexe, dar poate fi mai puţin interesant pentru publicul larg. 


2.1. Cadrul teoretic 

Cadrul teoretic prezintă principalele constructe care fundamentează psihologia românilor 
şi teoriile majore de referinţă în stabilirea profilului psihologic al românilor. 


2.1.1. Constructele principale 

Omul face parte din specia Homo sapiens, subspecia Homo sapiens sapiens. Oamenii pot 
fi grupaţi pe baza unor atribute în diverse categorii, dintre care cele mai generale şi mai 
utilizate sunt: rasă, etnie, naţiune şi popor. Conceptele de rasă, etnicitate, naţionalitate 
şi popor sunt strâns legate între ele, adesea unele diferenţe dintre acestea nefiind clare, 
cu suprapuneri de la un autor la altul. Prezint mai jos definiţiile operaţionale de lucru 
pentru aceste concepte utilizate în monografia de faţă, aşa cum apar ele în înţelegerea 
largă din domeniul psihologiei (pentru discuţii şi nuanţe, vezi Betancourt şi Lopez, 1993 ; 
Brubaker, 2009). 

Termenul rasă este cel mai problematic. în mod tradiţional, acesta se referă la un grup 
de oameni care se (auto)definesc mai ales printr-o serie de atribute biologice determinate 
ereditar. Care sunt aceste atribute şi cum definesc ele rasele umane constituie un subiect 

complicat şi conceptualizat diferit ia autori diferiţi. în SUA, recensământul (de exemplu, 
în 2013) se bazează pe următoarele clasificări ale rasei umane, definite mai ales pragmatic, 
în scopul evidenţei, decât prin criterii ştiinţifice clare : (1) american alb/european ( White 
American/European American) - avându-şi originea în populaţiile din Europa, Orientul 
Mijlociu sau nordul Africii, (2) american negru/african {Black/African American) - 
avându-şi orginile în populaţiile subsahariene, (3) american nativ/din Alaska ( Native / 
Alaskan American) - avându-şi orginea în populaţiile americane existente înainte de 
colonizarea europeană, (4) american asiatic ( Asian American ) - avându-şi originea în 
populaţiile din Asia (dincolo de Orientul Mijlociu), (5) nativ din Hawaii/insulele Pacificului 
(Native Hawaiians or Other Pacific Islander) - avându-şi originea în populaţiile din 
Polinezia, Melanezia, Micronezia şi (6) două sau mai multe rase (uneori se utilizează 
informai şi categoria a şaptea, „alte rase”) (pentru detalii, vezi National Center for 
Education Statistics, https://nces. ed.gov/ipeds/reic/definitions.asp). în 1950, în declaraţia 
The Race Question, UNESCO recomandă renunţarea la termenul rasă şi înlocuirea acestuia 
cu etnicitate. în 1998, American Anthropological Association face propria declaraţie 
asupra raselor - The Statement on Race arătând că variaţiile biologice din interiorul 
unei rase sunt mai mari decât cele dintre rase şi că grupurile umane s-au amestecat atât 
de mult, încât este dificil să se vorbească despre rase; adaug aici că acest lucru este 
accentuat astăzi de fenomenul globalizării. Sintetizând, termenul rasă este astăzi tot mai 
puţin utilizat din cauza dificultăţii de a-1 defini precis şi a conotaţiilor negative (de 
exemplu, utilizarea sa de către regimurile totalitare pentru a justifica politici de genocid). 
Totuşi, acesta este utilizat cu scop pragmatic în diverse recensăminte (de exemplu, în 
SUA), unde individul are opţiunea de a-şi autodefini liber rasa şi/sau combinaţia mai multor 
rase. Termenul persistă încă în unele lucrări ştiinţifice, mai ales în domeniile antropologiei 
fizice, antropologiei judiciare şi biologiei, unde autorii (vezi Brace, 1995) argumentează 
că ştiinţa nu poate fi limitată de considerente politice şi că rasele sunt definite astăzi 
intr-un mod mai complex (de exemplu, prin analiza structurii anatomice se poate determina 
zona geografică de provenienţă a unui individ : Europa vs. Asia vs. Africa), nu doar prin 
stereotipurile vechi care domină încă societatea (de exemplu, culoarea pielii). Analizele 
moderne de genetică moleculară (de exemplu, la nivel de haplogrup) ne oferă informaţii 
despre populaţia ancestrală de origine a unui individ, ceea ce probabil va reduce şi mai 
mult utilizarea conceptului de rasă în ştiinţă. 

Etnia (de la termenul grec ethnos - grup uman cu trăsături comune) se referă la un 
grup de oameni care trăiesc pe un anumit teritoriu, au anumite mituri fondatoare şi se 
autodefinesc prin anumite atribute culturale. Dacă accentul se pune pe atribute lingvistice, 
vorbim de grupuri etnolingvistice ; dacă accentul se pune pe atribute religioase, vorbim 
de grupuri etnoreligioase etc. 

Naţiunea (de la termenul latin naţio - naştere) se referă la un grup de oameni care sunt 
reuniţi într-un stat suveran printr-un guvern ce controlează un anumit terioriu (vezi Organizaţia 
Naţiunilor Unite/ONU : www.un.org). O naţiune poate cuprinde una sau mai multe etnii. 
Dacă sunt mai multe etnii, fiecare foarte numeroasă, statul poate să fie numit stat multinaţional. 

Termenul popor poate fi sinonim cu etnie sau cu naţiune. Aşa cum am spus mai sus, 
în lucrări de specialitate şi în DEX (1996), termenul popor se poate referi fie la „totalitatea 
locuitorilor unei ţări, populaţia unei ţări; cetăţenii unui stat” (p. 824), astfel putând 
surprinde bine existenţa mai multor etnii într-un popor, fie la „forma istorică de comunitate 

I umană... ai cărei membri vorbesc aceeaşi limbă şi au aceeaşi tradiţie culturală” (p. 824), 

semnificaţie utilizată mai ales în istorie, care permite în analiză ca un popor să fie distribuit 
în ţări diferite. în această monografie mă refer la poporul român în ansamblu, incluzând 
cetăţenii români/românii, nu doar cetăţenii români de etnie română; altfel spus, mă refer 
la popor ca „totalitatea locuitorilor unei ţări”/„populaţia unei ţări”/„cetăţenii unui stat”. 

în timp ce antropologia este interesată de orice tip de atribut relevant atunci când 
studiază omul (de exemplu, biologic, cultural etc.), psihologia este interesată de atributele 
psihologice. 

2.1.2. Teoriiie de referinţă 

Aşa cum spunea Immanuel Kant (apud Hersch, 1994), conceptele fără date sunt goale, 
iar datele fără concepte sunt oarbe. Cadrul teoretic utilizat în această lucrare, pentru a 
culege, a analiza şi a interpreta datele, este unul modern în ştiinţa psihologică (parte a 
mainstream -ului actual). Să analizăm în continuare principalele teorii care fundamentează 
cadrul teoretic utilizat în această lucrare. 

2.1.2.1. Analiza multimodală 

Conform acestei abordări (vezi, pentru detalii, David, 2012; David şi Freeman, 2014), 
subiectul uman poate fi descris prin mai multe atribute psihologice: (1) subiectiv-emoţionale 
(de exemplu, ce simte ? - anxietate, bucurie etc.), (2) cognitive (de exemplu, cum prelucrează 
informaţia? - ce gânduri are, cum învaţă etc.), (3) comportamentale (de exemplu, ce 
face ? - care este comportamentul motor observabil şi măsurabil etc.) şi (4) psihobiologice 
(de exemplu, ce reacţii fiziologice are? - roşeşte, tremură etc.). De obicei, aspectele 
psihobiologice sunt considerate ca părţi ale aspectelor subiectiv-emoţionale (de exemplu, 
starea de activare fiziologică drept parte a anxietăţii). 

Atunci când aceste atribute psihologice sunt relativ stabile transsituaţional şi în timp, 
le numim trăsături de personalitate. Trăsăturile de personalitate sunt de mai multe tipuri 
(vezi şi David şi Freeman, 2014): 

(1) aptitudini generale, ce rezultă din analiza aspectelor descrise mai sus prin prisma 
performanţei. Cele mai reprezentative aici sunt: (a) inteligenţa şi (b) creativitatea; 

(2) trăsături de caracter, ce rezultă din analiza aspectelor descrise mai sus prin prisma 
valorilor şi normelor ideale din cultura individului (de exemplu, generozitate); 

(3) trăsături de temperament, ce rezultă din analiza aspectelor descrise mai sus sub aspectul 
dinamicii şi energiei (de exemplu, instabilitate emoţională/comportament impulsiv/ 
coleric); 

(4) trăsături mixte de personalitate, combinând două sau trei dintre categoriile de mai sus 
(de exemplu, iraţionalitate, extraversiune). 

Interfaţa socială a acestor atribute formează interrelaţiile personale şi sociale. 

2.1.2.2. Teoria cognitiv-clinică a prelucrării informaţiilor 


Conform acestei teorii (vezi pentru detalii Beck, 1995 ; Ellis, 1994 ; David, 2012 ; David 
şi Freeman, 2014 ; David et al ., 2010), stimulii externi (de exemplu, moartea cuiva apropiat) 
sau interni (stare subiectiv-emo(ională de depresie) care acţionează asupra noastră (A) sunt 
prelucraţi cognitiv (B) şi astfel rezultă răspunsurile noastre (C) subiectiv-emoţionale, 
comportamentale şi psihobiologice (vezi figura 2.1). Cogniţiile raţionale (logice/pragmatice/ 
cu suport empiric) susţin răspunsuri adaptative, iar cele iraţionale (ilogice/nonpragmatice/ 
fără suport empiric) susţin răspunsuri dezadaptative. Prelucrarea cognitivă poate să fie 
explicită (conştientă) sau implicită (inconştientă). Răspunsurile, odată generate, devin la 
rândul lor stimuli, astfel generându-se metacogniţii şi metarăspunsuri psihologice (de 
exemplu, depresie faţă de depresie). 



c. 

Consecinţe 

(consequehces) 

- subiectiv-emoponale 

- psihobiologice 

- comportamentale 


Ba. 

Prelucraţi informaţionale/Cognlţli 
(cognitionsMiefs) 

De adâncime 

- raţionale 

- iraţionale 


Figura 2.1. Teoria cognitiv-clinică a minţii umane (vezi şi David şi Freeman, 2014) 

Profilul psihologic de adâncime (Ba) este reprezentat de potenţialul pe care îl avem şi 
care se exprimă la rândul său într-o serie de atribute psihologice care amorsează prelucrările 
informaţionale specifice de suprafaţă (Bs) asupra stimulilor (A) care acţionează asupra 
noastră (vezi Beck, 1995). Atributele psihologice care fac parte din profilul de adâncime 
(de exemplu, schemele cognitive) sunt relativ stabile transsituaţional şi adesea greu de 
conştientizat. Profilul de suprafaţă se referă la acele atribute subiectiv-emoţionale, cognitive, 
comportamentale şi psihobiologice care sunt legate de evenimente de viaţă specifice (de 
exemplu, gânduri automate specifice), adesea conştientizabile (Beck, 1995). 

Când atributele psihologice din profilul de adâncime (Ba) sunt amorsate de situaţii 
specifice de viaţă (A), acestea generează un profil psihologic de suprafaţă prin prelucrări 

informaţionale specifice de suprafaţă (Bs) ale evenimentelor de viaţă (A), prelucrări care 
produc răspunsuri specifice subiectiv-emoţionale, cognitive, comportamentale şi biologice. 
Spre exemplu, o schemă cognitivă (Ba) cu un conţinut legat de autodepreciere (de exemplu, 
„Sunt incapabil”) - din profilul de adâncime achiziţionată în cursul dezvoltării ontogenetice 
prin interacţiunea factorilor biologici/genetici cu cei de mediu, va genera într-o situaţie 
neanticipată de a vorbi în public (A) un profil psihologic de suprafaţă (Bs) caracterizat prin 
gânduri negative specifice (de exemplu, „Nu voi reuşi”, „Vor râde de mine”), care vor genera 
apoi reacţii (C) subiectiv-emoţionale de anxietate, alte gânduri negative (de exemplu, „Trebuie 
să scap de aici”), comportamente de evitare a situaţiei şi răspunsuri psihobiologice precum 
tremuratul/bâlbâitul (vezi figura 2.1). Aşa se manifestă adesea complexul de inferioritate. 

Uneori, profilul de adâncime negativ (de exemplu, schema cognitivă cu un conţinut 
negativ: „Sunt incapabil”) este compensat psihologic prin mecanisme de apărare/de 
coping (de exemplu, negarea/reacţia inversă etc.), generându-se astfel în anumite situaţii 
de viaţă (de exemplu. Vorbitul în public) un profil psihologic de suprafaţă aparent sănătos 
(de exemplu, „Trebuie să reuşesc”; „Trebuie să mă aprecieze”). Altfel spus, acesta 
seamănă psihologic cu un profil de suprafaţă (de exemplu, „Voi reuşi” ; „Mă vor aprecia”) 
derivat dintr-un profil de adâncime sănătos (de exemplu, o schemă cognitivă cu un conţinut 
pozitiv: „Sunt valoros şi performant”). Acest fenomen rezultat din compensare este însă 
semnul unei sănătăţi mintale iluzorii - un complex de superioritate -, deoarece o astfel 
de persoană e foarte sensibilă/vulnerabilă la critici, care îi pot afecta mecanismele de 
apărare/de coping, devenind astfel foarte rigidă, evitând situaţii ce ar putea să-i forţeze 
mecanismele de apărare/de coping. De asemenea, starea de tensiune psihologică este mai 
accentuată la cei cu complex de superioritate, ei fiind mereu nevoiţi să-şi menţină activate 
mecanismele de apărare/de coping, pentru a păstra iluzia, în faţa lor şi a altora, a unui 
profil psihologic de suprafaţă sănătos. Slăbirea mecanismelor de apărare/de coping ar face 
ca acest complex de superioritate să (re)devină unul de inferioritate, ambele complexe 
fiind însă forme de vulnerabilitate la psihopatologie, afectând calitatea vieţii şi funcţionarea 
socială, sau componente ale psihopatologiei (vezi Beck, 1995, pentru detalii privind mecanismele 
cognitive multinivelare - de bază/intermediare/de suprafaţă - implicate în compensare). în 
literatura de specialitate se folosesc termeni sinonimi precum mecanisme de apărare/defensive/ 
adaptare/copmg, cu nuanţe şi tradiţii diferite de cercetare. în lucrare voi utiliza diverse variante 
ale acestora, în funcţie de congruenţa cu contextul în care sunt utilizate. 

2.1.2.3. Teoria psihometrică şi profilul psihologic 

Să analizăm această teorie în aspectele sale fundamentale (vezi, pentru detalii, Anastasi, 
1997 ; David, 2006 ; Pedhazur şi Schmelkin, 1991). Din punct de vedere biologic, avem 
o serie de atribute anatomice (de exemplu, înălţimea) care caracterizează fiecare membru 
al speciei Homo sapiens. Alte atribute nu ne caracterizează, dar pot caracteriza alte fiinţe. 
Sigur că aceste atribute anatomice au valori diferite de la un individ la altul (de exemplu, 
o înălţime mai mare sau mai mică). în anumite grupuri umane, valorile atributelor pot 
varia în anumite limite diferite de ale altor grupuri (de exemplu, înălţimea populaţiilor 
nordice poate fi în medie mai mare decât cea a populaţiei Chinei). Aceste atribute anatomice 
fundamentale, în funcţie de valorile lor, susţin apoi anumite funcţii fiziologice în situaţii 
specifice. Sigur, pe lângă aceste atribute anatomice care definesc specia Homo sapiens, 
ce se regăsesc la fiecare individ al speciei, există unele atribute anatomice (de exemplu, 
prezenţa unei tumori) care nu sunt generale, pentru fiecare membru al speciei noastre. 

Dacă înlocuim anatomia cu psihologia, înţelegem că există o serie de atribute psihologice 
(de exemplu, extraversiunea) care definesc specia Homo sapiens şi altele ce nu se regăsesc 
la specia noastră. Aceste atribute psihologice fundamentale iau valori specifice la indivizii 
speciei, valori care în medie pot diferenţia anumite grupuri de alte grupuri. Sigur, şi aici, 
pe lângă aceste atribute psihologice fundamentale care definesc specia Homo sapiens, 
putându-se regăsi la fiecare individ al speciei, există unele atribute psihologice (adesea 
accidentale) care nu sunt generale, pentru fiecare membru al speciei noastre (de exemplu, 
anumite boli psihice). Aşadar, mă refer în această lucrare la atribute care variază într-o 
populaţie, nu la aspecte psihologice categoriale/punctuale, cum ar fi prezenţa sau absenţa 
unei tulburări psihice, aspecte care fac obiectul altor ştiinţe, precum epidemiologia. 

în acest context trebuie să diferenţiem între modalitatea de evaluare/măsurare (subiectivă 
vi. obiectivă) şi obiectul evaluării/măsurării (subiectiv vs. obiectiv). Combinarea lor poate 
genera patru situaţii (vezi şi Anastasi, 1997): 

(1) măsurarea subiectivă a unui atribut subiectiv; spre exemplu, autoevaluarea emoţiilor 
negative pe care le trăim; 

(2) măsurarea subiectivă a unui atribut obiectiv ; spre exemplu, estimarea frecvenţei unui 
comportament pe care îl manifestăm; 

(3) măsurarea obiectivă a unui atribut subiectiv; spre exemplu, evaluarea emoţiilor prin 
nivelul de activare fiziologică; 

(4) măsurarea obiectivă a unui atribut obiectiv; spre exemplu, măsurarea conductibilităţii 
electrice a pielii ca indicator al activării fiziologice sau măsurarea prin grilă de 
observaţie a frecvenţei unui comportament pe care îl manifestăm. 

Atributele psihologice se pot manifesta în oricare dintre cele patru situaţii. Dar acestea 
apar cel mai adesea sub forma unor constructe mintale (obiect subiectiv al măsurării), 
care sunt măsurate cu ajutorul unor instrumente psihologice standardizate, numite teste 
psihologice (modalitate obiectivă sau subiectivă de măsurare). Constructul mintal (subiectiv) 
este operaţionalizat printr-o serie de itemi/indicatori observabili (obiectivi), care, în 
condiţii standardizate, generează răspunsuri măsurabile subiectiv sau obiectiv ale participanţilor 
testaţi. în acest sens, testul este o măsură riguroasă şi standardizată a unui eşantion de 
comportament (Anastasi, 1997). Operaţionalizarea se face prin mai mulţi itemi, pentru a 
putea verifica fidelitatea măsurătorilor. Un astfel de construct este relaţionat apoi cu alte 
constructe validate similar şi/sau cu indicatori obiectivi (de exemplu, indicatori biologici, 
criterii obiective legate de performanţa în muncă etc.), pentru a-i verifica validitatea 
(măsoară ceea ce spune că măsoară). în acest fel, utilizând instrumente/teste psihologice, 
înţelegem „cum suntem” prin prisma acestui atribut psihologic. Uneori, faţă de un 
construct mintal putem avea o serie de opinii. în acest fel înţelegem „cum credem” că 
suntem prin prisma acestui atribut. Cele două perspective pot să genereze rezultate 
identice, similare sau diferite. Să luăm un exemplu cu referire la atributul psihologic 
numit „conştiinciozitate”. Acesta se exprimă printr-un construct mintal care poate să fie 
măsurat prin teste psihologice riguroase, cum este NEO PI-R (vezi Costa şi McCrae/ 
Iliescu et al., 2008), înţelegând astfel „cum suntem” prin prisma acestui atribut. Dar 
acelaşi atribut poate să fie măsurat şi prin anchete psihosociale, în care suntem întrebaţi 
direct cât de conştiincioşi suntem, aflând astfel „cum credem că suntem” prin prisma 
acestui atribut. Acestea fiind spuse, trebuie însă remarcat că în unele anchete psihosociale 
se poate evalua atributul prin indicatorii săi comportamentali - de exemplu, prin întrebarea 

legată de cât de des respectăm termenele-limită. In acest fel, ancheta psihosocială se 
apropie de testarea psihologică, de care se deosebeşte insă prin câteva aspecte esenţiale : 
(1) nu se preocupă de calităţile psihometrice ale instrumentului de măsură în sensul testului 
psihologic şi (2) nu vizează în primul rând evaluarea individului prin raportarea sa la un 
etalon. într-adevăr, anchetele psihosociale evaluează atributul psihologic (1) în forma în care 
„credem că suntem” (opinional) sau (2) în forma „cum suntem” (factual), mai puţin focalizată 
pe analiza individuală, dar foarte relevantă pentru analize la nivel de grup. în această lucrare, 
când vorbesc, într-un demers empiric, de măsurarea atributelor psihologice pentru a înţelege 
„cum suntem”, mă refer la măsurarea cu instrumente de tipul testelor psihologice standardizate 
sau alte măsurători echivalente ca rigoare (cum ar fi sarcinile experimentale). 

Pentru a ilustra complexitatea evaluării unor atribute psihologice, să analizăm alt exemplu, 
după Ajzen (2005). într-adevăr, atributele psihologice sunt de mai multe tipuri, între care 
o distincţie importantă se iâce, spre exemplu, pe axa: trăsături de personalitate - atitudini - 
opinii (vezi Ajzen, 2005). Trăsăturile de personalitate sunt văzute ca atribute psihologice 
relativ stabile transsituaţional şi în timp, care implică elemente cognitiv-evaluative (cognitive 
şi subiectiv-emoţionale), comportamentale şi psihobiologice; acestea se referă atât la 
atribute psihologice din profilul de adâncime (de exemplu, conştiinciozitate), cât şi din 
cel de suprafaţă (de exemplu, autodisciplină). Atitudinile se referă la atribute psihologice 
situaţionale, specifice, care implică mai ales elemente cognitiv-evaluative (cognitive şi 
subiectiv-emoţionale) şi comportamentale; aşadar, atitudinile se referă mai ales la atribute 
psihologice (de exemplu, religiozitatea măsurată prin frecvenţa mersului la biserică) din 
profilul de suprafaţă. Opiniile se referă la atribute psihologice situaţionale, specifice, care 
implică mai ales elemente cognitiv-evaluative (cognitive şi subiectiv-emoţionale); aşadar, 
opiniile se referă mai ales la atribute psihologice din profilul de suprafaţă (de exemplu, 
acordul sau dezacordul cu orele de religie în şcoli), mai puţin stabile şi mai fluctuante ca 
atitudinile. Componenta cognitiv-evaluativă din aceste constructe poate fi puternic influenţată 
de stereotipuri şi/sau face parte din ele. Adesea, trăsăturile de personalitate se exprimă în 
profilul de suprafaţă ca atitudini, dar nu toate atitudinile exprimă trăsături de personalitate 
(de exemplu, unele nu au o componentă psihobiologică). Atitudinile se pot exprima şi în 
opinii, dar nu toate opiniile exprimă atitudini (de exemplu, unele nu au o componentă 
comportamentală). Pe lângă această perspectivă psihologică, termenii pot fi definiţi diferit 
în alte ştiinţe sociale (vezi Bergman, 1998, pentru o analiză a acestor diferenţe). 

Pe scurt, aşa cum am mai spus, trebuie să înţelegem că accentul lucrării nu cade pe 
opiniile românilor, culese prin diverse anchete/sondaje de opinie, adesea fluctuante chiar 
în perioade scurte, ci pe atributele exprimate prin constructe psihologice subiacente, care 
fundamentează astfel de opinii. Opiniile vor fi utilizate doar pentru a mă ajuta să exemplific 
sau să înţeleg atributele psihologice analizate, nu pentru valoarea lor în sine. 

Profilul psihologic de adâncime se referă la atribute psihologice fundamentale şi la 
valorile lor. Aşadar, acesta nu include orice atribut psihologic, ci doar pe cele care sunt 
general valabile pentru orice Homo sapiens, mai transsituaţionale şi relativ stabile în timp, 
măsurate cu teste psihologice standardizate (sau instrumente echivalente). Profilul psihologic 
de suprafaţă se referă la modul în care valorile acestor atribute psihologice de adâncime 
se exprimă în situaţii specifice de viaţă prin alte atribute psihologice cu valori proprii, 
măsurate la rândul lor cu teste psihologice standardizate (sau instrumente echivalente). 
Spre exemplu, anxietatea de trăsătură crescută - ca atribut psihologic din profilul de 
adâncime - se exprimă în situaţii sociale sub forma anxietăţii de stare crescute - ca atribut 

psihologic din profilul de suprafaţă (vezi testul STAI Spielberger/Pitariu şi Peleaşă, 2007b). 
Potenţialul pentru creativitate - ca parte a profilului de adâncime nevalorizat prin 
educaţie, se poate exprima printr-o creativitate manifestă mai slabă în profilul de suprafaţă. 
Această diferenţă şi dinamica celor două tipuri de profiluri pot să surprindă şi să explice 
prezenţa posibilă a unor atribute psihologice opuse din profilul psihologic al românilor. 

Aşadar, existenţa unei diferenţe între profilul de adâncime şi cel de suprafaţă este 
stabilită prin mai multe metode : 

(1) prin teoria de referinţă. Anumite teorii propun din start şi clar această distincţie. Spre 
exemplu, teoria cognitivă, bine susţinută experimental (vezi Beck, 1995), consideră 
că anumiţi factori cognitivi generali (de exemplu, schemele cognitive) din profilul 
psihologic de adâncime, adesea greu de conştientizat, generează, prin interacţiune cu 
evenimente din mediu, alţi factori cognitivi specifici din profilul psihologic de suprafaţă, 
adesea conştientizabili, care susţin apoi comportamente şi emoţii specifice. Similar, 
Feuerstein (2000) vorbeşte despre „potenţialul intelectual” (aici profilul de adâncime) 
şi despre felul cum „învăţarea mediată” duce la utilizarea şi exprimarea acestui 
potenţial în performanţa manifestă (aici profilul de suprafaţă); 

(2) în mod pragmatic, pornind de la analize factoriale. Factorii identificaţi în urma 
analizelor statistice sunt consideraţi componente ale profilului de adâncime, iar atributele 
care se grupează împreună, fiecare grupare fiind fundamentată de un factor subiacent, 
expresii ale unui profil de suprafaţă (vezi şi Pedhazur şi Schmelkin, 1991). Sigur, după 
cum nivelurile factorilor pot să varieze (de exemplu, factori de ordinul I, de ordinul 
II etc.), la fel poate varia şi distincţia dintre profilul psihologic de adâncime şi cel de 
suprafaţă. Am ales în această lucrare distincţiile în mod pragmatic, şi anume acele 
distincţii care corespund datelor disponibile pentru a fi analizate în acest moment şi 
care pot fi justificate teoretic şi conceptual; 

(3) o combinaţie între 1 şi 2. 

In cazul unui individ, profilul psihologic se referă la interpretarea combinată a unor 
atribute psihologice, ale căror valori capătă sens prin raportarea fiecăreia la un standard 
de referinţă. Aşadar, profilul psihologic este formulat ca interrelaţii ale acestor atribute, 
(1) fie în baza unor teorii existente, validate la rândul lor prin studii ştiinţifice (pe 
eşantioane de cercetare, nu pe analize individuale sau doar teoretice), (2) fie, acolo unde 
nu există teorii anterioare, prin integrare descriptivă. Să analizăm exemplul de mai jos : 

Exemplu (profil psihologic) 

Persoana X este inteligentă, cu un nivel crescut de creativitate şi iraţionalitate, pe fondul 
unei personalităţi extraverte, cu conştiinciozitate/disciplină scăzută. Nivelul crescut de 
iraţionalitate poate susţine un nivel crescut de stres, amplificat de sarcinile complexe, 
dar rutiniere de la serviciu, care necesită un grad mare de organizare şi disciplină şi nu 
stimulează creativitatea persoanei. în cuplu există o ajustare diadică bună. 

In exemplul de mai sus, fiecare atribut psihologic („inteligent”, „creativ”, „extravert”, 
„conştiincios” etc.) a fost stabilit prin raportarea sa relativă la un standard de referinţă 
(nu neapărat acelaşi în fiecare raportare). Deşi nu se pomeneşte în profil de comparaţiile 
relative, acestea sunt mereu parte acompaniatoare a acestui profil (prin secţiunea de 
rezultate ale testării atributelor); aşadar, profilul astfel formulat are logică doar prin 

rezultatele care îl fundamentează. Aşa cum am spus anterior, interrclaţionarea constructelor 
în profilul persoanei X se bazează fie pe teorii despre relaţiile dintre aceste constructe 
(de exemplu, relaţia dintre iraţionalitate şi stres), fie pe o simplă integrare descriptivă (de 
exemplu, este creativă şi există o ajustare diadică bună). Similar, capitolul 5 al monografiei 
se bazează, spre exemplu, pe rezultatele prezentate în capitolul 4, iar concluziile din 
secţiunea 3.4.5 pe rezultatele din secţiunile 3.4.1-3.4.4. 

în unele situaţii, mai rare, se poate aduce secţiunea de rezultate direct în componenta 
de profil: 

Exemplu 

Persoana X este inteligentă, cu un nivel crescut de creativitate şi iraţionalitate (în raport 
cu grupul său de vârstă), pe fondul unei personalităţi extraverte, cu conştiinciozitate/ 
disciplină scăzută (în raport cu grupul său de vârstă). Nivelul crescut de iraţionalitate 
poate susţine nivelul crescut de stres (în raport cu grupul de referinţă definit prin sex şi 
profesie), amplificat de sarcinile complexe, dar rutiniere de la serviciu, care necesită un 
grad mare de organizare şi disciplină şi nu stimulează creativitatea persoanei. în cuplu 
există o ajustare diadică bună (în raport cu cuplurile căsătorite). 

Profilul psihologic al unei populaţii definite ca popor la nivel de ţară/cultură este 
tipologic, rezultând din generalizarea statistică a profilurilor psihologice ale indivizilor 
care formează acea populaţie şi raportarea acestuia la un standard de referinţă. Astfel, se 
discută astăzi în psihologie despre profilul naţional de personalitate (Schmitt et al. , 2007) 
sau despre caracterul naţional (Terracciano et al. , 2005). Aşadar, şi în cazul unui popor 
putem vorbi de un profil de adâncime, rezultat din generalizarea statistică a valorilor 
atributelor din profilul de adâncime al indivizilor care formează acel popor, şi de unul 
de suprafaţă, rezultat din generalizarea statistică a valorilor atributelor psihologice din 
profilul de suprafaţă al indivizilor ce formează acel popor. 


2.1.2.4. Teoria stereotipurilor 

Am pomenit de mai multe ori până acum termenul stereotip, fără a-1 defini. Să analizăm în 
continuare principalele aspecte ale abordării stereotipurilor (după Brehm şi Kassin, 1990; 
Fiske et al., 2002; vezi şi Glăveanu, 2007a, 2007b, 2007c). Stereotipurile, care etimologic 
înseamnă „impresie solidă” (din termenii greceşti stereos - „solid” şi typos - „caracter, 
tip”), se referă la credinţe despre generalizarea unor atribute la un grup de indivizi. Dacă 
stereotipul se referă la propriul grup, vorbim de autostereotipuri („cum credem că suntem”); 
dacă se referă la alte grupuri, vorbim de heterostereotipuri (de exemplu, „cum credem 
că sunt alţii”, „cum cred alţii că suntem”). în fine, atât auto-, cât şi heterostereotipuri le 
pot să fie proiectate: „cum cred alţii că ne credem”, „cum credem că se cred alţii”, 
„cum credem că ne cred alţii” şi „cum cred alţii că îi credem”. Aceste credinţe pot să fie 
reprezentative pentru un grup de referinţă sau pot să fie nereprezentative (în forma 
clişeelor), aparţinând doar unor indivizi mai mult sau mai puţin izolaţi din grup. De 
obicei, aceste credinţe/generalizări se bazează pe experienţe limitate, exemplare ilustrative 
şi mituri psiho-istorico-socio-culturale, astfel încât adesea nu sunt adevărate, fără ca asta 
să însemne că unele stereotipuri nu pot să fie adevărate şi/sau să conţină elemente de 
adevăr. Spre exemplu, adesea acestea sunt şi adevărate dacă se referă la etnie şi gen, şi 

mai puţin adevărate dacă se referă la afilierea politică şi naţionalitate (Jussim et al. , 2009). 
Unele atribute fac parte din nucleul central al stereotipului, altele din nucleul periferic, fiind 
activate diferit în condiţii diferite de mediu. Măsurătorile utilizate pentru a testa valoarea 
de adevăr a unor stereotipuri trebuie să fie riguroase (de exemplu, cu calităţi psihometrice 
adecvate). Sigur, înainte de a testa valoarea de adevăr a unui stereotip, este bine să ştim 
dacă stereotipul este el însuşi reprezentativ sau dacă este unul izolat (clişeu). Stereotipurile 
pot să fie pozitive, negative sau mixte, în funcţie de atributele care le formează, dar fiecare 
dintre acestea poate avea consecinţe pozitive sau negative la nivel de grup şi individual (vezi 
Brehm şi Kassin, 1990). într-adevăr (vezi pentru detalii Brehm şi Kassin, 1990), un stereotip 
pozitiv legat, spre exemplu, de capacitatea creativă a unui grup poate să afecteze nu doar 
pozitiv grupul/indivizii grupului (de exemplu, apreciere socială), ci şi negativ (de exemplu, 
nu mai valorizăm realizările/efortul unui individ-ţintă; nu mai susţinem programe de dezvoltare 
a creativităţii în grupul respectiv etc.). Similar, un stereotip negativ legat, spre exemplu, de 
capacitatea creativă a unui grup poate să afecteze nu doar negativ grupul/indivizii grupului 
(de exemplu, apreciere socială scăzută), ci şi pozitiv (de exemplu, susţinere pentru 
implementarea unor programe de dezvoltare a creativităţii, măsuri antidiscriminare etc.). 

2.1.2.5. Teoria atributelor centrale versus periferice 

Prin implicaţiile asupra teoriei formării impresiei (vezi Asch, 1946; vezi şi Brehm şi 
Kassin, 1990; Eysenck, 2014), aceasta este o teorie de referinţă pentru lucrare, mai ales 
pentru demersul fenomenologico-hermeneutic şi formarea stereotipurilor. Conform acestei 
teorii (vezi Asch, 1946), o serie de atribute psihologice sunt centrale, adică mai importante 
decât altele. în formarea unei impresii, aceste atribute psihologice centrale le selectează 
apoi şi le organizează pe celelalte disponibile şi/sau favorizează inferarea unor noi atribute 
psihologice congruente cu ele. Spre exemplu, în formarea unei impresii despre alţii se 
pare că una dintre cele mai importante contribuţii revine axei (1) „cald” (wann) - „rece” 

( cold) ca persoană (Asch, 1946). Ulterior, Rosenberg şi colaboratorii săi (1968) au arătat 
că mai există o axă (2) importantă, şi anume „inteligent” ( good-intellectual/competent) - 
„noninteligent” ( bad-intellectual/noncompetent ). în fine, o altă axă (3) relevantă, care a 
reieşit din acest tip de studii, este „puternic” (powerful) - slab ( weak ) (Vonk, 1993a, 
1993b). Alţi autori au identificat şi alte axe (de exemplu, socialibil - independent). Primele 
două axe sunt destul de similare cu teoria lui Fiske şi a colaboratorilor săi (2002) despre 
modelul conţinutului stereotip ( stereotype content model/SCM). Spre exemplu, după Fiske 
şi colaboratorii lui (2002), combinaţiile dintre axa 1 şi axa 2 generează anumite tipuri de 
stereotipuri: (1) admirativ (cald şi inteligent), (2) de dezgust (rece şi mai puţin inteligent), 
(3) de simpatie (cald şi mai puţin inteligent) şi (4) de invidie (rece şi inteligent). 

Cea mai influentă axă rămâne însă, se pare, axa 1 (vezi şi Eysenck, 2014). Cercetările 
ulterioare au sugerat însă că efectul acestor axe este adesea moderat de o serie de factori 
psihologici (vezi Brehm şi Kassin, 1990 ; McCarthy şi Skowronski, 2011). Spre exemplu, 
dacă persoana care face evaluarea are un atribut central (religiozitatea) diferit de cele trei 
axe, acesta îi oferă o forţă mai mare în formarea impresiei (organizarea şi adăugarea altor 
atribute) decât oricare dintre atributele celor trei axe. Recunoscând astfel de moderatori 
(vezi şi alţii, precum distanţa psihologică la McCarthy şi Skowronski, 2011), statistic vorbind 
însă, la nivelul grupurilor mari cele trei axe rămân adesea cele mai reprezentative, deoarece 
par să aibă un substrat evoluţionist puternic: axa 1 - ajutor/siguranţă; axa 2 - acces la 
obţinerea unor resurse, şi axa 3 - protecţie şi acces la resurse (vezi şi David et al., 2007). 

2.2. Cadrul metodologic 

Aşa cum am mai spus, deşi concluziile lucrării au fost concepute într-un stil accesibil 
publicului larg, aceasta se bazează pe metodologii ştiinţifice complexe. Nu am spaţiu 
suficient pentru a le descrie aici - şi asta ar devia şi de la scopul lucrării, care astfel ar 
deveni mai mult o lucrare de metodologie aşa încât voi prezenta doar principiile 
metodologice fundamentale, pentru detalii putând fi consultate referinţele indicate în 
bibliografie. Aceste aspecte metodologice sunt bine cunoscute în psihologie, dar, deoarece 
lucrarea va fi probabil citită şi de specialişti din alte domenii, ele trebuie precizate succint. 


2.2.1. Fundamente metodologice generale 

Metodologia folosită aici este complexă, corespunzând criteriilor de rigurozitate ale ştiinţei 
psihologice modeme. Metodologia experimentală/empirică generală este fundamentată de 
psihologia interculturală. 

Nivelurile de analiză. Atunci când abordează un fenomen psihologic, psihologia o 
poate face ţintind niveluri diferite: (1) individual (dar prin analize la nivel de eşantioane), 
(2) nivel de grupuri (mici sau mari) sau (3) nivel de ţară/cultură (vezi figura 2.2). 



Nivel individual 

Psihologie individuală (de exemplu psihologie cognitivă, clinică, etc.) 


Figura 2.2. Analiza multinivelară în psihologia modernă (Valsiner, 2003 ; adaptată cu permisiune) 

Spre exemplu, multe specialităţi psihologice (vezi David, 2006) investighează un fenomen 
la nivel de individ (psihologia cognitivă), la nivel de individ în context de grup şi/sau la 
nivel de grup (psihologia socială), într-o ţară/cultură dată, fără să-şi pună în mod 
obligatoriu problema factorului cultural (dar asta nu înseamnă că nu o pot face şi mai 
ales psihologia socială o face mai frecvent când studiază şi relaţiile dintre grupuri - vezi 
Iluţ, 2000; Turliuc, 2004). Psihologia culturală (vezi, pentru detalii, Cole, 1998; 
Glăveanu, 2009) este interesată de modul în care anumiţi factori culturali (de exemplu, 
instituţiile sociale) influenţează un fenomen psihologic într-o cultură dată, fără să implice 
însă cu necesitate un demers comparativ intercultural (dar asta nu înseamnă că nu o poate 
face ; vezi şi Mihăilescu, 2014). Psihologia interculturală implică analize comparative la 
nivel de ţară/cultură, aşa cum am procedat şi eu în monografia de faţă, fără să însemne 
însă că aceste comparaţii nu se pot face şi între indivizi/grupuri (de exemplu, managerii) 
mai omogene sub aspectul instituţiilor sociale, din ţări/culturi diferite, sau între indivizi/ 
grupuri diferite cultural, dar din aceeaşi ţară/cultură (vezi, pentru detalii, Berry et al., 
1997; Gavreliuc, 2011). Aşadar, deşi fiecare demers are un nucleu tare diferenţiator, 
există foarte multe zone de suprapunere între astfel de demersuri. Spre exemplu, dacă un 
specialist în psihologie interculturală coboară nivelul de analiză şi decide să studieze efectul 
colectivismului şi individualismului în managementul organizaţional din ţări/culmri diferite, 
acesta se poate întâlni cu un specialist în psihologie culturală interesat de modul în care 
cultura colectivistă influenţează managementul din cultura respectivă, iar pentru asta are 
nevoie de o comparaţie cu felul cum funcţionează managementul într-o cultură individualistă. 

în trecut au existat discuţii şi chiar tensiuni între aceste niveluri de analiză ale 
psihologiei (vezi Greenfield, 1997; Ratner şi Hui, 2003; Rice şi O’Donohue, 2002). 
Acestea au fost amplificate şi de relativismul cultural asumat de antropologie, care insistă 
pc descrierea funcţională a unui mediu cultural, nu pe evaluarea acestuia şi, mai ales, nu 
pe compararea mediilor culturale diferite. Dacă unele din criticile venite dinspre antropologie 
erau corecte pentru abordările vechi de tip Vdlkerpsychologie, adesea esenţialiste, care 
insistau uneori pe diferenţe de valoare dintre ţări/culturi diferite, acestea nu se aplică psihologiei 
interculturale. Astăzi, rezoluţia dominantă este că toate abordările sunt importante şi 
complementare, împreună oferind o imagine multinivelară mai comprehensivă a unui 
fenomen psihologic (vezi Cole, 1998: Hofstede, 1995; Valsiner, 2003). într-adevăr, ca 
urmare a unor critici relevante, psihologia interculturală s-a ajustat teoretico-metodologic, 
iar prin demontarea unor critici naive (de exemplu, critica lui Ratner şi Hui, 2003, că 
din diferenţele între atributele psihologice în ţări/culturi diferite psihologia interculturală 
ar trage concluzia că acestea s-ar datora diferenţelor culturale), a dus la o repoziţionare 
a criticilor. Aceste dezbateri au condus astăzi la o politropie paradigmatică multinivelară 
în domeniu (vezi şi Gavreliuc, 2011). 

Limbajul folosit în psihologia interculturală. Atunci când instrumentele de măsurare 
a atributelor psihologice investigate intercultural nu au fost verificate riguros sub aspectul 
validităţii, pentru siguranţă, concluziile psihologice se formulează în termeni de ierarhie 
(de exemplu, atributul A este mai accentuat în România decât în SUA). Dacă se utilizează 
însă instrumente validate (vezi mai jos şi analiza conceptului de invarianţă), atunci 
concluziile pot fi formulate şi în termeni de diferenţe (de exemplu, atributul A este mai 
accentuat în România la o mărime a efectului de d = 0,50). O întrebare frecventă este : 
cum ne referim la populaţia investigată? Unii autori (vezi, pentru discuţii, Gavreliuc, 

2011) recomandă, pentru siguranţă, o stricteţe mai mare, evitându-se utilizarea, spre 
exemplu, a termenilor români şi România, folosindu-se în schimb eşantion românesc , 
eşantion din România, într-o logică a comparaţiei/discuţiei pe eşantion, nu pe populaţie ; 
se recomandă folosirea termenilor români şi România eventual doar atunci când eşantioanele 
sunt reprezentative naţional. Deşi îşi propune să fie normativă, problema cu această 
perspectivă restrictivă, asumată de unii cercetători, este că discursul în termeni de 
„eşantion” devine adesea la rândul său distorsionat şi contradictoriu. Noi nu construim 
şi analizăm teorii pentru eşantioane, ci pentru populaţii, iar asta se vede în lucrări care, 
deşi doresc să urmeze această sugestie (de exemplu, în secţiunea de rezultate vorbesc de 
„eşantionul românesc”), în secţiunile de introducere sau concluzii se referă la teorie în 
contextul populaţiei româneşti. în plus, esenţa inferenţei statistice este formularea concluziilor 
de la eşantion la populaţie; aşadar, folosirea termenului eşantion cu referire la concluziile 
derivate din statistica inferenţială este eronată. Ca rezoluţie a acestor practici diferite - 
mai mult sau mai puţin restrictive -, utilizarea termenului român sau România cu referire 
la populaţia din care s-a extras eşantionul (mai ales în secţiunile de introducere şi concluzii 
ale unei lucrări), fie el şi nereprezentativ, este o practică similară cu cea curentă în 
publicaţiile de specialitate din domeniul psihologiei interculturale (Frost şi Frost, 2000) 
sau din domeniile generale ale ştiinţei (de exemplu, Terracciano et al., 2005), atât timp 
cât metodologia este clar definită, iar la secţiunea de limite se menţionează explicit limitele 
eşantioanelor folosite. Voi reveni mai jos asupra discuţiilor despre eşantionare. 

Tipul concluziilor. Concluziile unor analize ştiinţifice pot apărea ca noi ipoteze/predicţii 
sau cunoştinţe (vezi pentru detalii David, 2006). Ipotezele sunt derivate logic din teoriile 
deja existente, fără alte date culese suplimentar. Dacă teoriile sunt deja validate ştiinţific, 
atunci forţa ipotezelor este mai mare (discutăm în termeni de probabilitate ). Dacă teoriile 
nu sunt validate ştiinţific, atunci forţa ipotezelor este mai scăzută (discutăm în termeni 
de posibilitate). Mai mult, dacă teoria nu este bine articulată logic, atunci ipotezele au 
valoare de presupuneri (discutăm în termeni de presupuneri). Cunoştinţele sunt informaţii 
susţinute ştiinţific prin date cantitative şi/sau calitative. Gradul de rigoare a cunoştinţelor 
este mai mare dacă suportul ştiinţific susţine ipoteze derivate anterior din teorii deja 
existente, se integrează foarte bine, logic şi conceptual, în structuri epistemice generale 
deja existente şi/sau se bazează pe eşantioane reprezentative pentru fenomenul investigat, 
cu putere statistică mare; în acest caz vorbim de cunoştinţe validate ştiinţific, care la 
rândul lor pot fi mai mult sau mai puţin validate, în funcţie de tăria ipotezelor, rigoarea 
datelor (de exemplu, reprezentativitatea eşantionului şi puterea sa statistică) şi relaţionarea 
lor logică şi conceptuală cu alte constructe. Gradul de rigoare al concluziilor este 
intermediar între ipoteze/predicţii şi cunoştinţe validate ştiinţific, dacă susţinerea ştiinţifică, 
prin date cantitative sau calitative culese pe eşantioane mai puţin reprezentative, confirmă 
formularea lor post factum, adesea fără o integrare logică şi conceptuală clară cu alte 
constructe; în acest caz vorbim de cunoştinţe preliminare, care la rândul lor pot fi mai 
mult sau mai puţin validate, în funcţie de rigoarea datelor (de exemplu, puterea statistică 
a eşantionului). Aşadar, şi concluziile mele vor avea aceste niveluri de forţă, majoritatea 
la nivel de cunoştinţe validate ştiinţific, cu diverse grade de validare. 

în final trebuie observat că demersul de faţă, spre deosebire de cel al Vdlkerpsychologie, 
nu vizează neapărat un popor/o naţiune, ci poate viza orice grup de interes, pe linia promovată 
de psihologia modernă (socială/culturală/interculturală) prin studierea grupurilor etnice sau a 

altor grupuri. Spre exemplu, Journal of Cross-Cultuml Psychology (JCCP) are ca obiectiv 
focalizarea pe comparaţii sub aspect psihologic între diverse grupuri de interes, etnice sau 
neetnice: „JCCP se focalizează pe aspecte interculturale importante, cum ar fi... aculturaţia, 
valorile familiei, comparaţiile între grupuri etnice”. Acest demers este asumat şi de alte reviste, 
precum cea a Asociaţiei Americane de Psihologie, Cultural Diversity & Ethnic Minority 
Psychology, care ne spune că „urmăreşte să stimuleze ştiinţa psihologică a culturii, etnicităţii 
şi rasei, prin publicarea unor cercetări empirice, teoretice, conceptuale şi sinteze integrative”. 

Concluziile formulate în această monografie se bazează pe rezultate obţinute în urma 
unor analize cantitative şi/sau calitative asupra unor date obţinute din: (1) studii deja 
publicate de diverşi autori în literatura internaţională de profil (prin analize secundare), 
(2) baze de date internaţionale (prin analize secundare) şi (3) trei studii noi derulate ca 
parte a acestei monografii. Să analizăm în continuare mai detaliat alte fundamente 
metodologice ale acestei lucrări, relaţionate cu culegerea şi analiza datelor. 


2.2.2. Etapele metodologice ale monografiei 

Monografia va avea, din punct de vedere metodologic, patru etape principale. Să le 
analizăm în continuare. 

Etapa 1. Profilul psihologic al românilor va fi stabilit într-o paradigmă empirică, 
într-un demers predominant etic, încercând să înţelegem întâi „ cum suntem ” şi „ de ce! 
cum am ajuns aşa” (secţiunile 4.1 şi 5.1). 

1. Despre demersul empiric. Aici termenul empiric se referă la definirea şi măsurarea 
atributelor psihologice aşa cum sunt acestea, prin date observabile şi măsurabile. Aşa 
cum am spus în secţiunea de psihometrie, în psihologie, atributele psihologice (de 
exemplu, conştiinciozitatea) există cel mai frecvent sub forma unor constructe psihologice 
neobservate (de exemplu, unele atribute pot face trimitere direct la un comportament 
observabil). Aceste constructe psihologice neobservate sunt exprimate prin mai mulţi 
itemi/indicatori observabili sau cunoscuţi direct, faţă de care, în condiţii standardizate, 
participantul manifestă reacţii măsurabile. în acest sens, testul psihologic este o măsură 
riguroasă şi standardizată a unui eşantion de comportament (Anastasi, 1997). Prin 
calităţile sale psihometrice stabilite statistic, precum fidelitatea (de exemplu, consistenţă 
internă, test-retest etc.) şi validitatea (de exemplu, de construct, de conţinut, de criteriu 
etc.), testul măsoară atributul psihologic aşa cum este acesta. Spre exemplu, un atribut/ 
construct precum conştiinciozitatea este exprimat prin anumite comportamente observabile 
şi măsurabile, din măsurarea cărora inferăm prezenţa şi valoarea atributului/constructului. 
Definind empiric constructul şi conectarea acestuia cu alte constructe validate similar 
şi/sau cu criterii obiective (de exemplu, indicatori biologici), avem un demers empiric 
care ne spune cum este un individ evaluat prin prisma acestui atribut. Dacă întrebăm 
direct un individ cum crede că este prin prisma acestui atribut, avem un demers fenomeno- 
logico-hermeneutic. De aici diferenţa dintre „cum suntem”, într-un demers empiric, 
şi „cum credem” că suntem, într-un demers fenomenologico-hermeneutic, fără ca 
acestea două să genereze neapărat întotdeauna concluzii incompatibile. 

2. Despre date. Există un volum uriaş de date privind atributele psihologice ale românilor 
în comparaţie cu alte ţări/culturi, evaluate cu instrumente obiective şi standardizate, 
în prima etapă voi investiga toate aceste date existente astăzi (până în ianuarie 2015) 

în literatura de specialitate şi în bazele de date internaţionale (PsychINFo, Pubmed, 
Web of Science, Scopus), utilizând anumite cuvinte-cheie (de exemplu, cross-cultural 
şi Romania). Simpla lor inventariere şi analiza lor nu pot duce însă la concluzii foarte 
relevante psihologic, ci doar la noi ipoteze de investigat. în baza atributelor psihologice 
investigate în capitolul 4, le voi selecta însă din datele disponibile doar pe cele care 
sunt relevante pentru acestea. Acolo unde lipsesc datele necesare, ele vor fi culese în 
cadrul acestui proiect (vezi studiul 1). Datele vechi, mai ales cele care privesc atribute 
modificabile, mai puţin stabile din psihologie, vor fi ignorate în favoarea celor de 
acelaşi tip, dar mai noi. Aşadar, rezultatele şi concluziile formulate aici vor fi derivate 
din (1) integrarea concluziilor unor studii deja publicate (2) analize secundare ale unor 
date deja apărute (inclusiv din rezultate deja publicate de mine) în publicaţii de 
specialitate şi/sau existente în baze de date internaţionale (de exemplu, World Values 
Survey - http : //www. worldvaluessurvey.org/wvs.jsp) şi (3) analize primare ale datelor 
noi culese în cadrul acestui demers (studiul 1). 

3. Contextul analizei datelor. Pentru a înţelege de ce avem un anumit profil psihologic, 
voi analiza cele patru componente-cheie care influenţează aspectele psihologice, şi 
anume: (1) mediul geografic, completat demografic şi istoric, (2) componenta 
biologică/genetică, (3) mediul ecologic şi (4) mediul cultural; focalizarea se va face 
pe forma lor prezentă, nu, ca în Vdlkerpsychologie, pe speculaţii privind modul în 
care acestea au evoluat istoric şi au generat un anumit profil psihologic în prezent. 
Posibila influenţă a evoluţiei istorice va fi discutată tangenţial, ca presupunere, într-un 
cadru constrâns de raţionalismul critic, şi va fi marcată în lucrare ca atare, în mod 
explicit (de exemplu, prin presupuneri). Mediul cultural va fi analizat prin prisma 
unor atribute culturale care sunt relaţionate logic şi conceptual sau ca determinism 
bidirecţional cu atributele psihologice măsurate prin testele psihologice (în capitolul 4). 
Acest context îmi permite să fac predicţii asupra atributelor psihologice ale românilor, 
ceea ce întăreşte validitatea concluziilor formulate după analiza datelor. Ca parte a 
analizei mediului cultural, voi prezenta şi un studiu nou, cu referire la încrederea 
abordată prin teoria proxemicii (studiul 1). 

4. Modalitatea de analiză a datelor. Profilul psihologic al românilor va fi stabilit prin 
comparaţii cu alte ţări/culturi, nu prin comparaţii între atributele care îi caracterizează 
pe români. Axa centrală de comparaţie va fi reprezentată de SUA, după modelul utilizat 
şi în alte studii (vezi şi Schmitt et al., 2007; Terracciano et al., 2005; Terracciano 
şi McCrae, 2007), ca ţară de referinţă astăzi pentru planeta întreagă şi pentru democraţiile 
moderne cu care dorim să colaborăm şi în al căror mediu dorim să ne integrăm (iar 
globalizarea mondială întăreşte această referinţă). Focalizarea pe SUA în acest demers 
este constrânsă şi de faptul că majoritatea instrumentelor psihologice care măsoară 
atribute psihologice, adaptate în România, provin din această ţară/cultură. Aşadar, 
SUA constituie o referinţă importantă în psihologie şi în stabilirea contextului internaţional 
în care se plasează România. Pentru nuanţarea acestei axe centrale, acolo unde este 
posibil, îi voi compara pe români şi cu valorile medii ale mai multor ţări/culturi şi/ 
sau cu alte valori internaţionale standardizate. De asemenea, îi voi compara pe români 
şi cu alte ţări/culturi reprezentative pentru noi (de exemplu, vecinii noştri geografici, 
ţări din familia latină sau ţări relevante în evoluţia noastră istorică şi/sau în lumea de 
astăzi). Altfel spus, voi reţine în profilul psihologic al românilor doar acele atribute 
psihologice care intră în analiza comparativă. Prezenţa atributului (de exemplu, 

„inteligent") în profil înseamnă similaritatea cu standardul de referinţă. Devierile importante 
de la standard sunt marcate cu termenul mai sau sunt definite ca „atribute cardinale”. 
Intr-adevăr, o valoare măsurată a unui atribut fizic sau psihologic al unui individ nu 
are sens fără raportare la o referinţă (vezi Anastasi, 1997). Spre exemplu, spunem 
despre un individ care are înălţimea de 1,75 m că este înalt doar prin raportare la 
valoarea medie a înălţimii unui grup de referinţă (stabilit de acesta sau de investigator) 
sau a unui individ care are 1,60 m. Similar, un coeficient de inteligenţă (CI) de 120 devine 
mare doar prin raportare la un etalon al unui grup de referinţă sau la un coeficient de 
inteligenţă individual (CI) de 90, spre exemplu. Aşadar, atributele psihologice ale unui 
individ şi, prin extensie, ale unui grup au sens doar prin raportare la un standard de 
referinţă, acelaşi atribut putând fi raportat la standarde diferite de referinţă, ducând 
astfel la concluzii diferite. Când într-o analiză psihologică spun, spre exemplu, că cineva 
este inteligent, nu mă refer la o esenţializare a acestui atribut, ci profesioniştii din 
psihologie ştiu că este vorba despre un scor raportat la un standard de referinţă X. Dar 
în profilul formulat psihologic spun că „este inteligent”, nu că „este inteligent în raport 
cu standardul X”. Aşa cum am mai spus, este drept că limbajul natural are în sine 
germenii „esenţializării” şi că în ştiinţă utilizăm acest limbaj natural. Dar ştiinţa îşi 
defineşte termenii clar prin metodologia cercetării, care lăce distincţie între un demers 
esenţialist şi unul nonesenţialist; asta am făcut şi eu în această secţiune metodologică. 
Sigur, dacă există mai multe atribute cu aceeaşi scală de măsurare, am putea spune, în 
principiu, că un atribut este mai important decât altul. A compara însă între ele diverse 
atribute psihologice independente ale românilor (de exemplu, conştiinciozitate - A vs. 
extraversiune - B) fără o raportare relativă la alte ţări/culturi este limitativ din punct 
de vedere epistemologic şi neindicat psihometric, deoarece se pierd informaţii importante 
şi pot să apară erori majore de măsurare (în condiţiile în care nu se verifică invarianţa 
de măsurare) (vezi şi Anastasi, 1997). Spre exemplu, putem afla că media la atributul 
A este mai mare în România ca media la atributul B. Am fi astfel tentaţi să spunem 
că atributul A este mai reprezentativ pentru România decât atributul B şi acest lucru 
ar fi acceptabil, poate, într-un demers emic. Dar, dacă ne-am raporta la o medie 
internaţională, într-un demers etic, am putea observa că atributul B este peste media 
internaţională, iar atributul A sub media internaţională. Aşadar, prin raportare la un 
standard internaţional sau la altă ţară/cultură putem înţelege că de fapt atributul B este mai 
reprezentativ pentru români decât atributul A. Evident - doar menţionez asta pentm cei 
mai puţin familiarizaţi cu psihometria - că aceste comparaţii între atribute trebuie să fie 
făcute cu mare atenţie faţă de instrumentul de măsurare şi indicatorul comparat (de exemplu, 
valori medii şi/sau standardizate): atributul A şi atributul B pot avea scale diferite de 
evaluare, mai mari la atributul A, sau atributul A poate avea mai mulţi itemi, aşa că 
însumarea lor duce la un scor mai mare pentru atributul A în comparaţie cu atributul B. 

5. Constrângeri în analiza datelor. în astfel de demersuri complexe psihoculturale trebuie 
să conştientizăm mereu nivelurile de analiză la care lucrăm. Unele atribute psihoculturale 
se referă la entităţi culturale, nu la indivizi; aşadar, acestea pot fi utilizate pentru a 
compara ţări/culturi, dar nu şi indivizi. Alte atribute psihoculturale se referă la indivizi, 
dar ele pot fi mai departe agregate la nivelul unor ţări/culturi, susţinând astfel şi 
comparaţii interculturale, acesta fiind locul unde se pot întâlni şi cu atributele din 
prima categorie (vezi Hofstede şi McCrae, 2004). Pentru o analiză detaliată a acestui 
aspect, vezi Fischer şi colaboratorii săi (2010). Ştiinţa în general are o abordare 

multinivelară a unui fenomen. Spre exemplu, o piesă de metal poate fi analizată 
mecanic, chimic, fizic etc., uneori aceste niveluri reprezentând relaţii reducţioniste 
ale unuia faţă de celălalt sau relaţii de interdependenţă a unor fenomene diferite, 
ireductibile unul la celălalt. Miza majoră a cercetărilor actuale este studiul complexităţii, 
în paradigme mulţi-, inter- şi transdisciplinare, care să surprindă tocmai astfel de 
fenomene. Pe această linie se înscrie şi lucrarea de faţă. într-adevăr, intr-un proiect 
recent al European Science Foundation/ESF (2011) am participat la elaborarea unui 
astfel de model multinivelar al minţii umane (vezi figura 2.3). 



Figura 2.3. Analiza complexă şi multinivelară a creierului uman (proiectul European Science 
Foundation/ESF, 2011 : Human brain : Frorn cell to society ; adaptată cu permisiune) 

în această monografie voi analiza din figura de mai sus partea de psihologie (compor¬ 
tament) în relaţionare cu partea culturală şi componenta genetică (vezi figura 2.4). 
Am ales acele niveluri de analiză pentru care există cele mai multe date în literatură 
şi care corespund expertizei proprii. 

6. Fundamente şi diferenţe de paradigme. Demersul de faţă este complet diferit de cel 
al Vdlkerpsychologie , fiind dominant etic (cu elemente emice), integrat în psihologia 
cognitivă (cu elemente psihometrice şi uneori clinice), pe un fond experimental/empiric 
(cu o metodologie interculturală), într-un cadru definit de teoria complexităţii şi a 
analizei mul tini velare. Astfel, eventualul ethos nu este nici metafizic/substanţial, nici 
nu are valoare explicativă pentru comportamentul grupului. Aici devine cel mult o 
simplă noţiune descriptivă, rezultată din sinteza şi generalizarea statistice, într-un 
demers comparativ, ale atributelor psihologice ale membrilor care constituie grupul 
de interes. Funcţiile pe care le are acest profil psihologic sunt (vezi şi David, 2006): 

(evoluţia istorică a acestor relaţii) 



Figura 2.4, Analiza complexă şi multinivelară a psihologiei românilor 

a. descriere : sintetizează statistic atributele psihologice prin valorile acestora, aşa cum 
apar ele la membrii grupului. Aşadar, spre deosebire de Volkerpsychologie - a cărei 
sinteză era adesea indirectă (de exemplu, infera atributele psihologice din produsele 
culturale) şi/sau nereprezentativă şi greu generalizabilă statistic (de exemplu, fiind 
mai ales de tip fenomenologico-hermeneutic) demersul meu se înscrie în psihologia 
cognitiv-experimentală şi interculturală modernă; 

b. organizare: atributele psihologice şi valorile lor sintetizate statistic sunt apoi 
exprimate intr-un profil psihologic comprehensiv, care ne poate oferi o înţelegere 
a psihologiei românilor. Spre deosebire de Volkerpsychologie, fac această sinteză 
în baza unor teorii moderne din ştiinţa psihologică (de exemplu, psihologia 
cognitiv-experimentală şi interculturală) şi nu îmi propun aici, decât tangenţial, 
înţelegerea istorică a modului în care s-a format acest profil. Volkerpsychologie a 
forţat cunoaşterea istorică pentru a propune astfel de înţelegeri, care însă au 
alunecat uneori în speculaţie şi pseudoştiinţă. Nu refuz a priori un demers care să 
explice cum am ajuns la acest profil, dar cred că acesta trebuie întâi focalizat pe 
formarea acestor atribute la indivizi în cursul dezvoltării lor ontogenetice şi pe 
parcursul vieţii (profilul psihologic al grupului rezultând practic din generalizarea 
acestor atribute/valori individuale), combinând factorii ecologici, biologici/genetici 
şi culturali din prezent, nu doar pe evoluţia istorică a unui grup. Sigur, istoria se 
poate regăsi în norme/instituţii şi valori culturale prezente, care contribuie la 
formarea unui individ, astfel încât, tangenţial, în analiza acestora voi discuta ca 
presupuneri anumite influenţe istorice, fără a le ridica însă la rangul unor demersuri 
importante în lucrarea de faţă; acestea vor face obiectul altei lucrări aflate în 








pregătire, în colaborare cu istorici. Despre această dezvoltare ontogenetică se găsesc 
informaţii detaliate în lucrările clasice de psihologie cognitivă şi a dezvoltării. Nu am 
cum să adopt aici o abordare evolutivă, ontogenetică, dar voi puncta elementele-cheie 
din această dezvoltare, şi anume factorii ecologici, biologici/genetici şi culturali 
relevanţi pentru psihologia românilor; 

c. explicare: explicaţia generată de un astfel de profil psihologic nu se referă, ca în 
Volkerpsychologie , la explicarea comportamentului unui grup, ci este cel mult o 
contribuţie, alături de altele, la explicarea comprehensivă a comportamentului 
individual, ce rezultă din interacţiunea dintre fondul biologic/genetic al individului 
şi mediul său cultural surprins în profilul psihologic al grupului de apartenenţă. 
Aici ne înscriem, practic, foarte aproape de paradigmele moderne ale psihologiei 
cognitiv-experimentale şi interculturale; 

d. predicţie: dacă nu ne ajută să explicăm comportamentul unui grup - comportament 
ce rezultă din interacţiunile indivizilor -, acest profil ne ajută să-l prezicem statistic, 
având aşadar implicaţii pentru politicile publice care se adresează unor grupuri. 
Trebuie însă clar înţeles că predicţia se referă mai ales la grup, nu atât la un individ 
anume ! Aici ne înscriem, practic, din nou foarte aproape de paradigmele moderne 
ale psihologiei cognitiv-experimentale şi interculturale. 

7. Limbajul utilizat. Aşa cum am spus în introducere, lucrarea va fi redactată cu rigoare 
ştiinţifică, dar în introducerea şi concluziile fiecărei secţiuni voi folosi un limbaj mai 
de interfaţă, accesibil şi publicului larg. în acest sens, voi formula definiţiile de lucru 
pentru diverse constructe, fără să insist asupra nuanţelor din ştiinţa de specialitate. 
Voi face însă trimitere la referinţe bibliografice pentru cei interesaţi de aprofundarea 
substratului lor ştiinţific. Termenii folosiţi cu referire la atributele psihologice investigate 
în monografia de faţă sunt prezentaţi aşa cum apar ei în lucrările de profil, deşi unii 
pot avea alte semnificaţii în limbajul comun, unele poate cu conotaţii negative, deşi 
în limbajul de specialitate sensurile/semnificaţiile sunt foarte tehnice; de aceea 
recomand citirea cu atenţie a definiţiilor de lucru cu referire la atributele investigate 
şi evitarea interpretării lor în limbajul de simţ comun. Nu vreau ca posibilele divergenţe 
de limbaj, derivate adesea din preferinţe subiective, să ne îndepărteze de la esenţa 
cunoştinţelor transmise de acesta. Aşa cum am declarat explicit, vreau să mă delimitez 
ferm de demersuri menite a exagera pozitivul sau negativul (până la defăimare) cu 
referire la psihologia românilor, dorind să păstrez discuţia într-un cadru ştiinţific şi 
constructiv. De asemenea, unele formulări pot părea iniţial greşite. De pildă, în 
psihologie se foloseşte frecvent „mai pozitiv”, deşi adjectivul pozitiv nu are în limbajul 
comun grade de comparaţie. în psihologie, cu sens ştiinţific, un atribut psihologic poate 
fi totuşi mai mult sau mai puţin pozitiv, în funcţie de scorul pe care îl obţine pe scala 
de măsurare (de exemplu, scala Likert - deloc; puţin; mediu; mult; foarte mult). 
După cum am mai menţionat, atunci când voi cita testele adaptate în limba română, 
referinţele vor fi redate astfel: X et al. /Y et al. , 2010, unde X et al. se referă la 
autorii testului, iar Y et al. la cei care au adaptat şi au publicat testul în România, în 
anul 2010 (asupra rezultatelor lor am efectuat unele analize secundare de date din 
monografie). De asemenea, pentru că unii termeni vor fi introduşi pentru prima dată 
în limba română sau voi propune termeni noi, mai adecvaţi, în opinia mea, decât cei 
folosiţi anterior, voi prezenta şi termenul din limba engleză. Astfel, cititorii pot să 
identifice constructul în literatura de specialitate şi să afle mai multe despre el. 
Denumirile anumitor baze de date internaţionale vor fi păstrate în limba engleză pentru 




04 rail-IL/lAXjlA l'l JI'UIUj LU î KU IVI A IN 

a-i facilita cititorului accesul Online la acestea. Ca stil de redactare, am încercat să 
rămân la nivel descriptiv şi aici, unde s-a putut, cu susţinerea datelor cantitative şi 
calitative, iar concluziile inferenţiale să derive logic din descrierile empirice. Când 
am făcut evaluări, am încercat să le argumentez şi să le prezint flexibil (de exemplu, 
în termeni de „presupun”, „posibil”, „probabil” etc.). Prin urmare, dacă descrierile 
şi inferenţele prezentate sunt mai dificil de criticat, primele deoarece se bazează pe 
date cantitative şi calitative (limitate deci doar de datele existente), iar celelalte întrucât 
se bazează pe principii logice de derivare a inferenţelor, evaluările sunt mai înclinate 
spre subiectivism. în unele locuri, pentru a facilita înţelegerea publicul larg, în 
formularea unor interpretări şi evaluări, mai ales în integrarea lor în profilul psihologic 
al românilor, voi utiliza, pe lângă formularea lor directă, anumite analogii sau metafore, 
însă, pentru a diminua subiectivismul, în loc să caut exemple pentru evaluările pe care 
le-am realizat - cu toate că mi-a fost foarte dificil, având mereu în minte exemple 
pentru concluziile pe care eram tentat să le formulez -, am căutat să redactez lucrarea în 
logica unui raţionalism critic (a falsificabilităţii; Popper, 1959), formulând contraexemple 
relevante la evaluările pe care le-am realizat. Când contraexemplele nu au invalidat 
evaluările, am păstrat aceste evaluări. Aşa cum am menţionat, limita de start a 
demersului - descrieri-inferenţe-evaluări - este reprezentată mai ales de limita datelor 
disponibile sau culese de noi. însă, chiar şi atunci când datele nu erau culese prin mijloace 
îndeajuns de riguroase, am reuşit, integrându-le teoretic şi coroborând mai multe seturi 
de date, să obţinem un nivel mai riguros de validitate a concluziilor formulate pe baza lor. 

Etapa 2. Profilul psihologic al românilor va fi stabilii într-o paradigmă fenomeno- 
logico-hermeneutică, cu un demers predominant emic, încercând să înţelegem „cum 
credem că suntem” şi „de ce/cum am ajuns să credem aşa” (secţiunile 4.2 şi 5.2) 
în acest demers fenomenologico-hermeneutic voi derula un studiu nou (studiul 2). în 
cadrul acestuia, mă voi axa pe anumite stereotipuri: (1) autostereotipurile românilor 
(„cum credem că suntem”) ca analiză principală, la care voi adăuga (2) heterostereotipurile 
românilor (de exemplu, „ce cred românii despre alte etnii”) şi (3) heterostereotipurile 
despre români (de exemplu, „cum cred alte etnii că suntem”). Aceste analize pot fi 
completate şi de auto- şi heterostereotipurile proiectate : „cum cred alţii că ne credem”, 
„cum credem că se cred alţii”, „cum credem că ne cred alţii” şi „cum cred alţii că îi 
credem”. în principiu, aceste stereotipuri sunt mai puţin stabile decât alte atribute 
psihologice, precum trăsăturile de personalitate, dar impactul lor psihocomportamental 
este la fel de puternic, atât timp cât sunt activate. 

Etapa 3. Analiza iniţială a discrepanţei dintre „cum suntem” şi „cum credem că 
suntem” prin prisma unor atribute psihologice precum trăsăturile de personalitate 
(secţiunea 4.3) 

în această etapă voi analiza discrepanţa dintre „cum suntem” şi „cum credem că 
suntem” prin prisma unor atribute psihologice precum trăsăturile de personalitate, în 
cadrul unui studiu nou. Astfel, în studiul 3 voi folosi metodologia articolului publicat în 
revista Science de Terracciano şi colaboratorii săi (2005), pentru a replica rezultatele 
obţinute de aceştia şi în cazul românilor şi a le extinde inovativ la indicatori noi. 

Etapa 4. Integrarea abordării empirice şi a celei fenomenologico-hermeneutice în 
profilul psihologic al românilor (secţiunea 5.3) 





După stabilirea profilului psihologic prin demersul empiric, pentru integrarea şi înţelegerea 
mai comprehensivă a literaturii din domeniu, voi compara rezultatele obţinute (1) cu cele 
ale unui demers fenomenologico-hermeneutic (corespunde felul cum suntem cu felul cum 
credem că suntem?) şi (2) cu rezultatele lucrărilor clasice (vezi capitolul 1), derivate dintr-o 
abordare de tip Vdlkerpsychologie. 

în final voi propune un profil psihologic al românilor putând să aibă o importantă 
funcţie de autocunoaştere şi să susţină ulterior noi cercetări sau politici publice (inclusiv 
proiecte de ţară). Atenţie, menţionez din nou că lucrarea se axează pe demersul empiric 
(„cum suntem” şi „de ce suntem aşa”), demersul fenomenologico-hermeneutic având 
funcţia de a întregi înţelegerea psihologiei românilor şi de a scoate în evidenţă alt 
element-cheie al lucrării, şi anume posibila discrepanţă dintre „cum suntem” şi „cum 
credem că suntem” din punctul de vedere al unor atribute psihologice. 

Reamintesc de asemenea că acest profil se fundamentează pe integrarea unor atribute 
psihologice măsurate printr-o raportare relativă mai ales la standarde reprezentate de SUA 
şi spaţiul occidental. Includerea unui atribut (de exemplu, „inteligent”) în profil înseamnă 
similaritatea cu standardul de referinţă. Devierile majore de la standard sunt indicate prin 
termenul mai sau sunt definite ca „atribute cardinale”. 

2.2.3. Demersul empiric 

în demersul empiric încerc să creionez un răspuns la întrebarea: „cum sunt românii” 
sub aspectul unor atribute psihologice? 

2.2.3.1. Despre eşantionare 

Rareori este posibil să investigăm atributele psihologice la toată populaţia de interes (de 
exemplu, la toţi românii, ca populaţie generală). De aceea utilizăm eşantioane extrase din 
populaţie. Statistica inferenţială ne permite totuşi să analizăm atributele psihologice la 
nivelul populaţiei, pe baza datelor obţinute pe eşantioanele extrase din acea populaţie - 
altfel spus, să estimăm parametrii atributelor psihologice la nivelul populaţiei, pe baza 
indicatorilor statistici calculaţi la nivelul eşantioanelor extrase din acea populaţie. 

Pentru analizele cantitative empirice, eşantioanele utilizate în acest demers sunt de 
două tipuri: (1) reprezentative (de exemplu, probabilistice, pe cote) pentru populaţia 
investigată (de exemplu, români) şi (2) de convenienţă. Prin statistică inferenţială, 
eşantioanele reprezentative permit generalizări stabile la nivelul populaţiei investigate. 
Eşantioanele de convenienţă (de exemplu, de studenţi) permit generalizări stabile doar la 
populaţia pe care o reprezintă eventual eşantionul (de exemplu, populaţia de studenţi care 
ar fi reprezentată de eşantionul de studenţi utilizat). 

Psihologia utilizează foarte mult eşantioane de convenienţă. în ciuda acestui fapt, 
generalizarea la întreaga populaţie a concluziilor formulate se face (vezi şi Berkowitz şi 
Donnerstein, 1982; Lucas, 2003): (1) atunci când fenomenul psihologic investigat nu 
presupune în teoria sa diferenţe majore de structură socială (de exemplu, de gen, educaţie 
etc.), (2) atunci când semnificaţia psihologică generală a fenomenului investigat este mai 
importantă decât diferenţele demografice şi/sau (3) prin replicarea rezultatelor pe eşantioane 
de convenienţă similare (pentru stabilitate) şi diferite (pentru generalizare) din populaţia 




de interes. Acestea fiind spuse explicit, trebuie să fim atenţi să nu cădem în extreme. O 
extremă este lipsa de apreciere a oricăror rezultate care nu se bazeaza pe eşantioane 
reprezentative dintr-o populaţie. Aceasta este o înţelegere limitată a ştiinţei de astăzi. 
Există cumva vreun studiu (sau mai multe care să-I replice) pe vreun eşantion reprezentativ 
pentru populaţia de Homo sapiens care să ne spună ce structură anatomică avem? în 
psihologie, atunci când fenomenele investigate au o teorie care nu abordează diferenţe în 
funcţie de structurile sociale ale populaţiei generale, se lucrează cu eşantioane de convenienţă, 
concluziile fiind apoi întărite şi/sau modificate prin cercetări ulterioare pe eşantioane 
similare sau diferite şi prin integrări conceptuale cu alte constructe relaţionate (de exemplu, 
validitate convergentă) sau nerelaţionate (de exemplu, validitate divergentă). A doua 
extremă este legată de generalizarea excesivă la întreaga populaţie, pornind de la eşantioane 
de convenienţă, fără menţionarea limitelor, în cazul unor fenomene psihologice a căror 
teorie lasă locul influenţei structurilor sociale cuprinse în populaţia studiată. 

în ştiinţa psihologică modernă lucrurile se plasează între cele două extreme. Ori de 
câte ori investigăm un fenomen psihologic, dacă este posibil, merită să utilizăm eşantioane 
reprezentative. Acest lucru se întâmplă însă foarte rar în cercetările de psihologie, deoarece 
un astfel de eşantion este scump în termeni de timp şi bani şi adesea nefezabil (de exemplu, 
într-un studiu experimental nu ai cum să manipulezi o variabilă psihologică într-un eşantion 
reprezentativ pentru populaţie - nu ai un laborator de psihologie portabil în ţară). în plus, 
cercetările psihologice sunt adesea comparative (de exemplu, grup experimental versus 
grup de control), astfel că ar fi nevoie de cel puţin două eşantioane reprezentative. Din 
fericire, adesea nici nu este nevoie de eşantioane reprezentative (vezi şi Barlow şi Hersen, 
1990). Atributele psihologice (de exemplu, existenţa inteligenţei şi relaţia acesteia cu 
creativitatea) care vizează aspectele-cheie din psihologia umană sunt adesea de factura 
atributelor anatomice (de exemplu, existenţa inimii şi relaţionarea acesteia cu alte elemente 
din sistemul circulator), astfel că în teoriile propuse referitor la ele structura socială este 
uneori mai puţin importantă. Alteori, teoria testului se referă doar la un tip de populaţie 
(de exemplu, lideri), astfel încât nu are sens să ne raportăm la un eşantion reprezentativ 
pentru populaţia generală, ci doar pentru populaţia de interes. Aşadar, se utilizează 
eşantioane de convenienţă raportate la teoria propusă, dar acestea trebuie să fie suficient 
de mari pentru a asigura o putere statistică adecvată analizei datelor. Dacă se dovedeşte 
(de exemplu, prin analize de moderare) că teoria propusă este totuşi sensibilă la anumite 
atribute sociale neanticipate (de exemplu, gen, educaţie, mediu urban-rural etc.), atunci 
acele atribute sunt asimilate în teorie şi în structura viitoarelor eşantioane de convenienţă. 
Atunci când utilizăm eşantioane de convenienţă, dar formulăm concluziile cu referire la 
populaţia generală, este foarte important să menţionăm explicit ca limite posibile tipul 
eşantionului utilizat, astfel încât alte studii să investigheze concluzia obţinută pe acelaşi 
tip de eşantion (pentru repetabilitate) sau pe eşantioane diferite (de exemplu, pentru o 
generalizare cât mai riguroasă). în ce măsură se respectă aceste criterii minimale (de 
exemplu, relaţia dintre teorie şi eşantion, puterea statistică etc.) pentru a face o generalizare 
la întreaga populaţie de la eşantioane de convenienţă este stabilit de procesul de recenzie 
profesională (peer-review ); altfel spus, cel puţin trei referenţi (uneori cinci) şi editorul 
analizează independent validitatea internă (rigoarea teoretico-metodologică) şi cea externă 
(de exemplu, generalizarea) ale demersului de cercetare. De aceea, atunci când voi folosi 
în studiul de faţă concluzii derivate din studii care au folosit nu eşantioane reprezentative, 
ci eşantioane de convenienţă, voi utiliza concluzii publicate în reviste şi/sau la edituri de 
top, care au trecut deja un test riguros de recenzie profesională. în fine, în monografie 








eşantioanele vor fi prezentate succint (de exemplu, numărul şi vârsta participanţilor), în 
aspectele lor informative, publicului cititor nespecialisi, pentru specialişti oferind însă şi 
informaţiile-cheie (de exemplu, indicatori de asimetrie, coeficientul de variabilitate), ca 
să înţeleagă relevanţa statistică a eşantionului, descrierile detaliate putând fi regăsite de 
aceştia din urmă în referinţele indicate la fiecare analiză. Nu pot insista asupra descrierii 
detaliate a fiecărui eşantion, deoarece asta ar dubla, practic, volumul lucrării ("această descriere 
a fost făcută deja în lucrările citate în monografie) şi l-ar devia astfel pe cititor de la analiza 
profilului psihologic care se bazează pe analiza statistică la analiza statistică propriu-zisă. 

2.2.3.2. Despre culegerea datelor cantitative şi analiza lor cantitativă 

Datele primare utilizate în analizele statistice secundare sunt reprezentate de rezultatele 
articolelor şi testelor psihologice deja publicate. Am selectat cele mai cunoscute şi mai 
reprezentative teste psihologice la nivel internaţional, adaptate şi pe populaţia din România 
la rigorile internaţionale (vezi capitolul 4). Aşa cum am mai arătat, articolele publicate au 
fost identificate din bazele de date internaţionale (de exemplu, PsychINFO, Pubmed, Web 
of Science, Scopus), folosind ca termeni de căutare cross-cultural şi Romania ; alte articole 
au fost căutate apoi pornindu-se de la referinţele celor selectate din bazele de date 
internaţionale. Am selectat acele articole ce aveau date care puteau fi analizate secundar şi 
care (1) se relaţionau cu fenomenele psihologice analizate prin testele existente şi/sau (2) aduceau 
informaţii noi despre atribute psihologice care nu pot fi măsurate încă direct cu testele 
adaptate în acest moment în România. Alte articole dintre cele identificate au fost utilizate în 
sintezele teoretice. Alte date primare sunt culese în cadrul studiului 1 sau preluate din World 
Values Survey (WVS, 2010-2014), dacă se relaţionau logic şi conceptual cu testele psihologice 
analizate. Prin această integrare, în final am acoperit principalele componente psihologice: 

(1) aspectul subiectiv-emoţional, (2) aspectul cognitiv, (3) aspectul comportamental, (4) 
aspectul de personalitate, (5) aspectul relaţional şi (6) alte atribute psihologice relevante. 

Unele aspecte psihologice sunt evaluate cu măsurători diferite şi/sau pot avea valori diferite. 
Aşadar, (1) voi prefera instrumentele consacrate internaţional celor mai puţin cunoscute, 

(2) voi prefera instrumentele cu calităţi psihometrice foarte bune celor cu calităţi psihometrice 
mai scăzute, (3) voi prefera evaluările complexe celor bazate pe un singur item (dacă evaluările 
complexe sunt valide) şi (4) voi prefera evaluările pe eşantioane reprezentative celor pe 
eşantioane de convenienţă (dar vezi şi discuţia de mai sus privind rolul eşantioanelor de 
convenienţă). Când cu evaluări de acelaşi calibru ştiinţific vor apărea rezultate aparent 
contradictorii, le voi prezenta pe toate, iar apoi voi încerca să le integrez teoretic şi să le explic 
metodologic (de exemplu, acelaşi termen poate să fie operaţionalizat diferit etc.). 

în ştiinţa psihologică actuală există două tradiţii de gândire metodologică. Le prezint 
aici succint, deoarece înţelegerea lor are implicaţii şi pentru analiza de faţă. Prea des unii 
cercetători uită asumpţiile metodelor de analiză pe care le utilizează, apărând astfel 
dezbateri sterile. 

Demersul tradiţional. în demersul tradiţional, orice scor observat (X) al unui construct 
care exprimă un atribut psihologic este format din scorul real ( True ) al constructului (T) 
la care se adaugă eroarea de măsurare (E) (Anastasi, 1997). 


X = T + E 

în acest context trebuie menţionat de asemenea că şi cele mai riguroase teste psihologice 
au o doză de eroare; ţinând cont însă că rezultatele sunt comparate intercultural, rezultatele 
obţinute reflectă mai ales fenomenul investigat, eroarea fiind adesea relativ similar/ 
constant distribuită în ţările/culturile analizate. Să analizăm însă mai atent tipul de erori. 
Eroarea de măsurare poate să fie aleatorie (random error) sau sistematică (systematic 
error ); dacă eroarea aleatorie nu poate fi controlată (dar media ei tinde spre 0 la 
măsurătorile repetate), eroarea sistematică este predictibilă, ca parte constantă sau 
proporţională din scorul real (T) al constructului (vezi, pentru detalii, Anastasi, 1997). 

în instrumentele psihologice valide, contribuţia scorului real este mai mare decât 
contribuţia erorii de măsurare: 


T > E 

Frecvent în psihologie facem comparaţii între grupuri diferite (1 şi 2) sau care implică 
acelaşi grup în momente diferite (1 şi 2): 

XI = TI + El 
X2 = T2 + E2 

Comparaţiile dintre scorurile observate ale constructului XI şi X2 pot fi influenţate 
de patru situaţii: 

(1) TI = T2, iar El şi E2 au astfel de valori încât reduc diferenţele dintre XI şi X2; 
aici scorurile observate (XI şi X2) pot surprinde corect diferenţa dintre TI şi T2 (de 
fapt, lipsa de diferenţă); 

(2) TI = T2, iar El şi E2 au astfel de valori încât accentuează diferenţele dintre XI şi X2. 
Validitatea comparaţiei dintre XI şi X2 aici este determinată de faptul că interpretarea 
nu se face doar în funcţie de semnificaţia statistică, ci şi în funcţie de mărimea 
efectului, astfel încât diferenţele dintre XI şi X2 induse de El şi E2 sunt atenuate în 
interpretarea psihologică; 

(3) TI ^ T2, iar El şi E2 au astfel de valori încât accentuează diferenţele dintre XI şi 
X2; aici scorurile observate (XI şi X2) pot surprinde corect diferenţa dintre TI şi 
T2, dar aceasta poate fi amplificată de El şi E2; pentru rigoare şi reducerea acestei 
distorsiuni, rezultatele psihologice trebuie replicate, înainte de a deveni parte a 
mainstream- ului; 

(4) TI & T2, iar El şi E2 au astfel de valori încât reduc diferenţele dintre XI şi X2 ; 
aici scorurile observate (XI şi X2) pot surprinde totuşi diferenţa dintre TI şi T2, dacă 
există o putere statistică suficient de mare. 

Sigur, la toate acestea se poate adăuga posibilitatea ca jocul erorilor să schimbe direcţia 
diferenţei dintre XI şi X2, ceea ce complică lucrurile; acest lucru este atenuat de faptul 
că în psihologie se mizează pe replicarea rezultatelor şi interrelaţionarea logică şi conceptuală 
a rezultatelor. într-adevăr, o analiză recentă din revista Nature (Baker, 2015) arată 
preocuparea majoră a psihologiei faţă de replicarea rezultatelor. 

Aşadar, demersul tradiţional, în care atributele sunt comparate prin prisma valorilor 
observate (X), este valid atunci când comparaţia se bazează pe o putere statistică adecvată, 
iar interpretarea ia în calcul nu doar semnificaţia statistică, ci şi mărimea efectului şi 

relaţionarea logică şi conceptuală cu alte atribute, într-o constrângere a replicării. Acesta 
reprezintă demersul dominant în psihologia contemporană. 

Demersul ortodox presupune însă criterii suplimentare de analiză pentru a putea aprecia 
diferenţele dintre două scoruri observate (X), în funcţie de nivelul erorilor (E) şi al scorului 
real (T) al acestora. O strategie de lucru este apelul la analiza de invarianţă prin intermediul 
modelării prin ecuaţii structurale în cadrul cărora variabila latentă (L) (care nu a fost 
măsurată manifest) joacă rolul scorului real (T) (Brown, 2006; Cheung şi Rensvold, 
2002 ; vezi şi Comşa, 2010, şi Sava, 2011). Logica este următoarea : atunci când utilizăm 
un instrument de măsurare pentru a face comparaţii - între grupuri sau între membrii 
aceluiaşi grup în momente diferite - prin prisma unor atribute psihosociale, pentru a 
controla eroarea de măsurare (E) în formularea concluziilor trebuie să fim atenţi la 
următoarele aspecte ale măsurătorilor (vezi Milfont şi Fischer, 2010): (1) echivalenţă/ 
invarianţă funcţională (de exemplu, există constructul în toate grupurile/momentele analizate ?), 
(2) echivalenţă/invarianţă structurală/configurală (există o structură similară a constructului 
în grupurile/momentele analizate?), (3) echivalenţă/invarianţă metrică (există o legătură 
cu sens în cadrul fiecărui grup/moment între construct şi itemii care îl operaţionalizează/ 
există o metrică comună a constructului în grupurile/momentele analizate ?) şi (4) echi¬ 
valenţă/invarianţă scalară (sunt punctele de origine a scalelor de măsurare identice în 
grupurile/momentele analizate/corespund aceleaşi valori latente a doi indivizi din grupuri/ 
momente diferite şi în scorurile observate?). Altfel spus, în abordarea foarte ortodoxă, 
doar o invarianţă puternică a instrumentului psihologic permite comparaţii cu sens între 
diverse grupuri/momente (pentru mai multe detalii, vezi recomadările ITC, 2010). 

Problema erorii de măsurare din abordarea tradiţională persistă şi aici într-o formă 
mai atenuată, deoarece nici într-un astfel de demers nu măsurăm de fapt efectul real (T), 
ci un efect latent (L) care este totuşi asimilat lui T mai bine decât X. Acest demers ortodox 
este extrem de conservator, putând genera falşi negativi (de exemplu, deşi ar exista o 
comunalitate identică a variabilei latente în grupuri diferite, aceasta nu se mai calculează 
deoarece, indicatorii de încărcare factorială fiind distribuiţi diferit pe itemii testului, se 
consideră că nu se satisface pasul intermediar al invarianţei metrice). 

Demersul de faţă. Psihologia este încă ancorată masiv în demersul tradiţional, deşi 
pe anumite segmente - mai ales comparaţii interculturale - începe să asimileze tot mai 
mult, adesea complementar, şi demersul ortodox. 

în comparaţiile interculturale, echivalenţa funcţională şi uneori anumite aspecte din 
cea structurală se stabilesc prin analiza grupurilor de experţi. Odată stabilită echivalenţa 
funcţională, ne putem pune apoi problema celorlalte tipuri de echivalenţe, după următoarea 
logică (vezi Steemkamp şi Baumgartner, 1998): (1) dacă scopul este să studiem compoziţia 
de bază a unui construct în ţări/culturi diferite, atunci avem nevoie de o echivalenţă/ 
invarianţă structurală/configurală, (2) dacă scopul este să studiem relaţia dintre diferite 
constructe în diverse culturi/ţări, atunci avem nevoie de o echivalenţă/invarianţă structurală/ 
configurală şi de una metrică şi (3) dacă dorim să comparăm un construct în culturi/ţări 
diferite, atunci avem nevoie de toate tipurile de echivalenţă/invarianţă. 

Aşadar, în acest demers, constrâns fiind de datele disponibile, pentru a controla efectul 
erorii de măsurare în formularea concluziilor, voi combina demersul tradiţional cu cel 
ortodox. 










(1) Am început cu analiza datelor în demersul tradiţional. Acolo unde instrumentul de 
măsurare permite şi am avut acces la datele primare şi/sau la indicatorii statistici 
necesari, am verificat, ca dublă precauţie, rezultatele obţinute prin analiza mediilor 
latente prin ecuaţii structurale (vezi anexa 3). în analiza mediilor latente s-a utilizat 
programul IB AMOS 21, iar analiza a fost efectuată pe baza matricelor de corelaţie 
şi a matricelor de medii (date de autor sau estimate de mine în baza datelor oferite 
de autor), utilizând ca funcţie de estimare a parametrilor modelelor testate/comparate 
metoda ML ( maximum likelihood - funcţia de maximă verosimilitate). 

(2) Acolo unde instrumentul de măsurare nu permitea (spre exemplu, o măsurare cu un 
singur item nu permite astfel de analize) sau nu am avut acces la datele primare ori 
la indicatorii statistici necesari (de exemplu, cei mai mulţi autori nu au răspuns la 
solicitarea noastră de a accesa datele primare, nu doar cele sintetice) pentru analiza 
echivalenţei/invarianţei de măsurare, am făcut comparaţiile prin scorurile observate, 
luând însă, în baza abordării tradiţionale, o serie de precauţii pentru reducerea 
riscurilor legate de eroarea de măsurare (vezi mai jos punctul 3). 

(3) Pentru a ţine seama de faptul că în unele dintre instrumentele de măsurare/testele 
psihologice lipsesc datele cu privire la prezenţa sau absenţa invarianţei scalare şi pentru 
a controla eroarea de măsurare în formularea concluziilor, am decis să iau o serie de 
precauţii. Prima precauţie se referă la faptul că interpretez drept diferenţe de atribute 
psihoculturale între români şi alte culturi/ţări care merită să fie incluse în profilul 
psihologic ca atribute cardinale numai acele rezultate ce satisfac simultan două constrângeri: 
(1) sunt semnificative statistic (p < 0,05) şi (2) exprimă o mărime a efectului spre 
medie (d minim 0,35), crescând astfel şansa ca diferenţele să surprindă diferenţe reale 
între atribute, şi nu doar erori de măsurare cauzate de o posibilă invarianţă scalară 
scăzută. A doua precauţie se referă la faptul că am încercat să prezic atributele din profilul 
psihologic al românilor din analiza mediului biologic/genetic, ecologic şi cultural; o 
concordanţă a acestora întăreşte ideea că atributele din profilul psihologic nu se datorează 
erorii de măsurare, transformând demersul din unul iniţial multidisciplinar în unul 
interdisciplinar şi pe alocuri transdisciplinar. Aici însă trebuie să fim foarte atenţi, aşa 
cum am spus, pentru a nu face confuzie între nivelurile de analiză: (1) eroarea ecologică 
(ecological fallacy) - compararea indivizilor prin indicatori elaboraţi la nivelul ţărilor/ 
culturilor - şi eroarea ecologică inversată (rewrsed ecological fallacy) - compararea 
ţărilor/culturilor prin indicatori valabili doar la nivelul indivizilor; aşa cum observau 
Hofstede şi McCrae (2004) „eco-logica” este uneori diferită de „logica individuală”. 
A treia precauţie se referă la analiza măsurii în care atributele surprinse în profilul 
psihologic al românilor sunt congruente sub aspect logic şi conceptual (de exemplu, 
un nivel ridicat de inteligenţă trebuie să fie asociat, până la un punct, şi cu un nivel 
ridicat de creativitate); dacă acestea ar fi expresia unor erori majore de măsurare, 
atunci ar trebui să apară o serie de inconsistenţe conceptuale. Această precauţie vine 
cu logica utilizată de psihologia interculturală, unde, având analize pe mai multe ţări/ 
culturi, consistenţa logico-conceptuală şi empirică a unui atribut este verificată simultan 
în mai multe ţări/culturi analizate ; aici având mai puţine ţări/culturi (România vj. un 
standard de referinţă), am analizat consistenţa logico-conceptuală şi empirică prin 
interrelaţiile atributelor. în fine, am investigat dacă interrelaţiile dintre diverse atribute 
psihoculturale sunt similare între România şi ţările/culturile de referinţă, ceea ce întăreşte 
ideea unei invarianţe de măsurare (cel puţin în forma structurală şi metrică). Aşa cum 









se va vedea în secţiunea de rezultate şi în anexa 3, aceste precauţii au dus la concluzii 
valide, întrucât cele două metode - tradiţională şi ortodoxă - au generat, atunci când 
au putut fi utilizate simultan, întotdeauna rezultate congruente. 

Alegerea unei mărimi a efectului spre medie (d minimum 0,35) mai are o funcţie 
importantă. Având comparaţii la nivel de ţară/cultură, eşantioanele sunt uneori foarte mari 
(voi nota cu N numărul membrilor unui eşantion), ceea ce asigură o putere statistică 
crescută, capabilă să identifice efecte foarte mici. Pentru a avea însă relevanţă practică/ 
ecologică, o diferenţă trebuie să fie nu doar semnificativă (p < 0,05 - adică să se poată 
generaliza la populaţia din care s-a extras eşantionul), ci şi să aibă o mărime a efectului 
importantă. Spre exemplu, faptul că în urma unei intervenţii scădem tensiunea arterială 
sistolică de la 180 la 170 poate să fie semnificativ statistic, dacă eşantionul pe care am 
intervenit este suficient de mare; dar reducerea cu zece puncte între aceste limite este 
mai puţin importantă practic/clinic, pacienţii fiind tot hipertensivi (vezi şi Sullivan şi 
Feinn, 2012). 

Pentru măsurarea mărimii efectului voi utiliza valoarea d a lui Cohen, după următoarele 
formule (vezi Cohen, 1977/1988 ; Hedges şi Olkin, 1985): 

• d reprezintă diferenţa dintre mediile celor două eşantioane/grupuri comparate, împărţită 
la deviaţia standard comună (SD pooled) : 

■j- ~ M 2 

pooled 

• formulele alternative pentru deviaţia standard comună (SD) sunt: 


SD pooled ~ ^ « 1+ « 2 -2 

• atunci când nu sunt disponibile ambele abateri standard, voi utiliza doar abaterea 
standard a grupului de referinţă, după modelul recomandat de Glass în 1976 (vezi 
Cohen, 1977/1988): 


Glass s A = 


Afi — Af 2 

SD con trol 


• în fine, când voi calcula mărimea efectului pentru diferenţa dintre două măsurători 
ale aceleiaşi variabile sau pentru două variabile diferite pe acelaşi eşantion, voi utiliza 
formulele de corecţie pentru d, care includ corelaţia dintre variabile (r): 

- pasul 1: calcularea lui d după formulele de mai sus; 

- pasul 2 : calcularea lui d corectat: dc = d / yf(l - r). 

Valorile lui d stabilite sunt interpretabile astfel (după Cohen, 1977/1988): (1) mărime 
neimportantă a efectului - d cuprins între 0 şi 0,20, (2) mărime mică a efectului - d 
cuprins între 0,20 şi 0,50, (3) mărime medie a efectului - d cuprins între 0,50 şi 
0,80 şi (4) mărime mare a efectului - d mai mare ca 0,80 (pentru detalii, vezi şi David, 
2006). Transformată în procente, valoarea mărimii efectului apare astfel (după McGough 
şi Faraone, 2009): (1) d = 0,20 - 58% dintre membrii unui grup (de control, de exemplu) 
se află sub nivelul mediu al celuilalt grup de comparaţie (de exemplu, experimental), 
(2) d = 0,50 - 69% dintre membrii unui grup au valoarea atributului sub nivelul mediu 
al celuilalt grup de comparaţie, (3) d = 0,80 - 79% din membrii unui grup au valoarea 
atributului sub nivelul mediu al celuilalt grup de comparaţie. 

Aşadar, aşa cum am afirmat mai sus, voi reţine cu greutate în analiză - ca atribute 
cardinale - efecte semnificative statistic (generalizabile la populaţia din care s-a extras 
eşantionul; cu valoarea p < 0,05), cu o mărime a efectului spre medie (d minim 0,35); 
am ales această valoare ca nivel mediu al primului interval (0,20-0,50) pe care Cohen îl 
recomandă pentru a fi interpretat în studiile de psihologie. O mărime a efectului d = 
0,35 arată că 64% dintre membrii unui grup de referinţă (de exemplu, de control) au 
scoruri mai mici la un anumit atribut psihologic decât nivelul mediu al grupului comparat 
(de exemplu, experimental) (vezi McGough şi Faraone, 2009). Acestea (p şi d) vor fi şi 
rezultatele sintetice raportate în monografie, obţinute pe baza analizelor secundare de date 
(de exemplu, analiza asupra mediilor şi abaterilor standard); de obicei, mărimea efectului 
d va fi raportată doar dacă se bazează pe diferenţe semnificative statistic (p < 0,05). 
Celelalte efecte semnificative statistic vor fi identificate şi induse în analiză, având însă 
o pondere mai mică în profilul psihologic al românilor (corespunzând mărimii mai mici 
a efectului şi a riscului generat de invarianţa mică). Lipsa diferenţelor dintre români şi 
referinţă va fi punctată ca atare în profilul psihologic; deşi ipoteza nulă nu poate fi 
niciodată confirmată, includerea lipsei de diferenţă (statistică şi/sau de mărime a efectului) 
în profilul psihologic este justificată de puterea statistică crescută (având comparaţii pe 
eşantioane largi la nivel de ţări /culturi), ceea ce reduce falşii negativi care ar putea 
distorsiona major profilul astfel stabilit. 

Există anumite excepţii în care voi considera şi mărimi mici ale efectului (d minimum 
0,20), semnificative statistic şi în limitele recomandate de Cohen (d minimum 0,20) pentru 
a fi interpretate. într-adevăr, mărimile mici ale efectelor pot fi importante (vezi şi Funder, 
online) (1) atunci când testăm o teorie (unde fiecare variabilă poate fi interesantă în jocul 
global al variabilelor implicate, (2) atunci când există un efect cumulativ al mărimilor 
mici la acelaşi individ sau într-o populaţie pornind de la indivizi diferiţi şi (3) atunci când 
mărimea mică a unui efect poate să fie produsă prin intervenţii foarte ieftine care se 
adresează unui număr atât de mare de indivizi, încât aceasta devine practică/ecologică, 
în fine, în anumite structuri psihologice de adâncime (de exemplu, structuri de personalitate 
de tip caracter/temperament), care au rol de predispoziţii pentru apariţia unor fenomene 
psihologice complexe în profilul de suprafaţă (de exemplu, subiectiv-emoţionale/cognitive/ 
comportamentale/psihobiologice), mărimile mici ale efectelor lor pot susţine uneori efecte 
mari în profilul de suprafaţă, prin interacţiune cu evenimente de viaţă puternic activatoare 
şi prin potenţarea reciprocă a efectelor lor complexe. Când stabilim însă profilul psihologic 
al unui popor, trebuie să reliefam aspecte esenţiale şi diferenţiatoare, astfel că mărimile 
mici ale efectelor nu ne ajută decât în cazuri speciale, precum cele menţionate aici. 

Sigur, analizele statistice se bazează pe asumpţii privind formatul datelor culese. Spre 
exemplu, dacă într-o populaţie există mai multe subgrupuri cu profiluri diferite, astfel 

încât distribuţia nu mai este normală/'gaussiană, ci asimetrică, bi- sau multimodală, 
analizele statistice vor fi implementate pornind de la această realitate (de exemplu, analize 
diferenţiatoare pe gen, vârstă, ocupaţii etc.). Uneori, acolo unde sunt disponibili, voi 
prezenta şi indicatorii care ne permit să aproximăm o distribuţie ca fiind normală/gaussiană 
(de exemplu, teste de asimetrie şi boltire); să nu uităm însă că analizele statistice 
parametrice se fac în baza distribuirii normale/gaussiene a unui atribut psihologic în 
populaţie (iar asta ştim din studii anterioare şi din teoria subiacentă), nu direct în eşantionul 
studiat (vezi, pentru detalii, David, 2006). în fine, este interesant în statistica descriptivă să 
analizăm raportul dintre abaterea standard şi media eşantionului (coeficientul de variabilitate C). 
Dacă abaterea standard este mai mare decât media, atunci tendinţa statistică centrală poate 
să fie mai puţin relevantă în descrierea grupului, ceea ce nu anulează însă concluziile, 
dar le scade din forţa epistemică referitor la existenţa unui „profil psihologic” la nivel de 
grup; în majoritatea covârşitoare a cazurilor, acest lucru nu a apărut însă în analizele 
efectuate în această lucrare, ceea ce arată că tendinţa spre medie a atributelor psihologice 
analizate aici este mai importantă decât dispersia lor. 

Pe cât posibil, voi încerca să prezint rezultatele obţinute în acelaşi format. Uneori 
acest lucru este însă imposibil, deoarece pentru atribute diferite avem date disponibile 
diferite, uneori mai sărace, alteori mai complexe. Spre exemplu, deşi în toate comparaţiile 
dintre ţări/culturi îmi propun să fac verificarea statistică a diferenţei (de exemplu, prag 
de semnificaţie şi mărime a efectului), uneori comparaţia se va baza doar pe ierarhia în 
media pe ţări/culturi a unui atribut psihologic, deoarece aşa a fost acesta prezentat în 
articolul de referinţă; astfel de cazuri sunt însă puţine, iar concluziile derivate din ele 
vor fi verificate şi coroborate cu alte analize pentru a justifica generalizarea concluziilor 
formulate de mine. 

2.2.4. Demersul fenomenologico-hermeneutic 

Demersul fenomenologico-hermeneutic, predominant emic, cuprinde un studiu nou, 
studiul 2 (numit aşa deoarece studiul 1 există deja în demersul empiric), care urmăreşte 
identificarea unor stereotipuri ale românilor mai generale, dincolo de personalitatea/ 
caracterul naţional. Aceste stereotipuri există deja stabilite recent în eşantioane reprezentative 
naţional (de exemplu, Dâncu et al ., 2014 ; Dâncu şi Orban, 2015), dar adesea înţelegerea 
şi nuanţarea lor fenomenologico-hermeneutică nu s-au putut face doar cu metodologia 
cantitativă utilizată în aceste studii. 

Sigur, aşa cum spuneam, aici nu pornim de la zero. Există deja studii cantitative 
interesante despre auto- şi heterostereotipurile românilor (vezi, spre exemplu, Chelcea, 
1994 ; Dâncu et al., 2014; Dâncu şi Orban, 2015; Glăveanu, 2007b ; Hunyady, 2003), 
unele derulate pe eşantioane reprezentative naţional. Rezultatele studiilor cantitative pot 
să inducă însă uneori în eroare. Spre exemplu, în astfel de analize poate să apară un 
indicator ca „individualist”, dar rămâne întrebarea legată de sensul acestuia. La prima 
citire, un specialist în psihologie interculturală s-ar putea gândi, într-o interpretare etică, 
la individualismul autonom (independent), definit în demersurile psihoculturale, creator 
de solidarităţi şi instituţii sociale în societăţi generoase. Dar la fel de bine ar putea să 
însemne, într-o înţelegere mai particulară de simţ comun, şi egoism. Doar un demers 
fenomenologico-hermeneutic de tipul celui asumat aici ne poate ajuta să surprindem corect 
aceste semnificaţii. Aşadar, dacă un demers cantitativ referitor la auto- şi heterostereotipuri 

ne oferă posibilitatea de a generaliza rezultatele la populaţie, un demers fenomenologico- 
hermeneutic ne permite să decupăm corect nuanţele acestor auto- şi heterostereotipuri; 
combinarea lor în formularea unor concluzii duce astfel la cunoştinţe validate ştiinţific 
cu un grad mare de rigoare. Pentru detalii privind utilizarea metodologiei calitative, vezi 
Iluţ (1997), Miles şi Huberman (1994), Malterud (2001) şi Mason (2010). 

2.2.4.1. Despre eşantionare 

Intr-o cercetare fenomenologico-hermeneutică, de obicei eşantioanele nu vizează iniţial 
reprezentativitatea statistică, ci includerea unor participanţi capabili să vorbească despre 
fenomen, doritori să participe la studiu, cu experienţe şi caracteristici demografice cât 
mai diferite, intr-un număr care să asigure saturaţie (adică, adăugând participanţi noi, nu 
mai obţinem informaţii noi). Pe baza rezultatelor obţinute se pot proiecta apoi eşantioane 
reprezentative care să verifice stabilitatea rezultatelor astfel obţinute. Dacă un demers 
fenomenologico-hermeneutic ar începe direct cu eşantioane reprezentative naţional, nu 
s-ar putea asigura condiţiile (de exemplu, de timp) şi resursele (de exemplu, de bani) 
necesare pentru a aborda în profunzime fenomenul studiat. 

în studiul 2, pentru analizele calitative de inspiraţie fenomenologico-hermeneutică, 
voi utiliza un eşantion elaborat în funcţie de următoarele condiţii: 

(1) să exprime fiecare dintre cele nouă provincii care au format România Mare în 1918 : 
Maramureşul (Satu Mare - Maramureş); Crişana ; Banatul; Ardealul/Transilvania; 
Oltenia; Muntenia; Dobrogea; Moldova; Bucovina. Asta deoarece în mentalul 
colectiv persistă ideea că există anumite diferenţe psihoculturale între români, în funcţie 
de zonele etnice majore din care provin; 

(2) să exprime diferite categorii de vârstă: adulţi până la 25 de ani (pentru a surprinde 
generaţia de după perioada comunistă); între 25 şi 65 de ani (persoanele mature); 
peste 65 de ani (seniorii); 

(3) să exprime genuri diferite : bărbat versus femeie; 

(4) să aibă niveluri educaţionale diferite : maximum liceu versus studii universitare; 

(5) să provină din medii diferite: urban versus rural; 

(6) să aibă etnii diferite: român versus maghiar. 

2.2.4.2. Despre culegerea datelor calitative şi analiza lor calitativă 

în studiul 2 interviul utilizat va fi liber, semistructurat şi structurat; utilizarea unor metode 
diferite contribuie la o mai bună accesare a stereotipurilor existente. De asemenea, voi 
utiliza pentru nuanţările concluziilor şi focus grupuri. Grila de interviu/focus grup este 
cea prezentată în anexa 2. A. Datele astfel culese vor fi analizate şi cantitativ (de exemplu, 
frecvenţa răspunsurilor, accesibilitatea mnezică), şi calitativ (de exemplu, grupare pe bază de 
sens). Spre exemplu, sinonimele se vor grupa în aceeaşi categorie, iar apoi se vor calcula 
frecvenţele şi indicele de accesibilitate mnezică (se vor acorda trei puncte pentru atributele 
menţionate primele, două pentru cele de pe locul doi şi un punct pentm cele de pe locul trei; 
restul vor primi 0,5 puncte indiferent de poziţie). Voi păstra ca părţi ale nucleului stereotipului 
atributele care au o frecvenţă de minimum 20 % (din numărul total de evaluări); le voi menţiona 
orientativ şi pe cele care ajung la 10%, dar pe toate atributele sub 20% le consider atribute 

de la periferia stereotipului şi/sau Dărţi ale unor stereotipuri individuale (vezi şi Glăveanu, 
2007b). Toate codările au fost făcute de perechi de cercetători, considerându-se codate 
atributele pentru care există o concordanţă de 100% (în cazul în care nu exista o concordanţă 
iniţială, aveau loc discuţii până la atingerea consensului). Utilizarea unor metode diferite 
de culegere (de exemplu, interviu liber, semistructurat vs. structurat) şi analiză (de 
exemplu, frecvenţă vs. accesibilitate mnezică) a datelor poate conduce la identificarea 
mai acurată a stereotipurilor, prin coroborarea lor reciprocă; această variaţie metodologică 
este o contribuţie de cercetare la un demers altfel relativ standard/clasic de stabilire a 
stereotipurilor (de exemplu, şi prin sondaje de opinie publică). 


2.2.5. Discrepanţa dintre demersul empiric 

şi cel fenomenologico-hermeneutic şi integrarea lor 
în profilul psihologic al românilor 

Acestă discrepanţă va fi analizată atât într-un studiu nou (studiul 3), cât şi prin integrarea 
tuturor rezultatelor monografiei în capitolul 5. 

Studiul 3 este o replicare a studiului din revista Science al lui Terracciano şi a colaboratorilor 
săi (2005) în cazul României, şi anume a înţelege „cum cred” românii că sunt sub aspectul 
personalităţii/caracterului naţional ( naţional character ) raportat la „cum sunt” sub aspectul 
trăsăturilor de personalitate, cu extensii inovative (de exemplu, relaţia discrepanţei cu 
indicatori psihologici legaţi de satisfacţia în viaţă şi indicatori de dezvoltare culturală). 

în studiul 3, voi utiliza două eşantioane de convenienţă. Studiile anterioare (de 
exemplu, Terracciano et al., 2005) au arătat că în 49 de ţări/culturi ale lumii concordanţa 
participanţilor asupra caracterului naţional este foarte mare (de exemplu, indiferent de 
genul participanţilor), ceea ce adesea nu necesită utilizarea unor eşantioane reprezentative 
naţional pentru a înţelege caracterul naţional. 

în studiul 3 voi utiliza metodologia şi materialele elaborate de Terracciano şi colaboratorii 
săi (2005), adaptate pentru populaţia din România. Vezi în anexa 2.B adaptarea Chestionarului 
pentru Personalitatea/Caracterul Naţional (National Character Survey). 


2.3. Concluzii generale şi strategie 

Sintetizând: (1) voi ana liza (prin analiză secundară de date) rezultatele la testele psihologice 
care acoperă cele mai relevante atribute psihologice pentru a înţelege psihologia românilor, 
(2) voi anticipa aceste atribute din analiza mediului biologic/genetic, ecologic şi cultural 
(incluzând şi studiul 1), (3) voi utiliza un demers standard pentru a înţelege „cum se cred 
românii” (studiul 2), (4) voi analiza discrepanţa dintre „cum sunt” şi „cum se cred” românii 
(incluzând şi studiul 3), integrate într-un profil psihologic al românilor şi (5) voi discuta 
concluziile, limitele şi implicaţiile acestui demers monografic. 

Aşa cum am menţionat în introducere, în formularea rezultatelor şi concluziilor acestei 
monografii am încercat să mă menţin la nivel descriptiv (şi aici, unde s-a putut, cu 
susţinerea datelor cantitative şi calitative), iar concluziile inferenţiale să derive logic din 
descrierile empirice. Atunci când am făcut evaluări, am încercat să le argumentez şi să 
le prezint flexibil (de exemplu, în termeni de „presupun”, „probabil”, „posibil” etc.). 

Prin urmare, dacă descrierile şi inferenţele prezentate în lucrare sunt mai dificil de criticat, 
cele dintâi întrucât au la bază date cantitative şi calitative (limitate deci numai de date), 
iar cele din urmă se fundamentează pe anumite principii logice de derivare a inferenţelor, 
evaluările sunt mai supuse subiectivismului. însă, repet, pentru a reduce subiectivismul, 
nu am încercat să caut exemple pentru evaluările realizate, ci am redactat lucrarea în 
logica unui raţionalism critic/a falsificabilităţii, formulând contraexemple la evaluările pe 
care le-am făcut; în situaţiile când contraexemplele nu au reuşit să invalideze evaluările, 
am păstrat aceste evaluări. 

După cum am mai spus, demersul lucrării este extrem de complex. Un joc de puzzle 
standard include desenul şi piesele pe care trebuie să le combinăm pentru a se potrivi cu 
desenul. Ei bine, în demersul de faţă lipseşte desenul, pe care trebuie să-l generăm noi 
prin combinarea pieselor, iar desenul cel mai bun va fi cel care îmbină perfect toate 
piesele sau cât mai multe piese relevante. Dispunem cel mult de un desen aproximativ, 
schiţat de lucrările anterioare, ce nu ne spune totuşi cum este poporul român, ci cum 
credem noi că este, astfel că, atunci când îmbinăm piesele, el ne poate conduce în direcţii 
greşite. La rândul lor, piesele sunt: (1) prea multe, unele nefăcând parte din acest puzzle 
(informaţii secundare sau opinii fluctuante, irelevante pentru profilul psihologic pe care 
îl vizăm), (2) defecte (de pildă, datele disponibile nu au fost culese prin mijloace 
riguroase) sau (3) lipsesc (de pildă, nu există date culese/disponibile referitor la aspectul pe 
care vreau să-l includ în profilul psihologic al poporului român). într-un asemenea demers 
se simte cât este de importantă utilizarea unor teorii riguroase şi integrative, prin care 
(1) să anticipezi arhitectura desenului (a profilului psihologic), deşi nu îl poţi descrie în 
detaliu, (2) să direcţionezi selecţia, corectarea, utilizarea şi integrarea datelor disponibile 
şi (3) să anticipezi ariile unde este necesar să se culeagă date noi. Punctul tare al acestui 
demers, în comparaţie cu altele, îl constituie teoriile integrative folosite şi analiza 
riguroasă - cantitativă şi calitativă - a datelor deja existente şi a celor culese. în sfârşit, 
pot spune că, în ciuda acestui start dificil, de care m-am temut, piesele s-au îmbinat 
aproape perfect, adesea anticipându-se şi cerându-se una pe alta, astfel că, la final, a 
apărut un desen neforţat (vezi capitolul 5), ce integrează comprehensiv, într-un cadru 
teoretic riguros, cea mai mare parte dintre datele existente referitor la atributele psihologice 
ale poporului român (capitolul 4). Aşa cum am spus, cât timp am lucrat la acest volum, 
mi-a venit frecvent în minte imaginea din filmul Terminator 2: Ziua Judecăţii (1991) în 
care moleculele ce constituiau corpul destructurat al robotului l-au reconstruit, găsindu-se 
şi chemându-se reciproc. Acesta a fost şi sentimentul meu în ceea ce priveşte datele pe 
care le-am analizat! 








Capitolul 3 


Fundamente despre români şi România 


Voi aborda aici aspectele relevante pentru români legate de: (1) informaţii generale 
(geografie, limbă, demografie şi istorie - cu o analiză succintă), (2) factorul biologic/genetic 
(cu o analiză detaliată), (3) mediul ecologic (cu o analiză punctuală) şi (4) mediul cultural (cu 
o analiză mai detaliată). în final, voi propune un model integrativ al acestora, care pregăteşte 
înţelegerea psihologiei românilor (capitolul 4) şi a profilului lor psihologic (capitolul 5). 

Publicul larg poate să fie interesat mai ales de informaţiile generale (3.1) şi de 
concluziile analizelor (nu neapărat de analizele în sine) biologice/genetice, ale mediului 
ecologic şi ale mediului cultural (3.2.3, 3.3 şi 3.4.5). Specialiştii din domeniul psihologiei 
şi din domeniile conexe merită însă să se aplece şi asupra analizelor detaliate şi asupra 
studiului 1 (3.4.2.4). 


3.1. Informaţii generale: geografia, limba, demografia 
şi un scurt istoric 

în general, informaţiile din această secţiune vor fi prezentate la un nivel mediu de analiză, 
nivel corespunzând unei culturi generale în domeniile abordate. Aşadar, analiza nu va fi nici 
prea generală, îngreunând înţelegerea esenţei celor prezentate, ceea ce ar putea avea un impact 
negativ asupra temei lucrării, dar nici prea detaliată, pentru a evita discuţiile şi dezbaterile 
inerente din domeniile de specialitate (de exemplu, istorie), dezbateri care ne-ar îndepărta de 
scopul principal al acestei lucrări. Aceste informaţii constituie aşadar un context mai larg, la 
nivel de cultură generală, în care se integrează analiza profilului psihologic al românilor. 

Informaţile din această secţiune pot fi aprofundate în lucrările publicate sub egida Academiei 
Române (AR, ordine): atlasele geografice, lingvistice şi/sau etnografice, precum şi tratatul 
de istoria românilor. De asemenea, pot fi găsite informaţii publice generale despre România 
în cadrul organizaţiilor din care face parte (de exemplu. Uniunea Europeană; UE, online). 


3.1.1. Scurte consideraţii despre geografia României 

România este o ţară din Uniunea Europeană, situată în sud-estul Europei Centrale. La 
sud se învecinează cu Bulgaria, la sud-vest cu Serbia, la nord-vest cu Ungaria, la nord 
şi nord-est cu Ucraina, la est cu Moldova şi la sud-est cu Marea Neagră (vezi figura 3.1). 

Figura 3.1. (a) Harta României şi (b) poziţionarea geografică a României 
(© by David Liuzzo, https://commons.wikimedia.Org/wiki/File:EU location ROM.png) 

Analizând atlasul istorico-geografic al României (AR, 1996) şi alte lucrări de specialitate 
(Ghinea, 2002; Lungu, 2011), se pot sintetiza următoarele cunoştinţe de cultură generală. 
România are în prezent o suprafaţă de 238.391 km 2 (a 83-a ţară ca mărime din lume). 
Clima este temperat-continentală, cu temperatura medie anuală în Bucureşti de 16,7 
grade Celsius ; această temperatură plasează România între ţările cu temperatură scăzută 
(media: 17 grade Celsius), ţările cu temperatură caldă având temperatura medie anuală 
de 30 de grade Celsius, iar cele cu temperatură medie de 24 de grade Celsius (vezi Vliert 
et al., 1999; pentru detalii, vezi şi Administraţia Naţională de Meteorologie, http:// 
www.meteoromania.ro/). Proporţia apei în suprafaţă este de aproximativ 3,6% (locul al 
13-lea din 53 de ţări europene), iar sub aspectul resurselor de apă România ocupă locul 
al 41-lea din 173 de ţări. Densitatea populaţiei este de 84,5 loc./km 2 , fiind a 83-a ţară 
din lume. Capitala ţării este Bucureşti, al şaselea oraş ca mărime din Uniunea Europeană. 


3.1.2. Scurte consideraţii despre limba română 

în România limba oficială este româna. Analizând volumele Noului atlas lingvistic pe 
regiuni (apărute la Editura Academiei Române/AR, Online), Atlasul etnografic român 
(AER, online ; Ghinoiu, 2003) şi alte lucrări de specialitate (de exemplu, Hristea, 1984 ; 
Niculescu, 2003 ; Rosetti, 1978; Sala et al. , 1988; Sala, 2001) voi rezuma datele esenţiale 
referitoare la profilul acestei limbi la nivel de cultură generală, care surprind poziţia majorităţii 
(probabil nu a tuturor) specialiştilor în domeniu. 

Limba română este o limbă indo-europeană, romanică/de origine latină, din subgrupul 
oriental al limbilor romanice. Mai este numită în lingvistică şi „limba daco-română”. 
Majoritatea lingviştilor consideră că limba română are patru dialecte: daco-româna 
(dialect nord-dunărean, asimilat istoric cu limba naţională a statului român) şi trei dialecte 
sud-dunărene, care nu au evoluat în limbi naţionale/literare, precum cea dintâi: aromâna/ 
macedoromâna (vorbită pe arii destul de largi în Albania, Bulgaria, Grecia, Macedonia, 
România/Dobrogea şi Serbia), istroromâna (vorbită pe arii restrânse în nord-estul Peninsulei 
Istria din Croaţia) şi meglenoromâna (Meglen - din sudul Peninsulei Balcanice), în timp 
ce alţii, mai puţini, le consideră patru limbi romanice/latine diferite. Limba română 
(daco-română) dovedeşte, în sine, o unitate dialectală (în comparaţie cu celelalte limbi 
romanice); ea are mai multe graiuri (subdialecte), dar acestea prezintă foarte mici diferenţe 
de vocabular şi pronunţie, fiind uşor inteligibile între ele: ardelenesc, bănăţean, bucovinean, 
crişean, dician/dobrogean, maramureşean, moldovenesc, muntenesc, oltenesc etc., la care 
se adaugă graiurile maramureşean şi moldovenesc/bucovinean din Ucraina, respectiv graiul 
moldovenesc din Republica Moldova. Majoritatea experţilor din domeniu nu recunosc însă, 
în mod formal, decât graiurile muntenesc, moldovenesc, bănăţean, crişean şi (eventual) 
maramureşean, celelalte fiind considerate combinaţii sau variaţii ale acestora. Probabil 
că astăzi doar graiurile sunt cele care fac cu adevărat distincţia între vechile provincii 
româneşti, alţi factori culturali, psihologici sau genetici fiind adesea mai puţin relevanţi 
în ceea ce priveşte atributele psihoculturale majore. Să analizăm câteva exemple bine 
cunoscute în lingvistică (vezi spre exemplu Sala, 2001) şi uşor identificate în experienţa 
cotidiană. în graiul bănăţean se foloseşte ce în loc de te etc., precum în mulce în loc de 
multe. în Maramureş, apar fenomenele rotacizante, în care n devine r (de exemplu, irimă 
în loc de inimă), şi scurtarea cuvintelor, ca în graiul ardelenesc (de exemplu, irmă). Graiul 
ardelenesc pare mai lent în pronunţare, având multe influenţe germane la nivel lexical (de 




80 


PSIHOLOGIA POPORULUI ROMÂN 


exemplu, musai ) şi maghiare (de exemplu, ioi, no). Graiul bucovinean este similar cu cel 
maramureşean, dar e mai rapid şi cu variaţii fonetice mari de intensitate şi înălţime. în 
graiul moldovenesc, consoanele (de exemplu, /) sunt palatalizate (de exemplu, soldaţi). 
în Oltenia, se foloseşte mai frecvent ca în alte părţi ale ţării perfectul simplu (făcui). 
Bucureştenii folosesc forme modificate ale cuvintelor (de exemplu, pă în loc de pe, dă în loc 
de de etc.). Pentru a fi înţelese mai bine aceste exemple ale unor aspecte lingvistice complexe 
şi de către publicul larg, pot fi accesate texte de popularizare (seria de articole din Adevărul, 
2015). Pentru aspecte mai complexe, vezi textele profesionale indicate mai sus. 

Sub aspect istoric, lingvistica tradiţională (vezi Hristea, 1984 ; Sala et al., 1988) afirmă 
că limba română are un substrat traco-dac, căruia i s-a suprapus un strat latin şi un superstrat 
slav, iar apoi au fost asimilate o serie de neologisme. Mai precis (vezi Hristea, 1984; Sala 
et al., 1988), dacă privim lucrurile la nivel lexical, elementele romanice din vocabularul 
limbii române sunt în proporţie de aproximativ 71,66%, din care: 30,33 % latineşti moştenite, 
22,12% franceze, 15,26% latineşti savante şi 3,95% italiene. Elementul traco-dac este 
estimat la 0,96%, iar cel slav la 14,7% (din care 9,18% din slava veche). Vocabularul mai 
conţine în proporţii mai mici cuvinte preluate din germană (2,47%), neogreacă (1,7%), 
maghiară (1,43%) etc. Acestea fiind spuse, trebuie să menţionez că (vezi pentru analize 
detaliate Hristea, 1984 ; Sala, 2001) morfologia şi sintaxa limbii române sunt de tip romanic 
şi constituie combinatorica în care intră elementele lexicale. Vocabularul este componenta 
cel mai uşor supusă schimbărilor în orice limbă. Faptul că morfologia şi sintaxa limbii 
române sunt de tip romanic sugerează că, în momentul contactului populaţiei daco-române 
cu migraţia slavă, limba era constituită în structurile ei fundamentale şi singurele modificări 
care au mai putut avea loc au fost cele de ordin lexical (în vocabular: împrumuturi din slavă). 


3.1.3. Scurte consideraţii despre demografia/populaţia României 

Analizând datele recensământului din 2011 (Institutul Naţional de Statistică/INS, 2011 ; 
vezi http : //www. recensamantromania.ro/), populaţia stabilă a României este reprezentată 
de 20.121.641 de cetăţeni români (a 58-a ţară ca număr de populaţie din lume şi a şaptea 
din Uniunea Europeană), dintre care 10.333.064 (51,4%) sunt femei, iar 54% trăiesc în 
mediul urban. Conform metodologiei recensământului din 2011 (INS, 2011), populaţia 
stabilă se referă la populaţia cu domiciliul sau reşedinţa în România, care nu a lipsit în 
ultimele 12 luni din ţară şi/sau care la data recensământului nu a plecat din ţară pe o 
perioadă mai mare de 12 luni. Pe vârste, structura populaţiei arată astfel (INS, 2011) : 
(1) 15,9% - copii între 0 şi 14 ani; (2) 12,3% - populaţia tânără între 15 şi 24 de ani; 
(3) 55,7% - populaţia matură între 25 şi 64 de ani; (4) 16,1 % - persoane în vârstă peste 
65 de ani. Nucleul majoritar al cetăţenilor români este definit etnic de români (aprox. 
88,9%), majoritar ortodocşi (86,5%). Etnia maghiară este mai importantă numeric 
(6,5%), fiind distribuită mai ales în judeţele Harghita (85,25%), Covasna (73,7%), Mureş 
(38,1%), Satu Mare (34,7%), Bihor (25,3%), Sălaj (23,3%). Altă etnie importantă este 
reprezentată de rromi (3,3%), aceştia fiind distribuiţi relativ unitar pe teritoriul ţării, cu 
ponderi mai mari (peste 6%) în judeţele Mureş (8,9%), Călăraşi (8,1%), Sălaj (7,0%) 
şi Bihor (6,3%). Etniile care au minimum 20.000 de membri sunt cele ucraineană (50.900 - 
0,30%), germană (36.000 - 0,20%), turcă (27.700), de ruşi-lipoveni (20.000) şi tătară 
(20.000). 88,6% dintre ucraineni trăiesc în judeţele Maramureş (30.800), Timiş (6.000), 
Suceava (5.900) şi Caraş-Severin (2.500). 73,5% dintre germani se regăsesc în judeţele 

Timiş (6.000), Satu Mare (5.000), Sibiu (4.200), Braşov (2.900), Caraş-Severin (2.900) 
şi Arad (2.900). în ceea ce priveşte nivelul de educaţie a persoanelor de peste 10 ani, 
44,2% au un nivel scăzut (fără şcoală/primar/gimnazial), 41,4% un nivel mediu (tehnic/ 
profesional/liceal/postliceal) şi 14,4% un nivel superior (studii universitare). 


3.1.4. Scurte consideraţii despre istoria României 1 

Analizând seria de lucrări din tratatul de istoria românilor (Academia Română/AR, Online) 
şi alte lucrări de istorie (Bărbulescu et al., 2014; lorga, 1936/1939; Pop şi Bolovan, 
2004), se pot sintetiza următoarele cunoştinţe cu caracter de cultură generală, care surprind 
poziţia majorităţii (probabil nu a tuturor) specialiştilor în domeniu. 

Există dovezi că teritoriul actual al României a fost locuit încă din preistorie. Primul 
şi cel mai important „stat” - în sensul de atunci, o uniune puternică de triburi, probabil 
bine organizată central - documentat pe teritoriul de astăzi al României (fără a se 
suprapune identic) a fost Dacia (numită aşa de Imperiul Roman). Dacia a fost locuită de 
geto-daci, o ramură a tracilor; se pare că numele daci este dat acestei populaţii de romani, 
iar numele geţi de către greci. Burebista şi Decebal sunt doi dintre cei mai cunoscuţi 
conducători ai Daciei. Pe acest teritoriu, mai trăiau şi alte triburi, spre exemplu, mai 
importante fiind triburile celtice şi sarmate. Romanii cuceresc Dacia în 106 (pe când era 
condusă de Decebal) şi o transformă în provincia romană Dacia (acoperind din teritoriul 
României de astăzi mai ales vestul Olteniei, Banatul şi Ardealul). Alte zone (de exemplu, 
Satu Mare/Maramureş, zone din Moldova) au rămas locuite de aşa-numiţii „daci liberi” 
(alături de alte triburi, precum germanicii), uneori în conflict cu zonele romane/romanizate, 
alteori în relaţie de subordonare, sau au fost incluse în alte provincii romane (de exemplu, 
părţi din Ţara Românească şi Moldova de astăzi au fost incluse în provincia Moesia 
Inferior). Dobrogea a fost inclusă în Imperiul Roman încă din secolul I î.Hr. „Dacii 
liberi” se romanizează prin difuziune sau prin faptul că mulţi se strămută, sub presiunea 
diverşilor migratori, în zonele organizate ale Imperiului Roman (de unde probabil au 
revenit în vechile zone ca daco-romani/protoromâni). într-adevăr, foarte probabil au existat 
mişcări, mai mult sau mai puţin locale, ale unor „daci liberi” spre vechile zone dacice 
ocupate de Imperiul Roman (ca protecţie în faţa migratorilor), iar apoi mişcări ale 
daco-romanilor/protoromânilor, după care ale românilor din zonele mai direct romanizate 
(de exemplu, Ardeal, Banat, Oltenia, vestul Munteniei), mai populate de strămoşii 
românilor, în zonele ocupate iniţial de „dacii liberi” (de exemplu. Maramureş, Crişana, 
Banat, Moldova); la toate aceste procese de etnogeneză se adaugă şi aportul sud-dunărean. 

Dintre migratorii atestaţi, cei mai importanţi se pare că au fost hunii, goţii, avarii, 
gepizii, slavii, bulgarii, maghiarii, pecenegii, cumanii şi mongolii/tătarii. Cea mai mare 
influenţă asupra populaţiei daco-romane (protoromânii) a avut-o populaţia slavă, astfel 
rezultând românii. Strămoşii noştri se autodenumeau români, iar celelalte populaţii îi 
numeau vlahi/valahi (probabil un cuvând de origine germană care desemna o populaţie 
romanizată). Poporul român se consideră format în jurul secolelor V1II-IX. 

Ţara Românească s-a format în secolul al XlV-lea, fiind de-a lungul timpului sub influenţa 
Hoardei de Aur şi a regatului maghiar (pentru perioade scurte), a Imperiului Habsburgic 


1. Această analiza generală surprinde mai ales istoria României în relaţie cu cetăţenii români de 
etnie română. Pentru istoria celorlalte etnii din România (de exemplu, maghiară, germană, 
rromă etc.) trebuie examinate lucrări de specialitate. 

tpentru perioade scurte - zona Olteniei) şi a Imperiului Otoman (pentru perioade mai l ungi ) 
In sens larg, Ţara Românească se referă la Oltenia, Muntenia şi Dobrogea. 

Moldova s-a format în secolul al XlV-lea, fiind de-a lungul timpului sub influenţa 
regatului maghiar (pentru perioade scurte), a regatului Poloniei şi a ducatului Lituaniei 
(pentru perioade medii), a Imperiului Habsburgic (pentru perioade scurte - zona Bucovinei), 
a Imperiului Rus (pentru perioade scurte - Basarabia pentru perioade medii) şi a Imperiului 
Otoman (pentru perioade mai lungi). Moldova a pierdut în secolul al XVIII-lea o parte 
din Bucovina (partea de nord) şi Basarabia (partea de sud), iar în secolul al XlX-lea şi 
zona situată între râul Prut şi fluviul Nistru. 

Transilvania s-a format ca voievodat în cadrul regatului Ungariei (secolele XI-XVI) - zona 
fiind organizată înainte de cucerirea maghiară, sub forma mai multor mari ducate/ 
voievodate -, fiind apoi, de-a lungul timpului, sub influenţa Imperiului Otoman (aproape 
150 de ani) şi a Imperiului Habsburgic (pentru perioade mai lungi). în sens larg (vezi şi 
Legea de ratificare a unirii din 1918), Transilvania include în anumite scrieri şi Banatul, 
Crişana, Sătmarul şi Maramureşul, deşi istoria acestor regiuni este diferită. în sens mai 
restrâns. Transilvania se referă la vechiul voievodat, ulterior principat al Transilvaniei 
(fără provinciile menţionate mai sus). 

în 1859 are loc unirea principatului Ţara Românească cu principatul Moldovei, noul 
stat numindu-se Principatele Unite până în anul 1866, de când se numeşte principatul 
României. Principatele Unite şi Principatul României se aflau sub suzeranitatea Imperiului 
Otoman. Independenţa faţă de Imperiul Otoman a fost recunoscută Ia Congresul de la 
Berlin din 1878. Principatul a devenit Regatul României în 1881, primul său rege fiind 
Carol I. Din 1913 până în 1940, Cadrilatcrul (Dobrogea de Sud) a făcut parte din Regatul 
României. în 1918/1919, Transilvania (definită larg). Bucovina şi Basarabia s-au unit cu 
România, formând România Mare (cu cea mai mare extindere teritorială din istoria 
României: 295.641 km 2 ). Din 1947, ţara devine Republica Populară Română (fără provinciile 
Bucovina de Nord şi Basarabia), iar din 1965 Republica Socialistă România. După revoluţia 
anticomunistă din 1989, numele ţării devine România, fiind organizată ca republică 
semiprezidenţială. De la 1 ianuarie 2007, România devine membră a Uniunii Europene. 

Ca urmare a complexităţii istoriei, există mai multe zone etnografice în România, cu 
practici culturale specifice, adesea numite „ţări” (aşa cum am arătat mai sus, unele cu graiuri 
- subdialecte - specifice). într-adevăr, după retragerea aureliană din Dacia (începută în 271), 
procesul de urbanizare din Dacia şi din zonele adiacente acesteia s-a inversat, urmând un 
proces major de ruralizare. Populaţia romanică/romanizată (direct sau prin difuziune) s-a 
stabilit în zone protejate, pentru a face faţă diverselor ameninţări (mai ales migratorilor). 
Aceste zone protejate erau, de obicei, (1) depresiuni, înconjurate de munţi/măguri/dealuri, 
sau (2) zone puternic împădurite, unde inamicii ajungeau greu, cu acces la pădure (de exemplu, 
pentru apărare şi construcţii/creşterea animalelor) şi apă (pentru agricultură şi creşterea 
animalelor). Astfel de arii erau numite ţări/ţinuturi/zone de către românii care le locuiau. în 
astfel de zone (terra valahorum), argumenta Nicolae Iorga, s-au oiganizat „româniile populare” 
sau ţările/zonele/ţinuturile „românilor”, cum se numea această populaţie ea însăşi, ori ale 
„valahilor/vlahilor”, cum o numeau celelalte populaţii cu care a intrat în contact, pornind de 
la numele dat acesteia de populaţiile germanice cu care s-a intersectat. 

Probabil că înainte de unirile din 1859 şi 1918/1919, erau mai importante diferenţele 
de mediu cultural dintre marile provincii româneşti (definite larg) - Transilvania, Moldova, 
Ţara Românească - şi, în cadrul acestora, dintre diverse zone etnografice (vezi şi potenţiale 
diferenţe genetice în secţiunea 3.2). într-adevăr, la o analiză generală a istoriei acestor 

zone, teoretic este de aşteptat ca mediul cultural transilvan să fie mai oirect şi mai puternic 
influenţat de componenta daco-romană (direct mai ales zona Ardealului; în Maramureş, 
Crişana şi Banat, probabil mai mult prin difuziune şi mişcarea populaţiei daco-romane/ 
protoromâni, şi apoi a românilor), slavă, maghiară şi germană şi mai puţin influenţat de 
componenta turcă/greacă. Ţara Românească ar putea presupune o influenţă daco-romană 
directă (direct mai ales în Oltenia; în alte zone probabil mai mult prin difuziune şi 
mişcarea populaţiei daco-romane/protoromâni şi apoi a românilor), cu o influenţă ulterioară 
puternică de tip slav (inclusiv prin Ţaratul Vlaho-Bulgar şi prin intermediul slavonei ca 
limbă de cult şi de cancelarie), cuman, turc (prin Imperiul Otoman) şi grec (mai veche: 
prin Imperiul Bizantin; mai recentă: în perioada fanariotă). Moldova ar putea fi caracterizată 
ca având trei componente: (1) daco-romană, mai indirectă (adesea prin difuziune şi 
mişcarea populaţiei daco-romane/protoromâni, şi apoi a românilor), (2) slavă, mai directă 
şi puternică (accentuată apoi de influenţele polone şi ruseşti) şi (3) puternică turcă (prin 
Imperiul Otoman) şi greacă (mai veche: prin Imperiul Bizantin; mai recentă: în perioada 
fanariotă); de asemenea, aici trebuie menţionată şi influenţa cumană. Ca urmare a 
mişcărilor masive ale populaţiei dintr-o zonă în alta a României de astăzi şi a urbanizării 
ţării, mai ales după Marea Unire din 1918, accentuate în perioada comunistă, aceste 
potenţiale diferenţe culturale din trecut probabil s-au atenuat pe teritoriul actual al 
României şi se vor atenua tot mai mult în următorii ani ca urmare a efectului globalizării. 


3.2. Componenta genetică/biologică a românilor. 
Fundamente 

în această secţiune voi prezenta o serie de informaţii de bază legate de anumite aspecte genetice/ 
biologice, cu caracter general şi cu aplicabilitate în cazul românilor. Acest lucru ne va ajuta 
să înţelegem dacă şi cum aceşti factori pot influenţa profilul psihocultural al românilor. 

3.2.1. Structura genetică a populaţiilor de pe teritoriul României. 
Despre haplogrupuri 

în cazul markerilor genetici haploizi (de exemplu, genomul mitocondrial, cromozomul Y), 
haplogrupurile definesc subgrupuri populaţionale (Sykes, 2001). Un haplogrup reprezintă 
o grupare de mutaţii care adesea au un strămoş comun. Un haplotip este definit de o 
colecţie de mutaţii, într-o regiune haploidă (genomul mitocondrial, cromozomul Y) sau 
doar pe unul din cromozomii unei perechi (vezi Sykes, 2001). Dintre markerii genetici 
(genomici) pentru care au fost identificate şi caracterizate haplotipuri şi haplogrupuri în 
populaţia umană, cele mai cunoscute şi mai bine reprezentate în literatura de specialitate 
sunt cromozomul Y (care defineşte haplogrupurile paterne) şi genomul mitocondrial, în 
special segmentele hipervariabile I şi II din regiunea de control a acestuia (care defineşte 
haplogrupurile materne - vezi Sykes, 2001). 

Numărul cercetărilor despre haplogrupurile umane a explodat în ultimii zece ani, cu 
impact major asupra înţelegerii istoriei populaţiilor umane (de exemplu, migraţiile umane, 
procesele de etnogeneză etc.). 




'■ 

3.2.1.1. Contextul general 

Textul de mai jos prezintă cunoştinţe de cultură generală, derivate din integrarea 
lucrării lui Oppenheimer (2003) (un sistem interactiv Online poate fi găsit pe http : // 
www.bradshawfoundation.com/journey/) şi a lui Wells (2007) (https : //genographic. 
nationalgeographic.com/human-journey/). Pentru detalii profesionale sugerez consultarea 
lucrărilor menţionate şi a bibliografiei lor. Pentru alte lucrări de popularizare a ştiinţei 
sugerez numărul special din Scientific American (2014), How we became human : Evolution, 
the human saga. 

Genul Homo a apărut în Africa, în urmă cu aproximativ 2.000.000 de ani. Diverşi 
hominizi au apărut, au evoluat şi au dispărut în Africa. Alţii au părăsit Africa (ajungând 
în Europa, Asia etc.j, continuând să evolueze şi în noile teritorii ocupate. Un astfel de 
exemplu, probabil cu cel mai mare impact, pare să fie Homo erectus, care a ieşit din 
Africa prin Coridorul Levantin sau Cornul Africii (acum aproximativ 1.800.000 de ani). 

Homo sapiens - specia noastră - a apărut în Africa (Etiopia) acum aproximativ 
200.000 de ani. S-a răspândit iniţial pe teritoriul african. O primă încercare de a ieşi din 
Africa s-a produs, se pare, acum 125.000 de ani, prin Coridorul Levantin - atractiv, ca 
urmare a încălzirii climei dar grupul nu a reuşit să colonizeze Europa sau Asia, 
dispărând acum aproximativ 90.000 de ani (Oppenheimer, 2003). Colonizarea începe mai 
târziu, în două valuri. Primul val - acum aproximativ 80.000 sau 70.000 de ani - foloseşte 
Cornul Africii, iese din Africa şi ajunge în India, Asia de Sud-Est, până în Australia şi America 
de Nord (Oppenheimer, 2003). Al doilea val - acum aproximativ 50.000 de ani - foloseşte 
probabil Coridorul Levantin, ajungând din Africa în Orientul Mijlociu şi de aici în Asia 
Centrală (Wells, 2007). O altă ipoteză este că migratorii din al doilea val sunt de fapt cei 
din primul val, care, ca urmare a încălzirii climei, s-au îndreptat spre zonele noi şi fertile 
din nord : cei din Asia de Sud-Vest/Peninsula Arabică spre Orientul Mijlociu/Levant, iar 
cei din Asia de Sud/India spre Asia Centrală (Oppenheimer, 2003). Oricum s-ar fi 
întâmplat, din aceste două locaţii noi - Orientul Mijlociu şi Asia Centrală - Homo sapiens 
se răspândeşte apoi în toată Europa (dar şi în Asia, America de Nord, America Centrală 
şi America de Sud etc.). 

Europa paleolitică - vânătorii-culegători europeni. Aşadar, în teoria clasică, Homo 
sapiens a ajuns în Europa acum aproximativ 40.000 de ani, venind pe mai multe rute 
(Oppenheimer, 2003 ; Wells, 2007). Prima rută, cea de nord, începe în Asia Centrală, 
ajungând în toată Europa (mai ales în centrul şi nordul acesteia), probabil prin nordul 
Mării Caspice şi al Marii Negre; mulţi reprezentanţi ai acestor grupuri făceau, probabil, 
parte din haplogrupul patern (cromozom Y) Rlb (Wells, 2007). A doua rută, cea de sud, 
din Orientul Mijlociu, a ajuns în sudul Europei/Balcani, probabil prin Anatolia, extinzându-se 
apoi pe cursul Dunării şi în bazinul mediteranean; mulţi reprezentanţi ai acestor cohorte 
făceau probabil parte din haplogrupul patern IJ, din care a apărut apoi în Europa 
haplogrupul patern I (Wells, 2007). Cei din Orientul Mijlociu au urmat probabil şi o rută 
intermediară, între Marea Neagră şi Marea Caspică, ajungând în estul Europei. Aceşti 
Homo sapiens erau „vânătorii-culegătorii” Europei paleolitice. Ei au găsit aici alte specii 
de hominide care au migrat şi evoluat anterior în acest teritoriu; este vorba despre Homo 
neanderthalensis, care a dispărut în aproximativ 10.000 de ani de la apariţia lui Homo 
sapiens în Europa, aceasta rămânând astfel locuită doar de specia noastră. în timpul Marii 







Glaciaţiuni (acum aproximativ 30.000 sau 20.000 de ani), practic, nordul şi centrul 
Europei au fost acoperite de gheaţă, astfel că locuitorii s-au retras în zonele de sud ale 
Europei. Acum 20.000 de ani, după încălzirea climei, aceştia au început să repopuleze 
zonele centrale şi de nord ale Europei paleolitice (Oppenheimer, 2003; Sykes, 2001; 
Wells, 2007). 

Europa neolitică - vechea civilizaţie europeană. Trecerea de la statutul de „vânători- 
culegători” la cel de populaţie neolitică de agricultori s-a făcut, cel mai probabil, prin 
migraţii - începând acum aproximativ 10.000 de ani - ale unor grupuri din Orientul 
Mijlociu către sudul Europei; migraţia a avut loc din Levant, direct, în tot sudul Europei 
sau prin Anatolia în Balcani, iar de aici în sudul Europei şi pe cursul Dunării (Oppenheimer, 
2003 ; Wells, 2007). Din sudul Europei, revoluţia neolitică (agriculturalizarea, în principal) 
s-a extins apoi în restul Europei, prin migraţii şi/sau difuziune culturală. Grupurile venite 
din Orientul Mijlociu au adus agricultura în Europa - care deja începuse să se dezvolte 
în zona fertilă din Levant/Orientul Mijlociu - acum aproximativ 10.000 de ani, constituind 
astfel, împreună cu vechii locuitori paleolitici, civilizaţia „vechii Europe” ; mulţi dintre 
aceştia făceau parte, probabil, din haplogrupurile paterne G2 şi J2 (vezi şi Sykes, 2001; 
Wells, 2007). 

Spre Europa antică - migraţiile indo-europene. Populaţiile indo-europene (probabil 
cu haplogrup patern de tip Rla şi G2a3), venind din stepele euroasiatice şi nord-pontice 
(formate şi dezvoltate acolo pe unde venise iniţial grupul paleolitic cu haplogrup patern 
de tip Rl), au păstruns în vechea Europă (începând cu anii 4000 î.Hr., în mai multe 
valuri, adesea războinice, şi, prin combinaţia cu vechii locuitori ai vechii civilizaţii 
neolitice europene, au format popoarele cunoscute şi civilizaţiile Antichităţii (spre exemplu, 
tracii/dacii [geţii], romanii, celţii, grecii etc.) (vezi Gimbutas, 1980; Dexter şi Jones-Bley, 
1997 - ipoteza kurganelor; vezi şi Wells, 2007). într-adevăr, recent, Gibbons (2014) arată 
într-un articol din revista Science că pe lângă fondul genetic paleolitic şi cel neolitic există 
în fondul genetic european o componentă puternică a unei populaţii dispărute care ar fi 
ajuns în Europa din Asia de Nord-Est, acum aproximativ 5.000 de ani. 

Nuanţe ale perspectivei expuse până aici. Teoria alternativă ipotezei kurganelor afirmă 
că migraţiile indo-europene au avut loc din Anatolia, începând în jurul anului 7000 î.Hr. 
(Pringle, 2012; Renfrew, 2003). într-adevăr, recent, prin prisma studiilor referitoare la 
substratul genetic, această teorie clasică privind perioadele paleolitică şi neolitică în 
Europa şi fenomenul de indo-europenizare a fost pusă sub semnul întrebării de unele 
descoperiri noi (Balaresque et al, 2010; vezi şi Lazaridis et al,, 2014). Astfel, se pare că 
haplogrupul patern Rlb nu este atât de vechi pe cât se credea, ci ar aparţine şi el revoluţiei 
neolitice (prin ruta Anatoliei) (Balaresque et al., 2010). De asemenea, ştim că cea mai mare 
parte (până la 80-90%) a ADN-ului matem/mitocondrial al europenilor provine de la şapte 
femei, numite de Bryan Sykes - profesor de genetică umană la Oxford University - „cele 
şapte fiice ale Evei” (2001), şi că majoritatea acestuia este în mod cert de origine 
paleolitică (vezi şi Balaresque et al. 2010). Cum aproape 80% din ADN-ul european pe 
linie paternă este de tip Rlb, e important de stabilit clar dacă acesta este de origine 
paleolitică (conform teoriei clasice) sau neolitică (potrivit unor date recente); studiile 
viitoare vor trebui să confirme clar una din perspective (sau o poziţie intermediară). Dacă 

noua perspectivă este corectă, atunci apar câteva întrebări şi variante interesante (care 
merită investigate de specialişti): 

• se pare că primul val de „vânători-culegători” în Europa a sosit pe ruta sudică (din Orientul 
Mijlociu), ajungând în Europa acum 40.000 de ani (cu un haplogrup patern probabil de 
tip IJj (vezi Wells, 2007). Ruta nordică şi cea intermediară au fost mai târzii, cei care le-au 
urmat ajungând probabil numai până în Europa de Est. Dacă aşa stau lucrurile, atunci 
întrebarea-cheie care se pune este: care era haplogrupul dominant al „vânătorilor-culegătorilor” 
ce au urmat ruta nordică şi cea intermediară (tot haplogrupul patern IJ ?) ? 

• probabil că majoritatea europenilor din paleolitic făceau parte doar din haplogrupul patern 
IJ (ruta sudică), evoluând apoi aici (pe teritoriul european) spre haplogrupul patern I. 
Haplogrupul R s-a dezvoltat în Orientul Mijlociu (vezi şi Sykes, 2001): Rlb s-a răspândit 
apoi în Europa în timpul revoluţiei neolitice (pe ruta mediteraneană/anatoliană - împreună 
cu haplogrupurile G2/J2), iar Rla a pornit din Orientul Mijlociu spre Asia Centrală, de 
unde, prin nordul Mării Caspice şi al Mării Negre (unde a întâlnit, probabil, şi haplogrupul 
G2a3, care a ajuns în zona stepelor nord-pontice şi caspice din Orientul Mijlociu fie trecând 
prin zona Caucazului, între Marea Neagră şi Marea Caspică, fie urmând ruta Rla), a 
ajuns mult mai târziu în Europa ca populaţie indo-europeană. 






3.2.1.2. Despre genetică/biologie şi români 

Diversitatea haplogrupurilor Y în România arată aproximativ astfel (Bosch et al., 2006; 
Rootsi et al., 2004 ; Varzari el al., 2013): 7,4% E, 5,6% G, 22,2% I sau 12; 5,6% J; 
20,4% Rla; 13 % Rlb (pentru detalii şi analize comparative între ţări, vezi http: //www. 
eupedia.com/europe/european_y-dna_haplogroups.shtml). 

Profilul genetic al românilor se înscrie foarte bine în cel al populaţiilor din Europa - mai 
precis, în cel al populaţiilor din Europa Centrală şi de Est/Balcani. Distribuţia haplogrupurilor 
Y şi mitocondriale în Balcani (Albania, Grecia, Macedonia, România) prezintă o omogenitate 
genetică mult mai mare decât varietatea etnică definită, spre exemplu, prin limbă (Bosch 
el al., 2006; Comas et al., 2004). în ceea ce priveşte comunităţile aromâne din Albania, 
Macedonia şi România, părerile sunt împărţite. într-adevăr, Comas şi colaboratorii săi 
(2004) nu au găsit că această comunitate ar devia de la „omogenitatea” balcanică, în timp 
de Bosch şi colaboratorii săi (2006) sugerează că, deşi nu constituie un grup omogen 
separat de restul populaţiilor balcanice, aromânii ar avea o eterogenitate mai mare, ce îi 
diferenţiază între ei; altfel spus, distanţa genetică dintre diverse grupuri de aromâni este 
mai mare decât cea dintre aromâni şi celelalte populaţii investigate (Bosch et al., 2006). 

Se pare că zona Munţilor Carpaţi a funcţionat ca o barieră genetică pentru estul Europei 
Centrale (vezi Ştefan et al., 2001). Zonele din estul Carpaţilor (de exemplu, Moldova) 
au anumite haplogrupuri-Y cu 30% sau cu 100% mai frecvente decât zonele din vestul 
Carpaţilor (de exemplu, Transilvania), cu excepţia Bihorului, care are un profil genetic 
asemănător regiunilor estice (vezi, pentru detalii, Ştefan et al., 2001). 

în ceea ce îi priveşte pe moldovenii din Republica Moldova - cu care cetăţenii români 
de etnie română din România au în comun limba şi o mare parte a istoriei -, se pare că 
şi aceştia au un fond genetic general similar cu populaţiile din Europa Centrală şi de Est/ 
Balcani (Varzari et al., 2013). Pe acest fond comun, dacă detaliem nivelul de analiză, pot 
fi identificate unele mici nuanţe. Astfel, spre deosebire de cetăţenii români de etnie română 
din România (Piatra Neamţ şi Buhuşi), se pare că moldovenii din Republica Moldova au 

o influenţă genetică slavă (slavii de vest şi de est) mai puternică. într-adevăr, Varzari şi 
colaboratorii săi (2013) arată că, deşi vorbesc aceeaşi limbă, cetăţenii români de etnie 
română din România şi moldovenii din Republica Moldova nu formează un cluster etnic 
care să-i separe clar de alte populaţii vecine ; cetăţenii români de etnie română sunt mai 
degrabă în clusterul populaţiilor balcanice, în timp de moldovenii din Republica Moldova 
nu se înscriu clar în acest cluster. Oricum, diferenţele genetice din interiorul grupurilor 
de români şi moldoveni sunt mai mari decât diferenţele genetice dintre români şi moldoveni, 
ceea ce arată un fond genetic comun foarte puternic între aceste două populaţii. Varzari 
şi colaboratorii săi (2013) arată că, ţinând cont de faptul că similaritatea genetică cu 
populaţia italiană este scăzută atât în cazul românilor, cât şi al moldovenilor (este mai 
ridicată similaritatea cu italienii din sudul Italiei şi din Sardinia), foarte probabil că peisajul 
genetic al Europei Centrale şi de Est/Balcanilor a fost stabilit înainte de cristalizările 
etnice (definite lingvistic) (vezi şi Bosch et al., 2006; Comas et al., 2004). 

Există, de asemenea, unele diferenţe interesante la nivel genetic între cetăţenii români 
de etnie română şi cetăţenii români de etnie maghiară din România. Folosind ca markeri 
genetici locii nucleari (diploizi) folosiţi în amprentarea genetică, Demeter şi colaboratorii 
săi (2010) au comparat genetic: secuii din Covasna, maghiarii din Cluj-Napoca, secuii 
din Harghita, ceangăii din Harghita, românii din Bucureşti, românii din vestul ţării, 
populaţia românească din Transilvania, Moldova, Dobrogea şi Ţara Românească. Nu s-au 
găsit diferenţe de structură genetică între maghiarii din Cluj-Napoca, maghiarii secui din 
Covasna şi românii din Bucureşti; au apărut însă astfel de diferenţe interesante (1) între 
maghiarii secui din Covasna şi românii din Ţara Românească şi (2) între secuii din Harghita 
şi maghiarii din Cluj-Napoca, pe de o parte, şi secuii din Covasna, pe de altă parte. 
Maghiarii din Cluj-Napoca au o eterogenitate genetică mai mare decât secuii din Covasna. 
Diferenţele în ceea ce priveşte frecvenţa alelelor au fost mai mari între secuii din Covasna 
vs. restul populaţiilor analizate, decât între maghiarii din Cluj-Napoca şi restul populaţiilor 
analizate (Demeter et al., 2010). Rezultă de aici că diferenţele etnice dintre românii şi 
maghiarii din România sunt mai degrabă accentuate lingvistic/cultural, fără să se anuleze 
şi unele nuanţe genetice, aşa cum apar acestea descrise de Demeter şi colaboratorii săi 
(2010). într-adevăr, Voracek şi colaboratorii lui (2007) au arătat cum cetăţenii români de 
etnie maghiară au profilul suicidologic mai apropiat de cetăţenii maghiari din Ungaria 
decât de cetăţenii români de etnie română, autorii speculând pe marginea bazei genetice 
a acestui fenomen, în conformitate cu teoria fmo-ugrică. 

Cum s-a ajuns la acest profil genetic al românilor ? 

Evident, foarte probabil, profilul genetic al populaţiei de pe teritoriul României a 
evoluat continuu şi tot foarte probabil va mai evolua, într-o lume globalizată diferenţele 
urmând să fie tot mai atenuate. Cardoş şi colaboratorii săi (2004) au arătat că influenţa 
tracă asupra profilului genetic al românilor este posibilă (4,2%), dar aceasta există şi 
asupra italienilor (7,9%), a albanezilor (6,3%) şi grecilor (5,8%), autorii afirmând că 
este nevoie de mai multe studii pentru clarificarea şi stabilitatea concluziilor. într-adevăr, 
ulterior, acelaşi grup de cercetare (Rodewald et al., 2012) arată că profilul genetic al 
populaţiei din Epoca bronzului/fierului de pe teritoriul actual al României este mai diferit 
faţă de profilul românilor de astăzi din ţară. Mai precis, vechea populaţie are o variabilitate 
genetică foarte mică în comparaţie cu românii (şi cu alte populaţii europene) de astăzi, iar 
acest lucru se explică prin organizarea în triburi relativ izolate reproductiv. în timp ce vechea. 
populaţie din Epoca bronzului/fierului de pe teritoriul de astăzi al României era mai similară 





genetic cu turcii de origine tracă (derivaţi dintr-o populaţie veche din Tracia, care s-a convertit 
la islamism), românii moderni sunt mai similari genetic cu bulgarii, italienii (din sudul Italiei 
şi Sardinia), grecii şi unele populaţii din Spania (vezi Rodewald et al., 2012). 

Insă Kelemen şi colaboratorii (comunicare personală; rezultate în pregătire pentru 
publicare) au găsit exact opusul rezultatelor obţinute de Rodewald şi colaboratorii săi (2012): 
pentru unde probe medievale (Capidava, secolul al X-lea, cetate-port) există populaţii cu 
efectiv mic şi foarte diverse genetic. într-adevăr, cercetările reliefează la probele vechi 
haplogmpuri/haplotipuri care sunt considerate rare sau relativ rare în populaţia europeană 
modernă. Aşadar, probabil că lucrurile depind foarte mult de contextul în care a trăit populaţia 
veche studiată, iar repetarea cercetărilor pe eşantioane cât mai mari va clarifica aceste diferenţe. 

O analiză recentă din revista Science prezentată intr-un atlas genetic (vezi Hellenthal 
et al ., 2014) arată că între anii 300 şi 1000 d.Hr. au avut loc o serie de evenimente istorice 
(de exemplu, marile migraţii) care au dus la un amestec genetic ce defineşte astăzi fondul 
genetic general al populaţiilor din Europa de Est. La acestea s-a adăugat apoi foarte 
probabil şi invazia tătară, care şi-a lăsat amprenta asupra Europei de Est. Astfel, fondul 
general comun al populaţiilor Europei de Est este format din influenţe (vezi Hellenthal 
et al., 2014): (1) sudice (probabil, prin influenţa greco-romană); (2) nordice (probabil, 
prin slavi); şi (3) asiatice (prin migratorii asiatici care au adus un fond genetic reprezentând 
aproximativ 4,5% din diversitatea genetică actuală). 

Ca parte a Europei de Est, evident că şi în cazul românilor se regăseşte acest profil 
general (vezi figura 3.2). 

Figura 3.2. Relaţii genetice ale românilor (figură adaptată cu permisiune după cea generată pe 
baza studiului lui Hellenthal şi al colaboratorilor săi, 2014. http : //admixturemap. 
paintmychromosomes.com/ ; harta de fundal este adaptată după o imagine disponibilă în 
domeniul public, http://commons.wikimedia.Org/vviki/File:Blank map europe.png). 
Procentele arată contribuţia genetică. 







Astfel, în cazul românilor avem (vezi figura 3.2): (1) o influenţă sudică - o populaţie 
băştinaşă de pe teritoriul actual al României (probabil daco-tracă sau daco-romană) a 
interacţionat cu strămoşii italienilor - mai ales din sudul Italiei şi Sardinia ai grecilor 
şi ai ciprioţilor de astăzi (probabil din Imperiul Roman şi/sau Imperiul Bizantin), (2) o 
influenţă nordică - populaţia băştinaşă de pe teritoriul actual al României (probabil 
daco-romană) a interacţionat genetic cu strămoşii lituanienilor de astăzi (probabil slavii), 
ceea ce îi înrudeşte astăzi genetic pe români cu lituanienii; există şi o relaţie genetică a 
românilor cu egiptenii/sirienii/iordanienii/georgienii care poate fi explicată mai ales de 
substratul greco-roman comun (de exemplu, mişcarea populaţiilor şi a legiunilor romane), 
aceste zone fiind sub influenţa Imperiului Roman şi a Imperiului Bizantin, (3) o influenţă 
asiatică (mai scăzută) - migraţiile au adus şi o infuzie de material genetic de tip asiatic (de 
aici, probabil, legătura genetică a românilor şi cu finlandezii, prin faptul că aceştia din urmă 
par să aibă, cel puţin lingvistic, un strămoş comun cu maghiarii). Probabil (Popescu şi 
Kelemen, comunicare personală) că relaţia cu egiptenii, sirienii şi iordanienii (vezi figura 3.2) 
este legată mai degrabă de prezenţa haplogrupurilor/haplotipurilor (cel puţin mitocondriale) 
specifice Orientului Apropiat, anterioare diversificării lor pe teritoriul Europei; deci sunt 
haplogrupuri vechi care persistă cu frecvenţe reduse pe teritoriul Europei de astăzi. 

Rezumând, profilul genetic al românilor se înscrie foarte bine în cel al populaţiilor 
din Europa - mai precis, în cel al populaţiilor din Europa Centrală şi de Est/Balcani, cu 
mici diferenţe şi nuanţe - atunci când nivelurile de analiză sub foarte fine fără 
semnificaţii pentru această lucrare, între (1) români şi celelalte ţări din zonă şi între (2) 
diverse regiuni ale României. Fondul genetic al românilor are, probabil: (1) o influenţă 
daco-tracă (mai veche şi mai ales în trecut); (2) o influenţă sudică (probabil, prin 
populaţiile greco-romane din Imperiul Roman şi Imperiul Bizantin); (3) o influenţă 
nordică (probabil slavă); şi (4) o influenţă asiatică (mai scăzută, probabil ca urmare a 
migraţiilor); vezi pentru ipoteze similare legate de fondul balcanic comun influenţat 
probabil pe linie tracică şi/sau slavă şi Stanciu et al. (2010). Foarte probabil, ca urmare 
a fenomenului de globalizare, diferenţele genetice dintre români şi alte ţări/culturi sau 
dintre românii din diversele zone ale ţării se vor reduce tot mai mult. în plus, dacă 
observăm diversitatea etnică extraordinară din Balcani (de exemplu, definită prin limbă), 
în contextul omogenităţii genetice ridicate, atunci am putea afirma că diferenţele genetice 
dintre români şi alte ţări/culturi sau dintre românii din diversele zone ale ţării nu au un 
rol important în definirea etnicităţii româneşti, deci, probabil, nici în aspectele etnice 
specifice din cultura ţării sau în profilul psihologic al românilor. Sigur, rămâne posibilitatea 
ca fondul genetic comun să influenţeze aspectele comune din cultura acestor ţări, aspect 
pentru a cărui clarificare este nevoie de noi cercetări de specialitate. Oricum, diverse 
aspecte etnice (de exemplu, de limbă) nu par să fie susţinute genetic: aceeaşi limbă (de 
exemplu, la români, moldoveni) nu presupune un profil genetic identic, iar limbi diferite 
(vezi culturile din Balcani) nu presupun profiluri genetice foarte diferite. 


3.2.2. Elemente de genetică comportamentală 

Cercetările recente din domeniul geneticii comportamentale s-au focalizat pe o serie de 
variante genetice sau polimorfisme care au fost puse în legătură cu anumite atribute 
psihologice şi psihoculturale. 

Cele mai studiate polimorfisme genetice funcţionale cu impact psihologic sunt: (1) 
5-HTTLPR, localizat în gena transportorului de serotonină (SERT), (2) Val 66 Met, situat 
în gena factorului neurotrofic derivat din creier { brain-derivedneurotrophicfactor/BDNF), 
şi (3) Val 158 Met, localizat în gena catecol-O-metiltransferazei (COMT). 

Spre exemplu, alela scurtă a 5-HTTLPR, care este asociată cu tulburări emoţionale, 
apare cu o frecvenţă de 70-80% în ţările Asiei de Est, cu o frecvenţă de 40-45% în 
eşantioanele europene, respectiv cu o frecvenţă de 10-20% în ţările africane (vezi Chiao 
şi Blizinsky, 2010; Gelenter et al., 1997; Way şi Lieberman, 2010). 

Unii autori au argumentat că aceste polimorfisme genetice (de exemplu : 5-HTTLPR) 
ne predispun spre profiluri psihocomportamentale (de exemplu, distorsiuni atenţionale înspre 
stimuli negativi) care la rândul lor ne predispun la alte răspunsuri psihocomportamentale 
(de exemplu, anxietate) (vezi Fox, Ridgewell şi Ashwin, 2009). Aceste asocieri au fost 
identificate preponderent pentru alela scurtă (s) a 5-HTTLPR mai ales în ţări/culturi cu 
un profil individualist (vezi secţiunea 3.4). în schimb, în ţările/culturile colectiviste unde 
prevalenţa alelei scurte a 5-HTTLPR este mai mare (de exemplu, ţările/culturile Asiei de 
Sud-Est), s-a descoperit că prevalenţa unor tulburări psihice în forma anxietăţii/depresiei, 
în mod paradoxal, este mai scăzută (Kessler şi Ustun, 2008; Weissman et al., 1996). 
Una dintre explicaţiile iniţiale a fost că oamenii din culturile colectiviste, deşi simt 
anxietate/depresie, le raportează mai puţin deoarece acestea ar fi privite negativ în cultura 
din care fac parte. Cercetările recente (Chiao şi Blizinsky, 2010) arată însă o altă potenţială 
cauză, şi anume că aceste culturi colectiviste au funcţia de mecanism de apărare/defensiv/ 
adaptare/de coping. Mai specific, colectivitatea este o nişă care ne protejează de factori 
stresanţi, reducând astfel prevalenţa anxietăţii/depresiei. Aşadar, aceste tulburări nu sunt 
neraportate, ci realmente sunt mai puţin prevalente, deşi vulnerabilitatea lor psihologică (de 
exemplu, distorsiunile atenţionale) şi genetică este mai ridicată decât în cazul altor culturi. în 
cazul în care cauza principală ar fi fost că tulburările psihocomportamentale sunt privite negativ 
în culturile colectiviste, atunci acest lucru s-ar aplica mai multor tulburări psihocomportamentale; 
dar Chiao şi Blizinsky (2010) arată că ele se aplică mai ales anxietăţii/depresiei, care este în 
legătură cu vulnerabilitatea genetică. 

Fără a anula cele afirmate mai sus, unele teorii recente (vezi Belsky, 2005; Belsky 
şi Pluess, 2009; Ellis et al., 2011; van Ijzendoorn et al., 2012) evită să discute doar 
despre vulnerabilitate genetică, utilizând conceptul mai general de susceptibilitate genetică, 
în sensul că evenimentele negative de viaţă pot genera consecinţe psihologice negative pe 
fondul suceptibilităţii genetice (similar cu conceptul de vulnerabilitate genetică ), dar 
evenimentele pozitive de viaţă pot genera consecinţe psihologice pozitive pe acelaşi fond 
de susceptibilitate genetică. 

în ţară, polimorfismele genetice menţionate mai sus au fost studiate în relaţie cu: 
(1) cogniţiile disfuncţionale (Podină et al. , acceptat pentru publicare; N = 267), (2) anxietatea 
socială (Miu et al., 2013; N = 182), (3) activitatea neurovegetativă la nivelul inimii 
(Vulturar et al., 2012; N = 143), (4) deciziile în condiţii de ambiguitate şi conductanţa 
electrică a pielii (Miu et al., 2012; N = 135) şi (5) deciziile economice, frica/anxietatea 
(Crişan et al., 2009 ; N = 36). Alte cercetări aflate în derulare au investigat polimorfisme 
genetice funcţionale (1) în relaţie cu cogniţiile iraţionale şi anxietatea (Szentâgotai et al., 
în curs de apariţie; N = 450; vârsta - 18,14 ani; adolescenţi/studenţi, 314 femei şi 
136 de bărbaţi) sau (2) în relaţie cu forme computerizate de intervenţie asupra distorsiunilor 
atenţionale (Podină, 2013; N = 66, vârsta - 23,31 ani; studenţi, 87,87% femei). 




Eşantioanele româneşti utilizate în aceste cercetări nu au fost reprezentative pentru 
populaţia românească, dar au respectat echilibrul Hardy-Weinberg. Dar, foarte important, 
în toate studiile româneşti, indiferent de populaţia studiată (de exemplu, adolescenţi, 
studenţi, populaţia generală), distribuţia acestor polimorfisme este comparabilă cu restul 
populaţiei europene caucaziene (de exemplu, Hu et al., 2006 ; Herderson ei al., 2000), 
niciun recenzor nepunându-şi problema că, ne fiind eşantioane reprezentative, lucrurile ar 
putea sta altfel. 

Acestea fiind spuse, trebuie să punctez însă clar că de obicei atributele psihologice 
complexe (de exemplu, anxietatea, distorsiunile atenţionale, cogniţiile iraţionale etc.) sunt 
poligenice, fiecare implicând probabil un număr foarte mare de polimorfisme (precum 
5-HTTLPR), fiecare, luat separat, cu o contribuţie relativ scăzută. Influenţa acestor 
predispoziţii genetice nu este întotdeauna aditivă, astfel că trebuie incluse în analizele 
complexe interacţiunile de tip genă-genă (epistatice) şi interacţiunea cu mediul. 

Aşa cum am arătat în secţiunea 3.2.1, corespondenţa genetică (în termeni de frecvenţă 
alelică) a românilor cu restul populaţiei europene arată o bună integrare genetică a acestei 
populaţii în spaţiul european (cu referire la populaţia caucaziano-europeană). Mai mult, 
rezultatele obţinute pe populaţia românească, în relaţia dintre aceste polimorfisme genetice 
şi unii factori psihocomportamentali (de exemplu, distorsiuni atenţionale), sunt în general 
compatibile cu cele din literatura internaţională bazate pe populaţii europene. Acest lucru 
mă face să cred că, foarte probabil, sub acest aspect, românii se integrează foarte bine 
în profilul populaţiei caucaziene europene. 

Toate acestea întăresc ideea că colectivismul românesc nu este construit pe factori 
bioecologici (de exemplu, prevalenţa patogenilor, polimorfisme genetice care induc 
vulnerabilităţi pentru anxietate/depresie etc.), ci pe alt tip de factor pe care eu îl voi lega 
de securitate. Aşadar, acest lucru întăreşte ideea din secţiunea 3.4 că colectivismul 
românesc, deşi puternic, este mai puţin stabil decât cel al ţărilor Asiei de Est (de exemplu. 
China, India) sau al ţărilor europene (de exemplu, Portugalia, Grecia, Turcia), deoarece 
nu are la bază mecanisme bioecologice, ci mecanisme mai flexibile şi modificabile, care 
ţin de mediul cultural. 


3.2.3. Concluzii privind demersul biologic/genetic 

Aşa cum am arătat, profilul genetic al românilor se înscrie foarte bine în cel al populaţiilor 
din Europa - mai exact, din Europa Centrală şi de Est/Balcani, cu mici diferenţe şi nuanţe. 
Fondul genetic al românilor are, probabil: (1) o influenţă daco-tracă (mai veche şi mai 
ales în trecut), (2) o influenţă sudică (probabil prin populaţiile greco-romane din Imperiul 
Roman şi Imperiul Bizantin), (3) o influenţă nordică (probabil slavă) şi (4) o influenţă 
asiatică mai mică (probabil ca urmare a migraţiilor). Foarte probabil, în urma fenomenului 
de globalizare, diferenţele genetice dintre români şi alte ţări/culturi sau dintre românii 
din diversele zone ale ţării se vor atenua tot mai mult. Iar analizând diversitatea etnică 
extraordinară din Balcani (de exemplu, definită prin limbă), în contextul omogenităţii 
genetice ridicate, este puţin probabil ca diferenţele genetice dintre români şi alte ţări/ 
culturi sau dintre românii din diversele zone ale ţării (inclusiv de etnii diferite: români 
vs. maghiari) să aibă un rol fundamental în definirea profilului psihocultural al românilor. 

Desigur, este posibil ca fondul genetic comun să influenţeze aspectele comune din cultura 
acestor ţări, fiind nevoie de noi cercetări de specialitate pentru a clarifica acest punct. 

Reiau aici ideea că acest lucru întăreşte ipoteza conform căreia colectivismul românesc 
nu se bazează pe factori bioecologici (de exemplu, prevalenţa patogenilor, polimorfisme 
genetice care induc vulnerabilităţi la anxietate/depresie etc.), ci pe alt tip de factor pe 
care eu îl voi lega de securitate (vezi secţiunea 3.4). Prin urmare, aşa cum voi afirma în 
secţiunea 3.4, colectivismul românesc, deşi puternic, este mai puţin stabil decât cel al 
ţărilor Asiei de Est (de pildă, China, India) sau al ţărilor europene (de exemplu, Portugalia, 
Grecia, Turcia), deoarece nu se bazează pe mecanisme bioecologice, ci pe nişte mecanisme 
mai flexibile şi modificabile, legate de mediul sociocultural. 

Concluzionând, sub aspectele biologice/genetice analizate aici, românii se înscriu foarte 
bine în populaţia europeană - mai precis, în populaţia din Europa Centrală şi de Est/Balcani. 
Este puţin probabil ca aceste componente genetice analizate aici să aibă un rol major în 
diferenţierea profilului psihologic al românilor faţă de alte ţări/culturi occidentale moderne. 


3.3. Fundamente ale mediului ecologic 

în această secţiune voi analiza succint cele mai importante aspecte ecologice relaţionate 
cu atributele psihologice analizate în capitolul 4. 

3.3.1. Nivelul mediului patogenic 

Prevalenţa tulburărilor infecţioase este un factor considerat cauzal în apariţia unor norme 
şi valori culturale. Ţările/Culturile cu un nivel patogenic crescut tind să aibă practici 
culturale şi caracteristici psihologice cu rol de protecţie. Astfel, un nivel patogenic crescut 
este asociat (după Murray şi Schaller, 2010): 

(1) cu un nivel crescut al colectivismului şi un nivel scăzut al individualismului, care 
împiedică astfel individul să intre uşor în contact cu persoane noi/necunoscute, 
potenţial purtătoare de agenţi patogeni; într-adevăr, acest impact este foarte puternic 
(vezi Fincher et al., 2008): 

a. patogenia din trecut corelează pozitiv cu colectivismul (0,63 < r > 0,73) şi negativ 
cu individualismul (-0,69 < r > -0,71); 

b. patogenia din prezent corelează pozitiv cu colectivismul (0,44 < r > 0,56) şi 
negativ cu individualismul (-0,58 < r > -0,59); 

c. altfel spus, înjur de 50 % din variabilitatea în profilul colectivist-individualist poate 
să fie prezisă de variabilitatea mediului patogen (mai ales din trecut); 

(2) cu un nivel scăzut al extraversiunii şi deschiderii indivizilor, care astfel se protejează 
de interacţiunea cu alţi indivizi potenţial purtători de agenţi patogeni; 

(3) cu un nivel crescut al restricţiilor drepturilor şi libertăţilor civile ; 

(4) cu un nivel de democratizare mai scăzut; 

(5) cu utilizarea condimentelor ( spicy ) în alimente, condimentele conţinând antibiotice; 

(6) cu sociosexualitatea scăzută a femeilor, pentru a se proteja de infecţii. 

Aceste asocieri rămân stabile chiar şi atunci când se controlează factorii care pot 
influenţa agenţii patogeni, cum ar fi clima, ştiut fiind că o climă tropicală este mai 
favorabilă patogenilor decât una temperată sau rece. De asemenea, aparent, corelaţia cu 
aceste atribute culturale este mai mare în cazul factorului patogenic din trecut decât în 
cazul celui din prezent, ceea ce întăreşte rolul cauzal al mediului patogen în apariţia 
practicilor socioculturale. După Murray şi Schaller (2010), în raport cu media mondială 
(calculată în valori standard ca fiind 0), România se afla uşor sub nivelul mediu (-0,18); 
cel mai puţin patogene ţări/culturi sunt: Belgia (-1), Norvegia (-0,85), SUA (-0,89). 
Dintre ţările/culturile mai patogene menţionez Mali (1,4), Sudan (1,15), Togo (1,19), 
Camerun (1,17) etc. ; dintre vecinii României menţionez Ungaria (-1), Bulgaria (-0,35), 
Serbia (-0,23) şi Ucraina (-0,43). 

Foarte interesant, preferinţa bărbaţilor pentru frumuseţe, în dauna altor caracteristici 
ale femeilor, a fost mai mare în medii patogene (de exemplu, 50% din variaţia atractivităţii 
fizice se explică prin variabilitatea patogenilor), explicaţia fiind că frumuseţea este un 
indicator al sănătăţii (lipsa patogenilor) şi fertilităţii (Gangestad şi Buss, 1993 ; vezi pentru 
nuanţe si Buss, 1989; Buss, 1996; Confer et al., 2010). în schimb, Marcinkowska şi 
colaboratorii săi (2014) - cercetare interculturalâ la care a participat şi grupul nostru - au 
descoperit că preferinţa bărbaţilor pentru trăsături feminine la partenere (de exemplu, ochi 
mari, buze pline etc.) este mai accentuată în ţările/culturile bogate economic, explicând acest 
lucru prin faptul că bărbaţii din ţările/culturile mai sărace aleg femei mai rezistente şi adaptabile 
unui mediu mai dificil, cu care pot accesa astfel mai multe resurse; deşi aparent aleg resursele 
în dauna fertilităţii, pe termen lung aceasta este o investiţie tot în fertilitate (într-un mediu 
fără resurse, este mai dificil de întreţinut copii). în plus, Marc in kowska şi colaboratorii ei 
(2014) sugerează că atractivitatea ar putea avea atât indicatori variabili, cât şi invariabili cultural 
(vezi şi Sorokowski et al., 2010), ceea ce necesită nuanţarea relaţiei dintre nivelul de patogeni 
şi atractivitate într-o anumită cultură. Studiile trebuie să clarifice aceste nuanţe, care, indiferent 
de forma lor, susţin însă ideea că practicile noastre culturale sunt stabilite şi/sau au fost derivate 
istoric şi în funcţie de nivelul patogen al mediului nostru. 


3.3.2. Temperatura (şi violenţa politică) 

Cercetările din domeniul psihologiei interculturale arată că temperatura marchează o serie de 
fenomene psihoculturale. Spre exemplu, o serie de studii au arătat că temperatura medie anuală 
este asociată cu violenţa politică organizată (Schwartz. 1968), aceasta fiind mai ridicată în 
ţările cu o temperatură medie (media anuală de 24 de grade Celsius), faţă de ţările cu o 
temperatură rece (media anuală de 17 grade Celsius) şi ţările cu o temperatură crescută (media 
anuală de 30 de grade Celsius). Vliert şi colaboratorii săi (1999) replică aceste rezultate, dar 
arată că relaţia este influenţată/mediată de indicele de masculinitate al ţării. într-adevăr, în 
timp ce relaţia dintre masculinitate şi violenţa politică e liniară, relaţia dintre temperatură 
şi masculinitate este în formă de U întors (vezi Vliert et al., 1999): (1) temperatură rece - 
masculinitate scăzută, (2) temperatură moderată - masculinitate accentuată, (3) temperatură 
crescută - masculinitate moderată. Aceasta face ca relaţia dintre temperatură şi violenţă să 
fie curbiliniară (vezi pentru detalii Vliert et al., 1999): (1) violenţă scăzută în ţări cu 
temperatură rece - masculinitate scăzută, (2) violenţă mare în ţări cu temperatură 
moderată - masculinitate accentuată şi (3) violenţă moderată în ţări cu temperatură crescută - 
masculinitate moderată. 

România, cu o temperatură medie anuală pe parcursul zilei în Bucureşti de 16,7 grade 
Celsius, este considerată o ţară cu temperatură rece. De asemenea, România este o ţară 
cu un profil psihocultural feminin (vezi secţiunea 3.4). Aceste două atribute combinate 
fac ca violenţa politică organizată în România să fie scăzută. 


3.4. Mediul cultural românesc. Fundamente 

în cel mai general sens, probabil definit pentru prima dată de Edward B. Ţylor (1871). cultura 
se referă la orice pattemuri umane de răspunsuri învăţate - altfel spus, la orice a adăugat omul 
mediului natural (vezi Herskovits, 1948). în limbajul comun sau în sensul cel mai restrâns, 
cultura este adesea înţeleasă ca referindu-se mai ales la valori estetice. în sensul psihologic 
cel mai răspândit, cultura unei ţări este reprezentată de valori, norme şi axiome psihosociale 
mai generale, civilizaţia fiind conceptualizată ca o cultură în acţiune. Urmăresc în această 
secţiune a lucrării descrierea şi analiza mediului cultural românesc, definit în sens psihologic. 
O analiză în evoluţie a acestui mediu cultural - valori ale românilor între 1993 şi 2006 -, 
bazată pe datele disponibile la acea vreme, a fost realizată anterior de Voicu şi Voicu (2007). 

Cercetările de specialitate din psihologia interculturală s-au focalizat pe identificarea 
unor aspecte relativ general valabile, care pot caracteriza mediul cultural al oricăror 
grupuri umane. Odată identificate, acestea pot fi utilizate apoi pentru comparaţii interculturale 
care ne ajută să înţelegem comportamentele într e anumită cultură. Sigur, nivelul de 
analiză al mediul cultural - mai general sau mai specific - poate scoate în evidenţă mai 
multe asemănări sau deosebiri între medii culturale diferite sau chiar în cadrul aceluiaşi 
mediu. în această lucrare, nivelul de analiză este cel asumat de majoritatea publicaţiilor 
din domeniul psihologiei interculturale. care adesea, dar nu exclusiv, suprapune cultura 
cu o ţară/societate (de aici forma pe care o folosesc, ţară/cultură). 

Voi analiza în continuare principalele aspecte ale mediului cultural românesc, relaţionate 
cu atributele psihologice evaluate cu testele psihologice din capitolul 4. Aceste aspecte - 
uneori numite şi psihoculturale - sunt expresii ale unor modele diferite, referindu-se la 
trei aspecte ale culturii: (1) valori, (2) norme şi (3) axiome sociale, care apar fie separat, 
fie interelaţionate în unele constructe mai globale. Iau ca definiţii de lucru următoarele 
(după Bond et al. , 2004a): în timp ce valorile au forma „A este bun/dezirabil”, iar normele 
forma „Trebuie/Este bine să facem A”, axiomele sociale au forma „A este legat de B". 
Sigur că aceste distincţii - valori-norine-axiome - nu sunt rigide, uneori acelaşi construct 
mai complex putând fi inclus în categorii diferite, în funcţie de accentul pus pe o 
componentă sau alta. Distincţiile sunt aşadar mai mult didactice, ghidate de literatura de 
specialitate, servind scopul autorului în organizarea unui volum vast de informaţii. 

Aşadar, această analiză vizează aspecte fundamentale din literatura de specialitate, cu 
relevanţă psihologică crescută, Iară a acoperi însă întreaga gamă a factorilor culturali şi toate 
modelele aflate în competiţie pentru explicarea acestor factori, studiaţi în psihologia interculturală. 
Pentru o perspectivă comprehensivă asupra psihologiei interculturale, vezi cele şase volume 
ale lucrării Handbook of Cross-Cultural Psychology, publicată de Allyn & Bacon Press. 

Există trei paradigme majore de analiză a mediului cultural, care, prin analize de 
psihologie interculturală sau alte tipuri de studii interculturale derulate pe scară largă, au 
stabilit profiluri culturale pentru majoritatea ţărilor/culturilor lumii (cu limitele metodologiei 
actuale într-un astfel de demers): Hofstede şi colaboratorii săi (2010); Schwartz (1992; 

2003); şi Inglehart şi Welzel (2010), paradigme care vor fi prezentate şi analizate în monografie 
în relaţie cu România (vezi şi Gavreliuc, 2011). Pe lângă aceste paradigme, proiectul World 
Values Survey/WVS (Analiza Valorilor Lumii: http : //www. worldvaluessurvey.org) permite 
analize comparative, specifice sau globale, între diverse ţări/culturi; spre exemplu, Inglehart 
şi Welzel (2010) şi-au bazat modelul pe World Values Survey/WVS (vezi şi Voicu şi Voicu, 
2007), iar eu voi lăce în monografie analize secundare de date asupra datelor din World Values 
Survey/WVS. în fine, există şi analize specifice, pe dimensiuni mai focalizate pe anumite 
aspecte psihoculturale de interes pentru diverse grupuri de cercetare, iar asupra datelor primare 
din astfel de publicaţii voi efectua adesea analize secundare de date şi/sau le voi interpreta în 
relaţie directă cu România. 

Atât modelul lui Schwartz, cât şi modelul lui Hofstede au fost deja relaţionate puternic 
cu atribute psihologice tradiţionale, precum trăsăturile de personalitate, evaluate cu ajutorul 
unor teste psihologice riguroase (vezi Haslam et al., 2009 : Hofstede şi McCrae, 2004). 

înainte să analizez poziţionarea României prin prisma acestor demersuri, menţionez 
că în unele analize voi prelucra statistic date din World Values Survey/WVS (perioada 
2010-2014; valul 6). Datele din World Values Survey/WVS (vezi WVS, 2010-2014) sunt 
culese pe eşantioane de adulţi reprezentative naţional. World Values Survey/WVS acoperă 
următoarele categorii mari de informaţii (fiecare dintre acestea are mai multe subcategorii): 
(1) percepţia vieţii (perception oflife), (2) mediu ( environment ), (3) muncă (work), (4) 
familie (family ), (5) politică şi societate (politics andsociety), (6) religie şi morală ( religion 
and morale), (7) identitate naţională (naţional identiy), (8) securitate ( security ), (9) ştiinţă 
(Science), (10) structura datelor/informaţiilor analizate (structure of the file), (11) date 
sociodemografice (socio-demographics), (12) indexuri speciale, ca autonomia ( special 
indexes), (13) modulul Sylatech ( Sylatech module). Sigur, pentru cercetarea de faţă, 
contextul valoric actual - WVS, 2010-2014 - este cel mai important. Dar pentru a înţelege 
cum se investighează evoluţia acestui context valoric, în ţară şi comparativ între România 
şi alte ţări/culturi, vezi Voicu şi Voicu (2007) şi Comşa şi Rusu (2011). 

Dintre ţările/culturile disponibile am inclus pentru compararea cu România nouă în 
analiza World Values Survey/WVS: China, Germania, Japonia, Polonia, Rusia, Spania, 
Turcia, Ucraina şi SUA. Alegerea lor a ţinut de mai multe criterii (aşa cum am menţionat 
şi în secţiunea de metodologie - capitolul 2): (1) disponibilitatea informaţiilor, (2) vecini 
geografici ai României, (3) ţări influente la nivel internaţional, (4) familia latină şi/sau 
(5) istorie cu elemente comune. Aşa cum am stabilit în partea de metodologie, axa 
principală de comparaţie este cu SUA, unde am utilizat statistica inferenţială; am adăugat 
analizei inferenţiale şi comparaţia României cu scorul total al ţărilor/culturilor analizate 
(nouă ţări/culturi). Celelalte comparaţii, cu rol complementar pentru comparaţia principală, 
se fee adesea prin intermediul statisticii descriptive, acest lucru neimplicând corecţiile 
Bonfferonni pentru comparaţii multiple pe acelaşi construct. în unele situaţii am făcut 
analize diferenţiate pentru cetăţenii români de diverse etnii (de exemplu, etnici români V5. 
etnici maghiari); spre exemplu, am considerat cetăţeni români de etnie maghiară participanţii 
care au răspuns la interviurile WVS (2010-2014) în limba maghiară. De asemenea, în 
unele analize am inclus ca referinţă şi cetăţenii maghiari din LTngaria ; dar la aceştia am 
avut la dispoziţie doar date din WVS (2005-2009; valul 5). 

După cum am discutat în partea de metodologie cu referire la distincţia dintre testele 
psihologice vs. ancheta psihosocială, aceste informaţii din World Values Survey/WVS pot 
surprinde, pe lângă atribute socioeconomice şi culturale, şi atribute psihologice, în forma 
„cum credem că suntem” sau „cum suntem” (într-o formă relevantă pentru analizele la 






nivel de grup), completând astfel demersul mai complex prin utilizarea instrumentelor 
psihologice. Aşadar, datele din WVS (2010-2014) sunt relevante pentru nuanţarea modelelor 
culturale mai generale (Hofstede/Schwartz/Inglehart şi Welzel) şi pentru o mai bună 
înţelegere a atributelor psihologice investigate prin teste psihologice (capitolul 4). 
Metodologia de analiză a datelor din WVS (2010-2014) se prezintă astfel: 

(1) analiza datelor a vizat şase (6) tipuri de comparaţii: 

a. comparaţia dintre România şi SUA (cea de interes principal); 

b. comparaţia dintre România şi cele nouă ţări/culturi din America de Nord, Europa 
şi Asia, menţionate anterior (incluzând şi SUA) şi luate împreună; 

c. comparaţii între cetăţenii români de etnie română şi cei aparţinând principalei 
minorităţi de pe teritoriul ţării, cei de etnie maghiară; 

d. acolo unde am considerat că ar fi de interes, iar datele au permis acest lucru, am 
prezentat comparaţii între cetăţenii români de etnie română, respectiv maghiară, 
şi cetăţenii maghiari din Ungaria (datele pentru Ungaria fiind preluate din valul 5 - 
WVS, 2005-2009); 

e. în cazul itemilor care au implicat răspunsuri pe scale nominale sau ordinale (de 
exemplu, „Mă consider o persoană religioasă”, „Nu sunt o persoană religioasă”, 
„Mă consider ateu”) doar pentru cetăţenii din România, am avut în vedere raportarea 
la distribuţia şansei pentru a analiza în ce măsură diferenţele în ceea ce priveşte 
frecvenţa poziţiilor adoptate au semnificaţie statistică şi mai ales practică/ecologică; 

f. am prezentat descriptiv răspunsurile în România şi în fiecare dintre celelalte nouă 
ţări/culturi, iar la anumite puncte-cheie am realizat comparaţii pe valorile descriptive 
date între România şi fiecare dintre ele (inclusiv Ungaria); 

(2) datele descriptive au fost prezentate într-o manieră directă, fără procesări adiţionale. De 
exemplu, datele descriptive de la punctul f au fost discutate sau reprezentate grafic 
fără a grupa categoriile de răspuns sau a pondera răspunsurile participanţilor. Analizele 
inferenţiale sunt însă prezentate în urma unor procesări menite să crească precizia 
rezultatelor şi să faciliteze interpretarea lor. Astfel, toate analizele inferenţiale, cu 
excepţia comparaţiilor dintre România şi toate celelalte nouă ţări/culturi luate la un 
loc (incluzând aici şi SUA), au fost ponderate pentru abaterile de la distribuţia reală 
a populaţiei (variabila „V258” din baza de date provenită din valul 6 al WVS). în 
cazul excepţiei pe care am menţionat-o, am folosit alt tip de ponderare, care a luat în 
calcul atât abaterile de la distribuţia populaţiei (variabila „V258” amintită anterior), 
cât şi dimensiunea eşantionului în fiecare dintre cele nouă ţări/culturi care au fost 
agregate. Pentru aceasta am realizat o nouă pondere care să aducă toate cele zece ţări/ 
culturi (inclusiv România) la un eşantion cu un volum mediu apropiat de media celor 
zece eşantioane avute în vedere (1.800 de respondenţi). în acest mod, comparaţia 
dintre România şi celelalte ţări/culturi nu a fost distorsionată de diferenţele legate de 
dimensiunile eşantioanelor (de exemplu, cetăţenii chinezi nu au cântărit mai mult în 
această analiză decât cei polonezi). Pe lângă ponderare, am verificat măsura în care 
rezultatele noastre au putut fi afectate de datele lipsă. Pentru acest lucru am generat 
cinci scenarii de inputare a datelor (exceptând doi indicatori - încrederea în persoanele 
îndepărtate şi încrederea în persoanele apropiate - pentru care programul de analiză 
nu a putut identifica modele de inputare, care, din cauza formulei complexe pe care 
o presupun, complică scenariul de inputare), folosind modulul automat de inputare al 
programului de analiză, care identificăpattemurile aleatoare (fidly condiţionalspecification) 

sau pe cele ce urmează o anumită regulă (monotone). Aceleaşi analize inferenţiale au 
fost rulate şi pe aceste scenarii de inputare şi raportate explicit în text dacă au schimbat 
semnificaţia statistică a rezultatului iniţial sau dacă media mărimii efectelor obţinute 
pe aceste noi baze de date a indicat o magnitudine diferită a efectului (de exemplu, o 
mărime a efectului care nu mai are relevanţă practică/ecologică sau, din contră, un 
efect care trece de la o magnitudine nerelevantă la una relevantă practic/ecologic). 
Inputarea s-a realizat separat pentru comparaţia dintre România, pe de o parte, şi SUA 
şi toate cele nouă ţări/culturi luate împreună, pe de altă parte, respectiv pentru 
comparaţia dintre România şi Ungaria (am făcut această inputare separat doarece nu 
a existat o suprapunere perfectă între variabilele luate în calcul pentru cele două seturi 
de comparaţii). Inputarea datelor s-a făcut având ca predictori ţara şi variabilele 
demografice de bază (vârsta, sexul, statutul ocupaţional, statutul marital, nivelul de 
educaţie şi limba în care a fost realizat interviul, ca indicator al etniei), iar toate 
variabilele de interes pentru analiză au fost introduse atât ca variabile de inputat, cât şi ca 
predictori în ecuaţie. Pentru datele necesare comparaţiilor dintre România, SUA, toate 
celelalte ţări/culturi luate la un loc, respectiv cu Ungaria, inputarea s-a realizat separat 
pentru variabilele categoriale şi ordinale, respectiv pentru cele de tip interval/raport (această 
împ ărţire s-a datorat volumului mare de parametri care solicitau o putere de calcul foarte 
mare). Datele pentru indicatorii (parametrici) calculaţi pe baza datelor din World Values 
Survey au fost rotunjiţi la două zecimale, iar algoritmul de inputare a fost condiţionat să 
păstreze aceeaşi formă a valorilor numerice. Rotunjirea nu a afectat decât marginal valorile 
numerice obţinute şi nu a modificat concluziile pe baza rezultatelor; pentru indexul „valori 
emancipative” am refăcut analiza datelor utilizând variabila de ponderare indicată de autorii 
care au propus acest index, iar concluziile au rămas neschimbate; 

(3) analizele realizate au fost de două tipuri: (a) parametrice, acolo unde datele disponibile 
au fost de dp interval/raport, în cazul cărora am folosit teste t pentru eşantioane independente 
şi un indicator clasic pentru mărimea efectului d, calculat pe baza mediilor şi a abaterilor 
standard; (b) nonparametrice, acolo unde răspunsurile au fost măsurate pe scale de tip 
nominal sau ordinal, care au luat forma unor teste x 2 şi care au comparat distribuţia 
răspunsurilor între grupurile analizate sau între grupul de interes şi distribuţia şansei. Unde 
a fost posibil, am grupat datele nominale şi pe cele ordinale în două categorii cu acelaşi 
sens conceptual (de exemplu, răspunsurile „acord puternic” şi „acord” au fost grupate 
sub categoria „acord”), lucru care mi-a permis să transform indicatorul statistic x 2 cu un 
grad de libertate în acelaşi indicator al mărimii efectului d (vezi Dunst et al ., 2004). Acolo 
unde această conversie nu a fost posibilă, am raportat doar semnificaţia statistică a datelor; 

(4) atunci când nu am putut calcula standardele interpretative prezentate în metodologie 
(p < 0,05; d minimum 0,35), diferenţele dintre România şi SUA, respectiv dintre 
România şi valoarea de referinţă totală a celor nouă ţări/culturi analizate (ponderată 
pentru numărul de participanţi) le-am analizat uneori şi prin prisma diferenţelor de 
procente (de exemplu, dacă această diferenţă era mai mare de 10%). Sigur, 10% este 
o alegere convenţională, bazată pe cercetări recente care arată că acesta este nivelul 
minim de la care valorile/atitudinile unei minorităţi pot deveni majoritare într-o reţea 
socială dacă sunt bine asumate şi promovate activ (Xie et al., 2011). Mai mult, am 
adăugat, acolo unde a fost cazul, şi pragurile cuartilelor sau ale valorilor scalei de 
evaluare (cut-off points ): sub 25% - scăzut; peste 75% - crescut; între 25% şi 75% - 
mediu. Metodele au dus, acolo unde s-au aplicat simultan, la concluzii similare în 
majoritatea cazurilor, niciodată opuse, ceea ce întăreşte validitatea lor. 







3.4.1. Valorile culturale 


Conform unei definiţii simple (vezi Radu et al. , 1991), proprietatea lucrurilor de a satisface 
nevoile omului se numeşte valenţă. Atunci când valenţele sunt generalizate şi asumate de 
un grup de oameni, acestea devin valori. Aşadar, valorile pot fi gândite în forma „A este 
bun/dezirabil” (vezi Bond et al., 2014a). 

I. Modelul celor şase dimensiuni psihoculturale elaborat de Hofstede (vezi, pentru 
detalii, Hofstede et al., 2010, şi http://geert-hofstede.com/; Hofstede este un psiholog 
social olandez, profesor universitar). 

După Hosftede şi colaboratorii săi (2010), mediul cultural al unei ţări poate fi descris prin 
prisma a şase dimensiuni fundamentale, aplicabile la nivel de ţară/cultură, nu la nivel de 
individ. Fiecare dimensiune are un scor standard între 0 şi 100, cu o medie de 50, ţările/ 
culturile fiind comparate una cu alta şi/sau prin raportare la scorurile standard. Spre exemplu, 
Hofstede argumentează că un scor al unei ţări/culturi sub 50 la dimensiunea colectivism-in- 
dividualism arată o ţară colectivistă, iar un scor de peste 50 o ţară/cultură individualistă; un 
scor de 30 arată o ţară/cultură mai colectivistă ca o ţară/cultură cu un scor de 40. 

Pentru România şi comparaţia cu SUA, acest profil cultural-valoric, stabilit prin 
raportare la alte ţări/culturi ale lumii, arată ca în figura 3.3 (Hofstede et al., 2010). în 
acest context trebuie spus clar că în cazul României modelul elaborat de Hofstede şi 
colaboratorii săi (2010) este stabilit pe baza analizei experţilor, nu pe eşantioane de 
participanţi; acesta corespunde însă ca structură (deşi scorurile sunt diferite), cu unele 
mici diferenţe (de exemplu, unele analize arată că România ar tinde mai ales spre o 
orientare pe termen scurt), cu cel stabilit de alţi cercetători pe eşantioane mai largi de 
participanţi (vezi, pentru nuanţe şi o analiză detaliată, Gavreliuc, 2011). 



Figura 3.3. Profilul cultural al României (în gri-deschis) şi al Statelor Unite (în gri-închis), după 
modelul elaborat de Hofstede şi colaboratorii lui (2010; littp : //geert-hofstede.com) 

1. Colectivism/Individualism. După Hofstede şi colaboratorii săi (2010), o cultură individua¬ 
listă pune accent pe realizările şi drepturile individuale, care trebuie gândite şi susţinute autonom 
şi asertiv. într-o cultură individualistă, individul îşi exprimă propriile dorinţe şi scopuri. într-o 
cultură colectivistă, comportamentul individului este influenţat de poziţia sa într-un grup, 
adesea cel familial, fără ca acesta să fie unicul (uneori grupul este unul organizaţional), 
individul exprimându-şi adesea dorinţele şi scopurile în forma agreată de colectivitate. 
Individualismul este asociat mai ales cu competiţia, unicitatea, inovarea şi responsabilitatea, 
în timp ce colectivismul este asociat mai ales cu armonia şi consensul/sfătuirea (Hofstede et 
al. , 2010; Shulruf et al. , 2011a; Shulruf et al. , 2011b). Termenul individualism nu se referă 
aici la egoism, aşa cum tindem să-l utilizăm în limbajul comun, ci la autonomie/independenţă; 
de aceea voi prefera adesea să utilizez formula „individualist/autonom”. 

Ţările/Culturile în care există un nivel mai mare de individualism tind să aibă un nivel 
mai crescut de capital social (Allik şi Realo, 2010) şi economic (Hofstede et al., 2010). 
Capitalul social este exprimat prin angajament civic accentuat, relaţii interpersonale 
puternice, cooperare, încredere în oameni etc. Aşadar, individualismul - stimulat de 
modernizare - nu duce la dezintegrare socială, ci, dimpotrivă, la încredere interpersonală 
şi la creşterea solidarităţii şi cooperării sociale (vezi şi Welzel, 2010). De asemenea, într-o 
ţară/cultură individualistă mobilitatea şi bogăţia indivizilor sunt mai mari decât în una 
colectivistă (Hofstede et al., 2010). în general, în ciuda a ceea ce s-ar crede printr-o logică 
de simţ comun, nivelul de singurătate este mai crescut în culturile colectiviste, în comparaţie 
cu cele individualiste (Lykes şi Kemmelmeier, 2014). Sigur, statistic, singurătatea creşte 
odată cu vârsta (deşi există un vârf în perioada adolescenţei), dar efectul vârstei este 
depăşit de mediul cultural, ţările/culturile Europei de Est având, spre exemplu, cel mai 
ridicat nivel de singurătate (între 10% şi 36%, în funcţie de vârstă), iar ţările/culturile nordice 
cel mai scăzut (6%) (Yang şi Victor, 2011). Singurătatea este prezisă în culturile colectiviste 
de lipsa relaţiilor cu familia, iar în culturile individualiste de lipsa relaţiilor cu prietenii 
(vezi Yang şi Victor, 2011). în fine, Stavrova şi Fetchenhauer (2015) au arătat că starea de 
bine a unui părinte singur este mai diminuată doar în culturile colectiviste (care accentuează 
modelul părinţilor parteneri); acest lucru este valabil şi pentru adulţii care nu sunt părinţi. 

în analiza prezentată de Allik şi Realo (2004, pe baza studiilor lui Hofstede, 2001, şi 
Diener et al., 1995, 2000), România apare ca o ţară/cultură colectivistă, cu un scor de 30 
(între 0 - colectivism - şi 100 - individualism), fără a avea însă un grad de colectivism extrem 
de ridicat; aşadar, există o tendinţă spre echilibru între individualism şi colectivism, cu un 
accent încă ferm pe colectivism (vezi şi Hofstede et al. , 2010). Bulgaria are un profil identic 
cu noi (30). După Hofstede et al. (2010), ţările/culturile mai orientate spre colectivism sunt 
(în ordine descrescătoare): China (20), Nigeria (20), Chile (23), Portugalia (27), Slovenia 
(27), Turcia (37), Brazilia (38), Rusia (39) etc. Ţările/Culturile mai echilibrate sunt Spania 
(cu o tendinţă spre individualism - 51), India (cu o tendinţă spre colectivism - 48), 
Argentina (cu o tendinţă spre colectivism - 46), Japonia (cu o tendinţă spre colectivism - 
46) etc. Ţările/Culturile în care individualismul este o caracteristică mai puternică sunt 
(în ordine descrescătoare): SUA (91), Marea Britanie (89), Canada (80), Olanda (80), 
Ungaria (80), Italia (76), Belgia (75), Danemarca (74), Franţa (71), Suedia (71), Irlanda 
(70), Norvegia (69), Elveţia (68), Germania (67), Finlanda (63), Estonia (60), Polonia 
(60), Cehia (58), Austria (55) etc. Dintre ţările Uniunii Europene, doar Bulgaria, Grecia, 
Portugalia şi România au un profil colectivist (vezi pentru detalii Hofstede et al., 2010). 







Czipriân şi Kozma (2007) arată că funcţionarii (majoritar de etnie maghiară) din 
judeţele Covasna, Harghita şi Braşov (N = 512) au o cultură colectivistă, cu un indice 
între 0 (colectivism) şi 100 (individualism) de 37,01; aceste rezultate pot fi considerate, 
prin prisma modelului elaborat de Hofstede şi colaboratorii săi (2010), mai congruente cu 
colectivismul românesc (30) decât cu individualismul maghiarilor din Ungaria (80). 

Unii autori (Triandis, 2001) fac distincţii mai fine, adăugând aspecte noi dimensiunii 
colectivism/individualism: (1) individualism orizontal (promovează autonomia, dar consideră 
egalitatea importantă), (2) individualism vertical (promovează autonomia, dar acceptă inegalităţile 
şi ierarhiile; indivizii caută să se definească în afara grupului de apartenenţă), (3) colectivism 
orizontal (promovează apartenenţa de grup, iar în grup se promovează egalitatea membrilor) 
şi (4) colectivism vertical (promovează apartenenţa de grup, iar în grup se promovează 
inegalităţile şi ierarhiile; se caută statutul social). Prin prisma acestui model, România este 
o ţară dominant colectivistă, în care există ambele tipuri de colectivism (fără ca aceasta să 
anuleze însă existenţa diverselor forme de individualism); probabil colectivismul vertical este 
mai reprezentativ pentru români, deoarece corelează şi cu concentrarea mare a puterii. 

în fine, conform altor autori, nu putem considera că o ţară/cultură este colectivistă sau 
individualistă, mai ales dacă analizele statistice arată că aceasta este eterogenă (Shulraf et 
al., 2011a; Shulruf et al., 2011b). Aşadar, aceştia propun o analiză de clusteri în loc de 
analize bazate pe medii, identificând culturi cu: (1) colectivism ridicat şi individualism 
ridicat, (2) colectivism scăzut şi individualism scăzut, (3) individualism ridicat şi colectivism 
crescut şi (4) individualism scăzut şi colectivism ridicat. Fără a nega această posibilitate, 
modelul se aplică probabil mai bine anumitor ţări/culturi, din registrul scorurilor medii în 
modelul lui Hofstede, fără a anula aşadar modelul dimensional al lui Hofstede şi al 
colaboratorilor săi (2010). Pentru România, Shulruf şi colaboratorii lui (2011a) propun un 
model care arată astfel; (1) aproximativ 18% colectivism scăzut şi individualism scăzut, 
(2) aproximativ 40% colectivism scăzut şi individualism ridicat, (3) aproximativ 18% 
colectivism ridicat şi individualism mediu şi (4) aproximativ 24% colectivism ridicat şi 
individualism ridicat. Acest profil nu corespunde cu cel stabilit de Hofstede şi colaboratorii 
săi (2010), astfel încât, fiind stabilit doar pe 195 de participanţi (majoritatea elevi/studenţi) 
(Shulruf et al. , 2011a), nu poate fi considerat reprezentativ. în plus, trebuie analizat atent aici 
dacă nivelurile de analiză nu sunt diferite: nivel de cultură la Hofstede şi colaboratorii lui 
(2010) versus nivel individual la Shulruf şi colaboratorii săi (2011a). Am ţinut să arăt însă că 
în România, pe anumite segmente, există deja niveluri mari de individualism, mai ales la 
tineri, probabil sub influenţa culturii occidentale cu care aceştia se identifică. Oricum, acest 
model (Shulruf et al. , 2011 a), chiar preliminar, pentru stabilitatea sa având nevoie de cercetări 
suplimentare, arată că probabil populaţia tânără din România (elevi/studenţi) are deja un profil 
mai individualist/autonom/independent, care probabil va schimba profilul ţării/culturii în viitor. 

2. Feminitate/Masculinitate. După Hofstede şi colaboratorii lui (2010), o cultură 
masculină promovează asertivitatea, eroismul, realizarea socială, succesul şi recompensa 
materială, în timp ce o cultură feminină este consensuală, adică bazată pe cooperare, 
modestie, calitatea vieţii şi grija faţă de cei slabi. într-o cultură masculină, diferenţele de 
gen în sarcinile sociale sunt foarte puternice. 

Ţările/Culturile în care există un nivel mai mare de masculinitate tind să aibă şi un nivel 
mai mare de individualism, fără însă ca legătura să fie foarte puternică (Barry, 2015). 

în modelul elaborat de Hofstede şi colaboratorii săi (2010), România are un scor de 42 
(între 0 - feminitate - şi 100 - masculinitate), ceea ce o poziţionează ca o ţară/cultură 
caracterizată de feminitate, Iară ca aceasta să fie însă accentuată. Ţările/Culturile mai definite 

de masculinitate sunt (în ordine descrescătoare): Slovacia (100), Japonia (95), Ungaria (88), 
Austria (79), Venezuela (73), Elveţia (70), Italia (70), Mexic (69), China (66), Germania (66), 
Marea Britanie (66), Polonia (66), SUA (62). Ţările/Culturile mai definite de feminitate sunt 
(în ordine descrescătoare): Suedia (5), Norvegia (8), Olanda (14), Danemarca (16), Finlanda 
(26), Estonia (30), Portugalia (31), Rusia (36), Bulgaria (40), Spania (42), Franţa (43) 
(vezi pentru detalii Hofstede et al. , 2010). 

3. Distribuirea/Concentrarea puterii. După Hofstede şi colaboratorii lui (2010), culturile 
cu o distribuire scăzută a puterii acceptă uşor ierarhiile, considerându-le normale, fără a 
le pune sub semnul întrebării şi fără a cere multe justificări pentru existenţa lor. Ţările/ 
Culturile cu o distribuire mare a puterii acceptă ierarhiile mai mult ca forme de organizare 
socială convenabilă, care trebuie să se bazeze însă pe consultare permanentă şi democraţie, 
în general, o concentrare crescută a puterii este asociată cu corupţia şi distribuţia mai 
inegală a resurselor naţionale (vezi Hofstede et al., 2010). 

în modelul lui Hofstede şi al colaboratorilor săi (2010), România are un scor de 90 
(între 0 - putere distribuită - şi 100 - putere nedistribuită) la acest indice, ceea ce arată o 
ţară/cultură cu o distribuţie scăzută/concentrare crescută a puterii. Ţările/Culturile nordice, 
Canada şi SUA (40), au un scor scăzut, ceea ce arată o distribuţie crescută/concentrare scăzută 
a puterii. Ţările/Culturile latine (exceptând Argentina), cele africane şi cele din lumea arabă 
au în general un scor scăzut al distribuirii puterii (vezi pentru detalii Hofstede et al., 2010). 

4. Evitarea/Angajarea incertitudinii. După Hofstede şi colaboratorii lui (2010), acest indice 
se referă la modul în care culturile se raportează la incertitudinea asupra viitorului şi la situaţii 
noi şi neprevăzute. Anumite ţări/culturi au un nivel scăzut al evitării incertitudinii. Membrii 
acestor culturi sunt pragmatici şi nu pun mare accent pe reglementări (rigide şi detaliate), 
acceptând uşor incertitudinea, schimbările şi situaţiile noi şi nestructurate. Anumite ţări/culturi 
au un nivel mare de evitare a incertitudinii. Membrii acestor culturi sunt adesea mai emoţionali 
şi încearcă să reducă anxietatea generată de incertitudine prin utilizarea unor reguli rigide şi 
prin planificare, care, fiind defensive, sunt adesea prea inflexibile şi nu funcţionează. Oamenii 
unei ţări/culturi caracterizate printr-un nivel crescut de evitare a incertitudinii nu acceptă uşor 
idei şi comportamente noi, securitatea fiind foarte importantă (de exemplu, oamenii sunt 
obligaţi să poarte la ei cărţile de identitate) şi existând o nevoie emoţională de a avea reguli 
(deşi adesea acestea nu funcţionează şi/sau nu sunt respectate) (vezi Hofstede et al., 2010). 

în modelul lui Hofstede şi al colaboratorilor săi (2010), România are un scor de 90 
(între 0 - neevitare - şi 100 - evitare) pe această dimensiune, ceea ce o plasează în categoria 
ţărilor/culturilor cu un grad mare de evitare a incertidudinii, alături mai ales de ţări/culturi 
din America Latină sau ca Germania, Japonia etc. Mediul anglo-saxon are un nivel mai 
scăzut de evitare a incertitudinii (de exemplu, SUA - 42), alături de China şi unele ţări/ 
culturi nordice (de exemplu, Suedia - 29) (vezi pentru detalii Hofstede et al., 2010). 
într-adevăr, în analize independente focalizate pe acest indicator, România apare ca o ţară/ 
cultură conservatoare, mai puţin deschisă spre schimbare (vezi Becker et al., 2012). 

5. Orientarea pe termen scurt/Orientarea pe termen lung. După Hofstede şi colaboratorii 
lui (2010), culturile dominate de orientarea pe termen lung stimulează la indivizi valori 
pragmatice, orientate spre viitor, adaptare, persistenţă şi dorinţa de recompensă; membrii 
lor tind să respecte tradiţiile şi obligaţiile sociale, fiind dispuşi să sacrifice elemente din 
prezent pentru beneficii în viitor. Culturile dominate de orientarea pe termen scurt sunt 
mai orientate spre trecut şi prezent, iar membrii lor tind să respecte tradiţiile şi obligaţiile 
sociale, căutând însă recompensele în mod practic în prezent şi fiind mai puţin dispuşi 
să facă mari sacrificii în prezent pentru viitor. 

în modelul lui Hofstede şi al colaboratorilor săi (2010), România are un scor intermediar, 
de 52 (între 0 - orientare pe termen scurt - şi 100 - orientare spre termen lung), ceea ce 
arată un oarecare echilibru, tinzând uşor spre orientarea pe termen lung. Unele ţări/ 
culturi, mai ales asiatice, sunt mai orientate pe termen lung (China - 118 ; Hong Kong - 96; 
Japonia - 88). Alte ţări/culturi (din mediul anglo-saxon, ţări arabe şi din America Latină, 
ţări africane) sunt mai orientate pe termen scurt (de exemplu, SUA - 26). Aşadar, prin 
prisma acestui model, deşi americanii sunt foarte practici, sunt mai puţin pragmatici, 
dacă înţelegem pragmatismul ca orientare pe termen lung. Există un echilibru între cele 
două aspecte în ţările Europei de Vest şi de Est (cum este şi cazul României) (vezi pentru 
detalii Hofstede et al., 2010). 

6. Stil represiv-indulgent. După Hofstede şi colaboratorii lui (2010), anumite culturi 
sunt indulgente faţă de gratificările personale (de exemplu, satisfacerea nevoilor şi dorinţelor), 
în timp ce altele le controlează prin norme stricte. 

în modelul lui Hofstede şi al colaboratorilor lui (2010), România are un scor de 20 (între 
0 - model represiv - şi 100 - model indulgent), ceea ce arată că este o ţară/cultură mai 
represivă. Cultura indulgentă domină mai ales în ţări din America Latină, în ţări africane, 
în mediul anglo-saxon (de exemplu, SUA - 68) şi în ţările nordice. Mediul represiv domină 
în ţările/culturile asiatice, arabe şi est-europene (vezi pentru detalii Hofstede et al., 2010). 

Aşa cum am afirmat mai sus, trebuie înţeles foarte clar faptul că aceste scoruri ale 
dimensiunilor au sens doar prin comparaţiile relative între ţări/culturi sau printr-un standard 
stabilit tot pe baza scorurilor mai multor ţări/culturi. Hofstede şi colaboratorii săi (2010) 
arată că astfel de comparaţii relative tind să rămână stabile. Chiar şi atunci când apar cauze 
care pot schimba profilurile culturale ale unei ţări/culturi, aceste cauze sunt de obicei de 
anvergură mare (de exemplu, continentală), astfel încât, deşi se schimbă profilurile individuale 
ale ţărilor/culturilor, valorile relative se păstrează (cf. Hofstede et al., 2010). Aşadar, acest 
profil cultural al României se poate schimba în viitor, dar astfel de schimbări sunt, de obicei, 
foarte lente şi relative. Aşa cum arată Hosftede şi colaboratorii săi (2010), pot să apară însă 
o serie de factori care grăbesc schimbarea individuală a unei ţări/culturi. Spre exemplu, o 
infuzie majoră de capital financiar, sustenabilă pe termen lung, într-o economie a unei ţări 
colectiviste, poate stimula dezvoltarea unui capital social şi a unui profil individualist, intr-un 
ritm mai alert (vezi Hosftede et al. , 2010). Similar, probabil că schimbări majore în educaţie 
pot duce la schimbări vizibile în profilul cultural al unei ţări. Se pare că tinerii din România, 
probabil sub influenţa modelelor occidentale, încep deja să aibă un profil mult mai individualist/ 
autonom (vezi Shulruf et al., 2011a). 

II. Modelul valorilor universale elaborat de Schwartz (vezi, pentru detalii, Schwartz, 
2003, 2012 ; Schwartz este un psiholog social israelian, profesor universitar). 

Modelul propus de Schwartz (1992) identifică valorile de bază general umane şi relaţiile 
dintre acestea, aplicabile, cu mici variaţii, atât la nivel de ţară/cultură, cât şi la nivel de indivizi 
(vezi Fischer et al. , 2010). Opţiunea faţă de aceste valori arată că ele deja există în ţara/cultura 
analizată şi/sau că ţara/cultura respectivă tinde spre ele şi le caută. Aceste valori sunt următoarele 
(de la 1 la 10), grupate în categorii mai generale (vezi figura 3.4; vezi şi Gavreliuc, 2011): 

(1) autotranscendenţa ( self-transcendence ): 

(a) universalismul ( universalism) - se referă la înţelegerea, protecţia şi toleranţa faţă 
de binele omului şi al naturii; 

(b) benevolenţa (benevolence) - preocuparea pentru creşterea bunăstării celor cu care 
venim în contact; 

(2) conservarea ( conservation ): 

(a) tradiţia ( tradiîion ) - respectul pentru tradiţiile laice şi religioase dintr-o cultură şi 
acceptarea lor; 

(b) conformismul ( conformism ) - restrângerea acţiunilor care pot să rănească fizic şi/ 
sau psihologic pe alţii sau să încalce normele sociale/morale dintr-o cultură; 

(3) securitatea ( security ): siguranţa, armonia şi stabilitatea societăţii şi a persoanelor; 

(4) autodezvoltarea ( self-enhancement ): 

(a) puterea {power ) - se referă la căutarea controlului şi influenţei sociale asupra 
oamenilor şi a resurselor dintr-o cultură ; 

(b) realizarea ( achievement ) - succesul personal prin competenţă, conform standardelor 
sociale; 

(5) deschiderea la schimbare ( openess to change ): 

(a) hedonismul ( hedonism ) - căutarea plăcerii şi a gratificărilor personale ; 

(b) stimularea ( stimulation) - căutarea noutăţii şi provocărilor în viaţă; 

(6) creşterea ( growth ): autodeterminare ( self-direction ) - acţiune şi gândire independentă 

în creaţie şi explorare. 



Figura 3.4. Modelul lui Schwartz (Schwartz, 1992; reprodusă/adaptată cu permisiune) 

în modelul iniţial propus de Schwartz (1992), cele zece valori sunt reprezentate 
printr-un cerc împărţit în nouă sectoare relativ egale. Un sector conţine două valori, şi 
anume conformismul şi tradiţia, aceasta din urmă fiind secundară primeia, ceea ce arată 
că oamenii au tendinţa să respecte tradiţia ca o formă de conformism. Cu cât ţările sunt 
mai dezvoltate, cu atât acest model general e mai stabil şi mai bine reprezentat. Ulterior, 

Schwartz (1994) elaborează un model mai robust, format din gruparea acestor valori în 
şapte structuri bipolare. Schwartz (2003) oferă şi o poziţionare relativă a 79 de ţări/culturi 
prin prisma acestor şapte valori (vezi figura 3.5). 

Figura 3.5. Poziţionarea României prin prisma modelului lui Schwartz (2003, 
reprodusă/adaptată cu permisiune) 


Poziţionarea României prin prisma celor zece valori este prezentată în continuare 
(după Sortheix şi Lonnqvist, 2014 ; MB se referă în tabele la Marea Britanie ; datele din 
tabelele 3.1-3.10 au fost reproduse cu permisiune). Pentru a controla diferenţele interindividuale, 
scorurile au fost centrate şi scalate de autori prin raportare la media răspunsurilor individuale 
la toţi itemii (de aceea toate valorile sunt apropiate de 1), iar scorul rezultat reflectă 
importanţa unei valori prin raportare la celelalte. Evaluarea se bazează pe eşantioane 
reprezentative naţional din cadrul European Social SurveylESS (2006), pe baza testului 
Portrait Values Questionnaire/PVQ2\ (Schwartz, 2003). ESS este o anchetă care la fiecare 
doi ani analizează patternurile atitudinale, de credinţe şi de comportament ale ţărilor 
europene (vezi http: //www.europeansocialsurvey.org/). 


Tabelul 3.1. Universalismul 


Ţara 

UN 

Franţa 

1,27 

Elveţia 

1,22 

Finlanda 

1,22 

Danemarca 

1,21 

Suedia 

1,2 

Spania 

1,2 

Norvegia 

1,19 


Tabelul 3.2. Benevolenţa 


Ţara 

BEN 

Danemarca 

1,3 

Suedia 

1,24 

Franţa 

1,24 

Norvegia 

1,23 

Spania 

1,23 

Elveţia 

1,22 

MB 

1,22 

Irlanda 

1,18 

MB 

1,18 

Ucraina 

1,18 

Olanda 

U7 

Belgia 

1,17 

Estonia 

1,17 

Germania 

1,16 

Polonia 

1,16 

Ungaria 

1,15 

Portugalia 

1,14 

Austria 

1,13 

Slovenia 

1,13 

Federaţia Rusă 

1,13 

Cipru 

1,12 

Slovacia 

1,12 

Bulgaria 

1,12 

România 

1,1 

Letonia 

1,03 


Sursa : Sortheix şi Lonnqvist 
(2014; adaptat cu permisiune) 


Tabelul 3.3. Tradiţia 


Ţara 

TRA 

Cipru 

1,11 

Bulgaria 

1,11 

Portugalia 


Polonia 

1,08 

Slovacia 

1,08 

Irlanda 

1,07 

Spania 

1,07 

Ungaria 

1,07 

Federaţia Rusă 

1,07 

Ucraina 

1,07 

Slovenia 

1,06 

Franţa 

1,05 

Belgia 

1,05 

Elveţia 

; 

MB 


Estonia 

1,03 

Suedia 

1,02 


Finlanda 

1,21 

Belgia 

1,21 

Germania 

1,2 

Irlanda 

1,19 

Austria 

1,19 

Cipru 

1,19 

Olanda 

1,18 

Portugalia 

1,18 

Ungaria 

1,17 

Estonia 

1,17 

Bulgaria 

1,17 

Ucraina 

1,15 

Polonia 

1,14 

Slovenia 

1,13 

Federaţia Rusă 

1,12 

Slovacia 

1,1 

România 

1,06 

Letonia 

1,05 


Sursa: Sortheix şi Lonnqvist 
(2014; adaptat cu permisiune) 


Tabelul 3.4. Conformismul 


Ţara 

CO 

Polonia 

1,1 

Norvegia 

1,08 

Ucraina 


Bulgaria 

SaWHaMHL. 


1,06 


1,05 

Finlanda 


Danemarca 

1,03 

Spania 


Estonia 

1 ■■MWW 

Olanda 

1 

Federaţia Rusă 

1 

Irlanda 

0,98 

Belgia 

0,98 

MB 

0,97 

Slovenia 

0,97 

Cipru 

0,97 

































































România 

1,02 

Germania 

1 

Finlanda 

0,99 

Danemarca 

0,98 

Letonia 

0,98 

Norvegia 

0,97 

Olanda 

0,97 

Austria 

0,95 

Sursa : Sortheix şi Lonnqvist 
(2014 ; adaptat cu permisiune) 

Tabelul 3.5 

Securitatea 

Ţara 

SE 

Ungaria 

1,23 

Federaţia Rusă 

1,22 

Ucraina 

1,22 

Cipru 

1,21 

Bulgaria 

1,2 

Spania 

1,18 

Slovacia 

1,17 

Polonia 

1,16 

Estonia 

1,16 

Irlanda 

1,15 

Portugalia 

1,14 

MB 

1,13 

Finlanda 

1,12 

Letonia 

1,12 

România 

1,12 

Austria 

1,1 

Germania 

1,09 

Franţa 

1,08 

Slovenia 

1,08 

Belgia 

1,07 

Norvegia 

1,06 

Elveţia 

1,05 

Olanda 

1,03 

Suedia 

1 

Danemarca 

0,99 


Sursa : Sortheix şi Lonnqvist 
(2014 ; adaptat cu permisiune) 


Portugalia 

0,97 

Suedia 

0,96 

Franţa 

0,94 

Germania 

0,93 

Ungaria 

0,93 

Letonia 

0,91 

Austria 

0,89 

Elveţia 

0,88 


Sursa : Sortheix şi Lonnqvist 
(2014 ; adaptat cu permisiune) 


Tabelul 3.6. Puterea 


Ţara 

PO 

Letonia 

0,96 

Federaţia Rusă 

0,96 

România 

0,95 

Ucraina 

0,94 

Slovacia 

0,87 

Polonia 

0,86 

Austria 

0,85 

Portugalia 

0,85 

Cipru 

0,84 

Danemarca 

0,81 

Ungaria 

0,81 

Slovenia 

0,8 

Norvegia 

0,79 

Germania 

0,79 

Irlanda 

0,78 

Suedia 

0,78 

Elveţia 

0,78 

Belgia 

0,78 

Estonia 

0,78 

Olanda 

0,77 

Spania 

0,77 

MB 

0,77 

Finlanda 

0,7 

Franţa 

0,69 

Bulgaria 

0,65 


Sursa : Sortheix şi Lonnqvist 
(2014 ; adaptat cu permisiune) 







Tabelul 3.7. Realizarea 


Tabelul 3.8. Hedonismul 


Ţara 

ACH 

Bulgaria 

1,06 

Letonia 

1 

România 

1 

Austria 

0,97 


0,97 

Federaţia Rusă 

0,97 

Portugalia 

0,96 

Slovacia 

0,95 


0,94 

Polonia 

0,93 

Belgia 

r 0,91 

Germania 

0,91 

Irlanda 


Ucraina 

0,9 

Norvegia 

0,89 

Olanda 

0,89 

MB 

0,89 


0,88 


0,88 

Cipru 

0,88 

Estonia 

0,88 

Suedia 

0,84 

ES* 

0,82 

Finlanda 

0,81 

Franţa 

0,78 

Sursa : Sortheix şi LOnnqvist 
(2014 ; adaptat cu permisiune) 

Tabelul 3.9 

Stimularea 

Ţara 

ST 

Letonia 

0,91 

Olanda 

0,9 

MB 

0,88 

Slovenia 

0,88 

Norvegia 

0,87 

Suedia 

0,87 

Finlanda 

0,87 


Ţara 

HE 

Franţa 

1,07 

Danemarca 

1,07 

Ungaria 

1,07 

Belgia 

1,06 

Suedia 

1,05 

Elveţia 

1,04 

Olanda 

1,04 

Austria 

1,04 


0,99 


0,99 

Letonia 

0,96 

MB 

0,94 

Finlanda 

0,93 

Cipru 

HUBM 

Portugalia 

MM IN i'NiiJW 

Spania 

0,91 

Norvegia 




1 


Bulgaria 

0,83 

Federaţia Rusă 

0,83 

Slovacia 

0,81 

Ucraina 

0,81 

Polonia 

0,8 

România 

0,8 

Sursa : Sortheix şi Lonnqvist 
(2014 ; adaptat cu permisiune) 

Tabelul 3.10. 

Autodeterminarea 

Ţara 

SD 

Danemarca 

1,18 

Suedia 




Olanda 




Germania 

1,14 

Norvegia 

1,13 












































Danemarca 


Danemarca 

HM 

Belgia 


Irlanda 

0,85 

Austria 

0,85 

Franţa 

0,84 

Polonia 

0,84 

Cipru 

0,83 

Slovacia 

0,83 

Estonia 

0,83 

Elveţia 

0,82 

Bulgaria 

0,82 

Germania 

0,8 

Portugalia 

0,8 

Spania 

0,79 


0,79 

România 

0,79 1 

Ucraina 

0,78 

Federaţia Rusă 

0,77 


Sursa : Sortheix şi Lonjiqvist 
(2014; adaptat cu permisiune) 


Irlanda 

1,13 

Finlanda 

1,12 

MB 

1,12 

Franţa 

UI 

Spania 

1,1 

Cipru 

1,1 

Ungaria 

1,1 

Slovenia 

1,09 

Belgia 

1,08 

Estonia 

1,08 

Polonia 

1,06 

Slovacia 

1,06 

Letonia 

1,06 

Federaţia Rusă 

1,05 

Portugalia 

■KM 

Ucraina 

1,04 

România 

1,03 

Bulgaria 

0,98 


Sursa: Sortheix şi Lonnqvist 
(2014; adaptat cu permisiune) 


Comparaţiile dintre ţările de mai sus arată că România are (1) poziţii superioare (peste 
media scorurilor ţărilor analizate şi între primele 25 % dintre ţări) la realizare, conformism 
şi putere, (2) poziţii inferioare (sub media scorurilor ţărilor analizate şi între ultimele 
25% dintre ţări) la universalism, benevolenţă, hedonism, stimulare, autodeterminare şi 
(3) poziţii medii (în jurul nivelului mediei scorurilor ţărilor analizate şi între primele şi 
ultimele 25% dintre ţări) la securitate şi tradiţie. 

SUA, elementul nostru de referinţă, nu au fost însă incluse în această analiză. De 
aceea, pentru a păstra standardul de referinţă angajat în lucrare, am analizat datele 
disponibile în World Values Survey (WVS, 2010-2014). într-adevăr, World Values Survey/ 
WVS (2010-2014) evaluează aceste dimensiuni, prin 11 itemi, pe eşantioane de adulţi 
reprezentative naţional (pentru o analiză anterioară bazată pe datele din 2005, cu zece 
itemi, vezi Voicu, apud Gavreliuc, 2011). 

Nivelul mare de realizare al românilor în ESS corespunde şi în WVS, unde, în 
comparaţie cu americanii, există scoruri semnificative statistic (p < 0,05), la d = 0,48. 
Conformismul mare al românilor în ESS corespunde şi în WVS, unde, în comparaţie cu 
americanii, există scoruri semnificative statistic (p < 0,05), la mărimi ale efectului 
relevante practic/ecologic (d = 0,53). Nevoia mai mare de putere a românilor în ESS 
corespunde parţial şi în WVS, unde, în comparaţie cu americanii, deşi există scoruri mai 
mari semnificative statistic (p < 0,05), mărimea efectului este mică (d = 0,24). Scorul 
mediu al românilor la tradiţie în ESS apare mai mare în WVS, unde, în comparaţie cu 
americanii, există scoruri mai mari semnificative statistic (p < 0,05), la mărimi ale efectului 





















































relevante practic/ecologic (d = 0,62). Scorul mediu al românilor la securitate în ESS 
apare mai accentuat în WVS, unde, în comparaţie cu americanii, există scoruri mai mari 
semnificative statistic (p < 0,05), la d = 0,34. Scorurile românilor la valori pozitive - 
universalism (benevolenţa nu este evaluată), hedonism, stimulare şi autodeterminare - sunt 
în general mai crescute în WVS în comparaţie cu ESS, dar fără diferenţe semnificative 
statistic şi/sau practic/ecologic în comparaţie cu americanii. 

Nu există diferenţe semnificative statistic şi/sau practic/ecologic în WVS (2010-2014) între 
cetăţenii români de etnie maghiară şi cetăţenii români de etnie română la cele zece valori 
descrise de Schwartz (1992), cu excepţia stimulării (d = 0,50) şi a hedonismului (d = 
0,38), mai mari la cetăţenii români de etnie maghiară. Aşadar, la stimulare, cetăţenii români 
de etnie maghiară au scoruri mai mari decât cetăţenii români de etnie română (p < 0,05; 
d = 0,50) şi decât cetăţenii maghiari din Ungaria (d = 0,44); similar, la hedonism 
cetăţenii români de etnie maghiară au scoruri mai mari decât cetăţenii români de etnie 
română (d = 0,38) şi decât cetăţenii maghiari din Ungaria (d = 1,05). 

în general, cetăţenii români de etnie maghiară au un profil valoric după modelul lui 
Schwartz (1992) mai similar cu cetăţenii români de etnie română decât cu cetăţenii 
maghiari din Ungaria la autodeterminare, putere şi securitate. într-adevăr, la aceste valori, 
în timp ce diferenţele dintre cetăţenii români de etnie maghiară şi cetăţenii români de 
etnie română sunt nese m n i ficative statistic (p > 0,05) sau cu mărimi mai mici ale efectului 
(d = 0,28; d = 0,10 ; d = 0,09) în favoarea primilor, diferenţele dintre cetăţenii români 
de etnie maghiară şi cetăţenii maghiari din Ungaria sunt semnificative statistic (p < 0,05) 
şi cu mărimi ale efectului relevante practic/ecologic (d = 0,36 ; d = 0,37 ; d = 0,355), 
în favoarea primilor. Toate cele trei categorii de respondenţi au profiluri similare la tradiţie, 
universalism, realizare şi conformism (d < 0,30). 

Evaluarea valorilor din modelul lui Schwartz (1992) este mai riguroasă prin ESS, unde se 
utilizează mai mulţi itemi reprezentativi (PVQ-21). WVS are mai puţini itemi (PVQ-11) - deci 
poate scăpa în evaluare anumite nuanţe din modelul lui Schwartz (1992) - şi se bazează pe 
evaluarea faţă în faţă, ceea ce poate creşte artificial scorurile la valorile dezirabile social. Deşi 
se recomandă ca ESS şi WVS să nu fie comparate (vezi şi Rudnev, 2011), comparaţia lor 
orientativă poate reliefa lucruri interesante în demersul de faţă. într-adevăr. România are unul 
dintre cele mai mari scoruri la diferenţa dintre European Social Survey! ESS şi World Values 
Survey/ WVS (vezi Rudnev, 2011), ESS utilizând 21 de itemi şi autoevaluarea, iar WSC 11 itemi 
şi o combinaţie între autoevaluare şi evaluarea faţă în faţă. Aceasta face - probabil ca urmare 
a dezirabilităţii sociale - ca valorile românilor cu niveluri medii (tradiţie, securitate) şi mai 
scăzute (universalism, autodeterminare şi stimulare) în ESS să devină mai importante în 
WVS; hedonismul rămâne însă mai scăzut şi în WVS, deoarece nu exprimă o dezirabilitate 
socială foarte mare (de exemplu, „sunt importante distracţia şi autogratificarea”), mai ales 
într-o cultură represivă ca a românilor. Valorile românilor cu niveluri mari (realizare, 
conformism) în ESS rămân mari şi în WVS, dar nevoia de putere devine mai mică în WVS, 
probabil ca urmare a faptului că aceasta este formulată în termeni mai puţin dezirabili social 
(de exemplu, „bani”, „bogăţie” etc.). 

Bilsky şi colaboratorii săi (2011) investighează robusteţea acestui model al lui Schwartz 
(1992), analizând trei rezultate din European Social SurveyI ESS. în general, modelul a fost 
validat şi stabil în 32 de ţări/culturi europene. Pentru România se păstrează cele zece valori cu 
anumite nuanţe interesante. în România, universalismul este periferic benevolenţei, ceea ce arată 
rolul mai mare al atenţiei/preocupării faţă de cei pe care îi cunoaştem. De asemenea, tradiţia 

şi conformitatea sunt secundare securităţii, ceea ce arată că acestea derivă mai ales din nevoia 
de securitate, fiind probabil văzute de români ca având un rol de garantare a securităţii. 

în general (vezi Sortheix şi Lonnqvist, 2014), contrastul dintre valorile legate de 
protecţie (de exemplu, securitate, conformism, tradiţie, putere, realizare) şi cele legate 
de creştere (de exemplu, benevolenţă, universalism, stimulare, autodeterminare, hedonism) 
din modelul lui Schwartz (1992) este mai mare în ţările dezvoltate, iar Indexul Dezvoltării 
Umane (. Human Development Index - vezi secţiunea 3.4.4.1) moderează relaţia a opt 
dintre aceste valori cu satisfacţia în viaţă. 

III. Modelul lui Inglehart şi Welzel bazat pe World Values Survey (vezi WVS, 2010-2014). 

Figura 3.6. Harta culturală a lumii în baza World Values Survey (Inglehart şi Welzel, The WVS Cultural 
Map of the World, http: //www. worldvaluessurvey.org/WVSContents.jsp, accesat în ianuarie 2015 ; 

reprodusă/adaptată cu permisiune) 

Inglehart şi Welzel (2010; vezi figura 3.6) au realizat profilul unui număr mare de 
ţări/culturi, prin prisma a două axe, ca o sumarizare a datelor din World Values Survey, 

profil care explică 70% din varianţa diferenţelor dintre ţările/culturile analizate : (1) valori 
tradiţionale (de exemplu, religie, căsătorie, mândrie naţională, ascultare) vs. seculare (de 
exemplu, raţiune, umanism, toleranţă) şi (2) valori de supravieţuire (de exemplu, siguranţa 
fizică şi economică) vs. valori de autoexprimare (de exemplu, valori emancipative legate 
de egalitatea de şanse, libertate, autonomie etc.). După cum se observă în figura 3.6, 
România apare ca o ţară aflată în faza de supravieţuire şi într-o fază intermediară între 
valori tradiţionale (de exemplu, religie, familie) şi valori seculare (de exemplu, toleranţă), 
cu acccent încă pe cele tradiţionale (de exemplu, religie, familie). Valorile de supravieţuire 
ne focalizează puternic pe nevoia de securitate economică şi fizică, cu un etnocentrism 
caracterizat prin lipsă de încredere; într-adevăr, Welzel (2010) analizează 52 de ţări/culturi 
ale lumii şi arată că sub aspectul autoexprimării ( self-expression ) România se află la un 
nivel scăzut (ultimele 12 poziţii). Dar autoexprimarea nu are funcţii egoiste, ci este văzută 
ca o formă civică de individualism modern, aproximând în modelul lui Schwartz (1992) 
valorile legate de altruism (de exemplu, benevolenţă), stimulare şi autodeterminare. Welzel 
(2010) arată că 45 dintre ţările/culturile analizate au scoruri mai mari ca România la 
tendinţa spre acţiuni colective, 40 la încrederea generalizată şi 30 la altruism (România 
având în această analiză un profil egoist). 

IV. Analize proprii specifice (analize secundare de date) bazate pe World Values Survey 

în această secţiune voi analiza poziţionarea relativă a României (a românilor) faţă de 
SUA (americani) şi alte nouă ţări/culturi, prin prisma unor valori specifice, de interes 
pentru analizele psihologice din capitolul 4 sau pentru nuanţări ale concluziilor bazate pe 
modele globale prezentate anterior (Hofstede/Schwartz/Inglehart şi Welzel). Aşa cum am 
mai spus, sub aspectul limbajului, vom utiliza, spre exemplu, România sau români, în 
funcţie de context şi pentru a evita monotonia repetării aceluiaşi cuvânt; demersul va fi 
similar şi cu referire la alte ţări/culturi. 

1. Valori emancipative (emancipative values) conform World Values Survey (WVS, 
2010-2014). în World Values Survey (WVS, 2010-2014), sub aspectul scorului total la 
valorile emancipative (cu subscalele autonomie, egalitate, alegere liberă, voce ascultată), 
românii (N = 1483) au scoruri semnificativ statistic (p < 0,05) mai mici ca germanii 
(d = 1,07), spaniolii (d = 0,87), americanii (d = 0,70), japonezii (d = 0,63) şi polonezii 
(d = 0,25). De asemenea, au scoruri semnificativ statistic (p < 0,05) mai mari decât 
chinezii (d = 0,26), ruşii (d = 0,2), turcii (d = 0,65) şi ucrainenii (d = 0,18). în 
comparaţie cu cele nouă ţări/culturi analizate global, românii au un nivel mai scăzut al 
valorilor emancipative (p < 0,05; d = 0,26). Pentru detalii, vezi figura 3.7. 

Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română la valorile emancipative şi ambele categorii 
au scoruri mai mici (p < 0,05) decât cetăţenii maghiari din Ungaria (d = 0,52 pentru 
ambele comparaţii). 

Analizele psihometrice pe care le-am efectuat asupra datelor din VWS (2010-2014) 
au arătat unele probleme de invarianţă interculturală (România vs. SUA) pentru scorul 
global al valorilor emancipative, iar corelaţiile dintre scorurile subscalelor şi scorul 
global variază între 0,49 şi 0,71. De asemenea, corelaţiile dintre subscalele valorilor 
emancipative variază între 0,02 şi 0,33. Consistenţa internă (Cronbach alpha) a itemilor 
care formează cele patru subscale variază între 0,21 şi 0,82 (consistenţa redusă poate 

fi datorată şi numărului redus de itemi), în fine, comparând matricile de covarianţă 
pentru cele patru subscale ale valorilor emancipative şi scorul global între România 
şi SUA (cu testul Box), acestea diferă semnificativ. Ţinând cont de aceste aspecte, 
prezint în continuare şi rezultatele privind comparaţia dintre România şi SUA, respectiv 
România şi toate cele nouă ţări/culturi analizate global, pe fiecare subscală a valorilor 
emancipative. 



Figura 3.7. Valorile emancipative ale ţărilor analizate (elaborată pe baza datelor 

din WVS, 2010-2014) 

Raportat la SUA, România prezintă scoruri semnificativ (p < 0,05) mai mici pentru 
dimensiunile voce (d = 0,11), alegere (d = 0,98) şi egalitate (d = 0,78). Scorul României 
este mai mare însă la dimensiunea autonomie (p < 0,05), dar mărimea efectului e foarte 
mică (d = 0,07). Comparând România cu toate celelalte ţări/culturi luate împreună, 
rezultatele sunt similare: România prezintă scoruri semnificativ (p < 0,05) mai mici 
pentru voce (d = 0,13), alegere (d = 0,58) şi egalitate (d = 0,13) şi semnificativ (p < 
0,05) mai mari pentru dimensiunea autonomie (d = 0,14). 

Rezultatele analizelor pe fiecare item pentru principala subscală a valorilor emancipative 
care ne interesează în acest context, şi anume cea a autonomiei, se prezintă astfel. Prin 
raportare la SUA, românii raportează semnificativ (p < 0,05) mai rar independenţa 
(d = 0,22) ca valoare pe care doresc să o dezvolte copiilor lor, dar şi obedienţa (d = 0,36). 
Nu există diferenţe (p > 0,05) în ceea ce priveşte imaginaţia şi creativitatea (p > 0,05). 
Raportat la celelalte nouă ţări/culturi luate împreună, românii raportează din nou semnificativ 
(p < 0,05) mai rar independenţa (d = 0,12), dar şi obedienţa (d = 0,18) şi semnificativ 
(p < 0,05) mai frecvent imaginaţia/creativitatea (d = 0,14). Deşi multe dintre aceste 
comparaţii sunt semnificative statistic (p < 0,05), mărimile efectelor indică adesea lipsa 
relevanţei practice/ecologice. 

Indicele de autonomie apare ca în tabelul 3.11. Se poate observa că, în comparaţie cu 
celelalte ţări/culturi analizate, România are un astfel de indice destul de echilibrat, tinzând 
însă spre lipsa autonomiei maximale; într-adevăr, românii au unul dintre cele mai mici 
procente (8,4%) privind forma maximă a autonomiei. 

Tabelul 3.11. Indicele de autonomie al ţărilor/culturilor analizate 



Obedienţă/ 

Credinţă 

religioasă 

-1 

0 

1 

Determinare/ 

Perseverenţă/ 

Independenţă 

China (N = 2.300) 

0,1% 


25,7% 

54,6% 


Germania (N = 2.046) 

1,7% 

5% 

16,9% 

35,9% 


Japonia (N = 2.443) 

0,2% 



■ 

42,5% 

Polonia (N — 1.503) 

13% 


29,3% 


7,9% 

România (N = 1.503) 

6,3% 

24,5% 

33,2% 


8,4% 

Rusia (N = 2.500) 

2,9% 

19,7% 

29,9% 

33,4% 

13,1% 

Spania (N = 1.189) 

3,5% 

17,6% 

28,5% 

37,8% 

12,7% 

Turcia (N = 1.605) 

10,1% 

24,1% 

29,8% 

28,1% 

7,8% 

Ucraina (N = 1.500) 

7,2% 

22,2% 

28,1% 

30,5% 

11,9% 

SUA (N = 2.232) 

8,9% 

18,7% 

30,5% 

29% 

12,8% 

Ungaria (N = 1.007) 

2% 

7,9% 

23,3% 

35,4% 

31,3% 


Sursa : elaborat pe baza datelor din WVS (2010-2014) 


Deşi există o tendinţă a cetăţenilor români de etnie maghiară de a avea un scor de 
autonomie mai ridicat decât cel al cetăţenilor români de etnie română, aceasta nu atinge 
pragul de semnificaţie statistică. Cetăţenii maghiari din Ungaria însă au un scor semnificativ 
(p < 0,05) mai mare decât etnicii români (d = 0,76) şi decât etnicii maghiari de pe 
teritoriul României (d = 0,64). 

Acordul versus dezacordul cu faptul că oamenii se văd ca persoane autonome apare 
astfel - China: 79% vs. 7,2%; Germania: 80,1% vs. 16,8%; Japonia: 69,7% v.v. 
8,5%; Polonia: 79,6% vs. 15%; România: 63,1% vs. 28,5%; Rusia: 22,4% vs. 
58,6%; Spania: 74,6% vs. 10,9%; Turcia: 66% vs. 29,6%; Ucraina: 37,3% vs. 
62,7% şi SUA : 64,2% vs. 30,8% (restul de până la 100% este reprezentat de date lipsă 
sau de lipsa răspunsurilor). Raportat la distribuţia şansei, românii îşi exprimă semnificativ 
(p < 0,05) mai frecvent acordul cu acest item (d = 0,81). Nu există diferenţe semnificative 
statistic (p > 0,05) în ceea ce priveşte frecvenţa răspunsurilor românilor la acest item, 
raportat la SUA sau la toate cele nouă ţări/culturi luate împreună. Raportul pentru cetăţenii 
români de etnie maghiară este de 72,2% vs. 22,8%, pentru cetăţenii români de etnie română 
de 62,7% vs. 28,7% (nu există diferenţe semnificative statistic între cetăţenii români de 
etnie maghiară şi cei de etnie română), iar pentru cetăţenii maghiari din Ungaria de 85,3 % 
vs. 12,8%. Frecvenţa cu care aceştia din urmă şi-au exprimat acordul faţă de acest item 
este semnificativ (p < 0,05) mai mare decât în cazul cetăţenilor români de etnie română 
(d = 0,44) şi decât în cazul cetăţenilor români de etnie maghiară din România (d = 0,14). 

2. Religiozitate (religious person) conform World Values Survey (WVS, 2010-2014). Aşa 
cum se poate observa în figura 3.8, românii (N = 1503) au unul dintre cele mai mari 
niveluri de religiozitate (81,4%) dintre ţările analizate, după Polonia (86,2%) şi Turcia 
(83,5%), având şi cel mai mic procent de atei (1,1%), după Turcia (0,8%). 

Comparând frecvenţele celor din România care se consideră persoane religioase, 
respectiv ale celor care se consideră persoane nereligioase sau atei cu distribuţia aşteptată 
datorită şansei, procentul persoanelor religioase este semnificativ (p < 0,05) mai mare 

(iar procentul celor care se declară persoane nereligioase sau atei este semnificativ [p < 0,05j 
mai mic) decât procentul aşteptat (d = 1,85). Comparând distribuţia frecvenţei celor care 
se consideră religioşi, respectiv a celor ce se declară atei sau persoane nereligioase, 
România prezintă un procent semnificativ (p < 0,05) mai mare de persoane religioase 
(şi un procent semnificativ mai mic de indivizi care se declară nereligioşi sau atei) 
comparativ cu SUA (d = 0,35). Similar, frecvenţa românilor care se declară religioşi este 
semnificativ (p < 0,05) mai mare raportat la celelalte nouă ţări/culturi luate global în 
analiză (d = 0,35). Nu există diferenţe semnificative statistic (p > 0,05) între cetăţenii 
români de etnie maghiară şi cetăţenii români de etnie română, iar pentru ambele categorii 
frecvenţa persoanelor care se declară religioase este semnificativ (p < 0,05) mai mare 
decât cea a cetăţenilor maghiari din Ungaria (37,7% ; d = 0,34 pentru etnicii maghiari, 
respectiv d = 0,81 pentru etnicii români). 

Persoană religioasă (WVS, 2010-2014) 

Figura 3.8. Religiozitatea personală din ţările/culturile analizate (elaborată pe baza 
datelor din WVS, 2010-2014) 

De asemenea, la întrebarea privind importanţa religiei în viaţă, românii (N = 1.503) au 
scoruri foarte mari (vezi şi figura 3.9). La itemul „foarte important”, România se află pe locul 
al doilea cu 50,5 %, după Turcia (68,1 %) şi înainte de Polonia (45,7%), SUA (40,4%), Ucraina 
(26,3%), Rusia (14,3%), Germania (13,1), Spania (10,7%), Japonia (5,4%) şi China (2,6%). 

Raportat la distribuţia şansei, românii declară semnificativ (p < 0,05) mai frecvent 
că religia este importantă sau foarte importantă (şi semnificativ mai rar faptul că religia 
nu este importantă sau nu e deloc importantă; d = 1,91). Similar, raportat la frecvenţa 
răspunsurilor din SUA, cetăţenii români declară semnificativ (p < 0,05) mai frecvent că 
religia este importantă (d = 0,35), iar rezultatele au aceeaşi direcţie şi pentru comparaţia 
cu toate celelalte nouă ţări/culturi analizate global (d = 0,41). Nu există diferenţe 
semnificative statistic (p > 0,05) între etnicii români şi cei maghiari, dar ambele categorii 
le cetăţeni români declară semnificativ (p < 0,05) mai frecvent că religia este importantă 
■aportat la cetăţenii maghiari din Ungaria (d = 1,08 în comparaţie cu etnicii români; d = 
),45 în comparaţie cu etnicii maghiari). 

Figura 3.9. Importanţa religiei în ţările analizate (elaborată pe baza 
datelor din WVS, 2010-2014) 

în ceea ce priveşte frecvenţa participării la serviciile religioase, românii (N = 1.503), la 
itemul „mai mult de o dată pe săptămână”, sunt pe locul al patrulea (4,4%) din ţările/culturile 
analizate, împreună cu Polonia (4,4%), după Turcia (13,8%) şi SUA (11,4%). Ţinând cont 
că aceste practici depind şi de ritualul specific religiei, am analizat şi itemul „o dată pe 
săptămână”, unde românii se află pe locul al treilea (21,5%) dintre cele nouă ţări/culturi 
analizate, după polonezi (46%) şi americani (21,9%) (vezi, pentru detalii, figura 3.10). 

Figura 3.10. Participarea la serviciile religioase în ţările analizate (elaborată pe baza 
datelor din WVS, 2010-2014) 


Cât de des participaţi la serviciile religioase (WVS, 2010-2014) 



■ Mai mult de o dată pe săptămână ■ O dată pe săptămână O dată pe lună 

■ Doar în zilele de sărbătoare ■ O dată pe an ■ Mai rar decât o dată pe an 

Practic niciodată ■ Nu se aplică ■ Nu răspund 

■ Nu ştiu 


Comparând frecvenţele celor din România care participă o dată pe săptămână sau mai 
des la serviciile religioase, respectiv ale celor ce participă mai rar cu distribuţia aşteptată 

datorită şansei, procentul celor care participă des la ceremonii este semnificativ (p < 
0,05) mai mic (iar procentul celor care participă mai rar este semnificativ mai mare) 
decât procentul aşteptat (d = 1,03). Comparând distribuţia frecvenţelor celor care 
participă la serviciile religioase o dată pe săptămână sau mai des, respectiv a celor ce 
participă mai rar de atât, România prezintă un procent semnificativ (p < 0,05) mai mic 
de persoane care participă deseori la serviciile religioase (şi un procent semnificativ mai 
mare de indivizi care participă mai rar) în comparaţie cu SUA, dar diferenţa are o 
semnificaţie practică/ecologică redusă (d = 0,16). Raportat la celelalte nouă ţări/culturi 
incluse global în analiză, frecvenţa cu care românii participă la serviciile religioase este 
semnificativ (p < 0,05) mai mare, fără a exista însă o diferenţă semnificativă din punct 
de vedere practic/ecologic (d = 0,12). 

Comparând cetăţenii români de etnie maghiară cu cetăţenii români de etnie română 
la acest indicator, se obţin următoarele rezultate: (1) mai mult decât o dată pe săptămână : 
3,8% vs. 4,4% ; o dată pe săptămână: 25,9% vs. 21,3% ; o dată pe lună: 27,8% vs. 
16,8%; la sărbători: 18,4% vs. 28,8%; o dată pe an: 6,2% vs. 4,6%; rar: 16,4% 
vs. 17,9% ; niciodată: 1,6% vs. 5,4%. Nu sunt diferenţe semnificative statistic (p > 
0,05) între cele două etnii în ceea ce priveşte frecvenţa participării la serviciile religioase. 

Românii (N = 1.503 ; 19,1%) sunt depăşiţi doar de turci (36,8%) în ceea ce priveşte 
dorinţa de a nu avea un vecin de altă religie. La acest indicator, celelalte ţări/culturi 
analizate se prezintă astfel - China; 9,2%; Germania: 14,1%; Japonia: 32,6%; 
Polonia: 4,6%; Rusia: 14,3%; Spania: 3,1%; Ucraina: 15% şi SUA: 3.4%. Raportat 
la distribuţia şansei, numărul de români care au menţionat această dorinţă este semnificativ 
(p < 0,05) mai mic decât numărul celor ce nu au menţionat-o (d = 1,58). Procentul 
românilor care raportează o astfel de dorinţă este semnificativ (p < 0,05) mai mare decât 
cel al americanilor (d = 0,54). Raportat la toate celelalte nouă ţări/culturi analizate global, 
frecvenţa cu care românii au declarat că nu doresc să aibă un vecin de altă religie este 
semnificativ (p < 0,05) mai mare, dar rezultatul nu are semnificaţie practică/ecologică 
(d = 0,07). Nu există diferenţe semnificative statistic (p > 0,05) între cetăţenii români 
de etnie maghiară şi cetăţenii români de etnie română (deşi există o tendinţă mai mare la 
cetăţenii români de etnie română). 

Acordul versus dezacordul cu itemul „Oamenii de altă religie sunt probabil la fel de 
morali ca cei din religia mea” se prezintă astfel - China: 13,5% vs. 23,9% ; Germania: 
53,8% vs. 39,4%; Japonia: 12,6% vs. 19%; Polonia: 88,1% vs. 4,3%; România: 
71,7% vs. 15,2% ; Rusia: 64,5% vs. 14,4% ; Spania: 66,3% vs. 19,1% ; Turcia: 70,3% 
vs. 17,1%; Ucraina: 69,2% vs. 10,9% şi SUA: 79,8% vs. 17,4% (restul de până la 
100% este reprezentat de date lipsă sau de lipsa răspunsurilor). Raportat la distribuţia 
şansei, numărul de români care au fost de acord cu această afirmaţie este semnificativ 
(p < 0,05) mai mare decât numărul celor ce nu au fost de acord (d = 1,72). Acordul 
românilor cu această afirmaţie nu diferă semnificativ (p > 0,05) raportat la americani. 
Există diferenţe semnificative (p < 0,05) între români şi locuitorii celorlalte nouă ţări/ 
culturi analizate global în ceea ce priveşte evaluarea moralităţii persoanelor de altă religie 
(adică, acordul cu itemul „Oamenii de altă religie sunt probabil la fel de morali ca cei 
din religia mea”), în sensul evaluării persoanelor de altă religie ca fiind la fel de morale, 
însă diferenţa nu este semnificativă practic/ecologic (d = 0,10). Nu există diferenţe 
semnificative statistic (p > 0,05) între cetăţenii români de etnie maghiară şi cetăţenii 
români de etnie română. 

Acordul versus dezacordul cu itemul „Toate religiile ar trebuie predate în şcolile 
publice” se prezintă astfel - China: 12,7% vs. 59,5%; Germania. 34,7% vs. 61,5% ; 
Japonia: 19,7% vs. 40,2%; Polonia: 64% vs. 26,8%; România: 54,7% vs. 37,6%; 
Rusia: 39,8% vs. 44,6%; Spania: 29% vs. 53,1%; Turcia: 48,4% vs. 42,8%; 
Ucraina: 32,8% vs. 49,9%; şi SUA: 36% vs. 61,3% (restul de până la 100% este 
reprezentat de date lipsă sau de lipsa răspunsurilor). Raportat la distribuţia şansei, numărul 
de români care au fost de acord cu această afirmaţie este semnificativ (p < 0,05) mai 
mare decât numărul celor ce nu au fost de acord (d = 0,39). Procentul românilor care 
s-au declarat de acord cu această afirmaţie a fost semnificativ (p < 0,05) mai mare 
raportat la SUA (d = 0,45). în raport cu toate celelalte nouă ţări/culturi analizate global, 
românii sunt semnificativ (p < 0,05) mai frecvent de acord cu ideea că toate religiile ar 
trebui predate în şcolile publice, însă diferenţa nu are semnificaţie practică/ecologică 
(d = 0,22). Nu există diferenţe semnificative statistic (p > 0,05) între cetăţenii români 
de etnie maghiară şi cetăţenii români de etnie română, deşi există o tendinţă a cetăţenilor 
români de etnie maghiară de a avea scoruri uşor diferite (52,9% vs. 45,4%) faţă de 
cetăţenii români etnici români (54,8% vs. 37,2%). 

Acordul versus dezacordul cu itemul „Singura religie acceptabilă este religia mea” se 
prezintă astfel - China: 5% vs. 38%; Germania: 28,5% vs. 60,9%; Japonia: 14,4% 
vs. 41,5% ; Polonia: 37,3% vs. 53,2%; România: 43,3% vs. 52,7% ; Rusia: 30,1% vs. 
49,7% ; Spania: 22% vs. 66,9% ; Turcia: 75,9% vs. 17,8% ; Ucraina: 33,1% vs. 50,2% 
şi SUA: 21,2% vs. 76,2% (restul de până la 100% este reprezentat de date lipsă sau de 
lipsa răspunsurilor). Raportat la distribuţia şansei, românii şi-au exprimat semnificativ 
(p < 0,05) mai frecvent dezacordul faţă de acest item (d = 0,16). Comparând frecvenţele 
răspunsurilor la acest item, românii şi-au exprimat semnificativ (p < 0,05) mai mult acordul 
în comparaţie cu SUA (d = 0,51). Per ansamblu, acordul cu afirmaţia „Singura religie 
acceptabilă este religia mea” este semnificativ (p < 0,05) mai frecvent raportat de români 
în comparaţie cu celelalte nouă ţări/culturi analizate global, dar diferenţa nu este semnificativă 
practic/ecologic (d = 0,11). Cetăţenii români de etnie maghiară au scoruri diferite (26,8% 
vs. 73,28%) faţă de cetăţenii români de etnie română (43,9% vs. 51,9%), cei din urmă 
exprimându-şi semnificativ (p < 0,05) mai frecvent acordul faţă de acest item (d = 0,15). 

Acordul versus dezacordul cu itemul „Dacă ştiinţa şi religia vin în conflict, religia 
este cea corectă” se prezintă astfel - China: 4,9% vs. 71,7%, Germania: 14,1% vs. 
80,1%; Japonia 3,7% vs. 61,4%; Polonia: 25,5% vs. 63,5%; România: 50,2% vs. 
41,2% ; Rusia : 22,5% vs. 59,2% ; Spania: 26% vs. 59,2% ; Turcia: 70,3% vs. 20,9% ; 
Ucraina: 26,2% vs. 56% şi SUA: 38,9% vs. 58,9% (restul de până la 100% este 
reprezentat de date lipsă sau de lipsa răspunsurilor). Raportat la distribuţia şansei, românii 
şi-au exprimat semnificativ (p < 0,05) mai frecvent acordul faţă de acest item (d = 0,19). 
Comparând frecvenţa răspunsurilor, procentul de persoane care şi-au exprimat acordul 
este semnificativ (p < 0,05) mai mare în România raportat la SUA (d = 0,3). Comparativ 
cu toate celelalte nouă ţări/culturi analizate global, frecvenţa acordului faţă de afirmaţia 
„Dacă ştiinţa şi religia vin în conflict, religia este cea corectă” este semnificativ (p < 
0,05) mai mare la români, dar rezultatul nu are semnificaţie ecologică (d = 0,26). Nu 
există diferenţe semnificative statistic (p > 0,05) între cetăţenii români de etnie maghiară 
şi cetăţenii români de etnie română, deşi există o tendinţă a cetăţenilor români de etnie 
maghiară de a avea scoruri uşor diferite (57% vs. 37,8%) faţă de cetăţenii români etnici 
români (49,8% vs. 41,4%). 

Ţ'nând cont de faptul că la acest item 7,5% din respondenţi au răspuns „nu ştiu”, am 
încercat să folosim o metodologie în care participanţii să răspundă doar cu „acord” vs. 
„dezacord”, şi astfel să înţelegem tendinţa de poziţionare a celor nehotărâţi. Aşadar, 
într-un studiu exploratoriu nepublicat, pe un eşantion de convenienţă (N = 100; adulţi 
cu vârsta medie de 35 de ani), le-am cerut participanţilor să aleagă obligatoriu unul dintre 
răspunsuri: „acord” vs. „dezacord”. Dacă nu ştiau ce să răspundă, îi încurajam să ofere 
primul răspuns care le vine în minte şi pe care îl simt mai familiar (mizând pe rolul 
proceselor implicite - vezi David, 2014b, pentru detalii asupra acestor procese). Foarte 
interesant, am obţinut procente similare cu WVS (2010-2014): 50,2% au răspuns „de 
acord”, iar 49,73% au răspuns „dezacord”, ceea ce sugerează că este posibil ca cei 
nehotărâţi din WVS (2010-2014) să prefere „dezacordul”, dar anumiţi factori culturali şi/ 
sau personali (de exemplu, dezirabilitatea socială) să-i afecteze în răspunsul explicit. în 
ciuda datelor similare (chiar identice pentru valoarea „acord”), eşantioanele nu sunt 
comparabile (reprezentativ naţional vs. de convenienţă) şi astfel studii viitoare merită însă 
să investigheze astfel de mecanisme, în designuri mai riguroase. 

Răspuns „da” versus „nu” la itemul legat de credinţa în Dumnezeu arată astfel - China: 
16,8% vs. 71,7%; Germania: 62,9% vs. 33,7%; Japonia: 40,8% vs. 28%; Polonia: 
92,2% vi. 4,7% ; România 92,3% vs. 4% ; Rusia: 73,3% vs. 15,1% ; Spania: 71,1% 
vs. 22,6%; Turcia: 97,8% vs. 0,7%; Ucraina: 87,8% vs. 12,2% şi SUA: 87,7% vs. 
11,1% (restul de până la 100% este reprezentat de date lipsă sau ae lipsa răspunsurilor). 
Comparând frecvenţa persoanelor care au răspuns „da”, respectiv „nu” cu distribuţia 
datorată şansei, procentul de români ce şi-au exprimat credinţa este semnificativ (p < 
0,05) mai mare (iar procentul celor care au răspuns „nu” semnificativ mai mic) decât cel 
aşteptat (d = 4,66). Comparând distribuţiile frecvenţelor, românii şi-au exprimat semnificativ 
(p < 0,05) mai des credinţa, raportat la americani (d = 0,25). Comparativ cu toate 
celelalte nouă ţări/culturi analizate global, românii raportează mai frecvent că au credinţă 
în Dumnezeu (p < 0,05), dar mărimea efectului (d = 0,30) indică absenţa unei diferenţe 
cu semnificaţie practică/ecologică. Nu există diferenţe semnificative statistic (p > 0,05) 
între cetăţenii români de etnie maghiară şi cetăţenii români de etnie română. 

încrederea versus neîncrederea în oameni de altă religie se prezintă astfel - China: 
9,1% vs. 37,5% ; Germania: 50% vs. 41% ; Japonia: 10,1% vs. 51% ; Polonia: 48,1% 
vs. 32,5%; România: 19,8% vs. 70,1%; Rusia: 36,5% vs. 50,1%; Spania: 44,4% 
vs. 43,4% ; Turcia: 34,6% vs. 61,7% ; Ucraina: 45,2% vs. 54,8% şi SUA: 69% vs. 
29,4% (restul de până la 100% este reprezentat de date lipsă sau de lipsa răspunsurilor). 
Comparând cu distribuţia şansei, românii şi-au exprimat semnificativ (p < 0,05) mai 
frecvent neîncrederea (d = 1,34). Raportat la SUA, românii au raportat semnificativ 
(p < 0,05) mai rar încrederea în persoane de altă religie (d = 1,06). în legătură cu 
încrederea în oameni de altă religie, românii îşi exprimă semnificativ (p < 0,05) mai des 
dezacordul faţă de celelalte nouă ţări/culturi analizate global, dar rezultatul are o semnificaţie 
practică/ecologică redusă (d = 0,31). Cetăţenii români de etnie maghiară au scoruri 
diferite (49,5% vs. 38,3%) faţă de cetăţenii români de etnie română (18,5% vs. 71,4%), 
cei din urmă raportând (p < 0,05) mai frecvent neîncrederea (d = 0,33). 

încrederea versus neîncrederea în Biserică se prezintă astfel - China: 16,5% vs. 
51,7% ; Germania: 37,3% vs. 60,5%; Japonia: 7,9% vs. 79,3% ; Polonia: 58,3% vs. 
39,9%; România: 72,7% vs. 26,2%; Rusia: 63% vs. 30,6%; Spania: 27,3% vs. 

71,1%; Turcia: 72,3% vs. 25%; Ucraina: 75,2% vs. 24,8% şi SUA: 57,6% vs. 
40,6% (restul de până la 100% este reprezentat de date lipsă sau de lipsa răspunsurilor). 
Procentul de români care îşi exprimă încrederea este semnificativ mai mare (p < 0,05) 
raportat la şansă (d = 1,09). în comparaţie cu SUA, persoanele din România şi-au exprimat 
semnificativ (p < 0,05) mai frecvent încrederea în Biserică (d = 0,31). Faţă de toate 
celelalte nouă ţări/culturi luate global în analiză, românii raportează semnificativ (p < 
0,05) mai frecvent că au încredere în Biserică (d = 0,30). Nu există diferenţe semnificative 
statistic (p > 0,05) între cetăţenii români de etnie maghiară şi cetăţenii români de etnie 
română (deşi există o tendinţă mai mare la cetăţenii români de etnie maghiară). 

Dacă analizăm semnificaţia religiei ca „normă/ceremonie religioasă” versus „a face 
bine oamenilor”, rezultate apar astfel - China: 11,2% vs. 45,4% ; Germania: 53,5% vs. 
40,9% ; Japonia: 15,6% vs. 35,8% ; Polonia: 23,5% vs. 70,5% ; România: 22,4% vs. 
72,1% ; Rusia: 17,2% vs. 70,9% ; Spania: 9,6% vs. 84,3% ; Turcia: 64,3% vs. 33,1% ; 
Ucraina: 16,3% vs. 83,7% şi SUA: 20,6% vs. 77,1% (restul de până la 100% este 
reprezentat de date lipsă sau de lipsa răspunsurilor). Comparativ cu probabilitatea datorată 
şansei, un procent semnificativ (p < 0,05) mai mare de români raportează că semnificaţia 
religiei este de a face bine (d = 1,23). Nu există diferenţe statistice (p > 0,05) între 
România şi SUA în ceea ce priveşte frecvenţa răspunsurilor la această întrebare. între 
români şi celelalte nouă ţări/culturi analizate global, există o diferenţă semnificativă 
(p < 0,05) în ceea ce priveşte semnificaţia religiei ca „normă/ceremonie religioasă” versus 
„a face bine oamenilor”, în sensul că românii sunt mai rar de acord cu funcţia de „normă/ 
ceremonie religioasă”, diferenţa neavând însă semnificaţie practică/ecologică (d = 0,09). 
Cetăţenii români de etnie maghiară au scoruri diferite (34,9% vs. 63%) faţă de cetăţenii 
români de etnie română (21,9% vs. 72,45%), aceştia din urmă raportând mai frecvent 
(p < 0,05) că semnificaţia religiei este de a face bine (d = 0,11), dar, cum se poate 
observa, diferenţele au o relevanţă practică/ecologică scăzută. 

Dacă analizăm semnificaţia religiei ca „să facă sens pentru viaţa după moarte” versus 
„să facă sens pentru viaţa actuală”, rezultate apar astfel - China: 10,1% vs. 24,5% ; 
Germania: 22,1% vs. 70,6% ; Japonia: 9,7% vs. 47,7% ; Polonia: 25,8% vs. 62,6% ; 
România: 16,4% vs. 72,7%; Rusia: 12,8% vs. 71,2%; Spania: 16,1% vs. 70,8%; 
Turcia: 74% vs. 22,1% ; Ucraina: 16,7% vs. 83,3% şi SUA: 28,5% vs. 68,9% (restul 
de până la 100% este reprezentat de date lipsă sau de lipsa răspunsurilor). Comparând 
cu probabilitatea datorată şansei, un număr semnificativ mai mare (p < 0,05) de români 
raportează că religia le oferă sens pentru viaţa actuală, iar un număr mai mic raportează 
că sensul religiei este asociat vieţii după moarte (d = 1,64). Comparativ cu cei din SUA, 
procentul românilor care consideră că sensul religiei este legat de viaţa pe pământ este 
semnificativ (p < 0,05) mai mare (d - 0,25), iar rezultatul este invers cu privire la 
sensul pentru viaţa după moarte. Comparativ cu celelalte ţări/culturi per total, românii 
raportează semnificativ (p < 0,05) mai rar faptul că religia dă sens vieţii de după moarte 
versus vieţii actuale, dar diferenţa nu are semnificaţie practică/ecologică (d = 0,15). Nu 
există diferenţe semnificative statistic (p > 0,05) între cetăţenii români de etnie maghiară 
şi cetăţenii români de etnie română, deşi există o tendinţă a cetăţenilor români de etnie 
maghiară de a avea scoruri uşor diferite (7,6% vs. 77,6%) faţă de cetăţenii români de 
etnie română (16,7% vs. 72,6%). 


izu PSIHOLOGIA POPORULUI ROMÂN 

3.4.2. Normele culturale 

Normele culturale se referă la formulări prescriptive (de exemplu, ce şi cum trebuie făcut) 
ale valorilor asumate de o comunitate (vezi Bond et al., 2004a). Să le analizăm pe cele 
mai importante, relaţionate şi cu analizele din capitolul 4. 

3.4.2.1. Aspiraţiile membrilor unei culturi 

Frost şi Frost (2000) au investigat comparativ relaţia dintre aspiraţiile în viaţă şi sănătatea 
psihologică în cultura română (N = 217) şi în cea americană (N = 201). Am calculat 
într-un demers de analize secundare ale datelor valoarea mărimii efectului (d) pentru unele 
comparaţii reliefate de autori. 

Când aspiraţiile în viaţă au fost intrinsece (autoacceptare [ self-acceptance ], afiliere 
[affiliation], sentimentul comunitar [community feeling]) , acestea au fost pozitiv asociate 
cu sănătatea psihologică atât la americani, cât şi la români. Când aspiraţiile în viaţă au 
fost extrinsece (succesul financiar), acestea au fost negativ asociate cu sănătatea mintală 
doar la americani. Aspiraţia spre autoacceptare şi sentimentul comunitar există în acelaşi 
grad şi la români, şi la americani, dar americanii consideră că este mai probabil să le şi 
obţină (p < 0,05 ; d = 42 şi d = 0,70). în ceea ce priveşte aspiraţia spre afiliere, aceasta 
este mai accentuată (p < 0,05 ; d = 0,58) la americani decât la români, iar americanii 
consideră că e mai probabil să o şi obţină (p < 0,05; d = 0,87). Interesant, aspiraţia 
spre succesul financiar este mai accentuată la români decât la americani (p < 0,05 ; d = 
0,345) (probabil pentru că americanii au atins deja un platou), dar americanii consideră 
că e mai probabil să o obţină (p < 0,05; d = 0,27). în general nu au fost diferenţe 
semnificative între români şi americani în ceea ce priveşte importanţa aspiraţiilor (p > 
0,05), ci probabilitatea de realizare a lor (p < 0,05 ; d = 0,78). Datele trebuie văzute 
cu limitele de rigoare, mai ales legate de perioada când au fost evaluate (anul 2000). 

Această imagine a fost confirmată însă recent şi într-un grup de studenţi (Stevens et 
al., 2011). într-adevăr, românii şi americanii au avut aspiraţii intrinsece (dezvoltare 
personală, relaţii interpersonale, sentiment comunitar) şi extrinsece (bogăţie, faimă, 
imagine socială) similare şi considerate la fel de importante. Dar românii au avut din nou 
un scor mai scăzut decât americanii la probabilitatea de a atinge aspiraţiile intrinsece (p < 
0,05; d = 0,50) (Stevens et al., 2011). în acest grup (vezi Stevens et al., 2011) s-a 
confirmat din nou legătura negativă dintre aspiraţiile extrinsece şi satisfacţia în viaţă şi 
legătura pozitivă dintre aspiraţiile intrinsece (mai ales relaţiile şi sentimentul comunitar) 
şi satisfacţia în viaţă; dar bogăţia a fost asociată din nou pozitiv (deşi nesemnificativ 
statistic) cu satisfacţia în viaţă în eşantionul românesc. De asemenea, un nivel mare al 
aspiraţiilor intrinsece este asociat cu un nivel scăzut al tulburărilor psihologice, iar un 
nivel mare al aspiraţiilor extrinsece este asociat cu un nivel mare al tulburărilor psihologice 
(exceptând bogăţia la români). Dar rezultatele semnificative statistic (p < 0,05) şi cu 
mărime medie a efectului au fost doar (după Stevens et al. , 2011): (1) probabilitatea mare 
de dezvoltare personală este asociată cu tulburări emoţionale scăzute în eşantionul 
românesc (r = -0,28), (2) probabilitatea mare a imaginii sociale este asociată cu 
satisfacţia scăzută în viaţă în eşantionul românesc (r = -0,24) şi (3) probabilitatea mare 
de creştere personală este asociată cu o probabilitate mare a satisfacţiei în viaţă în 
eşantionul românesc (r = 0,27) şi în cel american (r = 0,41). în fine, probabilitatea de 

a-şi atinge aspiraţiile este un indicator mai puternic pentru satisfacţia în viaţă decât 
conţinutul aspiraţiilor (Stevens et al., 2011). 


3.4.2.2. Atitudinea altruistă/de ajutor faţă de străini 

România (prin Bucureşti) se situează pe locul al 14-lea din 23 de ţări/culturi analizate în 
ceea ce priveşte disponibilitatea locuitorilor de a ajuta străinii aflaţi în trei situaţii experi¬ 
mentale (după Levine et al., 2001): (1) a ajuta o persoană nevăzătoare necunoscută să 
treacă strada, (2) a avertiza o persoană necunoscută că i-a căzut pixul pe stradă şi (3) a ajuta 
un străin care s-a accidentat la picior. Clasamentul din figura 3.11 se bazează pe scorul 
combinat al celor trei situaţii (scorurile au fost destul de stabile statistic între cele trei condiţii, 
pentru a fi combinate într-un scor global). în general, nivelul de disponibilitate pentru a ajuta 
un străin a corelat invers cu productivitatea economică a ţării (Levine et al., 2001). 


Ierarhia privind nivelul de altruism 



Figura 3.11. Nivelul de altruism în ţările analizate; poziţia 1 arată cel mai ridicat nivel de 
altruism (Levine et al., 2001; elaborată cu permisiune) 

Pentru a avea o imagine a altruismului pe un eşantion reprezentativ naţional, nu doar 
pe un oraş, fie acesta şi capitala ţării, reamintesc aici analiza lui Welzel (2010), care arată 
că 30 dintre cele 52 de ţări/culturi analizate au un scor mai ridicat decât România la 
altruism (România având în această analiză un profil egoist). 

3.4.2.3. Ritmul vieţii 

Ritmul vieţii este un factor care caracterizează ţările/culturile lumii. Levine şi Norenzayan 
(1999) l-au operaţionalizat prin: (1) viteza cu care circulă oamenii pe jos, (2) rapiditatea 
serviciilor poştale şi (3) acurateţea ceasurilor. Indexul combinat al acestor trei indicatori 
(Levine şi Norenzayan, 1999): 

(1) a fost mai scăzut în ţări/culturi subdezvoltate economic ; 

(2) a fost mai ridicat în ţări/culturi cu climat mai rece şi/sau mai dezvoltate economic; 

(3) a fost mai ridicat în ţări/culturi individualiste ; 

(4) a fost asociat cu o frecvenţă mai mare a bolilor cardiovasculare şi a fumatului; 

(5) a fost asociat cu un nivel de satisfacţie în viaţă mai ridicat (dar vezi şi Vliert şi Janssen, 

2002 ). 

România se afla la acest indicator pe locul al 25-lea (2,42) din 31 de ţări/culturi 
analizate (Levine şi Norenzayan, 1999). Pe primele locuri se află Elveţia (-3,43), Irlanda 
(-3,02), Germania (-3,00), Japonia (-2,68), Anglia (-2,09), Suedia (-1,96), Austria 
(-1,43), Olanda (-1,43), Hong Kong (-1,39), Franţa (-1,36), Polonia (-1,32), Costa 
Rica (-1,13), Taiwan (-0,73), Singapore (-0,65), SUA (-0,30), Canada (-0,26) şi Coreea 
de Sud (-0,02). Pe ultimele locuri se află Mexicul (4,23), Indonezia (4,14), Brazilia 
(3,98), El Salvador (3,63), Siria (3,26), Iordania (2,44), România (2,42), Bulgaria (1,59), 
China (1,03), Kenya (0,78), Grecia (0,54), Cehia (0,28), Ungaria (0,01) (vezi, pentru 
detalii, Levine şi Norenzayan, 1999). 


3.4.2.4. încrederea în oameni şi socializarea copiilor 

1. Evaluarea încrederii prin analize conform World Values Survey (WV5, 2010-2014). 
Welzel (2013) propune calcularea a trei indicatori primari ai încrederii şi a unuia general, 
compus din indicatorii primari. 

Un prim indicator primar este cel al încrederii în persoane apropiate (de exemplu, familie, 
vecini, persoane cunoscute), al doilea e cel al încrederii în persoane îndepărtate (de exemplu, 
persoane necunoscute, de altă naţionalitate şi/sau religie), iar al treilea este încrederea 
nespecifică (de exemplu, încrederea generală în oameni). Pe baza lor, sub forma unei medii 
cu ponderi diferite ale scorurilor indicatorilor primari, poate fi calculată încrederea 
generalizată. Trebuie menţionat că autorul nu presupune că încrederea generalizată este un 
construct latent şi că persoanele care au un nivel ridicat al unui anumit tip de încredere le vor 
avea şi celelalte tipuri la un nivel ridicat. încrederea generalizată este o cuantificare a nivelului 
de încredere exprimat la toate celelalte trei niveluri (pentru detalii, vezi Welzel, 2013). 

După cum se poate observa în figurile 3.12 şi 3.13, comparată cu cele nouă ţări/culturi 
luate în discuţie, România are cele mai mici scoruri pentru toţi indicatorii încrederii. 
Raportat Ia SUA, românii au scoruri semnificativ (p < 0,05) mai mici pentru fiecare 
indicator, iar mărimile efectului indică o relevanţă practică/ecologică a acestor diferenţe : 
încredere în persoanele apropiate (d = 0,58), încredere în persoanele îndepărtate (d = 
1,13), încredere nespecifică (d = 0,64) şi încredere generalizată (d = 1,08). Rezultatele 
sunt similare pentru comparaţia dintre România şi toate celelalte nouă ţări/culturi luate 
împreună, românii prezentând scoruri semnificativ (p < 0,05) mai reduse pentru fiecare 
dintre indicatorii încrederii: generalizată (d = 0,84), în persoanele apropiate (d = 0,71), 
în persoanele îndepărtate (d = 0,65) şi nespecificată (d = 0,59). După cum se poate 
observa, mărimile efectului indică relevanţa practică/ecologică a acestor rezultate. 

Trebuie menţionat în acest context că proprietăţile psihometrice pe care le-am calculat şi 
le-am analizat indică unele probleme în structura factorială, precum absenţa invarianţei pentru 
indicatorul încrederii generalizate, iar consistenţa internă este modestă pentru unii dintre 
indicatorii primari, Cronbach alpha variind între 0,16 şi 0,81 (consistenţa internă scăzută poate 

fi cauzată şi de numărul scăzut de itemi). Corelaţiile indicatorilor primari cu scorul încrederii 
generalizate au valori ridicate, cuprinse între 0,61 şi 0,85, iar corelaţiile între indicatorii 
primari variază între 0,22 şi 0,55. De asemenea, comparând matricele de covarianţă pentru 
cei trei indicatori primari şi scorul încrederii generalizate între România şi SUA (testul Box), 
acestea diferă semnificativ. 

Având aşadar unele rezerve faţă de utilizarea unui scor global al încrederii, nuanţez 
în continuare rezultatele pentru fiecare dintre itemii care măsoară acest atribut (vezi mai 
sus şi itemul privind încrederea în persoanele de altă religie, care se subsumează încrederii 
în persoanele îndepărtate). 


0.9 


Mediile pentru faţetele încrederii pe baza datelor din WVS (2010-2014) 




Încredere generalizată 


încredere în persoanele apropiate 


încredere nespecifică 


I China Germania Japonia ■ Polonia ■ România S F 


Încredere în persoanele 
îndepărtate 


Spania Turcia Ucraina SUA TOTAL 


Figura 3.12. Valorile medii pentru faţetele încrederii descrise de Welzel (2013) (elaborată pe baza 

datelor din WVS, 2010-2014) 

Figura 3.13. Mediile pentru România şi SUA pentru faţetele încrederii descrise de Welzel (2013) 
(elaborată pe baza datelor din WVS, 2010-2014) 

La ideea că „cei mai mulţi oameni sunt de încredere”, românii (N = 1.503) obţin cel 
mai scăzut procent dintre ţările/culturile analizate: România (7,7%), Turcia (11,6%), 
Spania (19%), Polonia (22,2%), Ucraina (23,1%), Rusia (27,8%), SUA (34,8%), Japonia 
(35,9%), Germania (44,6%) şi China (60,3%). La ideea că „e mai bine să fii atent în 
relaţiile cu oamenii” (adică circumspect cu oamenii), datele arată următoarea ordine: 
România (91,4%), Turcia (82,9%), Spania (78%), Polonia (75,6%), Ucraina (70,3%), 
Rusia (66,2%), SUA (64,3%), Japonia (56,8%), Germania (53,8%) şi China (35,2%). 
Pentru o reprezentare grafică, vezi figura 3.14. Raportat la distribuţia şansei, românii au 
răspuns semnificativ (p < 0,05) mai frecvent că „trebuie să fii atent în relaţiile cu 
oamenii” (d = 3,16). Comparând distribuţia răspunsurilor cu cea din SUA, românii au 
raportat semnificativ (p < 0,05) mai rar că se poate avea încredere în oameni (d = 0,66). 
Şi comparativ cu celelalte nouă ţări/culturi analizate global, românii sunt mai rar de acord 
cu afirmaţia că majoritatea oamenilor sunt de încredere, diferenţa fiind semnificativă 
statistic (p < 0,05; d = 0,33). 



• * i ^ i i - 5 -• ■ :-1- 

China Germania Japonia Polonia România Rusia Spania Turcia Ucraina SUA TOTAL 


■I Se poate avea încredereîn cei mai mulţi oameni ■ E mai bine să fii atent în relaţiile cu oamenii Nuseaplică ■ Nu răspund Nuştiu 


Figura 3.14. Răspunsul la itemul „...se poate avea încredere în cei mai mulţi oameni... ? ” 
(elaborată pe baza datelor din WVS, 2010-2014) 

Românii au un scor semnificativ statistic (p < 0,05) mai mare la ideea că „ceilalţi oameni 
vor încerca să profite de tine”, în comparaţie cu China, Germania, Rusia, Spania, Turcia, 
Ucraina, Polonia şi SUA, precum şi în comparaţie cu toate cele nouă ţări/culturi analizate 
global; mărimile efectului sunt însă mici. Românii au un scor semnificativ statistic 
(p < 0,05) mai mic în comparaţie cu Japonia, mărimea efectului fiind mică (d = 0,09). 
Pe o scală de la 1 (oamenii vor încerca să profite de tine) la 10 (oamenii vor fi cinstiţi cu 
tine). România are cele mai mari procente atât la 1 (22,2%), cât şi la 10 (10,4%) - China: 
1,6% vs. 8,4% ; Germania: 3,8% vs. 2,9% ; Japonia: 4,2% vj. 3,3% ; Polonia: 16,7% 
vs. 2,9%; Rusia: 5,1% vs. 6,7%; Spania: 3,5% vj. 1,9%; Turcia: 8,5% vs. 4,9%, 
Ucraina: 5,3% vj. 5,6% şi SUA: 5,4% w. 3,8%; aceasta arată un scor polarizat la 
români, dominând însă partea negativă a scorurilor între 1 şi 5 (55,5%) - China: 22,2% ; 

Germania: 47% ; Japonia: 56,9% ; Polonia : 64,6% ; Rusia: 46,3% ; Spania: 53,5% ; 
Turcia: 45,2% ; Ucraina: 50% şi SUA 45,8%. 

încrederea versus neîncrederea în familie se prezintă astfel - China: 94,4% vs. 0,5% ; 
Germania: 94,9% vs. 4,5% ; Japonia: 96,9% vs. 1% ; Polonia: 97,1 vs. 2% ; România: 
96,8% vs. 2,7%; Rusia: 96,5% vs. 2,2%; Spania: 98,5% vs. 1,1%; Turcia: 98,7% 
vs. 0,8% ; Ucraina: 98,7% vs. 1,3% şi SUA: 94,8% vs. 4,3%. Raportat la distribuţia 
şansei, românii îşi exprimă semnificativ (p < 0,05) mai frecvent încrederea decât 
neîncrederea în familie (d = 5,68). Deşi există o tendinţă statistică semnificativă (p < 
0,05) a românilor de a-şi exprima mai frecvent încrederea în familie decât americanii, 
această diferenţă nu are relevanţă practică/ecologică (d = 0,08). Comparativ cu toate 
celelalte nouă ţări/culturi luate împreună, deşi datele originale arată un nivel semnificativ 
(p < 0,05) mai redus al încrederii în cazul românilor, mărimea efectului este foarte mică 
(d = 0,03). Mai mult, diferenţa este anulată dacă luăm în considerare şi datele lipsă care 
au fost inputate. 

încrederea versus neîncrederea în vecini se prezintă astfel - China: 78,4% vs. 14,8% ; 
Germania: 73,5% vs. 26,2% ; Japonia: 56,1% vs. 34,9% ; Polonia: 73,8% vs. 22,7% ; 
România: 42,3% vs. 56,5%%; Rusia: 72,5% vs. 26,2%; Spania: 79,6% vs. 18,7%; 
Turcia: 85,4% vs. 13,8% ; Ucraina: 77,9% vs. 22,2% ; şi SUA: 72% vs. 26,5% (restul 
de până la 100% este reprezentat de date lipsă sau de lipsa răspunsurilor). Raportat la 
distribuţia şansei, românii au oferit semnificativ (p < 0,05) mai multe răspunsuri care 
indică lipsa de încredere (d = 0,26). Comparaţia cu SUA relevă faptul că cetăţenii din 
România raportează semnificativ (p < 0,05) mai frecvent neîncrederea în vecini (d = 
0,64). Comparativ cu toate cele nouă ţări/culturi analizate global, românii declară 
semnificativ (p < 0,05) mai rar că au încredere în vecini (d = 0,47). 

încrederea versus neîncrederea în oamenii pe care îi ştim personal se prezintă astfel - 
China: 71,9% vs. 19,3%; Germania: 88,4% vs. 11%; Japonia: 81% vs. 14,8%; 
Polonia: 86,4% vs. 11,1%; România: 54,7% vs. 44,1%; Rusia: 82,2% vs. 16,8%; 
Spania: 88,1% vs. 11,1%; Turcia: 78,8% vs. 20,4%; Ucraina: 85,5% vs. 14,4%; şi 
SUA: 90,7% vs. 7,8% (restul de până la 100% este reprezentat de date lipsă sau de lipsa 
răspunsurilor). La acest item, prin comparaţie cu distribuţia şansei, românii oferă semnificativ 
(p < 0,05) mai frecvent răspunsuri care indică încredere (d = 0,21). Raportat însă la 
cetăţenii SUA, răspunsurile cetăţenilor din România care indică încrederea sunt semni¬ 
ficativ mai rare (d = 0,95). Şi comparativ cu toate cele nouă ţări/culturi analizate 
global românii raportează un nivel mai scăzut de încredere în oameni cunoscuţi personal 
(p < 0,05, d = 0,49). 

încrederea versus neîncrederea în oamenii pe care îi întâlnim prima dată se prezintă 
astfel - China: 10,9% vs. 77,3%; Germania: 30,9% vs. 66,7%; Japonia: 8,8% vs. 
72,7%; Polonia: 23,8% vs. 70,5%; România: 7,5% vs. 89,8%; Spania: 32,1% vs. 
63,7%; TUrcia: 21,9% vs. 77,2%; Ucraina: 27,4% vs. 72,5% şi SUA: 35,2% vs. 
63,7% (restul de până la 100% este reprezentat de date lipsă sau de lipsa răspunsurilor). 
Raportat la şansă, românii şi-au exprimat semnificativ (p < 0,05) mai frecvent neîncrederea 
în persoanele pe care le întâlnesc pentru prima dată (d = 3,17). Prin comparaţie cu cei 
din SUA, respondenţii din România raportează de asemenea semnificativ (p < 0,05) mai 
frecvent neîncrederea (d = 0,67). Prin raportare la toate celelalte nouă ţări/culturi 
analizate global, românii exprimă un nivel semnificativ (p < 0,05) mai scăzut de încredere 
în oamenii întâlniţi pentru prima dată (d = 0,25). 

încrederea versus neîncrederea în persoane de altă naţionalitate se prezintă astfel - China: 
8,8% vs. 43,4%; Germania: 51,8% vs. 41,2%; Japonia: 13,6% vs. 46,2%; Polonia: 
47,7% vs. 31,4% ; România: 20,2% vs. 70,4% ; Rusia: 36,7% vs. 50,1% ; Spania: 45,2% 
vs. 45% ; Turcia: 36,4% vs. 60% ; Ucraina: 52,4% vs. 47,6% şi SUA: 65,7% vs. 32,4% 
(restul de până la 100% este reprezentat de date lipsă sau de lipsa răspunsurilor). Raportat la 
distribuţia şansei, românii şi-au exprimat semnificativ (p < 0,05) mai frecvent neîncrederea 
(d = 1,33). De asemenea, raportat la americani, românii au oferit semnificativ (p < 0,05) 
mai frecvent răspunsuri care indică neîncredere (d = 0,96). Raportat la toate celelalte nouă 
ţări/culturi luate global în analiză, românii raportează semnificativ (p < 0,05) mai frecvent 
un nivel mai scăzut de încredere în persoanele de altă naţionalitate (d = 0,32). 

încrederea versus neîncrederea în oameni de altă religie (raportată şi mai sus) se 
prezintă astfel - China: 9,1% vs. 37,5%; Germania: 50% vs. 41%; Japonia: 10,1% 
vs. 51% ; Polonia: 48,1% vs. 32,5% ; România: 19,8% vs. 70,1% ; Rusia: 36,5% vs. 
50,1%; Spania: 44,4% vs. 43,4%; Titrcia: 34,6% vs. 61,7%; Ucraina: 45,2% vs. 
54,8% ; şi SUA: 69% vs. 29,4% (restul de până la 100% este reprezentat de date lipsă 
sau de lipsa răspunsurilor). Comparând cu distribuţia şansei, românii şi-au exprimat 
semnificativ (p < 0,05) mai frecvent neîncrederea (d = 1,34) faţă de persoane de altă 
religie, iar prin comparaţie cu cetăţenii americani, românii au raportat semnificativ (p < 
0,05) mai rar încrederea în astfel de persoane (d = 1,34). La aceeaşi întrebare, românii 
îşi exprimă semnificativ (p < 0,05) mai des dezacordul faţă de celelalte nouă ţări/culturi 
analizate global, dar rezultatul are o semnificaţie practică/ecologică redusă (d = 0,31). 

în general, cetăţenii români de etnie maghiară au un nivel de încredere mai mare decât 
cetăţenii români de etnie română (fără a atinge însă valori mari din punct de vedere practic/ 
ecologic): 

(1) în oameni în general (itemul „...aţi spune că se poate avea încredere în cei mai mulţi 
oameni sau că e mai bine să fii atent în relaţiile cu oamenii ? ”): 

- etnie maghiară - încredere vs. neîncredere: 13,9% vs. 86,1% ; 

- etnie română - încredere vs. neîncredere : 7,4% vs. 91,6% ; 

- cetăţeni maghiari din Ungaria - 28,7% vs. 69,5%. 

Cetăţenii maghiari din Ungaria raportează semnificativ (p < 0,05) mai frecvent 
încrederea în oameni raportat atât la cetăţenii români de etnie română (d = 0,60), cât 
şi la cetăţenii români de etnie maghiară (dar cu o relevanţă practică/ecologică mai 
scăzută: d = 0,15). Nu există diferenţe semnificative statistic (p > 0,05) între 
cetăţenii români de etnie română şi cetăţenii români de etnie maghiară; 

(2) credinţa că oamenii vor încerca să profite de tine (scorurile mai mici denotă niveluri 
ale încrederii mai mici): 

- etnie maghiară - M = 5,06 (AS = 3,01); 

- etnie română - M = 5,02 (AS = 3,03); 

- cetăţeni maghiari din Ungaria - M = 5,64 (AS = 2,16). 

Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română. Doar cei din urmă diferă semnificativ 
(p < 0,05) de cetăţenii maghiari din Ungaria, raportând un scor mai mic, dar diferenţa 
nu are relevanţă practică/ecologică (d = 0,24). 

(3) în familie: 

- etnie maghiară - încredere vs. neîncredere: 100% vs. 0% ; 

- etnie română - încredere vs. neîncredere: 96,7% vs. 2,8% ; 

- cetăţenii maghiari din Ungaria - 97,8% vs. 1,6%. 

Nu există diferenţe statistice (p > 0,05) între cetăţenii români de etnie română şi 
cei de etnie maghiară. Deşi apare o diferenţă semnificativă (p < 0,05) între 
cetăţenii români de etnie română şi cetăţenii maghiari din Ungaria (aceştia din urmă 
raportând încrederea uşor mai frecvent), diferenţa nu are relevanţă practică/ecologică 
(d = 0,08). 

(4) în vecini: 

- etnie maghiară - încredere vs. neîncredere : 59,1 % vs. 41,6% ; 

- etnie română - încredere vs. neîncredere : 40,9% vs. 57,1% ; 

- cetăţenii maghiari din Ungaria: 81,4% vs. 17,7%. 

Atât cetăţenii români de etnie maghiară, cât şi cei maghiari din Ungaria raportează 
semnificativ (p < 0,05) mai frecvent încrederea în vecini în comparaţie cu cetăţenii 
români de etnie română (d = 0,13, respectiv d = 0,87). După cum se poate observa, 
diferenţa dintre cetăţenii români de etnie română şi cei de etnie maghiară nu are 
relevanţă practică/ecologică. De asemenea, apare o diferenţă şi între cetăţenii români 
de etnie maghiară şi cetăţenii maghiari din Ungaria, cei din urmă raportând semnificativ 
(p < 0,05) mai frecvent încrederea (d = 0,27); 

(5) în oameni pe care îi ştim : 

- etnie maghiară - încredere vs. neîncredere : 69,4% vs. 31,6% ; 

- etnie română - încredere vs. neîncredere : 54,2% vs. 44,6% ; 

- cetăţeni maghiari din Ungaria: 86,2% vs. 13,4%. 

Cetăţenii români de etnie română raportează semnificativ (p < 0,05) mai rar încrederea 
în oamenii pe care îi cunosc personal, faţă de cetăţenii maghiari din Ungaria (d = 
0,71), dar nu există diferenţe între cetăţenii români de etnie română şi cei de etnie 
maghiară (p > 0,05). Apare însă o diferenţă între cetăţenii români de etnie maghiară 
şi cetăţenii maghiari din Ungaria, cei din urmă raportând semnificativ (p < 0,05) mai 
frecvent încredere (d = 0,23); 

(6) în oamenii întâlniţi prima dată: 

- etnie maghiară - încredere vs. neîncredere: 19,6% vs. 77,6% ; 

- etnie română - încredere vs. neîncredere : 7,1% vs. 90,3% ; 

- cetăţeni maghiari din Ungaria: 32% vs. 67,1%. 

Apare o diferenţă statistică între cetăţenii români de etnie română şi cei de etnie 
maghiară, cei din urmă raportând semnificativ (p < 0,05) mai frecvent încrederea în 
oamenii pe care îi întâlnesc pentru prima dată, dar relevanţa practică/ecologică este 
redusă (d = 0,18). De asemenea, frecvenţa cu care cetăţenii români de etnie română 
raportează încrederea este mai scăzută (p < 0,05) raportat la cetăţenii maghiari din 
Ungaria (d = 0,69). Nu apar diferenţe statistice (adică, în majoritatea scenariilor de 
inputare a datelor diferenţele sunt nesemnificative) şi practice/ecologice între cetăţenii 
români de etnie maghiară şi cetăţenii maghiari din Ungaria; 

(7) în oameni de altă naţionalitate 

- etnie maghiară - încredere vs. neîncredere: 35,5% vs. 48,5% ; 

- etnie română - încredere vs. neîncredere: 19,7% vs. 71,1% ; 

- cetăţeni maghiari din Ungaria: 59,4% vs. 34,6%. 

Cetăţenii români de etnie română raportează semnificativ (p < 0,05) mai rar încrederea 
în oameni de altă naţionalitate decât cetăţenii români de etnie maghiară (dar cu o 
relevanţă practică/ecologică redusă; d = 0,18); acelaşi lucru se întâmplă şi când 
sunt comparaţi cu cetăţenii maghiari din Ungaria, dar cu o relevanţă practică/ecologică 
ridicată (d = 0,92). Apar diferenţe semnificative (p < 0,05), dar mai puţin pregnante 
(d = 0,18) între cetăţenii români de etnie maghiară şi cetăţenii maghiari din Ungaria 
(aceştia din urmă raportând mai frecvent încrederea); 

(8) în oameni de altă religie : 

- etnie maghiară - încredere vs. neîncredere: 49,5% vs. 38,3% ; 

- etnie română - încredere vs. neîncredere: 18,5% vs. 71,4% ; 

- cetăţeni maghiari din Ungaria : 62,9% vs. 27%. 

în această privinţă apar diferenţe în frecvenţa răspunsurilor între toate cele trei populaţii 
avute în vedere. Cetăţenii români de etnie română raportează semnificativ (p < 0,05) 
mai rar încrederea în persoane de altă religie raportat la cetăţenii români de etnie 
maghiară (d = 0,33) şi la cetăţenii maghiari din Ungaria (d = 1,14). De asemenea, 
aceştia din urmă raportează semnificativ (p < 0,05) mai frecvent încrederea în oameni 
de altă religie prin comparaţie cu etnicii maghiari din România, dar cu o relevanţă 
practică/ecologică scăzută (d = 0,13); 

2. Evaluarea încrederii prin modelul proxemic. Observând nivelul scăzut al încrederii 
românilor rezultat din analiza datelor din WVS (2010-2014), am demarat abordarea 
încrederii din altă perspectivă teoretică, pentru a vedea dacă rezultatele se coroborează 
între ele, conferind astfel o forţă mai mare concluziilor formulate. Astfel, încrederea poate 
să fie evaluată şi prin modelul proxemic. Conform teoriei proxemice clasice (Hali, 1966), 
există următoarele distanţe interpersonale : (1) distanţa intimă (0-46 cm), unde acceptăm 
fără rezerve persoanele apropiate (de exemplu, familie/rude), (2) distanţa personală 
(46-122 cm), unde sunt acceptaţi prietenii/rudele/cunoscuţii, (3) distanţa socială (122-210 
cm), ce reprezintă interacţiunile mai formale (de exemplu, cu necunoscuţi) şi (4) distanţa 
publică (peste 210 cm). 

Studiul I 1 

într-un studiu trimis spre publicare (Sorokowska et al., în curs de apariţie), într-un proiect 
internaţional la care au participat 42 de ţări/culturi ale lumii, am investigat distanţa 
interpersonală (eu am făcut parte dintre coordonatorii proiectului în România). Sintetizez 
aici principalele rezultate ale studiului, cu extensia sa ulterioară în România. 

Obiective 

Investigarea distanţei interpersonale, într-un demers de psihologie interculturală, în 42 
de ţări/culturi ale lumii. Pe lângă eşantionul românesc inclus în studiul intercultural 
(Sorokowska et al., în curs de apariţie), am extins cercetările luând în calcul un eşantion 


1. îi mulţumesc coordonatorului studiul intercultural (42 de ţări/culturi), dr. Sorokowska, Universitatea 
Tehnică din Dresda, Germania, pentru includerea României ca partener în consorţiu. 




FUNDAMENTE DESPRE ROMÂNI ŞI ROMÂNIA 


129 


de cetăţeni români de etnie română mai larg (N = 186; adulţi, vârsta medie: 35,74 ani), 
un eşantion de cetăţeni români de etnie maghiară (N = 53; adulţi, vârsta medie: 33 de 
ani), format din maghiari din România/maghiari din România plecaţi în Ungaria, şi un 
eşantion din cetăţeni maghiari din Ungaria (N = 33; adulţi, vârsta medie: 39 de ani), toate 
eşantioanele fiind de convenienţă. în plus faţă de cercetarea mai complexă a consorţiului, 
am focalizat studiul de faţă doar pe investigarea increderii prin modelul proxemic. 

Metodologie 

Urmând metodologia standard (Sorokowska etal., în curs de apariţie), tuturor participanţilor 
li s-a cerut să marcheze distanţa interpersonală la care se simt confortabil, în interacţiune 
cu (1) un străin, (2) apoi cu un cunoscut şi în final (3) cu o persoană apropiată, după 
modelul din imaginea 3.15 de mai jos (vezi metodologia clasică a lui Duke şi Nowicki, 
1972); scorul global al distanţei interpersonale rezultă din media celor trei scoruri. De 
asemenea, s-au înregistrat şi s-au inclus în analiză o serie de date demografice şi alte 
variabile (de exemplu, Indicele de Dezvoltare Umană etc.) relevante, pe care nu le mai 
detaliez aici, deoarece studiul prezentat în continuare se referă doar la distanţa interpersonală. 

Figura 3.15. Sarcina de evaluare a distanţei interpersonale după Duke şi Nowicki 
(1972) şi Sorokowska et al. (în curs de apariţie) 


Rezultate 

în comparaţia cu media celor 42 de ţări/culturi analizate (Sorokowska et al., în curs de 
apariţie), rezultatele românilor (N = 186) se prezintă astfel: (1 ) o distanţă interpersonală mai 
mare pentru străini (p < 0,05; d = 0,80); o distanţă interpersonală mai mare pentru cunoscuţi 
(p < 0,05; d = 0,36); o distanţă interpersonală uşor mai scăzută decât media internaţională 
pentru persoanele apropiate (p < 0,05; d = 0,24). în general, distanţa interpersonală a 
românilor este mai mare decât media celor 42 de ţări/culturi analizate (p < 0,05; d = 0,41). 
în comparaţia cu SUA (N = 424) (Sorokowska et al., în curs de apariţie), rezultatele 
românilor (N = 186) se prezintă astfel: (1) o distanţă interpersonală mai mare pentru 
străini (p < 0,05; d = 1); o distanţă interpersonală mai mare pentru cunoscuţi (p < 0,05; 
d = 0,675); o distanţă interpersonală similară cu SUA pentru persoanele apropiate (p > 
0,05). în general, distanţa interpersonală a românilor este mai mare decât cea a americanilor 
(p < 0,05; d = 0,72). 

Analiza rezultatelor cetăţenilor români de etnie maghiară din România a arătat că nu există 
diferenţe între cele două subcategorii ale eşantionului (p > 0,05). Comparând eşantionul 
românesc (N = 186) cu eşantionul cetăţenilor români de etnie maghiară din România (N = 
53; vârsta medie), românii au următoarele rezultate: o distanţă interpersonală mai mare 
pentru străini (p < 0,05; d = 0,91); o distanţă interpersonală mai mare pentru cunoscuţi (p < 
0,05; d = 1,18); o distanţă interpersonală similară cu cetăţenii români de etnie maghiară 
pentru persoane apropiate (p > 0,05). în general, distanţa interpersonală a românilor este 
mai mare decât cea a cetăţenilor români de etnie maghiară din România (p < 0,05; d = 0,90). 
Comparând eşantionul românesc (N = 186) cu eşantionul cetăţenilor maghiari din Ungaria 
(N = 237) (Sorokowska et al., în curs de apariţie), românii au următoarele rezultate: o 
distanţă interpersonală mai mare pentru străini (p < 0,05; d = 0,22); o distanţă interpersonală 
mai mică pentru cunoscuţi (p < 0,05; d = 0,41); o distanţă interpersonală mai mică pentru 
persoane apropiate (p < 0,05; d = 0,94). în general, distanţa interpersonală a românilor 
este mai mică decât cea a cetăţenilor maghiari din Ungaria (p < 0,05; d = 0,43). 
Comparând eşantionul cetăţenilor români de etnie maghiară din România (N = 53) cu 
eşantionul cetăţenilor maghiari din Ungaria (N = 237) (Sorokowska et al., în curs de 
apariţie), cetăţenii români de etnie maghiară din România au următoarele rezultate: o 
distanţă interpersonală mai mică pentru străini (p < 0,05; d = 0,82); o distanţă interpersonală 
mai mică pentru cunoscuţi (p < 0,05; d = 1,9); o distanţă interpersonală mai mică pentru 
persoane apropiate (p < 0,05; d = 1). în general, distanţa interpersonală a cetăţenilor 
români de etnie maghiară din România este mai mică decât cea a cetăţenilor maghiari 
din Ungaria (p < 0,05; d = 1,5). Acelaşi pattern apare şi la compararea cu eşantionul 
nostru (N = 33) de cetăţeni maghiari din Ungaria. 

Concluzii 

Media distanţei interpersonale a românilor faţă de străini (m = 140,11) ne situează, sub 
aspectul teoriei proxemicii, la nivelul distanţei sociale (122-210 cm); aceasta în timp ce media 
internaţională a celor 42 de ţări/culturi analizate (m = 103,94) şi a Statelor Unite (m = 95,38) 
se plasează la nivelul distanţei personale (46-122 cm) (vezi şi Sorokowska etal., în curs de 
apariţie). Aşadar, dacă un necunoscut este situat în cazul românilor la nivelul distanţei sociale, 
un american îl include în distanţa personală. Probabil că pentru români, într-un cadru 
colectivist, un necunoscut trebuie să dovedească anumite lucruri înainte de a fi acceptat în 
spaţiul personal, rezervat cunoscuţilor/prietenilor. Probabil că un american, într-o logică a 
autonomului/independentului care caută solidarităţi cu alţi autonomi pentru beneficii comune, 
oferă iniţial un credit în alb - eşti un potenţial colaborator/prieten pentru beneficii comune -, 
care apoi poate fi confirmat sau invalidat; într-adevăr, discutând exploratoriu, istoria Americii 
pare că s-a construit prin astfel de fundamente, primii colonişti trebuind să aibă o astfel de 
atitudine de colaborare pentru a reuşi într-un mediu nou şi periculos, iar apoi pentru a face 
faţă presiunilor Marii Britanii. Aşadar, poate exista aici o diferenţă fundamentală de logică în 
modul în care încrederea contribuie la capitalul social: unui român trebuie să i se câştige 
încrederea, în timp ce un american ţi-o acordă din start şi trebuie s-o confirmi şi să nu o infirmi. 
Media distanţei interpersonale a românilor faţă de cunoscuţi (m = 93,66) ne situează sub 
aspectul teoriei proxemicii la nivelul distanţei personale (46-122 cm); similar se plasează 
şi media internaţională a celor 42 de ţări/culturi analizate (m = 79,80) şi a Statelor Unite 
(m = 68,73) (vezi şi Sorokowska et al., în curs de apariţie). Observăm însă că, în timp 
ce media românilor se situează peste nivelul mediu al distanţei personale (84 cm), media 
internaţională şi a Statelor Unite se află sub nivelul mediu (84 cm) al distanţei personale. 
Media distanţei interpersonale a românilor faţă de persoane apropiate (m = 47,63) ne 
situează sub aspectul teoriei proxemicii la limita dintre distanţa intimă (0-46cm) şi distanţa 
personală (46-122 cm); similar se poziţionează media internaţională a celor 42 de ţări/ 
culturi analizate (m = 56,67) şi a Statelor Unite (m = 47,74) (vezi şi Sorokowska et al.. 

în curs de apariţie). Observăm însă că media românilor se situează mai aproape de 
distanţa intimă decât cea a Statelor Unite şi cea internaţională. 

Media distanţei interpersonale globale a românilor (m = 93,79) ne situează sub aspectul 
teoriei proxemicii la nivelul distanţei personale (42-122 cm); similar se poziţionează media 
internaţională a celor 42 de ţări/culturi (m = 80,14) şi a Statelor Unite (m = 70,61) (vezi 
şi Sorokowska et al., în curs de apariţie). în acest sens, România rămâne în grupul 
culturilor de contact (vezi Sorokowska et al., în curs de apariţie). Dar, în timp ce media 
românilor se situează peste nivelul mediu al distanţei personale (84 cm), media internaţională 
a celor 42 de ţări/culturi analizate şi a Statelor Unite se află sub nivelul mediu (84 cm) 
al distanţei personale; aşadar, aflată totuşi în grupul ţărilor de contact, România are unul 
dintre cele mai mici scoruri. 

Cetăţenii români de etnie maghiară se diferenţiază prin prisma distanţei interpersonale 
atât faţă de cetăţenii români de etnie română (cu excepţia distanţei faţă de apropiaţi), 
cât şi faţă de cetăţenii maghiari din Ungaria, în comparaţie cu care au toate distanţele 
interpersonale mai mici. 

Distanţa socială se pare că este legată şi cu cinstea ( fairness ) evaluată în teoria jocurilor 
(vezi Kim et al., 2013). Spre exemplu Ultimatum Game este o situaţie experimentală în 
care un membru al unei perechi (Propunătorul) îi face o oferă financiară celuilalt membru 
al perechii (Respondentul). Dacă Respondentul refuză oferta, nimeni nu câştigă nimic. 
Dacă Respondentul acceptă oferta, banii se distribuie exact aşa cum a fost propus de 
Propunător. Cercetările au arătat că media ofertelor Propunătorului se află în jurul valorii 
de 40,4% din sumă (în România: 36,95%; în SUA - est: 40,54%), iar media ratei 
respingerilor Respondenţilor este de 16,2% (în România: 23,50%; în SUA-est: 17,15%) 
(Oosterbeek etal., 2004); aceste valori diferă în funcţie de o serie de atribute psihoculturale. 
Unul dintre aceste atribute este distanţa socială. Aceasta a fost manipulată în Ultimatum 
Game cerându-li-se Respondenţilor să joace pentru ei, pentru o persoană apropiată sau 
pentru un străin. Cu cât distanţa socială este mai mare (de exemplu, Respondentul joacă 
pentru un străin), cu atât rata de respingere a Respondentului scade, adică el acceptă 
oferte incorecte ( unfair ) (Kim et al., 2013). De asemenea, Respondenţii tind să accepte 
oferte mai mici de la Propunători cunoscuţi decât de la străini (Guthrie, 2014). Scorurile 
României (16,2% - rata medie a respingerilor i/s. 23,50% - rata de respingere a României) 
sugerează că distanţa socială percepută faţă de Propunător este mai mare. 

Rezultatele obţinute aici sunt congruente referitor la încredere cu cele derivate din analiza 
secundară a datelor din WVS (2010-2014), ceea ce întăreşte concluziile privind nivelul 
scăzut de încredere interpersonală a românilor. 

3. Evaluarea încrederii prin teoria jocurilor l . Pentru a verifica şi mai departe robusteţea 
concluziilor referitoare la încredere, am analizat fenomenul într-un cadru experimental 
complex al teoriei jocurilor. Astfel, Ellingsen şi colaboratorii săi (2012) au investigat 
capitalul civic, aflat în strânsă legătură cu încrederea şi capitalul social, exprimat prin 
cooperare, în patru studii experimentale de teoria jocurilor, pe un eşantion de convenienţă 
din România (N = 200; vârsta medie: 21,5 ani) şi unul din SUA (N = 200; vârsta 
medie : 21,3 ani) ; procedura şi datele pentru eşantionul american au fost anterior publicate 
în revista Science (Rând et al., 2009a ; vezi şi Rând et al., 2009b). Jocurile au fost astfel 
gândite încât prin cooperarea celor angajaţi în joc să se poată câştiga cât mai mulţi bani. 
Dacă în jocurile simple, în general, nu au existat diferenţe majore între eşantionul românesc 


1. Le mulţumesc autorilor - dr. David Rând, Yale University, SUA - pentru că mi-au pus la dispoziţie 
datele care au fost analizate aici prin analize secundare şi pentru unele explicaţii tehnice. 

şi cel american, în sarcinile complexe au apărut diferenţe marcante şi complicate (pentru 
detalii şi nuanţe vezi Ellingsen et al., 2012). 

In ceea ce priveşte administrarea recompenselor (vezi, pentru detalii, Ellingsen et al., 
2012), americanii tind să le administreze celor implicaţi/performanţi şi celor care le-au 
administrat recompense la rândul lor. în schimb, românii administrează recompensele 
nediferenţiat, fără legătură cu implicarea/performanţa în joc. în grupul american emerg 
„lideri” - implicaţi/performanţi -, care nu administrează recompense celor mai puţin implicaţi/ 
performanţi; acest fenomen nu apare în grupul românesc, liderii emergenţi nereţinând 
recompensele de la cei mai puţin implicaţi/performanţi, pentru a nu-şi afecta relaţiile bilaterale. 
Interesant este însă făptui că românii au relaţii bilaterale mai proaste unii cu alţii, în comparaţie 
cu americanii între ei - în ciuda faptul că evită să-i disciplineze pe cei mai puţin implicaţi/ 
productivi probabil din cauza faptului că recompensele primite erau impredictibile şi mici. 

în ceea ce priveşte administrarea pedepselor (vezi, pentru detalii, Ellingsen et al., 
2012), rezultatele au arătat că nivelul pedepselor administrate este mai mare în eşantionul 
românesc decât în cel american. Cu toate acestea, deşi în general pedeapsa a dus la 
creşterea implicării/performanţei, în România acest lucru nu a funcţionat deoarece pedepsele 
au fost în general administrate celor mai implicaţi/performanţi (adesea de cei mai puţin 
implicaţi/pertormanţi). Altfel spus, dacă în eşantionul românesc cei mai puţin implicaţi/ 
performanţi administrau pedepse celor mai implicaţi/performanţi (pedeapsă antisocială), 
liderii români care au emers în joc au administrat pedepse atât celor mai performanţi 
(pedeapsă antisocială), cât şi nediscriminatoriu (pedeapsă competitivă - pentru a-şi 
menţine poziţia). Prin contrast, liderii americani care au emers în joc nu i-au vizat prin 
pedepse pe cei implicaţi/pertormanţi, ci pe cei mai puţin implicaţi/performanţi. 

Sumarizând concluziile acestui studiu (vezi Ellingsen et al., 2012), liderii americani care 
au emers pe parcursul jocurilor - care aproximează aspectul cetăţenesc (engaged citizens ) - 
(1) erau foarte implicaţi/performanţi (high contributors), (2) nu ofereau recompense celor 
mai puţin implicaţi/performanţi (low contributors ) (şi toţi participanţii tindeau să ofere 
recompense celor mai implicaţi/performanţi) şi (3) nu administrau pedepse celor mai implicaţi/ 
performanţi (şi toţi participanţii tindeau să administreze pedepse celor mai puţin implicaţi). 
Acest pattem de comportament corespunde normelor culturale americane, care încurajează 
recompensa şi pedeapsa selective. Aşadar, recompensarea celor implicaţi/performanţi îi 
motivează în continuare şi îi stimulează pe cei mai puţin implicaţi/performanţi să performeze 
la rândul lor (şi prin faptul că ultimilor li se refuză recompensele şi/sau li se administrează 
pedepse). în acest proces de cooperare socială, „liderii” americani îşi riscă mai uşor relaţiile 
interpersonale, refuzând să acorde recompense şi administrând pedepse celor mai puţin 
implicaţi/performanţi, pentru a impune un model de cooperare socială în beneficiul tuturor. 

După Ellingsen şi colaboratorii săi (2012), normele culturii româneşti nu încurajează 
recompensa şi pedeapsa selective pentru a stimula cooperarea. Deşi nivelul de utilizare 
a pedepsei este mai mare decât în eşantionul american, aceasta îi ţinteşte mai ales pe cei 
implicaţi/performanţi, iniţiatorii fiind cei mai puţin implicaţi/performanţi. Recompensele 
administrate în eşantionul românesc sunt nerelaţionate cu performanţa; de asemenea, 
liderii români care emerg nu-şi retrag recompensele de la cei mai puţin implicaţi/ 
performanţi, pentru a nu-şi afecta relaţiile interpersonale. Probabil că acest pattern de 
comportament apare pentru a câştiga simpatia celor mulţi şi mai puţin implicaţi/performanţi, 
menţinând astfel o stare de nediferenţiere tipică colectivismului. 

Fiind interesat de consecinţele unor astfel de stiluri de cooperare, am efectuat o analiză 
secundară a datelor din studiul lui Ellingsen şi al colaboratorilor săi (2012), arătând că acest 

stil de relaţionare al românilor duce la câştiguri scăzute în comparaţie cu americanii (p < 
0,05), la mărimi ale efectului mari (d = 1,64 şi d = 2,84 în jocurile complexe şi d = 1,13 
în unul dintre jocurile simple). Altfel spus, în jocurile complexe, ca urmare a stilului de 
cooperare, aproape 69% dintre români au câştigat mai puţin decât americanul mediu. 

Autorii studiului (Ellingsen et al., 2012) au formulat şi o serie de sugestii pentru a 
îmbunătăţi cooperarea în mediul românesc. Astfel, liderii şi participanţii care îşi asumă 
un stil de conducere care duce la întărirea celor performanţi şi disciplinarea celor mai 
puţin performanţi trebuie să fie la rândul lor recompensaţi. în plus, implementarea acestei 
instituţii sociale - a recompensei şi pedepsei selective - poate să fie asumată şi predată 
explicit celor care trebuie s-o aplice. 

Particularizarea acestor concluzii interesante se poate face nu doar la nivelul societăţii 
româneşti, ci şi la niveluri mai particulare ale acesteia (de exemplu, mediul academic, 
economic, politic etc.). Se pot demara astfel studii noi care să investigheze aceste concluzii 
şi modalităţile de îmbunătăţire a cooperării la români (vezi exemplul de mai jos ca 
obiective/ipoteze ale unui astfel de studiu posibil). 

Exemplu 

• într-o universitate românească, în general, atât conducerea, cât şi masa largă a celor 
neperformanţi vor încerca să administreze pedepse mai ales celor mai performanţi. Pe 
lângă o conjuraţie a celor mai puţin performanţi, care nu-şi administrează pedepse între 
ei, ci împotriva celor mai performanţi, conducerea va tinde să administreze însă şi 
pedepse mai generale şi nediscriminatorii - şi pentru cei mai performanţi şi pentru cei 
mai puţin performanţi -, pentru a-şi păstra poziţiile, prevenind astfel apariţia concurenţei. 
Recompensele vor fi administrate sau reţinute fără legătură cu performanţa academică, 
nediscriminatoriu; acest stil poate genera însă dificultăţi interpersonale, deoarece recompen¬ 
sele primite sunt nepredictibile şi mici. 

• într-o universitate americană, atât în sens de normă generală, cât şi la nivelul liderilor, 
în general, recompensele îi vor viza pe cei mai performanţi, iar pedepsele şi neacordarea 
recompenselor pe cei mai puţin performanţi. 

Aceste rezultate (Ellingsen et al., 2012) sunt congruente cu cele derivate din analiza 
secundară asupra datelor din World Values Survey (2010-2014) şi din teoria proxemică 
(Sorokowska et al., în curs de apariţie), toate vorbind despre un nivel scăzut de capital 
social, şi anume încredere care să susţină cooperarea pentru acţiuni colective de succes, 
într-adevăr, cooperarea românească este una care menţine nediferenţierea, fiind aşadar 
mai mult una gregară, de supravieţuire, nu una care să ducă la câştig/progres comun prin 
individualizare, când reuşita individuală se întoarce ca beneficiu comun. Din cauza acestui 
stil psihocultural, în România este mai greu de realizat cooperarea pentru acţiuni colective. 
Or, tocmai acţiunile colective, bazate pe încredere sunt cele care duc la prosperitate. 

4. încrederea şi socializarea copiilor. Există două dimensiuni culturale importante în 
socializarea copiilor (vezi Jing şi Bond, 2015). Prima se referă la axa autodeterminare 
{self-determination) vs. heterodeterminare ( other-determination). Autodeterminarea se 
referă la autonomie şi independenţă, în timp ce heterodeterminarea se referă la obedienţă 
şi religie. A doua axă este reprezentată de simţ civic - simţ practic. Simţul civic se referă 
la toleranţa şi benevolenţa faţă de alţii, în timp ce simţul practic arată materialismul şi 
atingerea interesului propriu (vezi Jing şi Bond, 2015). 

Cercetările (Jing şi Bond, 2015) au arătat că ţările/culturile caracterizate prin auto¬ 
determinare accentuează impactul încrederii de tip in-group (oamenii pe care îi ştim 
personal) asupra încrederii nespecifice; impactul încrederii în familie ( in-group) asupra 
încrederii nespecifice apare doar în ţările/culturile caracterizate de autodeterminare. 
Similar, există un nivel mai crescut al impactului încrederii de tip out-group (oameni pe 
care îi întâlneşti prima dată, oameni de altă religie, oameni de altă naţionalitate) asupra 
încrederii nespecifice în culturile caracterizate de autodeterminare şi spirit civic. în fine, 
există un nivel crescut al impactului încrederii în instituţii (de exemplu, justiţie, guvern, 
poliţie, serviciile civile) asupra încrederii nespecifice în general. 

într-o analiză a 55 de ţări/culturi (Bond şi Lun, 2014), România apare ca o ţară/cultură 
caracterizată de heterodeterminare (de nivel mediu) şi de pragmatism (de nivel mediu) 
(similar cu India, Indonezia şi Moldova), diferită în comparaţie cu ţări/culturi caracterizate 
de autodeterminare şi spirit civic (de exemplu. Elveţia, Finlanda, Norvegia, Suedia). 

5. Evoluţia longitudinală a încrederii. Ţinând cont de importanţa încrederii în profilul 
psihocultural al românilor, aşa cum se profilează aceasta din 1-4, am urmărit modul în 
care a evoluat încrederea românilor de-a lungul valurilor colectate de World Values Survey 
(WVS), luând ca element de analiză răspunsurile la întrebarea „...se poate avea încredere 
în cei mai mulţi oameni sau e mai bine să fii atent în relaţiile cu oamenii ? ” (vezi figura 
3.16; vezi pentru analize similare şi Voicu şi Voicu, 2007). Toate cele trei valuri care au 
inclus date cu privire la România (valurile 3, 5 şi 6) au inclus acest item. Rezultatele au 
arătat că nu există diferenţe în frecvenţele răspunsurilor care indică încredere, respectiv 
neîncredere între anii 1998 şi 2005 (deşi există o uşoară creştere în această perioadă), 
dar există diferenţe semnificative (p < 0,016; corecţie Bonferroni) atât între răspunsurile 
din 1998 şi cele din 2012, cât şi între cele din 2005 şi 2012, în anul 2012 românii raportând 
semnificativ mai frecvent scoruri care indică neîncredere (şi mai puţin frecvent scoruri care 
indică încredere). Mărimile efectelor pentru aceste comparaţii au fost de 0,33 pentru 
comparaţia dintre anii 1998 şi 2012, respectiv 0,36 pentru comparaţii între anii 2005 şi 
2012, cea din urmă având şi o relevanţă practică/ecologică. 


Evoluţia frecvenţei răspunsurilor cu privire la 
încrederea în alţi oameni 



1998 2005 2012 


Majoritatea oamenilor sunt de încredere ■ Trebuie să fii precaut în relaţiile cu oamenii 


Figura 3.16. Analiza longitudinală a încrederii la români (elaborată pe baza datelor din WVS, 

2010-2014; 2005-2009; 1995-1998) 

6. Concluzii generale asupra încrederii la români. Aşadar, există în România un nivel 
foarte mare de neîncredere atât în persoanele cunoscute, cât şi în cele necunoscute. De 
fapt. România se află pe poziţia 28 între 49 de ţări/culturi ca nivel al încrederii nespecifice, 
pe primele locuri aflându-se ţări ca Norvegia, Suedia, Finlanda (cu nivel crescut al 
încrederii), iar pe ultimele locuri ţări ca Trinidad şi Tobago, Turcia şi Perii (vezi Jing şi 
Bond, 2015). 

Cum putem creşte încrederea în oameni şi toleranţa ? Teoria capitalului social ne spune 
că prin implicare civică. Bădescu şi colaboratorii săi (2004) arată că implicarea civică în 
România şi Moldova nu duce neapărat la creşterea încrederii şi toleranţei la nivelul 
populaţiei largi. Aceasta înseamnă că probabil acestea nu sunt relaţionate şi/sau că există 
un alt factor care le poate explica pe amândouă. Toate cele trei componente (spirit civic, 
încredere şi toleranţă) sunt ridicate însă la activiştii sociali din România şi Moldova, astfel 
încât aceştia ar putea fi platforme de transfer a unor valori democratice la populaţia largă 
(vezi Bădescu et al., 2004). 


3 . 4 . 2 . 5 . Autocomparaţia versus heterocomparaţia 

Autocomparaţia ( self-comparison ) şi heterocomparaţia ( other-comparison ) sunt dimensiuni 
culturale importante, cu rol motivaţional pentru indivizi. 

După Vliert şi Janssen (2002), în general autocomparaţia este pozitiv asociată cu 
satisfacţia indivizilor (de exemplu, în muncă, viaţă etc.), în timp ce heterocomparaţia este 
negativ asociată cu satisfacţia. în ţările/culturile în care există un nivel economic ridicat, 
un nivel educaţional mai mare şi o speranţă mai mare de viaţă, autocomparaţia este asociată 
şi mai pozitiv cu satisfacţia, iar heterocomparaţia e asociată şi mai negativ cu satisfacţia. 

Vliert şi Janssen (2002) arată că România este o ţară/cultură care se grupează ca profil 
într-un spaţiu determinat de cele două dimensiuni alături de Grecia, Mexic şi Taiwan, 
având valori crescute la ambele dimensiuni (s-au luat în analiză 42 de ţări/culturi). Mai 
precis, pentru heterocomparaţie, pe o scală de la 0 la 20, România are un scor de 13,68, 
iar SUA de 12,76 (media celor 42 de ţări: 12,19), iar pentru autocomparaţie, pe o scală 
de la 0 la 32, România are un scor de 20,64 şi SUA de 19,46 (media celor 42 de ţări: 
19,02) (Vliert şi Janssen, 2002). Efectuând analize secundare ale datelor prezentate de 
Vliert şi Janssen (2002), în raport cu standardul mediul al celor 42 de ţări/culturi analizate, 
România are un nivel de autodeterminare (d = 0,385) şi heterodeterminare (d = 0,40) 
crescut, iar SUA un nivel de autodeterminare (d = 0,10) şi heterodeterminare (d = 0,15) 
mediu. 

După Vliert şi Janssen (2002), în general, ţările/culturile Americii Latine au autocomparaţii 
crescute. Ţările/Culturile arabe favorizează heterocomparaţia. Culturile colectiviste, ca 
România, favorizează comparaţia socială în general (de exemplu, Chung şi Mallery, 1999); 
aşadar, acest rezultat corespunde cu profilul cultural colectivist al României. Ţările/ 
Culturile vestice au un nivel scăzut de heterocomparaţie (Vliert şi Janssen, 2002). 

Hayward şi Kemmelmeier (2007) arată că România are un indice de competitivitate 
de 7,26 (pe o scală de la 1 - competiţia este rea - la 10 - competiţia este bună), având 
valori peste ţări/culturi ca Bulgaria (6,57), SUA (6,56), Canada (6,34), Ungaria (6,31), 
Germania (6,27), Marea Britanie (5,92), Ucraina (5,86), Italia (5,84), Olanda (5,32) şi 
Franţa (5,27). Valori mai mari ca România au doar Maroc (7,76), Uganda (7,51), 

Zimbabwe (7,51), Islanda (7,30) şi China (7,28), in general, nivelul mai ridicat al 
competiţiei este legat de valori protestante (Hayward şi Kemmelmeier, 2007), dar în 
România (şi în alte câteva ţări/culturi menţionate) competitivitatea depăşeşte acest cadru, 
fiind probabil una dintre motivaţiile emancipării; atenţie însă, competitivitatea ca motivaţie, 
fără cunoştinţe şi disciplină, nu duce şi la eficienţă. 


3.4.2.6. Cum vor românii să-şi crească copiii, conform World Values 
Survey (WVS, 2010-2014) 

Părinţii vizează o serie de valori importante pe care să le asimileze copiii lor, neputând 
infera însă clar din această analiză dacă aceste valori există acum în mediul cultural 
românesc sau sunt doar proiectate ca model cultural ideal de urmat. Să le analizăm pe 
cele mai importante, după World Values Survey (WVS, 2010-2014). 

1. Responsabilitatea este menţionată de 70,4% dintre români (N = 1503); aceeaşi valoare 
este menţionată de chinezi (65,9%), germani (80,9%), japonezi (87,3%), polonezi 
(81 %), ruşi (77,5%), spanioli (78,6%), turci (66,5%), ucraineni (75,5%) şi americani 
(65,2%). Referitor la distribuţia şansei, românii raportează semnificativ (p < 0,05) 
mai frecvent această valoare (d = 0,89). Comparând distribuţiile răspunsurilor între 
România şi SUA, românii au raportat semnificativ (p < 0,05) mai frecvent responsabilitatea, 
dar diferenţa dintre cele două ţări are relevanţă practică/ecologică redusă (d = 0,11). 
Comparativ cu toate celelalte nouă ţări/culturi analizate global, românii menţionează 
semnificativ mai rar (p < 0,05) responsabilitatea, diferenţa neavând însă semnificaţie 
practică/ecologică (d = 0,07). Cetăţenii români de etnie maghiară o menţionează în 
proporţie de 57,7%, iar cetăţenii români de etnie română în proporţie de 70,9%. 
Diferenţa dintre cele două etnii este semnificativă (p < 0,05), dar are o relevanţă 
practică/ecologică redusă (d = 0,11). Cetăţenii maghiari din Ungaria o menţionează 
în 83,3% din cazuri. Comparând frecvenţa răspunsurilor acestora din urmă cu cea a 
cetăţenilor români de etnie română, cetăţenii maghiari din Ungaria menţionează 
responsabilitatea semnificativ (p < 0,05) mai frecvent (d = 0,29). Cetăţenii maghiari 
din Ungaria menţionează mai frecvent responsabilitatea şi în raport cu etnicii 
maghiari din România (p < 0,05 ; d = 0,30). 

2. Toleranţa şi respectul faţă de alţi oameni : această valoare este menţionată de 65,2% 
dintre români (N = 1503); aceeaşi valoare este menţionată de chinezi (52,2%), 
germani (66,7%), ruşi (63,5%), japonezi (64,6%), polonezi (82,6%), spanioli (74,1 %), 
turci (61,4%), ucraineni (59%) şi americani (71,8. %). în funcţie de distribuţia şansei, 
românii raportează semnificativ (p < 0,05) mai frecvent această valoare (d = 0,64). 
Deşi comparaţia cu SUA este semnificativă statistic (p < 0,05 ; americanii raportând 
mai frecvent această valoare), diferenţa nu are relevanţă practică/ecologică (d = 0,14). 
Comparativ cu toate cele nouă ţări/culturi luate global în analiză, românii nu diferă 
în ceea ce priveşte valorizarea toleranţei şi respectului faţă de alţi oameni la copii 
(p > 0,05). Cetăţenii români de etnie maghiară o menţionează în proporţie de 61,7%, 
iar cetăţenii români de etnie română în proporţie de 65,3%. Nu există diferenţe 
statistice (p > 0,05) între cele două etnii. Cetăţenii maghiari din Ungaria o menţionează 

în 76,1 % din cazuri, semnificativ (p < 0,05) mai frecvent (dar cu relevanţă practică/ 
ecologică scăzută) decât cetăţenii români de etnie română (d = 0,23) şi decât cetăţenii 
români de etnie maghiară (d = 0,15). 

3. Imaginaţia/Creativitatea: această valoare este menţionată de 32,7% dintre români 
(N = 1.503); aceeaşi valoare este precizată de chinezi (17%), germani (29,5%), 
japonezi (31,6%), polonezi (16,8%), ruşi (16,5%), spanioli (24,8%), turci (28,3%), 
ucraineni (13 %) şi americani (30,5 %). Comparativ cu distribuţia şansei, românii raportează 
semnificativ (p < 0,05) mai puţin această valoare (d = 0,75). Nu sunt diferenţe 
statistice (p > 0,05) în comparaţie cu SUA. Referitor la celelalte nouă ţări/culturi 
analizate global, românii declară mai frecvent că valorizează imaginaţia/creativitatea 
la copii, diferenţa neavând însă semnificaţie practică/ecologică (d = 0,14). Cetăţenii 
români de etnie maghiară o menţionează în proporţie de 33,5%, iar cetăţenii români 
de etnie română în proporţie de 32,8 %, diferenţele fiind nesemnificative statistic (p > 0,05). 
Cetăţenii maghiari din Ungaria o menţionează în 17,9% din cazuri, semnificativ mai 
rar (p < 0,05) decât cetăţenii români de etnie română (d = 0,33) şi decât cetăţenii 
români de etnie maghiară, în acest caz diferenţa având o semnificaţie practică/ecologică 
redusă (d = 0,18). 

4. Dorinţa de a economisi bani şi de a obţine lucruri : această valoare este menţionată 
de 39,4% dintre români (N = 1.503); aceeaşi valoare este precizată de chinezi 
(50,7%), germani (38,1%), japonezi (47,8%), polonezi (49,5%), ruşi (50,3%), 
spanioli (29,6%), turci (39,4%), ucraineni (45,1%) şi americani (31,6%). Referitor 
la şansă, românii raportează semnificativ (p < 0,05) mai rar această valoare (d = 
0,43). Cu toate acestea, frecvenţa cu care o menţionează este semnificativ (p < 0,05) 
mai mare decât în cazul americanilor, dar diferenţa nu are relevanţă practică/ecologică 
(d = 0,16). Raportat la toate celelalte nouă ţări/culturi analizate global, românii 
menţionează semnificativ mai rar (p < 0,05) dorinţa de a economisi bani şi de a obţine 
bunuri, dar fără a exista o diferenţă semnificativă practic/ecologic (d = 0,04). Cetăţenii 
români de etnie maghiară o menţionează în proporţie de 38,9%, iar cetăţenii români de 
etnie română în proporţie de 39,4%. Nu există diferenţe statistice (p < 0,05) între cele 
două etnii. Cetăţenii maghiari din Ungaria o menţionează în 46,9 % din cazuri, semnificativ 
(p < 0,05) mai frecvent decât cetăţenii români, dar fără relevanţă practică/ecologică 
(d = 0,15). Nu apar diferenţe între maghiarii din Ungaria şi etnicii maghiari din România. 

5. Determinarea şi perseverenţa : această valoare este menţionată de 29,9% dintre români 
(N = 1.503); aceeaşi valoare este precizată de chinezi (26%), germani (59,6%), 
japonezi (67,8%), polonezi (19,3%), ruşi (45,4%), spanioli (37,5%), turci (38%), 
ucraineni (39,4%) şi americani (35,7%). Referitor la şansă, românii raportează semnificativ 
(p < 0,05) mai rar această valoare (d = 0,88). Frecvenţa de raportare este mai mică 
decât în SUA, dar diferenţa nu are relevanţă practică/ecologică (d = 0,12). Faţă de 
toate celelalte nouă ţări/culturi analizate global, determinarea şi perseverenţa sunt 
menţionate semnificativ (p < 0,05) mai rar, fără a exista nici în acest caz o diferenţă 
cu semnificaţie ecologică (d = 0,14). Cetăţenii români de etnie maghiară o menţionează 
în proporţie de 19,7%, iar cetăţenii români de etnie română în proporţie de 30,3%. 
între cele două etnii apar diferenţe statistice (p < 0,05 ; d = 0,09). Cetăţenii maghiari 

din Ungaria o menţionează în 51,5% dintre cazuri, semnificativ (p < 0,05) mai 
frecvent decât cetăţenii români de etnie română (d = 0,44) şi cei de etnie maghiară 
(d = 0,29), rezultatul comparaţiei din urmă neavând relevanţă practică/ecologică. 

6. Dezvoltarea credinţei religioase : această valoare este menţionată de 51,7% dintre 
români (N = 1.503); aceeaşi valoare este precizată de chinezi (1,2%), germani 
(12,1%), japonezi (4,4%), polonezi (39,5%), ruşi (13,9%), spanioli (10,6%), turci 
(39,7%), ucraineni (22,3%) şi americani (43,1%). Nu apar diferenţe statistice (p > 
0,05) între frecvenţa de raportare în cazul românilor şi cea aşteptată datorită şansei. 
Apar însă diferenţe prin raportare la SUA, cetăţenii României menţionând semnificativ 
(p < 0,05) mai frecvent această valoare, dar diferenţa nu are relevanţă practică/ 
ecologică (d = 0,17). Faţă de toate celelalte nouă ţări/culturi, dezvoltarea credinţei 
religioase este la români precizată ca valoare de asimilat de copii semnificativ (p < 
0,05) mai frecvent, rezultatul având şi semnificaţie practică/ecologică (d = 0,45). 
Cetăţenii români de etnie maghiară o menţionează în proporţie de 46,4%, similară 
din punct de vedere statistic (p > 0,05) cu proporţia cetăţenilor români de etnie 
română care o afirmă în proporţie de 51,9%. Cetăţenii maghiari din Ungaria o 
menţionează în 16,1% dintre cazuri, semnificativ (p < 0,05) mai rar decât cetăţenii 
români de etnie română (d = 0,78) şi cei de etnie maghiară (d = 0,36). 

7. Altruismul (evitarea egoismului): această valoare este menţionată de 12,6% dintre 
români (N = 1.503); aceeaşi valoare este precizată de chinezi (29,2%), germani 
(5,9%), japonezi (45,1%), polonezi (15,1%), ruşi (22,6%), spanioli (35%), turci 
(27,7%), ucraineni (19,9%) şi americani (32,7%). Referitor la distribuţia datorată 
şansei, românii raportează această valoare semnificativ (p < 0,05) mai rar (d = 2,29). 
De asemenea, românii o raportează semnificativ (p < 0,05) mai rar decât americanii 
(d = 0,47) şi decât toate celelalte nouă ţări/culturi analizate global, în cazul din urmă 
diferenţa neavând semnificaţie practică/ecologică (d = 0,19). Cetăţenii români de 
etnie maghiară o menţionează în proporţie de 5,5%, iar cetăţenii români de etnie 
română în proporţie de 12,9%, fără a exista diferenţe semnificative statistic (p > 0,05) 
între cele două etnii. Cetăţenii maghiari din România o raportează semnificativ mai puţin 
frecvent (p < 0,05) comparativ cu cetăţenii maghiari din Ungaria (d = 0,26). Cetăţenii 
maghiari din Ungaria o menţionează în 32,4% dintre cazuri, semnificativ mai frecvent 
(p < 0,05) decât cetăţenii români de etnie română (d = 0,49). 

8. Ascultarea/Obedienţa : această valoare este menţionată de 13% dintre români (N = 
1.503). Proporţii relativ similare sunt raportate şi de chinezi (7,5%), germani (12,6%), 
japonezi (5%), polonezi (34,1%), ruşi (34,8%), spanioli (31,4%), turci (33,9%), 
ucraineni (42,3%) şi americani (27,9%). Referitor Ia distribuţia şansei, românii raportează 
semnificativ (p < 0,05) mai rar această valoare (d = 2,17). De asemenea, frecvenţa 
este semnificativ (p < 0,05) mai redusă raportat la SUA (d = 0,36). Comparativ cu 
toate celelalte nouă ţări/culturi analizate global, românii raportează mai rar această 
valoare, dar diferenţa nu este semnificativă din punct de vedere practic/ecologic (d = 
0,18). Cetăţenii români de etnie maghiară o menţionează în proporţie de 9,1%, iar 
cetăţenii români de etnie română în proporţie de 13,1 %. Nu există diferenţe semnificative 
statistic (p > 0,05) între cele două etnii. Cetăţenii maghiari din Ungaria o menţionează 

în 30,8% dintre cazuri, semnificativ (p < 0,05) mai frecvent decât cetăţenii români 
de etnie română (d = 0,44), respectiv de etnie maghiară (d = 0,21), dar comparaţia 
din urmă nu are relevanţă practică/ecologică. 

9. Autoexpresia ( self-expression) : această valoare este menţionată de 29% dintre români (N 
= 1.503); aceeaşi valoare este precizată de chinezi (10,5%), germani (39,2%), japonezi 
(33,6%), polonezi (41%), ruşi (32,1%), spanioli (8,3%), turci (37,9%), ucraineni (32,3%) 
şi americani (17,6%). Referitor la şansă, românii raportează semnificativ (p < 0,05) mai 
rar această valoare (d = 0,97). Prin raportare însă la SUA, respondenţii români au 
menţionat-o semnificativ (p < 0,05) mai frecvent, diferenţa având însă o relevanţă practică/ 
ecologică redusă (d = 0,27). Faţă de toate celelalte nouă ţări/culturi analizate global, nu 
există o diferenţă semnificativă în valorizarea autoexpresiei (p > 0,05). Cetăţenii români de 
etnie maghiară o menţionează în proporţie de 33,2%, iar cetăţenii români de etnie română 
în proporţie de 28,8% (nu există diferenţe semnificative statistic între cele două etnii). 

10. Independenţa : această valoare este menţionată de 42,2% dintre români (N = 1.503); 
aceeaşi valoare este precizată de chinezi (69,7%), germani (73,5%), japonezi (67,7%), 
polonezi (43,4%), ruşi (37,8%), spanioli (43,1%), turci (35%), ucraineni (42,8%) şi 
americani (53,6%). Referitor la şansă, românii raportează semnificativ (p < 0,05) mai 
rar această valoare (d = 0,33). De asemenea, această valoare este raportată semnificativ 
(p < 0,05) mai rar faţă de americani, dar cu o diferenţă care nu are o relevanţă practică/ 
ecologică redusă (d = 0,22). Independenţa ca valoare este menţionată de români 
semnificativ mai rar comparativ şi cu toate celelalte nouă ţări/culturi analizate global 
(p < 0,05), dar diferenţa nu are semnificaţie practică/ecologică (d = 0,12). Cetăţenii români 
de etnie maghiară o menţionează în proporţie de 58,4%, iar cetăţenii români de etnie 
română în proporţie de 41,7 %. Diferenţa de proporţii dintre cele două etnii este semnificativă 
statistic (p < 0,05), dar nu are relevanţă practică/ecologică (d = 0,13). Cetăţenii maghiari 
din Ungaria o menţionează în 81,4% dintre cazuri, semnificativ (p < 0,05) mai des decât 
cetăţenii români de etnie română (d = 0,86). Cetăţenii români de etnie maghiară din 
România o raportează mai puţin frecvent (p < 0,05) comparativ cu cetăţenii maghiari din 
Ungaria, dar diferenţele din punct de vedere practic/ecologic sunt reduse (d = 0,26). 

11. Efortul în muncă : această valoare este menţionată de 77,3% dintre români (N = 
1.503); aceeaşi valoare este precizată de chinezi (75,3%), germani (17,9%), japonezi 
(35,1%), polonezi (17,9%), ruşi (84,5%), spanioli (66,6%), turci (72%), ucraineni 
(85,8%) şi americani (66,4%). în cazul românilor, această valoare este raportată 
semnificativ (p < 0,05) mai frecvent decât proporţia aşteptată datorită şansei (d = 
1,31). De asemenea, frecvenţa este semnificativ (p < 0,05) mai mare prin comparaţie 
cu SUA (d = 0,24) şi cu celelalte nouă ţări/culturi analizate global (d = 0,24), fără 
ca aceste diferenţe să aibă însă semnificaţie practică/ecologică. Cetăţenii români de 
etnie maghiară o menţionează în proporţie de 87,3%, iar cetăţenii români de etnie 
română în proporţie de 76,9% (nu există diferenţe statistice şi practice/ecologice între 
cele două etnii). Cetăţenii români de etnie maghiară din România o raportează mai 
frecvent (p < 0,05) comparativ cu cetăţenii maghiari din Ungaria (d = 0,42). 
Cetăţenii maghiari din Ungaria o menţionează în 41,3% dintre cazuri, semnificativ 
(p < 0,05) mai rar decât cetăţenii români de etnie română (d = 0,78). 

3.4.2.7. Imaginea seniorilor românilor în World Values Survey 
(WVS, 2010-2014) 

Acordul versus dezacordul cu afirmaţia că seniorii sunt o presiune pe societate se prezintă 
astfel - China: 9,3% vs. 72% ; Germania: 18,1 % vs. 79,9% ; Japonia: 5,1% vs.19%; 
Polonia: 21,8% vs. 73,9%; România: 17,8% vs. 78,7%; Rusia: 16,3% vs. 79%; 
Spania: 10,6% vs. 88,1%; Turcia: 26,2% vs. 71,9%; Ucraina: 18,1% vs. 81,8% şi 
SUA: 10% vs. 88% (restul de până la 100% este reprezentat de date lipsă sau de lipsa 
răspunsurilor). Raportat la şansă, procentul de români care sunt de acord cu formularea 
itemului este semnificativ (p < 0,05) mai mic (d = 1,59). Comparativ cu SUA, procentul 
de români care consideră că seniorii sunt o povară este însă semnificativ (p < 0,05) mai 
mare, dar cu o relevanţă practică/ecologică redusă (d = 0,24), la fel cum este şi cazul 
comparaţiei cu toate celelalte nouă ţări/culturi analizate global (d = 0,04). Nu există 
diferenţe semnificative statistic între cetăţenii români de etnie maghiară şi cetăţenii români 
de etnie română. 

Acordul versus dezacordul cu afirmaţia că seniorii au prea multă putere politică se 
prezintă astfel - China: 24,2% vs. 43% ; Germania : 34,6 vs, 61,2% ; Japonia : 21,2% 
vs. 35,5%; Polonia: 31,7% vs. 59%; România: 50,9% vs. 38,6%; Rusia: 28,7% 
vs. 57,7%; Turcia: 52,1% vs. 42,1%; Ucraina: 36,4% vs. 63,6% şi SUA: 21,9% 
vs. 76,1 % (restul de până la 100% este reprezentat de date lipsă sau de lipsa răspunsurilor). 
Raportat la şansă, procentul de români care sunt de acord cu formularea itemului este 
semnificativ (p < 0,05) mai mare (d = 0,27). De asemenea, procentul este semnificativ 
(p < 0,05) mai mare raportat la SUA <d = 0,75). Totodată, şi raportat la celelalte nouă 
ţări/culturi analizate global, românii sunt mai frecvent de acord cu afirmaţia că seniorii 
au prea multă putere politică, dar aici diferenţa nu este semnificativă ecologic (d = 
0,28). Cetăţenii români de etnie maghiară au un raport de 37,2% vs. 46,5%, iar cetăţenii 
români de etnie română de 51,5% vs. 38,3%. Există diferenţe semnificative statistic 
între cetăţenii români de etnie maghiară şi cetăţenii români de etnie română (p < 0,05 ; 
d = 0,11). 

Acordul versus dezacordul cu afirmaţia că seniorii nu sunt respectaţi în zilele noastre 
arată astfel - China: 43,5% vs. 40,7% ; Germania: 48,1% vs. 50,7%; Japonia: 63,3% 
vs. 15,6% ; Polonia: 62,4% vs. 34,5% ; România: 85,3% vs. 12,8% ; Rusia: 58% vs. 
39%; Spania: 70,6% vs. 28,5%; Turcia: 69,4% vs. 29,5%; Ucraina: 64,6% vs. 
35,4% ; şi SUA : 67% vs. 31,2% (restul de până la 100% este reprezentat de date lipsă 
sau de lipsa răspunsurilor). Raportat la şansă, românii şi-au exprimat semnificativ (p < 
0,05) mai frecvent acordul cu acest item (d = 2,18). Acordul românilor este semnificativ 
(p < 0,05) mai frecvent şi raportat la americani (d = 0,44). Faţă de restul celorlalte 
nouă ţări/culturi analizate global, românii sunt mai frecvent de acord cu faptul că seniorii 
nu sunt respectaţi în zilele noastre (d = 0,3). Cetăţenii români de etnie maghiară au un 
raport de 69,6% vs. 28%, iar cetăţenii români de etnie română de 85,9% vs. 12,2%, 
frecvenţa fiind semnificativ (p < 0,05) mai mare în cazul acestora din urmă, dar diferenţa 
nu are relevanţă practică/ecologică (d = 0,18). 

Acordul versus dezacordul cu afirmaţia că seniorii obţin prea mult din resursele 
guvernamentale se prezintă astfel - China: 39,5% vs. 40,7%; Germania: 7,1% vs. 
91%; Japonia: 25,5% vs. 36,9%; Polonia: 4,5% vs. 90,9%; România: 11,9% vs. 
85,1% ; Rusia: 8,5% vs. 89% ; Spania: 6,5% vs. 92,1% ; Turcia: 32,5% vs. 65,5% ; 

Ucraina: 5,6% vs. 94,4%; şi SUA: 25,6% vs. 72,4% (restul de până la 100% este 
reprezentat de date lipsă sau de lipsa răspunsurilor). Raportat la şansă, românii şi-au 
exprimat semnificativ (p < 0,05) mai frecvent dezacordul cu acest item (d = 2,32). De 
asemenea, dezacordul este semnificativ (p < 0,05) mai frecvent şi raportat la distribuţia 
răspunsurilor în SUA (d = 0,34). Raportat la distribuţia răspunsurilor celorlalte nouă 
ţări/culturi analizate global, românii se declară semnificativ (p < 0,05) mai rar de acord 
cu această afirmaţie, dar diferenţa nu are semnificaţie practică (d = 0,1). Nu există 
diferenţe semni f icative statistic (p > 0,05) între cetăţenii români de etnie maghiară şi 
cetăţenii români de etnie română. 


3.4.3. Axiomele culturale 

Axiomele sociale se referă la asumpţii despre oameni, mediu şi viaţă, care au o structură 
relaţională între două sau mai multe entităţi. Axiomele sociale se referă la o serie de 
credinţe generalizate despre propria persoană, mediul social şi fizic, fiind exprimate mai 
ales sub forma relaţiei dintre două entităţi (Bond et al., 2004a, 2004b). Axiomele sociale 
se deosebesc de valori şi norme. în timp ce valorile au forma „A este bun/dezirabil”, iar 
normele forma „Trebuie/Este bine să facem A”, axiomele sociale au forma „A este legat 
de B” (vezi Bond et al. , 2004a, 2004b). Să le analizăm în continuare pe cele mai importante 
care au rezultat din strategia de căutare în bazele de date internaţionale şi care sunt 
relaţionate cu atributele psihologice analizate în capitolul 4. 

3.4.3.1. Modelul celor cinci dimensiuni 

Există cinci dimensiuni majore ale axiomelor sociale, fiecare justificată evoluţionist (Leung 
et al., 2002 ; Leung şi Bond, 2004): 

(1) cinismul - neîncredere în instituţiile sociale şi în natura umană; acesta este văzut 
adesea ca un mijloc de apărare faţă de decepţii; 

(2) complexitatea socială - există mai multe modalităţi de atingere a scopurilor şi 
comportamentul uman este variabil în funcţie de situaţii; o reacţie solicitată de 
probleme complexe de adaptare; 

(3) recompensa pentru efort - credinţa că efortul, cunoştinţele şi planificarea duc la 
succes; o încurajare pentru a investi în mediul social şi fizic; 

(4) spiritualitatea/religiozitatea - credinţa într-o fiinţă superioară şi în rolul pozitiv al 
religiei; este conceptualizată ca o reacţie la probleme complexe legate de cosmologie 
şi rolul omului în lume; 

(5) soarta - comportamentul este predestinat, dar există modalităţi de influenţare a lui; 
este invocată ca mecanism de apărar e/coping faţă de evenimente negative/impredictibile. 

Bond şi colaboratorii săi (2004a, 2004b) au găsit că aceste dimensiuni sunt general 
valabile în 41 de ţări/culturi. 

Bond şi colaboratorii săi (2004a, 2004b) reduc aceste cinci dimensiuni la două majore, 
derivate din analiza datelor nu în cadrul fiecărei ţări/culturi, ci din faptul că răspunsurile 
medii ale fiecărei ţări/culturi au fost introduse în analiza factorială. Să le analizăm în 
continuare (după Bond et al., 2004a, 2004b): 

(1) externalitatea dinamică - bazată pe dimensiunile 2-5 de mai înainte (vezi Leung et 
al. , 2002). Aceasta corelează pozitiv cu: (a) autoritatea tradiţiei; (b) autodeterminarea 
(vj. self-expression) ; (c) puterea nedistribuită; (d) conservatorismul; (e) evitarea 
incertitudinii; (f) orientarea spre viitor; şi negativ cu (a) autonomia intelectuală; 
(b) angajamentul pentru egalitarism; (c) armonia; (d) loialitatea; (e) egalitarismul de gen; 
şi (f) individualismul. în general are un nivel mai crescut în mediile mai puţin dezvoltate 
socioeconomic, în ţările/culturile colectiviste şi ierarhice. Ţările/Culturile arabe tind să 
fie caracterizate de această dimensiune. Ţările/Culturile anglo-saxone (Canada, Marea 
Britanie, Noua Zeelandă, SUA), deşi sunt mai individualiste (mai puţin colectiviste), au 
un nivel mediu de externalitate dinamică, dar mai mare ca Spania şi Japonia, care sunt 
colectiviste. După ce s-a controlat pentru nivelul de bogăţie, ţările/culturile cu externalitate 
dinamică mare au un nivel mai crescut de calitate a vieţii, mai multe emoţii pozitive, 
neuroticism mai scăzut, mai puţină disponibilitate de a-i ajuta pe străini, agreabilitate 
crescută etc. (pentru detalii, vezi Bond et al. , 2004a, 2004b); 

(2) cinismul social - se suprapune peste dimensiunea 1 de mai sus (vezi Leung et al. , 2002). 
Acesta corelează pozitiv cu supravieţuirea, evitarea incertitudinii şi orientarea pe termen 
lung şi negativ cu individualismul, orientarea pentru performanţă şi egalitarismul de 
gen. Ţările/Culturile cu un scor ridicat la cinismul social sunt foarte diverse sub aspectul 
dezvoltării economice, religiei şi poziţiei geografice. După ce s-a controlat pentru nivelul 
de bogăţie, cinismul social este legat de o satisfacţie scăzută a muncii şi a vieţii, un 
nivel scăzut de conştiinciozitate, o balanţă hedonică scăzută (emoţii pozitive minus emoţii 
negative) şi un ritm al vieţii crescut; munca este văzută mai mult instrumental - ca o 
necesitate, nu ca un angajament (de aici ritmul crescut al vieţii) - iar leadership-ului i 
se refuză charisma şi valoarea. Cinismul social este de asemenea asociat cu mai multe 
certuri în grup, credinţa că efortul trebuie să fie proporţional cu recompensa, un nivel 
scăzut al mersului la biserică şi un conformism scăzut (pentru realizări). Ţările/Culturile 
caracterizate de civism social sunt competitive economic, dar nu au motivaţie internă 
pentru muncă; un stil calculat şi autonom, puţin proactiv caracterizează societăţile 
dominate de cinismul social (pentru detalii vezi Bond et al., 2004a, 2004b). 

După Bond şi colaboratorii săi (2004a, 2004b), România se prezintă ca o ţară/cultură 
cu un nivel mediu de externalitate dinamică (index 65,7 ; minimum 50/maximum 82) şi 
un nivel crescut de cinism social (index = 60,9; minimum 47/maximum 67), făcând 
parte dintr-un grup de ţări/culturi alături de China, Coreea, Estonia, Georgia, Grecia, 
Hong Kong, Letonia, Liban, Peni, Rusia, Thailanda şi Taiwan. Prototipul pentru ţări/ 
culturi cu scoruri mari la ambele dimensiuni sunt Pakistan şi la limită Thailanda, cu 
scoruri mici la ambele dimensiuni sunt Norvegia şi Italia, cu scor mare la cinism social 
şi scor mic la externalitate dinamică sunt Germania şi Japonia, iar cu scor mic la cinism 
social şi mare la externalitate dinamică sunt Indonezia şi Malaysia. 

Efectuând analize secundare ale datelor obţinute de Bond şi colaboratorii lui (2004a), 
am observat că cinismul românilor nu este depăşit de nicio ţară/cultură dintre cele 
46 aflate în analiză la mărimi ale efectului cu relevanţă practică/ecologică, deşi unele au 
scoruri uşor mai ridicate ca România: Pakistan, Georgia, Estonia, Thailanda, Taiwan, 
Grecia, Coreea, Peru, Japonia şi Germania. Românii au un cinism mai ridicat (d > 0,35) 
decât spaniolii (d = 0,60), turcii (d = 0,65), portughezii (d = 0,73), finlandezii (d = 
0,84), britanicii (d = 0,89), brazilienii (d = 0,87), israelienii (d = 0,895), olandezii (d = 
0,95), italienii (d = 0,95), canadienii (d = 0,96), indonezienii (d = 1,04), americanii (d = 

1,07) şi norvegienii (d = 1,37) etc. Cinismul românior este mai mare (dar la valori mai mici 
ale mărimii efectului) şi decât al francezilor (d = 0,28), al maghiarilor (d = 0,31), al chinezilor 
(d = 0,23), al belgienilor (d = 0,21) şi al ruşilor (d = 0,16). Nivelul ridicat al cinismului 
la români a fost identificat şi în alte cercetări din ţară (vezi Gavreliuc, 2011). 


3.4.3.2. Sfidarea conform World Values Survey (WVS, 2010-2014) 

Sfidarea ( defiance ) este considerată aici o axiomă socială deoarece aceasta este legată de 
un obiect al sfidării. în ceea ce priveşte sfidarea, comparativ cu alte ţări/culturi, România 
se prezintă cu scoruri semnificativ statistic (p < 0,05) mai mici decât China (d = 0,69), 
Germania (d = 0,47), Japonia (d = 1,86), Polonia (d = 0,14), Rusia (d = 0,34), SUA 
(d = 0,10) şi Ucraina (d = 0,42). De asemenea. România are scoruri semnificativ statistic 
(p < 0,05) mai mari ca Spania (d = 0,08) şi Turcia (d = 0,37). Raportat la celelalte 
nouă ţări/culturi analizate global, România are un scor mai scăzut (p < 0,05 ; d = 0,36) 
(pentru detalii, vezi figura 3.17). 



Figura 3.17. Mediile şi abaterile standard pentru dimensiunea „sfidare” (elaborată pe baza 

datelor din WVS, 2010-2014) 

Cetăţenii români de etnie maghiară au un nivel al sfidării mai ridicat (p < 0,05) decât 
cetăţenii români de etnie română (d = 0,66) şi decât cetăţenii maghiari din Ungaria 
(d = 0,39). Cetăţenii români de etnie română au un nivel al sfidării mai scăzut decât 
cetăţenii maghiari din Ungaria (p < 0,05 ; d = 0,27). 

Analiza pe care am efectuat-o a arătat consistenţa internă redusă a celor trei itemi care 
formează această dimensiune (Cronbach alpha = 0,32 pentru eşantionul românesc şi 0,37 
pentru cel american). Din acest motiv prezint pe scurt rezultatele comparaţiilor pentru 
fiecare item, chiar dacă unii dintre ei au mai fost sau urmează să fie discutaţi şi în alte 
secţiuni. Comparativ cu cetăţenii americani, românii exprimă semnificativ (p < 0,05) 

mai des răspunsuri care indică dorinţa de a-şi face părinţii mândri (d = 0,12), dar se 
declară mai rar mândri de propria naţionalitate (d = 0,23). După cum se observă, aceste 
diferenţe nu au relevanţă practică/ecologică. Apare o diferenţă şi în ceea ce priveşte 
raportarea la creşterea respectului faţă de autoritate, românii declarând semnificativ mai 
frecvent (p < 0,05) că acesta ar fi un lucru bun, dar diferenţa provine din faptul că 
americanii declară semnificativ mai frecvent (p < 0,05) că acest lucru nu îi interesează, 
şi nu că ar fi un lucru negativ. Rezultatele sunt foarte similare şi în ceea ce priveşte 
comparaţia cu toate celelalte nouă ţări/culturi analizate global. Din nou, românii declară 
semnificativ (p < 0,05) mai frecvent că unul dintre scopurile lor este să-i facă mândri 
pe părinţi, dar cu un efect foarte mic (d = 0,06). O comparaţie similară arată că românii 
se declară semnificativ (p < 0,05) mai rar mândri de propria naţionalitate, dar mărimea 
efectului este în continuare mică (d = 0,03). în ceea ce priveşte perspectiva creşterii 
respectului faţă de autoritate, de data aceasta românii declară semnificativ (p < 0,05) 
mai frecvent că acesta ar fi un lucru bun şi semnificativ mai rar că acest lucru nu îi 
interesează, respectiv că este un lucru rău. 


3.4.3.3. îndoiaia conform World Values Survey (WVS, 2010-2014) 

îndoiala ( disbelief) este considerată aici o axiomă socială deoarece aceasta trebuie să fie 
faţă de ceva anume (vezi WVS, 2010-2014). în ceea ce priveşte îndoiala, comparativ cu 
alte ţări/culturi, România se prezintă cu scoruri semnificativ statistic (p < 0,05) mai mici 
decât China (d = 2,68), Germania (d = 1,06), Japonia (d = 1,73), Rusia (d = 1,01), 
Spania (d = 1,32), SUA (d = 0,40) şi Ucraina (d = 0,54). De asemenea, România are 
scoruri semnificativ statistic (p < 0,05) mai mari decât Polonia (d = 0,18) şi Turcia 
(d = 0,12). Raportat la celelalte nouă ţări/culturi analizate global. România are un scor 
mai scăzut (p < 0,05; d = 0,80) (pentru detalii, vezi figura 3.18). 


Nivelul mediu şi abaterea standard pentru dimensiunea îndoială (WVS, 2010-2014) 

1,10 .-........ ........... 

Figura 3.18. Mediile şi abaterile standard pentru dimensiunea „îndoială” (elaborată pe baza 

datelor din WVS, 2010-2014) 

Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română şi ambele categorii au scoruri mai mici 
decât cetăţenii maghiari din Ungaria (d = 1,18; d = 1,06). 

Consistenţa internă a itemilor care formează această dimensiune este adecvată (Cronbach 
alpha are o valoare de 0,60 pentru eşantionul românesc şi 0,79 pentru cel american). Voi prezenta 
lotuşi analizele detaliate pentru fiecare dintre itemii care o formează, ceea ce îmi permite să 
nuanţez lucrurile. Astfel, în ceea ce priveşte importanţa religiei în viaţă, românii raportează 
această valoare semnificativ mai frecvent (p < 0,05) atât decât americanii (d = 0,35), cât şi 
decât toate celelalte nouă ţări/culturi luate împreună (d = 0,41). în ceea ce priveşte practicarea 
religiei, românii merg semnificativ (p < 0,05) mai rar la biserică decât americanii (d = 
0,16), dar semnificativ (p < 0,05) mai des decât toate celelalte nouă ţări/culturi luate la un 
loc (d = 0,12). După cum se poate observa însă, diferenţele în ceea ce priveşte practicarea 
religiei nu au relevanţă practică/ecologică. în fine, în ceea ce priveşte numărul de persoane 
care se declară religioase, acesta este semnificativ (p < 0,05) mai mare în România, raportat 
atât la SUA (d = 0,35), cât şi la toate celelalte nouă ţări/culturi luate împreună (d = 0,34). 


3.4.3.4 Scepticismul conform World Values Survey (WVS, 2010-2014) 


Scepticismul este considerat aici o axiomă socială deoarece acesta trebuie să fie faţă de 
ceva anume (vezi WVS, 2010-2014). Scepticismul românilor (N = 1.470) este semnificativ 
statistic (p < 0,05) mai mare decât cel din China (d = 0,93), Germania (d = 0,63), 
Japonia (d = 0,66), Turcia (d = 0,72) şi SUA (0,57). Doar Rusia (d = 0,17) şi Ucraina 
(d = 0,36) au scoruri semnificativ statistic (p < 0,05) mai mari decât România. Nu 
există diferenţe semnificative statistic (p > 0,05) între România, Polonia şi Spania. 
Raportat la media celor nouă ţări/culturi analizate global, România are un scor mai crescut 
(p < 0,05; d = 0,32) (pentru detalii, vezi figura 3.19). 



Figura 3.19. Mediile şi abaterile standard pentru dimensiunea „scepticism” (elaborată pe baza 

datelor din WVS, 2010-2014) 

Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română, iar scorurile sunt similare cu cele ale 
cetăţenilor maghiari din Ungaria. 

Consistenţa internă a celor trei itemi care formează această dimensiune este 0,67 
pentru eşantionul românesc şi 0,74 pentru cel american (Cronbach alpha), o consistenţă 
bună, dat fiind numărul redus de itemi. Pentru a nuanţa discuţiile, voi prezenta în 
continuare rezultatele pentru fiecare dintre aceştia. Raportat la cetăţenii americani, românii 
menţionează semnificativ (p < 0,05) mai multă neîncredere în armată (d = 0,37), poliţie 
(d = 0,54) şi justiţie (d = 0,40). Raportat la toate celelalte nouă ţări/culturi analizate 
global, rezultatele sunt foarte similare. Românii raportează semnificativ (p < 0,05) mai 
puţină încredere în armată (d = 0,05), poliţie (d = 0,22) şi justiţie (d = 0,25), dar de 
data aceasta mărimile efectelor au valori care indică lipsa relevanţei practice/ecologice. 


3.4.3.5. Relativismul conform World Values Survey (WVS, 2010-2014) 


Relativismul este considerat aici o axiomă socială deoarece acesta presupune prezenţa a 
cel puţin două entităţi comparabile (vezi WVS, 2010-2014). România are unul dintre cele 
mai scăzute scoruri la relativism dintre ţările/culturile analizate, alături de Turcia (România 
versus Turcia: p > 0,05; p devine semnificativ după inputare la d = 0,07). Astfel, 
România are scoruri semnificativ statistic (p < 0,05) mai mici decât China (d = 0,73), 
Germania (d = 0,41), Polonia (d = 0,43), Rusia (d = 0,99), Spania (d = 0,33), 
Ucraina (d = 0,9) şi SUA (d = 0,39). România are faţă de Japonia scoruri uşor mai mari 
(p < 0,05; d = 0,13). Raportat la media celorlalte nouă ţări/culturi analizate global, 
România are un scor mai scăzut (p < 0,05 ; d = 0,44) (pentru detalii, vezi figura 3.20). 

Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română şi ambele categorii au scoruri mai mici 
decât cetăţenii maghiari din Ungaria (d = 0,56 ; d = 0,79). 

Consistenţa internă a celor trei itemi care formează această dimensiune este 0,75 
pentru eşantionul românesc şi 0,81 pentru cel american, valori adecvate, dat fiind şi 
numărul redus de itemi. Pentru a nuanţa mai mult discuţiile, voi prezenta însă în continuare 
şi rezultatele pentru fiecare dintre aceşti itemi, chiar dacă ele vor fi amintite şi în alte 
secţiuni. Astfel, raportat la SUA, românii consideră în mai mică măsură (p < 0,05) că 
este justificabil să primeşti mită (d = 0,27) sau să eviţi să plăteşti costul unei călătorii 
cu transportul public (d = 0,5). Nu există însă diferenţe semnificative statistic (p > 0,05) 
în ceea ce priveşte justificarea plăţii impozitelor. Raportat la toate cele nouă ţări/culturi 
luate împreună, direcţia dată de comparaţiile statistice este aceeaşi: românii consideră 
mai puţin justificabile (p < 0,05) mita (d = 0,21) şi evitarea costului cu transportul 
public (d = 0,44). Din nou, nu există diferenţe semnificative statistic (p > 0,05) în ceea 
ce priveşte plata impozitelor. Mărimea efectelor indică faptul că diferenţele au relevanţă 
practică/ecologică doar pentru justificarea călătoriei fără bilet. 


3.4.4. Alţi indicatori relevanţi pentru mediul cultural 

3.4.4.1. Indicele Dezvoltării Umane/IDU 
(,Human Development Index/ HDI) 

Indicele Dezvoltării Umane/IDU este o evaluare standard a Organizaţiei Naţiunilor Unite/ 
ONU (http://www.un.org), incluzând o mulţime de componente evaluate (de exemplu, 
bunăstarea - well-being -, speranţa de viaţă, calitatea vieţii etc.), utilizată pentru a distinge 
între ţările/culturile dezvoltate, cele în curs de dezvoltare şi cele subdezvoltate. IDU al 
ţărilor membre ale Organizaţiei Naţiunilor Unite include patru categorii (ONU, 2015): 
(1) nivel foarte înalt, (2) nivel înalt, (3) nivel mediu, (4) nivel scăzut. 

Sub aspectul IDU, România ocupa în 2014 poziţia 54 din 187 de ţări ale lumii, fiind 
în categoria a doua, şi anume de nivel înalt al IDU. 

în ceea ce priveşte speranţa de viaţă. România avea în 2012 (conform Organizaţiei 
Mondiale a Sănătăţii/OMS - http://www.who.int/en/; vezi OMS, 2015) o speranţă de 
viaţă de 74 de ani, 70 pentru bărbaţi (poziţia 107 în lume) şi 78 pentru femei (poziţia 77 
în lume). Din Uniunea Europeană, România are cea mai mică speranţă de viaţă; spre 
exemplu, Franţa are o speranţă de viaţă de 81,5 ani, 78 pentru bărbaţi (poziţia 19 în lume) 
şi 85 pentru femei (poziţia 9 în lume). SUA au o speranţă de viaţă de 79,8 ani, 74 pentru 
bărbaţi (poziţia 32 în lume) şi 82,2 pentru femei (poziţia 35 în lume). Cea mai mare 
speranţă de viaţă o are Japonia, de 84,6 ani, 85 pentru bărbaţi (poziţia 1 în lume) şi 87,3 
pentru femei (poziţia 2 în lume, fiind aici întrecută de Andorra). Dintre vecinii României 
menţionăm : Bulgaria cu 74,5 ani, bărbaţi 71 (poziţia 91 în lume) şi femei 78 (poziţia 77 
în lume); Ucraina cu 68 de ani bărbaţi 66,5 (poziţia 128 în lume) şi femei 69,5 (poziţia 
141 în lume); Serbia cu 74 de ani, bărbaţi 71 (poziţia 91 în lume) şi femei 77 (poziţia 
92 în lume); Moldova cu 71 de ani, bărbaţi 67 (poziţia 124 în lume) şi femei 75 (poziţia 
115 în lume) şi Ungaria cu 75 de ani, bărbaţi 71 (poziţia 91 în lume) şi femei 79 (poziţia 
62 în lume). Aceste rezultate sunt similare celor ale Organizaţiei Naţiunilor Unite (ONU, 
2015), care arată că România are o speranţă de viaţă de 73,16 ani (69,57 la bărbaţi şi 

76,83 la femei), ocupând poziţia 87 din 198 de ţări/culturi analizate. Ţinând cont de faptul 
că şi Global Burden of Disease (vezi Wang et al ., 2012) oferă date similare, putem conchide 
că aceste informaţii sunt stabile şi reflectă realitatea. 

Conform WVS (2010-2014), 52% dintre români consideră că problema cea mai 
importantă a lumii este sărăcia, 17,3% educaţia neechitabilă, 13,7% bolile infecţioase, 
8,7% poluarea mediului şi 7% discriminarea împotriva femeilor/fetelor. Democraţia este 
considerată în România la fel de importantă ca în Germania, Spania şi SUA. De asemenea, 
există o mare încredere în universităţi (61,5 % - încredere vs. 30,1 % - neîncredere), nivel 
comparabil cu SUA (62,6% - încredere vs. 34,7% - neîncredere). 


3.4.4.2. Alte valori, norme şi axiome culturale din World Values Survey 
(WVS, 2010-2014) 


Mândria naţională (how proud of nationality). Aşa cum se poate observa în figura 3.21 
de mai jos, mândria naţională la români este ridicată, dar, pentru primii doi itemi („foarte 
mândru” şi „destul de mândru”), aceasta este comparabilă cu celelalte ţări/culturi analizate. 
Românii îşi exprimă semnificativ (p < 0,05) mai frecvent mândria de nivel ridicat şi 
moderat (iar frecvenţa răspunsurilor care indică un nivel scăzut şi foarte scăzut de mândrie 
este mai mică) decât frecvenţa aşteptată datorită şansei (d = 1,84). în comparaţie însă cu 
cei din SUA, respondenţii din România raportează semnificativ (p < 0,05) mai rar niveluri 
ridicate ale mândriei, însă diferenţa are o relevanţă practică/ecologică redusă (d = 0,23). 
Prin raportare la toate celelalte nouă ţări/culturi luate împreună, românii raportează mai 
rar mândria (semnificativ, p < 0,05), dar diferenţa nu are relevanţă practică/ecologică 
(d = 0,03) şi tinde să nu mai fie semnificativă dacă luăm în considerare datele lipsă. 


Mândria naţională (WVS, 2010-2014) 

Figura 3.21. Frecvenţa răspunsurilor privind mândria legată de apartenenţa la o anumită 
naţionalitate (elaborată pe baza datelor din WVS, 2010-2014) 

Există diferenţe interesante între cetăţenii români de etnie maghiară şi cetăţenii români 
de etnie română („mândrie” vs. „lipsă de mândrie” naţională) - etnicii maghiari: 59,4% 

vs. 31,7%, iar etnicii români: 83,4% vs. 15,6%. Diferenţele de frecvenţe dintre cele 
două etnii sunt semnificative (p < 0,05), dar nu au relevanţă practică/ecologică (d = 
0,19). Cetăţenii maghiari din Ungaria au raportul de 83,8% vs. 14,3%. Frecvenţa 
răspunsurilor în rândul cetăţenilor maghiari din Ungaria care indică mândrie este semnificativ 
(p < 0,05) mai mare decât frecvenţa în cazul cetăţenilor români de etnie maghiară, dar 
diferenţa are o relevanţă practică/ecologică scăzută (d = 0,24). în ceea ce priveşte 
frecvenţa răspunsurilor în rândul cetăţenilor români din România comparativ cu cetăţenii 
maghiari, nu există diferenţe semnificative statistic (p > 0,05). 

Acordul versus dezacordul cu a fi parte din propria comunitate se prezintă astfel - 
China: 82% vs. 4,1%; Germania: 77,9% vs. 21,2%; Japonia: 86,4% vs. 1,9%; 
Polonia: 92,3% vs. 5,5%; România: 81,1% vs. 16%; Rusia: 23,6% vs. 63,2%; 
Spania: 92,6% vs. 2,9% ; Turcia: 90,9% vs. 8% ; Ucraina : 52,4% vs. 47,6% şi SUA: 
85,3% vs. 12,6% (restul de până la 100% este reprezentat de date lipsă sau de lipsa 
răspunsurilor). Prin raportare la distribuţia aşteptată datorită şansei, românii menţionează 
o frecvenţă semnificativ (p < 0,05) mai ridicată a acordului (d = 1,77), dar aceasta 
este semnificativ (p < 0,05) mai mică prin raportare la SUA (d = 0,10; diferenţa nu 
are însă relevanţă practică/ecologică). Prin raportare la toate celelalte nouă ţări/culturi 
analizate global, românii îşi exprimă semnificativ (p < 0,05) mai des acordul, dar 
diferenţa nu are semnificaţie practică/ecologică (d = 0,05). Nu există diferenţe semnificative 
statistic (p > 0,05) între cetăţenii români de etnie maghiară şi cetăţenii români de etnie 
română. 

Acordul versus dezacordul cu a fi parte a propriei naţiuni/ţări se prezintă astfel - 
China: 84,9% vs. 2,1%; Germania: 85,9% vs. 12,5%; Japonia: 90,7% vs. 1,1%; 
Polonia: 97% vs. 2,2% ; România: 84,8% vs. 12,9% ; Rusia: 92% vs. 6% ; Spania: 
88,7% vs. 4,8%; Turcia: 88,6% vs. 9,7%; Ucraina: 86,5% vs. 13,5%; şi SUA: 
93,2% vs. 4,2% (restul de până la 100% este reprezentat de date lipsă sau de lipsa 
răspunsurilor). Raportat la şansă, frecvenţa cu care românii îşi exprimă acordul la acest 
item este semnificativ (p < 0,05) mai mare (d = 2,17). Raportat însă la SUA, frecvenţa 
este semnificativ (p < 0,05) mai mică (d = 0,32). De asemenea, frecvenţa este semnificativ 
(p < 0,05) mai mică faţă de toate cele nouă ţări/culturi analizate global, dar diferenţa 
nu are semnificaţie practică/ecologică (d = 0,16). Există diferenţe interesante între 
cetăţenii români de etnie maghiară şi cetăţenii români de etnie română - etnicii maghiari: 
75,2% vs. 21,9%, iar etnicii români: 85,1% vs. 12,5% (p < 0,05; d = 0,11). 

Acordul versus dezacordul cu imaginea de cetăţean al Uniunii Europene (UE) se 
prezintă astfel - Germania: 55,3% vs. 41,8% ; România: 63,5% vs. 32,7% ; Polonia: 
81,2% vs. 14,4% ; Spania: 82,1% vs. 5,7% ; şi Turcia: 38,7% vs. 57,5% (restul depănă 
la 100% este reprezentat de date lipsă sau de lipsa răspunsurilor). Raportat la frecvenţa 
aşteptată datorită şansei, românii îşi exprimă semnificativ (p < 0,05) mai frecvent acordul 
cu acest item (d = 0,68). în comparaţie cu toate celelalte ţări/culturi membre ale Uniunii 
Europene luate global în analiză, românii raportează semnificativ (p < 0,05) mai puţin 
frecvent acordul cu acest item, dar diferenţa nu are relevanţă practică/ecologică (d = 0,24). 
Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română. 

Acordul versus dezacordul cu imaginea de cetăţean al lumii se prezintă astfel - China : 
55,6% vs. 18,2%; Germania: 60% vs. 36,4%; Japonia: 70,5% vs. 4,7%; Polonia: 

77,7% vs. 17,9%; România: 61,3% vs. 33,7%; Rusia: 46,3% vs. 45%; Spania: 
80,8% vi. 9,4%; Turcia: 86,3% vs. 11,4%; Ucraina: 60,1% v.v. 39,9% şi SUA: 
67,4% vi. 30,2% (restul de până la 100% este reprezentat de date lipsă sau de lipsa 
răspunsurilor). Raportat la şansă, frecvenţa cu care apare acordul exprimat de români 
este semnificativ (p < 0,05) mai mare (d = 0,59). Raportat însă la SUA, frecvenţa este 
semnificativ (p < 0,05) mai mică, dar diferenţa dintre cele două ţări/culturi nu are 
relevanţă practică/ecologică (d = 0,1), la fel cum este cazul diferenţei faţă de celelalte 
nouă ţări/culturi analizate global (d = 0,13). Nu există diferenţe semnificative statistic 
(p > 0,05) între cetăţenii români de etnie maghiară şi cetăţenii români de etnie română. 

Justificări pentru aspecte sociale negative. Să analizăm în continuare o serie de rezultate 
în ceea ce priveşte atitudinea românilor faţă de o serie de aspecte relevante social (acestea 
pot fi puternic influenţate de dezirabilitatea socială): 

• a trişa la plata taxelor (dacă există ocazia): nu există diferenţe semnificative (p > 
0,05) între români şi americani; apar însă unele ţări/culturi care au un scor semnificativ 
statistic (p < 0,05) mai mare sau mai mic decât cel al românilor. Astfel, ruşii (d = 
0,43), ucrainenii (d = 0,26), polonezii (d = 0,14), precum şi chinezii (d = 0,09) au 
scoruri semnificativ mai mari (p < 0,05) decât românii. Cu alte cuvinte, aceste ţări/ 
culturi consideră că este acceptabilă trişarea în ceea ce priveşte plata taxelor într-o 
mai mare măsură decât românii. Cu toate acestea, doar în cazul ruşilor diferenţa are 
o relevanţă practică/ecologică. în schimb, românii au un scor semnificativ statistic 
(p < 0,05) mai mare decât turcii (d = 0,43), japonezii (d = 0,40) şi spaniolii (d = 
0,16). Astfel, românii consideră neplata taxelor justificabilă într-o mai mare măsură 
decât o fac aceste ţări/culturi. Diferenţa are o magnitudine care indică o relevanţă 
practică/ecologică în cazul japonezilor şi al turcilor, dar nu şi în cazul spaniolilor. Nu 
există diferenţe semnificative statistic (p > 0,05) între cetăţenii români de etnie maghiară 
şi cetăţenii români de etnie română. Raportat la toate cele nouă ţări/culturi analizate 
global nu există diferenţe statistice în ceea ce priveşte justificarea plăţii taxelor; 

• a solicita beneficii sociale pe care nu le meriţi: nu există diferenţe majore între 
România şi unele dintre ţările/culturile analizate, cum sunt Germania şi Japonia; există 
însă o serie de popoare ce au un scor semnificativ statistic (p < 0,05) mai mare decât 
cel al românilor. Printre acestea se numără chinezii (d = 0,72), ruşii (d = 0,50), 
ucrainenii (d = 0,36), precum şi polonezii (d = 0,32), americanii (d = 0,17) şi 
spaniolii (d = 0,12). Aceste popoare consideră astfel mai justificabilă solicitarea unor 
beneficii sociale nemeritate din partea statului decât o fac românii. Diferenţa de 
atitudini dintre aceste popoare şi români are însă un impact practic/ecologic doar în 
cazul primelor trei ţări/culturi (China, Rusia şi Ucraina). Există, de asemenea, o ţară/ 
cultură ce are un scor semnificativ statistic (p < 0,05) mai mic decât cel al românilor, 
şi anume Turcia (d = 0,13), care consideră mai puţin acceptabilă solicitarea de 
beneficii nemeritate decât respondenţii din România, însă această diferenţă nu are 
relevanţă practică/ecologică. Nu există diferenţe semnificative statistic (p > 0,05) 
între cetăţenii români etnici maghiari şi cetăţenii români etnici români. Raportat la 
toate cele nouă ţări/culturi analizate global, apar diferenţe statistice semnificative, dar 
relevanţa practică/ecologică (d = 0,24) este redusă în ceea ce priveşte solicitarea 
beneficiilor sociale pe care nu le meriţi; 

• a evita să plăteşti bilet în mijloacele de transport în comun: românii consideră în mică 
măsură acest lucru justificabil, având un scor semnificativ statistic (p < 0,05) mai 
mic decât ruşii (d - 1,04), ucrainenii (d = 0,90), chinezii (d = 0,54), americanii (d = 
0,50) şi polonezii (d = 0,38). Deşi românii au scoruri mai mici decât spaniolii (d = 0,29) 
şi turcii (d = 0,13) şi un scor semnificativ statistic (p < 0,05) mai mare decât japonezii 
(d = 0,16), aceste diferenţe nu au relevanţă practică/ecologică. Nu există diferenţe 
semnificative statistic (p > 0,05) între români şi germani şi nici între cetăţenii români 
etnici maghiari şi cetăţenii români etnici români. Raportat la toate cele nouă ţări/ 
culturi analizate global, apar diferenţe statistice şi practice/ecologice semnificative 
(d = 0,44) în ceea ce priveşte evitarea plăţii biletului în mijloacele de transport în 
comun; 

• a justifica divorţul: românii consideră în mică măsură divorţul justificabil, având un 
scor semnificativ statistic (p < 0,05) mai mic decât spaniolii (d = 1,23), germanii 
(d = 0,79), americanii (d = 0,79), japonezii (d = 0,75), ruşii (d = 0,70) şi ucrainenii 
(d = 0,51). Cu toate că românii au un scor semnificativ mai scăzut decât polonezii 
(d = 0,34) şi mai mare decât turcii (d = 0,25) şi chinezii (d = 0,14), aceste diferenţe 
nu au relevanţă practică/ecologică. Nu există diferenţe semnificative statistic (p > 0,05) 
între cetăţenii români etnici maghiari şi cetăţenii români etnici români. Raportat la toate 
cele nouă ţări/culturi analizate global, apar diferenţe statistice şi practice/ecologice 
semnificative (d = 0,51) în ceea ce priveşte justificarea divorţului; 

• a justifica avortul: în general, românii nu consideră avortul justificabil, având un scor 
semnificativ statistic (p < 0,05) şi cu relevanţă practică, mai mic decât spaniolii (d - 
0,88), japonezii (d = 0,69), americanii (d = 0,65) şi germanii (d = 0,56); scorurile 
românilor sunt mai mici şi decât cele ale ruşilor (d = 0,52), fiind însă comparabile 
cu cele ale polonezilor şi chinezilor (faţă de aceste din urmă popoare, diferenţele de 
scoruri nu ating pragul de semnificaţie statistică). Cu toate că au scoruri semnificativ 
statistic mai mici decât ucrainenii (d = 0,31) şi mai mari decât turcii (d = 0,34), 
aceste diferenţe nu au relevanţă practică/ecologică. Nu există diferenţe semnificative 
statistic (p > 0,05) între cetăţenii români etnici maghiari şi cetăţenii români etnici 
români. Raportat la toate cele nouă ţări/culturi analizate global, apar diferenţe 
statistice şi practice/ecologice semnificative (d = 0,37) în ceea ce priveşte justificarea 
avortului; 

• a-ţi bate copiii: atitudinea românilor este împotriva unei astfel de practici, fiind 
similară cu cea a germanilor, polonezilor şi americanilor (nu există diferenţe semnificative 
statistic sau practice/ecologice). Românii consideră semnificativ (p < 0,05) mai puţin 
justificabil această practică decât se consideră în China (d = 1,06), Ucraina (d = 
0,26) şi Rusia (d = 0,13), dar diferenţele au relevanţă practică/ecologică doar raportat 
la China. în schimb, japonezii (d = 0,12), spaniolii (d = 0,12) şi turcii (d = 0,08) 
consideră semnificativ mai puţin justificabilă o astfel de practică, dar aceste diferenţe 
sunt mici şi fără valenţe practice/ecologice. Nu există diferenţe semnificative statistic 
(p > 0,05) între cetăţenii români etnici maghiari şi cetăţenii români etnici români. 
Raportat la toate cele nouă ţări/culturi incluse în analiză, apar diferenţe statistice 
semnificative (d = 0,13), dar relevanţa practică/ecologică este redusă în ceea ce 
priveşte atitudinea faţă de ideea de a-ţi bate copiii; 

• a-ţi bate soţia: atitudinea românilor este împotriva unei astfel de practici, fiind similară 
cu cea a spaniolilor, polonezilor şi japonezilor (raportat la aceştia, nu există diferenţe 

semnificative statistic). Apar unele diferenţe statistice (p < 0,05) care sugerează că 
românii acceptă mai puţin această practică, prin raportare la ucraineni (d = 0,28), 
germani (d = 0,24), americani (d = 0,13) şi turci (d = 0,10), dar acestea nu au 
relevanţă practică/ecologică. Diferenţe care să aibă o astfel de relevanţă apar doar prin 
raportare la chinezi (d = 0,61) şi ruşi (d = 0,36), care consideră mai justificabilă 
acea practică. Nu există diferenţe semnificative statistic (p > 0,05) între cetăţenii 
români etnici maghiari şi cetăţenii români etnici români. Raportat la toate cele nouă 
ţări/culturi incluse în analiză, apar diferenţe statistice semnificative (d = 0,2), dar 
relevanţa practică/ecologică este redusă în ceea ce priveşte comportamentul bărbatului 
de a-şi bate femeia; 

• a fi violent faţă de alţi oameni: românii nu au o cultură a violenţei faţă de alţi oameni. 
Au scoruri semnificative statistic mai mici decât chinezii (d = 0,67) şi americanii 
(d = 0,46). Scorurile sunt mai mici şi decât ale ruşilor (d = 0,25), ucrainenilor (d = 
0,24), germanilor (d = 0,23) şi japonezilor (d = 0,07), dar la mărimi mici ale 
efectului, neavând importanţă practică/ecologică. Scorurile românilor sunt similare 
aici cu cele ale spaniolilor, polonezilor şi turcilor. Nu există diferenţe semnificative 
statistic (p > 0,05) între cetăţenii români etnici maghiari şi cetăţenii români etnici 
români. Raportat la toate cele nouă ţări/culturi analizate global, apar diferenţe statistice 
semnificative (d = 0,24), dar relavanţa practică/ecologică este redusă în ceea ce 
priveşte violenţa faţă de alţi oameni. 

Tipuri de îngrijorări. Raportul „mult” versus „puţin/deloc” în ceea ce priveşte îngrijorarea 
faţă de pierderea serviciului sau ideea de a nu găsi un serviciu se prezintă astfel - China: 
67,1% vs. 22,5% ; Germania: 32,4% vs. 56% ; Japonia: 75,5% vs. 18,4% ; Polonia: 
43,3% vs. 47,1%; România: 49,5% vs. 39,4%; Rusia: 52,2% vs. 38,8%; Spania: 
64,4% vs. 34,8%; Turcia: 33,4% vs. 16,8%; Ucraina: 64,4% vs. 32,8% şi SUA: 
40,6% vs. 57,6% (restul de până la 100% este reprezentat de date lipsă sau de lipsa 
răspunsurilor). Raportat la distribuţia datorită şansei, românii îşi exprimă semnificativ 
(p < 0,05) mai frecvent îngrijorarea faţă de acest aspect (d = 0,20). Similar, raportat la 
cetăţenii americani, cetăţenii români şi-au exprimat semnificativ (p < 0,05) mai frecvent 
îngrijorarea faţă de a-şi pierde serviciul, deşi relevanţa practică/ecologică a diferenţei 
dintre cele două ţări este redusă (d = 0,28). Faţă de toate cele nouă ţări/culturi analizate 
global, românii raportează semnificativ (p < 0,05) mai rar o îngrijorare crescută faţă de 
pierderea serviciului, dar fără ca această diferenţă să fie semnificativă ecologic (d = 
0,04). Cetăţenii români de etnie română au un raport de 50,1% vs. 38,5%, iar cetăţenii 
români de etnie maghiară au un raport de 37,9% vs. 59,6%. Frecvenţa răspunsurilor 
diferă semnificativ (p < 0,05) între cele două etnii, dar această diferenţă nu are relevanţă 
practică/ecologică (d = 0,14). 

Raportul „mult” versus „puţin/deloc” în ceea ce priveşte îngrijorarea faţă de ideea de 
a nu putea să-i oferi copilului o bună educaţie se prezintă astfel - China: 73,3% vs. 
14,2%; Germania: 31,1% vs. 50,9%; Japonia: 60,1% vs. 24,9%; Polonia: 40,8% 
vs. 45,4%; România: 49,1% vs. 40,6%; Rusia: 54,7% vs. 34%; Spania: 51,3% vs. 
42,7%; Thrcia: 50,2% vs. 16,2%; Ucraina: 63,9% vs. 30,9% şi SUA: 35,1% vs. 
62,5% 1restul de până la 100% este reprezentat de date lipsă sau de lipsa răspunsurilor). 
Raportat la o distribuţie a şansei, românii exprimă semnificativ (p < 0,05) mai frecvent 
niveluri ridicate de îngrijorare (d = 0,16). Frecvenţa nivelurilor mai ridicate ale îngrijorării 

este semnificativ (p < 0,05) mai mare în România, raportat la SUA (d = 0,38). Românii 
menţionează semnificativ (p < 0,05) mai rar această îngrijorare faţă de toate celelalte nouă 
ţări/culturi analizate global, dar diferenţa nu prezintă relevanţă ecologică (d = 0,05). Cetăţenii 
români de etnie română au un raport de 49,6 % vs. 40%, iar cetăţenii români de etnie maghiară 
au un raport de 34,3% vs. 54,2% ; diferenţa în frecvenţele răspunsurilor este semnificativă 
statistic (p < 0,05), dar are o relevanţă practică/ecologică redusă (d = 0,13). 

Raportul „mult” versus „puţin/deloc” în ceea ce priveşte îngrijorarea faţă de un posibil 
război care să implice ţara se prezintă astfel - China: 45,4% vs. 40,7% ; Germania: 
25% vs. 72,7% ; Japonia: 84,1% vs. 11,6%; Polonia: 45,4% vs. 50,9%; România: 
59,9% vs. 35,7%; Rusia: 66,8% vs. 29,7%; Spania: 49,1% vs. 49,4%; Turcia: 
65,7% vs. 32,2%; Ucraina: 66,9% vs. 28,7% şi SUA: 52,1% vs. 46,3% (restul de 
până la 100% este reprezentat de date lipsă sau de lipsa răspunsurilor). Raportat la o 
distribuţie a şansei, frecvenţa cu care apar niveluri mai ridicate de îngrijorare este 
semnificativ (p < 0,05) mai mare pentru români (d = 0,55). Raportat la americani, 
frecvenţa nivelurilor mai ridicate ale îngrijorării este semnificativ (p < 0,05) mai mare 
pentru români, dar diferenţa dintre cele două ţări/culturi nu are relevanţă practică/ 
ecologică (d = 0,19), la fel cum este şi cazul diferenţei faţă de toate celelalte nouă ţări/ 
culturi analizate global (d = 0,06). Cetăţenii români de etnie română au un raport de 
60,1% vs. 35,3%, iar cetăţenii români de etnie maghiară au un raport de 53,9% vs. 
46,1%. Nu există diferenţe semnificative între cele două etnii. 

Factori importanţi în viaţă : 

• importanţa versus neimportanţa familiei apare astfel - China: 98,5% vs. 0,6%; 
Germania: 95,5% vs. 4,2% ; Japonia: 97,6% vs. 0,8% ; Polonia: 98,5% vs. 0,6% ; 
România: 98,6% vs. 1,3%; Rusia: 97,7% vs. 1,8%; Spania: 99,5% vs. 0,4%; 
Turcia: 99,7% vs. 0,2%; Ucraina: 98,6% vs. 1,4% şi SUA: 98,2% vs. 1,4% 
(restul de până la 100% este reprezentat de date lipsă sau de lipsa răspunsurilor). 
Raportat la distribuţia datorată şansei, românii exprimă semnificativ (p < 0,05) mai 
frecvent răspunsuri care indică importanţa familiei (d = 8,65). Nu există diferenţe 
semnificative (p > 0,05) în frecvenţa răspunsurilor între România şi SUA şi nici între 
România şi toate celelalte nouă ţări/culturi analizate global. Nu există diferenţe 
semnificative statistic (p > 0,05) între cetăţenii români de etnie maghiară (100% vs. 
0%) şi cetăţenii români de etnie română (98,5% vs. 1,3%). Scorurile cetăţenilor 
maghiari din Ungaria (96,6% vs. 3,4%) diferă semnificativ (p < 0,05) de cele ale 
cetăţenilor români de etnie română, dar această diferenţă nu are relevanţă practică/ 
ecologică (d = 0,14). Frecvenţele raportate de cetăţenii maghiari din Ungaria nu diferă 
semnificativ statistic (p > 0,05) de cele ale cetăţenilor români de etnie maghiară. 
Scorurile foarte mari la acest indicator, în toate ţările/culturile analizate, sunt congruente 
cu ipoteza psihologiei evoluţioniste vizând rolul familiei în protejarea şi transmiterea 
zestrei genetice comune (vezi şi David et al. , 2007); 

• importanţa versus neimportanţa prieteniei apare astfel - China: 91 % vs. 7,1%; 
Germania: 93,5% vs. 6,4% ; Japonia: 92% vs. 5,8% ; Polonia: 93,5% vs. 6,2% ; 
România: 74,6% vs. 25,2% ; Rusia: 80,4% vs. 18,7% ; Spania: 95,2% vs. 3,6%; 
Turcia: 96,9% vs. 2,7%; Ucraina: 85,6% vs. 14,3% şi SUA: 93,3% vs. 5,9% 
(restul de până la 100% este reprezentat de date lipsă sau de lipsa răspunsurilor). 
Comparând cu şansa, frecvenţa românilor care raportează prietenia ca fiind importantă 

este semnificativ (p < 0,05) mai mare (d = 1,11). în comparaţie însă cu frecvenţa 
răspunsurilor date de americani, românii raportează semnificativ (p < 0,05) mai rar 
prietenia ca fiind importantă, iar diferenţa are relevanţă practică/ecologică (d = 0,57). 
De asemenea, prietenia este considerată semnificativ (p < 0,05) mai rar importantă 
de către români în comparaţie cu celelalte nouă ţări/culturi analizate global (d = 0,36). 
Există diferenţe interesante între cetăţenii români de etnie maghiară şi cetăţenii români 
de etnie română - etnicii maghiari: 85% vs. 14,9%, iar etnicii români: 74,1% v.v. 
25,7%. Maghiarii din Ungaria au un raport de: 80,7% vs. 19,2%, semnificativ 
(p < 0,05) mai mare decât cel al cetăţenilor români de etnie română (d = 0,15; 
diferenţa raporturilor nu are însă relevanţă practică/ecologică), dar nu şi decât al 
cetăţenilor români de etnie maghiară (p > 0,05); 

• importanţa versus neimportanta muncii în viaţă se prezintă astfel - China : 79,6% vs. 
16%; Germania: 79,9% vs. 16,9%; Japonia: 84,2% vs. 10,3%; Polonia: 89,2% 
vs. 7,8%; România: 90,2% vs. 9,2%; Rusia: 74,3% vs. 19,1%; Spania: 84,7% 
vs. 14,1%; Turcia: 81,3% vs. 17,6%; Ucraina: 78,8% vs. 21,2% şi SUA: 79,9% 
vs. 19,5% (restul de până la 100% este reprezentat de date lipsă sau de lipsa răspunsurilor). 
Raportat la şansă, frecvenţa răspunsurilor care indică importanţa muncii este semnificativ 
(p < 0,05) mai ridicată în cazul românilor (d = 2,74). Similar, românii au raportat 
(p < 0,05) mai frecvent importanţa muncii decât cetăţenii americani (d = 0,28). Faţă 
de respondenţii din celelalte nouă ţări/culturi analizate global, românii au raportat 
semnificativ (p < 0,05) mai frecvent importanţa muncii, dar diferenţa nu are semnificaţie 
practică/ecologică (d = 0,12). Nu există diferenţe semnificative statistic (p > 0,05) 
între cetăţenii români de etnie maghiară şi cetăţenii români de etnie română. Maghiarii 
din Ungaria au un raport de 86,3% vs. 13,2%. Procentul de cetăţeni maghiari din 
Ungaria care au raportat niveluri mai mari de importanţă ale muncii este semnificativ 
(p < 0,05) mai mic decât cel al cetăţenilor români de etnie română (dar nu şi decât 
cel al cetăţenilor români de etnie maghiară); diferenţa nu are însă relevanţă practică/ 
ecologică (d = 0,12); 

• importanţa versus neimportanta timpului liber se prezintă astfel - China: 69,8% vs. 
26,1%; Germania: 87,4% vs. 12,4%; Japonia: 88,4% vs. 8,8%; Polonia: 85,5% 
vs. 12,8%; România: 78,5% vs. 21%; Rusia: 74,6% vs. 23,6%; Spania: 91,1% 
vs. 7,9% ; Turcia: 85,1% vs. 13,8% ; Ucraina: 80,5% vs. 19,4% şi SUA: 90,5% 
vs. 8,9% (restul de până la 100% este reprezentat de date lipsă sau de lipsa răspunsurilor). 
Frecvenţa românilor care raportează importanţa timpului liber este semnificativ (p < 
0,05) mai mare faţă de cea aşteptată datorită şansei (d = 1,41). Aceeaşi frecvenţă este 
însă semnificativ (p < 0,05) mai mică decât cea raportată de americani (d = 0,35). 
In mod similar, importanţa timpului liber este mai rar afirmată de români comparativ 
cu celelalte nouă ţări/culturi analizate global (p < 0,05), dar diferenţa are o valoare 
practică/ecologică relativ redusă (d = 0,10). Nu există diferenţe semnificative statistic 
(p > 0,05) între cetăţenii români de etnie maghiară şi cetăţenii români de etnie română. 
Maghiarii din Ungaria au un raport de 82,7% vs. 17,1 %, care este semnificativ (p < 
0,05) mai mare atât decât cel al cetăţenilor români de etnie română (d = 0.09), cât 
şi decât al cetăţenilor români de etnie maghiară (d = 0,12). 

Cum se informează românii ? Românii se informează prin intermediul televiziunii 

(TV), internetului şi discuţiilor cu prietenii, având patternuri similare ţărilor/culturilor 



FUNDAMENTE DESPRE ROMÂNI ŞI ROMÂNIA 


155 


vestice. într-o lume globalizată şi ţările/culturile estice au însă patternuri similare (Spania 
nu are scoruri în această analiză, între cele nouă ţări/culturi analizate). 

în ceea ce priveşte televiziunea, 82,1% dintre români se informează zilnic. Alte ţări/culturi 
se prezintă astfel: japonezii - 93,6% ; polonezii - 83,8% ; turcii - 83,8% ; ruşii - 82,9% ; 
ucrainenii - 79,6% ; germanii - 75,9% ; chinezii - 68% ; şi americanii - 58,1%. 
Comparând cu o distribuţie datorată şansei numărul românilor care se informează prin 
intermediul televiziunii o dată pe săptămână sau mai des, respectiv al celor ce se 
informează prin intermediul televiziunii o dată pe lună sau mai rar, frecvenţa celor care 
se informează mai des prin acest mijloc este semnificativ (p < 0,05) mai mare (d = 2,98). 
De asemenea, frecvenţa românilor care se informează mai des prin intermediul televiziunii 
este semnificativ (p < 0,05) mai mare decât cea a americanilor (d = 0,35), dar nu există 
diferenţe semnificative (p > 0,05) faţă de celelalte opt ţări/culturi analizate global. Nu 
există diferenţe semnificative statistic (p > 0,05) între cetăţenii români de etnie maghiară 
şi cetăţenii români de etnie română. 

Intemetul este accesat zilnic ca sursă de ştiri de 31,5% dintre români. Alte ţări/culturi se 
prezintă astfel: germanii - 52,8% ; americanii - 50,1% ; polonezii - 40,7% ; japonezii - 
34,8%; ruşii - 31% ; turcii-26%; ucrainenii - 24,6% ; şi chinezii - 17,7%. Comparând 
cu distribuţia şansei frecvenţa românilor care se informează pe internet o dată pe săptămână 
sau mai des, respectiv a celor ce se informează prin intermediul televiziunii o dată pe 
lună sau mai rar, frecvenţa celor care se informează mai des prin acest mijloc este 
semnificativ (p < 0,05) mai mică (d = 0,53). De asemenea, frecvenţa de utilizare a 
internetului ca sursă de ştiri în rândul românilor este semnificativ (p < 0,05) mai mică 
(d = 0,67) decât în rândul americanilor. Faţă de toate celelalte opt ţări/culturi analizate 
global, românii raportează o frecvenţă semnificativ (p < 0,05) mai redusă a utilizării 
internetului în scop de informare, dar diferenţa nu este semnificativă din punct de vedere 
ecologic (d = 0,13). Cetăţenii români de etnie maghiară folosesc zilnic mai puţin internetul 
în comparaţie cu cetăţenii români de etnie română (18,4% vs. 31,9%); analizând frecvenţele 
după aceleaşi categorii ca mai sus, diferenţele nu sunt semnificative statistic (p > 0,05). 

în fine, discuţiile zilnice cu prietenii sunt altă sursă de informare pentru români (59%), 
ucraineni (63,4%), germani (62,3%), ruşi (56,7%), americani (41,7%), japonezi (41,1%), 
polonezi (41,1%) şi turci (40%); pentru chinezi, proporţia este de doar 24,2%. Raportat 
la distribuţia şansei, frecvenţa românilor care raportează că folosesc ca sursă de informare 
discuţiile cu prietenii şi colegii mai des de o dată pe săptămână este semnificativ (p < 
0,05) mai mare decât frecvenţa acelora ce raportează că se informează în acest mod o 
dată pe lună sau mai rar (d = 1,23). Nu există diferenţe (p > 0,05) în frecvenţele 
răspunsurilor pe categoriile menţionate mai sus între România şi SUA şi nici între România 
şi celelalte opt ţări/culturi analizate global. Nu există diferenţe semnificative statistic 
(p > 0,05) între cetăţenii români de etnie maghiară şi cetăţenii români de etnie română 
pe aceleaşi categorii de răspunsuri. 

Ce aşteaptă românii: 

• în legătură cu scopurile ţării : 67,8% dintre români aşteaptă (pe primul loc) de la 
conducerea ţării să existe un nivel ridicat de creştere economică. La cetăţenii români 
de etnie maghiară această aşteptare este mai mare (83,7%) decât la cetăţenii români 
de etnie română (67,2%), deşi diferenţa nu atinge pragul de semnificaţie (p > 0,05). 

Această aşteptare este pe primul loc şi în cazul Chinei (47,2%), Germaniei (47,6%), 
Japoniei (56,2%), Poloniei (54%), Rusiei (68,4%), Spaniei (70,6%), Turciei (63,5%), 
Ucrainei (77,8%) şi Statelor Unite (67,8%). 14,8% dintre români aleg pe primul loc 
ca oamenii să fie ascultaţi de lideri (la serviciu) şi de autorităţile locale, iar 9,7 % aleg 
nevoia de a face oraşele şi ţara mai frumoase. în alte ţări, precum China (22,8%) şi 
Turcia (20,8%), oamenii aleg pe primul loc şi apărarea naţională, procente mari la 
acest indicator în comparaţie cu România (5,9%), Polonia (5,2%), Japonia (6,8%), 
Rusia (9,8%) şi SUA (12,9%). Comparând România şi SUA, apar unele diferenţe 
statistice (p < 0,05) în ceea ce priveşte apărarea naţională (mai frecventă în SUA), 
respectiv nevoia de a face oraşele şi ţara mai frumoasă (care apare mai frecvent în 
România). Comparând cu toate celelalte nouă ţări/culturi luate împreună, românii 
raportează semnificativ (p < 0,05) mai frecvent nevoia dezvoltării economice şi cea 
de a face ţara şi oraşele mai frumoase, în timp ce raportul este invers (semnificativ, 
p < 0,05) pentru nevoia de a fi ascultaţi de lideri, respectiv siguranţa naţională. 

• în legătură cu scopurile personale : 34,4% dintre români aleg pe primul loc, în ceea 
ce priveşte ţintele personale, să existe linişte/ordine în ţară. Această aşteptare este pe 
primul loc şi în cazul Japoniei (42,5%), Rusiei (45,2%), Turciei (42,4%) şi Ucrainei 
(42,7%). Tot în ceea ce priveşte ţintele personale, 31,4% dintre români mai aleg pe 
primul loc lupta împotriva creşterii preţurilor, iar 21,3% implicarea oamenilor în 
deciziile guvernamentale. Nu există diferenţe semnificative statistic (p > 0,05) între 
cetăţenii români de etnie maghiară şi cetăţenii români de etnie română. Comparând 
România şi SUA, apar unele diferenţe statistice (p < 0,05) în ceea ce priveşte 
menţinerea ordinii (mai frecventă în România), respectiv o mai mare implicare în 
deciziile guvernului şi promovarea dreptului la libera exprimare (mai frecvente în 
SUA). Raportat la toate cele nouă ţări/culturi analizate global, românii raportează 
semnificativ (p < 0,05) mai frecvent apărarea dreptului de exprimare şi mai puţin 
frecvent lupta cu creşterea preţurilor. 

• cele mai importante scopuri în general : 57,6% dintre români au ales drept cea mai 
importantă ţintă stabilitatea economică, 17,4% lupta împotriva criminalităţii, 14,7% 
o societate mai personală/umană, iar 8,8% o societate în care ideile contează mai mult 
ca banii. Nu există diferenţe semnificative statistic (p > 0,05) între cetăţenii români 
de etnie maghiară şi cetăţenii români de etnie română. Ţinta legată de stabilitate 
economică domină şi în China (53,3%), Germania (49,5%), Rusia (63,3%), Japonia 
(59,4%), Polonia (57,8%), Spania (63,9%), Turcia (56,5%), Ucraina (75,8%) şi SUA 
(74,4%). Românii cred că dezvoltarea tehnologiei este un lucru foarte bun (71 %), în 
timp ce americanii (48,9%) şi germanii (59,1%) sunt uşor mai rezervaţi. Comparând 
România şi SUA, apar unele diferenţe statistice (p < 0,05) în ceea ce priveşte 
stabilitatea economică (menţionată mai frecvent de americani) şi celelalte opţiuni de 
răspuns, o societate mai umană, o societate în care ideile să conteze mai mult decât 
banii şi lupta împotriva criminalităţii (care apar mai frecvent în România). Comparând 
cu toate celelalte nouă ţări/culturi luate împreună, românii raportează semnificativ 
(p < 0,05) mai frecvent lupta împotriva criminalităţii, dar semnificativ mai rar 
stabilitatea economică. 

• cele mai importante probleme ale lumii : 52% dintre români consideră că problema 
cea mai importantă a lumii este sărăcia, 17,3% educaţia neechitabilă, 13,7% bolile 
infecţioase, 8,7% poluarea mediului şi 7% discriminarea împotriva femeilor/fetelor. 
Comparând cetăţenii români de etnie română cu cetăţenii maghiari de etnie maghiară, 

apare o frecventă mai mare şi semnificativă statistic (p < 0,05) la cetăţenii români 
de etnie maghiară, care văd poluarea ca o problemă (17,9% vs. 8,3%), şi o tendinţă 
la cetăţenii români de etnie română de a vedea inechitatea în educaţie ca o problemă 
mai importantă (17,6% vs. 9,2%), deşi aceasta din urmă nu atinge pragul de semnificaţie 
(p > 0,05). De asemenea, raportat la SUA, sunt mai frecvenţi respondenţii români 
care consideră că discriminarea femeilor este o problemă (p < 0,05). Raportat la 
toate celelalte nouă ţări/culturi luate împreună, românii raportează semnificativ (p < 
0,05) mai frecvent ca fiind cea mai importantă problemă discriminarea femeilor, bolile 
infecţioase şi educaţia inechitabilă, în timp ce raportul este invers în ceea ce priveşte 
sărăcia şi poluarea mediului. Sărăcia este văzută ca o problemă majoră şi de chinezi 
(42,5%), germani (55,8%), ruşi (55,7%), spanioli (71,6%), turci (51,6%), ucraineni 
(63,4%), polonezi (76,5%) şi americani (53,1 %), fiind a doua problemă ca importanţă 
din perspectiva japonezilor (36,6%). Democraţia este considerată în România la fel 
de importantă ca în SUA, Germania, Polonia şi Spania, fiind semnificativ statistic 
(p < 0,05) mai importantă pentru români decât pentru japonezi (d = 0,14). De asemenea, 
există o mare încredere în universităţi (61,5% - încredere vs. 30,1% - neîncredere), 
nivel comparabil cu SUA (62,6% - încredere vs. 34,7% - neîncredere). 

• alte aspecte relevante : românii sunt mai puţin implicaţi în organizaţii profesionale 
(94,4% nu sunt membri; 2,3% sunt membri activi), iar acest raport este semnificativ 
(p < 0,05) în comparaţie cu şansa (d = 4,08). Frecvenţa celor din România care sunt 
implicaţi în asociaţii profesionale este semnificativ (p < 0,05) mai mică decât în SUA 
(71,4% nu sunt membri; 12,2% sunt membri activi; d = 0,58). Raportat la cele 
nouă ţări/culturi analizate global, românii sunt în continuare semnificativ (p < 0,05) 
mai puţin implicaţi, dar diferenţa nu are relevanţă practică sau ecologică (d = 0,05). 
Nu există diferenţe semnificative statistic (p > 0,05) între cetăţenii români de etnie 
maghiară şi cetăţenii români de etnie română. 


3.4.5. Sinteza profilului cultural al românilor 

Prezint în continuare o sinteză a profilului cultural al românilor, ca un cadru general în care, 
în anumite segmente (vezi mai jos), se pot preciza nuanţe pentru cetăţenii români de etnie 
maghiară, de exemplu, pentru sfidare, hedonism şi stimulare, fără însă ca aceste nuanţe să 
constituie un profil cultural complet distinct sau incompatibil cu cel global (vezi şi David, 
2015b). Includ în această sinteză şi rezultatele analizelor generale (geografîe/limbă/demografie/ 
istorie) şi ale mediului biologic/genetic şi ecologic, deoarece sunt interrelaţionate. 

O analiză CURS din 2005 (apud Glăveanu, 2007b) le atribuia românilor următoarele 
atitudini majore : dorinţa de îmbogăţire rapidă, chiar încălcând legea, resemnarea, setea 
de dreptate, forţa de a supravieţui şi de a reuşi prin propriile puteri. De asemenea, 24% 
considerau că termenul care descrie cel mai bine ţara este sărăcie , iar 24% considerau 
că termenul care descrie cel mai bine poporul este amărăciune. Cum ne prezentăm astăzi ? 

Aşa cum s-a văzut în analiza prezentată mai sus, valorile românilor au fost identificate 
prin raportare la standarde internaţionale (comparaţii interculturale pe scară largă - vezi 
modelele lui Hofstede, Schwartz, Inglehart şi Welzel) şi/sau la ţări/culturi relevante (de 
exemplu, cele nouă ţări/culturi analizate şi SUA). Acestea fiind spuse, sunt conştient de 
faptul că atribute diferite au fost analizate folosind standarde de referinţă diferite; acesta 
este motivul pentru care nu le voi analiza comparativ între ele. Tabelul 3.12 are doar rolul 

de a organiza atributele utilizate pentru descrierea mediului cultural românesc, într-un 
cadru pragmatic, orientativ, ateoretic şi de convenienţă, nu în unul subordonat unei teorii 
sau unor standarde unitare. Vom vedea însă că folosind ca axă constantă comparaţia cu 
SUA şi utilizând atribute măsurate relativ prin raportare la standarde stabilite pe baza 
unui număr mare de ţări/culturi analizate, atributele rezultate se îmbină armonios, se 
asociază şi logico-conceptual, încurajând astfel elaborarea în viitor a unui cadru teoretic-con- 
ceptual unitar. 

Tabelul 3.12 prezintă o sinteză complexă a atributelor culturale ale românilor, în baza 
analizelor făcute în secţiunile anterioare. Clasificarea fiecărui atribut s-a realizat ţinând 
cont de o serie de criterii diferite, indicate în tabelul 3.12, în funcţie de formatul disponibil 
al datelor. 

Astfel, prima raportare s-a făcut la un eşantion de ţări/culturi. Un nivel crescut al 
unui atribut psihologic al românilor înseamnă că: (1) acesta este semnificativ statistic, 
cu o mărime a efectului în favoarea românilor de minimum 0,35 în comparaţie cu scorul 
global al ţării or/culturilor analizate, (2) se află ca valoare în primele 25% dintre ţările/ 
culturile analizate şi/sau (3) are un scor (cut-offpoints) cu valoarea în primele 25 % dintre 
valorile scalei utilizate (de exemplu, pe o scală de la 0 la 100 se află peste 75). Un nivel 
scăzut al unui atribut psihologic al românilor înseamnă că: (1) acesta este semnificativ 
statistic, cu o mărime a efectului în defavoarea românilor de minimum 0,35, în comparaţie 
cu scorul global al ţărilor/culturilor analizate (2) se află ca valoare în ultimele 25% dintre 
ţările/culturile analizate sau (3) are un scor cu valoarea în ultimele 25% valori ale scalei 
utilizate (de exemplu, pe o scală de la 0 la 100 se află sub 25). Un nivel mediu al unui 
atribut psihologic al românilor înseamnă că: (1) acesta nu este semnificativ statistic 
(p > 0,05) sau, dacă este semnificativ statistic, are o mărime a efectului care nu atinge 
valoarea în modul de 0,35, în comparaţie cu scorul global al ţărilor/culturilor analizate, 
(2) se află ca valoare între primele 25 % şi ultimele 25 % dintre ţările/culturile analizate 
şi/sau (3) are un scor cu valoarea între primele şi ultimele 25 % valori ale scalei utilizate 
(de exemplu, pe o scală de la 0 la 100 se află între 25 şi 75). 

întâi am utilizat ca indicator mărimea efectului (d - criteriul 1 de mai sus); dacă 
nu s-a putut calcula d, am utilizat sistemul de cuartile (Q : 25%, 50%, 75% - criteriul 
2 de mai sus), iar dacă acestea nu se puteau calcula, am utilizat raportarea la valorile 
scalei (S - criteriul 3 de mai sus). Aşa cum am spus, ţinând cont de faptul că majoritatea 
instrumentelor psihologice adaptate în România şi analizate în capitolul 4 provin din 
SUA, am avut raportarea şi la SUA, unde am folosit aceleaşi criterii ca mai sus, la care 
s-a adăugat uneori, acolo unde nu am reuşit să utilizăm (sau nu s-au potrivit) cele trei 
criterii menţionate mai sus, şi criteriul frecvenţei (F) de 10% (vezi notele de la tabelul 
3.12; vezi şi discuţia introductivă din 3.4 pentru alegerea procentului de 10%). 

Gruparea şi evaluarea atributelor culturale din tabelul 3.12 au fost făcute de mine 
împreună cu un coanalist (I.C.), prin analiza rezultatelor prezentate în secţiunile 3.4.1- 
3.4.4. La prima clasificare, indicele de concordanţă între evaluatori a fost de 0,90. După 
analiza, discutarea şi clarificarea diferenţelor, indicele de concordanţă a ajuns la 100% 
(acceptând nuanţările definite prin + + ). 

Aşa cum se observă în tabelul 3.12, constructe din modele diferite, asociabile însă 
logic şi conceptual (de exemplu, hedonism scăzut - stil represiv; concentrare mare a 
puterii - puterea ca valoare căutată; heterodeterminare mare - autonomie medie/scăzută - 

religiozitate mare; relativism scăzut - îndoială scăzută - religiozitate mare; încredere 
scăzută în oameni - altruism mediu/scăzut etc.), îşi găsesc suport şi în cazul mediului 
cultural românesc, ceea ce încurajează în viitor, aşa cum am spus, elaborarea unui cadru 
teoretic-conceptual unitar. 


Tabelul 3.12. Sinteză a atributelor culturale ale românilor 


Valori/Norme/Axiome 

socioculturale 

Nivel crescut 

Nivel mediu 

Nivel scăzut 

Colectivism (vs. 
individualism; raportat la 
un număr mare de ţări/ 
culturi ale lumii - S) 


+ (SUA reprezintă o cultură 

individualistă/autonomă de 
nivel crescut) 


Feminitate (vs. 
masculinitate; raportată la 
un număr mare de ţări/ 
culturi ale lumii - S) 



+ (SUA 
reprezintă o 
cultură 

masculină, la un 
nivel scăzut/ 
mediu) 

Concentrarea puterii (vs. 
distribuirea puterii; 
raportată la un număr mare 
de ţări/culturi ale lumii - S) 

+ (SUA 
reprezintă o 
cultură cu 
distribuire a 
puterii, dar la 
nivel scăzut) 



Evitarea incertitudinii/Stil 
defensiv (vs. angajarea 
incertitudinii; raportat la un 
număr mare de ţări/culturi 
ale lumii - S) 

+ (SUA 
reprezintă o 
cultură 

neevitativă, dar 
la un nivel 
scăzut) 



Orientarea pe termen lung/ 
Pragmatism (vs. orientarea 
pe termen scurt; raportat la 
un număr mare de ţări / 
culturi ale lumii - S) 



+ (SUA 
reprezintă o 
cultură orientată 
pe termen scurt, 
la nivel mediu) 

Stil represiv (vs. stil 
indulgent - raportat la un 
număr mare de ţări/culturi 
ale lumii - S) 


+ (SUA reprezintă o cultură 
indulgentă, la nivel mediu) 


Universalism (raportat la 25 
de ţări/culturi europene - Q) 



+ (similar cu 
SUA, prin d) 

Benevolenţă (raportată la 25 
de ţări/culturi europene - Q) 



+ (comparaţia 
cu SUA nu este 
accesibilă) 

Tradiţie (raportată la 25 de 
ţări/culturi europene - Q) 


+ (mai crescut ca SUA, 
prin d) 


Conformism (raportat la 25 
de ţări/culturi europene - Q) 

4- (mai mare ca 
SUA, prin d) 

Securitate (raportată la 25 
de ţări/culturi europene - Q) 


+ (similar cu SUA 
prin d) 


Putere (raportată la 25 de 
ţări/culturi europene) 

+ (similar cu 
SUA, prin d) 



Realizare (raportată la 25 de 
ţări/culturi europene - Q) 

+ (mai crescut 
ca SUA, prin d) 



Hedonism (raportat la 25 de 
ţări/culturi europene - Q) 



4- (similar cu 
SUA, prin d; 
mai crescut la 
etnicii maghiari 
din România, 
prin d) 

Stimulare (raportată la 25 de 
ţări/culturi europene - Q) 



4- (similar cu 
SUA, prin d; 
mai crescut la 
etnicii maghiari 
din România) 

Autodeterminare (raportată 
la 25 de ţări/culturi 
europene - Q) 



4- (similar cu 
SUA, prin d) 

Valori de supravieţuire (vs. 
valori de autoexpresie 
raportate la un număr mare 
de ţări/culturi ale lumii - S) 

+ (SUA 
reprezintă o 
cultură opusă, 
focalizată pe 
autoexpresie) 



Valori tradiţionale (vs. valori 
seculare-raţionale raportate 
la un număr mare de ţări/ 
culturi ale lumii - S) 



+ (similară cu 
SUA, dar cu 
valori 

tradiţionale mai 
scăzute ca 
acestea) 

Valori emancipative 
(autonomie, egalitate, 
alegere liberă, vocea 
ascultată; raportate la nouă 
ţări/culturi analizate - d) 


4- (mai scăzut ca SUA) 


Religiozitate (raportată la 
nouă ţări/culturi analizate; 
religiozitatea persoanei şi 
importanţa religiei - d) 

+ (mai crescut 
ca SUA) 



Aspiraţii (raportate la 

SUA - d) 

+ (similare cu 
SUA) 


+ (încrederea în 
realizarea lor) 

Altruism (raportat la 52 de 
ţări/culturi analizate şi la 

23 de ţări/culturi analizate 
prin prisma capitalei - Q) 


+ (similar cu SUA, dar mai 
crescut ca SUA dacă se 
analizează doar capitala) 


Ritmul vieţii (raportat la 31 
de ţări/culturi analizate - Q) 



4- (mai scăzut 
ca SUA) 

încredere în oameni 
(raportată la nouă ţări/ 
culturi analizate - d) 



+ (mai scăzută 
ca SUA; mai 
mare la etnicii 
maghiari din 
România) 

Pragmatism ( vs. spirit 
civic ; raportat la 55 de ţări/ 
culturi analizate - S ) 


+ pragmatism 
(SUA sunt caracterizate de 
spirit civic, dar de nivel 
scăzut) 


Heterodeterminare (v,v. 
autodeterminare raportată 
la 55 de ţări/culturi 
analizate - S) 


+ heterodeterminare 
(SUA sunt caracterizate de 
autodeterminare, dar de 
nivel scăzut) 


Autocomparaţie (raportată la 
42 de ţări; culturi analizate - 
S/d) 

+ (mai crescut 
ca SUA) 


W/M 

Heterocomparaţie (raportată 
la 42 de ţări/culturi 
analizate - S/d) 

+ (mai crescut 
ca SUA) 



Valorile inoculate copiilor 
(raportate la nouă ţări/ 
culturi analizate - d) 

+ Religiozitate 
(similar cu 

SUA) 

+ Responsabilitate (similar 
cu SUA) 

Toleranţă (similar cu SUA) 
Imaginaţie/Creativitate 
(similar cu SUA) 

Venituri şi bunuri (similar 
cu SUA) 

Determinare/Perseverenţă 
(similar cu SUA) 

Altruism (mai scăzut ca SUA) 
Ascultare/Obedienţă 
(mai scăzut decât SUA) 
Autoexpresie (similar cu 

SUA) 

Independenţă (similar cu 
SUA) 

Efort în muncă (similar cu 
americanii) 


Imaginea seniorilor 
(raportată la nouă ţări/ 
culturi analizate - d) 


+ Presiune pe societate 
(similar cu SUA) 

Prea multă putere politică 
(mai crescut ca SUA) 

Nu sunt respectaţi (mai 
crescut ca SUA) 

Obţin prea multe resurse 
(similar cu SUA) 


Cinism (raportat la 46 de 
ţări/culturi analizate - S/d) 

+ (mai crescut 
ca SUA) 



Externai itate dinamică 

(raportată la 41 de ţări/ 
culturi analizate - S/d) 


+ (similar cu SUA) 

Sfidare (raportată la nouă 
(ări/culturi analizate - d) 



+ (mai crescut 

Ia etnicii 
maghiari; 
similară cu 

SUA) 

îndoială (raportată la nouă 
ţări/culturi analizate - d) 


■+- (mai scăzut decât SUA) 


Scepticism (raportat la nouă 
ţări/culturi analizate - d) 


+ (mai crescut ca SUA) 


Relativism (raportat la zece 
ţări/culturi analizate - d) 



+ (mai scăzut 
ca SUA) 

Nivelul patogen al mediului 
(prin comparaţii globale la 
nivel internaţional) 


+ 

+ 

Temperatura (prin 
comparaţii globale la nivel 
internaţional) 



+ 

Indicele Dezvoltării Umane 
(indice internaţional 
standard) 

+ 

+ 


Mândria naţională 
(raportată la nouă ţări/ 
culturi analizate - d) 


+ Mândria naţională 
(similar cu SUA) 

Parte a comunităţii (similar 
cu SUA) 

Parte a naţiunii (similar cu 
SUA) 

Cetăţean al Uniunii 

Europene 

Cetăţean al lumii (similar cu 
SUA) 


Justificări pentru aspecte 
sociale negative (raportate 

Ia nouă ţări/culturi 
analizate - d) 


+ Plata taxelor (similar cu SUA) 
Beneficii sociale (similar cu 
SUA) 

Plata biletului de transport 
(justificare mai 
scăzută decât la americani) 
Bătaia copiilor (similar cu 
americanii) 

Bătaia soţiei (justificare mai 
scăzută decât la americani) 
Violenţa faţă de oameni 
(justificare mai scăzută decât 
la americani) 

+ Divorţul 
(justificare mai 
scăzută decât la 
americani) 

Avortul 

(justificare mai 
scăzută decât la 
americani) 

îngrijorări (raportate la nouă 
ţări/culturi analizate - d) 


-f Pierderea serviciului 
(similar cu americanii) 

A nu-i putea oferi educaţie 
copilului (mai crescut decât 
ia americani) 

Război (similar cu 
americanii) 

1 uctori importanţi în viaţă 
(raportaţi la cele nouă ţări/ 
culturi analizate - d) 


+ Familia 

(similar cu americanii) 

Munca (similar cu 
americanii) 

Timp liber (mai puţin 
important ca la americani) 

+ Prietenia 
(mai puţin 
importantă ca la 
americani) 

Informarea românilor (în 
raport cu cele nouă ţări/ 
culturi analizate - d) 


+ 

TV (mai frecvent ca la 
americani) 

Intemetul 

(mai puţin frecvent ca Ia 
americani) 

Prietenii 

(similar cu americanii) 


1 

Aşteptări ale românilor (în 
raport cu SUA) 

+ (Creşterea şi 

stabilitatea 

economică, să 

fie ascultaţi de 

conducători, 

oraşe frumoase, 

linişte/ordine în 

ţară, lupta 

împotriva 

creşterii 

preţurilor, lupta 

împotriva 

criminalităţii, o 

societate mai 

umană, 

reducerea 

sărăciei, 

educaţie 

echitabilă. 

reducerea bolilor 

infecţioase, 

dezvoltarea 

tehnologiei) 

+ (O societate în care ideile 
contează mai mult decât 
banii, reducerea poluării 
mediului şi a discriminării 

împotriva femeilor, 
încredere în universităţi) 

+ (Interesul faţă 
de organizaţii 
profesionale) 


* Nivel crescut - peste 75% din eşantion/răspunsuri ŞI similar (în marja de 10%) cu SUA SAU mai mare ca 
SUA cu 10% (dacă SUA depăşesc 25%) ŞI/SAU listată pe primul loc cu cele mai mari trei procente; nivel 
mediu - între 25% şi 75% din eşantion/răspunsuri ŞI similar (în marja de 10%) cu SUA ŞI/SAU listată pe 
primul loc după cele mai mari trei procente ; peste 75% din eşantion/răspunsuri, dar nu mai mare cu 10% decât 
SUA ŞI/SAU listată pe primul loc după cele mai mari trei procente ; sub 25% din eşantion/răspunsuri, dar mai 
mare cu 10% decât SUA ŞI/SAU listată pe primul loc după cele mai mari trei procente ; nivel scăzut - sub 25% 
din eşantion/răspunsuri SAU mai mic ca SUA cu 10%. 

+ La acelaşi indicator în categorii diferite - arată tendinţa între cele două categorii. 


Pornind de la rezultatele din tabelul 3.12, putem încerca o descriere preliminară şi 
globală a mediului cultural românesc de astăzi. Aşa cum am arătat în partea de metodologie, 
această descriere nu este esenţialistă, în sensul că atributele descrise în tabelul 3.12 ar 
reprezenta atribute esenţiale şi nemodificabile ale definirii şi funcţionării culturii româneşti. 

Aşa cum se vede clar în tabelul 3.12, atributele sunt definite relativ. Aşadar, departe de 
a fi o descriere cu rol de esenţializare, este o descriere orientativă, elaborată cu rol 
pragmatic, în baza datelor existente, cu toate limitele inerente derivate de aici, limite care, 
dacă sunt înţelese corect, nu anulează rolul ştiinţific al acesteia, ci îl pot potenţa în 
componenta sa predictivă. 

Exagerările pozitive şi negative ale imaginii românilor ne-au făcut foarte mult rău în 
arena internaţională, noi devenind astfel necredibili la nivel internaţional. Refuz ferm 
acest limbaj şi acest stil cu referire la profilul psihocultural al românilor. De aceea 
descrierea profilului cultural al românilor va fi făcută intr-un limbaj tehnic, de specialitate, 
evitând exagerările pozitive sau negative. Atenţie, termenii nu trebuie înţeleşi în sensul 
lor comun, ci în modul în care au fost definiţi în literatura profesională de specialitate. 
In acest fel putem înţelege care sunt punctele noastre tari - puncte care trebuie reliefate 
şi dezvoltate şi pe care merită să construim - şi punctele noastre mai puţin tari, care, 
într-o logică pozitivă şi constructivă, pot fi corectate/îmbunătăţite. Ţin să adaug însă că 
un profil psihocultural nu este bun sau rău în sine, ci devine astfel doar prin raportare la 
un model psihocultural ideal asumat de o ţară/cultură. 

Analizând aspectele cardinale ale mediului cultural românesc (vezi tabelul 3.12), prin 
raportare la un număr mai mare de alte ţări/culturi (adesea SUA ca factor comun acestora), 
mediul cultural al românilor se caracterizează prin scoruri mai mari la: 

• concentrarea puterii (SUA au un profil opus, de distribuire a puterii, chiar dacă 
distribuirea este scăzută); 

• evitarea incertitudinii/stil defensiv (SUA au un profil opus, neevitativ, chiar dacă 
neevitarea este la un nivel scăzut); 

• conformism (mai ridicat decât în SUA); 

• căutarea puterii (similară cu cea din SUA); 

• nevoia de realizare (mai ridicată decât în SUA); 

• valori de supravieţuire (SUA au un profil opus, focalizat pe autoexpresie); 

• religiozitate (inclusiv ca valoare predată copiilor) (mai ridicată decât în SUA); 

• auto- şi heterocomparaţii (mai ridicate decât în SUA); 

• cinism (mai ridicat decât în SUA). 

De asemenea, analizând aspectele cardinale ale mediului cultural românesc (vezi 
tabelul 3.12), prin raportare la un număr mai mare de alte ţări/culturi (adesea SUA ca 
factor comun acestora), mediul cultural al românilor se caracterizează prin scoruri mai 
mici la: 

• feminitate, dar reprezintă o ţară/cultură feminină (SUA sunt o ţară/cultură masculină, 
chiar dacă au un scor scăzut de masculinitate); 

• pragmatism, dar reprezintă o ţară/cultură pragmatică (SUA sunt o ţară/cultură practică, 
orientată pe termen scurt, la un nivel mediu); 

• valori tradiţionale, dar reprezintă o ţară/cultură tradiţionalistă (similar cu cele din SUA); 

• încrederea în realizarea aspiraţiilor (mai mică decât la americani); 

• ritmul vieţii (mai scăzut decât în SUA); 

• încrederea în oameni (mai scăzută decât în SUA); 

• sfidare (similară cu cea din SUA); 

• relativism (mai scăzut decât în SUA); 

• neacceptarea justificărilor pentru divorţ şi avort (neacceptarea este mai mare decât la 
americani); 

• următoarele valori: universalism (dar similar cu SUA), benevolenţă, hedonism (dar 
similar cu SUA), stimulare (dar similar cu SUA) şi autodeterminare (dar similar cu 
SUA); 

• importanţa prieteniei (mai scăzută şi decât la americani). 

Deşi aceste atribute au fost derivate din studii diferite, se întrepătrund foarte bine, atât 
cele cu scoruri mari între ele, cât şi cele cu scoruri mici între ele şi, mai mult, cele cu 
scoruri mari cu cele cu scoruri mici. Pentru a înţelege aceste întrepătrunderi, în cele ce 
urmează voi integra aceste atribute cardinale cu cele de nivel mediu, pentru a avea un profil 
cultural românesc integrat şi unitar. Caracterizarea se va face prin raportare la mai multe 
ţări/culturi analizate în tabelul 3.12, iar când mă voi raporta la SUA, o voi menţiona specific. 

Aşadar, românii au o cultură colectivistă, fără a fi însă un colectivism extrem/putemic. 
Valori ca tradiţia şi conformismul, care caracterizează şi o cultură colectivistă, vin la români 
din nevoia (istorică) de securitate. Aşadar, este foarte posibil ca şi colectivismul să aibă această 
sursă,, care ar putea fi explicată istoric (vezi secţiunea 3.1.4, pentru a înţelege insecuritatea 
constantă a românilor de-a lungul istoriei, aflaţi adesea sub dominaţia altor ţări şi la periferia 
imperiilor, locul unde adesea aveau loc confruntările între imperii). Probabil că acest 
colectivism a fost întărit şi de perioada comunistă, colectivismul/gregarismul favorizând în 
general o cooperare de supravieţuire, nu una de evoluţie prin individualizarea personalităţilor 
care pot aduce resurse tuturor (de exemplu, mai bine toţi la fel, chiar dacă cu puţin, decât 
unii cu puţin şi alţii cu mai mult). într-adevăr, foarte posibil, colectivismul/gregarismul a fost 
o sursă de supravieţuire de-a lungul istoriei, Constantin Radulescu-Motru arătând că: 

Gregarismul este o stare impusă de împrejurări şi de tradiţie... Românii sunt eroi, dar cu 
deosebire când sunt în grup... Dar românul izolat este blând ca mielul... Fiecare îşi face casă 
„ca lumea”, mănâncă „ca lumea”, se îmbracă „ca lumea”... Cine ar face altfel ar face „ca 
nelumea” şi aceasta ar fi cea mai mare crimă... Gregarismul a oprit diferenţierea personalităţilor 
şi, cu aceasta, a culturii, dar în schimb el ne-a păstrat întregimea neamului şi a slabei culturi 
româneşti câtă era... am avut virtuţile grupului, şi nu pe acelea ale personalităţii... Am trăit ca 
grup (1999, pp. 43, 36, 42, 45). 

în cultura colectivistă a românilor puterea nu este distribuită larg, ci este concentrată 
ierarhic. Probabil de aceea, puterea, ca valoare socială prin care se obţine un statut şi 
recunoaştere socială, este foarte importantă la români. Românii consideră că obţinerea 
puterii sociale este posibilă prin muncă/realizări sociale. Aşadar, deşi munca este foarte 
importantă, aceasta e probabil motivată mai ales extrinsec, instrumental; aici trebuie însă 
menţionat că multe sarcini de muncă sunt proceduralizate şi astfel nu oferă întotdeauna 
flexibilitatea şi oportunitatea necesare pentru a dezvolta motivaţii intrinsece asociate 
creativităţii şi inovaţiilor personale. 

Dar la români utilizarea puterii se face într-o paradigmă feminină, caracterizată prin 
discuţii şi căutarea consensului. Aşadar, dorinţa de putere poate fi adesea mascată (vezi 
şi diferenţa dintre ESS şi WVS) de o modestie aparentă. Din cauză că cinismul social şi 
scepticismul (în comparaţie cu SUA) sunt accentuate, adesea aceste discuţii vizând 
atingerea consensului pot fi grevate de certuri/neînţelegeri, nu se ajunge la planuri concrete. 

iar leadership-ului adesea i se refuză respectul cuvenit (de exemplu, charisma/valoarea). O 
cultură colectivistă este caracterizată de neîncrederea în străini, care la români s-a generalizat 
într-o neîncredere cronică, inclusiv faţă de cunoscuţi. Cultura românilor promovează la un 
nivel mediu heterodeterminarea (influenţa tradiţiei/religiei) faţă de autodeterminare (autonomie 
în decizie) şi pragmatismul (interesul personal) faţă de spiritul civic. 

Românii au un stil cultural represiv şi evitativ, ceea ce îi poate face adesea să fie 
defensivi. Psihologic, defensivitatea se poate exprima prin ceea ce psihologia numeşte 
complexe de inferioritate sau, dacă acestea sunt compensate, prin complexe de superioritate. 
Acest element a fost surprins şi în lucrările clasice anterioare (de exemplu, Ralea, 1927). 
în ceea ce priveşte complexele de inferioritate, spre exemplu, românii au aspiraţii similare 
ţărilor vestice (SUA), dar adesea sunt mai neîncrezători că le pot realiza şi se simt 
mereu datori să facă auto- şi heterocomparaţii cu alţii mai buni pentru a se valida. Aşa 
cum am spus, unii dintre ei (sau aceiaşi în situaţii diferite) compensează - prin asumpţii/ 
axiome sociale - aceste complexe de inferioritate, putând genera astfel complexe de 
superioritate. Principalele asumpţii/axiome sociale probabil că rezultă la români din 
cinism, înţeles ca o neîncredere în instituţii şi oameni şi ca un mijloc de apărare faţă 
de potenţiale decepţii, la care se adaugă scepticismul mediu (dar mai ridicat decât la 
americani). în acelaşi timp, sfidarea, îndoiala şi relativismul sunt mai scăzute (îndoiala 
este la nivel mediu faţă de ţările/culturile analizate şi mai scăzută ca la americani), ceea 
ce ne face predispuşi spre conformism la dogme. Pentru a-şi păstra această imagine 
compensată, generează reguli rigide (adesea greu de respectat), ceea ce îi face conservatori 
şi inflexibili (vezi mai jos un exemplu pentru a înţelege mecanismul psihologic al 
compensării). 

Exemplu 

• Complex de inferioritate (stimă de sine scăzută): „Sunt inferior altora”. 

• Compensare (asumpţie bazată pe cinism): „Dacă lucrez de două ori mai mult decât 
alţii, mă vor aprecia şi pe mine”. 

• Regulă (derivată din asumpţie): „Trebuie să lucrez mai mult decât alţii”. 

• Consecinţe (comportamentale): „Lucrez mai mult decât alţii şi primesc recompense şi 
laude”. 

• Complex de superioritate: „Primind laude, sunt bun şi valoros, poate chiar superior 
multora" (stima de sine scăzută nu mai pătrunde astfel în câmpul conştiinţei, fiind 
contracarată de această nouă cogniţie). 

• Regulile vor fi menţinute rigid, pentru a proteja stima de sine pozitivă. Având o stimă de 
sine compensată şi instabilă (iluzorie), astfel de indivizi sunt foarte sensibili şi reactivi, 
reacţionând imediat la orice le ameninţă stima de sine (de exemplu, ameninţarea regulii - se 
dublează la toată lumea timpul de lucru). Reacţia poate să fie disproporţionată faţă de 
acţiunea asupra lor (de exemplu, rezultând agresivitate) sau poate duce la decompensare 
(de exemplu, reactivarea stimei de sine scăzută) dacă acţiunea asupra lor nu-i mai ajută 
să-şi menţină regulile de protecţie. 

Prin raportare la ţările/culturile europene analizate, românii au scoruri mai mici la 
valori ca universalism (preocuparea pentru binele general), benevolenţă (preocuparea 
pentru binele celor cunoscuţi), hedonism (căutarea plăcerii), stimulare (căutarea noului) 
şi autodeterminare (autonomie/independenţă), dar aparent, pentru a face o impresie bună, 
se pot prezenta ca dând importanţă acestor valori (vezi discrepanţa dintre ESS şi WSS). 

Foarte interesant, la români universalismul este secundar benevolenţei, ceea ce înseamnă 
că preocuparea pentru bine altora este circumscrisă zonei persoanelor pe care le cunosc. 
Aceasta arată un individualism egoist care nu este opus colectivismului, ci îl poate fundamenta 
în forme foarte specifice (de exemplu, familial); spre exemplu, în aceeaşi idee, Gavreliuc 
(2011) vorbeşte la români despre un individualism autarhic. Opus colectivismului este 
individualismul benevolent şi universalist. Hedonismul scăzut corespunde cu plăcerea 
scăzută în căutarea noului. Românii au însă scoruri ridicate la realizare (a arăta că sunt 
competenţi), putere (a obţine statut social) şi conformism (la normele existente). Interesant, 
scorurile la tradiţie şi securitate sunt astăzi la un nivel mediu (dar uneori sunt exacerbate 
pentru a face o impresie bună). Probabil că tradiţia este văzută în prezent mai ales ca 
nevoie, românii fiind gata să renunţe la ea dacă nu mai aduce un beneficiu sau dacă apare 
altceva mai bun (aşa cum au făcut, de altfel, majoritatea popoarelor care astăzi se prezintă 
ca emancipative). Foarte posibil, securitatea a fost un factor important în influenţarea 
normelor culturale ale românilor mai ales în trecut, dar aceste norme culturale derivate 
din nevoia de securitate se perpetuează astăzi, deşi în prezent securitatea este mai sigură 
(de exemplu, prin intrarea în NATO şi UE). 

Valorile emancipative (de exemplu, autonomia, egalitatea, ascultarea vocii poporului, 
posibilitatea de alegere etc.) sunt în general mai scăzute decât în Vest (Germania, Spania, 
SUA), dar mai crescute decât în unele ţări/culturi estice (Turcia). Autonomia are un statut 
interesant la români. Atunci când este evaluată ca opinie, românii se consideră la fel de 
autonomi ca americanii şi turcii; chinezii, germanii şi spaniolii se simt cei mai autonomi, 
iar ruşii şi ucrainenii se simt cel mai puţin autonomi. Când este evaluată ca atitudine (de 
exemplu, direct, în cadrul valorilor emancipative, sau în forma autodeterminării sau 
conformismului), autonomia românilor este mai scăzută. Aşadar, luând în calcul şi situaţia 
chinezilor, opinia ar putea reflecta aici mai degrabă modul în care cred sau îşi doresc 
aceştia să fie decât situaţia în care sunt cu adevărat. 

Ceea ce trebuie remarcat ca indicator cultural stabil şi puternic pentru români - aş 
numi-o caracteristică funciară - este neîncrederea în oameni, atât în cei cunoscuţi, cât şi 
în cei necunoscuţi, cu excepţia familiei/rudelor. Acest lucru face, spre exemplu, ca 
importanţa prieteniilor să fie mai mică decât în ţările/culturile vestice, interesul faţă de 
binele altora/altruismul, cunoscuţi (benevolenţa) sau necunoscuţi (universalismul) şi faţă 
de plăcerile proprii (de exemplu, hedonism) să fie scăzut în raport cu ţările/culturile 
vestice, românii investind masiv în familia lor şi în muncă (pe care o privesc în mod 
foarte competitiv, ca un mijloc de emancipare socială). Investind în familie, probabil că 
explică opoziţia românilor faţă de divorţ şi avort, dar şi nesusţinerea bătăii copiilor şi 
soţiei ca mijloace de interacţiune în familie (deşi acest aspect legat de violenţa în familie 
poate să fie şi un artefact al măsurătorii ca urmare a dezirabilităţii sociale şi/sau a unor 
definiţii diferite a termenilor; vezi pentru nuanţe privind violenţa şi 4.1.4.1). 

Relaţia românilor cu religia este foarte interesantă. Aşa cum am spus mai sus, sfidarea 
şi relativismul sunt mai scăzute (îndoiala şi în comparaţie cu SUA), iar conformismul 
crescut, ceea ce îi face predispuşi spre supunere la dogme. într-adevăr, românii au un 
nivel crescut de religiozitate şi văd religia ca foarte importantă în viaţa lor (au încredere 
foarte mare în Biserică). Deşi sunt foarte încrezători în dezvoltarea ştiinţifică (de exemplu, 
în dezvoltarea tehnologiei, în universităţi), dacă ştiinţa s-ar ciocni cu religia. 50,2% dintre 
români ar alege religia. Dar religia este văzută mai puţin dogmatic/teologic (probabil ca 
urmare a scepticismului şi cinismului): (1) mai mult ca un mijloc de a face bine oamenilor 
decât ca normă/ceremonie religioasă şi (2) mai mult ca făcând sens în viaţa de acum decât 

ca făcând sens pentru viaţa de apoi. Intr-adevăr, românii consideră că şi oamenii altor 
religii sunt la fel de morali ca ei, dar că pentru ei religia lor este cea mai acceptabilă; 
cu alte cuvinte, deşi consideră că religia lor este cea acceptabilă, par să fie toleranţi cu 
cei care au altă religie fie pentru că văd religia ca pe un mijloc de adaptare la viaţă 
(oamenii să fie buni unii cu alţii), fie pentru că sunt mai cinici şi alţii nu trebuie să fie 
încurajaţi să ţintească la bunul (religia) pe care îl au ei. Aşadar, deşi foarte religioşi (în 
credinţă mai mult ca în practicile religioase, deşi ambele niveluri sunt crescute), religia 
românilor pare să fie mai mult un mijloc de viaţă şi de adaptare la viaţă (vezi analizele 
detaliate din Flonta eî al., 2005). Aparent paradoxal - ţinând cont că religia la români 
nu este fundamentalistă -, românii sunt mai puţin deschişi spre oameni de altă religie 
(de exemplu, încrederea scăzută în aceştia, dorinţa de a nu avea vecini de altă religie 
etc.); acest lucru derivă însă nu din religiozitatea românilor, ci din neîncrederea lor 
cronică în oameni. 

Românii au o mândrie naţională sănătoasă care nu-i împiedică să se proiecteze şi ca 
parte a unei comunităţi, a Uniunii Europene şi drept cetăţeni ai lumii. 

Ritmul vieţii la români este mai lent, deşi nivelul mare al cinismului social ar trebui 
să genereze unul mai alert; însă în cazul românilor sunt variabile intermediare puternice 
(de exemplu, colectivismul) care probabil moderează efectul general al cinismului social 
asupra ritmului vieţii. Mediul patogen este unul echilibrat aşadar, acesta neavând probabil 
o influenţă majoră in patternurile culturale ale românilor. 

Violenţa politică organizată în România este scăzută, probabil ca urmare a combinaţiei 
unor factori ecologici (temperatura scăzută) şi culturali (masculinitatea scăzută), care 
influenţează aceste patternuri comportamentale în toate ţările/culturile lumii. în acest 
context aş puncta că proverbiala „mămăligă românească” nu are nicio legătură cu frica 
sau lipsa de curaj a românilor de a se opune unor regimuri dictatoriale, ci cu factori 
ecologici (de exemplu, temperatura) şi culturali (de exemplu, feminitatea) care influenţează 
aceste patternuri comportamentale în toate ţările marcate de aceşti factori. 

Atitudinea românilor faţă de seniori este bună (de exemplu, consideră că nu sunt 
respectaţi cât ar trebui), iar valorile pe care aceştia le proiectează în creşterea copiilor 
lor sunt promiţătoare şi moderne. într-adevăr, majoritatea valorilor proiectate de părinţi 
în creşterea copiilor corespund unui spaţiu vestic la care am aderat şi în care trebuie acum 
să ne integrăm. Există totuşi unele diferenţe de care trebuie să ţinem cont. Astfel, în 
comparaţie cu cele nouă ţări/culturi analizate global, cea mai puternică valoare promovată 
de părinţii români este religiozitatea (similar cu SUA). Celelalte valori (responsabilitatea, 
toleranţa, imaginaţia/creativitatea, veniturile/achiziţia de bunuri, determinarea/perseverenţa, 
altruismul, autoexpresia, independenţa şi efortul în muncă) apar exprimate la un nivel 
mediu. Când vine vorba de justificarea unor aspecte negative, românii sunt bine integraţi 
în spaţiul vestic (nu au un scor mai mare la acest indicator ca germanii, spaniolii, 
americanii); sunt însă mai puţin dispuşi să justifice/accepte divorţul şi avortul, violenţa 
faţă de alţi oameni (în comparaţie cu americanii). 

în fine, aşteptările/speranţele mari ale românilor se leagă de creşterea şi stabilitatea 
economică, dorinţa de a fi ascultaţi de conducători, oraşe frumoase, linişte/ordine în ţară, 
lupta împotriva creşterii preţurilor, lupta împotriva criminalităţii, o societate mai umană, 
reducerea sărăciei, o educaţie echitabilă, reducerea bolilor infecţioase, dezvoltarea 
tehnologiei etc. La un nivel mediu apar aşteptări pentru o societate în care ideile contează 

mai mult decât banii; reducerea poluării mediului şi discriminării împotriva femeilor, 
increderea în universităţi etc. Românii par mai puţin interesaţi de participarea în organizaţii 
profesionale. Aceste aşteptări le pot anula îngrijorările majore legate de incapacitatea de 
a le asigura o educaţie bună copiilor, pierderea serviciului şi/sau războiul. La nivel 
internaţional, românii consideră (similar cu alte ţări ale lumii) că sărăcia, educaţia 
inechitabilă, bolile, poluarea mediului şi discriminarea femeilor sunt probleme importante 
sau foarte importante. 

Este interesant că la unele dimensiuni bipolare (de exemplu, orientarea pe termen 
lung vs. orientarea pe termen scurt) România are scoruri relativ echilibrate sau dezechilibrate 
minimal. De asemenea, scorul de feminitate nu este foarte accentuat. Acest lucru ar 
putea să pară pozitiv, putând fi vorba despre echilibru şi adaptare. La o analiză atentă, 
astfel de scoruri uneori nu individualizează însă clar cultura românilor. Mai degrabă 
pot arăta o cultură încă tânără, neprofilată, nediferenţiată şi încă fără opţiuni clare sau 
o cultură modală în multe segmente ale sale, toate acestea nu neapărat cu consecinţe 
pozitive. Spre exemplu, faptul că nu avem o opţiune clară pentru orientarea pe termen 
lung sau scurt ne poate lăsa nu orientaţi în ambele direcţii, ci neorientaţi! Autonomia 
este mai slabă decât în culturile individualiste, dar este mai puternică, cel puţin în 
dorinţă şi autopercepţie, decât în cele tipic colectiviste, probabil amorsată de cinism, 
fiind ghidată de obţinerea unui statut social cât mai înalt (probabil într-un colectivism 
vertical). Posibil că în viitor vom asista la o evoluţie a acestei culturi pentru a devia de 
la profilul modal, sigur acolo unde este important să avem o diferenţiere care să ne 
integreze mai bine în spaţiul european. în congruenţă cu ceea ce am spus aici, Constantin 
Rădulescu-Motru remarca în 1910 (vezi Rădulescu-Motru, 1999) că, în comparaţie cu 
popoarele Europei de Vest, suntem un popor încă tânăr (în sens de cultură puternică/ 
avansată şi stat organizat). Iată că se pare că încă avem această caracteristică şi după 
110 ani, perioada comunistă funcţionând probabil ca un blocaj, nelăsându-ne să ne 
dezvoltăm în sens european. 

Ceea ce defineşte cardinal cultura românilor este neîncrederea funciară în oameni, fie 
ei cunoscuţi, fie necunoscuţi (cu excepţia familiei), ceea ce cred că reprezintă fondul de 
bază cultural al românilor, pe care se dezvoltă apoi restul aspectelor culturale (de exemplu, 
interes scăzut - o formă de individualism egoist - faţă de bunăstarea celor cunoscuţi sau 
necunoscuţi, faţă de prieteni etc., cu excepţia familiei). Foarte posibil, această neîncredere 
în oameni este remanenţa nevoii de securitate atât de periclitată de-a lungul istoriei. Deşi 
astăzi securitatea nu mai este văzută ca o problemă majoră, instituţiile culturale generate 
de aceasta de-a lungul istoriei s-au păstrat. O analiză realizată de INSCOP Research la 
comanda ziarului Adevărul din 25 februarie 2015 (apud Mihalache, 2015) a arătat că 
54,7 % dintre români spun că nu ar renunţa la o parte din libertăţile şi drepturile lor pentru 
mai multă siguranţă personală, 31,7% răspund că ar renunţa, iar 13,6% nu ştiu ce să 
răspundă sau nu răspund. Pe acest fond, reperele principale ale românilor par să fie 
familia (ca zonă de siguranţă), religia (ca dătătoare de sens şi semnificaţie în viaţa de 
acum) şi munca (drept mijloc de emancipare socială). 

Ducând concluziile de mai sus în presupunere, aş spune că, în ceea ce priveşte 
dimensiunea colectivism-individualism, fondul de bază al românilor este totuşi indivi¬ 
dualismul/autonomia, care, din cauze istorice legate de securitate, a fost transformat 
forţat într-un colectivism protector, dar pe care însă l-au colorat specific (focalizat pe 

familie şi religie, nu pe colectivitate) şi pe care uneori îl simt ca încorsetare. Independenţii/ 
Autonomii, prin solidarizare voluntară, generează comunităţi puternice, în timp ce colectiviştii 
generează mai ales colectivităţi mai mult sau mai puţin largi. într-adevăr, de-a lungul 
istoriei românii nu au excelat în dezvoltarea comunităţilor (ca saşii, spre exemplu), ci în 
focalizarea pe familie, comunităţile locale vechi româneşti (obştile săteşti) fiind mai mult 
un spaţiu public pentru o sumă de familii forţate să trăiască împreună şi aflate adesea în 
competiţie (vezi şi conceptul de individualism autarhic utilizat pentru a descrie colectivismul 
românilor în Gavreliuc, 2011). Probabil că acest lucru este magistral ilustrat de Marin 
Preda în Moromeiii, prin personajul principal Ilie Moromete, care, bolnav fiind, afirmă 
totuşi cu mândrie : „...Eu totdeauna am dus o viaţă independentă”. De fapt, caracterizarea 
pe care Nicolae Manolescu i-o face lui Moromete în Istoria critică a literaturii române 
(2008) se suprapune parţial cu unele trăsături ale românilor identificate aici empiric; 
astfel, Manolescu îl caracterizează pe Moromete atât ca „egoist”, cât şi „puţintel cinic”. 

Dacă am dreptate, dezvoltarea economică şi integrarea noastră tot mai fermă în 
Uniunea Europeană vor determina în curând schimbarea profilului psihocultural al ţării, 
de la colectivism la individualism, şi asta în mod natural şi tacit, fără schimbări forţate 
care să destabilizeze mediul cultural românesc. într-adevăr, dintre ţările Uniunii Europene, 
alături de România, doar Bulgaria, Grecia şi Portugalia au un profil colectivist, care 
însă în cazul lor (cu excepţia Bulgariei, care are probabil mecanisme similare nouă) 
pare susţinut mai ales de factori ecologici (de exemplu, nivelul patogen al mediului - 
vezi secţiunea 3.3 ; vezi şi Murray şi Schaller, 2010). Schimbarea este deja inevitabilă 
şi în derulare, deoarece în 2012, faţă de 2005, profilul românilor a evoluat în ceea ce 
priveşte valorile emancipative (p < 0,05 ; d = 0,26) şi cele de autonomie (p < 0,05 ; 
0,19) evaluate cu World Values Survey (WVS, 2005-2009, 2010-2012), iar analiza lui 
Shulruf şi a colaboratorilor săi (2011a) sugerează că profilul tinerilor români este 
individualist (autonom/independent). 

închei prin a reaminti că acest profil psihocultural nu este bun sau rău în sine şi nici static 
şi nemodificabil. El devine mai bun sau mai rău în funcţie de modelul psihocultural ideal pe 
care îl ţintim. Aşadar, întrebarea pe care trebuie să ne-o punem este următoarea : corespunde 
acest profil psihocultural existent cu modelul psihocultural ideal pe care îl dorim ? în funcţie 
de acesta vom înţelege ce avem de făcut: (1) să ne definim clar modelul psihocultural ideal; 
(2) să vedem dacă acesta corespunde cu modelul psihocultural existent; şi (3) acolo unde sunt 
discrepanţe între cele două, să iniţiem proiecte psihoculturale de reducere/anulare a discrepanţei. 

3.4.5.1. O analiză a profilului cultural românesc nuanţată etnic şi regional 

Analiza etnică. La cele mai multe dimensiuni culturale nu există diferenţe semnificative 
statistic sau practic/ecologic între cetăţenii români de diverse etnii; sigur, aşa cum s-a 
văzut, analizele s-au focalizat pe cetăţenii români de etnie română vs. cetăţenii maghiari 
de etnie maghiară. Există însă câteva nuanţe care trebuie precizate, luând în calcul mai 
ales semnificaţia statistică (dublată în cazul valorilor lui Schwartz - deja bine stabilizate 
teoretic - şi de mărimea efectului). 

în urma analizelor secundare de date din 3.4, cetăţenii români de etnie maghiară se 
prezintă astfel faţă de cetăţenii români de etnie română şi cetăţenii maghiari din Ungaria, 
prin prisma aspectelor culturale analizate aici: 

• aspecte culturale comune cu cetăţenii români de etnie română şi diferite faţă de cetăţenii 
maghiari din Ungaria: îndoială mai mică, relativism mai scăzut, valori emancipative 
mai mici, religiozitate mai mare, valorile legate de autodeterminare, putere şi securitate 
mai mari, toleranţa, importanţa timpului liber, altruismul şi ascultarea ca valori 
prezentate copiilor mai scăzute şi imaginaţia/creativitatea, efortul în muncă şi religiozitatea 
ca valori prezentate copiilor mai accentuate; 

• aspecte culturale comune cu cetăţenii maghiari din Ungaria şi diferite faţă de cetăţenii 
români de etnie română: accentul mai mare pe prietenie. De asemenea, conform lui 
Voracele şi colaboratorilor săi (2007), cetăţenii români de etnie maghiară au profilul 
suicidologic mai apropiat de cetăţenii maghiari din Ungaria, în condiţiile în care în 
judeţele României 79% din varianţa în suicid a fost prezisă de procentul populaţiei 
maghiare. Autorii (Voracek et al. , 2007) speculează referitor la baza genetică a acestui 
fenomen, în conformitate cu teoria fino-ugrică, foarte probabilă ţinând cont de faptul 
că factorii psihoculturali nu au aceeaşi similaritate între cetăţenii români de etnie 
maghiară şi cetăţenii din Ungaria. Trebuie însă realizate studii pe viitor pentru a 
înţelege aceste fenomene complexe, în relaţie cu analiza genetică comparativă dintre 
cetăţenii români de etnie română şi cei de etnie maghiară prezentată în secţiunea 
3.2.1.2 (după Demeter et al., 2010); 

• aspecte culturale diferite faţă de cetăţenii maghiari din Ungaria şi/sau cetăţenii români 
de etnie română: 

- următoarele valori promovate în creşterea copiilor sunt diferite : (1) responsabilitatea 
(cetăţenii maghiari din Ungaria > cetăţenii români de etnie română > cetăţenii 
români de etnic maghiară), (2) independenţa (cetăţenii maghiari din Ungaria > 
cetăţenii români de etnie maghiară > cetăţenii români de etnie română), (3) sfidarea 
(cetăţenii români de etnie maghiară > cetăţenii maghiari din Ungaria > cetăţenii 
români de etnie română) şi (4) determinare/perseverenţă (cetăţenii maghiari din 
Ungaria > cetăţenii români de etnie română > cetăţenii români de etnie maghiară); 

- valorile legate de stimulare şi hedonism sunt mai mari decât la cetăţenii români 
de etnie română şi cetăţenii maghiari din Ungaria; 

- încrederea în oameni tinde să fie mai ridicată decât cea a cetăţenilor români de 
etnie română, dar mai scăzută decât cea a cetăţenilor maghiari din Ungaria. 

• aspecte socioculturale comune celor trei categorii (primele două linii) şi comune celor 
trei categorii cu excepţia diferenţelor dintre etnicii români şi cetăţenii maghiari din 
Ungaria (ultimele două linii): 

- valorile legate de tradiţie, universalism, realizare şi conformism (d < 0,30); 

- scepticismul; 

- importanţa familiei şi muncii (mai ridicată la etnicii români decât la cetăţenii 
maghiari din Ungaria); 

- achiziţia de bunuri şi economisirea de bani ca valoare prezentată copiilor (mai 
ridicată la cetăţenii maghiari din Ungaria decât la etnicii români). 

Aşadar, se pare că cetăţenii români de etnie maghiară au (1) majoritatea fondului lor 
cultural analizat aici similar cu cel al cetăţenilor români de etnie română (din care o parte 
este comună şi cu al cetăţenilor maghiari din Ungaria), (2) o parte diferită atât de cetăţenii 
maghiari din Ungaria, cât şi de cetăţenii români de etnie română şi (3) o parte (mai mică) 
similară cu cetăţenii maghiari şi diferită de cetăţenii români de etnie română. 


172 


PSIHOLOGIA POPORULUI ROMÂN 


Dar nici chiar aceste diferenţe între cetăţenii români de etnie maghiară şi cetăţenii 
români de etnie română menţionate aici nu sunt foarte accentuate. Asta face (1) ca impactul 
lor în profilul cultural global actual să nu fie major şi (2) aceste diferenţe culturale să se 
atenueze probabil în anii care urmează ca urmare a efectului de globalizare şi a circulaţiei 
populaţiei. Această integrare nu înseamnă însă dispariţia tradiţiilor şi elementelor specifice 
celor două etnii, care vor persista şi pot fi identificate şi acum la un nivel mai detaliat de 
analiză, ci exprimarea lor într-un mediu psihocultural tot mai integrativ, la un nivel mai 
general de analiză, la rândul lui probabil tot mai ancorat în mediul psihocultural european 
(vezi aici conceptul de unitate în diversitate). 

Analiza regională. Există în mentalul colectiv ideea că se pot identifica diferenţe 
fundamentale între diversele zone ale ţării, definite prin vechile provincii româneşti 
(1918/1919). Astfel de păreri sunt adesea teoretizate în mass-media şi, pornind de la 
acestea, se construiesc apoi adevărate teorii identitare şi psihologice. 

Dacă există astfel de diferenţe marcante, atunci profilul general al mediului cultural 
românesc (prezentat în tabelul 3.12) este important, dar acesta merită particularizat în 
diverse contexte (de exemplu, pentru politici publice nu la nivel de ţară, ci la nivelul 
Transilvaniei). 

Pentru a verifica realitatea acestor diferenţe am reluat principalele aspecte ale mediului 
cultural românesc discutate mai sus, aşa cum apar acestea pe eşantionul românesc 
reprezentativ din World Values Survey (2010-2014), şi le-am analizat prin prisma acestor 
provincii şi a judeţelor corespunzătoare. După cum se observă (vezi tabelul 3.13), astfel 
de diferenţe culturale între vechile provincii româneşti (definite în sensul lor larg), cel 
puţin în baza acestor date, nu se susţin ferm la mărimi ale efectelor importante practic/ 
ecologic. Transilvănenii (Ardeal, Banat, Crişana, Maramureş - 54%) nu par să considere 
munca mai importantă decât o fac moldovenii (Bucovina, Moldova - 58%) sau cei din 
Ţara Românească (Munteania, Oltenia, Dobrogea - 53%); bucureştenii au chiar o 
proporţie de 60,8%. La fel stau lucrurile şi cu valorile emancipative - transilvăneni: 
0,42; moldoveni: 0,40 ; românii din Ţara Românească : 0,42 ; şi bucureştenii: 0,47. 
Bănăţenii (Arad, Caraş-Severin, Timiş) nu par să fie „fruncea” în ceea ce priveşte 
importanţa muncii (35,4%) sau valorile emancipative (0,42 w. 0,42 media naţională vr. 
0,47 în Bucureşti). în general, românii din Transilvania - definită în sensul ei larg: 
ardelenii (0,44), bănăţenii (0,42), maramureşenii (0,385) şi românii din Crişana (0,46) - nu 
par să aibă valori emancipative mai puternice (autonomie, egalitate, alegere liberă, vocea 
ascultată) decât ceilalţi români (media naţională 0,42), iar sentimentul comunitar nu este 
mai puternic la aceştia decât în alte provincii româneşti. Mândria naţională este de 
asemenea destul de echilibrat distribuită între cele trei mari provincii româneşti definite 
în sens larg: echilibrul provinciilor este aproape perfect dacă nu se includ în analiză cele 
două judeţe din Ardeal cu populaţie majoritar maghiară; notez aici procentul cel mai 
ridicat la maramureşeni (79%). 

Analizele statistice au arătat că nu există diferenţe semnificative (p > 0,05) între 
cele trei mari regiuni în privinţa importanţei muncii, a independenţei ca valoare transmisă 
copiilor, a încrederii în oameni, a mândriei naţionale, a sentimentului de apartenenţă 
la comunitate, a valorilor emancipative sau a autonomiei autopercepute. Există unele 
diferenţe semnificative (p < 0,05) între regiuni în ceea ce priveşte importanţa religiei. 

Diferenţa apare între Moldova şi Ţara Românească, românii din regiunea istorică 
Moldova considerând religia mai importantă decât cei din Ţara Românească, însă 
diferenţa nu are o semnificaţie practică/ecologică (p < 0,05 ; d = 0,11). Situaţia este 
similară şi în cazul fericirii, unde există diferenţe între românii din Transilvania (p < 
0,05) şi cei din Ţara Românească în favoarea transilvănenilor, însă magnitudinea 
diferenţei este redusă (d = 0,2). Singura diferenţă relevantă practic/ecologic între 
regiuni se referă la toleranţa ca valoare transmisă copiilor (p < 0,05); astfel, românii 
din Ţara Românească raportează semnificativ (p < 0,05) mai des această valoare decât 
cei din Moldova (d = 0,74). 

Sintetizând cele afirmate în cunoştinţe preliminare, la o analiză atentă (vezi tabelul 
3.13) observăm că adesea există diferenţe mai mari între judeţele din aceeaşi provincie 
istorică decât între diversele provincii româneşti. O analiză mai ţintită, pe eşantioane 
reprezentative pentru fiecare judeţ luat în analiză, poate scoate în evidenţă aspecte 
suplimentare. Aşadar, deşi nu neg posibilitatea existenţei unor diferenţe psihoculturale 
cu relevanţă practică/ecologică între vechile provincii româneşti - mai ales în cazul în 
care coborâm nivelul de analiză -, cred că profilul cultural general este suficient de 
reprezentativ pentru a înţelege psihologia românilor. într-adevăr, mutaţiile majore de 
populaţie dintr-o zonă a ţării în alta şi fenomenul de global izare par să fi dus la o 
uniformizare a mediului cultural românesc, diferenţele dintre diverse zone fiind mai 
degrabă nuanţe importante în acest cadru unitar decât cadre culturale diferite. O nuanţă 
mai accentuată o constituie probabil dialectele/graiurile din diversele zone ale ţării, 
care se subsumează însă şi ele limbii române şi nu se suprapun perfect cu vechile 
provincii româneşti. De asemenea, altă nuanţă accentuată şi diferenţiatoare se referă la 
tradiţii, dar acestea, la rândul lor, se înscriu ca semnificaţii în categoria mai largă a 
tradiţiilor româneşti (şi chiar balcanice/europene). Aşadar, nuanţele culturale existente 
între diversele zone sau provincii româneşti par să derive şi să se subsumeze mai bine 
unui model cultural românesc general decât să formeze structuri culturale distincte din 
a căror punere la un loc să rezulte un profil cultural românesc integrat. Oricum, studii 
viitoare trebuie să verifice validitatea acestor concluzii pe eşantioane mai reprezentative 
pentru fiecare regiune. Demarând astfel de studii, voi ţinti să mă conectez însă cu 
demersuri modeme. Spre exemplu, o lucrare interesantă din perspectiva fizicii computaţionale 
(Mate et al., 2011) a arătat că structura vechilor provincii româneşti nu se suprapune 
neapărat cu ceea ce credem noi, ci pare să fie determinată de alţi factori taciţi, 
într-adevăr, utilizând modelări matematice (spring block model), în care se introduceau 
spaţialitatea (de exemplu, coordonate geografice) şi conectivitatea (de exemplu, evoluţia 
populaţională, produsul intern brut, sistemul de taxe), au rezultat segmentări teritoriale 
interesante. Spre exemplu, în cazul Transilvaniei, apare iniţial o distincţie între Banat 
şi Transilvania, iar apoi între Banat, nordul Transilvaniei, sudul Transilvaniei şi zonele 
locuite în majoritate de secui. Investigarea atributelor psihoculturale în aceste zone 
determinate prin modelare matematică este un demers interdisciplinar promiţător (vezi, 
pentru detalii. Mate et al., 2011). 


Tabelul 3.13. O analiză detaliată a mediului cultural românesc 

28,7% 

39,1% 

52,2% 

71,3% 

54,2% 

OLTENIA 

37% 

0,46 

49% 

8,2% 

42,1% 

10,8% 

44,3% 

54,6% 

72,1% 

33,4% 

Dolj 

39,6% 

0,45 

38,8% 

12,7% 

50,4% 

13,3% 

63,9% 

79,7% 

88% 

45,6% 

Gorj 

58,8% 

0,41 

51,3% 

9,6% 

47,2% 

14,5% 

44,1% 

42,1% 

59,6% 

30,3% 

Mehedinţi 

46,1% 

0,47 

49,8% 

11,8% 

39,5% 

4,8% 

28,2% 

38,9% 

62,6% 

38,4% 

Olt 

32,7% 

0,51 

80,3% 

0% 

405 

8,9% 

48,25 

56,3% 

86% 

34,2% 

Vâlcea 

8,8% 

0,46 

23% 

7,3% 

24,8% 

9,9% 

38,1% 

68,5% 

71,3% 

17,1% 

TOTAL 

28% 

0,42 

55,9% 

7,7% 

50,5% 

13,6% 

43% 

42,2% 

65,2% 

34,5% 


Sursa : elaborat pe baza analizei datelor din WVS (2010-2014) 

Notă: autonomie (autopercepută): procentul indică opţiunea maximă (strongly agree) ; valori emancipative : intervalul este între 0 şi 1; muncă: procentul indică 
valoarea maximă a importanţei muncii ( very important ); încredere: procentul indică încrederea în oameni ( most people can be îrusted) , celelalte opţiuni de răspuns 
erau: trebuie să fii atent (need to be careful) şi nu ştiu ( don’t know) ; religie: procentul indică valoarea maximă a importanţei religiei în viaţă ( very important) ^ 
fericire: procentul indică valoarea maximă ( very happy) ; mândrie naţională: procentul indică valoarea maximă ( very proud) , independenţa ca valoare transmisă 
copiilor: procentul indică numărul celor care o menţionează; toleranţa ca valoare transmisă copiilor : procentul indică numărul celor care o menţionează, comunitatea - în 
ce măsură ne vedem ca parte a comunităţii: procentul indică valoarea maximă (strongly agree). 

3.4.6. Predicţii derivate din profilul cultural românesc 

în capitolul 4 voi analiza atributele psihologice ale românilor. Pentru a da o validitate mai 
mare acestei analize, având încredere în cadrul teoretico-metodologic adoptat aici, asum 
o serie de predicţii/ipoteze, pe baza analizei mediului cultural românesc (vezi tabelul 
3.12). Deoarece atributele românilor se vor compara cel mai des cu cele ale americanilor 
(sau cu ale altor ţări/culturi vestice) - şi din cauza faptului că în aceste ţări/culturi s-au 
creat majoritatea testelor psihologice voi nuanţa predicţiile pe această direcţie. 

(1) Sub aspectul personalităţii românilor: 

a. inteligenţa: în general, profilul cultural analizat aici nu permite predicţii clare în 
ceea ce priveşte nivelul de inteligenţă. Aşadar, analiza asupra inteligenţei va fi una 
exploratorie; 

b. creativitatea: sub aspectul creativităţii manifeste, mă aştept ca aceasta să fie mai 
scăzută la români. într-adevăr, o societate colectivistă, represivă şi cu un indice 
crescut de evitare a incertitudinii nu susţine inovaţiile individuale, deşi poate să 
fie mai eficientă la implementarea în producţie a inovaţiilor, ca urmare a coordonării 
colective (vezi Hofstede et al. , 2010); 

c. stilurile de învăţare : în general, profilul cultural analizat aici nu permite predicţii 
clare în ceea ce priveşte stilurile de învăţare. Aşadar, analiza va fi aici exploratorie ; 

d. inteligenţa emoţională: Tompkins şi colaboratorii săi (2011) arată că studenţii 
americani (cultură individualistă) au un nivel mai ridicat de inteligenţă emoţională 
ca aptitudine decât studenţii turci (cultură colectivistă). Similar (vezi Karim, 2011), 
studenţii francezi (cultură individualistă) au un nivel mai crescut de inteligenţă 
emoţională ca aptitudine (performanţă) şi ca adaptare (autoevaluată) decât studenţii 
pakistanezi (cultură colectivistă); studenţii pakistanezi au însă o inteligenţă emoţională 
ca aptitudine mai mare când este autoevaluată. De asemenea, cercetările sugerează 
(vezi Karim, 2011, pentru sinteză) că inteligenţa emoţională ca aptitudine evaluată pe 
bază de performanţă corelează pozitiv cu inteligenţa fluidă (deşi în regim slab-mediu) 
şi cu cea cristalizată, în timp ce inteligenţa emoţională ca aptitudine autoevaluată şi ca 
adaptare nu corelează cu inteligenţa cognitivă. în baza acestor analize, mă aştept la 
diferenţe în favoarea americanilor în ceea ce priveşte inteligenţa emoţională; 

e. caracterul/temperamentul: 

- instabilitatea emoţională (neuroticismul): în modelul lui Hofstede şi McCrae 
(2004), un nivel mare al instabilităţii emoţionale este asociat cu niveluri ridicate 
ale evitării incertitudinii şi masculinităţii. în modelul lui Schwartz (1992), 
instabilitatea emoţională ridicată este asociată cu un nivel scăzut de stimulare 
şi un nivel mai mare al tradiţiei (Haslam et al. , 2009). Aşadar, formulez ipoteza 
că românii, în comparaţie cu americanii, vor avea un scor crescut al instabilităţii 
emoţionale. Sigur, se poate observa imediat că instabilitatea emoţională este 
asociată cu masculinitatea, ceea ce pune sub semnul întrebării ipoteza ţinând 
cont de fapt că România apare ca o cultură feminină; dar scorul României la 
feminitate este mai scăzut decât scorul la evitarea incertitudinii. în modelul lui 
Schwartz (1992), tradiţia sugerează un scor mai ridicat al românilor, iar stimularea 
sugerează scoruri similare (Haslam et al., 2009). Aşadar, niciun predictor nu 
sugerează o relaţie inversă celei avansate în ipoteză, ci cel mult lipsa diferenţei; 

extraversiunea: în modelul lui Hofstede şi McCrae (2004), extraversiunea mare 
este asociată cu un nivel ridicat al individualismului şi un nivel scăzut de 
masculinitate. în modelul lui Schwartz (1992), extraversiunea mare este asociată 
cu niveluri mari ale realizării, stimulării, autodeterminării şi hedonismului (vezi 
Haslam et al. (2009). Dacă modelul lui Hofstede şi McCrae (2004) sugerează 
un nivel mai scăzut de extraversiune al românilor faţă de americani, modelul 
lui Schwartz generează predicţii mixte (Haslam el al ., 2009): realizarea sugerează 
scoruri mai mari ale românilor, iar stimularea, autodeterminarea şi hedonismul 
sugerează că nu ar fi diferenţe. Aşadar, pe această direcţie studiul este exploratoriu, 
deoarece predictorii susţin efecte opuse. Ţinând cont însă de analizele anterioare 
ale mediului cultural românesc (Rădulescu-Motru, 1999), mă aştept ca măcar o 
componentă a extraversiunii, şi anume gregarismul, să fie mai mare la români; 
deschiderea: în modelul lui Hofstede şi McCrae (2004), un nivel scăzut al 
deschiderii este asociat cu un nivel scăzut al masculinităţii, cu un nivel crescut 
al evitării incertitudinii şi cu un indice scăzut al distribuirii puterii. în modelul 
lui Schwartz (1992), deschiderea mare corelează cu niveluri mari de autodeter¬ 
minare, universalism, hedonism şi stimulare şi cu niveluri scăzute ale tradiţiei 
(Haslam et al., 2009). Modelul lui Hofstede şi McCrae (2004) sugerează un 
nivel scăzut de deschidere a românilor în comparaţie cu americanii. Modelul 
lui Schwartz generează predicţii mixte (Haslam et al ., 2009): tradiţia sugerează 
un nivel mai scăzut la români, iar autodeterminarea, universalismul, hedonismul 
şi stimularea lipsa diferenţelor. Aşadar, pe această direcţie tind să formulez 
ipoteza că deschiderea românilor va fi mai scăzută decât cea a americanilor 
(niciun predictor care nu susţine ipoteza nu sugerează o relaţie inversă, ci doar 
lipsa diferenţei); 

agreabilitatea: în modelul lui Hofstede şi McCrae (2004) există o legătură 
inversă între agreabilitate şi evitarea incertitudinii. în modelul lui Schwartz 
(1992), agreabilitatea scăzută este asociată cu benevolenţa, conformismul, 
tradiţia şi securitatea reduse şi cu căutarea diminuată a puterii (Haslam et al., 
2009). Modelul lui Hofstede şi McCrae (2004) sugerează clar un nivel scăzut de 
agreabilitate a românilor în comparaţie cu americanii. Modelul lui Schwartz 
generează predicţii mixte (Haslam et al ., 2009): tradiţia sugerează scoruri mai 
mici la români, iar benevolenţa, conformismul, căutarea puterii şi securitatea lipsa 
diferenţelor. Aşadar, pe această direcţie tind să formulez ipoteza că agreabilitatea 
românilor va fi mai scăzută decât cea a americanilor (niciun predictor care nu 
susţine ipoteza nu sugerează o relaţie inversă, ci doar lipsa diferenţei); 
conştiinciozitatea: în modelul lui Hofstede şi McCrae (2004) există o legătură 
între conştiinciozitatea pozitivă şi indicele crescut al distribuirii puterii. De 
asemenea, în modelul lui Schwartz (1992), conştiinciozitatea crescută este asociată 
cu realizarea, conformismul, benevolenţa, tradiţia, securitatea şi autodeterminarea 
crescute (Haslam et al., 2009). Modelul lui Hoefstede şi McCrae (2004) 
sugerează clar un nivel scăzut de conştiinciozitate a românilor în comparaţie 
cu americanii (predicţie congruentă şi cu predicţia generată de nivelul de cinism). 
Modelul lui Schwartz (1992) generează predicţii mixte (Haslam et al., 2009): 
realizarea, conformismul şi tradiţia sugerează o conştiinciozitate mai mare a 
românilor, iar securitatea şi autodeterminarea sugerează lipsa diferenţelor dintre 
români şi americani. Aşadar, pe această direcţie studiul este exploratoriu; 

- alte atribute psihologice : în comparaţie cu americanii, mă aştept la trăsături 
legate de cinism şi nepăsare (derivat din cinism ca axiomă socială) şi credinţe 
mizantropice (derivate din lipsa de încredere în oameni şi din scepticism). în 
plus, mă aştept la amoralitate/practici antisociale/agresivitate/ostilitate, derivate 
din (1) competitivitatea ridicată, fără a se încuraja însă puternic altruismul şi 
toleranţa/ascultarea socială, şi (2) din stilul represiv/defensiv care poate determina 
un efect contraintenţional (vezi Wegner, 1994) (explicând astfel şi aparentul 
paradox că într-o cultură caracterizată de conformism apar frecvent violări ale 
regulilor); dar, fiindcă sfidarea este scăzută, mă aştept la dominanţa unor aspecte 
pasiv-agresive (de exemplu, ostilitate/agresivitate controlată). Ca urmare a 
contextului cultural represiv/defensiv, nu anticipez un stil realist de personalitate. 
Vreau să clarific aici un aparent paradox. Deşi conformismul este ridicat, 
caracterul represiv crescut poate genera efectul contraintenţional - deoarece nu este 
o conformare voluntară la reguli, ca în societăţile individualiste, ci una impusă -, 
ceea ce duce la indisciplină şi opoziţionism, mai mult sau mai puţin explicite. 

(2) Sub aspectul profilului cognitiv : 

a. profilul cognitiv: Watson şi colaboratorii săi (1998) arată că valorile colectiviste 
corelează mai puternic decât valorile individualiste cu cogniţiile iraţionale; dar 
autorii au folosit doar participanţi americani, neinvestigând relaţia colectivism- 
individualism în grupuri independente, ci în acelaşi grup (de exemplu, controlând 
statistic efectul uneia asupra alteia), ceea ce afectează forţa concluziilor. în schimb, 
rezultatele obţinute în grupul nostru (Szentâgotai, în pregătire) au arătat că cogniţiile 
iraţionale sunt asociate cu vulnerabilitatea genetică a transportorului de serotonină 
(5-HTTLRP), vulnerabilitate care la culturile colectiviste din Asia de Est este mai 
prevalentă (70-80%) decât la populaţiile europene (40-45%) (vezi Chiao şi Blizinsky, 
2010). România, deşi este o cultură colectivistă, face parte genetic din populaţia 
europeană, cu o prevalenţă a acestei vulnerabilităţi genetice de 40-45 %. în relaţia 
polimorfism genetic - cogniţii iraţionale - psihopatologie, în culturile colectiviste 
nivelul de psihopatologie de tip anxios/depresiv este mai scăzut decât în culturile 
individualiste, ca urmare a unor mecanisme de apărare/de coping (vezi Chiao şi 
Blizinsky, 2010); nu se ştie dacă aceste mecanisme de coping pot afecta şi cogniţiile 
iraţionale/raţionale autoevaluate. Aşadar, nu pot face predicţii clare asupra diferenţelor 
dintre români şi americani, pe această direcţie studiul fiind exploratoriu (pentru 
discuţii, vezi şi 3.2); 

b. stima de sine : sub acest aspect mă aştept la un nivel global al stimei de sine mai 
scăzut al românilor în comparaţie cu cel al americanilor. într-adevăr, Tafarodi şi 
Swann (1996) arată că în culturile individualiste (de exemplu, SUA) stima de sine 
globală este mai ridicată decât în culturile colectiviste (China); dar nivelul de 
autoapreciere/autoiubire ( self-liking) este mai mare în culturile colectiviste. Mă aştept 
la un pattern similar şi în România (ca o cultură colectivistă). Mai mult, Tafarodi 
şi Walters (1999) arată că stima de sine este asociată într-o cultură individualistă 
cu autocompetenţa (self-competence) , în timp ce într-o cultură colectivistă asociată 
cu autoaprecierea/autoiubirea ( self-liking ) (amândouă fiind sensibile la situaţii 
sociale pozitive sau negative, care le pot să crească sau să scadă); 

c. mecanismele de apărare/de coping : mă aştept la un nivel crescut al acestora la 
români, în comparaţie cu cel al americanilor; această predicţie o fac în baza 

indicelui evitării incertitudinii (asociat cu mecanisme de control al anxietăţii) şi al 
stilului represiv/defensiv al românilor, amândouă mai crescute la români în modelul 
Hofstede şi al colaboratorilor săi (2010). 

(3) Sub aspectul bunăstării subiective: 

a. profilul emoţional: sub aspectul profilului emoţional mă aştept la un nivel scăzut 
al bunăstării subiective la români, în comparaţie cu o serie de standarde internaţionale. 
Această predicţie se bazează pe relaţia dintre bunăstarea subiectivă şi valorile din 
modelul lui Schwartz (1992): un nivel scăzut al bunăstării subiective este asociat 
cu universalismul, benevolenţa, stimularea, realizarea şi autodeterminarea scăzute 
şi indicele puterii, tradiţia, conformismul şi securitatea crescute (Haslam et al ., 
2009). România se potriveşte destul de bine acestui profil valoric; 

b. ca o cultură colectivistă, mă aştept ca emoţiile pozitive ale românilor să fie mai 
puternic orientate către propriul grup, iar cele negative către alte grupuri; 

c. sub aspectul relaţiilor românilor: ca o cultură colectivistă, mă aştept ca românii 
să valorizeze în cuplu mai mult coeziunea diadică decât satisfacţia diadică, în 
comparaţie cu ţări/culturi individualiste (SUA). De asemenea, prietenia, dacă este 
acceptată, trebuie să fie mult mai încărcată emoţional - pentru a justifica încrederea 
arătată - decât într-o cultură individualistă (SUA). 

(4) Sub aspectul muncii la români: 

a. munca la români: ca urmare a nivelurilor crescute de auto- şi heterocomparaţii şi 
a competitivităţii, mă aştept ca motivaţia pentru muncă şi competitivitatea în muncă 
să fie extrem de ridicate, în comparaţie cu cazul americanilor. Fiind o cultură 
represivă, leadership-ul va fi focalizat pe evitarea erorilor. Nu fac predicţii asupra 
stresului la muncă. în general, o cultură colectivistă şi cinică ar susţine o satisfacţie 
în viaţă mai scăzută, deci posibil şi una profesională mai scăzută (stres profesional 
mai mare); dar munca este extrem de apreciată la români, iar faptul că într-o 
societate instabilă economic ai un loc de muncă poate creşte toleranţa românilor 
la stresul profesional (deci o sastifacţie profesională mai mare), deşi în general 
satisfacţia în viaţă este mai scăzută; 

b. mă aştept ca implicarea copiilor în şcoală să fie competitivă, similară stilului de 
muncă al adulţilor. 

(5) Sub aspectul sănătăţii mintale: 

a. sănătatea mintală: mă aştept la un nivel scăzut al tulburărilor de anxietate şi 
depresie, atât la adulţi, cât şi la copii, în comparaţie cu cel al americanilor. O cultură 
colectivistă are mecanismele relaţionale de adaptare/de coping pentru a reduce 
prevalenţa acestor tulburări (Chiao şi Blizinsky, 2010). Nu fac predicţii asupra altor 
probleme psihologice; 

b. mă aştept însă ca nivelul de stres (anxietate/depresie) să fie ridicat în diaspora 
românească, din cauza reducerii siguranţei oferite de colectivismul propriu din ţară 
şi a stresorilor cu care se confruntă (de exemplu, incertitudine, discriminare etc.). 

(6) Alte aspecte: 

a. mă aştept la un comportament mai puţin ordonat la nivel social (de exemplu, la 
muncă, în conducerea automobilelor etc.), deoarece competitivitatea este mare, 
dar încurajarea obedienţei este scăzută, iar cinismul (de exemplu, neîncrederea în 
normele/instituţiile sociale) este ridicat; 

b. mă aştept la o bunăstare psihologică a seniorilor, derivată din atitudinea culturală 
destul de pozitivă a românilor faţă de seniori; 

c. fiind o cultură cinică, nu mă aştept ca exprimarea prin plâns să fie o caracteristică 
a românilor; 

d. mă aştept la o atitudine moderată scăzută faţă de pace, în baza faptului câ războiul 
este una dintre îngrijorările medii ale românilor, iar mândria naţională nu e scăzută ; 
aşadar, aşa cum rezultă din World Values Survey (WVS, 2010-2014), românii sunt 
dispuşi să lupte, dacă este cazul, pentru ţara lor. 

Trebuie să spun însă că aceste predicţii nu sunt gândite într-o cheie cauzală (vezi 
pentru detalii şi discuţii similare, Hofstede şi McCrae, 2004). Acestea trebuie văzute aşa 
cum sunt, ca predicţii (relaţie predictor-criteriu), nu ca explicaţii cauzale. Sigur, există 
anumite teorii care afirmă că mediul cultural determină atributele psihologice. Există însă 
şi autori care consideră că, dimpotrivă, atributele psihologice selectează, determină şi 
menţin aspectele culturale. în fine, alte teorii sugerează că ambele componente sunt 
determinate de alţi factori, adesea de natură biologică şi de mediu ecologic. Probabil că 
integrarea acestor teorii oferă o perspectivă mai comprehensivă şi mai apropiată de adevăr. 
Substratul biologic, favorizat de anumiţi factori de mediu, stabileşte formele în care se 
pot exprima conţinuturile culturale, generându-se astfel atribute psihologice, care menţin 
apoi factorii culturali şi factorii genetici/de mediu. Aşadar, cauzalitatea este mai complexă 
şi interacţionistă (vezi şi figurile 2.3 şi 2.4). 


3.5. Concluzii generale 

Sub aspectul genetic analizat aici prin prisma haplogrupurilor şi a unor polimorfisme 
genetice importante pentru aspectele psihocomportamentale, românii se înscriu foarte bine 
în populaţia caucaziană europeană. La un nivel mai fin de analiză, haplogrupurile arată 
că profilul genetic al românilor se înscrie mai precis în cel al populaţiilor din Europa 
Centrală şi de Est/Balcani, cu mici diferenţe şi nuanţele discutate în secţiunea 3.2. 

La nivel ecologic, factorii identificaţi nu susţin un nivel ridicat de violenţă sociopolitică 
şi niciun colectivism fundamentat ecologic (vezi secţiunea 3.3). 

Sub aspect cultural (secţiunea 3.4), românii au un pattern colectivist, focalizat pe 
familie, muncă şi religie. Colectivismul este însă bazat pe factori culturali (de exemplu, 
securitate), nu pe factori bioecologici (de exemplu, polimorfisme genetice, patogeneza 
mediului etc.), ceea ce cred că îl face mai instabil; probabil, cu un input economic mai 
mare, în contextul integrării europene şi în NATO, în anii următori România va dobândi 
un profil mai individualist/autonom, similar cu majoritatea ţărilor europene. într-adevăr, 
Shulruf şi colaboratorii săi (2011a) au arătat că profilul psihocultural al elevilor şi 
studenţilor români este mai individualist, în comparaţie cu profilul clasic propus de 
Hofstede şi colaboratorii săi (2010) pentru România. 




Capitolul 4 


Psihologia românilor. Rezultate 


în acest capitol voi aborda: (1) „cum suntem” sub aspectul unor atribute psihologice 
(prin analize secundare de date), (2) „cum credem că suntem” sub aspectul unor atribute 
psihologice (prin colectarea unor date noi în studiul 2) şi (3) discrepanţa dintre „cum 
suntem” şi „cum credem că suntem” sub aspectul trăsăturilor de personalitate (prin analize 
secundare de date şi colectarea unor date noi în studiul 3). 

Aşa cum am arătat deja, mă delimitez ferm de abordările care exagerează pozitivul 
sau negativul cu referire la români, lucrarea de faţă dorind să fie una ştiinţifică şi 
constructivă, câştigându-ne astfel credibilitatea la nivelul cercetărilor/discursurilor etnice 
internaţionale. Referitor la aspectele pozitive, acestea trebuie punctate clar, pentru că pe 
baza lor pot fi construite programe de dezvoltare psihoculturală. Cât despre aspectele mai 
puţin mulţumitoare, acestea trebuie prezentate simplu, analizându-li-se cauzele şi modalităţile 
de corectare, fără a le transforma într-un motiv de exaltare a criticilor de dragul criticilor, 
în fiecare ţară/cultură există aspecte psihoculturale mai puţin mulţumitoare. Important 
este însă cum ne raportăm la ele; negarea lor ne decredibilizează, iar exagerarea lor ne 
compromite; de asemenea, prin exagerarea aspectelor pozitive se pierd avantajele conferite 
de acestea, prin îndoiala pe care o generează o asemenea atitudine. Aşadar, voi folosi aici 
un limbaj tehnic, atributele psihologice fiind definite aşa cum apar acestea în literatura 
psihologică de profil. Cu alte cuvinte, pentru a evita interpretările eronate (de exemplu, 
că limbajul este prea înfrumuseţat sau nepoliticos cu referire la români), atributele nu trebuie 
înţelese în sensul lor comun, ci în cel psihologic, logica constructivă de tip Saper aude pe 
care o propun aici fiind o schimbare de paradigmă în discursul identitar românesc (cel puţin 
cu referire la aspectele psihoculturale), cu scopul emancipării psihoculturale a românilor şi 
al dobândirii unui rol mai activ şi mai important în lumea modernă tot mai globalizată. 

Capitolul se adresează mai ales specialiştilor în psihologie şi celor din domeniile 
conexe. Publicul general poate consulta direct partea de concluzii, în secţiunea 4.4. 


4.1. Cum suntem. Psihologia românilor într-o 
abordare empirică 

în cele ce urmează voi prezenta rezultatele obţinute prin măsurarea unor atribute psihologice 
ale românilor, cu referire la „cum suntem”, urmând categoriile majore descrise în partea de 
metodologie: (1) aspecte de personalitate, (2) aspecte cognitive, (3) aspecte subiectiv-emoţionale. 

şi (4) aspecte relaţionale. Apoi acestea vor fi particularizate în domenii mai specifice: 
(1) muncă, (2) sănătate mintală, (3) copiii români, (4) seniorii români, (5) diaspora românească 
şi (6) altele (de exemplu, şofat). în formularea atributelor psihologice voi utiliza ca standard 
(cu mici excepţii) limbajul de specialitate, aşa cum a fost acesta propus de autorii care au 
adaptat testele în România, autori ale căror date fac aici obiectul analizei secundare de date 
iniţiate de mine în această secţiune (4.1.). Aşa cum am spus în partea de metodologie, 
constrângerea în selecţia acestor atribute şi în stabilirea cadrului de referinţă (de exemplu, 
SUA) a fost determinată de publicaţiile existente şi de testele psihologice adaptate în context 
românesc. în cazul eşantioanelor din care s-au cules majoritatea datelor, acestea includ şi 
alte etnii (de exemplu, maghiari, rromi etc.) din România, cu excepţia testelor care presupun 
în validarea lor ca limba maternă să fie româna. Fiecare atribut psihologic va fi prezentat 
după următoarea logică: (1) introducerea constructului psihologic, (2) rezultatele obţinute 
din analiza teoretică şi/sau analiza secundară a datelor (adesea exprimată prin d) iniţiate de 
mine asupra rezultatelor din publicaţii anterioare ale autorilor menţionaţi în fiecare secţiune 
de rezultate, (3) concluziile şi implicaţiile şi (4) limitele şi studiile viitoare. 


4.1.1. Despre profilul personalităţii românilor 

Aşa cum am mai arătat în monografie, personalitatea se referă la acele atribute subiectiv- 
emoţionale, cognitive, comportamentale şi psihobiologice care sunt relativ stabile transsituaţional 
şi în timp (vezi şi David şi Freeman, 2014). Atunci când aceste atribute psihologice (separat 
sau combinate) sunt evaluate prin prisma performanţei, vorbim de trăsături aptitudinale 
(aptitudini); cele mai cunoscute aptitudini generale sunt inteligenţa şi creativitatea. Atunci 
când aceste atribute psihologice (separat sau combinate) sunt evaluate prin prisma valorilor 
(de exemplu, bun-rău), vorbim despre trăsături de caracter (caracter). Atunci când aceste 
atribute psihologice (separat sau combinate) sunt evaluate sub aspectul dinamicii şi energiei, 
vorbim de trăsături temperamentale (temperament). Adesea aspectele caracterial-tempe- 
ramentale apar combinate în trăsături de personalitate mai globale. 

4.1.1.1. Despre inteligenţa românilor 
I. Constructe 

Inteligenţa este un construct psihologic complex, obiectivul multor teorii şi abordări mai 
mult sau mai puţin divergente. Pentru o sinteză a studiilor asupra inteligenţei umane, vezi 
raportul clasic al American Psychological Association /APA (Neisser et al ., 1996) şi lucrări 
mai recente precum Kan şi colaboratorii săi (2013), Lynn şi Vanhanen (2012a, 2012b) şi 
Plomin şi Deary (2015). 

Inteligenţa poate fi evaluată la mai multe niveluri (vezi şi Neisser et al., 1996): 
(1) potenţialul pentru inteligenţă (potenţialul intelectual/potenţialul de învăţare), (2) inteligenţa 
fluidă şi (3) inteligenţa cristalizată. Combinaţia acestora (mai ales 2 şi 3) formează ceea ce 
se numeşte inteligenţă generală (g), exprimată în coeficientul de inteligenţă (CI sau intelligence 
quotient/lQ). Inteligenţa generală (g) poate cuprinde şi alţi factori pe lângă inteligenţa fluidă 
şi cristalizată (de exemplu, viteza de procesare a datelor), dar acestea două sunt cele mai 
importante ca pondere în inteligenţa generală şi cele mai studiate, adesea, în definiţiile lor largi, 
incluzând cei mai mulţi dintre factorii inteligenţei generale sau chiar pe toţi. 

Inteligenţa este unul dintre cele mai stabile atribute psihologice. Spre exemplu, 
corelaţia dintre CI al aceloraşi persoane la vârsta de 7 sau 11 ani şi la cea de 70+ este 
înjur de r = 0,60+ (vezi Deary et al., 2012; Deary et al., 2013). 

Potenţialul intelectual (vezi Feuerstein, 2000) arată, în general, capacitatea de învăţare - 
adesea într-un timp cât mai scurt - şi de aplicare a celor învăţate la situaţii noi. Potenţialul 
intelectual/de învăţare este foarte probabil majoritar determinat genetic, factorul genetic 
stabilind limita inferioară şi cea superioară ale acestui potenţial, poziţionarea între aceste 
limite fiind determinată mai ales de mediul cultural (vezi Radu et al., 1991). 

Inteligenţa fluidă se referă la capacitatea de a formula şi de a rezolva probleme prin gândire 
logică (de exemplu, raţionament) şi prin identificarea şi generalizarea unor patternuri şi relaţii. 
Copiii ajung să aibă pattemurile de gândire logică formate începând cu vârsta de 7 ani (într-un 
proces de evoluţie: 0-2 ani - stadiul operaţiilor senzorio-motorii; 2-6/7 ani - stadiul 
preoperaţional), când le pot aplica doar în situaţii concrete, generalizându-le la situaţii abstracte 
în jurul vârstei de 14 ani (Piaget, 1977). Adesea, aceste operaţii intelectuale sunt acţiuni 
interiorizate - altfel spus, acţiuni fizice care prin practică s-au interiorizat ca operaţii mintale 
CVygotsky, 1978). Identificarea şi generalizarea unor patternuri şi relaţii apar şi la vârste mai 
mici de 7 ani. Inteligenţa fluidă se află la interfaţa dintre potenţialul intelectual şi mediul de 
viaţă, având o componentă genetică mai mare ca inteligenţa cristalizată. 

Inteligenţa cristalizată se referă la abilitatea de a formula şi de a rezolva probleme în 
baza cunoştinţelor declarative şi procedurale dobândite pe parcursul vieţii. Inteligenţa 
cristalizată nu se reduce la un test de cunoştinţe (de exemplu, un test educaţional din 
şcoală), derivate direct din curriculum, ci este evaluată indirect, prin modul în care 
u tiliză m aceste cunoştinţe pentru a rezolva probleme (adesea noi) de viaţă. 

Unii autori au estimat că 80% din varianţa în inteligenţa adulţilor (CI) - eritabilitatea - este 
determinată genetic (Plomin şi Craig, 2001). în termenii noştri, aceasta arată rolul potenţialului 
intelectual în inteligenţa fluidă şi cristalizată. Atenţie însă: eritabilitatea nu înseamnă că 80% 
din inteligenţa noastră (sau a unui individ) este cauzată genetic, ci că 80% din variaţiile 
inteligenţei în populaţia generală sunt explicabile genetic, eritabilitatea inteligenţei fiind, la 
rândul său, explicată prin efectul mic al multor gene (Plomin şi Deary, 2015); deci nu există 
o genă a inteligenţei, ci mai multe gene în interacţiune. Aşadar, inteligenţa mea nu este 80% 
determinată genetic, dar diferenţa dintre inteligenţa mea şi cea a altora poate să fie determinată 
genetic în proporţie de 80%. Deşi, cu cât eritabilitatea unei trăsături este mai mare, cu atât 
creşte probabilitatea ca diferenţele dintre mediile acelei trăsături în grupuri diferite să fie 
determinate de factorul genetic, factorul genetic nu explică cu necesitate diferenţa dintre mediile 
CI la grupuri diferite (de exemplu, ţări/culturi) (vezi Plomin şi Deary, 2015). 

Contribuţia factorului genetic/eritabilităţii la inteligenţă creşte cu vârsta (vezi Plomin 
şi Deary, 2015): 20% în copilărie, 40% în adolescenţă şi 80% în perioada adultă, în ciuda 
stabilităţii genetice (vezi Plomin şi Deary, 2015); într-adevăr, corelaţia componentelor 
genetice implicate în CI, între 7 şi 12 ani, este înjur de 0,70. Acest lucru se întâmplă deoarece 
(vezi Kan et al. , 2013; Plomin şi Deary, 2015): (1) odată cu progresia în vârstă ne expunem 
la medii mai complexe decât în copilărie, astfel încât cei mai inteligenţi ca potenţial/inteligenţă 
fluidă pot extrage mai multe cunoştinţe (inteligenţa cristalizată); altfel spus, gene diferite 
selectează medii diferite care le potenţează efectul, (2) inteligenţa fluidă/cristalizată apare la 
interfaţa dintre potenţialul intelectual şi mediul de viaţă, care, fiind mai complex şi mai 
dificil la vârste mai mari, face ca factorul genetic să conteze mai mult în formarea inteligenţei 
(de exemplu, asimilarea unor cunoştinţe) şi/sau (3) mediul de viaţă fiind mai omogen în 
cazul adulţilor, efectul factorului genetic în variabilitatea inteligenţei este mai important. 

Conform teoriilor clasice, inteligenţa cristalizată se află la interfaţa dintre inteligenţa 
fluidă (operaţiile mintale) şi mediul ecologic educaţional (informaţiile), astfel rezultând 
cunoştinţele declarative şi procedurale (vezi Neisser et al. , 1996). în acest model clasic, 
geneticul/eritabilitatea ar trebui să aibă o pondere mai mică în cazul inteligenţei 
cristalizate decât în cazul potenţialului intelectual sau în cazul inteligenţei fluide, amândouă 
mai aproape şi mai influenţate de potenţialul genetic. însă studii recente (Kan et al ., 
2013) arată că impactul componentei genetice/eritabilităţii pare să fie mai mare în cazul 
variabilităţii inteligenţei cristalizate decât în cazul inteligenţei fluide. Acest lucru se poate 
explica, la fel ca şi în cazul diferenţelor de eritabilitate, în funcţie de vârstă, astfel (vezi 
şi Kan et al., 2013): (1) cei mai inteligenţi (de pildă, ca potenţial şi/sau ca inteligenţă 
fluidă) extrag din mediu mai multe cunoştinţe (de exemplu, dobândind inteligenţă 
cristalizată), ce îi implică apoi în medii şi mai complexe care le oferă şi mai multe 
cunoştinţe; cu alte cuvinte, gene diferite selectează medii diferite ce le potenţează efectul, 

(2) inteligenţa cristalizată apare la interfaţa dintre potenţialul intelectual şi mediul de viaţă, 
care, fiind mai complex şi mai dificil în componenta sa educaţională/şcolară, conferă un 
rol mai mare factorului genetic în formarea inteligenţei cristalizate (asimilarea de cunoştinţe) 
decât în inteligenţa fluidă şi (3) mediul de viaţă ce furnizează cunoştinţele este mai omogen. 

în general (vezi Jackson/'Iliescu şi Glinţă, 20081, există o creştere a scorurilor inteligenţei 
fluide, cristalizate şi generale (g) până la 20-24 de ani, după care urmează un platou până 
la 34-35 de ani. După 34-35 de ani, scorul la inteligenţa fluidă scade rapid, iar cel al 
inteligenţei cristalizate scade mai lent, inteligenţa generală (g) având astfel tot un pattern 
descendent. în fine, la vârste înaintate (70+), scorurile au valori mai mici, similare în 
medie celor de la 12-13 ani (vezi pentru detalii Jackson/Iliescu şi Glinţă, 2008). 

II. Rezultate 

A. Profilul psihologic de adâncime 

Potenţialul intelectual (potenţialul de învăţare) 

Test d’Evaluation Dynamique de l’Educabilite/TEDE 6 (Pasquier/Livinţi şi Iliescu, 2009). 
Singura evaluare complexă, dedicată potenţialului intelectual al adulţilor (vârsta minimă 
este de 16 ani), disponibilă pe populaţia românească, este cea efectuată cu Test d’Evaluation 
Dynamique de TEducabilite/TEDE 6 (Pasquier/Livinţi şi Iliescu, 2009). 

TEDE 6 a fost adaptat pe populaţia românească de Pasquier/Livinţi şi Iliescu (2009) pe 
un eşantion de N = 608 persoane cu vârsta minimă de 18 ani, cu focalizare pe respectarea 
strictă a criteriului legat de nivelul de educaţie: (1) elevi la şcoli de arte şi meserii, (2) studenţi, 

(3) masteranzi, (4) doctoranzi şi (5) adulţi (care nu urmau în momentul evaluării vreo formă 
de învăţământ). Indicii de boltire şi de asimetrie arată că distribuţia este cvasinormală în toate 
cele cinci eşantioane (vezi, pentru detalii, Pasquier/Livinţi şi Iliescu, 2009). 

Pasquier/Livinţi şi Iliescu (2009) arată că în grupa de adulţi (N = 265), potenţialul 
intelectual evaluat cu TEDE 6 suferă un declin semnificativ statistic (p < 0,05) de la 
vârsta de 18-29 de ani până la vârsta de 30-39 de ani (d = 0,31), după care, deşi există 
un uşor declin spre vârsta de 40-58 de ani, acesta nu este semnificativ statistic (p > 
0,05). Pentru alte diferenţe între eşantioanele studiate, inclusiv cele de educaţie (mai 
accentuate) şi de gen (în general nesemnificative), vezi Pasquier/Livinţi şi Iliescu (2009). 

Concluzia investigaţiei, relevantă pentru analiza noastră (vezi, pentru detalii, Pasquier/ 
Livinţi şi Iliescu, 2009), este că nu există diferenţe semnificative statistic (p > 0,05) între 
populaţia românească (N = 265 de adulţi) şi populaţia franceză (N = 1.553) în ceea ce 
priveşte potenţialul de învăţare măsurat cu TEDE 6. Distribuţia scorurilor la TEDE nu 
pune probleme în ceea ce priveşte normalitatea, iar coeficientul de variabilitate arată o 
tendinţă de grupare a datelor în ambele populaţii comparate (C < 1). 

Snijders-Oomen Nonverbal Intelligence Test/SON-R (Tellegen şi Laros/Iliescu, 2012). 
Am inclus testul Snijders-Oomen Nonverbal Intelligence 7erf/SON-R (Tellegen şi Laros/ 
Iliescu, 2012) la nivelul potenţialului intelectual (de învăţare), deşi acesta a fost elaborat 
fără vreo referire la un anumit model al inteligenţei, deoarece copiii primesc feedback şi 
modelul corect de rezolvare după fiecare item rezolvat greşit, într-o manieră identică 
paradigmei psihodiagnosticului formativ/dinamic (vezi Feuerstein, 2000), care măsoară 
potenţialul intelectual/de învăţare (similar zonei proximei dezvoltări la Vygotsky, 1978). 
într-adevăr, SON-R măsoară capacitatea de învăţare a copiilor şi este compus din mai 
multe subteste: (1) mozaicuri, (2) categorii, (3) puzzle-uri, (4) analogii, (5) situaţii şi 
(6) patternuri, putând genera un scor compus de raţionament/gândire (categorii/analogii/ 
situaţii) şi de performanţă/spaţial (mozaicuri/puzzle-uri/patternuri), reunite apoi la rândul 
lor într-un coeficient global de inteligenţă (Tellegen şi Laros/Iliescu, 2012). 

La copiii între 2 ani şi 7 ani şi 11 luni, Snijders-Oomen Nonverbal Intelligence Test / 
SON-R (Tellegen şi Laros/Iliescu, 2012) a fost adaptat în ţară de Tellegen şi Laros/Iliescu 
(2012) pe un eşantion reprezentativ naţional (N = 2.187, participanţi între 2 şi 7 ani). 
Eşantionul a fost stratificat în funcţie de gen, etnie (români vs. maghiari vs. rromi vs. 
altele) şi nivelul educaţional al părinţilor (aproximând inclusiv mediul de provenienţă). 
Testele de asimetrie şi boltire au arătat o distribuţie normală/gaussiană a scorurilor la CI, iar 
coeficientul de variabilitate arată o tendinţă de grupare a datelor în ambele populaţii comparate 
(C < 1). Să analizăm în continuare rezultatele după Tellegen şi Laros/Iliescu (2012). 

în comparaţie cu un grup normativ ponderat (N = 1.124) rezultat din ultima standardizare 
europeană, eşantionul românesc (N = 2.187) generează scoruri similare atât la scorul 
global de inteligenţă, la componenta raţionament/gândire (categorii/analogii/situaţii) şi la 
componenta spaţială/performanţă (mozaicuri/puzzle-uri/patternuri). într-adevăr, Tellegen 
şi Laros/Iliescu (2012) arată că diferenţele dintre diversele ţări europene (de exemplu, 
Olanda vs. România) sunt minime şi de aici a rezultat proiectul de a se utiliza un set de 
norme europene comune (vezi şi anexa 3 pentru analiza mediilor latente). 

în populaţia românească (vezi Tellegen şi Laros/Iliescu, 2012) nu s-au găsit diferenţe 
semnificative de gen între scorurile totale la CI. deşi băieţii au scoruri mai mari decât 
fetele (p < 0,05) la componenta spaţială/performanţă (mozaicuri), fără ca mărimea 
efectului să fie însă relevantă practic/ecologic (d = 0,12 pentru mozaicuri şi d = 0,13 
pentru scorul global spaţial/performanţă). 

De asemenea, rezultatele (vezi Tellegen şi Laros/Iliescu, 2012) au arătat că scorul 
inteligenţei copiilor a crescut odată cu nivelurile educaţionale (primar/gimnazial/liceal/ 
posti iceal/universitar) şi ocupaţionale (muncitor necalificat - casnică/muncitor slab calificat - 
mic întreprinzător/angajat intermediar/profesionist) ale părinţilor. Astfel, pentru eşantionul 
românesc (N = 854) inteligenţa nonverbală a avut o corelaţie de r = 0,31 cu nivelul 
ocupaţional al tatălui şi de r = 0,24 cu nivelul ocupaţional al mamei. De asemenea, 
corelaţia a fost r = 0,31 cu nivelul educaţional al tatălui şi r = 0,26 cu nivelul educaţional 
al mamei. în schimb, pentru eşantionul european (N = 1.071), corelaţiile au fost r = 

0,28 şi r = 0,27 pentru nivelurile ocupaţionale ale tatălui, respectiv ale mamei şi r = 
0,31 şi r = 0,32 cu nivelurile educaţionale ale tatălui, respectiv ale mamei (vezi Tellegen 
şi Laros/Iliescu, 2012). 

în plus (vezi, pentru detalii, Tellegen şi Laros/Iliescu, 2012), în eşantionul european 
(N = 1.118), corelaţia nivelului ocupaţional/educaţional al părinţilor şi nivelul de inteligenţă 
al copiilor a crescut cu vârsta (r = 0,23 pentru 2-3 ani; r = 0,35 pentru 4-5 ani; r = 
0,46 pentru 6-7 ani), diferenţa dintre nivelul de inteligenţă al copiilor cu părinţi care au un 
nivel ocupaţional/educaţional scăzut versus crescut fiind de 15 puncte ; acest pattern este 
identificabil şi în eşantionul românesc (Tellegen şi Laros/Iliescu, comunicare personală). 


B. Profilul psihologic de suprafaţă 

Inteligenţa fluidă 

Inteligenţa fluidă a fost evaluată pe populaţia românească cu un test psihologic clasic în 
literatura internaţională. Să-l analizăm în continuare. 

Raven Progressive Maîrices/RPM (vezi Raven şi Raven, 2008) este cel mai cunoscut 

şi mai utilizat test de inteligenţă fluidă la nivel internaţional. RPM Standard Plus a fost 
adaptat pe un eşantion reprezentativ pentru populaţia românească (N = 2.860), echilibrat 
pentru gen, vârstă (adulţi până la 89 de ani şi copii peste 6 ani), educaţie, etnie şi mediul/ 
zona de provenienţă de Dobrean et al. (2008) şi Raven et al. (2003). Aşa cum am spus, 
s-au luat în calcul şi grupurile etnice diferite din România (români vj. maghiari vs. germani 
vs. rromi vs. altele). Distribuţia scorurilor la RPM nu pune probleme în ceea ce priveşte 
normalitatea, iar coeficientul de variabilitate arată o tendinţă de grupare a datelor în 
ambele populaţii comparate (C < 1). 

Comparând prin analize secundare de date eşantionul românesc (Dobrean et al. , 2008; 
Raven şi et al., 2003) reprezentativ cu unul britanic (vezi Glynn, 2010), există diferenţe 
semnificative statistic (p < 0,05) la RPM între români şi britanici, favorizându-i pe britanici: 

(1) vârsta de 7-18 ani: bărbaţi - d = 0,415; femei - d = 0,40; 

(2) vârsta de 7-14 ani: bărbaţi - d = 0,52; femei - d = 0,555 ; 

(3) vârsta de 15-18 ani: bărbaţi - d = 0,64; femei - d = 0,66. 

La RPM nu apar diferenţe semnificative statistic între diverse etnii din România (p > 
0,05), cu excepţia unei diferenţe medii a mărimii efectului între români şi rromi (d = 
0,56) în favoarea primilor. Aceste rezultate sunt congruente cu cele obţinute în alte ţări, 
precum Slovenia, Slovacia şi Serbia (vezi Cvorovic, 2014). 

Testul RPM (vezi Dobrean et al., 2008) a arătat, în general, o inteligenţă fluidă mai 
scăzută a românilor în comparaţie cu populaţia altor ţări (vezi figura 4.1 şi tabelul 4.1, 
coroborate). Spre exemplu, în tabelul 4.1, pentru nivelul percentilului 10, românii trebuie 
să rezolve la vârsta de 18 ani 23 de itemi, în timp ce polonezii rezolvă 30 de itemi, 
germanii 36 de itemi, britanicii (de 18,5 ani) 31 de itemi, maghiarii 27 de itemi, iar 
americanii (de 17 ani) 32 de itemi. La nivelul percentilului 95, românii rezolvă la vârsta 
de 18 ani 47 de itemi, în timp ce polonezii rezolvă 51 de itemi, germanii 52 de itemi, 
britanicii (de 18,5 ani) 49 de itemi, maghiarii 49 de itemi, iar americanii (de 17 ani) 48 
de itemi. Mai precis, diferenţele care apar între români şi celelalte ţări/culturi nu se 
limitează la nivelul mediu al inteligenţei, ci se observă şi la nivelul crescut al inteligenţei 

şi, mai ales, la nivelul scăzut al inteligenţei. Altfel spus, cei care sunt mai puţin performanţi 
în România sunt mult mai slabi decât cei slabi din alte ţări/culturi luate în analiză, iar 
cei ce sunt mai performanţi sunt mai puţin buni decât cei buni din ţările/culturile luate 
în analiză (vezi tabelul 4.1). 


SPM Plus 

Normele pentru Marea Britanie, Germania, România, Polonia, Slovenia, Fort 
Bend, Texas 



5 UK 
5 RO 
5 D 
5 FB 
5 PL 
SSL 


95 UK - 

-90 UK — 

- 75 UK 

-50 UK - 

- 25 UK 

-10 UK 

95 RO - 

— 90 RO - 

- 75 RO 

-50 RO - 

- 25 RO 

•- 10 RO 

950 - 

- 900 — 

— 75 D 

-50 D - 

--25D 

-10D 

95 FB 

90 FB 

- 76 FB 

- 50 FB 

25 FB 

10FB 

95 PL 

90 PL 

75 PL 

50 PL 

25 PL 

10 PL 

95 SL — 

— 90 SL — 

- 75 SL 

-50 SL - 

-25 SL 

-10 SL 


Figura 4.1. Performanţa pe vârste (10-18 ani) la RPM (Boben, 2010; reprodusă/adaptată cu 

permisiune) 


Tabelul 4.1. Performanţa pe vârste (18-25 de ani) la RPM 


Vârsta în ani (luni) 


18 

18,5 

18 

18 

18,5 

18,5 
(militari 
în termen) 

17 

Percentile 

RO 

RO 

POL 

GER 

MB 

UNG 

SUA 

95 

47 

48 

51 

52 

49 

49 

48 

90 

45 

46 

49 

50 

47 

47 

44 

75 

40 

41 

45 

46 

42 

42 

41 

50 

35 

36 

41 

43 

38 

37 

39 

25 

28 

29 

36 

39 

35 

32 

35 

10 

23 

22 

30 

36 

31 

27 

32 

5 

18 

18 

23 

34 

29 

24 

30 


Surse: Domuţaeral. (2003)şiRavene7aZ. (2003); Matrici Progresive Standard Plus (reprodus/adaptat cu permisiune) 

Inteligenţa cristalizată 

Inteligenţa cristalizată, la rândul ei, a fost evaluată pe populaţia românească cu probe 
clasice în literatura internaţională. Să le analizăm în continuare. 

Testele PISA (după OECD, 2014 ; vezi şi http : //www. oecd.org/pisa/keyfindings/ 
pisa-2012-results.htm). Probabil cea mai riguroasă evaluare a inteligenţei cristalizate, la 
interfaţa cu mediul educaţional, este reprezentată de testele PISA (Programme for International 
Student Assessment). Testele PISA, derulate sub egida OECD (Organisation for Economic 
Cooperation and Development), la fiecare trei ani (începând cu anul 2000), evaluează: 

(1) domeniile matematică, citire şi ştiinţă, (2) competenţe, nu cunoştinţele din curriculum, 
adică modul în care cunoştinţele sunt utilizate în viaţa cotidiană (la rezolvarea unor 
probleme noi), (3) copii înjurai vârstei de 15 ani. 

România a participat la evaluare începând cu anul 2006. La ultima analiză, din 2012, 
au participat 65 de ţări şi un număr de aproximativ 510.000 de copii având vârsta în jur 
de 15 ani. La toţi cei trei indicatori România se afla în 2012 sub media (p < 0,05) a 
ţărilor OECD (http : //www. oecd.org/). 

Astfel, în analizele din 2012, după OECD (2014), la matematică România are un scor 
care o plasează pe locul 46 din 65 de ţări (din UE, doar Bulgaria aflându-se imediat după 
noi), la citire pe locul 50 din 65 (din UE, doar Bulgaria aflându-se imediat după noi), 
iar la ştiinţă pe locul 49 din 65 (ultima din UE). Şi în anii anteriori (2006 şi 2009) România 
a obţinut rezultate similare, aflându-se la toţi cei trei indicatori sub media ţărilor OECD. 

In România, la citire fetele au o performanţă mai bună decât băieţii (p < 0,05), cu 
până la 40 de puncte (media OECD în favoarea fetelor este de 38 de puncte). Nu există 
diferenţe semnificative statistic (p > 0,05) între băieţi şi fete la matematică şi ştiinţă, 
deşi se observă o tendinţă în favoarea băieţilor (11 puncte la matematică şi un punct la 
ştiinţă) în aceste domenii la nivelul mediu al ţărilor OECD (OECD, 2014). 

Analiza OECD (2014) arată că sub aspectul angajamentului în şcoală România are 
unul dintre cele mai mari scoruri la absenteism (57,3%), înţeles ca procentul celor care 
au lipsit de la unele ore din cursul zilei sau mai multe zile de la şcoală, fiind pe locul al 
cincilea din 64 de ţări/culturi analizate. România se află pe locul al zecelea din 64 de 
ţări/culturi analizate în ceea ce priveşte impactul statutului socioeconomic al elevului 
asupra performanţelor la matematică (cu cât statutul socioeconomic este mai scăzut, cu 
atât performanţa la matematică e mai mică). Copiii români au cea mai scăzută motivaţie 
din ţările/culturile analizate pentru a învăţa matematica. Copiii români sunt pe al doilea 
loc între cele 64 de ţări/culturi analizate (pe primul loc se află Qatarul, iar pe locul al 
treilea Iordania) în ceea ce priveşte sentimentul că se simt singuri la şcoală; acest 
sentiment este la nivelul cel mai scăzut în Elveţia, Lichtenstein şi Olanda. Sentimentul 
se coroborează şi cu faptul că, la itemul cât de fericiţi sunt la şcoală, copiii din România 
se află pe locul 52 din 65 de ţări/culturi analizate (sub nivelul mediu al ţărilor OECD). 

Următoarea evaluare PISA va avea loc în 2015. 

Testele TIMSS (Trends in International Mathematics and Science Study - http: // 
timssandpirls.bc.edu/) evaluează performanţa la matematică şi ştiinţă pentru elevii din 
clasele a IV-a şi a VlII-a. Acest test este mai încărcat educaţional decât testele PISA, dar 
surprinde şi el o parte din inteligenţa cristalizată. La ultima evaluare TIMSS (2011) 

rezultatele au plasat România în jurul nivelului mediu internaţional (mai mult uşor sub 
medie), sub nivelul SUA. 

Pentru clasa a IV-a, rezultatele România versus SUA la matematică arată astfel (TIMSS, 
2011 ): 

• România are un scor de 482 de puncte ; 

• SUA au un scor de 541 de puncte ; 

• scorul mediu este de 500 de puncte. 

Pentru clasa a IV-a, rezultatele România versus SUA la ştiinţă arată astfel: 

• România are un scor de 505 puncte; 

• SUA au un scor de 544 de puncte ; 

• scorul mediu este de 500 de puncte. 

Pentru clasa a VUI-a, rezultatele România versus SUA la matematică arată astfel: 

• România are un scor de 458 de puncte; 

• SUA au un scor de 509 puncte ; 

• scorul mediu este de 500 de puncte. 

Pentru clasa a VUI-a, rezultatele România versus SUA la ştiinţă arată astfel: 

• România are un scor de 465 de puncte ; 

• SUA au un scor de 525 de puncte ; 

• scorul mediu este de 500 de puncte. 

Următoarea evaluare TIMSS va avea loc în 2015. 


Teste psihologice mixte de potenţial intelectual, inteligenţă fluidă şi/sau cristalizată 

Cele mai multe teste de inteligenţă evaluează atât inteligenţa fluidă, cât şi inteligenţa 
cristalizată (unele şi potenţialul intelectual), iar scorul lor combinat duce la un scor global 
de inteligenţă. Să le analizăm în continuare pe cele clasice în literatura internaţională. 

Wechsler Intelligence Scale for Children/WISC (vezi Wechsler, 2004; Wechsler/ 
Dobrean, 2012). Testul presupune 20 de subteste, care oferă cinci indicatori (pentru vârsta 
cuprinsă între 6 ani şi 16 ani şi 11 luni): (1) indicatorul înţelegerii verbale, (2) indicatorul 
raţionamentului perceptiv, (3) indicatorul memoriei de lucru, (4) indicatorului vitezei de 
procesare şi (5) coeficientul total de inteligenţă generală/totală. Dacă indicatorul înţelegerii 
verbale este încărcat mai mult de inteligenţa cristalizată, indicatorul raţionamentului 
perceptiv e mai mult legat de inteligenţa fluidă, iar viteza de procesare este mai apropiată 
de potenţialul intelectual. In fine, indicatorul memorie de lucru se află la interfaţa dintre 
potenţialul intelectual şi inteligenţa fluidă. 

Testul WISC-IV (ultima variantă din familia WISC) a fost adaptat în România pe un 
eşantion reprezentativ (N = 1.101) la nivel naţional de Wechsler/Dobrean (2012) pentru 
vorbitorii de limba română, echilibrat pentru gen, vârstă, educaţie şi mediul de provenienţă. 
Eşantionul de referinţă britanic a fost de asemenea reprezentativ naţional (N = 780; vezi 

Wechsler, 2004; Wechsler/Dobrean, 2012). în general C < 1, ceea ce arată o tendinţă 
de concentrare a datelor spre medie, atât în eşantionul românesc, cât şi în cel de referinţă. 

Analizele secundare de date ale rezultatelor lui Wechsler/Dobrean (2012) arată că dacă 
ne focalizăm pe vârsta de 7 ani (7 ani - 7 ani şi trei luni), analizele comparative dintre 
români şi britanici arată astfel (o mărime pozitivă a efectului îi avantajează pe britanici) 
(vezi şi anexa 3 pentru analiza mediilor latente): 

(1) subtestele legate de potenţialul intelectual: 

• viteza de procesare : 

- codare: scorul pentru o performanţă medie în Marea Britanie (scor de 10) duce 
în România la un scor de 12 (d = 0,66); 

- căutarea unor simboluri: scorul pentru o performanţă medie în Marea Britanie 
(scor de 10) duce în România la un scor între 10 şi 11 (d mediu = 0,16); 

- barare: scorul pentru o performanţă medie în Marea Britanie (scor de 10) duce 
în România la un scor între 10 şi 11 (d mediu = 0,16). 

Media mărimii efectului în legătură cu potenţialul intelectual este de d = 0,33 ; deşi 
în favoarea britanicilor, este una mică, fără relevanţă practică/ecologică; 

(2) subtestele legate de inteligenţa fluidă 

• raţionamentul perceptiv: 

- cuburi: scorul pentru o performanţă medie în Marea Britanie (scor de 10) duce 
în România la un scor între 11 şi 12 (d mediu = 0,5); 

- concepte grafice : scorul pentru o performanţă medie în Marea Britanie (scor 
de 10) duce în România la un scor de 12 (d = 0,66); 

- matrici: scorul pentru o performanţă medie în Marea Britanie (scor de 10) 
duce în România la un scor de 14 (d = 1,33); 

- completare de imagini: scorul pentru o performanţă medie în Marea Britanie 
(scor de 10) duce în România la un scor de 13 (d = 1); 

• memoria de lucru : 

- memorarea numerelor: scorul pentru o performanţă medie în Marea Britanie 
(scor de 10) duce în România la un scor între 11 şi 12 (d mediu = 0,5); 

- secvenţa de litere şi numere: scorul pentru o performanţă medie în Marea 
Britanie (scor de 10) duce în România la un scor de 13 (d = 1); 

- aritmetică : scorul pentru o performanţă medie în Marea Britanie (scor de 10) 
duce în România la un scor între 13 şi 14 (d mediu = 1,16). 

Media mărimii efectului în legătură cu inteligenţa fluidă este de d = 0,87; 

(3) teste încărcate de inteligenţa cristalizată: 

- similarităţi: scorul pentru o performanţă medie în Marea Britanie (scor de 10) 
duce în România la un scor între 11 şi 12 (d mediu = 0,5); 

- vocabular: scorul pentru o performanţă medie în Marea Britanie (scor de 10) duce 
în România la un scor de 13 (d = 1); 

- înţelegere : scorul pentru o performanţă medie în Marea Britanie (scor de 10) duce 
în România la un scor de 13 (d = 1); 

- informaţii: scorul pentru o performanţă medie în Marea Britanie (scor de 10) duce 
în România la un scor de 14 (d = 1,33); 

- raţionamentul verbal: scorul pentru o performanţă medie în Marea Britanie (scor 
de 10) duce în România la un scor de 11 (d = 0,33). 

Media mărimii efectului în legătură cu inteligenţa cristalizată este de = 0,83. 

Analizele secundare de date ale rezultatelor lui Wechsler/Dobrean (2012) arată că dacă 
ne focalizăm pe vârsta de 15 ani (15 ani - 15 ani şi trei luni), utilizată şi în analizele 
testelor PISA, analizele comparative români/britanici arată astfel (o mărime pozitivă a 
efectului îi avantajează pe britanici): 

(1) teste legate de potenţialul intelectual: 

• viteza de procesare : 

- codare: scorul pentru o performanţă medie în Marea Britanie (scor de 10) duce 
în România la un scor între 11 şi 12 (d mediu = 0,5); 

- căutarea unor simboluri: scorul pentru o performanţă medie în Marea Britanie 
(scor de 10) duce în România tot la un scor de 10 (d = 0); 

- barare : scorul pentru o performanţă medie în Marea Britanie (scor de 10) duce 
în România la un scor între 8 şi 9 (d mediu = -0,5). 

Media mărimii efectului în legătură cu potenţialul intelectual este de d = 0; 

(2) teste legate de inteligenţa fluidă : 

• raţionamentul perceptiv: 

- cuburi: scorul pentru o performanţă medie în Marea Britanie (scor de 10) duce 
în România la un scor între 12 şi 13 (d mediu = 0,83); 

- concepte grafice : scorul pentru o performanţă medie în Marea Britanie (scor 
de 10) duce în România la un scor de 13 (d = 1); 

- matrici: scorul pentru o performanţă medie în Marea Britanie (scor de 10) 
duce în România la un scor între 12 şi 13 (d = 0,83); 

- completarea unor imagini: scorul pentru o performanţă medie în Marea Britanie 
(scor de 10) duce în România la un scor de 11 (d = 0,33). 

• memoria de lucru: 

- memorarea numerelor: scorul pentru o performanţă medie în Marea Britanie 
(scor de 10) duce în România la un scor de 9 (d = -0,33); 

- secvenţa de litere şi numere: scorul pentru o performanţă medie în Marea 
Britanie (scor de 10) duce în România la un scor de 10 (d = 0); 

- aritmetică : scorul pentru o performanţă medie în Marea Britanie (scor de 10) 
duce în România la un scor între 10 şi 11 (d mediu = 0,16). 

Media mărimii efectului în legătură cu inteligenţa fluidă este de d = 0,4; 

(3) teste încărcate de inteligenţa cristalizată: 

- similarităţi: scorul pentru o performanţă medie în Marea Britanie (scor de 10) 
duce în România la un scor între 8 şi 9 (d mediu = -0,5); 

- vocabular: scorul pentru o performanţă medie în Marea Britanie (scor de 10) duce 
în România la un scor între 9 şi 10 (d mediu = -0,16); 

- înţelegere: scorul pentru o performanţă medie în Marea Britanie (scor de 10) duce 
în România la un scor între 10 şi 11 (d = 0,16); 

- informaţii: scorul pentru o performanţă medie în Marea Britanie (scor de 10) duce 
în România la un scor de 10 (d = 0); 

- raţionamentul verbal: scorul pentru o performanţă medie în Marea Britanie (scor 
de 10) duce în România la un scor între 8 şi 9 (d = -0,5). 

Media mărimii efectului în legătură cu inteligenţa cristalizată este d = -0,2. 

Multidimensional Aptitude Battery/MAB-II (Jackson/Iliescu şi Glinţă, 2008). O altă 
analiză complexă pe un eşantion reprezentativ pentru România (N = 3.200) a utilizat 

Multidimensional Aptitude Battery (MAB-II; Jackson/Iliescu şi Glinţă, 2008). Eşantionul 
a fost construit de Jackson/Iliescu şi Glinţă (2008) ţinându-se cont de reprezentativitatea 
naţională de gen, vârstă (începând cu 12 ani), nivelul educaţional şi zona de provenienţă. 
MAB-II se aplică începând cu vârsta de 12 ani şi evaluează prin mai multe probe : (1) di¬ 
mensiunea verbală (scala verbală: informaţie, înţelegere, aritmetică, similarităţi, vocabular) - 
mai mult fundamentată de inteligenţa cristalizată - şi (2) dimensiunea performanţă (scala 
performanţă: simboluri numerice, completare de imagini, spaţial, aranjare de imagini, 
asamblare de obiecte) - mai mult fundamentată de inteligenţa fluidă cele două dimensiuni 
putând fi reunite (3) într-un scor global de inteligenţă generală. 

După Jackson/Iliescu şi Glinţă (2008), atât la americani, cât şi la români se observă o 
creştere a scorurilor celor trei tipuri de inteligenţă până la 20-24 de ani, după care urmează 
un platou până la 34 de ani. După 34 de ani scorul la dimensiunea performanţă scade rapid, 
iar cel de al dimensiunii verbale scade mai încet, inteligenţa generală având astfel tot un pattern 
descendent (Jackson/Iliescu şi Glinţă, 2008). în fine, la vârste înaintate (70-74 de ani), scorurile 
au valori mai mici decât vârsta de 16-17 ani, similare în medie celor de 12-13 ani (Jackson/ 
Iliescu şi Glinţă, 2008). Distribuţia scorurilor la MAB-II nu pune probleme în ceea ce priveşte 
normalitatea, iar coeficientul de variabilitate arată o tendinţă de grupare a datelor în ambele 
populaţii comparate (C < 1). 

Faţă de un eşantion american, pentru componenta verbală/cristalizată, la nivelurile 
inferioare şi medii ale inteligenţei generale românii sunt mai inteligenţi decât americanii, 
dar la nivelul inteligenţei superioare americanii sunt mai inteligenţi decât românii (pentru 
detalii, vezi Jackson/Iliescu şi Glinţă, 2008). 

Intelligenz Struktur Test 2000-R/IST2000-R (Liepmann et «/./Iliescu şi Miron, 2011) a fost 
adaptat în România de Liepmann el «/./'Iliescu şi Miron (2011) folosindu-se un eşantion de 
2.038 de persoane, echilibrat acceptabil (luând în calcul teoria testului) pentru vârstă (peste 
14 ani), gen şi zona de provenienţă. Scorurile înregistrate în România pentru modulele de 
bază (raţionament numeric, verbal, figurai şi scorul lor total), modulul extins (cunoştinţe 
verbale, numerice, figurale şi scorul lor total cu referire la geografie, istorie, economie, artă/ 
cultură, matematică, ştiinţele naturii, cunoştinţe cotidiene/viaţa de zi cu zi), inteligenţa fluidă 
(raţionament fără cunoştinţe), inteligenţa cristalizată (cunoştinţe fără raţionament) şi scorul global 
de inteligenţă generală (1Q) sunt în general mai mici faţă de populaţia germană sau engleză 
(Liepmann et «/./Iliescu şi Miron, 2011). Distribuţia scorurilor la IST 2000-R nu pune probleme 
în ceea ce priveşte normalitatea, iar coeficientul de variabilitate arată o tendinţă de grupare a 
datelor în populaţiile comparate (C < 1). Nu există diferenţe în funcţie de gen, dar, în mod 
aşteptat, în general există diferenţe în funcţie de vârstă (cu anumite excepţii, precum analogiile 
verbale din modulul de bază) (pentru detalii, vezi Liepmann et «/./Iliescu şi Miron, 2011). 

Coeficientul de inteligenţă naţională 

Coeficientul de inteligenţă naţională este un concept elaborat de Lynn şi Vanhanen (2002, 
2006, 2012a, 2012b). Acesta a fost stabilit pentru fiecare ţară/cultură prin combinarea 
rezultatelor la mai multe teste de inteligenţă administrate într-o anumită ţară/cultură 
(inclusiv cele prezentate de noi, separat, mai sus). Poziţionarea României prin prisma 
conceptului de inteligenţă naţională apare ca în figura 4.2 (Lynn şi Meisenberg, 2010a). 
Aşa cum se observă în figura 4.2, România are un scor al CI de 91, mai mic decât nivelul 
de referinţă (100 la britanici), la o mărime medie a efectului (d = 0,6). Pentru valorile 
CI ale tuturor ţărilor/culturilor analizate de Lynn şi Meisenberg (2010a), vezi anexa 4. 

Pe regiuni ale lumii, coeficientul de inteligenţă naţională se prezintă ca în figura 
4.3. 


Nivelul mediu de inteligenţă şi eroarea standard 


ix 

120 

110 



Europa Vorbitoare de Ex-corruniste America Latină Onertul Mjtodu Afnca AsiadeEsl Restul Asiei Toate ţările 

engleză 


Figura 4.3. Nivelul mediu de inteligenţă şi eroarea standard pentru regiunile analizate 
(Lynn şi Meisenberg, 2010a; elaborată cu permisiune) 

Mulţi autori (vezi Volken, 2003) au primit cu reticenţă şi critici acest concept al 
inteligenţei naţionale globale (de exemplu, care nu mai diferenţiază fin între tipuri diverse 
de inteligenţă), dar acesta a generat o serie de cercetări relevante, publicate în reviste de 
top. Astfel, acest coeficient naţional de inteligenţă a fost asociat (vezi, pentru detalii, 
Lynn şi Meisenberg, 2010a, 2010b ; Lynn şi Vanhanen, 2012a, 2012b): 

• pozitiv cu produsul intern brut (0,62 < r > 0,82); 

• negativ cu mortalitatea infantilă (r = -0,84); 

• pozitiv cu speranţa de viaţă (r = 0,75); 

• negativ cu rata fertilităţii (r = -0,83); 

• negativ cu incidenţa HIV (r = -0,48); 

• negativ cu incidenţa crimelor (r = -0,25); 

• pozitiv cu încrederea interpersonală (r = 0,49); 

• pozitiv cu realizările educaţionale evaluate cu testele PISA şi TIMSS (cu corecţie 
statistică : 0,90 < r > 1); 

• negativ cu religiozitatea unei ţări/culturi (r = 0,60 - vezi Lynn et al., 2009); 

• pozitiv cu ritmul vieţii (r = 0,59); 

• negativ cu tulburările infecţioase (r = -0,89); 

• pozitiv cu distanţa faţă de mediul evoluţionist iniţial (r = 0,45) (deoarece solicitările 
mediului nou erau mai puternice); 

• negativ cu conformismul (r = -0,55); 

• negativ cu corupţia (-0,27 < r > -0,68); 

• pozitiv cu realizările academice: (1) numărul de publicaţii (r = 0,87), (2) numărul 

de patente (r = 0,51), (3) premii Nobel pentru ştiinţă (r = 0,34), literatură (r = 0,13) 

şi pace (r = 0,21). 

Cei inteligenţi tind să formeze cupluri împreună (r = 0,40), inteligenţa contând aici 
mai mult decât trăsăturile de personalitate (r = 0,10) şi chiar decât anumite trăsături 
fizice ca înălţimea şi greutatea (r = 0,20) (vezi Plomin şi Deary, 2015). 

Un studiu metaanalitic recent arată o corelaţie negativă şi între inteligenţă şi religiozitate 
(Zuckerman et al., 2013) la nivel individual. Această metaanaliză a sumarizat 63 de 
cercetări empirice, arătând un coeficient de corelaţie mediu r = -0,24. Relaţia a fost mai 
puternică (1) pentru credinţele religioase decât pentru comportamentul religios şi (2) pentru 
studenţi şi populaţia generală decât pentru participanţii mai tineri. Autorii argumentează că 
oamenii mai inteligenţi sunt mai puţin religioşi deoarece: (1) sunt mai puţin conformişti 
(inclusiv la normele religioase), (2) au un stil analitic, nu intuitiv, stil care este incongruent 
cu credinţele religioase şi (3) rolul psihologic al normelor religioase - în autoreglare, 
control compensator, autodezvoltare - este asigurat de inteligenţă. într-adevăr, relaţia 
inversă dintre inteligenţă şi religiozitate este susţinută de mai multe linii de cercetare 
(pentru sinteză, vezi Lynn et al. , 2009): (1) corelaţia negativă între inteligenţă şi credinţele 
religioase la nivel de cultură/ţară (-0,56 < r = -0,75), (2) un nivel mai scăzut al 
credinţelor religioase în grupul elitelor inteligente (de exemplu, premianţi Nobel, oameni 
de ştiinţă etc.), în comparaţie cu populaţia generală, (3) scăderea credinţelor religioase 
pe măsură ce copiii se maturizează, ca urmare a dezvoltării abilităţilor cognitive şi (4) 
un declin al credinţelor religioase în secolul XX, pe măsură de coeficientul de inteligenţă 
a crescut. Pentru analiza legăturii cauzale dintre inteligenţă şi religiozitate, vezi Ganzach 
şi Gotlibovski (2013). 

Alte informaţii cognitive relaţionate cu inteligenţa 

în ceea ce priveşte statusul cognitiv general (înregistrarea informaţiilor/orientare în timp/ 
orientare în spaţiu/reamintire/atenţie şi calcul/denumire/repetiţie/înţelegere/citire/scriere/ 
desenare/memorarea unei povestiri/viteza de procesare), românii (N = 1.407) sunt la 
nivelul americanilor, aşa cum rezultă din comparaţiile pe baza Mini-Mental State Examination 
(Folstein et a/./Munteanu et al., 2013). Eşantionul românesc utilizat de Folstein et al.l 
Munteanu et al. (2013) aproximează structura populaţiei României (gen, vârstă şi nivel 
educaţional) cu vârsta peste 18 ani (cu o precizie mai mare pentru vârsta de 40+). în 
general C < 1, ceea ce arată o tendinţă de concentrare a datelor spre medie atât în 
eşantionul românesc, cât şi în cel de referinţă. 

III. Concluzii generale şi implicaţii 

Potenţialul intelectual al românilor este la nivelul altor ţări/culturi, atât în privinţa copiilor (în 
comparaţie cu britanicii, olandezii şi alte ţări europene), cât şi a adulţilor (în comparaţie cu 
francezii). Din păcate, mediul cultural nu favorizează însă utilizarea maximală a acestui 
potenţial, ceea ce face ca nivelurile de inteligenţă fluidă (la toate vârstele) şi cristalizată (mai 
ales la vârste mici sau la interfaţa practică cu mediul de viaţă) să nu fie la nivelurile la care 
ar putea fi, astfel că nici coeficientul naţional de inteligenţă nu este la nivelul potenţialului său. 

Intr-adevăr, scorurile Ia inteligenţa fluidă sunt diferite mai ales la nivelul scorurilor mici 
şi mari (unde ale românilor adulţi sunt mai scăzute decât ale britanicilor), iar scorurile 
inteligenţei cristalizate (pentru vârste mai mari de 12 ani) sunt mai ridicate la nivelul 
scorurilor mici şi medii şi mai scăzute la nivelul scorurilor mari în comparaţie cu americanii. 
Aceste concluzii sunt întărite de şi congruente cu altele derivate din analizele Comisiei 
Europene/CE cu referire la analfabetism şi învăţarea pe parcursul vieţii în România. 

Analfabetismul se referă la incapacitatea de a scrie şi a citi. La recensământul din 
2011, 1,4% (245.387) din populaţia României s-a dovedit analfabetă (în scădere de la 
2,6% la recensământul din 2002), cei mai mulţi fiind din judeţele din sudul şi estul ţării, 
de la ţară şi femei (femeile având o rată aproape dublă faţă de bărbaţi) (INS, 2011). 
Analfabetismul funcţional se referă la abilităţi de citire şi scriere scăzute, care nu satisfac 
nevoile de funcţionare şi dezvoltare personală în viaţa cotidiană (poor skills). Deşi 
analfabetismul - incapacitatea de a scrie şi a citi - a fost redus masiv în UE şi în România, 
Raportul Comisiei Europene din 2012 (CE, 2012) arată că 1 din 5 copii de 15 ani din UE 
şi 20% dintre adulţii din UE nu au abilităţile de citire la un nivel satisfăcător (poor skills). 
România, din păcate, este fruntaşă la analfabetismul funcţional în UE (40,4%), fiind 
întrecută doar de Bulgaria (41 %) (vezi şi Eurostat, 2015). 

Ţinând cont de dinamica extraordinară a cunoaşterii, învăţarea pe parcursul vieţii este 
fundamentală pentru adaptarea eficientă la o societate bazată pe cunoaştere. Această 
învăţare este foarte importantă mai ales pentru adulţi, care, nemaifiind în cadrul unui 
sistem de educaţie formală, pot pierde legătura cu cunoaşterea nouă, devenind analfabeţi 
ştiinţific şi funcţional. Media Uniunii Europene de participare a adulţilor la învăţarea pe 
parcursul vieţii este de 8,9%, cu o ţintă de 15% în 2020, iar România avea în 2013 o 
participare a adulţilor la învăţarea pe parcursul vieţii foarte scăzută, de aproximativ 2% 
(ţinta României pentru 2020 este de 15%) (vezi şi Eurostat, 2015). Or, aşa cum am arătat, 
părinţi mai puţin educaţi înseamnă copii cu un nivel intelectual mai scăzut. 

Reanalizând secundar rezultatele obţinute de Tellegen şi Laros/Iliescu (2012), am găsit 
că la români (dar acesta este un pattem general în diverse ţări/culturi) diferenţele dintre 
potenţialul intelectual al copiilor al căror tată, respectiv a căror mamă este muncitor necalificat 
vs. profesionist sunt la mărimi foarte mari ale efectului: d = 2, respectiv d = 1,2 (în 
favoarea calificării mai mari). Diferenţele dintre potenţialul intelectual al copiilor cu tatăl, 
respectiv mama cu educaţie primară vs. studii universitare sunt de asemenea la mărimi foarte 
mari ale efectului: d = 1,7, respectiv d = 1,4 (în favoarea nivelului mai mare de educaţie). 
Aşadar, ştiind că potenţialul intelectual are o componentă genetică puternică, aceste rezultate 
arată fie că activarea acestui potenţial ţine de factori culturali (de exemplu, poziţionarea între 
limitele stabilite de factorul genetic), fie că potenţialul genetic mare se exprimă în rezultate 
ocupaţionale şi educaţionale mari. Eu personal tind să cred într-o combinaţie a acestor 
posibilităţi, astfel că, pe linia constructivistă a lui Feuerstein (2000) şi Vygotsky (1978), există 
loc şi aici pentru programe culturale de activare a potenţialului intelectual existent. 

Pentru dezvoltarea inteligenţei fluide, programele de educaţie timpurie, programele 
de parenting şi curriculumul ar trebui să pună accent pe antrenarea memoriei de lucru şi 
de formare a unei gândiri logice. 

Pentru dezvoltarea inteligenţei cristalizate, curriculumul şcolar ar trebui regândit, astfel 
încât acesta să mobilizeze potenţialul intelectual exprimabil în performanţe analoge testelor 
PISA şi TIMSS. Nu este vorba aici despre pregătirea pentru a reuşi la teste, ci despre 
utilizarea competenţelor în viaţa cotidiană, nu doar în raportarea unor cunoştinţe declarative. 

intr-adevăr, deşi curriculumul nostru şcolar este puternic saturat de inteligenţa cristalizată 
(mai ales la clasele mai mari) - ceea ce explică performanţa mai bună la WISC 
cunoştinţele dobândite sunt însă mai mult declarative şi reproductibile decât procedurale şi 
implementabile - ceea ce explică performanţa mai slabă la PISA şi TIMSS. 

Programe specifice ar trebui dedicate rromilor, care nu reuşesc să-şi utilizeze potenţialul 
intelectual (care este similar celorlalte etnii din România - vezi SON-R) din cauza unor 
factori discriminanţi, de neacceptat într-o societate modernă, precum nivelul mare de 
sărăcie, lipsa accesului la piaţa muncii şi/sau la educaţie, cu consecinţe negative asupra 
stării de sănătate, a speranţei de viaţă (10-15 ani mai puţin decât media europeană), a 
mortalităţii infantile, a CI etc. (vezi şi Eurostat, 2015). într-adevăr, combinând analizele 
lui Cvorovic (2014) şi Lynn şi Meisenberg (2010a, 2010b), rezultă că rromii au un CI 
sistematic mai mic decât CI al ţării/culturii în care trăiesc : Slovenia: 96 vs. 85 ; Slovacia: 
96 vs. 83; Serbia: 89 vs. 70; România: 91 vs. 60. Rezultatele au fost confirmate şi de 
Rushton şi colaboratorii săi (2007), care au găsit un CI mediu de 70 (la trei comunităţi de 
rromi din Serbia). Conform recensământului din 2011 al INS, în România există aproximativ 
600.000 de rromi, distribuiţi în proporţii egale în mediul urban şi în cel rural; majoritatea 
rromilor care au absolvit o facultate (2.403 din 3.397) locuiesc în mediul urban, cei mai 
mulţi fiind bărbaţi (1.155). 67.480 dintre cei 470.000 de romi cu vârsta peste 10 ani sunt 
analfabeţi, majoritatea (40.000) din mediul rural (INS, 2011); analfabetismul poate fi o 
cauză importantă pentru CI mai mic al rromilor din România, cauză corectabilă cu politici 
adecvate, chiar de discriminare pozitivă, elaborate în comun cu elitele acestei etnii şi 
acceptate de etnie. Ţinând cont de mărimea etniei, din cauzele menţionate mai sus se iroseşte 
un potenţial intelectual care ar putea contribui la dezvoltarea ţării şi a comunităţii proprii. 

în acest context trebuie spus foarte clar că ştiinţa psihologică modernă refuză, în baza 
evidenţelor, nu ideologic, interpretări cu tentă rasială şi discriminatorii cu referire la 
diferenţele de inteligenţă dintre diverse grupuri etnice. Spre exemplu, şi în SUA au fost 
dezbateri în ceea ce priveşte diferenţele de inteligenţă dintre americanii negri (. African 
Americans) şi americanii albi-caucazieni ( European Americans). Aceste dezbateri au 
condus la rezoluţii similare celor propuse aici (vezi Neisser et al., 1996, în American 
Psychologist), şi anume că factorii culturali (de exemplu, educaţia părinţilor, accesul la 
educaţie, nivelul de trai etc.), nu cei biogenetici, sunt cauzele probabile ce explică 
diferenţele, cauze care pot fi corectate prin politici publice. Pentru astfel de sugestii 
privind modalităţile posibile de stimulare a inteligenţei, vezi şi Bunke şi colaboratorii săi 
(2012) şi CE (2012). 

IV. Limite şi studii viitoare 

Nu există limite majore, dincolo de cele inerente oricărui demers ştiinţific, în majoritatea 
cercetărilor care au investigat potenţialul intelectual, inteligenţa fluidă şi cristalizată. 
Pentru potenţialul intelectual evaluat cu testul TEDE 6 s-a urmărit respectarea reprezentativităţii 
criteriului „nivelul de educaţie”. Deşi datele sunt culese de pe tot teritoriul României, 
eşantionul nu a fost însă gândit de autori ca unul reprezentativ la nivel naţional în funcţie 
de sex şi vârstă. Această limită este compensată de calităţile psihometrice bune ale testului, 
similare şi comparabile cu eşantionul francez (considerat de autor reprezentativ), şi de 
faptul că rezultatele obţinute cu TEDE 6 în ceea ce priveşte potenţialul intelectual sunt 
congruente cu cele obţinute la copii/adolescenţi cu SON-R şi cu WISC-IV, pe eşantioane 

reprezentative naţional. Un eşantion reprezentativ la nivel naţional pentru TEDE 6 ar 
permite însă o comparaţie mai riguroasă cu rezultatele inteligenţei fluide şi cristalizate. 

Performanţa mai scăzută a rromilor la unele teste analizate aici (RPM Plus) poate 
arăta că testul nu este adaptat suficient de bine pentru cultura acestei etnii sau că există 
aceste diferenţe, din cauzele discriminatorii menţionate mai sus (vezi şi Neisser et al ., 
1996, pentru discuţii similare asupra altor grupuri etnice). Studii viitoare merită să 
investigheze aceste aspecte. 

Rezultatele la IST 2000-R (vezi Liepmann et u/./Iliescu şi Miron, 2011) au o corelaţie 
pozitivă cu MAB-II (r = 0,59); corelaţiile sunt mai puternice pentru dimensiunile verbale 
şi de performanţă din MAB-II cu partea de raţionament din IST 2000-R decât cu partea 
de cunoştinţe din IST 2000-R. De asemenea, subtestul matrice din IST 2000-R corelează 
puternic cu RPM (r = 0,63/r = 0,54) (Liepmann et a/./Iliescu şi Miron, 2011). Mai 
mult, rezultatele la aceste teste adaptate în România prezic, ca în literatura internaţională, 
performanţa profesională (de exemplu, r = 0,45 pentru IST 2000-R şi performanţa 
profesională) şi educaţională (r mediu = 0,34 pentru IST 2000-R şi performanţa educaţională 
la diferite materii), iar notele la matematică/fizică sunt puternic legate de componenta de 
raţionament din IST 2000-R (r = 0,44/r = 0,45) (Liepmann et u/./Iliescu şi Miron, 
2011). Toate acesce rezultate arată validitatea de construct a testelor psihologice analizate 
aici, congruentă şi cu rezultatele şi concluziile formulate în secţiunea de faţă pe baza 
datelor din teste. Această congruenţă întăreşte validitatea concluziilor formulate în secţiunea 
de faţă, plasându-le - luând în calcul că majoritatea sunt bazate şi pe eşantioanele 
reprezentative naţional - în categoria cunoştinţelor validate ştiinţific. Studiile viitoare pot 
să întărească sau să nuanţeze forţa validităţii concluziilor formulate aici. 

Studii metaanalitice anterioare (Ackerman şi Heggestad, 1997) au arătat că CI (şi mai 
ales inteligenţa cristalizată) corelează pozitiv cu deschiderea - ca trăsătură de perso- 
nalitate-caracter/temperament la o mărime medie a efectului (r = 0,33); având un 
eşantion mare şi alte trăsături de personalitate-caracter/temperament (extraversiunea), au 
fost relaţionate statistic semnificativ cu CI, dar la mărirmi foarte mici ale efectului (r = 
0,08). Emoţionalitatea (neuroticismul ca instabilitate emoţională) a avut o corelaţie inversă 
cu CI la r = -0,15, iar agreabilitatea şi conştiinciozitatea se pare că nu sunt relaţionate 
cu CI. Din aceste rezultate mă aştept în analizele care urmează la o deschidere a românilor 
mai scăzută şi o emoţionalitate mai ridicată, lucru confirmat de rezultatele din 4.1.1.5. 
De asemenea. Radu şi colaboratorii săi (1991) prezintă cercetări care arată că inteligenţa 
şi creativitatea sunt asociate până la un punct critic (de exemplu, un CI = 115 pentru 
creativitatea ştiinţifică - Hudson, apud Miclea şi Radu, 1991). Altfel spus, există o legătură 
interesantă între creativitate şi inteligenţă, în sensul că, pe măsură ce creşte inteligenţa, 
creşte şi creativitatea, până la un punct, după care o creştere a inteligenţei nu mai duce 
la o creştere a creativităţii. Se pare că pentru creativitatea artistică un nivel minim al 
inteligenţei este un CI de 90, iar pentru cea ştiinţifică un CI de 110 (Hudson, apud Miclea 
şi Radu, 1991). în consecinţă, mă aştept şi în cazul creativităţii la un profil similar celui 
găsit aici în cazul inteligenţei. 

Testele analizate aici pentru evaluarea inteligenţei sunt teste de aptitudini. Inteligenţa 
poate să fie evaluată însă şi ca aptitudine autopercepută. Cele două evaluări corelează 
pozitiv, dar, analizând varianţa lor comună, acestea rămân totuşi constructe diferite. Altfel 
spus, adesea apare o diferenţă între „cât de inteligenţi suntem” şi „cât de inteligenţi ne 
credem”. în principiu, inteligenţa autopercepută joacă rolul de factor mediator între 

trăsăturile de personalitate-caracter/temperament şi inteligenţa ca aptitudine (CI) (vezi 
Jackson/Iliescu şi Glinţă, 2008). Spre exemplu, Jackson/Iliescu şi Glinţă (2008) arată că 
o emoţionalitate crescută (neuroticismul ca instabilitate emoţională) poate genera o 
inteligenţă autopercepută scăzută ce afectează performanţa la testele prin care stabilim 
CI; rămâne de discutat dacă este afectată performaţa la test sau inteligenţa care determină 
performanţa la test. Aceste linii de cercetare merită însă studiate detaliat şi în cazul 
românilor, eu nereuşind în acest moment să găsesc studii derulate pe eşantioane reprezentative 
şi/sau de convenienţă cu putere statistică adecvată, cu toate măsurătorile în acelaşi design 
al studiului. 

4.1.1.2. Despre creativitatea românilor 

I. Constructe 

Creativitatea - ca parte a unui profil psihologic de adâncime - se referă la capacitatea de 
a genera un produs nou şi valoros pentru societate. Sigur, creativitatea, ca parte a acestui 
profil psihologic de adâncime, se exprimă la nivel de suprafaţă în forme specifice, mai 
ales creativitatea artistică şi creativitatea ştiinţifică. 

II. Rezultate 

A. Profilul psihologic de adâncime 

Creativitatea a fost evaluată în ţară cu ajutorul testelor Torrance Tests of Creative Thinking/ 
TTCT (Torrance/Iliescu ei al., 2008) şi Barron Welsh Art Scalei BWAS (Welsh el al./ 
Livinţi şi Iliescu, 2009). Spre deosebire de TTCT, BWAS nu este un test de performanţă, 
ci unul de personalitate, figurai şi nonverbal, creativitatea fiind inferată din alegerile pe 
care Ie preferă participanţii dintre mai mulţi stimuli (mai mult sau mai puţin complecşi), 
care au discriminat anterior între artişti şi nonartişti. 

Torrance Tests of Creative Thinking/TTCT (pentru detalii, vezi Torrance/Iliescu et al., 
2008). Forma nonverbală (figurală) a TTCT evaluează mai multe componente, şi anume 
fluiditatea (de exemplu, numărul de imagini produse), originalitatea (de exemplu, răspunsurile 
neobişnuite), abstractizarea semantică (de exemplu, exprimarea imaginilor în cuvinte, sinteza 
în cuvinte a esenţei concretului), elaborarea (de exemplu, capacitatea de a dezvolta ideile) 
şi rezistenţa la închidere (de exemplu, păstrarea deschiderii în procesarea unui segment cât 
mai divers de informaţie). în final există şi un scor total de creativitate nonverbală. Forma 
verbală a TTCT evaluează fluiditatea, flexibilitatea (de exemplu, capacitatea de a include 
un stimul în categorii diferite) şi originalitatea. De asemenea, există şi un scor total de 
creativitate verbală. în final, combinând cele două forme, rezultă un scor total al creativităţii. 

în studiul lui Torrance/Iliescu et al. (2008), eşantionul românesc (de convenienţă) a 
cuprins 1.518 participanţi pentru forma nonverbală a TTCT (între 5 şi 16 ani). La fel ca 
în eşantionul american (N = 70.093), scorurile la toate componentele creativităţii nonverbale 
cresc de la vârstele mici spre vârstele mari (cu un maxim în jur de 9-13 ani), urmând 
apoi o descreştere pentru scorurile de la vârstele mari (pentru fluiditate şi originalitate). 

Elaborarea şi închiderea rămân relativ constante după 9-13 ani, iar abstractizarea semantică 
creşte în continuare cu vârsta (vezi pentru detalii Torrance/Iliescu ei al., 2008). 

In studiul lui Torrance/Iliescu et al. (2008), eşantionul românesc (de convenienţă) a 
cuprins 1.720 de participanţi pentru forma verbală a TTCT (între 6 şi 18 ani). în cazul 
formei verbale există fenomenul de creştere a scorurilor la cei trei indicatori odată cu 
vârsta (de la 6 la 18 ani), creştere mai marcantă pentru limitele inferioare şi similară cu 
eşantionul american (N = 24.703) (vezi pentru detalii Torrance/Iliescu et al., 2008). 

Torrance/Iliescu et al. (2008) arată că în general, nu sunt diferenţe majore între 
creativitatea românilor şi cea a americanilor evaluată cu TTCT. Chiar şi atunci când există 
diferenţe semnificative statistic între diverse componente, mărimile efectului sunt în 
registru scăzut. Scorul total al creativităţii verbale pare să fie mai polarizat în eşantionul 
românesc pentru copii de vârste mai mari, fenomen care nu apare în eşantionul american 
(Torrance/Iliescu et al., 2008). Distribuţia scorurilor la TTCT nu pune probleme în ceea 
ce priveşte normalitatea, iar coeficientul de variabilitate arată o tendinţă de grupare a 
datelor în ambele populaţii comparate (C < 1). 

Barron Welsh Art Scale/BWAS (pentru detalii, vezi Welsh et c;/./Livinţi şi Iliescu, 2009). 
O altă evaluare a creativităţii s-a făcut în context românesc cu BWAS de către Welsh et al.l 
Livinţi şi Iliescu (2009), pe un eşantion de 861 de persoane adulte, reprezentativ, echilibrat pe 
gen, vârstă, educaţie şi mediu de provenienţă. S-au folosit două forme ale testului, una clasică 
(BWAS) şi una revizuită (RAS) (pentru detalii, vezi Welsh et al ./Livinţi şi Iliescu, 2009). 

Nu există diferenţe majore între creativitatea românilor şi cea a americanilor (N = 
3.213) (pentru detalii privind eşantioanele comparate, vezi Welsh er zz/./Livinţi şi Iliescu, 
2009), măsurată cu ambele forme ale testului. Ca şi în cazul eşantionului american, la 
români femeile au un scor mai ridicat la creativitate decât bărbaţii, la ambele forme ale 
testului (diferenţa dispare dacă bărbaţii şi femeile au aceeaşi profesie). Un nivel de 
creativitate mai mare există la indivizii care au profesii care presupun creativitate (de 
exemplu, actori, arhitecţi etc.) (vezi Welsh et a/./Livinţi şi Iliescu, 2009). Aceste concluzii 
trebuie privite cu circumspecţie pentru intervalul de vârstă 40-52 de ani, deoarece indicii 
de asimetrie şi de boltire arată în acest caz o distribuţie leptocurtică (având un vârf ridicat 
al distribuţiei la nivelul mediei) şi o asimetrie pozitivă (cu scoruri grupate în partea stângă 
a curbei) (vezi Welsh et al ./Livinţi şi Iliescu, 2009). Coeficientul de variabilitate arată o 
tendinţă de grupare a datelor în ambele populaţii comparate (C < 1). 

B. Profilul psihologic de suprafaţă 

Premiile Nobel (http : //www.nobelprize.org) şi Medaliile Fields (http: //www.mathunion. 
org) sunt considerate repere internaţionale pentru actul creativ, deoarece evaluează riguros, 
atât în artă (literatură), cât şi în domenii ale ştiinţei, caracterul de noutate şi utilitate al 
produsului presupus creativ. O scurtă analiză a câştigătorilor acestor premii de-a lungul 
timpului arată că România nu apare cu niciun câştigător, în timp ce ţări vecine apar mai 
bine poziţionate (de exemplu, Ungaria are cel puţin şase câştigători ai Premiului Nobel). 

De asemenea, România nu excelează nici la indicele naţional de inovare. Astfel, conform 
International Innovation Index/lll (indicatori: peste 1; între 0 şi 0,99 ; între 0 şi -0,99 ; 
sub -1), România se afla în 2009 pe poziţia 61 din 110 ţări analizate (cu un indicator global 
de 0,29) (vezi Andrew et al., 2009). în Global Innovation Index !GII (https://www. 

globalinnovationindex.org) în 2014 (Dutta et al., 2014), România se află pe poziţia 55 din 
143 de state (cu scorul de 38,1); scorul maxim îl are Elveţia, cu 64,8, iar scorul minim îl 
are Sudanul, cu 12,7. în Europa, din 39 de ţări analizate, România se află în GII pe poziţia 
32; scorul maxim îl are Elveţia, cu 64,8, iar scorul minim Albania, cu 30,5. Interesant, 
rezultatele României la indicatorii de inovare sunt conforme cu trăsăturile de personalitate 
analizate în capitolul de faţă, secţiunea 4.1.1.5. într-adevăr, Steel şi colaboratorii săi (2012) 
arată că deschiderea şi agreabilitatea (mai scăzute la români, aşa cum vom vedea în secţiunea 
4.1.1.5) sunt doi predictori importanţi ai inovării. 

III. Concluzii generale şi implicaţii 

Nivelul de creativitate potenţială a românilor pare să fie la fel de mare ca şi cel al 
americanilor, atât la copii, cât şi la adulţi. Sigur, ne putem întreba atunci cum se face că 
niciun român nu este câştigător al Premiului Nobel sau al unei medalii Fields ori că nu 
excelăm în indicatorii de inovare. Creativitatea, aşa cum este măsurată aici de TTCT şi 
BWAS, surprinde mai ales profdul de adâncime. Ne putem aştepta ca un român (născut 
cetăţean român), aflat într-un mediu cultural stimulativ din ţările/culturile în care s-au 
câştigat multe premii Nobel, să fie capabil să câştige şi el astfel de premii. Iar acest lucru 
s-a întâmplat cu Gheorghe Emil Palade (în SUA) în fiziologie/medicină (1974), Ştefan 
Hell (în Germania) în chimie (2014), Herta Miiller (în Germania) în literatură (2009); 
la acestea mai putem adăuga şi Premiul Nobel pentru Pace al lui Elie Wiesel (Israel) din 
1986. în acest context, trebuie să mai amintim că mulţi români şi-au realizat potenţialul 
creativ, devenind repere internaţionale, în străinătate : Mircea Eliade (SUA), Emil Cioran 
(Franţa), Constantin Brâncuşi (Franţa), Eugen lonesco (Franţa), George Enescu (Franţa) 
etc. în fine, câştigarea unor premii Nobel nu depinde doar de creativitatea potenţială sau 
manifestă, ci uneori promovarea rezultatelor inovative este cel puţin la fel de importantă; 
acesta este probabil motivul pentru care realizări româneşti cu potenţial de Nobel nu au 
ajuns să câştige acest premiu (vezi aici cercetările inovative ale lui Gheorghe Benga asupra 
proteinei-canal pentru apă în membrana celulară, ale lui Nicolae Paulescu asupra insulinei 
etc.). Spre exemplu, Bociort (2014), analizând de ce nu câştigă românii Premiul Nobel pentru 
Literatură, menţionează mediul cultural nestimulativ, caracterizat prin bârfe, calomnii, complex 
cultural de inferioritate şi invidii; într-un astfel de mediu spune autorul (Bociort, 2014), 
„...pretenţia la un Premiu Nobel a apărut, probabil, ca o îndrăzneală necugetată” (p. 28). 
Alina Mungiu-Pippidi (2012) face chiar o analiză mai largă asupra „Premiului Nobel la 
români”, arătând debusolarea societăţii româneşti, în general, şi a mediului academic, în 
particular, insistând asupra fracturii majore dintre succes şi merit (aspect pe care a insistat şi 
Flonta, comunicare personală); vezi şi rolul corupţiei în lipsa performanţei academice şi mai 
ales al inovaţiei scăzute în România, discutat de Mungiu-Pippidi (2015) în revista Nature. 

Aşadar, mediul educaţional şi cel cultural românesc în general trebuie regândite pentru 
a permite antrenarea şi exprimarea potenţialului creativ pe care îl avem. Şcoala actuală 
nu încurajează acest potenţial. Spre exemplu, curriculumul încă este complicat şi împietrit 
în dogme vechi, bazate pe memorare/reproducere, nu pe utilizarea creativă şi practică a 
cunoştinţelor dobândite (vezi şi rezultatele la testele PISA), iar mediul cultural nu e 
guvernat de principiul meritocraţiei în artă şi ştiinţă, ci de notorietate şi vocea celui care 
strigă cel mai tare. într-adevăr, în ceea ce priveşte curriculumul, am observat într-o analiză 
exploratorie/preliminară a cinci manuale de ştiinţe că unele lucruri din ceea ce se face în 

liceele din România intr-un mod complicat şi stufos în SUA se fac la nivel de facultate 
C undergraduate ), într-un mod focalizat pe aplicarea acestor cunoştinţe la viaţa cotidiană. 
Sub aspect cultural, uneori s-au constituit grupuri de putere culturală, care opresc din 
faşă orice demers diferit sau alternativ. Se pare că în România, din păcate, trebuie să-ţi 
dovedeşti valoarea în străinătate ca să ajungi să fii recunoscut de cei din ţara ta. Problema 
este că, atunci când îţi e recunoscută valoarea în străinătate, adesea nu mai ai motive să 
reîntorci câştigul ţării care te-a alungat sau nu te-a recunoscut. într-adevăr, în acest sens 
cred, din experienţa proprie, că există o diferenţă majoră între modul în care vede diaspora 
ştiinţifică maghiară Ungaria, spre exemplu, şi modul cum vede diaspora ştiinţifică românească 
România. Dacă diaspora ştiinţifică maghiară susţine mult mai mult Ungaria, diaspora 
ştiinţifică românească este adesea mai critică cu România, deoarece se simte trădată şi 
respinsă de ţară. Iar această atitudine este îndreptăţită, dacă avem în vedere faptul că tinerii 
cu studii la cele mai prestigioase universităţi din lume nu-şi găsesc locul în universităţile 
din România, în timp ce aceste universităţi nu sunt vârfuri în lume, ci se zbat la coada 
clasamentelor internaţionale. Nu mai detaliez aici scandalul votului din diaspora în cadrul 
alegerilor prezidenţiale din 2014, care este bine cunoscut. în fine, elaborarea unor mecanisme 
moderne de susţinere şi promovare a inovaţiilor româneşti sunt absolut obligatorii, multe 
dintrea acestea rămânând necunoscute sau nesusţinute în competiţia internaţională. 

IV. Limite şi studii viitoare 

Eşantioanele utilizate în cazul TTCT, deşi cu putere statistică foarte mare, nu au fost toate 
reprezentative. Cercetările viitoare trebuie să verifice concluziile formulate aici prin TTCT, 
fie pe eşantioane reprezentative naţional, fie pe multiple eşantioane de convenienţă (cu 
profiluri similare şi diferite). Validitatea concluziilor este însă întărită (1) de faptul că aceleaşi 
concluzii se susţin prin două teste diferite (iar în cazul BWAS pe două forme diferite ale 
acestuia: BWAS şi RAS), care măsoară aspecte diferite ale creativităţii şi din care unul 
(BWAS/RAS) a avut un eşantion reprezentativ, şi (2) de faptul că profilul inteligenţei şi 
profilul creativităţii românilor sunt destul de similare - profilul de adâncime mai bun şi 
profilul de suprafaţă cu probleme -, ceea ce corespunde cu teoriile psihologice care vizează 
relaţiile dintre aceste două constructe (iar majoritatea testelor de inteligenţă au fost adaptate 
pe eşantioane reprezentative naţional). Concluziile formulate aici sunt congruente şi cu cele 
formulate în cazul trăsăturilor de personalitate (din secţiunea 4.1.1.5), în baza rezultatelor lui 
Steel şi ale colaboratorilor săi (2012). în fine, forţa unora dintre concluzii este stabilizată de 
faptul că acestea au fost anticipate pe baza analizei mediului cultural (vezi 3.4), ceea ce mă 
face să plasez concluziile acestei secţiuni în categoria cunoştinţelor validate ştiinţific. Studiile 
viitoare pot să întărească sau să nuanţeze forţa validităţii concluziilor formulate aici. 

4.1.1.3. Despre stilurile de învăţare ale românilor 
I. Constructe 

Există multe modele psihologice despre stilurile de învăţare. Unul dintre cele mai cunoscute 
şi mai influente modele este cel propus de Oakland et al.l Iliescu şi Dincă (2007). 

Stilurile de învăţare derivă din patru dimensiuni bipolare (vezi Oakland et al. /Iliescu 
şi Dincă, 2007): (1) extravert-introvert, (2) practic-imaginativ, (3) raţional-emoţional şi 

(4) organizat-flexibil, literatura psihologică de specialitate diferenţiind între opt stiluri de 
învăţare (vezi Oakland et a/./Iliescu şi Dincă, 2007): 

• extravert - asimilează şi analizează informaţii din lumea înconjurătoare, prin interacţiunea 
cu oamenii; 

• introvert - asimilează informaţii mai ales pe baza analizelor proprii; 

• practic - asimilează informaţii din analiza faptelor; 

• imaginativ - asimilează informaţii în urma unor soluţii imaginative la care ajunge; 

• raţional - asimilează şi analizează informaţiile mai ales logic ; 

• emoţional - asimilează şi analizează informaţiile mai ales emoţional (de exemplu, în 
baza propriilor valori/opţiuni); 

• organizat - asimilează şi analizează informaţiile mai ales dacă sunt bine structurate ; 

• flexibil - asimilează şi analizează informaţiile prin descoperire şi participare personală. 

II. Rezultate 

Analiza acestor stiluri de învăţare în România s-a făcut de către Oakland et al., Iliescu 
şi Dincă (2007) cu ajutorul Learning Style Inventoryl LSI (test utilizabil pentru copii), pe 
aproximativ 6.000 de participanţi, în final reţinându-se un eşantion reprezentativ la nivel 
naţional de 2.400 de participanţi, copii peste 7 ani (vezi, pentru detalii, Oakland et al./ 
Iliescu şi Dincă, 2007). Eşantionul normativ american a fost format din 7.902 participanţi. 
Distribuţia scorurilor la LSI nu pune probleme în ceea ce priveşte normalitatea, iar 
coeficientul de variabilitate arată o tendinţă de grupare a datelor în ambele populaţii 
comparate (C < 1). 

A. Profilul psihologic de adâncime 

Analiza performanţelor pe cele patru dimensiuni arată că rezultatele obţinute în România 
sunt, în general, comparabile cu cele obţinute în SUA (de exemplu, avem aceleaşi dimensiuni 
în stilul de învăţare) (pentru detalii, vezi Oakland et al. /Iliescu şi Dincă, 2007). 

Cele patru dimensiuni ale stilurilor de învăţare pot căpăta valori specifice (de exemplu, 
mai mult extravert decât intravert), adesea similare la români şi la americani, cu mici nuanţe 
prezentate mai jos după şi în baza datelor lui Oakland et al. /Iliescu şi Dincă (2007). 

în ceea ce priveşte dimensiunea extravert-introvert, copiii români sunt mai echilibraţi 
între 7 şi 11 ani, tind să devină mai extraverţi între 12 şi 14 ani şi se reechilibrează după 
14 ani. La fel ca eşantionul american (66% băieţi vs. 64% fete), atât băieţii (66%), cât 
şi fetele (65%) din eşantionul românesc preferă un stil mai extravert. 

Dimensiunea organizat-flexibil arată că copiii români trec de la un stil mai organizat 
la vârste mici la unul mai flexibil la vârste mai mari. în ceea ce priveşte dimensiunea 
organizat-flexibil, în SUA 59% dintre fete preferă stilul organizat, în timp ce în România 
proporţia este de 64% ; în cazul băieţilor, în SUA aceştia preferă un stil organizat în 
proporţie de 42%, iar în România procentul este mai echilibrat între organizare şi 
flexibilitate (55%). 

Dimensiunile practic-imaginativ şi raţional-emoţional sunt mai puţin fluctuante cu 
vârsta. Există însă unele rezultate interesante în funcţie de gen. Astfel, dacă în SUA 72% 
dintre fete preferă un stil emoţional, în România proporţia este mai mică, de 54%. Pentru 

dimensiunea practic-imaginativ, la fel ca eşantionul din SUA, atât băieţii (66%), cât şi 
fetele (64%) preferă un stil mai practic. 

B. Profilul psihologic de suprafaţă 

Stilurile de învăţare duc la nivelul profilului de suprafaţă la cunoştinţe declarative şi/sau 
procedurale. Am discutat deja despre performanţele slabe la testele PISA şi TIMSS. Şi 
nivelul de alfabetizare ştiinţifică pare destul de scăzut în ţară. intr-adevăr, un studiu despre 
percepţia ştiinţei la nivelul publicului larg (Vlăsceanu et al., 2010 - STISOC) arată un 
nivel îngrijorător de scăzut al alfabetizării ştiinţifice în România. Iată câteva informaţii 
prezentate în studiu (Vlăsceanu et al. , 2010): 

• 42% dintre români consideră că Soarele se învârteşte în jurul Pământului; 

• România are cel mai mare procent din populaţie (22%) dintre ţările europene, după 
Cipru, care consideră horoscopul/astrologia „foarte ştiinţifice” ; 

• în comparaţie cu media de aproximativ 20% a celor 29 de ţări din Uniunea Europeană, 
aproape 50% dintre români erau de acord în anul 2005 cu afirmaţia că „unele numere 
sunt deosebit de norocoase pentru anumiţi oameni” ; 

• 55% dintre românii din mediul rural şi 47% dintre românii din mediul urban cred că 
culoarea roşie poate preveni deochtul; aproape 50 % dintre români cred că vorba care 
spune că, dacă te mănâncă palma, vei primi bani ar trebui luată în serios. 

III. Concluzii generale şi implicaţii 

în general, stilurile de învăţare ale românilor sunt similare - cu mici nuanţe diferenţiatoare 
discutate mai sus - cu cele ale americanilor. Aşadar, cum se face atunci că performanţele 
noastre educaţionale (de exemplu, la testele PISA) sunt atât de slabe - şi mai slabe ca ale 
americanilor? Din nou, trebuie precizat că mediul educaţional nu este bine organizat 
pentru a se plia pe profilul psihologic al românilor. Spre exemplu, în cazul în care 
curriculumul este prea rigid, nu va lăsa subiectul să-şi adapteze conţinutul pe care trebuie 
să-l înveţe la stilul său de învăţare, ci va forţa, în mod greşit, schimbarea stilului de învăţare 
pentru a se adapta la conţinutul rigid existent. în SUA, sistemul educaţional este mult mai 
flexibil, conţinutul putând fi adaptat stilului cognitiv al subiectului chiar de către subiectul însuşi, 
nu neapărat de către profesor. Sigur, flexibilitatea nu este unidirecţională (de exemplu, de la 
conţinut la stil de învăţare), ci bidirecţională, conţinutul şi stilul de învăţare adaptându-se unul 
la altul, cu scopul unei achiziţonări performante de cunoştinţe declarative şi/sau procedurale. 
Nu este atunci de mirare că asimilarea cunoştinţelor ştiinţifice are de suferit în ţară. 

Chiar dacă aceste informaţii au fost prezentate corect în curriculum (de exemplu, ca 
greşeli/superstiţii), din cauză că predarea nu s-a făcut flexibil, în concordanţă cu stilurile 
de învăţare dominante ale elevilor, acestea nu s-au sedimentat ca atare în memoria de 
lungă durată (ci poate doar în memoria de scurtă durată - pentru a trece testul) şi astfel 
nu influenţează performanţa în mediul ecologic. Aşadar, un astfel de analfabetism ştiinţific 
nu se explică prin incapacitatea românilor de a învăţa, ci prin proasta gestionare a 
procesului de învăţare de către decidenţii în domeniu, care nu ţin cont de stilurile de 
învăţare ale românilor. 

IV. Limite şi studii viitoare 

Limitele sunt inerente oricărui demers ştiinţific, fără remarci speciale. Studiile viitoari 
ar merita să testeze, într-o paradigmă de tip „personalizat şi validat ştiinţific” (personalizec 
evidence-based), diverse formate ale conţinuturilor curiculumului raportate la diverse 
stiluri de învăţare, pentru a testa direct şi empiric relaţia dintre stilul de învăţare şi formatu 
conţinutului curricular. 

Ţinând cont că eşantionul a fost reprezentativ naţional, iar unele rezultate în profilu 
de suprafaţă sunt coerente conceptual cu cele ale inteligenţei cristalizate sau ale altoi 
studii (de exemplu, Vlăsceanu et al ., 2010), consider concluziile formulate aici cunoştinţe 
validate ştiinţific. Studiile viitoare pot să întărească sau să nuanţeze forţa validităţi: 
concluziilor formulate aici. 

4.1.1.4. Despre inteligenţa emoţională a românilor 

I. Constructe 

Inteligenţa emoţională este concepualizată prin două modalităţi în literatura de spe¬ 
cialitate. 

Primul model conceptualizează inteligenţa emoţională ca o aptitudine (IE-A) de a 
învăţa rapid informaţii sociale sau de a rezolva probleme sociale ; altfel spus, inteligenţa 
emoţională este conceptualizată similar cu inteligenţa, dar cu aplicabilitate pe probleme 
sociale şi adaptare socială (Mayer et rz/./Iliescu şi Livinţi, 2011). 

Al doilea model conceptualizează inteligenţa emoţională ca o componentă a personalităţii, 
definită mai mult motivaţional: un ansamblu de deprinderi/competenţe noncognitive care 
favorizează adaptarea la mediu (Bar-On/Livinţi şi Iliescu, 2009). 


II. Rezultate 

A. Profilul psihologic de adâncime 

Mayer-Salovey-Caruso Emoţional Inteligence Test/MSCEIT (vezi, pentru detalii, Mayer et al. / 
Iliescu şi Livinţi, 2011). Inteligenţa emoţională ca aptitudine a fost evaluată cu Mayer- 
Salovey-Caruso Emoţional Inteligence 7esf/MSCEIT (Mayer et al. /Iliescu şi Livinţi, 2011). 
Eşantionul românesc (persoane între 17 şi 66 de ani) utilizat de Mayer et a/./Iliescu şi Livinţi 
(2011) este reprezentativ naţional pentru educaţie şi etnicitate, dar nu e perfect reprezentativ 
pentru România în ceea ce priveşte zona de provenienţă; reprezentativitatea naţională a testului 
este însă satisfăcătoare, ţinând cont de scopul şi mediile de utilizare ale testului. 

în profilul de adâncime, conform MSCEIT (Mayer et a/./Iliescu şi Livinţi, 2011), 
există două dimensiuni importante ale inteligenţei emoţionale, şi anume: (1) inteligenţa 
emoţională experienţială - aptitudinea de a percepe informaţii emoţionale, de a le relaţiona 
cu alte informaţii şi a le utiliza pentru a facilita procesele de gândire - şi (2) inteligenţa 
emoţională strategică - aptitudinea de a înţelege informaţiile emoţionale şi a le utiliza 
strategic în deciziile/planurile proprii. Aceste două dimensiuni sunt expresia unui factor 
general numit inteligenţă emoţională. 

Analizele comparative secundare ale rezultatelor lui Mayer et n/./Iliescu şi Livinţi (2011) 
între români (N = 1.619) şi americani (N = 5.000) arată că atât la scorul general de 
inteligenţă emoţională, cât şi la ambele dimensiuni americanii au scoruri mai mari decât 
românii (p < 0,05), la mărimi mari ale efectelor: d = 1,7 pentru scorul total al inteligenţei 
emoţionale; d = 1,3 pentru inteligenţa emoţională experienţială; şi d = 1,3 pentru 
inteligenţa emoţională strategică (vezi şi anexa 3 pentru analiza mediilor latente). Indicii de 
asimetrie arată (vezi Mayer e/a/./Iliescu şi Livinţi, 2011) că distribuţia scorurilor aproximează 
distribuţia normală/gaussiană, iar coeficientul de variabilitate arată o tendinţă de grupare a 
datelor în ambele populaţii comparate (C < 1). 

Emoţional Quotient Inventory/EQI (pentru detalii, vezi Bar-On/Livinţi şi Iliescu, 
2009). Inteligenţa emoţională ca abilitate socială de adaptare este evaluată de Emoţional 
Quotient Inventory/EQI (Bar-On/Livinţi şi Iliescu, 2009). Eşantionul românesc (N = 
1.600) utilizat de Bar-On/Livinţi şi Iliescu (2009) a fost stabilit printr-o eşantionare pe 
cote pentru o cât mai bună reprezentativitate naţională (vârsta minimă pentru administrarea 
testului este de 16 ani). S-au inclus în analize genul, vârsta, etnia, educaţia şi mediul de 
provenienţă, primii trei indicatori aproximând reprezentativitatea naţională (vezi Bar-On/ 
Livinţi şi Iliescu, 2009). Eşantionul american a fost format din 3.831 participanţi. Indicii 
de asimetrie arată (vezi Bar-On/Livinţi şi Iliescu, 2009) că distribuţia scorurilor aproximează 
distribuţia normală/gaussiană (fără probleme de normalitate), iar coeficientul de variabilitate 
arată o tendinţă de grupare a datelor în ambele populaţii comparate (C < 1). 

Profilul psihologic de adâncime este reprezentat în EQI de scalele compozite, care la 
români, în comparaţie cu americanii, se prezintă ca în tabelul 4.2 (vezi şi anexa 3 pentru 
analiza mediilor latente). Analiza secundară de gen a rezultatelor Iui Bar-On/Livinţi şi 
Iliescu (2009) arată că în eşantionul românesc scorul general de inteligenţă emoţională 
este semnificativ statistic (p < 0,05) mai ridicat la bărbaţi decât la femei (fără însă a 
avea mărimi mari ale efectelor : d = 0,13). De asemenea, bărbaţii au scoruri semnificative 
statistic (p < 0,05) mai mari decât femeile la intrapersonal (d = 0,11), managementul 
stresului (d = 0,35), adaptabilitate (d = 0,28) şi starea generală (d = 0,14); femeile au 
scoruri mai mari ca bărbaţii la interpersonal (d = 0,39). 


Tabelul 4.2. Inteligenţa emoţională în profilul de adâncime la români versus americani 


Dimensiunile inteligenţei 
emoţionale 

Românii (N = 1.600) 

Americanii (N = 3.831) 

Scala intrapersonală (1-5) 

+ (d = 0,14) 


Scala interpersonală (6-8) 

+ (d = 0,06) 


Scala adaptabilităţii (9-11) 

+ (d = 0,13) 


Scala managementului 
stresului (12-13) 

+ (d = 0,11) 


Scala stării generale (14-15) 


+ (d = 0,10) 

Coeficientul general de 
inteligenţă emoţională (1-15) 

+ (d = 0,06) 



Notă', analiza secundară a rezultatelor lui Bar-On/Livinţi şi Iliescu, 2009; + înseamnă că acea componentă 
este mai mare la eşantionul la care apare ; - arată că nu există diferenţe semnificative statistic între eşantioane. 

B. Profilul psihologic de suprafaţă 

Mayer-Salovey-Caruso Emoţional Inteligence Test/MSCEIT (vezi, pentru detalii, Mayer 
et a/./Iliescu şi Livinţi, 2011). în profilul de suprafaţă, dimensiunile generale ale profilului 
de adâncime din MSCEIT se exprimă prin patru aspecte (vezi, pentru detalii, Mayer et 
< 2 Â/Iliescu şi Livinţi, 2011): 

• percepere - aptitudinea de a identifica emoţiile proprii şi ale altora; este o expresie 
a inteligenţei emoţionale experienţiale ; 

• facilitare - aptitudinea de a utiliza emoţiile pentru a facilita gândirea ; este o expresie 
a inteligenţei emoţionale experienţiale ; 

• înţelegere - aptitudinea de a înţelege semnificaţiile emoţiilor, ale schimbărilor emoţionale 
şi ale situaţiilor emoţionale; este o expresie a inteligenţei emoţionale strategice; 

• gestionare - aptitudinea de a gestiona emoţiile proprii şi ale altora; este o expresie a 
inteligenţei emoţionale strategice. 

Analizele comparative secundare ale rezultatelor lui Mayer et a/./Iliescu şi Livinţi 
(2011) între români (N = 1.619) şi americani (N = 5.000) arată că la toate cele patru 
componente americanii au scoruri mai mari ca românii (p < 0,05), unele la mărimi mari 
ale efectelor (d = 1,8 pentru percepere; d = 1,25 pentru înţelegere ; şi d = 1,2 pentru 
gestionare); mărimea efectului este mică pentru facilitare (d = 0,23) (vezi şi anexa 3 
pentru analiza mediilor latente). Indicii de asimetrie arată că distribuţia scorurilor aproximează 
distribuţia normală/gaussiană (Mayer et al. /Iliescu şi Livinţi, 2011). Aceste rezultate pentru 
profilul de adâncime şi cel de suprafaţă se menţin şi atunci când codarea răspunsurilor 
participanţilor este făcută de experţi, nu doar pe baza consensului general. 

Emoţional Quotient Inventory/EQI (pentru detalii, vezi Bar-On/Livinţi şi Iliescu, 
2009). Profilul psihologic de suprafaţă este reprezentat în EQI de factorii descrişi de la 
1 la 15 (vezi tabelul 4.3), care sunt expresii ale factorilor reprezentând scalele compozite 
(vezi şi anexa 3 pentru analiza mediilor latente). 


Tabelul 4.3. Inteligenţa emoţională în profilul de suprafaţă la români versus americani 


Dimensiunile inteligenţei emoţionale 

Românii (N = 1.600) 

Americanii (N = 3.831) 

(1) Respectul de sine (acceptarea şi 
aprecierea propriei persoane) 

+ (d = 0,25) 


(2) Conştiinţa de sine emoţională 
(înţelegerea propriilor emoţii) 

+ (d = 0,33) 


(3) Asertivitatea (apărarea drepturilor 

personale fără a afecta drepturile altora) 

T (d = 0,10) 


(4) Independenţa (autonomie 

psihocomportamentală; nu depind 
de alţii, deşi pot colabora cu aceştia) 


+ (d = 0,13) 

(5) Autoactualizarea (realizarea 

propriului potenţial uman exprimată 
într-o viaţă plină de sensuri) 



(6) Empatia (înţelegerea sentimentelor 
altora) 


+ (d = 0,22) 

+ (d = 0,21) 

(8) Relaţionarea interpersonală 

(crearea şi menţinerea unor relaţii 
sociale satisfăcătoare) 

+ (d = 0,30) 


(9) Testarea realităţii (concordanţă 
între ceea ce credem şi ceea ce 
este; realism) 

+ (d = 0,05) 


(10) Flexibilitatea (adaptare 

psihocomportamentală la situaţii în 
schimbare) 

+ (d = 0,11) 


(11) Rezolvarea problemelor (capacitatea 
de a identifica, a confrunta şi a 
rezolva probleme) 

+ (d = 0,17) 


(12) Toleranţa la stres (adaptabilitatea 
la situaţii stresante fie prin 
rezolvarea acestora, fie prin 
adaptarea activă şi pozitivă la ele) 

+ (d = 0,09) 


(13) Controlul impulsurilor (autocontrol 
psihocomportamental crescut) 

+ (d = 0,11) 


(14) Optimism (aşteptări/expectanţe şi 
interpretări pozitive ale lucrurilor) 


+ (d = 0,17) 

(15) Fericire (atitudine pozitivă ţâţă de 
propria viaţă) 

= 

= 

(16) Impresie pozitivă 

+ (d = 0,55) 


(17) Impresie negativă 


+ (d = 0,14) 


Notă: analiza secundară a rezultatelor lui Bar-On/Livinţi şi Iliescu, 2009; + înseamnă că acea componentă 
este mai mare la eşantionul la care apare ; = arată că nu există diferenţe semnificative statistic între eşantioane. 


Analiza secundară de gen a rezultatelor lui Bar-On/Livinţi şi Iliescu (2009) arată că, în 
eşantionul românesc, femeile şi bărbaţii obţin acelaşi scor doar pe subscala fericire, impresie 
pozitivă şi impresie negativă. Bărbaţii au scoruri semnificative statistic (p < 0,05) mai mari 
decât femeile la respectul de sine (d = 0,24), asertivitate (d = 0,26), independenţă (d = 0,23), 
toleranţa la stres (d = 0,43), flexibilitate (d = 0,28), controlul impulsurilor (d = 0,19), 
testarea realităţii (d = 0,13), rezolvarea problemelor (d = 0,26), optimism (d = 0,16). 
Femeile au scoruri semnificative statistic (p < 0,05) mai ridicate decât bărbaţii la conştiinţa 
de sine emoţională (d = 0,23), autoactualizare (d = 0,11), empatie (d = 0,46), responsabilitate 
socială (d = 0,38) şi relaţionare interpersonală (d = 0,23). Aceste diferenţe de gen pot fi 
nuanţate de categoriile de vârstă (pentru detalii, vezi Bar-On/Livinţi şi Iliescu, 2009). 


III. Concluzii generale şi implicaţii 

în ceea ce priveşte inteligenţa emoţională ca aptitudine (măsurată prin MSCEIT), românii 
au scoruri mult mai mici decât americanii (cu mărimi mari ale efectelor), atât în profilul 
de adâncime, cât şi în cel de suprafaţă. Acest lucru este congruent cu rezultatele lui Karim 
(2011), care arată că, într-o cultură individualistă (SUA), inteligenţa emoţională ca 
aptitudine (MSCEIT) este mai mare decât într-o cultură colectivistă (Pakistan). 

în ceea ce priveşte inteligenţa emoţională ca abilitate socială (măsurată prin EQI), la 
nivelul profilului de adâncime, românii au un nivel al inteligenţei emoţionale mai ridicat 
decât americanii. Acest nivel crescut se manifestă mai ales la nivel intrapersonal, în adaptabilitatea 
socială şi în modul în care aplică managementul stresului. Americanii au însă scoruri mai 
mari la relaţionarea interpersonală şi la starea generală de bine. Dar toate aceste diferenţe 
sunt mici ca mărime a efectului, astfel că nu au valoare pragmatică/ecologică. La nivelul 
profilului psihologic de suprafaţă prin EQI, diferenţele apar ca în tabelul 4.5. Dar şi 
aceste diferenţe sunt mici ca mărime a efectului, astfel că nu au valoare pragmatică/ 
ecologică; există o singură diferenţă de nivel mediu (d = 0,55) în cazul impresiei pozitive, 
care sugerează că românii pot face o impresie iniţială mai bună decât americanii. 

în ceea ce priveşte diferenţele de gen, atunci când acestea sunt semnificative, au mărimi 
mici ale efectului, mai reprezentative fiind empatia (care le favorizează pe femei: d = 
0,46) şi toleranţa la stres (care îi favorizează pe bărbaţi: d = 0,43). 

în concluzie, americanii au o inteligenţă emoţională ca aptitudine - capacitatea de a 
învăţa şi a rezolva situaţii sociale - mai mare ca românii, în timp ce românii au o inteligenţă 
emoţională ca abilitate socială - capacitatea de a se adapta social - similară ca impact 
practic/ecologic cu americanii (exceptând imaginea pozitivă, unde suntem mai eficienţi). 

iV. Limite şi studii viitoare 

Nu există limite majore faţă de cele inerente unui demers ştiinţific. Aceste rezultate au 
fost prezise din analiza mediului cultural (3.4). Studiile viitoare ar fi interesant să coreleze 
componente ale inteligenţei emoţionale cu cele ale inteligenţei şi creativităţii, în acelaşi 
design, pentru a înţelege mai bine interrelaţionările dintre aceste constructe şi modul cum 
concură ele la realizarea succesului în viaţă. Karim şi Weisz (2010) arată că există o 
legătură pozitivă între inteligenţa emoţională măsurată ca aptitudine şi inteligenţa cristalizată. 
De asemenea, Di Fabio şi Palazzeschi (2009) arată o legătură între inteligenţa emoţională 
măsurată ca aptitudine şi inteligenţa fluidă. Aşadar, faptul că în această lucrare am găsit 
că inteligenţa fluidă, cea cristalizată şi cea emoţională ca aptitudine sunt mai scăzute la 
români întăreşte validitatea concluziilor formulate aici. 

în fine, luând în calcul eşantioanele utilizate şi consistenţa logică a concluziilor, internă 
şi cu alte constructe relaţionate, consider concluziile formulate aici cunoştinţe validate 
ştiinţific. Studiile viitoare pot să întărească sau să nuanţeze forţa validităţii acestor 
concluzii. 

4.1.1.5. Despre caracterul/temperamentul românilor 
I. Constructe 

Atunci când evaluăm răspunsurile noastre subiective, cognitive, comportamentale şi 
psihobiologice, stabile transsituaţional şi/sau în timp, prin prisma valorilor sau a dinamicii 
energetice, vorbim despre trăsături de personalitate de caracter, respectiv de temperament 
(vezi şi David, 2014b). Adesea aceste trăsături apar grupate în constructe mai globale. 

Trăsăturile de personalitate sunt văzute ca atribute psihologice transsituaţionale şi relativ 
stabile în timp, care implică elemente cognitiv-evaluative (cognitive şi subiectiv-emoţionale), 

comportamentale şi psihobiologice; acestea se referă atât la atribute psihologice din 
profilul de adâncime, cât şi din cel de suprafaţă. 

Există sute de teste de personalitate. Integrările a sute de cercetări din zeci de ţări/culturi 
au reliefat dimensiunile fundamentale ale personalităţii adultului normal prin modelul Big 
Five (Costa şi McCrae, 1988). Odată stabilit acest model, aproape toate testele noi de 
personalitate se elaborează pe baza lui, iar cele anterioare se reinterpretează în acest cadru. 

Conform modelului Big Five, indiferent de ţări/culturi, există cinci dimensiuni ale 
personalităţii umane, cu mici diferenţe între ţări/culturi, fiecare având mai multe faţete 
(Costa şi McCrae, 1988): 

(1) emoţionalitate (neuroticismul - instabilitatea emoţională) (neuroticism) , cu următoarele 
faţete psihologice: anxietate, furie-ostilitate, depresie, timiditate, impulsivitate şi 
vulnerabilitate psihologică (unii autorii folosesc şi termenul nevrotism) ; 

(2) extraversiune (extraversion) , cu următoarele faţete psihologice : căldură, spirit gregar, 
asertivitate, activism, căutarea senzaţiilor şi emoţiilor pozitive ; 

(3) deschidere ( openess ), cu următoarele faţete psihologice: fantezie, estetică, sentimente, 
acţiune, idei şi valori; 

(4) agreabilitate (agreability), cu următoarele faţete psihologice: încredere, onestitate, 
altruism, complianţă, modestie şi blândeţe ; 

(5) conştiinciozitate ( conscientiousness ), cu următoarele faţete psihologice: competenţă, 
ordine, simţul datoriei, dorinţa de realizare, autodisciplină şi deliberare. 

II. Rezultate 

Aşa cum menţionam în capitolul 2, în general suntem interesaţi doar de rezultate semnificative 
statistic (p < 0,05), care au o mărime a efectului (d) de minimum 0,35. Numai astfel 
de rezultate au impact practic/ecologic. în cazul trăsăturilor de personalitate, mărimile 
mici (d minimum 0,20), dar semnificative statistic (p < 0,05) ale efectului pot conta 
foarte mult. Acest lucru se întâmplă deoarece trăsăturile de personalitate de tip caracter/ 
temperament au rolul unor factori predispozanţi pentru un spectru larg de răspunsuri 
subiectiv-emoţionale, cognitive, comportamentale şi psihobiologice, care se pot potenţa 
reciproc, în final având un impact practic/ecologic mare. 


A. Profilul psihologic de adâncime 

NEO PI-R (Costa şi McCrae/Iliescu et al., 2008). Eşantionul românesc (N = 2.200) din 
cercetarea lui Costa şi McCrae/Iliescu et al. (2008) aproximează reprezentativitatea 
naţională, adaptată la funcţia testului; eşantionul american a fost format din N = 1.000 
de participanţi. Coeficientul de variabilitate arată o tendinţă de grupare a datelor în ambele 
populaţii comparate (C < 1). 

Analizat prin prisma modelelor psihologice clasice (de exemplu, modelul Big Five - 
vezi Costa şi McCrae, 1988) cu testul NEO PI-R (Costa şi McCrae/Iliescu et al., 2008), 
profilul psihologic de adâncime al românilor, în comparaţie cu cel al americanilor, se 
prezintă în urma analizei secundare de date a rezultatelor lui Costa şi McCrae/Iliescu et 
al. (2008), astfel (pragul de semnificaţie statistică p < 0,05) (vezi şi David, 2014b, şi 
anexa 3 pentru analiza mediilor latente): 

(1) emoţionalitatea mai mare la români decât la americani (d = 0,27 pentru autoevaluare ; 
d = 0,84 pentru heteroevaluare); această concluzie a fost clar prezisă de analiza 
mediului cultural, ceea ce îi întăreşte valoarea epistemică ; 

(2) extraversiunea mai mare la români decât la americani, atunci când este evaluată de 
alţii (heteroevaluare; d = 0,47), dar fără diferenţe semnificative statistic când este 
vorba despre autoevaluare. La acest nivel o componentă importantă e spiritul gregar, 
care este mai accentuat la români decât la americani (d = 0,26 pentru autoevaluare ; 
d = 0,28 pentru heteroevaluare); 

(3) deschiderea psihologică mai mare la americani decât la români când este autoevaluată 
(d = 0,24) şi mai mare la români decât la americani când e vorba despre evaluările 
făcute de alţii (heteroevaluare ; d = 0,31); această concluzie confirmă predicţia făcută 
pe baza analizei mediului cultural, pentru autoevaluare; 

(4) agreabilitatea mai mare la americani decât la români (d = 0,72 pentru autoevaluare ; 
d = 0,62 pentru heteroevaluare); această concluzie a fost clar prezisă de analiza 
mediului cultural, ceea ce îi întăreşte valoarea epistemică; 

(5) conştinciozitatea mai mare la americani decât la români (d = 0,15 pentru autoevaluare ; 
d = 0,44 pentru heteroevaluare); această concluzie a fost clar prezisă de analiza 
mediului cultural, ceea ce îi întăreşte valoarea epistemică. 

în general, diferenţele dintre autoevaluare (cum te evaluezi tu) şi heteroevaluare (cum 
te evaluează alţii la aceiaşi indicatori), nici chiar atunci când sunt semnificative statistic, 
nu au atins mărimi ale efectelor relevante practic/ecologic, cu excepţia extraversiunii 
pentru români (d = 0,54, scoruri mai mari la heteroevaluare) şi a conştinciozităţii pentru 
americani (d = 0,57, scoruri mai mari la heteroevaluare). 

Modalitatea standard de interpretare a NEO-P1-R, cu cele mai bune calităţi psihometrice, 
este cea bazată pe autoevaluare sau combinaţia acesteia cu heteroevaluarea, dacă sunt în 
aceeaşi direcţie (sau nu se contrazic). Când autoevaluarea şi heteroevaluarea se contrazic, 
dăm o forţă mai mare autoevaluării (în analiza noastră contradicţia a apărut doar în cadrul 
deschiderii). 

Aşadar, în baza rezultatelor obţinute, combinând autoevaluarea cu heteroevaluarea, 
românii, în comparaţie cu americanii, au scoruri mai mari la emoţionalitate şi extraversiune 
(mai ales prin spiritul gregar) şi scoruri mai mici Ia deschidere, agreabilitate şi conştiinciozitate. 
Aceste dimensiuni de bază se pot exprima la nivelul profilului psihologic de suprafaţă în 
mod mai pozitiv sau mai negativ, în funcţie de contextul cultural. în tabelul 4.4 prezint 
comparativ un profil de suprafaţă orientativ/preliminar, cu ambele exprimări, prima 
pozitivă, iar a doua mai negativă. 

Aceste caracteristici se pot manifesta diferit la bărbaţi faţă de femei; într-adevăr, 
dismorfismul sexual în personalitate pare să fie mai accentuat în ţările dezvoltate şi mai 
constrâns în ţările mai sărace (Schmitt et al., 2008). Astfel, mai ales în ţările dezvoltate, 
femeile au în general scoruri mai mari la emoţionalitate, extraversiune, agreabilitate şi 
conştinciozitate, iar scala de deschidere generează răspunsuri mixte sau nu apare cu diferenţe 
(Schmitt et al. , 2008). în România, acest dismorfism sexual în personalitate există doar la 
extraversiune şi deschidere, unde bărbaţii au scoruri mai mari (Schmitt et al., 2008). 

în fine, aceste rezultate sunt congruente cu cele obţinute în cazul creativităţii. Steel 
şi colaboratorii săi (2012) arată că deschiderea şi agreabilitatea scăzute sunt asociate cu 
un nivel mai redus de inovare ; într-adevăr, toate componentele apar în această relaţie şi 
la români. 

B. Profilul psihologic de suprafaţă 

Profilul psihologic de suprafaţă al românilor, comparativ cu cel al americanilor, pe baza 
analizei comparative de mai înainte, arată ca în tabelul 4.4 (vezi şi David, 2014b). 


Tabelul 4.4. Patternuri posibile ale profilului psihologic de suprafaţă la români (coloana II), în 
comparaţie cu americanii (coloana III), în baza dimensiunilor fundamentale de personalitate din 
profilul psihologic de adâncime (coloana I) 


Dimensiunile Big 
Five 

Românii 

Americanii 

Emoţional ita tea 

• Flexibilitate 

• Trec uşor dintr-o stare 
emoţională în alta 

• Au o stabilitate emoţională mai mare 

• Flexibilitate afectivă mai scăzută 

Extraversiunea 

• Calzi în relaţiile interpersonale/ 
Au spirit gregar 

• Autonomie redusă 

• Independenţă/Autonomie 

• Rezervaţi 

Deschiderea 

• Acceptă autoritatea şi 
tradiţiile 

• Schimbarea este percepută ca 
dificilă 

• Gândire critică/hobby-uri 

• Flexibilitatea în opţiuni poate 
ameninţa stabilitatea 

Agreabilitatea 

• Ambiţioşi 

• Suspicioşi 

• încredere în oameni 

• Complianţă 

Conştiinciozitatea 

• Creativi/Boemi 

• Indisciplină 

• Ordine şi autodisciplină 

• Flexibilitate faţă de reguli mai redusă 


Perioada comunistă a construit un context psihocultural mai monolitic, astfel că profilul 
de suprafaţă a fost probabil mult mai omogen. Perioada postcomunistă, în spirit democratic, 
propune şi acceptă modele şi contexte diferite, astfel că profilul de suprafaţă al românilor 
este mai eterogen, putând cuprinde cel puţin trei clase majore : 

(1) profil psihologic pozitiv, caracterizat prin următoarele aspecte: flexibilitate/dinamism 
afectiv, spirit gregar/căldură în relaţii interpersonale, respect pentru autoritate, ambiţie 
şi creativitate; 

(2) profil psihologic negativ, caracterizat prin următoarele aspecte: emoţionalitate/ 
instabilitate afectivă, autonomie redusă, rezistenţă la schimbare, suspiciune şi invidie, 
lipsa disciplinei; 

(3) profil psihologic mixt : conţinând în diverse combinaţii între 1 şi 2, pe dimensiunile 
descrise în tabelul 4.4. 


III. Concluzii generale şi implicaţii 

Aşadar, la nivelul profilului psihologic de adâncime al românilor regăsim aspectele 
fundamentale ale personalităţii existente în majoritatea ţărilor/cui tarilor lumii; aici 
probabil că nu suntem nici „mai buni”, nici „mai puţin buni” decât alte popoare! 

Acestea fiind spuse, întrebarea-cheie devine acum: cum putem să construim şi să 
promovăm în prezent modele culturale care să favorizeze exprimarea aspectelor fundamentale 
ale personalităţii descrise în tabelul 4.4 (coloana I) într-un profil psihologic de suprafaţă 
cât mai pozitiv şi mai sănătos ? 

Analizând diaspora românească în domeniul ştiinţei şi/sau muncitorii români din 
străinătate - cuprinşi în structuri ghidate de instituţii sociale moderne se pot vedea 
performanţa şi respectul de care se bucură acolo cei mai mulţi (de exemplu, dacă în ţară 
se mai contaminează cu reguli ca „Las’ că merge şi aşa”, acolo devin adesea modele de 
urmat!). Cine face diferenţa? De ce au putut performa acolo, dar nu şi în ţară, în 
condiţiile în care este puţin probabil ca profilul psihologic de adâncime să se fi modificat 
la plecarea din ţară ? 

Ei bine, contextul cultural de acolo, prin instituţiile sociale moderne, e cel care scoate 
din profilul nostru de adâncime tot ceea ce este mai bun şi limitează expresia aspectelor 
negative. Aşadar, dacă ne pasă de ţara aceasta, atunci eu cred că este sarcina unei noi 
generaţii de intelectuali (definită nu prin vârstă, ci prin valorile asumate !) de a construi 
un nou ethos al românilor - în sensul de instituţii culturale care să folosească la 
maximum potenţialul din profilul psihologic de adâncime, determind astfel un profil 
psihologic de suprafaţă care să ne transforme într-un popor fericit şi respectat, cu 
contribuţii-cheie la civilizaţia umană. Pentru aceasta este nevoie însă de o schimbare de 
paradigmă la toate nivelurile, schimbare ce poate fi făcută în beneficiul tuturor doar de 
cei care gândesc altfel şi cărora le pasă ! Nu va fi uşor - vechile paradigme, prin oamenii 
lor aflaţi în poziţii de putere socială, se vor opune explicit sau implicit dar e o datorie 
a oricărui om care este patriot să-şi asume riscurile şi reacţiile negative ce vor apărea la 
adresa lui din partea establishment-ului, în numele unor valori care vor servi ţara şi pe 
cei mai mulţi cetăţeni români. 

IV. Limite şi studii viitoare 

Limitele sunt inerente oricărui demers ştiinţific. Eşantionul românesc aproximează 
reprezentativitatea naţională, în funcţie de obiectivul testului, dar în viitor o aproximare 
mai exactă poate fi un obiect de studiu important. De asemenea, coroborarea acestor 
rezultate cu cele ale altor teste de personalitate derivate din modelul Big Five este foarte 
importantă. 

Ţinând cont de faptul că profilul psihologic derivat de aici corespunde în general cu 
analiza mediului cultural şi/sau a creativităţii, unele aspecte fiind perfect anticipate din 
aceste analize (vezi secţiunile 3.4 şi 4.1.1.2), consider concluziile derivate aici cunoştinţe 
validate ştiinţific. Studiile viitoare pot să întărească sau să nuanţeze forţa validităţii 
concluziilor formulate aici. 

4.1.2. Despre profilul cognitiv al românilor 

4.1.2.1. Despre raţionalitatea şi iraţionalitatea românilor 

I. Constructe 

Cogniţiile noastre centrale rezultă din experienţa culturală (de exemplu, educaţia formală 
şi informală) pe care o primim de-a lungul dezvoltării noastre ontogenetice, iar apoi pe 
tot parcursul vieţii, în interacţiune cu predispoziţiile genetice pe care le avem. Aceste 
cogniţii centrale sunt de obicei codate în sistemul nostru cognitiv sub forma unor scheme 



214 


PSIHOLOGIA POPORULUI ROMÂN 


cognitive, ce funcţionează ca un filtru al lumii cu care interacţionăm. într-adevăr, schemele 
cognitive influenţează prelucrările informaţionale ale mediului cu care interacţionăm, 
generând cogniţii specifice asociate cu aspectele specifice de mediu; aceste cogniţii 
specifice susţin apoi emoţii, comportamente şi răspunsuri psihobiologice specifice la 
situaţii specifice din mediul de viaţă (vezi, pentru detalii, David et al. , 2010; Ellis, 1994). 

Dacă schemele cognitive sunt iraţionale, atunci acestea distorsionează modul de 
prelucrare informaţională a mediului (prin distorsiuni cognitive), generând cogniţii specifice 
distorsionate (de exemplu, gânduri automate) care susţin emoţii, comportamente şi răspunsuri 
psihobiologice dezadaptative. Aşadar, nu evenimentele cu care ne confruntăm ne influenţează 
răspunsurile, ci modul cum le prelucrăm (vezi figura 2.1 şi David et al, 2010). 

între cogniţiile centrale şi distorsiunile induse de acestea, pe de o parte, şi gândurile 
automate, pe de altă parte, se interpun o serie de cogniţii intermediare (de exemplu, 
asumpţii, reguli) care conectează cele două niveluri cognitive (vezi Beck, 1995 ; David 
et al. , 2010). 

Cogniţiile centrale/schemele cognitive sunt iraţionale dacă nu au suport logic, empiric 
şi pragmatic; acestea sunt factori de vulnerabilitate pentru tulburări psihice, susţinând, 
în interacţiune cu mediul, emoţii, comportamente şi răspunsuri psihobiologice dezadaptative. 
Cogniţiile centrale/schemele cognitive sunt raţionale dacă au suport logic empiric şi 
pragmatic; acestea constituie factori de sanogeneză (de sănătate) şi rezilienţă la stres, 
susţinând emoţii, comportamente şi răspunsuri psihobiologice adaptative (vezi David et 
al., 2010). 

Cele mai studiate cogniţii centrale/scheme cognitive iraţionale sunt (pentru detalii, 
vezi David, 2006, 2012; David et al., 2010; Ellis, 1994): 

(1) gândirea rigidă/inflexibilă/absolutistă ( demandingness) - atunci când ne formulăm 
dorinţele/scopurile în termeni rigizi de tip „trebuie cu necesitate” : (a) „Eu trebuie 
să...” ; (b) „Tu trebuie să...” ; şi (c) „Viaţa trebuie să...” ; 

(2) catastrofarea ( catastrophizing/awfulzing) - atunci când evaluăm un fenomen drept „cel 
mai rău lucru care ni se poate întâmpla” sau „mai mult decât 100% rău”; 

(3) intoleranţa la frustrare (frustration intolerance/low frustration tolerance) - atunci când 
gândim că „nu putem tolera/suporta un anumit fenomen” ; 

(4) evaluarea globală (global evaluation): (a) a propriei persoane (de exemplu, „Sunt 
prost” sau „Sunt bun” ; (b) a altor persoane (de exemplu, „Este prost” sau „Este 
bun”); şi (3) a vieţii (de exemplu, „Viaţa este rea” sau „Viaţa este bună”). 

Cele mai studiate cogniţii centrale/scheme cognitive raţionale, ca alternative de sanogeneză 
la cele iraţionale, sunt (pentru detalii, vezi David, 2006, 2012; David et al. , 2010; Ellis, 
1994): 

(1) gândirea flexibilă/preferenţială (preferences ), ca alternativă la gândirea rigidă - atunci 
când ne formulăm dorinţele/scopurile (cu referire la propria persoană, la alţii şi la 
viaţă) în termeni flexibili: „Prefer X şi fac tot ceea ce depinde de mine ca să-l obţin, 
dar accept că uneori lucrurile nu se întâmplă aşa cum doresc eu, în ciuda efortului pe 
care îl fac” ; aşadar, gândirea flexibilă are următoarele componente psihologice: 
preferinţă, intensitate motivaţională şi acceptare ; 

(2) evaluarea nuanţată a „răului” ( badness ), ca alternativă la catastrofare - atunci când 
evaluăm nuanţat un fenomen drept rău : „Este foarte rău” ; „Pe o scală de la 1 la 100 
este rău în proporţie de 90 %” etc.; 

(3) toleranţa la frustrare (frustration tolerance/high frustration tolerance), ca alternativă 
la intoleranţa la frustrare - atunci când gândim că putem tolera un anumit fenomen, 
chiar dacă nu ne place; 

(41 evaluarea nuanţată şi acceptarea necondiţionată ( unconditional acceptance) a propriei persoane 
(de exemplu, „Mă accept necondiţionat ca persoană, însemnând că comportamentul meu 
a fost neperformant şi trebuie să-l îmbunătăţesc, nu că eu sunt prost ca persoană”), a altor 
persoane şi a vieţii; această componentă implică: evaluarea nuanţată a comportamentelor, 
nu generalizarea excesivă la persoană şi acceptarea necondiţionată a persoanei or/situaţiilor 
(fără ca aceasta să însemne că suntem de acord cu ele: se acceptă doar existenţa lor). 

Gândirea rigidă este procesul central din care derivă apoi celelalte cogniţii/scheme 
iraţionale. Gândirea flexibilă este procesul central din care derivă apoi celelalte cogniţii/ 
scheme raţionale. Aşa cum am spus, există sute de studii care susţin empiric rolul 
cogniţiilor/schemelor iraţionale în psihopatologie şi rolul cogniţiilor/schemelor raţionale 
în promovarea şi menţinerea sănătăţii psihice (vezi, pentru detalii, David et al., 2010). 

Cogniţiile raţionale şi cele iraţionale nu reprezintă structuri bipolare. Altfel spus, un 
scor mare la iraţionalitate nu reprezintă un scor mic la raţionalitate şi invers (David et 
al., 2010). într-adevăr, uneori un scor mic la iraţionalitate (de exemplu, un scor scăzut 
la „Trebuie să reuşesc şi nu pot concepe altfel”) poate însemna lipsa dorinţei/mouvării 
pentru ceva (de exemplu, „Nu mă interesează dacă reuşesc sau nu”), nu o motivare 
raţională pentru ceva (de exemplu, „Fac tot ceea ce depinde de mine ca să reuşesc, dar 
accept faptul că, încercând asta, s-ar putea ca lucrurile să nu stea aşa cum doresc eu”). 

II. Rezultate 1 

A. Profilul psihologic de adâncime 

Attitudes and Beliefs Scale II (Agiurgioaei Boie, 2014 ; DiGiuseppe et a/./Macavei, 2007) 
evaluează cogniţiile raţionale şi iraţionale ca scheme profunde ale personalităţii umane. 

Agiurgioaei Boie (2014) compară un eşantion românesc (N = 178; vârsta medie: 20,22 
ani) cu un eşantion american (N = 240; vârsta medie: 27,67 ani), amândouă extrase din 
populaţia generală, şi obţine următoarele rezultate semnificative statistic (p < 0,05), 
americanii având scoruri mai mari decât românii la iraţionalitate: (1) gândire rigidă : d = 
0,73 ; (2) catastrofare : d = 0,68 ; (3) intoleranţă la frustrare : d = 0,65 şi (4) evaluare 
globală: d = 0,49. Mai precis, gândirea rigidă a americanilor este mai puternică în 
comparaţie cu a românilor, cu referire Ia realizare (d = 0,89), confort (d = 0,5) şi 
aprobare (d = 0,44). Catastrofarea americanilor este mai puternică în comparaţie cu a 
românilor, cu referire la realizare (d = 0,59), confort (d = 0,51) şi aprobare (d = 0,72). 
Intoleranţa la frustrare a americanilor este mai puternică în comparaţie cu a românilor, 
cu referire la realizare (d = 0,71), confort (d = 0,6) şi aprobare (d = 0,45). Evaluarea 
globală a americanilor este mai puternică în comparaţie cu a românilor, cu referire la 
realizare (d = 0,46), confort (d = 0,43) şi aprobare (d = 0,48). Rezultatele românilor 
sunt similare ca impact practic/ecologic cu cele ale participanţilor din India (N = 101) 
şi din Costa Rica (N = 142) (Agiurgioaei Boie, 2014). 

1. Mărimea efectului d din această secţiune reprezintă rezultatul analizei secundare de date angajate în 
această monografie. 

Macavei (2002) compară un eşantion românesc (N = 350; vârsta medie : 20,11 ani), 
format din elevi, studenţi şi adulţi angajaţi în muncă, cu un eşantion american format 
majoritar din studenţi la Psihologie (N = 764) (DiGiuseppe et al., 1988) şi obţine 
următoarele rezultate semnificative statistic (p < 0,05), românii având scoruri mai mari 
ca americanii la iraţionalitate: (1) gândire rigidă: d = 0,87; (2) catastrofare: d = 
0,77; (3) intoleranţă la frustrare: d = 0,46 şi (4) evaluare globală: d = 0,69. Acest 
pattern este confirmat de DiGiuseppe et al. /Macavei (2007) pe un eşantion românesc 
similar de N = 340, dar cu vârsta medie mai mare (35,13 ani). 

Diferenţele de rezultate dintre Agiurgioaei Boie (2014), pe de o parte, şi Macavei 
(2002) şi DiGiuseppe et al. /Macavei (2007), pe de altă parte, se pot explica prin compoziţia 
diferită a eşantioanelor utilizate. 

Astfel, în analizele lui Macavei (2002) şi DiGiuseppe et al./ Macavei (2007), românii au 
un stil cognitiv mai iraţional decât americanii (DiGiusepe et al. , 1988). Trebuie însă observat 
că eşantioanele româneşti sunt extrase din populaţia generală şi au o compoziţie mixtă (elevi/ 
studenţi/adulţi angajaţi în muncă), fiind dominate de elevi/studenţi (vârsta medie: 20,11 
ani) în Macavei (2002) şi de studenţi/adulţi angajaţi (vârsta medie: 35,13 ani) în DiGiuseppe 
et al. /Macavei (2007), în timp ce eşantionul american este format majoritar din studenţi la 
Psihologie (DiGiuseppe et al., 1988). într-adevăr, se pare că studenţii la/absolvenţii de 
Psihologie au scoruri mai scăzute la iraţionalitate decât populaţia generală; în acest sens, 
am comparat mai multe baze de date cu referire la cogniţiile iraţionale: 

(1) Sava (2009 ; N = 154 ; vârsta: 21 de ani) şi Mogoaşe şi Ştefan (2013 ; N = 215; vârsta: 
23,12 ani) folosesc doar studenţi la Psihologie din România şi obţin scoruri similare ; 

(2) Cândea şi colaboratorii săi (comunicare personală/în curs de apariţie) folosesc un 
eşantion de studenţi (N == 284 ; vârsta : 21,19 ani), în care majoritari sunt studenţii 
la Psihologie, şi obţin rezultate similare cu DiGiuseppe şi colaboratorii lui (1988), 
care utilizează un eşantion în care majoritari sunt studenţii la Psihologie (N = 722; 
vârsta 29,5 ani); scorurile obţinute în aceste două studii sunt uşor mai crescute decât 
cele ale lui Sava (2009; N = 154) şi Mogoaşe şi Ştefan (2013; N = 215). Spre 
exemplu, comparând eşantionul american original format majoritar din studenţi la 
Psihologie (DiGiuseppe et al., 1988) cu eşantionul românesc similar de populaţie 
studenţească la Psihologie (Sava, 2009), am observat că scorurile americanilor la 
iraţionalitate sunt uşor mai ridicate decât ale românilor, în registre spre medie şi medii 
ale mărimii efectelor: (1) gândire rigidă: d = 0,25; (2) catastrofare: d = 0,31 ; 

(3) intoleranţă la frustrare: d = 0,48 şi (4) evaluare globală: d = 0,33; 

(3) Macavei (2002) şi DiGiuseppe et al. /Macavei (2007) compară un eşantion românesc 
format din elevi, studenţi şi adulţi angajaţi în muncă cu un eşantion american format 
majoritar din studenţi la Psihologie (DiGiuseppe et al. , 1988), obţinând pentru români 
scoruri mult mai mari la iraţionalitate; 

(4) Moldovan (2006) a identificat scoruri diferite la iraţionalitate la participanţii psihologi 
români versus participanţii români din populaţia generală, ultimii având scoruri mai 
mari (d = 0,69); 

(5) acest lucru se observă şi pe eşantionul american (vezi Agiurgioaei Boie, 2014 - 
populaţie generală vs. DiGiuseppe et al., 1988 - studenţi majoritar la Psihologie); 

(6) în fine, studenţii români la Psihologie (N = 591) au scoruri mai mari la cogniţiile 
raţionale (acceptarea necondiţionată) decât populaţia românească generală (N = 437) 
(p < 0,05; d = 0,36) (David etal., 2013). 

Pentru a înţelege şi mai bine aceste diferenţe, am comparat prin analize secundare 
eşantioanele româneşti extrase din populaţia generală (Macavei, 2002; DiGiuseppe et 
a/./Macavei, 2007) care conţin şi elevi cu cel românesc din cercetarea lui Agiurgioaei 
Boie (2014) extras din populaţia generală, dar care nu conţine elevi, observând astfel că 
Agiurgioaei Boie obţine scoruri mult mai mici la iraţionalitate (p < 0,05): (1) gândire 
rigidă; d = 1 (Macavei, 2002); d = 0,74 (DiGiuseppe et al. /Macavei, 2007); (2) cata- 
strofare: d = 0,84; d = 0,53; (3) intoleranţă la frustrare: d = 0,80; d = 0,56; 
(4) evaluare globală: d = 0,51; d = 0,35. Aşadar, foarte probabil, elevii români, 
principalul element diferenţiator faţă de Agiurgioaei Boie (2014), adăugaţi eşantioanelor 
lui Macavei (2002) şi DiGiuseppe et al. /Macavei (2007), au crescut nivelul de iraţionalitate. 

în ceea ce priveşte cogniţiile raţionale legate de acceptarea necondiţionată, nu există 
diferenţe semnificative statistic (p > 0,05) între români (N = 437) (Chamberlain şi 
Haaga/Macavei, 2007) şi americani (N = 107) (Chamberlain şi Haaga, 2001) (ambele 
eşantioane au fost extrase din populaţia generală de adulţi). 

B. Profilul psihologic de suprafaţă 

Dysfunctional Attitude Scale/DAS (Weissman şi Beck, 1978 ; Weissman şi Beck/Macavei, 
2007) evaluează cogniţiile intermediare, surprinzând şi unele cogniţii centrale. 

Deşi există o diferenţă semnificativă statistic (p < 0,05) între eşantionul românesc 
(N = 682; vârsta medie: 34,42 ani) (Weissman şi Beck/Macavei, 2007) şi eşantionul 
american (N = 718; vârsta medie > 23 de ani) (Haeffel et al., 2005), arătând un scor 
uşor mai mare al iraţionalităţii la români, diferenţa nu este relevantă clinic/ecologic (d = 
0,21). Lipsa unei diferenţe semnificative practic/ecologic este întărită şi de faptul că, 
atunci când comparăm rezultatele eşantionului românesc cu rezultatele mai recente ale 
unui eşantion american (N = 104; vârsta medie: 19,64 ani) (Conway et al., 2014), 
diferenţele nu sunt semnificative nici statistic (p > 0,05). 

Automatic Thoughts Questionnaire/ATQ (Hollon şi Kendall/Moldovan, 2007). Gândurile 
automate sunt generate de cogniţiile iraţionale în interacţiune cu evenimentele de viaţă. 
Rezultatele unui eşantion românesc (N = 245) au fost comparate cu rezultatele unui 
eşantion american (a cărui medie a fost estimată de la varianta cu 30 de itemi la varianta 
cu 15 itemi), Hollon şi Kendall/Moldovan (2007), fără rezultate semnificative practic/ 
ecologic (d = 0,12). Aceleaşi rezultate se obţin şi dacă analizăm varianta ATQ cu 30 de 
itemi, comparând un eşantion românesc de convenienţă (Răscol, 2014; N = 33) cu un 
eşantion american (Hollon şi Kendall, 1980; N = 21) şi cu unul turc (Batmaz et al., 
2013 ; N = 120) (p > 0,05). 

III. Concluzii generale şi implicaţii 

Pattemurile cognitive analizate aici sunt transculturale (vezi, pentru detalii, şi David et 
al., 2010). în analizele prezentate, coeficientul de variabilitate arată o tendinţă de grupare 
a datelor în ambele populaţii comparate (C < 1). 

în analiza lui Agiurgioaei Boie (2014), americanii au un stil iraţional mai accentuat 
decât românii. Trebuie să observăm însă că eşantionul românesc este foarte tânăr (vârsta 



218 


PSIHOLOGIA POPORULUI ROMÂN 


medie: 20,22 ani) în raport cu eşantionul american (vârsta medie: 27,67 ani), cel 
indian (vârsta medie: 35,20 ani) şi cel din Costa Rica (vârsta medie: 33,16). De 
asemenea, eşantionul românesc este dominat de participanţi cu studii medii (75%), cel 
american are participanţi cu studii medii într-un procent mai scăzut decât cel românesc 
(54%), iar cel indian (96%) şi cel din Costa Rica (75%) este dominat de participanţi cu 
studii superioare. 

Scorurile mari la iraţionalitate obţinute de Macavei (2002) şi DiGiuseppe et al. /Macavei 
(2007) pe eşantioanele româneşti, comparabile cu cele ale eşantionului american din 
cercetarea lui Agiurgioaei Boie (2014), s-ar putea datora prezenţei elevilor (mai ales în 
Macavei, 2002) şi a elevilor şi adulţilor angajaţi în muncă (mai ales la DiGiuseppe et al./ 
Macavei, 2007). 

Aşadar, când comparăm eşantioane româneşti şi americane extrase din populaţia 
generală (Agiurgioaei Boie, 2014), atunci nivelul de iraţionalitate al americanilor este mai 
ridicat decât cel al românilor. Dacă includem în eşantioanele româneşti şi elevi, atunci 
nivelul de iraţionalitate al românilor este comparabil cu cel al americanilor (populaţia 
generală). 

Tind să conchid că: (1) populaţia românească generală are un scor mai scăzut la 
iraţionalitate decât populaţia americană generală, (2) elevii români par să aibă un scor 
mai ridicat la iraţionalitate, faţă de populaţia generală şi (3) nu există diferenţe majore 
între români şi americani prin prisma cogniţiilor intermediare şi a gândurilor automate. 

în cazul în care concluziile sunt corecte şi tendinţele spre iraţionalitate la americani 
sunt mai puternice decât cele ale românilor (în populaţia generală), aşa cum am conchis 
aici, atunci mă aştept ca nivelul psihopatologiei să fie mai ridicat la americani, în 
comparaţie cu românii; acest lucru a fost confirmat de analizele din secţiunea 4.1.6, pe 
eşantioane reprezentative. Similar, dacă într-adevăr elevii români au niveluri mai mari de 
iraţionalitate, aşa cum am sugerat aici, atunci mă aştept ca şi nivelul de psihopatologie 
să fie mai ridicat decât la tinerii americani; acest lucru a fost confirmat în unele situaţii 
clinice (vezi secţiunea 4.1.7.3), pe eşantioane reprezentative. 

Atenţie însă, iraţionalitatea mai mică nu duce în cazul românilor la o raţionalitate mai 
mare. Glosând metaforic, aceste concluzii sunt perfect congruente cu mitul mioritic 
românesc, unde acceptarea neconditiţionată a destinului nu este o acceptare necondiţionată 
raţională (de exemplu, „Fac tot ceea ce depinde de mine ca să scap, dar accept că s-ar 
putea să nu reuşesc şi ar fi bine să mă pregătesc pentru asta”), ci una ce pare să exprime 
mai degrabă lipsa de dorinţă/resemnarea (de exemplu, „Accept necondiţionat ceea ce se 
întâmplă”). 

IV. Limite şi studii viitoare 

Eşantioanele utilizate aici au fost de convenienţă. Dar patternul obţinut a fost replicat în 
multe studii cu eşantioane similare şi/sau diferite (vezi şi analiza teoretică din David et 
al ., 2010) şi este validat prin predicţiile confirmate asupra diferenţei de psihopatologie 
dintre americani şi români, identificată pe eşantioane reprezentative naţional (vezi secţiunile 
4.1.6 şi 4.1.7.3). Studiile viitoare merită să investigheze în acelaşi design, folosind 
eşantioane reprezentative naţional, aceşti factori cognitivi ai vulnerabilităţii şi rezilienţei 
împreună cu elementele de psihopatologie şi de sănătate psihică. 

Luând în calcul tipul de eşantioane şi coroborarea empirică a rezultatelor de aici cu 
altele relaţionale logic şi conceptual (din secţiunile 4.1.6 şi 4.1.7.3), consider concluziile 
formulate cunoştinţe validate ştiinţific, fiind însă nevoie de alte studii suplimentare pentru 
a întări validitatea concluziilor formulate. 


4.1.2.2. Despre stima de sine, identitatea personală şi mecanismele 
defensive ale românilor: implicaţii pentru sănătatea mintală 

I. Constructe 

Stima de sine se referă la modul global în care ne evaluăm propria persoană. O stimă de 
sine pozitivă corelează cu o stare de sănătate psihologică, în timp ce o stimă de sine 
negativă corelează cu stări de suferinţă psihologică (vezi şi Chamberlain şi Haaga, 2001). 
Stima de sine negativă reprezintă complexe de inferioritate; când complexul de inferioritate 
nu este compensat, atunci, de obicei, rezultă tulburări de tip depresiv. Adesea, complexul 
de inferioritate este însă compensat psihologic prin mecanisme defensive, ducând la 
complexe de superioritate. 

Heine (2003) tace distincţie între (1) autoprezentare ( self-enhancement ) şi autodezvoltare 
(. self-improvement ), similare cu distincţiile operate de Hofstede şi colaboratorii săi (2010) 
cu referire la orientarea pe termen scurt şi cea pe termen lung (pragmatism). Autoprezentarea 
se referă la exagerarea aspectelor pozitive ale propriei persoane, faţă de cele negative; 
aceasta corelează cu stabilitatea personală (self-stability). Autodezvoltarea se referă la 
tendinţa de a identifica, a reflecta şi chiar a exagera aspectele personale negative pentru 
a le corecta (vezi şi Minkov, 2008). Dacă cineva are o autoprezentare puternică, va încerca 
mereu să o protejeze, astfel că se va implica în sarcini adesea mai uşoare şi neprovocatoare 
care să-i confirme aspectele pozitive (vezi Minkov, 2008). Dacă cineva are o autodezvoltare 
puternică - o imagine flexibilă şi dialectică despre propria persoană -, va aborda mai 
uşor lucruri noi şi riscante pentru imaginea personală (vezi Minkov, 2008). în timp ce 
autodezvoltarea pare să fie o caracteristică a culturii japoneze, autoprezentarea este tipică 
culturii americane (Kitayama et al., 1997). 

Identitatea personală distinctă este un factor motivator fundamental în toate ţările/ 
culturile lumii, asociat cu stima de sine, adesea formând constructe multidimensionale 
(de exemplu, care pot include şi autoeficacitatea). 

în evaluarea stimei de sine poate interveni o distorsiune generată de dezirabilitatea 
socială. Aceasta are două componente (vezi He et al., 2015): (1) asumarea atributelor 
pozitive şi (2) negarea atributelor negative. 

Dezirabiliatea socială este strâns legată de mecanismele defensive/de coping. Mecanismele 
defensive (de exemplu, negarea aspectelor negative, minimizarea aspectelor negative, 
accentuarea aspectelor pozitive etc. - vezi, pentru detalii, David, 2012) pot compensa o 
stimă de sine negativă, transformând-o în una pozitivă. Sigur, fiind pozitivă prin 
compensare, nu prin evoluţia sa naturală, aceasta este extrem de instabilă, putând fi uşor 
destabilizată. Deoarece destabilizarea duce la o stimă de sine negativă şi deci la suferinţă 
psihologică, astfel de subiecţi evită situaţiile care ar putea atenta la stima de sine pozitivă 
compensată pe care o au, devenind astfel extrem de rigizi şi dificili (şi vulnerabili 
psihologic). De aceea pentru o stimă de sine pozitivă obţinută prin compensare folosim 

adesea în psihologie sintagma sănătate mintală iluzorie (Shedler et al., 1993); sănătatea 
mintală e iluzorie deoarece este extrem de instabilă şi adesea, ca urmare a experienţelor 
de viaţă neprevăzute, ajungem la decompensare - altfel spus, la stima de sine negativă 
de bază care ne caracterizează şi care este asociată cu suferinţă psihologică. 


II. Rezultate 
A. Stima de sine 

Stima de sine a fost evaluată de Schmitt şi Allik (2005) în 53 de ţări/culturi. România a 
ocupat locul 47 din 53 de ţări/culturi analizate. Dintre ţările/culturile cu valori statistice 
semnificativ (p < 0,05) mai mari decât ale României menţionez SUA (d = 0,59), Spania 
(d = 0,49), Italia (d = 0,24), Marea Britanie (d = 0,22). Autorii au calculat un indicator 
M ( metatraitedness) ale cărui valori mici arată o variabilitate mare a răspunsurilor la itemi. 
Ţările/Culturile care exprimă puternic această variabilitate sunt: Bangladesh, Bolivia, Botswana, 
Congo, Etiopia, Malaysia, Mexic, România şi Tanzania. Acest lucru sugerează că stima de 
sine este un concept mai puţin coeziv pentru aceste ţări/culturi (Schmitt şi Allik, 2005). 

în analiza secundară de date asupra rezultatelor MMPI-2 obţinute de Butcher et al./ 
Munteanu et al. (2012), stima de sine a românilor (N = 2.198) este mai mică decât cea a 
americanilor (N = 2.600 ; p < 0,05 ; d = 0,43). Aceasta înseamnă că aproximativ 67% 
dintre români au un scor al stimei de sine mai scăzut decât valoarea medie a stimei de sine 
a americanilor. 

Aşa cum arată Schmitt şi Allik (2005), culturile colectiviste au o stimă de sine 
exprimată mai ales prin autoapreciere/autoiubire ( self-liking ), în timp ce culturile individualiste 
au o stimă de sine definită mai ales în termeni de autocompetenţă ( self-competence ). 
România are însă un nivel statistic semnificativ (p < 0,05) de autocompetenţă mai mare 
decât cel de autoapreciere (d = 1,58). Scorul general mai scăzut al stimei de sine a 
românilor se referă aşadar la un scor foarte scăzut la autoapreciere/autoiubire; intr-adevăr, 
poziţia României la acest scor la autoapreciere/autoiubire este a 52-a din 53 de ţări/culturi 
analizate (Schmitt şi Allik, 2005). 

Minkov (2008) prezintă un indice al monumentalismului, şi anume în ce măsură eul 
personal este văzut ca pozitiv şi stabil (ca un monument). Un scor mare corespunde 
autoprezentării (asociată în modelul elaborat de Hofstede şi colaboratorii săi, 2010, cu 
orientarea pe termen scurt), iar un scor mai scăzut autodezvoltării (asociată în modelul elaborat 
de Hofstede şi colaboratorii săi, 2010, cu orientarea pe termen lung). După Minkov (2008), 
România are un scor la monumentalism de 10. Alte ţări au scoruri mult mai mari - SUA : 
148 ; Canada : 64 ; Islanda : 43 ; Spania : 20 etc. Alte ţări au scoruri mult mai mici - 
China: - 206; Germania: -92 ; Japonia : -60; Olanda : -55 ; Franţa: -42 etc. Este 
interesant că dintre ţările Europei de Est analizate (24 de ţări/culturi) România are al doilea 
scor, fiind întrecută doar de Albania (11); doar Polonia mai are un scor pozitiv (6), restul 
acestor ţări având scoruri negative, ceea ce indică un indice scăzut al monumentalităţii, 
şi anume un stil cultural pragmatic (orientare pe termen lung), dar de intensitate scăzută 
(vezi Minkov, 2008). Acest indicator a fost validat şi prin faptul că este invers relaţionat 
cu performanţa în matematică, evaluată cu testele PISA şi TIMSS; intr-adevăr, cei care 
au un eu prea pozitiv nu se mai motivează pentru performanţă şi competiţie, condiţii care 
ar putea să le fisureze eul pozitiv creat prin autoprezentare (vezi Minkov, 2008). 

B. Identitatea personală 

Identitatea personală distinctă este un factor motivator fundamental în toate culturile lumii, 
în culturile individualiste, identitatea personală este mai mult definită de unicitatea obţinută 
prin diferenţiere şi separare, în timp ce în culturile colectiviste, ca România, aceasta este 
obţinută mai ales prin poziţia socială şi identificarea cu aspiraţiile grupului de apartenenţă 
(Becker et al., 2012). 

C. Dezirabilitatea socială 

Dezirabilitatea socială a fost investigată de He şi colaboratorii săi (2015) în 20 de ţări/ 
culturi. Aşa cum am afirmat mai sus, dezirabiliatea socială are două componente: 
(1) asumarea atributelor pozitive şi (2) negarea atributelor negative. în timp ce, în general, 
femeile au scoruri mai ridicate la asumarea atributelor pozitive, bărbaţii au scoruri mai 
ridicate la negarea atributelor negative. Aceasta din urmă corelează negativ cu Indicele 
Dezvoltării Umane şi este mai variabilă intercultural decât asumarea atributelor pozitive. 
Ambele componente corelează cu aspecte ale personalităţii care corespund cu fitting in 
(a se potrivi/a fi acceptat undeva) (vezi He et al., 2015, pentru detalii). 

Indicele de negare a atributelor negative în cazul României a fost de 2,64 (după He et 
al., 2015). Următoarele ţări/culturi au un scor mai mare decât România: Africa de Sud, 
Kenya, Portugalia, Togo. Următoarele ţări/culturi au un nivel mai scăzut al negării decât 
România: China, Franţa, Germania, Grecia (egal cu România), Indonezia, Israel, Italia, 
Mexic, Olanda, Noua Zeelandă, Singapore, Spania, SUA, Turcia (după He et al. , 2015). 

Indicele de asumare a atributelor pozitive în cazul României a fost de 4,29 (He et al., 
2015). Toate ţările/culturile analizate au avut un indice mai scăzut decât al României: Africa 
de Sud, China, Franţa, Germania, Grecia, Indonezia, Israel, Italia, Kenya, Mexic, Olanda, 
Noua Zeelandă, Portugalia, Singapore, Spania, SUA, Togo şi Turcia (după He et al., 2015). 

După He et al. (2015), un scor mare de asumare a atributelor pozitive corelează pozitiv 
şi semnificativ statistic (p < 0,05) cu religiozitatea (r = 0,30). Un scor mare de negare 
a atributelor negative corelează semnificativ statistic (p < 0,05) cu Indicele Dezvoltării 
Umane (r = -0,60), pozitiv cu evitarea incertitudinii (r = 0,60), armonia (r = 0,34), 
agreabilitatea (r = 0,55) şi deschiderea (r = 0,32) (vezi He et al., 2015). 

D. Mecanismele de apărare/defensive/adapta re/coping 

Freud (1915/1957) a definit represia/refularea/reprimarea drept un proces prin care un 
anumit conţinut mintal este eliminat şi ţinut în afara conştiinţei. Represia era văzută ca 
mecanismul defensiv principal, celelalte mecanisme de apărare (de exemplu, raţionalizarea, 
sublimarea, reacţia inversă, deplasarea etc.) (vezi, pentru detalii, David, 2012) fiind 
adesea puse în funcţiune dacă păstrarea conţinutului mintal reprimat era dificilă. în 
principiu, reprimarea unui conţinut mintal se poate face intenţionat/conştient sau neintenţionat/ 
inconştient (iar aici mai adaug şi neintenţionat/conştient - vezi David, 2014a). Tradiţia 
psihanalitică s-a focalizat pe mecanismul neintenţionat/inconştient, însă fără să reuşească 
să producă teste şi rezultate convingătoare. Astfel că ştiinţele cognitive s-au focalizat pe 
componenta conştientă a reprimării, în forma mecanismelor de adaptare/copmg (Lazarus, 
1994). 

Mecanismele defensive au fost analizate în această lucrare în logica Minnesota Multiphasic 
Personality Inventory/MMPl-2 (Butcher et a/./Munteanu et al., 2012). 

Eşantionul românesc (N = 2.198) este reprezentativ naţional, fiind echilibrat pe gen, 
vârstă, nivel de educaţie şi mediul de provenienţă (vezi Butcher et al ./Munteanu et al ., 2012). 

Rezultatele în urma analizei secundare de date asupra rezultatelor obţinute de Butcher 
et al ./Munteanu et al. (2012 ; MMPI-2) pentru măsurarea atitudinii defensive, comparativ 
pentru români (N = 2.198) şi americani (N = 2.600), arată astfel (scorurile românilor 
fiind mai mari decât ale americanilor): 

(1) scala minciunii - scorurile mari surprind personalitatea defensivă exprimată într-un 
set mintal defensiv care neagă aspectele negative cu referire la propria persoană: 
d = 0,88 pentru bărbaţi şi d = 0,94 pentru femei; 

(2) scala corecţiei - scorurile mari surprind atitudinea defensivă faţă de modul de răspuns 
la itemii testului, prin corecţie/compensare (de exemplu, prezintă aspectele negative 
drept mai puţin accentuate): d = 0,37 pentru bărbaţi şi d = 0,42 pentru femei; 

(3) scala autoprezentării la superlativ - scorurile mari surprind tendinţa de a se prezenta 
mai pozitiv decât este în situaţia reală: d = 0,52 la bărbaţi şi d = 0,47 la femei. 

Scalele profilului psihologic defensiv arată aşadar o tendinţă mai mare a românilor, 
în comparaţie cu americanii, de a nega aspectele negative, de a compensa aspectele 
negative (a le prezenta mai puţin negative) şi de a exagera aspectele pozitive. Foarte 
probabil, acest profil defensiv ar trebui să ducă la scoruri mai mici la scalele clinice. 
Intr-adevăr, examinând scalele clinice din MMPI 2 (vezi secţiunea 4.1.6.4), românii au în 
general scoruri mai mici ca americanii. Această situaţie se poate explica prin mecanismele 
defensive/de coping ale românilor care se aplică la itemii clinici ai MMPI-2, ceea ce face 
ca scorurile românilor să fie adesea mai scăzute decât cele ale americanilor. 

Pentru a înţelege mai clar atributul defensiv al românilor, am examinat şi rezultatele 
la scalele de validitate a MMPI-2 (analizând secundar rezultatele prezentate de Butcher 
et a/./Munteanu et al., 2012). Astfel, la scalele de evaluare a răspunsurilor inconstante 
(scala inconstanţei variabile în răspunsuri şi scala inconstanţei puternice în răspunsuri) nu 
apar diferenţe semnificative clinic/ecologic între români (N = 2.198) şi americani (N = 
2.600), fie bărbaţi, fie femei (toate mărimile efectului sunt mici sau spre 0). Rezultatele 
la scalele de evaluare a răspunsurilor aleatorii, comparativ pentru români (N = 2.198) 
şi americani (N = 2.600), arată astfel: 

• scala lipsei de frecvenţă - scorurile mari surprind răspunsuri aleatorii, intenţionate 
sau neintenţionate: d = 0,47 pentru bărbaţi şi d = 0,69 pentru femei (scorurile 
românilor fiind mai mari decât ale americanilor); 

• scala Fb - scorurile mari surprind răspunsurile aleatorii în partea a doua a testului: 
d = 0,20 la bărbaţi şi d = 0,26 la femei (scorurile românilor fiind mai mici decât 
ale americanilor, dar la mărimi mici ale efectului); 

• scala Fp - scorurile mari surprind răspunsuri aleatorii în depistarea psihopatologiei 
severe: d = 0,65 la bărbaţi şi d = 0,71 la femei (scorurile românilor fiind mai mari 
decât ale americanilor). 

în plus, la scala validităţii simptomelor generate de vătămări fizice (scorurile mari 
arată exagerarea simptomelor rezultate din vătămări fizice), rezultatele arată d = 0,84 la 
bărbaţi şi d = 1,19 la femei (scorurile românilor fiind mai mici decât ale americanilor). 

Aşadar, ţinând cont de faptul că nu există diferenţe între români şi americani la scalele de 
evaluare a răspunsurilor inconstante, diferenţele la scalele de evaluare a răspunsurilor aleatorii 
("în favoarea românilor) şi la scala validităţii simptomelor determinate de vătămare corporală 
(în favoarea americanilor) ar sugera: (1) o patologie mai severă a românilor şi/sau (2) un 
efort intenţionat de a se descrie într-o manieră mai negativă. Aceste lucruri nu apar însă la 
MMPI (vezi secţiunea 4.1.6.4) tocmai din cauza mecanismelor defensive/de coping. 

Supresia mintală. Dacă suntem interesaţi de motivaţia reprimării unui anumit conţinut 
mintal, Wegner şi Zanakos (1994) au propus termenul supresie. Aşadar, supresia e 
conceptualizată în cadrul paradigmei cognitive şi văzută ca motivaţia pentru reprimarea 
unui anumit conţinut mintal, fără să evaluăm dacă această reprimare este eficientă sau 
nu. într-adevăr, Wegner (1994) arată că, adesea, încercând să suprimăm intenţionat un 
anumit conţinut mintal, apare efectul invers (contraintenţional): acesta reapare cu o 
frecvenţă/intensitate mai mare. 

Supresia a fost evaluată de Wegner şi Zanakos/Szentâgotai (2007) pe un eşantion românesc 
de 120 de bărbaţi şi 120 de femei, selectaţi din populaţia generală, cu White Bear 
Questionnairel WBQ (Wegner şi Zanakos/Szentâgotai, 2007). în analize secundare de date, 
am raportat rezultatele obţinute de Wegner şi Zanakos/Szentâgotai (2007) la media a cinci 
colecţii de date pe studenţi, raportate de Wegner şi Zanakos (N = 2.746). Şi în eşantionul 
românesc, ca şi în cel american, femeile au tendinţa de a suprima (p < 0,05) mai mult 
decât bărbaţii (d = 0,82). Nu există diferenţe între bărbaţii români şi bărbaţii americani 
în tendinţa de suprimare (p > 0,05), dar există diferenţe între femei (p < 0,05), cele 
din România având un nivel de suprimare mai ridicat (d = 0,50) decât cele din SUA. 

în comparaţie cu populaţia spaniolă de studenţi (vezi Fernadez-Berrocal el al. , 2004), 
atât românii, cât şi româncele (vezi Wegner şi Zanakos/Szentâgotai, 2007) au niveluri 
semnificative (p < 0,05) mai mari ale supresiei (d = 0,33, respectiv d = 0,83). 

III. Concluzii generale şi implicaţii 

în analizele prezentate, coeficientul de variabilitate arată o tendinţă de grupare a datelor 
în ambele populaţii comparate (C < 1). 

în general, stima de sine la români este scăzută (poziţia 47 din 53 de ţări/culturi). 
Analiza mecanismelor defensive/de coping arată că, prin nivelul mare al acestora la români 
stima lor de sine negativă este adesea compensată, putând genera astfel uneori sănătate 
mintală iluzorie. Aşadar, probabil că în populaţia largă a românilor găsim în procente 
mari (1) o populaţie cu stimă de sine scăzută (complexe de inferioritate) şi (2) o populaţie 
cu stimă de sine pozitivă compensată (complexe de superioritate - populaţie vulnerabilă, 
cu sănătate mintală iluzorie) şi în procente mai scăzute o populaţie cu stimă de sine pozitivă. 

Am arătat deja că aproximativ 67% dintre români au un nivel al stimei de sine mai 
scăzut decât nivelul mediu al stimei de sine a americanilor (americanul mediu). însă : 
(1) aproximativ 88% dintre români au tendinţa de a nega aspectele negative mai mult 
decât o face americanul mediu, (2) aproximativ 66% dintre români au tendinţa de a 
prezenta aspectele negative drept mai puţin negative, în comparaţie cu americanul mediu 
şi (3) aproximativ 69% dintre români au tendinţa de a se prezenta la superlativ, în 
comparaţie cu tendinţa medie a americanilor. De asemenea, 69% dintre românce au 
tendinţa de a suprima mai mult decât nivelul mediu al americancelor. Integrând aceste 

rezultate, pot apărea ipoteze noi şi concluzii preliminare interesante. Astfel, deşi un număr 
mare de români încearcă să nege aspectele negative cu referire la propria persoană (88%) 
şi/sau să le minimalizeze (66%) în comparaţie cu americanul mediu, acest demers nu 
pare eficient în condiţiile în care 67 % dintre români au stima de sine mai scăzută decât 
americanul mediu. Probabil că efectul contraintenţionat implicat în supresie (mai ales la 
femei) amplifică de fapt aspectele negative pe care încercăm să le reducem. De asemenea, 
33% dintre români au stima de sine similară sau mai crescută decât americanul mediu, 
deşi 69% dintre români tind să se prezinte la superlativ în comparaţie cu americanul 
mediu. în condiţiile în care 67% dintre români au însă o stimă de sine scăzută, sub nivelul 
americanului mediu, se pare că nici prezentarea la superlativ nu anulează aspectele 
negative, ci le completează cu elemente pozitive; într-adevăr, congruent cu această 
ipoteză, Schmitt şi Allik (2005) arată că la români stima de sine este un element mai 
puţin coeziv. 

IV. Limite şi studii viitoare 

Limitele sunt aceleaşi ca în cazul oricărui demers ştiinţific. Pentru o imagine mai riguroasă, 
în viitor toate aceste variabile ar trebuie evaluate pe acelaşi eşantion reprezentativ, într-un 
design longitudinal, cu estimarea procentelor precise din fiecare dintre cele trei categorii 
de populaţie menţionate mai sus. Unele eşantioane sunt de convenienţă, dar concluziile 
derivate din rezultatele obţinute au fost anticipate din analizele derivate din mediul cultural 
(capitolul 3) şi/sau de concluziile derivate din eşantioane reprezentative naţional, ceea ce 
le întăreşte validitatea. 

Ţinând cont de faptul că rezultatele obţinute pe eşantioane reprezentative naţional şi 
de convenienţă au fost anticipate din analiza mediului cultural (secţiunea 3.4) şi că se 
coroborează empiric cu alte constructe relaţionate logic şi conceptual (de exemplu, din 
secţiunea 4.1.6), consider aceste concluzii cunoştinţe validate ştiinţific. Studiile viitoare 
pot să întărească sau să nuanţeze forţa validităţii concluziilor formulate aici. 


4.1.3. Despre profilul emoţional al românilor 
4.1.3.1. Despre bunăstarea subiectivă la români 
I. Constructe 

Bunăstarea (starea de bine) este un concept complex. Spre exemplu, OECD (Organisation 
for Economic Cooperation and Development) îl evaluează ca în figura 4.4. 

Starea subiectivă de bine este parte a calităţii vieţii şi are, la rândul său, trei componente 
(OECD, 2013a, 2013b): (1) satisfacţia în viaţă (care adesea se suprapune cu starea de 
fericire); (2) afectul (partea emoţională) şi (3) sensul în viaţă. 

Satisfacţia în viaţă se referă mai ales la o judecată cu referire la întreaga viaţă sau la 
anumite componente ale acesteia (de exemplu, munca). Afectul se referă mai ales la 
experienţierea emoţiilor pozitive şi negative, de obicei într-o perioadă limitată şi/sau în 
legătură cu anumite activităţi. Sensul se referă la dezvoltarea personală şi la realizarea 

potenţialului personal, fiind mai mult legat de funcţionarea psihologică decât de evaluarea 
stărilor psihologice, însă adesea asociate cu satisfacţia în viaţă. 



STAREA DE BINE 
INDIVIDUALA 

(Mediile populaţiilor şi 
diferenţele dintre grupuri) 


Calitatea vieţii 

0 Starea de sănătate 
• „ Echilibrul viaţă profesionalâ- 
viaţă personală 
^ Educaţie şi aptitudini 
fŞj* Reţeaua socială 
Implicarea civică şi 
responsabilitatea socială 
Calitatea mediului 
0 Securitatea personală 
\; Starea de bine subiectivă 

Condiţii materiale 

, Câştiguri şi avere 
ă Loc de muncă şi venit 
S Locuinţă 


SUSTENABILITATEA 
STĂRII DE BINE IN TIMP 

Necesită conservarea 
diferitelor tipuri de capital: 



Capital natural 
Capital economic 
Capital uman 
Capital social 


Figura 4.4. Modelul OECD al bunăstării (2013a; reprodusă/adaptată cu permisiune după figura 
de la http: //www.oecd.org/statistics/measuring-well-being-and-progress.htm) 

Aşadar, atunci când vorbim despre „fericire”, trebuie să fim atenţi la ce anume ne 
referim. Fericirea ca satisfacţie în viaţă este mai stabilă şi adesea asociată pozitiv cu 
bunăstarea economică a ţărilor/culturilor analizate. Fericirea ca afect pozitiv este mai 
fluctuantă şi depinde mai puţin de bunăstarea economică a ţărilor/culturilor analizate. 
Anchetele Gallup (http://www.gallup.com) publică anual un indice al afectului pozitiv, 
în acest profil psihologic nu sunt interesat doar de afectul fluctuant, ci şi de fericirea ca 
satisfacţie în viaţă şi de combinaţia tuturor acestora în starea subiectivă de bine. 

II. Rezultate 

Analiza secundară de date a rezultatelor subscalei emoţiilor pozitive din NEO PI-R 
(obţinute de Costa şi McCrae/Iliescu et al., 2008), care se referă la acestea ca la nişte 
trăsături relativ stabile de personalitate, deci având un caracter mai general, arată diferenţe 
semnificative statistic (p < 0,05) în favoarea americanilor (N = 1.000) în comparaţie cu 
românii (N = 2.200), atât la nivelul adulţilor (d = 0,325, forma S), cât şi la nivelul 
adolescenţilor (d = 0,44). Coeficientul de variabilitate arată o tendinţă de grupare a 
datelor în ambele populaţii comparate (C < 1). 

Pentru a înţelege mai nuanţat aceste concluzii derivate din administrarea testelor 
psihologice, prezint în continuare şi o serie de analize bazate pe opinii derivate din anchete 
psihosociale. 

OECD. Deşi România nu apare în această analiză (http ://www.oecdbetterlifeindex. 
org/topics/life-satisfaction/), o menţionez deoarece este relevantă la nivel internaţional. 

în ţările OECD (vezi OECD, 2013a, 2013b), media satisfacţiei în viaţă este de 6,6, pe o 
scală de la 1 la 10. Nu există diferenţe semnificative între bărbaţi şi femei; educaţia 
marchează o diferenţă, cei cu studii mai puţine (primare) având un scor mai mic decât 
cei cu studii superioare (6,2 vs. 7,2). Ţări ca Estonia, Grecia, Ungaria, Portugalia şi 
Turcia au un indice al satisfacţiei în viaţă mai mic (sub 5,5), în timp ce ţări/culturi precum 
Canada, Danemarca, Norvegia şi Elveţia au un indice de peste 7,5. în ceea ce priveşte 
afectul, 76% din respondenţii ţărilor OECD au declarat că au mai multe emoţii pozitive 
decât negative într-o zi medie. Islanda, Japonia şi Noua Zeelandă au avut cele mai mari 
scoruri ale emoţiilor pozitive, iar Grecia şi Turcia cele mai mici. 

World Values Survey. în analiza World Values Survey (2010-2014), România are la 
satisfacţia în viaţă scoruri statistic semnificative (p < 0,05) mai mici decât China (d = 
0,07), Germania (d = 0,31), Japonia (d = 0,1), Polonia (d = 0,18), Turcia (d = 0,25) 
şi SUA (d = 0,31). Nu există diferenţe semnificative (p > 0,05) faţă de Spania. De 
asemenea, România are scoruri semnificative statistic (p < 0,05) mai mari decât Rusia 
(d = 0,22) şi Ucraina (d = 0,32). Apare o diferenţă statistică semnificativă (p < 0,05) 
prin raportare la celelalte nouă ţări/culturi luate împreună, în sensul că românii au un 
nivel de satisfacţie mai scăzut, dar aceasta nu are relevanţă practică/ecologică (d = 0,07). 

Prin indicatorul „foarte fericit” (pe baza datelor din World Values Survey ), România 
(-162) se află pe ultimul loc (între 1997 şi 2007) între 97 de ţări/culturi (vezi Minkov, 
2009). Bulgaria se află pe poziţia a 87-a (-131), Ungaria pe poziţia a 69-a (-60), Ucraina 
pe poziţia a 91-a (-136), Moldova pe poziţia a 93-a (-141), Lituania pe locul 96 (-146), 
SUA pe locul al 27-lea (89), iar Franţa pe poziţia a 33-a (63). Prin prisma indicatorului 
„nu foarte fericit”, România se află pe poziţia a treia (233), din 97 de ţări/culturi analizate, 
după Zambia - prima poziţie (289) - şi Moldova - poziţia a doua (242). Noua Zeelandă 
se află pe ultima poziţie (-120), precedată de Irlanda de Nord (-116), Islanda (-116), 
Suedia (-113) etc. (vezi Minkov, 2009). 

Această poziţie codaşă este confirmată şi de evaluarea „foarte fericit” (very happy ), 
în WVS (2010-2014) (pentru detalii, vezi figura 4.5), unde rezultatele se prezintă astfel: 
Turcia (37,5%), SUA (36%), Japonia (32%), Germania (23%), Polonia (22%), Ucraina 
(16%), China (16%), Spania (15,5%), Rusia (15%) şi România (14%). Luând în considerare 
frecvenţa celor care raportează că sunt fericiţi sau foarte fericiţi, respectiv a celor ce 
raportează că sunt mai puţin nefericiţi sau deloc fericiţi, numărul respondenţilor români 
care au oferit răspunsuri ce indică fericirea este semnificativ (p < 0,05) mai mare raportat 
la şansă (d = 0,78). Raportat însă la SUA şi la toate celelalte nouă ţări/culturi luate împreună, 
românii au răspuns semnificativ (p < 0,05) mai frecvent că sunt nefericiţi (d = 0,54 în 
comparaţie cu SUA, respectiv d = 0,25 în comparaţie cu scorul global al ţărilor/culturilor 
analizate). 

Comparând cetăţenii români de etnie maghiară cu cetăţenii români de etnie română, 
se obţin următoarele rezultate pentru „fericit” (very happy şi rather happy) vs. „nefericit” 

( not very happy şi not at all happy): etnici români - 68,3 % vs. 31,1 % ; etnici maghiari: 
86,2% vs. 13,9% ; cetăţenii maghiari din Ungaria au un raport de 73,7% vs. 24%. 
Există diferenţe semnificative statistic (p < 0,05) între cetăţenii români de etnie 
maghiară şi cetăţenii români de etnie română în ceea ce priveşte satisfacţia în viaţă 
(d = 0,14); nu există diferenţe (p > 0,05) între aceste două categorii şi cetăţenii 
maghiari din Ungaria. 

Fericire (WVS, 2010-2014) 

Figura 4.5. Nivelul de fericire în ţările analizate (elaborată pe baza datelor din World Values 

Survey, 2010-2014) 

World Database ofHappiness. Conform World Database of Happiness (http : //wwwl. 
eur.nl/fsw/happiness/; după Veenhoven, 2015): 

• România are un scor de 5,7 pe o scală de la 1 la 10 pentru nivelul global de fericire 
(locul al 49-lea din 169 de ţări). Cel mai mare scor îl are Costa Rica (8,5), urmată 
de Danemarca, Islanda, Elveţia etc., iar cel mai scăzut îl au Togo (2,6) şi Tanzania 
(2,8). Scorul mediu al UE 27 este de 6,32. Bulgaria are un scor de 4,4, Moldova de 
4,9, Ucraina de 5, iar Ungaria de 5,5. SUA au un scor de 7,4. Fericirea este măsurată 
aici ca stare subiectivă de bine, combinând deci satisfacţia în viaţă şi afectul pozitiv ; 

• la anii trăiţi fericiţi. România are un scor de 41 (pe o scală de la 0 la 100), cel mai 
mare scor fiind de 66,7 (Costa Rica), iar cel mai mic de 12,5. 

Satisfacţia în viaţă este prezisă mai bine de satisfacţia financiară în ţările sărace şi de 
satisfacţia în familie în ţările bogate (Oishi et al., 1999). în schimb, stima de sine este 
pozitiv şi mai puternic asociată cu satisfacţia în viaţă în culturile individualiste (Oishi et 
al. , 1999). în anul 2001, România se prezenta ca o ţară cu o satisfacţie a vieţii mai scăzută 
decât ţările vestice (74% dintre participanţi erau nesatisfăcuţi de propria viaţă), dar 
satisfacţia în viaţă era prezisă de variabile care prezic acest indicator şi în ţările vestice: 
standardele de locuit, statutul sănătăţii, situaţia economică, educaţia, încrederea în alţi 
oameni, locuirea la ţară şi scăderea şomajului (Andren şi Martinsson, 2006). Satisfacţia 
în viaţă este prezisă de controlul perceput şi de bogăţie, iar afectul de controlul perceput, 
timpul liber şi importanţa scăzută a conturilor bancare (Andren şi Martinsson, 2006). 

După Lun şi Bond (2013), practicile spirituale au fost asociate pozitiv cu satisfacţia 
în viaţă în ţările/culturile în care există o socializare pentru credinţă. în ţările/culturile 
în care nu există această socializare, relaţia este inversă. Socializarea pentru credinţă a 
fost operaţionalizată prin faptul că credinţa religioasă este văzută ca o calitate pe care 
copiii trebuie s-o înveţe acasă/în familie. în ceea ce priveşte acest suport, 62,8% dintre 

respondenţii români (N = 1.419) au considerat această socializare importantă; România 
s-a clasat astfel pe locul al şaptelea între 57 de ţări/culturi, fiind depăşită doar de Georgia 
(67,3%), Indonezia (90,6%), Iran (71%), Trinidad şi Tobago (68,9%), Egipt (89,8%) şi 
Burkina Faso (68,1%) (Lun şi Bond, 2013). 


III. Concluzii generale şi implicaţii 

în general, românii au un nivel scăzut al fericirii ca satisfacţie în viaţă. De asemenea, 
nici afectul pozitiv nu este crescut. 

IV. Limite şi studii viitoare 

Nu există limite majore în afara celor tipice oricărui demers ştiinţific. Deşi nu toate 
eşantioanele folosite au fost reprezentative naţional, concluziile derivate din rezultatele 
obţinute în cadrul lor sunt stabile în eşantioane diferite şi cu metodologii relativ diferite 
de operaţionalizare a aceloraşi constructe. în viitor ar merita evaluate în acelaşi design 
longitudinal indicatorii legaţi de profilul afectiv al românilor împreună cu cei presupuşi 
a-1 cauza (de exemplu, profilul cognitiv al românilor, alte variabile culturale), pentru a 
înţelege modalităţile în care putem îmbunătăţi profilul afectiv al românilor. în fine, 
validitatea concluziei este întărită de faptul că aceasta a fost prezisă din analizele efectuate 
asupra mediului cultural (3.4). în consecinţă, consider concluziile formulate aici de factura 
cunoştinţelor validate ştiinţific. Studiile viitoare pot să întărească sau să nuanţeze forţa 
validităţii concluziilor formulate aici. 

4.1.4. Despre relaţiile românilor 
4.1.4.1. Despre relaţiile de cuplu la români 
I. Constructe 

Evaluarea relaţiilor de cuplu reprezintă o dimensiune psihologică importantă în societatea 
de astăzi, mai ales că rata mare a divorţurilor ameninţă stabilitatea tradiţională a organizării 
societăţii în jurul familiei/cuplurilor. 

Probabil cele mai investigate dimensiuni ale relaţiei de cuplu sunt următoarele (vezi 
Spanier/Iliescu şi Petre, 2009): 

(1) consensul diadic - se referă la înţelegerea în cuplu, mai ales asupra unor aspecte 
fundamentale pentru acesta (de exemplu, bani, religie, planuri pentru viitor etc.); 

(2) satisfacţia diadică - se referă la starea de mulţumire şi satisfacţie a partenerilor implicaţi 
într-un cuplu; scorurile mici la această scală arată tensiune/frustrare a partenerilor 
din cuplu; 

(3) exprimarea afectivă - se referă la libertatea şi satisfacţia legate de exprimarea afectivă 
şi sexuală într-un cuplu; 

(4) coeziunea diadică - se referă la sentimentul de echipă în cuplu şi aprecierea pentru 
interesele şi activităţile comune. 

II. Rezultate 

Adaptarea în cuplu a fost evaluată cu ajutorul Dyadic Adjustment Scalei DAS (Spanier/ 
Iliescu şi Petre, 2009). DAS oferă scoruri pentru fiecare dimensiune; de asemenea, există 
un scor global al adaptării în cuplu, rezultat din însumarea scorurilor la fiecare dimensiune. 

Eşantionul românesc utilizat de Spanier/Iliescu şi Petre (2009) a fost format din 1.095 de 
persoane adulte, unele căsătorite sau aflate într-o relaţie (fără a fi căsătorite), altele divorţate. 

Pentru a înţelege mai bine dinamica culturală, am comparat în analize secundare de date 
rezultatele lui Spanier/Iliescu şi Petre (2009) cu referire la persoanele aflate într-o relaţie (N = 
218 - căsătorite în SUA şi N = 878 - aflate într-o relaţie în România) şi cele ale persoanelor 
divorţate, din ambele ţări/culturi (N = 123 în Ro mânia şi N = 94 în SUA). Coeficientul de 
variabilitate arată o tendinţă de grupare a datelor în ambele populaţii comparate (C < 1). 

Pentru persoanele aflate într-o relaţie nu există diferenţe între români şi americani în 
ceea ce priveşte scorul global al ajustării şi nici în consensul diadic (p > 0,05). Americanii 
au însă un nivel mai mare al satisfacţiei diadice (p < 0,05), la o mărime medie a efectului 
(d = 0,47), iar românii au un nivel mai mare al expresivităţii (p < 0,05), la o mărime 
medie a efectului (d = 0,49), şi al coeziunii diadice (p < 0,05), la o mărime mare a 
efectului (d = 0,79). 

La persoanele divorţate, sub aspectul scorului total, al consensului diadic şi al expresivităţii 
afective nu există diferenţe între români şi americani (p > 0,05) (cu o semnificaţie 
marginală pentru expresivitatea afectivă în favoarea românilor, p = 0,057). în ceea ce 
priveşte satisfacţia diadică, americanii au un scor mai mare decât românii (p < 0,05), 
la o mărime a efectului spre medie (d = 0,45), iar la coeziunea diadică românii au un 
scor mai mare decât americanii (p < 0,05), la o mărime medie a efectului (d = 0,58). 

Interesant, în World Values Survey (2010-2014) românii (N = 1.503) ocupă locul al 
treilea (17,8%) la indicatorul care se referă la neplăcerea de a avea ca vecini cupluri 
necăsătorite, după turci (65,4%) şi japonezi (21,4%). Alte ţări/culturi analizate se prezintă 
astfel: China - 17% ; Germania - 9,3% ; Rusia - 7,8% ; Spania - 1,3% ; Ucraina - 
8,4% ; SUA - 6,6% şi Polonia - 3,5%. Frecvenţa răspunsurilor care exprimă dorinţa de 
a nu avea astfel de vecini este semnificativ (p < 0,05) mai mare în România decât în 
SUA (d = 0,35) sau decât în toate celelalte nouă ţări/culturi luate împreună în analiză 
(d = 0,04). Doar comparaţia cu SUA indică diferenţe cu relevanţă practică/ecologică. 
Similar, în aceeaşi analiză, cu referire Ia vecinii homosexuali, procentele care marchează 
neplăcerea se prezintă astfel: China - 52,7% ; Germania - 22,4% ; România - 54,2% ; 
Rusia - 66,2% ; Spania - 5,1% ; Thrcia - 85,4% ; Ucraina - 61,7% ; Polonia - 39,6% 
şi SUA - 20,4%. Rezultatul este similar cu cel pentru itemul anterior, atât în ce priveşte 
comparaţia cu americanii, care exprimă semnificativ (p < 0,05) mai rar neplăcerea faţă 
de o astfel de situaţie (d = 0,75), cât şi faţă de cetăţenii celorlalte nouă ţări/culturi incluse 
în analiză, care îşi exprimă şi ei mai rar neplăcerea (d = 0,13). Din nou, doar comparaţia 
cu SUA indică diferenţe cu relevanţă practică/ecologică. 

Knickrehm şi Teske (2000) au investigat atitudinea studenţilor români şi americani 
faţă de violenţa domestică. Rezultatele obţinute de autori se prezintă astfel: 76,9% dintre 
americani şi 55,9% dintre români au considerat că violenţa domestică este o problemă 
majoră. Atât bărbaţii (B), cât şi femeile (F) din România sunt mai puţin înclinaţi să 
considere că abuzul verbal (B: 37,5%; F: 35,5%) şi comportamentul de control 
(B: 20,5%; F: 25,5 %) înseamnă violenţă domestică în comparaţie cu americanii (B : 61,2%, 

F : 73,2%, respectiv B : 61,2%, F : 62,5%). Românii sunt însă la fel ca americanii în ceea 
ce priveşte catalogarea ameninţării cu lovirea şi/sau lovirea (uşoară sau severă) drept violenţă 
domestică. Românii sunt mai puţin înclinaţi ca americanii să considere ilegale problemele 
care nu implică abuz fizic serios (de exemplu, pălmuire, împingere etc.). Forţarea partenerei 
să facă sex este percepută de 100% dintre femeile americane şi de 94% dintre bărbaţii 
americani drept violenţă domestică, spre deosebire de 89,1% dintre femeile din România 
şi 71,6% dintre bărbaţii români. De asemenea, americanii sunt mai puţin înclinaţi ca românii 
să accepte că soţul îşi poate pălmui soţia, dar invers este mai acceptabil pentiu americani. 
Femeile din România şi SUA sunt mai puţin înclinate decât bărbaţii să accepte pălmuirea 
în orice formă. Cuplurile americane sunt mai predispuse decât cuplurile române să implice 
autorităţile publice în rezolvarea problemei violenţei domestice. Spre exemplu, dacă soţul 
îşi bate soţia, 79% dintre americani spun că aceasta trebuie să sune la poliţie şi 90% că 
soţul trebuie arestat. în România, doar 33,33% consideră că trebuie să se anunţe poliţia, 
iar dintre aceştia 58% consideră că poliţia trebuie să medieze conflictul. Foarte interesant, 
americanii (41,2%) sunt mai deschişi la ideea de a-i implica pe vecini în rezolvarea violenţei 
domestice, în comparaţie cu românii (12,7%) (pentru detalii vezi Knickrehm şi Teske, 2000). 

III. Concluzii generale şi implicaţii 

în cazul persoanelor căsătorite/aflate într-o relaţie, americanii au un scor mai mare la 
satisfacţia în cuplu, iar românii la expresivitate şi la coeziune diadică, acestea fiind 
probabil elementele principale care menţin cuplurile în ţările/culturile analizate. în cazul 
persoanelor divorţate, americanii au un scor mai mare la satisfacţia diadică, iar românii 
la coeziunea diadică, amândouă fiind însă mai scăzute decât în cazul persoanelor aflate 
într-o relaţie în cultura de referinţă. Aşadar, probabil că pentru americani, fiind mai 
importantă satisfacţia în cuplu, o scădere minimală a acestui indicator duce la divorţ; 
probabil că pentru români ar fi nevoie de o scădere drastică a acestui indicator pentru a 
deveni un factor implicat în divorţ. Pentru români, care accentuează coeziunea în cuplu, 
o scădere minimală a acestui indicator duce la divorţ; probabil că pentru americani este 
nevoie de o scădere mai drastică a acestui indicator, pentru a deveni un factor implicat în 
divorţ. Această concluzie se înscrie şi în profilul cultural al ţărilor/culturilor analizate, 
respectiv individualist pentru americani şi colectivist pentru români. 

în acest context, pentru a nuanţa înţelegerea vieţii de cuplu, introduc câteva dezbateri 
recente legate de rolul copiilor în fericirea cuplului. în general, cuplurile tinere cu copii 
au tendinţa să fie mai stresate decât cuplurile tinere fără copii (Margolis şi Myrskylă, 
2011), diferenţă ce dispare la cuplurile mai în vârstă (Koropeckyj-Cox et al., 2007). 
Recent, Myrskylă şi Margolis (2012) au nuanţat aceste concluzii: (1) nivelul de fericire 
în cuplu creşte odată cu apariţia primului copil, apoi revine la nivelul de bază, (2) cuplurile 
mai în vârstă şi cu resurse socioeconomice mai mari au un nivel durabil de fericire indusă 
de apariţia primului copil, în comparaţie cu cuplurile mai tinere şi mai puţin educate şi 
(3) primii doi copii cresc nivelul de fericire, nu şi al treilea. Ca o concluzie generală (vezi 
Myrskylă şi Margolis, 2012), prezenţa copiilor în cuplu (până la doi copii) este asociată 
cu un nivel crescut de fericire, mai ales în cuplurile mai în vârstă (care au amânat apariţia 
copiilor) şi cu resurse socioeconomice. Aceasta este o linie foarte importantă pentru 
studiile viitoare, ţinând cont de evoluţia demografică a României şi a Uniunii Europene 
în general (pentru nuanţe şi dezbateri, vezi Vanassche et al., 2013). 

IV. Limite şi studii viitoare 

Nu există limite majore faţă de cele inerente oricărui demers ştiinţific. Studiile viitoare ar 
fi interesant să coreleze componente ale ajustării în cuplu cu predicţia şi rata divorţurilor, 
în contextul mai larg al modelului lui Gottman (2011) privind cuplurile şi familia. Concluziile 
formulate aici au fost anticipate din analiza mediului cultural (3.4), ceea ce le întăreşte 
validitatea şi mă determină să le includ în categoria cunoştinţelor validate ştiinţific. Studiile 
viitoare pot să întărească sau să nuanţeze forţa validităţii concluziilor formulate aici. 

4.1.4.2. Despre stilul de ataşament romantic la români 

I. Constructe 

Există patru stiluri de ataşament ce rezultă din combinarea a două dimeniuni (vezi Schmitt 
et al., 2004): (1) modelul eului propriu ( model of seif) şi (2) modelul eului altora ( model 
ofothers ). Astfel, stilul securizant rezultă din imaginea pozitivă a propriei persoane ( model 
of seif) şi imaginea pozitivă a altor persoane ( model of others). Stilul dismisiv rezultă 
dintr-o imagine pozitivă a propriei persoane şi o imagine negativă a altora. Stilul preocupat 
rezultă dintr-o imagine negativă a propriei persoane şi o imagine pozitivă a altora. Stilul 
anxios rezultă dintr-o imagine negativă a propriei persoane şi o imagine negativă a altora 
(vezi, pentru detalii, Schmitt et al., 2004). 

Aceste stiluri de ataşament se dezvoltă din interacţiunile cu persoanele semnificative 
din primii ani de viaţă, se dezvoltă şi se confirmă pe tot parcursul vieţii prin interacţiunile 
cu persoanele relevante şi vizează diverse aspecte ale relaţiilor pe care le stabilim de-a 
lungul vieţii. 

în general (vezi Schmitt et al. , 2004), stilul securizant este cel mai răspândit în aproape 
toate ţările/culturile lumii. Acesta este, într-adevăr, foarte frecvent mai ales în culturile/ 
ţările cu stres scăzut, resurse crescute şi fertilitate scăzută. Culturile/Ţările cu fertilitate 
crescută au stilurile anxioase şi dismisive crescute, iar culturile/ţările cu Indicele Dezvoltării 
Umane scăzut au frecvenţe mari ale stilului nesecurizant de tip anxios, dismisiv şi 
preocupat; de asemenea, culturile/ţările cu un produs intern brut per capita scăzut au un 
stil dismisiv şi preocupat crescut (vezi, pentru detalii, Schmitt, 2003 ; Schmitt et al., 
2004). Deşi stilul dismisiv este mai răspândit la bărbaţi decât la femei, acest lucru nu a 
fost confirmat ca un fapt universal; spre exemplu (vezi Schmitt, 2003), acest pattern se 
aplică în unele ţări (Belgia, Elveţia, Germania, Irlanda de Nord, Japonia, Olanda, Turcia 
etc.) şi nu se aplică în alte ţări (Anglia, Austria, Franţa, Italia etc.), inclusiv România. 

II. Rezultate 

Schmitt şi colaboratorii săi (2004) au investigat cum se manifestă aceste stiluri în relaţiile 
romantice (cu partenerul) în 62 de ţări/culturi (17.804 participanţi). Rezultatele obţinute de 
Schmitt şi colaboratorii lui (2004) sunt prezentate după analiza secundară a datelor, în tabelele 
4.5 şi 4.6 (d pozitiv arată un scor mai mare al românilor; lipsa lui d înseamnă lipsa unei 
diferenţe semnificative statistic ; am selectat pentru analiza secundară SUA şi ţări europene 
relevante cultural sau geografic pentru România) (vezi pentru d şi figura 4.6). Coeficientul de 
variabilitate arată o tendinţă de grupare a datelor în toate populaţiile comparate (C < 1). 

Tabelul 4.5. Mărimile efectului (d) pentru stilul anxios (A), modelul eului propriu 
0 model of seif) (MS) şi modelul eului altora (model of others) (MO) 



MS d 

MO d 

A d 

România-Franţa 


0,70 

-0,24 

România-Germania 

0,43 

0,40 

-0,18 

România-Grecia 

0,23 

0,20 


România-Italia 




România-Lituania 

0,24 

0,37 


România-Portugalia 

0,28 

0,22 


România-Serbia 


0,22 


România-Spania 

0,31 



România-SUA (NE) 

0,19 

0,48 

-0,34 

România-Ucraina 


0,43 



Sursa: elaborat pe baza analizelor secundare ale rezultatelor din Schmitt et al. (2004) 


Tabelul 4.6. Mărimile efectului (d) pentru stilurile securizant (S), dismisiv (D) 

şi precaut (P) 



Sd 

D d 

Pd 

România-Franţa 

0,70 


0,77 

România-Germania 

0,76 

0,41 

0,44 

România-Grecia 

0,38 

0,39 

0,39 

România-Italia 


0,73 

0,80 

România-Lituania 

0,51 

0,30 

0,42 

România-Portugalia 

0,47 

0,48 

0,43 

România-Serbia 


0,46 

0,85 

România-Spania 


0,76 

0,28 

România-SUA (NE) 

0,42 


0,49 

România-Ucraina 

0,23 

-0,20 

0,43 


Sursa : elaborat pe baza analizelor secundare ale rezultatelor din Schmitt et al. (2004) 

Şi în România stilul securizant este cel mai reprezentativ (după modelul celor mai multe 
dintre ţările/culturile analizate), urmat de cel preocupat, cel dismisiv şi cel anxios. Se 
observă că stilul securizant este mai crescut în România decât în SUA, Franţa, Germania, 
Lituania, Portugalia şi Grecia (la valori practice/ecologice ale mărimii efectului); este 
posibil ca acest lucru să rezulte şi din nivelul mare de compensare al stimei de sine. Stilul 
preocupat este mai marcant în România decât în SUA, Franţa, Germania, Lituania, Ucraina, 

Serbia, Portugalia, Italia şi Grecia (la valori practice/ecologice ale mărimii efectului). 
Stilul dismisiv este mai reprezentativ în România decât în Germania, Serbia, Portugalia, 
Spania, Italia şi Grecia (la valori practice/ecologice ale mărimii efectului). în fine, stilul 
anxios este mai puţin reprezentativ în România decât în SUA, Franţa şi Germania, fără 
a avea însă valori medii ale mărimii efectului. Românii îi văd pe alţii mai pozitiv (la valori 
practice/ecologice ale mărimii efectului) în comparaţie cu modul în care îi văd americanii, 
germanii, lituanienii, francezii şi ucrainenii. Românii se văd pe sine mai pozitiv (la valori 
practice/ecologice ale mărimii efectului) în comparaţie cu modul în care se văd germanii. 


Stilul de ataşament romantic 



■ Stilul anxios ■ Modelul eului propriu I Modelul eului altora 

Stilul securizant n Stilul dismisiv Stilul precaut 


Figura 4.6. Stilul de ataşament romantic în ţările analizate (elaborată în baza analizei secundare 
a rezultatelor din Schmitt et al ., 2004) 


III. Concluzii generale şi implicaţii 

Şi în România, cel mai puternic stil de ataşament în relaţiile romantice este cel securizant, 
care este chiar mai reprezentativ decât în SUA, Franţa, Germania, Lituania, Portugalia şi 
Grecia (la valori practice/ecologice ale mărimii efectului), probabil şi ca urmare a compensării 
stimei de sine (complexul de superioritate). Alte stiluri bine reprezentate în România sunt 
cel preocupat (mai reprezentativ ca în SUA, Franţa, Germania, Lituania, Ucraina, Serbia, 
Portugalia, Italia şi Grecia - probabil în relaţie cu complexul de inferioritate) şi cel dismisiv 
(mai reprezentativ decât în Germania, Serbia, Portugalia, Spania, Italia şi Grecia - probabil 
în relaţie cu complexul de superioritate). Stilul anxios nu este mai bine reprezentat în 
România decât în ţările analizate. Aşa cum am arătat, după Schmitt şi colaboratorii săi 

(2003), nu există diferenţe între bărbaţii şi femeile din România în ceea ce priveşte stilul 
dismisiv, aceasta corespunzând cu un profil psihocultural la nivel de ţară/cultură caracterizat 
de un nivel crescut de stres, într-un mediu reproductiv cu fertilitate crescută. 

IV. Limite şi studii viitoare 

Eşantionul folosit în analiza lui Schmitt şi a colaboratorilor lui (2004) a fost de convenienţă. 
Concluziile formulate ar putea fi integrabile cu alte rezultate (de exemplu, stima de sine 
şi complexele de inferioritate şi cele de superioritate), ceea ce mă determină să le consider 
cunoştinţe preliminare, ce trebuie replicate şi verificate pe un eşantion mai reprezentativ 
la nivel naţional pentru populaţia de interes sau într-un design care să includă şi alte 
constructe relaţionate logic şi conceptual. 

4.1.4.3. Despre prietenie la români 

I. Constructe 

Un element fundamental al prieteniei este împărtăşirea informaţiilor ( self-disclosure ). Aceasta 
are mai multe componente (vezi Maier et al., 2013): (1) intenţia de a împărtăşi informaţiile, 
(2) cantitatea de informaţii împărtăşite, (3) pozitivitatea/negativitatea informaţiilor împărtăşite, 
(4) profunzimea informaţiilor împărtăşite şi (5) onestitatea/acurateţea informaţiilor împărtăşite. 
Un alt element-cheie implicat în prietenie este apropierea emoţională. 

II. Rezultate 

Analiza secundară de date a rezultatelor lui Maier et al. (2013) arată că americanii au o intenţie 
de a împărtăşi informaţiile în prieteniile pe care le leagă mai mare decât românii (d = 0,40 ; 
p < 0,05). în schimb, românii percep un nivel mai mare al apropierii emoţionale în relaţiile 
de prietenie decât americanii (d = 0,36; p < 0,05) (Maier et al., 2013). Coeficientul de 
variabilitate arată o tendinţă de grupare a datelor în ambele populaţii comparate (C < 1). 

în cazul americanilor (Maier et al., 2013), împărtăşirea informaţiilor prezice 19% din 
apropierea emoţională (p < 0,05), fără ca vreo componentă a acesteia să fie însă 
semnificativă statistic (p > 0,05). în cazul românilor, împărtăşirea informaţiilor prezice 
21% din apropierea emoţională (p < 0,05), dar rămân semnificative statistic (p < 0,05) 
şi onestitatea/acurateţea şi intenţia (Maier et al., 2013). 

III. Concluzii generale şi implicaţii 

Există tendinţe diferite între modul în care văd românii prieteniile şi modul cum le văd 
americanii, fără ca toate acestea să dobândească însă valori relevante practic/ecologic 
(apropiere emoţională). Aşadar, românii percep un nivel mai mare al apropierii emoţionale 
în relaţiile de prietenie decât americanii. în plus, pentru apropierea emoţională, în cazul 
românilor nu doar împărtăşirea informaţiilor este importantă (ca în cazul americanilor), 
ci şi componentele sale: onestitatea/acurateţea şi intenţia de împărtăşire a informaţiilor. 

IV. Limite şi studii viitoare 

Concluziile formulate aici sunt întărite de informaţiile din World Values Survey (vezi 3.4), 
prezentate ca parte a mediului cultural, care sugerează că românii sunt mai puţin deschişi 
spre prietenii (de exemplu, decât americanii), cadrul lor de referinţă fiind mai mult centrat 
pe familie. Deşi eşantionul utilizat în studiul lui Maier şi al colaboratorilor săi (2013) a 
fost de convenienţă, ţinând totuşi cont de faptul că unele concluzii au fost anticipate prin 
analiza mediului cultural (secţiunea 3.4), consider cunoştinţele formulate aici cunoştinţe 
validate ştiinţific; pentru stabilitate şi generalizare, trebuie să fie însă investigate în 
eşantioane reprezentative la nivel naţional pentru populaţia-ţintă şi în designuri cu mai 
multe variabile interelaţionate logic şi conceptual. 


4.1.5. Despre muncă la români 

în World Values Survey (2010-2014), procentele pe ţări/culturi în ceea ce priveşte schimbarea 
muncii, în sensul că ar fi un lucru bun să se insiste mai puţin pe muncă în viaţa noastră, 
arată astfel: China - 21,3% ; Germania - 41,9% ; România - 11,5% ; Spania - 31,7% ; 
Turcia - 26% ; Ucraina - 31,9% ; Japonia - 5,4% ; Polonia - 24,2% şi SUA - 29,6%. 
Frecvenţa răspunsurilor care indică faptul că scăderea importanţei muncii este un lucra 
rău este semnificativ (p < 0,05) mai mare pentru România, atât prin raportare la SUA 
cât şi prin raportare la toate celelalte nouă ţări/culturi luate împreună (în timp ce răspunsurile 
care indică faptul că ar fi un lucru bun, respectiv cele ce indică indiferenţa faţă de o astfe 
de situaţie sunt semnificativ mai mici în ambele comparaţii). Se poate observa că Românit 
are un scor scăzut, ceea ce arată dezacordul cu reducerea importanţei muncii. Să analizăir 
această raportare a românilor la muncă mai detaliat. 

4.1.5.1. Despre stilul de muncă la români 
I. Constructe 

Există mai multe componente ale stilului de muncă (vezi Jackson şi Mavrogiannis-Gray 
Iliescu şi Ţânculescu, 2006): 

• nerăbdarea - toleranţă scăzută faţă de amânări sau orice lucru care împiedică derulare: 
unei acţiuni; 

• furia - manifestare antagonică, implicând dorinţa de pedepsire şi răzbunare ; 

• presiunea timpului - preocupare faţă de deadline- uri, cu consecinţe asupra une 
atitudini de nerăbdare (uneori stereotipuri comportamentale/motorii); 

• implicarea în muncă - investiţie excesivă în muncă, până la reducerea drastică a vieţi 
sociale; 

• insatisfacţia la muncă - lipsa unei stări emoţionale pozitive faţă de muncă/servicii 
(incluzând colegii); 

• competitivitatea - dorinţa de a fi primul şi de a i se recunoaşte această poziţie. 

Combinaţia acestora duce la un stil de muncă asociat comportamentului de tip A 
caracterizat prin spirit competitiv şi agresiv pentru a reuşi, nerăbdare, sentimentul urgenţe 

şi presiunii timpului, activism verbal şi psihomotor şi furie şi ostilitate provocate cu 
uşurinţă. 

II. Rezultate 

Stilurile de muncă/de lucru au fost evaluate cu Survey of Work Stylel SWS (Jackson şi 
Mavrogiannis-Gray/Iliescu şi Ţânculescu, 2006). Eşantionul românesc folosit de Jackson şi 
Mavrogiannis-Gray/Iliescu şi Ţânculescu (2006) a fost format din 1.500 de persoane (vârsta: 
18-85 de ani), reprezentativ naţional pentru populaţia activă în muncă. Eşantionul american 
de referinţă a fost format din 336 de participanţi adulţi. Coeficientul de variabilitate arată o 
tendinţă de grupare a datelor în ambele populaţii comparate (C < 1). 

Analiza secundară de date a rezultatelor lui Jackson şi Mavrogiannis-Gray/Iliescu şi 
Ţânculescu (2006) arată că în comparaţie cu americanii, profilul românilor apare astfel 
(vezi şi anexa 3 pentru analiza mediilor latente): 

(1) pentru bărbaţi (p < 0,05): românii sunt mai răbdători cu amânările şi factorii care 
afectează un plan deja stabilit (d = 0,45), mai implicaţi în muncă (d = 0,63), mai 
competitivi (d = 0,60) şi cu insatisfacţie profesională mai mare (d = 0,38); 

(2) pentru femei (p < 0,05): româncele sunt mai răbdătoare cu amânările şi factorii care 
afectează planul deja stabilit (d = 0,63), sunt mai implicate în muncă (d = 0.29) şi 
simt mai acut presiunea timpului (d = 0,25); există o tendinţă statistică ca americancele 
să fie mai competitive decât româncele (p = 0,057 ; d = 0,17); 

(3) la scorul total estimat, românii au un comportament de tip A semnificativ statistic mai 
puternic decât americanii (p < 0,05; d = 0,14). 

III. Concluzii generale şi implicaţii 

Americanii sunt mai intoleranţi decât românii faţă de piedici şi amânări care pot afecta 
cursul planificat al unei acţiuni (cu mărimi ale efectului relevante practic/ecologic atât 
pentru bărbaţi, cât şi pentru femei). Românii au scoruri mai mari decât americanii la 
insatisfacţia în muncă (bărbaţi), competitivitate (bărbaţi) şi implicare în muncă (bărbaţi 
şi marginal femei). Probabil că aceste rezultate pot fi explicate prin faptul că suntem o 
economie mai puţin stabilă/în dezvoltare, unde este important să-ţi păstrezi locul de muncă 
odată obţinut (prin implicarea în muncă) şi să arăţi că eşti cel mai bun (prin competitivitate); 
aceste eforturi sunt însă asociate cu o insatisfacţie mai mare în muncă. în plus, aspectele 
pozitive (de exemplu, competitivitatea, implicarea în muncă) pot fi însă afectate de faptul 
că tolerăm uşor amânările şi factorii care interferează cu un plan deja stabilit. 


IV. Limite şi studii viitoare 

Nu există limite majore faţă de cele inerente oricărui demers ştiinţific. Concluziile 
formulate aici sunt congruente cu cele derivate din analiza mediului cultural (secţiunea 
3.4) şi cu rezultatele altor teste psihologice (de exemplu, vezi secţiunile 4.1.5.2-4.1.5.6), 
ceea ce le întăreşte validitatea. Studiile viitoare ar fi interesant să coreleze stilurile de 
lucru cu eficienţa acestora şi mai ales cu evoluţia economiei româneşti (de exemplu, 
pătrunderea companiilor transnaţionale). în consecinţă, consider că aceste concluzii au 

forţa unor cunoştinţe validate ştiinţific. Studiile viitoare pot să întărească sau să nuanţeze 
forţa validităţii concluziilor formulate aici. 

4.1.5.2. Despre leadership la români 
I. Constructe 

Simplu spus, leadership-ul este un proces de influenţă socială, în care un individ îi 
mobilizează pe alţii în vederea atingerii unui scop comun. 

Există mai multe modele ale leadership-ului, unele dintre cele mai cunoscute fiind 
cele prezentate mai jos. 

Astfel, după Avolio şi Bass/Iliescu et al. (2007), cele mai importante dimensiuni ale 
leadership-ului sunt: 

(1) atributele idealizate - se referă la liderii cărora li se atribuie de către colaboratori, 
colegi, subordonaţi, supervizori un set de trăsături ideale (de exemplu, generează 
încredere şi dedicaţie din partea oamenilor); 

(2) comportamentele idealizate - se referă la liderii cărora li se atribuie de către colaboratori, 
colegi, subordonaţi, supervizori un set de comportamente ideale (de exemplu, acţionează 
cu integritate); 

(3) motivaţia inspiraţională - se referă la liderii care îi pot inspira pe colaboratori, colegi, 
subordonaţi, supervizori; 

(4) stimularea intelectuală - se referă la liderii care îi pot stimula pe colaboratori, colegi, 
subordonaţi, supervizori să-şi folosească şi să-şi dezvolte resursele intelectuale (de 
exemplu, încurajează gândirea inovativă); 

(5) aprecierea individuală - se referă la liderii care stimulează relaţiile interumane, 
printr-un comportament cald şi apropiat (de exemplu, dezvoltă oamenii); 

(6) recompensa situaţională - se referă la liderii care planifică şi administrează în mod 
corect recompensele pentru sarcinile efectuate (de exemplu, recompensează rezultatele); 

(7) managementul prin excepţie: activ - se referă la liderii care se focalizează pe 
monitorizarea greşelilor şi preîntâmpinarea acestora; 

(8) managementul prin excepţie: pasiv - se referă la liderii care se focalizează pe 
monitorizarea greşelilor, însă doar atunci când acestea sunt deja evidente şi cu risc 
(de exemplu, combate problemele apărute); 

(9) managementul permisiv - se referă la liderii care nu se ridică la nivelul rolului, fiind 
cel mai puţin eficient stil de leadership (de exemplu, evită implicarea), focalizându-se 
pe monitorizarea greşelilor şi preîntâmpinarea acestora; 

(10) efortul suplimentar - se referă la liderii care îi pot motiva pe cei din jur să facă un 
efort mai mare decât cel care s-ar aştepta de le ei în mod normal (de exemplu, 
generează extraefort); 

(11) eficienţa - se referă la liderii care sunt percepuţi de cei din jur drept eficienţi sub 
aspectul rolului lor; 

(12) satisfacţia faţă de leadership - se referă la liderii care generează la subordonaţi un 
nivel mare de satisfacţie în muncă (incluzând propriile metode de leadership). 


După Avolio şi Bass/Iliescu et al. (2007) primele cinci componente se grupează în 
categoria de rol transformaţional. Liderul transformaţional schimbă în sens pozitiv mediul 

IV. Limite şi studii viitoare 

Concluziile formulate aici sunt întărite de informaţiile din World Values Survey (vezi 3.4), 
prezentate ca parte a mediului cultural, care sugerează că românii sunt mai puţin deschişi 
spre prietenii (de exemplu, decât americanii), cadrul lor de referinţă fiind mai mult centrat 
pe familie. Deşi eşantionul utilizat în studiul lui Maier şi al colaboratorilor săi (2013) a 
fost de convenienţă, ţinând totuşi cont de faptul că unele concluzii au fost anticipate prin 
analiza mediului cultural (secţiunea 3.4), consider cunoştinţele formulate aici cunoştinţe 
validate ştiinţific; pentru stabilitate şi generalizare, trebuie să fie însă investigate în 
eşantioane reprezentative la nivel naţional pentru populaţia-ţintă şi în designuri cu mai 
multe variabile interelaţionate logic şi conceptual. 

4.1.5. Despre muncă la români 

în World Values Survey (2010-2014), procentele pe ţări/culturi în ceea ce priveşte schimbarea 
muncii, în sensul că ar fi un lucru bun să se insiste mai puţin pe muncă în viaţa noastră, 
arată astfel: China - 21,3% ; Germania - 41,9% ; România - 11,5% ; Spania - 31,7% ; 
Turcia - 26% ; Ucraina - 31,9% ; Japonia - 5,4% ; Polonia - 24,2% şi SUA - 29,6%. 
Frecvenţa răspunsurilor care indică faptul că scăderea importanţei muncii este un lucru 
rău este semnificativ (p < 0,05) mai mare pentru România, atât prin raportare la SUA, 
cât şi prin raportare la toate celelalte nouă ţări/culturi luate împreună (în timp ce răspunsurile 
care indică faptul că ar fi un lucru bun, respectiv cele ce indică indiferenţa faţă de o astfel 
de situaţie sunt semnificativ mai mici în ambele comparaţii). Se poate observa că România 
are un scor scăzut, ceea ce arată dezacordul cu reducerea importanţei muncii. Să analizăm 
această raportare a românilor la muncă mai detaliat. 

4.1.5.1. Despre stilul de muncă la români 
I. Constructe 

Există mai multe componente ale stilului de muncă (vezi Jackson şi Mavrogiannis-Gray/ 
Iliescu şi Ţânculescu, 2006): 

• nerăbdarea - toleranţă scăzută faţă de amânări sau orice lucru care împiedică derularea 
unei acţiuni; 

• furia - manifestare antagonică, implicând dorinţa de pedepsire şi răzbunare ; 

• presiunea timpului - preocupare faţă de deadline- uri, cu consecinţe asupra unei 
atitudini de nerăbdare (uneori stereotipuri comportamentale/motorii); 

• implicarea în muncă - investiţie excesivă în muncă, până la reducerea drastică a vieţii 
sociale; 

• insatisfacţia la muncă - lipsa unei stări emoţionale pozitive faţă de muncă/serviciu 
(incluzând colegii); 

• competitivitatea - dorinţa de a fi primul şi de a i se recunoaşte această poziţie. 

Combinaţia acestora duce la un stil de muncă asociat comportamentului de tip A, 
caracterizat prin spirit competitiv şi agresiv pentru a reuşi, nerăbdare, sentimentul urgenţei 

Questionnaire/LOQ (Fleishman/Livinţi et al., 2010). Indicatorii de asimetrie arată că 
distribuţia scorurilor este cvasinormală/gaussiană. Coeficientul de variabilitate arată o 
tendinţă de grupare a datelor în ambele populaţii comparate (C < 1). 

Analizele secundare de date asupra rezultatelor lui Fleishman/Livinţi et al. (2010) arată 
că în cazul liderilor bărbaţi, raportat la eşantionul american (N = 2.717), românii (N = 
570) au scoruri mai mari la structură (p < 0,05 ; d = 0,13), fără diferenţe semnificative 
statistic la consideraţie. în cazul liderilor femei, românii (N = 263) au scoruri mai mici la 
consideraţie (p < 0,05 ; d = 0,26) decât americanii (N = 2.897), fără diferenţe semnificative 
statistic la structură. Liderii bărbaţi au scoruri mai mari decât liderii femei (p < 0,05) Ia 
structură, atât în eşantionul american (d = 0,43), cât şi în cel românesc (d = 0,40); după 
Fleishman/Livinţi et al. (2010) nu există diferenţe la consideraţie, semnificative statistic şi 
ecologic/practic, între bărbaţi şi femei în eşantionul american (p < 0,05 ; d = 0,08) sau 
în cel românesc (p > 0,05). 

B. Profilul psihologic de suprafaţă 

Multijactor Leadership Questionnaire/MLQ (pentru detalii, vezi Avolio şi Bass/Iliescu et 
al., 2007). în cazul MLQ, la nivelul profilului de adâncime, diferenţa majoră dintre 
români şi americani s-a exprimat în privinţa leadership-ului tranzacţional de tip management 
prin excepţie: activ (Avolio şi Bass/Iliescu et al., 2007). Exprimarea unui scor mare al 
acestui atribut în profilul de suprafaţă (români vj. americani) se poate face prin caracteristici 
pozitive (de exemplu, harnic, sociabil, cult etc.) sau prin caracteristici negative (de 
exemplu, agresiv, impulsiv etc.). Scorurile mai mici (de exemplu, la americani faţă de 
români) se pot exprima la rândul lor pozitiv (de exemplu, calm, liniştit) sau negativ (de 
exemplu, nesociabil, indecis, emotiv etc.) (vezi, pentru analize similare, şi exprimarea 
trăsăturilor de personalitate în profilul de suprafaţă - 4.1.5). 

Leadership Opinion Questionnaire/LOQ (vezi, pentru detalii, Fleishman/Livinţi et al., 
2010). Un scor mare la structură al liderilor români faţă de liderii americani poate însemna 
la nivelul profilului de suprafaţă un lucru bun, exprimat prin faptul că liderul se implică 
foarte activ în coordonarea grupului. Atenţie însă că uneori un scor mare la structură poate 
însemna la nivel de suprafaţă şi un control exagerat, care nu lasă locul inovaţiei indivizilor. 

în World Values Survey (2010-2014), procentele celor care consideră că în viitor este un 
lucra bun să acordăm un respect mai mare autorităţii arată astfel: China - 41,9% ; Germania - 
58,7% ; Japonia - 4,7% ; Polonia - 41,1% ; România - 68,7% ; Rusia - 56,9% ; Spania - 
68% ; Turcia - 46,9% ; Ucraina - 49,5% şi SUA - 55.2%. Raportat la americani, românii 
exprimă semnificativ (p < 0,05) mai des răspunsuri care sugerează o atitudine pozitivă faţă 
de creşterea respectului faţă de autoritate, dar în acelaşi timp americanii declară semnificativ 
mai frecvent că acest lucra nu îi interesează, şi nu că ar fi un lucru negativ. în ceea ce priveşti, 
comparaţia cu toate celelalte nouă ţări/culturi analizate global, românii declară semnificativ 
(p < 0,05) mai frecvent că acesta ar fi un lucra bun şi semnificativ mai rar că acest lucn 
nu îi interesează, respectiv că este un lucru rău. Comparând cetăţenii români de etnie maghiari 
cu cei de etnie română, cei din urmă raportează semnificativ (p < 0,05) mai frecvent cl 
o creştere a respectului faţă de autoritate este un lucru bun şi semnificativ (p < 0,05 
mai rar că ar fi un lucru rău. Nu există diferenţe semnificative (p > 0,05) în ceea c< 
priveşte frecvenţa celor care au declarat că nu sunt interesaţi de acest lucru. 

de lucru. Următoarele două componente (6-7) se grupează în categoria de rol tranzacţional. 
Liderul tranzacţional duce la realizarea sarcinilor prin prisma structurii actuale a organizaţiei. 
Componentele 8-9 se înscriu în rolul pasiv/evitativ. Liderul pasiv/evitativ este cel neimplicat. 
Componentele 10-12 se înscriu în rolul centrat pe rezultatele liderului. Liderul tranformaţional 
este superior celui tranzacţional, completându-1 însă, fără a-1 înlocui. Liderul de tip pasiv/ 
evitativ este cel mai puţin performant. Această ordine este surprinsă şi în evaluările 
liderilor din diverse organizaţii, cei mai mulţi având scoruri mari la rolul transformaţional, 
apoi la rolul tranzacţional şi cel mai scăzut scor la rolul pasiv/evitativ (vezi pentru detalii 
Avolio şi Bass/Iliescu et al. , 2007). 

Un al model de leadership (Fleishman/Livinţi et al., 2010) identifică două dimensiuni 
importante ale acestuia: 

(1) consideraţia - se referă la relaţiile liderului cu subordonaţii. Un scor crescut arată 
un climat favorabil, iar un scor scăzut relaţii impersonale; 

(2) structura - se referă la modul în care liderul organizează propriul rol şi rolul 
subordonaţilor. Un scor mare arată un nivel crescut al organizării, iar un scor scăzut arată 
un lider inactiv. 

II. Rezultate 

A. Profilul psihologic de adâncime 

Multifactor Leadership Questionnaire/MLQ (pentru detalii, vezi şi Avolio şi Bass/Iliescu 
et al. , 2007). Stilurile de leadership au fost evaluate cu Multifactor Leadership Questionnaire/ 
MLQ (Avolio şi Bass/Iliescu etal., 2007). Eşantionul românesc folosit de Avolio şi Bass/ 
Iliescu et al. (2007) a fost format din 2.922 de persoane adulte. Eşantionul american de 
referinţă a fost format din 27.285 de participanţi. Coeficientul de variabilitate arată o 
tendinţă de grupare a datelor în ambele populaţii comparate (C < 1) (vezi pentru detalii 
Avolio şi Bass/Iliescu et al., 2007). 

Eşantioanele au fost astfel construite încât evaluările liderilor să fie de mai multe tipuri 
(evaluare de tip 360): (1) autoevaluare, (2) nivel superior, (3) acelaşi nivel, (4) nivel inferior 
şi (5) alt nivel. Din cauza eşantioanelor mari există o putere statistică foarte mare, astfel că 
s-au identificat diferenţe semnificative statistic (p < 0,05) între români şi americani între 
toate cele 12 stiluri de leadership ale MLQ (vezi Avolio şi Bass/Iliescu et al. , 2007). Analizele 
secundare de date ale rezultatelor lui Avolio şi Bass/Hiescu et al. (2007) arată că la componentele 
1, 5, 11 şi 12, americanii au scoruri mai mari decât românii, iar la celelalte componente 
românii au scoruri mai mari decât americanii. Mărimile efectelor sunt însă în registru mic, 
cu o singură excepţie, şi anume la componenta 7 (management prin excepţie: activ), unde 
românii au un scor mai mare decât americanii, la o mărime a efectului mare (d = 0,99). 

După Avolio şi Bass/Iliescu et al. (2007) în România, liderii femei sunt mai mult 
orientaţi spre un leaderhip tranzacţional decât bărbaţii, aceştia din urmă fiind mai mult 
tranformaţionali; adesea, femeile tind mai mult ca bărbaţii să alunece către un leadership 
pasiv/evitativ. Acest profil la români în funcţie de gen este invers decât cel din eşantionul 
american (şi din alte eşantioane internaţionale) (vezi Avolio şi Bass/Iliescu et al., 2007). 


Leadership Opinion Questionnaire/LOQ (vezi, pentru detalii, Fleishman/Livinţi etal ., 
2010). Dimensiunile de consideraţie şi structură au fost evaluate cu Leadership Opinion 

Questionnaire/LOQ (Fleishman/Livinţi et al., 2010). Indicatorii de asimetrie arată că 
distribuţia scorurilor este cvasinormală/gaussiană. Coeficientul de variabilitate arată o 
tendinţă de grupare a datelor în ambele populaţii comparate (C < 1). 

Analizele secundare de date asupra rezultatelor lui Fleishman/Livinţi etal. (2010) arată 
că în cazul liderilor bărbaţi, raportat la eşantionul american (N = 2.717), românii (N = 
570) au scoruri mai mari la structură (p < 0,05; d = 0,13), fără diferenţe semnificative 
statistic la consideraţie. în cazul liderilor femei, românii (N = 263) au scoruri mai mici la 
consideraţie (p < 0,05 ; d = 0,26) decât americanii (N = 2.897), fără diferenţe semnificative 
statistic la structură. Liderii bărbaţi au scoruri mai mari decât liderii femei (p < 0,05) la 
structură, atât în eşantionul american (d = 0,43), cât şi în cel românesc (d = 0,40); după 
Fleishman/Livinţi et al. (2010) nu există diferenţe la consideraţie, semnificative statistic şi 
ecologic/practic, între bărbaţi şi femei în eşantionul american (p < 0,05 ; d = 0,08) sau 
în cel românesc (p > 0,05). 

B. Profilul psihologic de suprafaţă 

Multifactor Leadership Questionnaire/MLQ (pentru detalii, vezi Avolio şi Bass/Iliescu el 
al., 2007). în cazul MLQ, la nivelul profilului de adâncime, diferenţa majoră dintre 
români şi americani s-a exprimat în privinţa leadership-ului tranzacţional de tip management 
prin excepţie : activ (Avolio şi Bass/Iliescu et al., 2007). Exprimarea unui scor mare al 
acestui atribut în profilul de suprafaţă (români vs. americani) se poate face prin caracteristici 
pozitive (de exemplu, harnic, sociabil, cult etc.) sau prin caracteristici negative (de 
exemplu, agresiv, impulsiv etc.). Scorurile mai mici (de exemplu, la americani faţă de 
români) se pot exprima la rândul lor pozitiv (de exemplu, calm, liniştit) sau negativ (de 
exemplu, nesociabil, indecis, emotiv etc.) (vezi, pentru analize similare, şi exprimarea 
trăsăturilor de personalitate în profilul de suprafaţă - 4.1.5). 

Leadership Opinion Questionnaire/LOQ (vezi, pentru detalii, Fleishman/Livinţi et al., 
2010). Un scor mare la structură al liderilor români faţă de liderii americani poate însemna 
la nivelul profilului de suprafaţă un lucru bun, exprimat prin faptul că liderul se implică 
foarte activ în coordonarea grupului. Atenţie însă că uneori un scor mare la structură poate 
însemna la nivel de suprafaţă şi un control exagerat, care nu lasă locul inovaţiei indivizilor. 

în World Values Survey (2010-2014), procentele celor care consideră că în viitor este un 
lucru bun să acordăm un respect mai mare autorităţii arată astfel: China - 41,9% ; Germania - 
58,7% ; Japonia - 4,7% ; Polonia - 41,1% ; România - 68,7% ; Rusia - 56,9% ; Spania - 
68% ; Turcia - 46,9% ; Ucraina - 49,5% şi SUA - 55.2%. Raportat la americani, românii 
exprimă semnificativ (p < 0,05) mai des răspunsuri care sugerează o atitudine pozitivă faţă 
de creşterea respectului faţă de autoritate, dar în acelaşi timp americanii declară semnificativ 
mai frecvent că acest lucru nu îi interesează, şi nu că ar fi un lucru negativ. în ceea ce priveşte 
comparaţia cu toate celelalte nouă ţări/culturi analizate global, românii declară semnificativ 
(p < 0,05) mai frecvent că acesta ar fi un lucru bun şi semnificativ mai rar că acest lucru 
nu îi interesează, respectiv că este un lucru rău. Comparând cetăţenii români de etnie maghiară 
cu cei de etnie română, cei din urmă raportează semnificativ (p < 0,05) mai frecvent că 
o creştere a respectului faţă de autoritate este un lucru bun şi semnificativ (p < 0,05) 
mai rar că ar fi un lucru rău. Nu există diferenţe semnificative (p > 0,05) în ceea ce 
priveşte frecvenţa celor care au declarat că nu sunt interesaţi de acest lucru. 

După World Values Survey (2010-2014), procentele celor care consideră că în general 
bărbaţii sunt lideri politici mai buni decât femeile arată astfel: China - 47,9%; 
Germania - 19,8% ; Japonia - 26,7% ; Polonia - 31,3% ; România - 41,1% ; Rusia - 
57,3% ; Spania - 15,3% ; Turcia - 68% ; Ucraina- 51,9% şi SUA - 19,4%. Procentul celor 
care nu sunt de acord cu acest lucru se prezintă astfel: China - 42,9% ; Germania -78,1%; 
Japonia - 37,3% ; Polonia - 56,7% ; România - 49,9% ; Rusia-38%; Spania - 81,1 % ; 
Turcia - 28,5% ; Ucraina - 48% şi SUA - 79,5%. Raportat la distribuţia şansei, românii 
îşi exprimă semnificativ (p < 0,05) mai des dezacordul faţă de acest item, însă diferenţa 
nu are relevanţă practică/ecologică (d = 0,21). Frecvenţa cu care românii îşi exprimă 
acordul faţă de acest item este semnificativ (p < 0,05) mare raportată la americani, cu 
o mărime a efectului care indică relevanţă practică/ecologică (d = 0,57). Rezultatul 
urmează aceeaşi direcţie şi pentru comparaţia dintre România şi toate celelalte nouă ţări/ 
culturi analizate global, românii raportând semnificativ (p < 0,05) mai frecvent acordul 
faţă de acest item, însă diferenţa nu are relevanţă practică/ecologică (d = 0,05). Nu apar 
diferenţe semnificative statistic (p > 0,05) între cetăţenii români de etnie română şi cei 
de etnie maghiară, în aceste analize World Values Survey (2010-2014). 

III. Concluzii generale şi implicaţii 

Românii au în principiu aceleaşi categorii psihologice de leadership ca şi americanii. 

In cazul MLQ apar însă diferenţe interesante în particularizarea categoriilor de 
leadership; într-adevăr, românii au un stil de management tranzacţional (management 
prin excepţie : activ) mai marcant ca americanii, ceea ce arată că sunt mai dispuşi decât 
aceştia să se focalizeze pe monitorizarea greşelilor (cu rol preventiv şi corectiv). Există 
diferenţe în funcţie de gen în leadership-ul românesc - de exemplu, liderii femei sunt mai 
puţin transformaţionali în România faţă de SUA -, care au însă un impact practic/ecologic 
mai mic, mărimile efectelor fiind scăzute. 

în cazul LOQ diferenţele care există între români şi americani nu au un impact pragmatic 
ridicat, mărimile efectelor fiind foarte mici. Deşi mărimea efectul este mică, diferenţele de 
gen sunt susţinute însă şi în LOQ prin faptul că liderii femei din România au scoruri mai 
mici la consideraţie (atmosferă pozitivă de lucru) decât liderii femei din SUA. 

IV. Limite şi studii viitoare 

Nu există limite majore faţă de cele inerente oricărui demers ştiinţific. Unele concluzii 
formulate sunt congruente cu cele derivate din mediul cultural (3.4), ceea ce le întăreşte 
validitatea. Ţinând cont de rezultatele obţinute, studiile viitoare trebuie să investigheze 
atent diferenţele de gen în leadership-ul românesc. De asemenea, trebuie investigate 
culturile organizaţionale pentru a înţelege care factori sunt cei mai eficienţi pentru a 
amorsa în profilul de suprafaţă aspecte pozitive şi eficiente (de exemplu, harnic/sociabil 
vs. agresiv/impulsiv; control activ vs. control exagerat etc.). în fine, extinderea studiului 
leadership-ului şi în afara organizaţiilor economice este un lucru foarte important pentru 
o înţelegere comprehensivă a leadership-ului la români. Coroborând toate analizele din 
această secţiune, consider concluziile formulate cunoştinţe validate ştiinţific. Studiile 
viitoare pot să întărească sau să nuanţeze forţa validităţii concluziilor formulate aici. 

4.1.5.3. Despre stresul muncii la români 
I. Constructe 

Indicele de stres ocupaţional este compozit. Există multe modele de stres ocupaţional, 
unele dintre cele mai influente fiind (1) modelul lui Spielberger şi Vagg/Pitariu et al. 
(2010) şi (2) modelul lui Cooper şi Cartwright/Pitariu et al. (2008). 

Spielberger şi Vagg/Pitariu et al. (2010) propun mai multe componente ale stresului 
ocupaţional: 

(1) severitatea stresului - evaluarea severităţii percepute a stresului în 30 de situaţii 
ocupaţionale; 

(2) frecvenţa stresului - se referă la frecvenţa medie a 30 de situaţii ocupaţionale în 
ultimele şase luni; 

(3) indicele de stres ocupaţional - combină 1 şi 2; 

(4) severitatea presiunii - se referă la nivelul mediu al severităţii percepute a stresului 
pentru zece situaţii ocupaţionale percepute ca stresante. relaţionate cu presiunea la 
locul de muncă; 

(5) frecvenţa presiunii - se referă la nivelul mediu de apariţie a zece situaţii ocupaţionale 
stresante, relaţionate cu presiunea la locul de muncă; 

(6) indicele presiunii la locul de muncă - combină 4 şi 5 pentru zece situaţii ocupaţionale 
stresante; 

(7) severitatea lipsei de sprijin organizaţional - se referă la nivelul mediu al severităţii percepute 
a stresului în zece situaţii ocupaţionale stresante, relaţionate cu lipsa sprijinului ocupaţional; 

(8) frecvenţa lipsei sprijinului ocupaţional - se referă la nivelul mediu de apariţie a zece 
situaţii ocupaţionale stresante, relaţionate cu lipsa sprijinului ocupaţional; 

(9) indicele lipsei de sprijin organizaţional - combină 8 cu 9 pentru zece situaţii ocupaţionale 
stresante. 

Cooper şi Cartwright/Pitariu et al. (2008) propun şi ei anumiţi indicatori, unii care 
se suprapun cu cei ai lui Spielberger şi Vagg/Pitariu et al. (2010), iar alţii care sunt diferiţi: 

(1) relaţiile profesionale - în ce măsură relaţiile profesionale (de exemplu, cu colegii, cu 
conducerea etc.) sunt o sursă de stres ; 

(2) echilibrul muncă - viaţă personală - în ce măsură acest echilibru este o sursă de stres ; 

(3) supraîncărcarea - în ce măsură supraîncărcarea cu sarcini de serviciu şi presiunea 
timpului sunt o sursă de stres; 

(4) siguranţa locului de muncă - în ce măsură nesiguranţa locului de muncă este o sursă 
de stres; 

(5) controlul - în se măsură gradul perceput de control asupra propriilor activităţi profesionale 
este o sursă de stres; 

(6) resursele şi comunicarea - în ce măsură resursele şi modul de comunicare pot deveni 
surse de stres; 

(7) aspecte ale muncii - în ce măsură anumite condiţii de muncă (de exemplu, mediul de 
lucru) şi satisfacţia în muncă sunt surse de stres; 

(8) plăţile şi beneficiile - în ce măsură salarizarea este o sursă de stres ; 

(9) angajamentul perceptut al organizaţiei faţă de membrii săi - în ce măsură angajaţii 
percep angajamentul organizaţiei faţă de ei; 

(10) angajamentul membrilor faţă de organizaţia lor - în ce măsură există un angajament 
al membrilor faţă de organizaţia lor; 

(11) bunăstarea psihologică - se referă la exprimarea psihlogică a stresului; 

(12) bunăstarea fizică - se referă la exprimarea fizică a stresului. 


II. Rezultate 

Job Stress Survey Spielberger/JSS (vezi, pentru detalii, Spielberger şi Vagg/Pitariu et al., 
2010). Stresul ocupaţional a fost evaluat cu Job Stress Survey Spielberger/JSS (Spielberger 
şi Vagg/Pitariu et al. 2010). Stresul la muncă a fost evaluat de Spielberger şi Vagg/Pitariu 
et al. (2010) comparativ pe un eşantion de români (18-63 de ani) şi pe un eşantion de 
americani. Coeficientul de variabilitate arată o tendinţă de grupare a datelor în ambele 
populaţii comparate (C < 1). 

Analiza secundară de date a rezultatelor lui Spielberger şi Vagg/Pitariu et al. (2010) 
arată că managerii români de nivel mediu (N = 386) au scoruri mai mari decât managerii 
americani de nivel mediu (N = 983) la severitatea stresului (p < 0,05; d = 0,27) şi 
severitatea presiunii (p < 0,05; d = 0,25). 

Pentru managerii americani (vezi Spielberger şi Vagg/Pitariu et al., 2010), cele mai 
stresante situaţii la locul de muncă sunt: (1) întreruperea activităţii (la români este pe 
locul al zecelea), (2) prea multe sarcini cu termene fixe (la români pe locul al optulea) 
şi (3) personal insuficient (la români este pe locul al doilea). Pentru managerii români, 
ordinea celor mat stresante situaţii la locul de muncă este următoarea : (1) salariul inadecvat 
(locul al cincilea la americani), (2) personalul insuficient (locul al treilea la americani) şi 
(3) lipsa oportunităţilor de promovare (locul al 15-lea Ia americani). 

Analiza secundară de date a rezultatelor lui Spielberger şi Vagg/Pitariu et al. (2010) 
arată că în ceea ce priveşte personalul administrativ (nemanagerial), românii (N = 1.147) 
au scoruri mai mari ca americanii (N = 808) la: (1) severitatea stresului (p < 0,05 ; d = 
0,25), (2) frecvenţa stresului (p < 0,05 ; d = 0,09), (3) severitatea presiunii (p < 0,05 ; 
d = 0,17) şi (4) frecvenţa presiunii (p < 0,05; d = 0,15). Americanii au scoruri mai 
mari decât românii la lipsa sprijinului organizaţional (p < 0,05; d = 0,11). 

Personalul administrativ american (vezi Spielberger şi Vagg/Pitariu et al. , 2010) are 
medii mai ridicate decât românii la mai mulţi indicatori, din care primii trei sunt: (1) 
salariul inadecvat (primul loc şi la români), (2) întreruperea activităţii (locul al 11-lea la 
români), (3) neîndeplinirea sarcinilor de către colegi (locul al zecelea la români). Românii 
au scoruri mai mari ca americanii la mai mulţi indicatori, dintre care primii trei sunt: 
(1) salariul inadecvat (primul loc şi la americani), (2) sarcini cu responsabilităţi prea mari 
(locul al 18-lea la americani) şi (3) confruntarea cu situaţii de criză (locul al 12-lea la 
americani) (pentru mai multe diferenţe, vezi Spielberger şi Vagg/Pitariu et al., 2010). 

După Spielberger şi Vagg/Pitariu et al. (2010) în România, femeile au un nivel de stres 
ocupaţional mai mare ca bărbaţii. Managerii de nivel mediu din România simt un nivel al 
suportului organizaţional mai scăzut decât este acesta simţit de personalul administrativ. 
Stresul ocupaţional global la managerii de top este mai mare ca stresul ocupaţional global 
la managerii de nivel mediu. în fine, comparând organizaţiile publice cu cele private, românii 
din organizaţiile publice au un nivel mai ridicat al frecvenţei presiunii şi al indicelui presiunii. 

In general, stresul ocupaţional este asociat mai mult cu frecvenţa situaţiilor stresante 
(r = 0,70) decât cu severitatea (r = 0,45) acestora (Turnage şi Spielberger, 1991). 

ASSET (vezi, pentru detalii, Cooper şi Cartwright/Pitariu et al., 2008). Stresul a fost 
evaluat cu A Shortened Stress Evaluation Tool; An Organizational Stress Screening ToolI 
ASSET (Cooper şi Cartwright/Pitariu et al., 2008). Eşantionul de referinţă este aici unul 
britanic, format din 25.352 de angajaţi din sectorul public şi privat (Cooper şi Cartwright/ 
Pitariu et al., 2008). Eşantionul românesc utilizat de Cooper şi Cartwright/Pitariu et al. 
(2008) are 2.287 de angajaţi din sistemul public şi privat (21-60 de ani). Coeficientul de 
variabilitate arată o tendinţă de grupare a datelor în ambele populaţii comparate (C < 1). 

Având eşantioane atât de mari, există diferenţe semnificative statistic (p < 0,05) între 
români şi americani, pe aproape toate cele 12 dimensiuni ale stresului ocupaţional. Nu 
toate sunt însă relevante practic/ecologic. Analizele secundare de date asupra rezultatelor 
lui Cooper şi Cartwright/Pitariu et al. (2008) arată că mărimi ale efectului relevante 
practic/ecologic, în favoarea unor scoruri mai mari la americani faţă de români, ceea ce 
arată un stres ocupaţional mai mare, pot fi găsite la: (1) siguranţa locului de muncă 
(d = 0,41), (2) control (d = 0,48), (3) resurse şi comunicare (d = 0,62), (4) aspecte ale 
muncii (d = 0,60), (5) bunăstarea psihologică (d = 0,55) şi (6) bunăstarea fizică (d = 
0,49). Mărimi ale efectului relevante practic/ecologic, în favoarea unor scoruri mai mari 
la români faţă de americani, arătând un stres ocupaţional mai scăzut, pot fi găsite la : (1) 
angajamentul perceput al organizaţiei faţă de membrii săi (d = 0,44) şi (2) angajamentul 
membrilor faţă de organizaţia lor (d = 0,64). 

După Cooper şi Cartwright/Pitariu etal. (2008), angajaţii din sectorul public românesc 
resimt un stres mai ridicat în comparaţie cu angajaţii din sistemul privat românesc faţă 
de (1) relaţiile profesionale - ceea ce poate sugera o presiune a conducerii şi/sau o lipsă 
de suport din partea colegilor - şi (2) faţă de resurse şi comunicare - ceea ce poate sugera 
că resursele sunt mai scăzute în sistemul public şi comunicarea cu managementul este 
îngreunată (vezi, pentru detalii, Cooper şi Cartwright/Pitariu et al., 2008). 

III. Concluzii generale şi implicaţii 

Deşi există diferenţe între nivelurile de stres la managerii (de nivel mediu) şi personalul 
administrativ din România şi SUA, acestea nu ating valori semnificative practic/ecologic 
nici la managerii de nivel mediu, nici la personalul administrativ. Aşa cum se observă 
mai sus, există însă diferenţe interesante în ceea ce priveşte situaţiile pe care aceste 
persoane le percep ca stresante. Spre exemplu, întreruperea activităţii pare să fie un factor 
stresant important la americani (nu şi la români), în timp ce salariul inadecvat este foarte 
important la români (şi la personalul administrativ american). Dacă ne uităm însă la 
angajaţi, apar diferenţe interesante. Astfel, avem mărimi ale efectului relevante practic/ 
ecologic, în favoarea unor scoruri mai mari la americani faţă de români - ceea ce arată 
un stres ocupaţional mai mare - la : (1) echilibrul muncă - viaţă personală (d = 0,51), 
(2) siguranţa locului de muncă (d = 0,57), (3) control (d = 0,60), (4) resurse şi 
comunicare (d = 0,90), (5) aspecte ale muncii (d = 0,81), (6) bunăstarea psihologică 
(d = 0,84) şi (7) bunăstarea fizică (d = 0,77). Mărimi ale efectului relevante practic/ 
ecologic, în favoarea unor scoruri mai mari la români faţă de americani, arătând un stres 
ocupaţional mai scăzut, pot fi găsite la : (1) angajamentul perceput al organizaţiei faţă de 
membrii săi (d = 0,62) şi (2) angajamentul membrilor faţă de organizaţia lor (d = 0,73). 

IV. Limite şi studii viitoare 

Eşantioanele, deşi foarte mari, nu sunt reprezentative naţional pentru populaţia investigată. 
Dar modelul a fost validat prin repetabilitate pe mai multe eşantioane de convenienţă. De 
asemenea, concluziile formulate sunt integrabile cu cele derivate din mediul cultural 
(secţiunea 3.4), ceea ce le întăreşte validitatea. Este important să se încerce integrarea 
teoretico-metodologică a conceptelor diferite din domeniu, pentru a avea un cadru unitar 
de evaluare a stresului profesional. Coroborând concluziile din această secţiune - confirmate 
cu doua instrumente diferite - cu altele din secţiunile 4.1.5.1-4.1.5.6 şi cu integrarea lor 
în secţiunea 3.4 (rolul important al muncii la români), le consider cunoştinţe validate 
ştiinţific. Studiile viitoare pot să întărească sau să nuanţeze forţa validităţii concluziilor 
formulate aici. 


4.1.5.4. Despre motivaţia în muncă la români 

I. Constructe 

Motivaţia pentru performanţă este un factor fundamental într-o societate globalizantă şi 
competitivă precum cea în care trăim. Există mai multe modele psihologice prind motivaţia 
în muncă. 

Astfel, conform modelului lui Borgogni et a/./Pitariu et al. (2009), motivaţia în muncă 
se poate exprima în mai multe forme; 

(1) orientarea spre obiective ; 

(2) orientarea spre inovaţie - se referă la persoanele interesate să modifice practicile 
existente; 

(3) orientarea spre conducere - se referă la persoanele interesate să controleze situaţiile/ 
alţi oameni şi să-şi impună punctele de vedere ; 

(4) orientarea spre relaţionare - se referă la persoanele interesate să dezvolte relaţii de 
muncă pozitive şi solidaritatea colegială. 

Modelul lui Schuler et al. /Miclăuş şi Iliescu (2007) identifică alţi factori-cheie implicaţi 
în motivaţia pentru performanţă, care subsumează şi motivaţia în muncă (vezi tabelul 
4.7). 

II. Rezultate 

Testul de Orientare Motivaţională/TOM (vezi, pentru detalii, Borgogni et «/./Pitariu et 
al. , 2009). Motivaţia în muncă a fost evaluată cu Testul de Orientare Motivaţionalăl 
TOM (Borgogni et «/./Pitariu et al., 2009). în Borgogni et al./ Pitariu et al. (2009) 
eşantionul italian a fost format din 1.385 de participanţi, iar cel românesc din 1.214 
participanţi (reprezentativ pentru scopului şi utilizarea testului). Indicii de asimetrie 
arată o distribuţie normală/gaussiană a scorurilor. Coeficientul de variabilitate arată 
o tendinţă de grupare a datelor în ambele populaţii comparate (C < 1). 

Analizele secundare de date asupra rezultatelor lui Borgogni et al. /Pitariu el al. (2009) 
arată că în comparaţie cu italienii, românii au tendinţa de a obţine scoruri mai mari la 



orientarea spre obiective (p < 0,05 ; d = 0,09) şi la orientarea spre conducere (p < 0,05 ; 
d = 0,20). Italienii au scoruri mai mari la orientarea spre inovaţie (p < 0,05 ; d = 0,09) şi 
la orientarea relaţională (care este însă marginal nesemnificativă, p = 0,07). Toate aceste 
rezultate au însă mărimi foarte mici ale efectului, astfel că nu au relevanţă practică/ecologică 
mare. 

Achievement Motivation Inventory/AMI (vezi, pentru detalii, Schuler et al.l Miclăuş şi 
Iliescu, 2007). Motivaţia pentru performanţă a fost evaluată prin Achievement Motivation 
Inventoryl AMI (Schuler et al. /Miclăuş şi Iliescu, 2007; vezi tabelul 4.7). în Schuler et 
al. /Miclăuş şi Iliescu (2007), eşantionul românesc a fost format din 1.300 de adulţi angajaţi; 
acesta a fost comparat cu un eşantion american (N = 410) şi unul german (N = 166). Indicii 
de asimetrie arată o distribuţie normală/gaussiană a scorurilor. Coeficientul de variabilitate 
arată o tendinţă de grupare a datelor în ambele populaţii comparate (C < 1). 


Tabelul 4.7. Dimensiunile AMI şi rezultatele obţinute prin comparaţia adulţilor angajaţi în muncă 


Nr. 

Dimensiunea 

România vs\ 
SUA 

România vs. 
Germania 

1 

Perseverenţă (în activitate) 

-0,375 

-0,482 

2 

Dominanţă (asupra altora) 

NS 

0,389 

3 

Angajament (disponibilitate personala de a depune efort) 

NS 

0,731 

4 

Siguranţa succesului (optimism) 

NS 

0,354 

5 

Flexibilitate (în sarcini) 

NS 

-0,646 

6 

Absorbire (implicare în sarcină şi ignorarea 
distractorilor) 

-0,166 

0,233 

7 

Neînfricare (faţă de insucces) 

-0,251 

-0,481 

8 

Internalitate (cauzele ţin de propria persoană) 

NS 

0,572 

9 

Efort compensator (rezultă din frica de insucces) 

0,505 


m 

Mândria performanţei 

NS 


m. 

Dorinţă de învăţare 

0,283 

0,467 

m 

Preferinţă pentru dificultate 

NS 

NS 

13 

Independenţă (asumarea responsabilităţii) 

-0,838 

-1,031 

14 

Autocontrol şi autodisciplina 

NS 

-0,235 

15 

Orientare spre status (a obţine o poziţie socială 
importantă) 

0,462 

0,456 

ia 

Orientare spre competiţie (cu alţii) 

0,595 

0,402 

17 

Fixarea scopului (planificarea clară) 

0,317 

0,341 

m 

AMI TOTAL 

NS 

0,189 


Notă \ NS - nesemnificativ statistic (p = 0,05). Valorile reprezintă mărimi ale efectului (d), scorurile pozitive 
fiind în favoarea românilor, iar cele negative în favoarea americanilor, respectiv a germanilor. 

Sursa : date rezultate din analizele secundare ale rezultatelor lui Schuler et al ./Miclăuş şi Iliescu (2007) 


III. Concluzii generale şi implicaţii 

Felfe şi colaboratorii săi (2008) arată că în culturile colectiviste (de exemplu. China sau 
România) angajamentul ( committment) faţă de o organizaţie este mai mare şi relaţia 

acestuia cu rezultatele e mai puternică decât în culturi mai individualiste (SUA, Germania). 
Aşa cum se observă în tabelul 4.7, considerând mărimile efectului spre medie ca punct 
de referinţă (d minimum 0,35), românii au efortul compensator, orientarea spre competiţie 
şi orientarea spre status mai ridicate ca americanii, iar independenţa şi perseverenţa mai 
scăzute decât aceştia. în comparaţie cu germanii, românii au un angajament mai mare, o 
internalitate crescută, dorinţă de învăţare mai mare, orientarea spre statut, dominanţa, 
optimismul şi competiţia mai mari; în schimb, au scoruri mai mici decât germanii la 
perseverenţă, flexibilitate, neînfricare şi independenţă. în raport cu italienii, motivaţia în 
muncă a românilor este similară. 

IV. Limite şi studii viitoare 

Eşantioanele folosite sunt de convenienţă. Dar modelele propuse de testele analizate aici 
au fost validate prin repetabilitate pe mai multe eşantioane de convenienţă. De asemenea, 
concluziile formulate sunt consistent integrabile cu cele derivate din mediul cultural 
(secţiunea 3.4), ceea ce le întăreşte validitatea. în viitor este important să se încerce 
integrarea teoretico-metodologică a conceptelor diferite din domeniu, pentru a avea un 
cadru unitar de evaluare a motivaţiei în muncă. în final, consider concluziile formulate 
aici cunoştinţe validate ştiinţific. Studiile viitoare pot să întărească sau să nuanţeze forţa 
validităţii concluziilor formulate aici. 

4.1.5.5. Despre personalitatea muncitorului român 

I. Constructe 

Jackson/Iliescu şi Andreescu (2010) arată că existe cinci aspecte de personalitate foarte 
importante la locul de muncă: 

(1) extraversiunea - deschiderea angajatului către oameni; 

(2) agreabilitatea - încrederea angajatului în oameni (şi invers); 

(3) gestionarea - cât de uşor se lucrează cu angajatul; 

(4) încrederea - cât de multă încredere putem avea într-un angajat; 

(5) sistematizarea - cât de meticulos este un angajat; 

(6) hărnicia - cât de serios şi de dedicat este un angajat. 

II. Rezultate 

Analiza profilului de personalitate al muncitorilor români a fost făcută pe baza Employee 
Screening Questionnaire /ESQ (Jackson/Iliescu şi Andreescu, 2010). Eşantionul românesc 
în studiul lui Jackson/Iliescu şi Andreescu (2010) a fost format din 1.494 de muncitori 
(19-58 de ani), din cadrul a 21 de companii cu profil divers (bănci, asigurări, bunuri de 
larg consum, producţie de bunuri etc.), fiind reprezentativ pentru scopul şi utilizarea ESQ, 
iar cel american din peste 2.000 de muncitori. în cazul extraversiunii, agreabilităţii şi 
gestionării, C > 1, ceea ce arată o lipsă de concentrare spre medie a datelor în ambele 
eşantioane comparate. 

A. Profilul psihologic de adâncime 

La nivelul profilului de adâncime nu există diferenţe importante între muncitorii români 
şi cei americani. 

Analizele secundare de date asupra rezultatelor lui Jackson/Iliescu şi Andreescu (2010) 
arată că deşi americanii au scoruri mai mari ca românii la agreabilitate, gestionare, 
încredere, sistematizare şi hărnicie, acestea sunt fie nesemnificative statistic (agreabilitate), 
fie, dacă sunt semnificative statistic (p < 0,05), mărimile efectului sunt mici: d = 0,08 
pentru gestionare, d = 0,12 pentru încredere, d = 0,08 pentru sistematizare şi d = 0,11 
pentru hărnicie. Românii au scoruri mai mari decât americanii la extraversiune, semnificative 
statistic (p < 0,05), dar cu mărime mică a efectului (d = 0,05). 

B. Profilul psihologic de suprafaţă 

Nu avem date specifice în acest caz pe baza ESQ, dar este de aşteptat ca la acelaşi profil 
de adâncime practicile organizaţionale diferite să genereze profiluri organizaţionale diferite, 
iar uneori profiluri de adâncime diferite să ducă la profiluri de suprafaţă similare, în 
condiţiile unor practici organizaţionale similare. 

III. Concluzii generale şi implicaţii 

Nu există diferenţe semnificative practic/ecologic atunci când personalitatea românilor şi 
americanilor este evaluată în contextul muncii, deşi există tendinţele identificate în 
personalitatea românilor şi cea a americanilor în secţiunea 4.1.1.5. Aşadar, probabil 
contextul muncii, prin reglementările pe care le impune, reduce diferenţele de comportament 
dintre muncitorii români şi cei americani, dar este destul de flexibil/variat pentru a nu 
determina concentrarea spre medie a rezultatelor. 

IV. Limite şi studii viitoare 

Nu există limite majore ale demersului, dincolo de cele inerente oricărui demers ştiinţific. 
Studiile viitoare ar trebuie să testeze ipoteza avansată mai sus, şi anume că contextul 
muncii, prin reglementările pe care le impune, reduce diferenţele de comportament dintre 
muncitorii români şi cei americani. Acest lucru poate fi studiat prin investigarea personalităţii 
în contexte în care reglementările sunt (1) mai puternice vs. mai flexibile şi/sau (2) foarte 
diferite, în acelaşi context, în amorsarea unor comportamente organizaţionale. De asemenea, 
integrarea acestui model cu modelul Big Five (Costa şi McCrae, 1988) ar duce la un cadru 
unitar de evaluare a personalităţii, cu un impact teoretico-metodologic şi practic mai mare. 
In final, consider concluziile formulate aici cunoştinţe validate ştiinţific. Studiile viitoare 
pot să întărească sau să nuanţeze forţa validităţii concluziilor formulate aici. 

4.1.5.6. Despre personalitatea şi orientarea profesională a românilor 

I. Constructe 

Majoritatea persoanelor pot fi incluse în unul dintre următoarele tipuri de personalitate: 

(1) realist, (2) investigativ, (3) artistic, (4) social, (5) antreprenorial şi (6) convenţional (vezi 
Holland et a/./Pitariu et al., 2009). 

Aceste profiluri se măsoară (după Holland et a/./Pitariu et al., 2009): 

(1) în cadrul activităţilor pe care le realizăm, măsurându-se implicarea şi potenţialul 
personal; 

(2) în cadrul competenţelor pe care le avem, măsurându-se gradul de expertiză şi aptitudinile 
indivizilor; 

(3) în cadrul ocupaţiilor pe care le avem; 

(4) într-un cadru sumativ rezultat din cele trei de mai sus; 

(5) în cadrul a două seturi de autoevaluări. 

Există de asemenea şase medii de viaţă/muncă (după Holland et a/./Pitariu et al. , 2009): 
(1) realist, (2) investigativ, (3) artistic, (4) social, (5) antreprenorial, (6) convenţional. 

Comportamentul unei persoane este determinat de interacţiunea dintre tipul de personalitate 
şi tipul de mediu, un rol important avându-1 congruenţa sau incongruenţa lor. 

II. Rezultate 

Aceste stiluri de personalitate în contextul muncii şi selecţiei profesionale au fost evaluate 
cu testul Seif Directed Searchl SDS (Holland et a/./Pitariu et al., 2009). Eşantionul 
românesc utilizat în Holland et a/./Pitariu et al. (2009) a fost format din 1.519 participanţi 
(vârsta: 12-59 de ani), iar cel american din 2.602 participanţi: elevi de liceu, studenţi şi 
adulţi din populaţia generală (reprezentativ pentru obiectivele testului). Coeficientul de 
variabilitate arată o tendinţă de grupare a datelor în ambele populaţii comparate (C < 1). 

Analiza secundară de date asupra rezultatelor lui Holland et a/./Pitariu et al. (2009) 
arată că în cazul bărbaţilor, comparând românii cu americanii la categoria sumativă, 
rezultă diferenţe semnificative statistic (p < 0,05) numai pentru tipul artistic (d = 0,09, 
în favoarea românilor) şi pentru tipul convenţional (d = 0,13, în favoarea românilor). 
Mărimile efectelor sunt însă foarte mici. Fiind un scor sumativ, l-am descompus, observând 
că avem diferenţe semnificative la mărimi ale efectului relevante practic/ecologic la tipul 
realist din categoria competenţe (d = 0,44, în favoarea americanilor) şi la tipul investigativ 
în categoria ocupaţii (d = 0,42, în favoarea românilor). 

Analiza secundară de date asupra rezultatelor lui Holland et a/./Pitariu et al. (2009) 
arată că în cazul femeilor, comparând românii cu americanii la categoria sumativă, există 
diferenţe semnificative statistic (p < 0,05) între români şi americani, pentru tipul realist 
(d = 0,15, în favoarea americanilor), investigativ (d = 0,09, în favoarea românilor), 
artistic (d = 0,13, în favoarea românilor) şi convenţional (d = 0,14, în favoarea românilor). 
Mărimile efectelor sunt însă foarte mici. Fiind un scor sumativ, l-am descompus, observând 
că avem diferenţe semnificative la mărimi ale efectului relevante practic/ecologic la tipul 
realist din categoria competenţe (d = 0,62, în favoarea americanilor). 



PSIHOLOGIA ROMÂNILOR. REZULTATE 


249 


III. Concluzii generale şi implicaţii 

în concluzie, diferenţele dintre români şi americani care pot profila aspecte importante 
se referă la tipul realist, care este mai marcant în favoarea americanilor, atât la bărbaţi, 
cât şi la femei, în categoria competenţe la mărimi ale efectului medii sau spre medie. De 
asemenea, tipul investigativ este mai marcant la români decât la americani în categoria 
ocupaţii. 

IV. Limite şi studii viitoare 

Nu există limite majore ale demersului, dincolo de cele inerente oricărui demers ştiinţific. 
Unele concluzii formulate sunt congruente cu cele derivate din mediul sociocultural (3.4), 
ceea ce le întăreşte validitatea. Studiile viitoare ar trebuie să integreze aceste tipuri de 
personalitate cu cele din modelul Big Five, investigând astfel impactul personalităţii asupra 
orientării profesionale. în final, consider concluziile formulate aici cunoştinţe validate 
ştiinţific. Studiile viitoare pot să întărească sau să nuanţeze forţa validităţii concluziilor 
formulate aici. 


4.1.6. Despre sănătatea mintală a românilor 

Nu îmi propun aici să fac analiza sutelor de studii de epidemiologie existente la nivel 
internaţional, privind prevalenţa sutelor de tulburări psihice în diverse ţări. Acestea pot 
fi consultate în analize de specialitate sau în rapoartele Organizaţiei Mondiale a Sănătăţii/ 
OMS (vezi http ://www.who.int). 

Evaluarea unei tulburări psihice se poate face categorial/nosologic sau dimensional. 
Diagnosticul categorial/nosologic este cel mai adesea ateoretic. Abordarea dimensională 
este mai riguroasă, deoarece dimensiunile sunt integrate teoretic în demersuri psihologice 
complexe ; testele psihologice, cu calităţi psihometrice riguroase, reprezintă o modalitate 
de evaluare a tulburărilor psihice astfel operaţionalizate. Aici mă voi focaliza pe acele 
tulburări psihice care au cea mai mare prevalenţa, rezultă din aspecte psihologice bazale 
şi fundamentează şi/sau colorează afectiv aproape toate celelalte tulburări psihice. De 
asemenea, în cazul analizei sănătăţii mintale nu voi face diferenţa între profilul de adâncime 
şi cel de suprafaţă (de exemplu, în cazul anxietăţii ca trăsătură vs. stare), deoarece 
amândouă sunt luate simultan şi combinat în analiză în stabilirea criteriilor de diagnostic, 
diferenţierea neavând astfel valoare teoretică sau practică. 

în World Values Survey (2010-2014), sănătatea generală bună („foarte bună” şi „bună”) 
versus sănătatea generală mai puţin bună („acceptabilă” sau „proastă”), aşa cum sunt 
acestea percepute subiectiv, apar astfel: China - 68,7% vs. 30,8% ; Germania - 66,8% 
vs. 33,1% ; Japonia - 51,2% vs. 47,1% ; Polonia - 61,3% vs. 38,8% ; România - 64,1 % 
vs. 34,8% ; Rusia - 44,1% vs. 55,1% ; Spania - 74,2% vs. 25,6% ; Turcia - 66,4% vs. 
31,1% ; Ucraina - 37,2% vs. 62,1% şi SUA - 79,9% vs. 19,4%. Prin raportare la 
şansă, românii declară semnificativ mai frecvent (p < 0,05) că starea lor de sănătate este 
bună (d = 0,54). Raportat însă la americani, frecvenţa românilor care au indicat o stare 
generală pozitivă este semnificativ mai mică (p < 0,05), diferenţa atingând pragul 

relevanţei practice/ecologice (d = 0,35). Raportat la toate celelalte nouă ţări/culturi luate 
în ansamblu, românii oferă mai frecvent (p < 0,05) răspunsuri care indică o stare de 
sănătate bună, dar diferenţa nu are relevanţă practică/ecologică (d = 0,04). Nu există diferenţe 
semnificative statistic şi practic/ecologic între cetăţenii români de etnie maghiară şi 
cetăţenii români de etnie română. 

Cercetările din psihologie susţin existenţa a şase emoţii de bază: (1) fericire ( happiness ), 
(2) surpriză (s urprise), (3) frică (fear), (4) tristeţe ( sadness ), (5) furie ( anger ) şi (6) dezgust 
(desgust) (vezi Ekman, 1992). Cercetări foarte recente (Jack et al, 2014) au sugerat că 
de fapt surpriza este parte a fricii şi dezgustul a furiei, rămânând aşadar la trei emoţii 
negative de bază: frică, tristeţe şi furie. Exagerarea acestor emoţii sănătoase negative 
duce la probleme emoţionale incluzând stări de anxietate (frică), depresie (tristeţe) şi furie, 
exprimate prin tulburări clinice specifice (de exemplu, distimie) sau prin simptome în diverse 
alte tulburări psihice (de exemplu, anxietatea în tulburările de comportament alimentar). 
Voi analiza aceste probleme emoţionale separat, dar şi ca părţi ale unor profiluri psihopatologice 
mai generale. Profilurile psihopatologice complexe, evaluate cu teste psihologice riguroase, 
ne vor oferi o imagine riguroasă a sănătăţii psihice a românilor. 


4.1.6.1. Anxietatea la români 

I. Constructe 

Termenul anxietate descrie următoarele modificări (vezi şi David, 2012): (1) la nivel 
subiectiv - o stare de frică, (2) la nivel cognitiv - gânduri iraţionale (de exemplu, de tip 
credinţe rigide/absoluliste şi catastrofale) şi distorsiuni atenţionale, (3) la nivel compor¬ 
tamental - comportamente de evitare a situaţiilor anxiogene şi (4) la nivel psihobiologic - o 
stare de activare fiziologică ( arousal ) (de exemplu, creşterea ritmului cardiac). 

Aceste modificări se pot manifesta în legătură cu anumite situaţii şi atunci vorbim de 
anxietate ca stare, sau transsituaţional, iar atunci vorbim de anxietate ca trăsătură. Când 
aceste modificări generează distres puternic şi/sau dizabilitate, devin o tulburare psihică, 
tulburările de anxietate fiind cele mai prevalente tulburări psihice. 

II. Rezultate 

Anxietatea a fost evaluată cu State-Tmit Anxiety Inventory (Spielberger/Pitariu şi Peleaşă, 
2007b). Coeficientul de variabilitate arată o tendinţă de grupare a datelor în toate 
populaţiile comparate (C < 1). 

în cazul anxietăţii ca stare, comparând, prin analize secundare de date asupra rezultatelor 
lui Spielberger/Pitariu şi Peleaşă (2007b), bărbaţii din eşantionul românesc (N = 600) 
cu cei din eşantionul american (N = 1.387), nu apar rezultate semnificative statistic 
(p > 0,05). Femeile din eşantionul american (N = 451) au însă un nivel al anxietăţii ca 
stare semnificativ statistic (p < 0,05) mai scăzut decât femeile din eşantionul românesc 
(N = 600), dar la o mărime mică a efectului (d = 0,18). 

în cazul anxietăţii ca trăsătură, în urma analizelor secundare de date asupra rezultatelor 
lui Spielberger/Pitariu şi Peleaşă (2007b), observăm că nu există diferenţe semnificative statistic 
(p > 0,05) între bărbaţii români şi cei americani, în timp ce femeile din România au un scor 
mai mare decât cele din SUA (p < 0,05), dar la o mărime mică a efectului (d = 0,33). 



PSIHOLOGIA ROMÂNILOR. REZULTATE 


251 


în eşantionul românesc, analizele secundare de date arată că femeile au scoruri mai 
mari decât bărbaţii (p < 0,05), atât la anxietatea ca stare (d = 0,18), cât şi la anxietatea 
ca trăsătură (d = 0,37). 

După Spielberger/Pitariu şi Peleaşă (2007) nu există între pacienţii români cu simptome 
anxioase (N = 60) şi pacienţii americani cu simptome anxioase (N = 21) diferenţe 
semnificative statistic (p > 0,05) în anxietatea ca stare sau ca trăsătură. Foarte interesant, 
în eşantionul românesc, spre deosebire de cel american, anxietatea creşte cu vârsta. Acest 
lucru a fost pus de autori (Spielberger/Pitariu şi Peleaşă, 2007) pe seama unei insecurităţi 
economice mai mari în România. 


III. Concluzii generale şi implicaţii 

Nu există diferenţe majore, importante clinic/ecologic, între anxietatea românilor şi cea 
a americanilor. Se pare însă că anxietatea românilor, spre deosebire de cea a americanilor, 
creşte cu vârsta, probabil ca urmare a unei insecurităţi economice mai mari în România 
pentru vârstele adulte mai înaintate. 

IV. Limite şi studii viitoare 

Nu există limite majore, în afara celor comune oricărui demers ştiinţific. Coroborarea 
acestor rezultate cu alte teste care măsoară acelaşi construct, în eşantioane cât mai 
reprezentative la nivel naţional, este un lucru important de făcut pentru a verifica stabilitatea 
acestor rezultate şi a concluziilor formulate pe baza lor. 

4.1.6.2. Depresia la români 

I. Constructe 

Termenul depresie descrie următoarele modificări (vezi şi David, 2012): (1) la nivel 
subiectiv - o stare de tristeţe, (2) la nivel cognitiv - gânduri iraţionale (de exemplu, de 
tip credinţe rigide/absolutiste şi autodepreciere) şi distorsiuni în memorie (de exemplu, 
ne amintim mai uşor aspectele negative), (3) la nivel comportamental - comportamente 
pasive, de retragere din viaţa socială şi (4) la nivel psihobiologic - modificări în ritmul 
somnului (de exemplu, hipersomnii sau insomnii). 

Atunci când aceste modificări generează distres puternic şi/sau dizabilitate, devine o 
tulburare psihică, tulburările de tip depresiv fiind cele care aduc cea mai mare încărcătură 
economică pentru societate şi cea mai mare încărcătură psihologică pentru cel afectat şi familia 
sa. Adesea, tulburările depresive sunt comorbide cu cele anxioase (până în 70% din cazuri). 

II. Rezultate 

Depresia a fost evaluată în România cu Beck Depression Inventory/BDl-ll (Beck et al./ 
David şi Dobrean, 2012). în general, coeficientul de variabilitate arată o tendinţă de 
grupare a datelor în populaţia clinică (C < 1), nu şi în populaţia generală (C > 1). 



252 


PSIHOLOGIA POPORULUI ROMÂN 


Wang şi Gorenstein (2013) au sintetizat rezultatele internaţionale ale BDI-II pentru 
diverse ţări/culturi. Am raportat rezultatele obţinute de Beck et a/./David şi Dobrean 
(2012) la rezultatele sumarizate de Wang şi Gorenstein (2013) pentru populaţia adultă din 
mai multe ţări (încercând să selectez scorurile unde proporţia de femei şi bărbaţi este cât 
mai apropiată de cea din eşantionul românesc). 

Rezultatele analizei noastre secundare de date au arătat că românii (N = 257) au un 
scor de depresie similar cu germanii, olandezii şi norvegienii şi au scoruri semnificativ 
statistic mai mici (p < 0,05) ca spaniolii (d = 0,23), portughezii (d = 0,19) şi japonezii 
(d = 0,18). 

III. Concluzii generale şi implicaţii 

Nu există diferenţe majore, importante clinic/ecologic, între depresia românilor şi cea a 
cetăţenilor altor ţări/culturi analizate (Germania, Japonia, Norvegia, Olanda, Portugalia 
şi Spania). 

IV. Limite şi studii viitoare 

Nu există limite majore, în afara celor comune oricărui demers ştiinţific. Şi în acest caz, 
coroborarea acestor rezultate cu alte teste care măsoară acelaşi construct, în eşantioane 
cât mai reprezentative la nivel naţional, este un lucru important de Scut pentru a verifica 
stabilitatea rezultatelor şi a concluziilor formulate pe baza lor. 

4.1.6.3. Furia la români 
I. Constructe 

Termenul furie descrie următoarele modificări (vezi şi David, 2012): (1) la nivel subiectiv - o 
stare de nemulţumire, (2) la nivel cognitiv - gânduri iraţionale (de exemplu, de tip credinţe 
rigide/absolutiste, lipsa de toleranţă la frustrare şi autodepreciere sau deprecierea altora), 
(3) la nivel comportamental - comportamente agresive, directe sau simbolice şi (4) la 
nivel psihobiologic - o stare de activare fiziologică ( arousal ) (de exemplu, creşterea 
ritmului cardiac). 

Aceste modificări se pot manifesta în legătură cu anumite situaţii şi atunci vorbim de 
furie ca stare, sau transsituaţional, iar atunci vorbim de furie ca trăsătură. Atunci când 
aceste modificări generează distres puternic şi/sau dizabilitate, determină tulburări psihice 
(anger disorders). 

Aşadar, furia este o problemă emoţională deoarece nu numai că afectează starea de 
bine a celui/celei care o resimte şi a celor din jurul său, ci poate genera probleme 
suplimentare, afectând astfel funcţionarea socială a acestora. 

II. Rezultate 

Furia a fost evaluată cu chestionarul State-Tmit Anger Expression înventory (STAXI-2) 
(Spielberger/Pitariu şi Iliescu, 2006). Coeficientul de variabilitate arată o tendinţă de 
grupare a datelor în toate populaţiile comparate (C < 1). 

Comparând femeile din SUA (N = 977) cu cele din România (N = 600), se obţin 
scorurile din tabelul 4.8. 


Tabelul 4.8. Scorurile la STAXI 2 în cazul femeilor 


STAXI 2 - Adulţi normali - femei ( RO-SUA) 


Mărimea efectului - d (dacă este semnificativă 
statistic - p < 0,05) 

Furia ca stare (S-Ang) 

NS 

Sentimentul de furie (S-Ang/F) 

d = -0,18 

Tendinţa de a exprima verbal furia (S-Ang/V) 

d = -0,11 

Tendinţa de a exprima fizic furia (S-Ang/P) 

NS ' 

Furia ca trăsătură (T-Ang) 

d = -0,19 

Temperamentul furios (T-Ang/T) 

NS ~’ 

Reacţia furioasă (T-Ang/R) 

d = -0,38 


Notă: d pozitiv arată un scor mai mare al americanilor faţă de români (p < 0,05); NS - p > 0,05. 

Sursa : date rezultate din analiza secundară a rezultatelor prezentate de Spielberger/Pitariu şi Iliescu (2006) 


Comparând bărbaţii din România (N = 600) cu bărbaţii din SUA (N = 667), rezultatele 
apar ca în tabelul 4.9. 

Tabelul 4.9. Scorurile la STAXI 2 în cazul bărbaţilor 


STAXI 2 - Adulţi normali - bărbaţi (RO-SUA) 


Mărimea efectului - d (dacă este semnificativă 
statistic / d < 0,05) 

Furia ca stare (S-Ang) 

d = -0,15 

Sentimentul de furie (S-Ang/F) 

d = -0,16 

Tendinţa de a exprima verbal furia (S-Ang/V) 

d = -0,12 

Tendinţa de a exprima fizic furia (S-Ang/P) 

NS 

Furia ca trăsătură (T-Ang) 

NS 

Temperamentul furios (T-Ang/T) 

d = 0,27 

Reacţia furioasă (T-Ang/R) 

NS 


Notă : d pozitiv arată un scor mai mare al americanilor faţă de români (p < 0,05); NS - p > 0,05. 

Sursa: date rezultate din analiza secundară a rezultatelor prezentate de Spielberger/Pitariu şi Iliescu (2006) 


După Spielberger/Pitariu şi Iliescu (2006), diferenţele dintre femei şi bărbaţi şi dintre 
populaţia normală şi cea psihiatrică sunt similare la români şi la americani. în general, 
pacienţii psihiatrici au scoruri mai mari ca populaţia normală la furie, iar bărbaţii au 
scoruri mai mari ca femeile. Există o tendinţă ca dispersia datelor să fie mai mică în 
eşantionul românesc de adulţi normali, ceea ce sugerează că scorurile extreme sunt mai 
mici la români decât la americani; pacienţii psihiatrici din ambele ţări/culturi au dispersii 
mai mari şi aşadar şi scoruri extreme mai mari. 

în ceea ce priveşte modul de exprimare a furiei, rezultatele apar ca în tabelul 4.10. 


Tabelul 4.10. Exprimarea furiei la femei şi la bărbaţi, în eşantionul românesc 
versus eşantionul american 


Nr. 

Dimensiune 

Femei 

Bărbaţi 

1 

Exprimarea exterioară a furiei 

d = -0,11 

d = -0,27 

2 

Exprimarea interioară a furiei 

d = -0,16 

d = -0,18 

3 

Controlul exterior al furiei 

d = 0,12 

d = -0,16 

4 

Controlul interior al furiei 

d = -0,15 

d = -0,11 

5 

Indicele de exprimare a furiei 

NS 

NS 


Notă: d - mărimea efectului; d pozitiv arată un scor mai mare al americanilor faţă de români (p < 0,05); 
NS - p > 0,05. 

Sursa : date rezultate din analiza secundară a rezultatelor prezentate de Spielberger/Pitariu şi Iliescu (2006) 


Ca informaţie suplimentară (după Lun şi Bond, 2013) în acest context, menţionez că indicele 
de ostilitate al României (N = 1.41.9) faţă de alte religii este de 4,7, România fiind depăşită 
(între 57 de ţări/culturi analizate) doar de India (8,8), Indonezia (7,8), Egipt (6,5), Iran (5,2) şi 
Turcia (4,9). Bulgaria are un indice de ostilitate de 2,7 ; Ucraina de 2,6; Germania de 2,5 ; 
Italia de 2,1; SUA de 1,9; Spania de 1,8; Japonia de 1,5; Polonia de 1,3 şi Finlanda de 0,7. 


III. Concluzii generale şi implicaţii 

Nu există diferenţe majore, importante clinic/ecologic, între experienţierea şi exprimarea 
furiei la români şi Ia americani. Există totuşi o tendinţă practică/ecologică a româncelor 
de a simţi furia (reacţia furioasă) mai puternic decât americancele (d = 0,38); acesta 
poate să fie şi un efect contraintenţional (Wegner, 1994) al faptului că supresia este mai 
mare la românce decât la americance (vezi 4.1.2.2). De asemenea, trebuie notat că 
majoritatea covârşitoare a diferenţelor semnificative statistic, deşi la mărimi ale efectului 
fără relevanţă practică/ecologică, arată o tendinţă a românilor, bărbaţi şi femei, de a fi 
mai furioşi ca experienţiere şi exprimare decât americanii. Acest lucru se poate corobora 
şi cu ostilitatea mare a românilor faţă de alte religii. 

Aici trebuie spus că furia începe tot mai mult să fie nuanţată cultural în ceea ce priveşte 
impactul său asupra sănătăţii. Astfel spus, Kitayama şi colaboratorii săi (2015) au arătat 
că, în timp ce în SUA furia afectează în sens negativ nivelul de sănătate, în Japonia relaţia 
este inversă. Autorii argumentează că nu furia este cea care are legătură cu sănătatea, ci 
contextul ce o generează. Aşadar, în SUA furia este asociată cu un nivel scăzut al sănătăţii 
deoarece aceasta apare în contexte ca frustrare socială, sărăcie, status social scăzut etc., 
care explică de fapt legătura statistică dintre furie şi sănătate. în Japonia, furia este expresia 
unui status social crescut (de exemplu, furia apare când nu se respectă acest statut social 
ridicat), astfel că sănătatea nu este afectată, ci, dimpotrivă, e crescută. 

IV. Limite şi studii viitoare 

Nu există limite majore, în afara celor comune oricărui demers ştiinţific. Şi în cazul furiei, 
coroborarea acestor rezultate cu alte teste care măsoară acelaşi construct, în eşantioane 

cât mai reprezentative la nivel naţional, este un lucru important de făcut pentru a verifica 
stabilitatea rezultatelor şi a concluziilor formulate pe baza lor. 

4.1.6.4. Profilul psihologic complex al sănătăţii mintale 

I. Constructe 

Aşa cum am spus, abordarea dimensională a tulburărilor psihice este mai riguroasă, 
deoarece dimensiunile sunt integrate teoretic în demersuri psihologice complexe. 

II. Rezultate 

Minnesota Multiphasic Personality Inventory/MMPI-2 (Butcher et al. /Munteanu et al., 2012). 
Testul MMPI-2 are aproximativ 120 de scale, dintre care unele sunt de validitate, altele de 
evaluare a tendinţelor defensive, iar majoritatea de evaluare a unor probleme clinice (vezi, 
pentru detalii, Butcher et al. /Munteanu et al. , 2012). Eşantionul normativ românesc utilizat 
de Butcher et al. /Munteanu et al. (2012) este format din N = 2.198 de adulţi, aproximând 
distribuţia populaţiei României (gen, vârstă, educaţie, urban/rural, regiune geografică şi 
etnie : română, maghiară, rromă sau alta). Eşantionul normativ american este format din 
N = 2.600 de adulţi (Butcher et «/./Munteanu et al., 2012). Coeficientul de variabilitate 
arată, în general, o tendinţă de grupare a datelor în toate populaţiile comparate (C < 1). 

Analizele secundare asupra rezultatelor lui Butcher et «/./Munteanu et al. (2012), 
pentru scalele clinice clasice ale MMPI-2 (un subset al scalelor care vizează probleme 
clinice) arată că românii au, faţă de americani, scoruri mai mici (p < 0,05) la mărimi 
ale efectului relevante clinic/ecologic: hipocondrie (d = 0,56), histerie (d = 0,53), 
masculinitate/feminitate (d = 0,82), paranoia (d = 0,50), psihastenie (d = 0,32) şi 
introversie socială (0,59). Nu există diferenţe semnificative clinic/ecologic (unele sunt 
semnificative statistic) la depresie, tendinţe psihopate, schizofrenie şi hipomanie. Singura 
scală la care românii au scoruri semnificative statistic mai mari ca americanii (deşi 
mărimea efectului este mică) este scala de hipomanie. 

în ceea ce priveşte problemele clinice, analizele secundare asupra rezultatelor lui 
Butcher et «/./Munteanu et al. (2012) arată foarte interesant, la bărbaţi, la toate cele 120 
de scale ale MMPI-2 există diferenţe semnificative statistic (p < 0,05) între români şi 
americani, exceptând simptomele psihotice, simptomele schizotipale, gândurile bizare, 
ideile persecutorii, alienarea emoţională şi îndoiala faţă de sine. 

Din scorurile semnificative statistic, majoritatea covârşitoare sunt mai mari la americani 
decât la români, cu următoarele excepţii: (1) negarea anxietăţii sociale (d = 0,21), 
(2) inhibiţie (d = 0,32), (3) experienţe bizare (d = 0,55), (4) amoralitate (d = 0,73), 
(5) nepăsare/imperturbabilitate (d = 0,49), (6) cinism (d = 0,50), (7) ostilitate (0,17), 
(8) agresivitate (d = 0,16), (9) atitudini antisociale (d = 0,61), (10) credinţe mizantropice 
(d = 0,82), (11) comportamente antisociale (d = 0,88), (12) tăria eului (d = 0,29), 
(13) responsabilitate socială (d = 0,34), (14) frică generalizată (d = 0,46), (15) ostilitate 
controlată (d = 0,75), (16) psihoticism (d = 0,17), (17) competitivitate (d = 1,25), 
(18) refulare;represie (d = 0,40) şi (19) rolul masculinităţii (d = 0,36). Dintre acestea, 
cele care sunt semnificative clinic/ecologic (d minimum 0,35), mai mari la români decât 
la americani şi care ne caracterizează aşadar mai puternic în comparaţie cu aceştia sunt: 

experienţele bizare, amoralitatea, nepăsarea, cinismul, atitudinile antisociale, credinţele 
mizantropice, comportamentele antisociale, frica generalizată, ostilitatea controlată, 
competitivitatea, refularea/represia şi masculinitatea. 

Analizele secundare asupra rezultatelor lui Butcher et a/./Munteanu et al. (2012) arată că 
la femei, dintre cele 120 de scale ale MMPI-2, la toate există diferenţe semnificative statistic 
(p < 0,05) între români şi americani, exceptând devierile psihopate, ideile persecutorii, 
alienarea emoţională, inhibiţia, gândurile bizare, frica generalizată, simptomele psihotice, 
simptomele schizotipale, comportamentul exploziv, suspiciozitate, competitivitate, alcolism. 

Dintre scorurile semnificative statistic, majoritatea covârşitoare sunt mai mari la 
americani decât la români, cu următoarele excepţii: (1) hipomanie (d = 0,34), (2) negarea 
anxietăţii sociale (d = 0,24), (3) amoralitate (0.95), (4) nepăsare/imperturbabilitate 
(d = 0,70), (5) cinism (d = 0,68), (6) practici antisociale (d = 0,66), (7) credinţe 
mizantropice (d = 1), (8) atitudini antisociale (d = 0,84), (9) timiditate/ruşine (d = 0,83), 
(10) agresivitate (d = 0,67), (11) psihoticism (d = 0,26), (12) lipsă de constrângeri (d = 0,26), 
(13) refulare/represie (d = 0,335), (14) tăria eului (d = 0,855), (15) ostilitate (d = 0,37), 
(16) ostilitate controlată (d = 0,53), (17) responsabilitate socială (d = 0,23), (18) rol masculin 
(d = 1,61) şi (19) experienţe bizare (d = 0,37). Dintre acestea, cele care sunt semnificative 
clinic/ecologic (d minimum 0,35) mai mari la români decât la americani şi care ne caracterizează 
aşadar mai puternic în comparaţie cu aceştia sunt: amoralitatea, nepăsarea, cinismul, practicile 
antisociale, credinţele mizantropice, atitudinile antisociale, ruşinea, agresivitatea, tăria eului, 
ostilitatea, ostilitatea controlată, masculinitatea şi experienţele bizare. 

Analiza secundară asupra rezultatelor lui Butcher et a/./Munteanu et al. (2012) pentru 
măsurarea atitudinii defensive - un indicator utilizat în interpretarea rezultatelor la 
MMPI-2 comparativ pentru români (N = 2.198) şi americani (N = 2.600), arată astfel 
(scorurile românilor fiind mai mari decât ale americanilor): 

(1) scala de minciună - scorurile mari surprind personalitatea defensivă exprimată într-un 
set mintal defensiv care neagă aspectele negative cu referire la propria persoană: 
d = 0,88 pentru bărbaţi şi d = 0,94 pentru femei; 

(2) scala de corecţie - scorurile mari surprind atitudinea defensivă faţă de modul de răspuns 
la itemii testului, prin corecţie/compensare (de exemplu, prezintă aspectele negative ca 
fiind mai puţin accentuate): d = 0,37 pentru bărbaţi şi d = 0,42 pentru femei; 

(3) scala de autoprezentare la superlativ - scorurile mari surprind tendinţa de a se prezenta 
mai pozitiv decât este în situaţia reală : d = 0,52 la bărbaţi şi 0,47 la femei. 

In plus, se poate observa şi la scalele clinice ale MMPI-2 că indicatorii de defensivitate 
ai românilor sunt de obicei semnificativi statistic (p < 0,05), mai mari ca la americani (negarea 
anxietăţii sociale la bărbaţi şi femei, inhibiţie la bărbaţi etc.) şi adesea cu mărimi cel puţin 
medii ale efectelor (de exemplu, ostilitate controlată la bărbaţi şi femei, represie la bărbaţi). 

Concluzii preliminare la MMPI-2. Probabil ca urmare a mecanismelor defensive 
ridicate, scorurile de psihopatologie ale românilor, bărbaţi şi femei, sunt în general mai 
mici decât cele ale americanilor. în ciuda mecanismelor defensive, câteva trăsături străbat 
blocajul acestora. Mai precis, pentru eşantionul românesc combinat (bărbaţi şi femei) 
observăm că putem menţiona ca fiind comune şi puternice, în comparaţie cu eşantionul 
american, atât la bărbaţi, cât şi la femei: amoralitatea, credinţele mizantropice, atitudinile 
antisociale, ostilitatea, ostilitatea controlată, cinismul, nepăsarea, masculinitatea şi experienţele 
bizare; doar la femei apar şi ruşinea, tăria eului şi agresivitatea şi doar la bărbaţi frica 

generalizată, competiţia şi represia. Foarte interesant, aceste atribute sunt congruente cu 
mediul cultural analizat în capitolul 2, ceea ce le întăreşte validitatea. 

III. Concluzii generale şi implicaţii 

Nu există diferenţe majore, importante clinic/ecologic, între anxietatea, depresia şi furia 
(experienţiere şi exprimare) ale românilor şi cele ale americanilor, cu excepţia experienţei 
furiei (reacţia furioasă), care este mai puternică la românce (d = 0,38), probabil ca efect 
contraintenţional (Wegner, 1994) al faptului că supresia este mai mare la românce în comparaţie 
cu americancele (vezi 4.1.2.2 - D). Există însă o tendinţă a româncelor de a avea un nivel 
mai ridicat de anxietate ca stare şi mai ales ca trăsătură. De asemenea, trebuie notat că 
majoritatea covârşitoare a diferenţelor semnificative statistic, deşi la mărimi ale efectului fără 
relevanţă clinică/ecologică, arată totuşi o tendinţă a românilor, bărbaţi şi femei, de a fi mai 
furioşi ca experienţiere şi exprimare decât americanii; acest lucru se poate corobora şi cu 
ostilitatea mare a românilor faţă de alte religii (vezi Lun şi Bond, 2013, şi secţiunea 3.4). 

Analiza MMPI-2 arată că în general scorurile psihopatologiei sunt mai mari la 
americani decât la români. Dar amoralitatea, credinţele mizantropice, atitudinile antisociale, 
ostilitatea controlată, cinismul, nepăsarea şi masculinitatea sunt mai crescute la români 
decât la americani, atât la bărbaţi, cât şi la femei; doar la femei apar şi ruşinea/timiditatea 
(rezultat congruent cu tendinţele de la nivelul anxietăţii), tăria eului şi agresivitatea 
(rezultat congruent cu tendinţele de la nivelul furiei) şi doar la bărbaţi frica generalizată, 
competiţia şi represia. Aşadar, mecanismele defensive puternice, angajate în reţelele 
sociale colectiviste, par să reducă suferinţa emoţională şi/sau exprimarea acesteia 
(problemele de internalizarei evaluată cu MMPI-2, lăsând loc mai ales problemelor 
psihologice de tip externalizare (de exemplu, atitudini antisociale/indisciplină). 

IV. Limite şi studii viitoare 

Nu există limite majore, dincolo de cele inerente oricărui demers ştiinţific. Validitatea acestor 
concluzii este întărită de faptul că ele au fost prezise din analiza mediului sociocultural, ceea 
ce le întăreşte validitatea, transformându-le în cunoştinţe validate ştiinţific. în viitor este 
important de evaluat psihopatologia şi factorii de vulnerabilitate (de exemplu, stilul cognitiv) 
în acelaşi design experimental, cu implicaţii teoretice (de exemplu, teoria cognitiv-compor- 
tamentală) şi practice (de exemplu, psihoterapia cognitiv-comportamentală) majore. 


4.1.7. Despre copiii românilor 
4.1.7.1. Despre angajamentul în şcoală 
I. Constructe 

Angajamentul în şcoală este un construct evaluat prin mai multe dimensiuni (vezi Lam et 
al., 2014): (1) dimensiunea afectivă (ce simt copiii despre învăţare şi despre şcoală), 
(2) dimensiunea cognitivă (strategiile pe care le folosesc pentru învăţare) şi (3) dimensiunea 
comportamentală (efortul şi persistenţa la şcoală). 

II. Rezultate 

în studiul lui Lam şi al colaboratorilor săi (2014), copiii analizaţi au fost în număr de 3.420, 
de la clasele VII-IX din şcoli din mediul urban, din 12 ţări. Pentru o reprezentativitate cât 
mai bună, s-au evitat şcolile de elită, speciale sau din zone cu un nivel socioeconomic foarte 
scăzut. Copiii români (N = 300), selectaţi din patru şcoli din Bucureşti, au un angajament 
în şcoală ridicat, peste media a 12 ţări/culturi aflate în studiu (p < 0,05; d = 0,25). 
Analizele secundare de date asupra rezultatelor lui Lam şi ale colaboratorilor săi (2014) 
arată că angajamentul copiilor români este (1) mai mare ca al copiilor din China (p < 
0,05; d = 0,40), Coreea de Sud (p < 0,05; d = 0,98), Marea Britanie (p < 0,05; 
d = 0,38) şi SUA (p < 0,05 ; d = 0,28), (2) similar cu al canadienilor (p > 0,05) şi 
portughezilor (p > 0,05) şi mai scăzut ca al austriecilor (p < 0,05; d = 0,19). 

După Lam şi colaboratorii săi (2014), acest angajament corelează pozitiv şi 
semnificativ statistic (p < 0,05) cu : (1) practicile instituţionale (r = 0,50), (2) suportul 
profesorilor (r = 0,48), (3) suportul colegilor (r = 0,28), (4) suportul părinţilor (r = 
0,43), (5) emoţiile pozitive ale copiilor (r = 0,36), (61 performanţa academică (r = 
0,25) şi comportamentul la şcoală (r = 0,24). De asemenea, acesta corelează negativ 
cu emoţiile negative (r = -0,04 ; p < 0,05). în general, fetele au un nivel de angajament 
mai mare decât băieţii şi o performanţă academică mai mare, iar acest angajament 
explică diferenţele de gen în performanţa academică (vezi, pentru detalii, Lam et al., 
2012 ). 

Rezultatele la testele PISA (vezi secţiunea 4.1.1.1) au arătat că în România, în comparaţie 
cu media ţărilor OECD, fetele sunt mai aproape ca performanţă de băieţi la matematică 
şi îi depăşesc pe aceştia la citire şi ştiinţă, ceea ce se poate explica prin angajamentul 
şcolar mai mare al fetelor. Deşi angajamentul şcolar global este mare (vezi Lam et al ., 
2014), trebuie să fim atenţi la factori ai acestuia care ar putea fi îmbunătăţiţi. Faptul că 
în secţiunea 4.1.1.1 România a avut unul dintre cele mai mari scoruri la absenteism arată 
că acesta este unul dintre factorii angajamentului şcolar care trebuie îmbunătăţiţi. Motivaţia 
foarte scăzută a copiilor români pentru învăţarea matematicii (vezi secţiunea 4.1.1.1) este 
de asemenea unul dintre factorii legaţi de angajamentul şcolar care trebuie îmbunătăţiţi, 
alături de sentimentul singurătăţii şi al fericirii scăzute la şcoală. în plus, ar fi interesant 
de analizat dacă absenteismul este mai mare la băieţi decât la fete, ceea ce ar fi congruent 
cu rezultatele obţinute aici. într-adevăr, Apostu şi colaboratorii săi (2012) remarcă faptul 
că rata abandonului şcolar este mai mare la băieţi decât la fete, dar nu am identificat date 
reprezentative pentru absenteism - şi, mai precis, pentru diversele tipuri de absenteism 
în relaţia băieţi versus fete. 


III. Concluzii generale şi implicaţii 

Angajamentul în şcoală al copiilor români este ridicat, uşor mai ridicat la fete, în 
comparaţie cu băieţii. Acesta este congruent cu implicarea mare în muncă a românilor 
adulţi. Mai mult, aşa cum satisfacţia profesională este scăzută la adulţi, şi nivelul de 
satisfacţie al copiilor în şcoală este scăzut (vezi secţiunea 4.1.1.1). 

IV. Limite şi studii viitoare 

Este interesant de văzut dacă aceste concluzii se menţin în eşantioane diferite sau 
reprezentative naţionale şi dacă rolul angajamentului şcolar este similar rolului muncii în 
cazul adulţilor, şi anume acela de afirmare socială. Oricum, concluziile formulate sunt 
congruente cu cele derivate din mediul cultural (secţiunea 3.4) şi cu testele psihologice 
care au evaluat implicarea/angajamentul adulţilor în muncă (vezi secţiunea 4.1.5.1), ceea 
ce le întăreşte validitatea; în consecinţă, le consider cunoştinţe validate ştiinţific, fiind 
nevoie de studii suplimentare pentru a întări validitatea concluziilor formulate. 


4.1.7.2. Despre emoţiile implicate în socializarea copiilor 

I. Constructe 

Socializarea copiilor presupune şi învăţarea emoţiilor, proprii şi/sau ale altora: (1) ce 
emoţii apar în diverse situaţii, (2) cum se manifestă emoţiile, (3) cum se pot identifica şi 
controla etc. De foarte multe ori pentru copii învăţarea emoţiilor se face prin poveşti. 
Aşadar, analiza poveştilor utilizate în socializarea copiilor ne poate da un indiciu despre 
profilul emoţional promovat în socializarea copiilor din ţara/cultura respectivă. 

II. Rezultate 

Wege şi colaboratorii săi (2014) arată că în cărţile de poveşti, atât în România, cât şi în 
SUA şi Turcia, găsim mai multe emoţii pozitive decât emoţii negative. Cărţile de poveşti 
din SUA au mai multe emoţii negative intense (de exemplu, furie) şi mai puţine emoţii 
negative mai puţin intense (de exemplu, tristeţe), în comparaţie cu cărţile de poveşti din 
România şi Turcia. în SUA, cele două tipuri de emoţii sunt însă mai echilibrate, dar în 
România şi Turcia emoţiile negative intense sunt mai puţin prezente. De asemenea, emoţiile 
pozitive intense şi cele negative mai puţin intense au o mai mare intensitate în SUA, faţă 
de România şi Turcia; nu apare această diferenţă şi în cazul emoţiilor negative intense 
(Wege et al., 2014). 

Aceiaşi autori arată că oamenii din culturile individualiste manifestă expresii mai 
puternice ale emoţiilor negative şi mai slabe ale emoţiilor pozitive faţă de grupul de 
apartenenţă (de exemplu, familie/prieteni), în comparaţie cu alte grupuri (de exemplu, 
colegi). în schimb, în culturile colectiviste emoţiile negative puternice se exprimă mai 
ales faţă de membrii altor grupuri decât cel de apartenenţă, iar emoţiile pozitive puternice 
faţă de grupul propriu mai puternic decât faţă de alte grupuri. Emoţiile pozitive puternice 
au fost mai orientate către grupul de apartenenţă în Turcia, fără diferenţe în România şi 
SUA. Emoţiile negative puternice au fost orientate către alte grupuri decât cele de 
apartenenţă în România în comparaţie cu SUA (Wege et al., 2014). 

Conform cercetărilor noastre asupra poveştilor raţionale (David şi David, 2013), copiii 
români pot învăţa distincţia din mediul american dintre emoţiile funcţionale negative şi 
emoţiile disfuncţionale negative, cu impact pozitiv asupra reducerii distresului emoţional. 

III. Concluzii generale şi implicaţii 

Socializarea emoţională în România corespunde parţial unui profil colectivist. într-adevăr, 
emoţiile negative puternice au fost orientate către alte grupuri decât cele de apartenenţă 
în România în comparaţie cu SUA. Totuşi, România nu a arătat (ca Turcia) că emoţiile 
pozitive puternice ar fi mai orientate către grupul de apartenenţă, aici fiind similară cu 
SUA (o cultură mai individualistă). 

IV. Limite şi studii viitoare 

Eşantioane reprezentative naţional, pe grupe diferite de vârstă, şi distincţii psihologice 
mai noi şi mai fine între emoţii funcţionale şi disfuncţionale, fie ele pozitive sau negative, 
trebuie să fie ţinta studiilor viitoare în acest domeniu. Concluziile formulate sunt parţial 
congruente cu cele derivate din mediul cultural (de exemplu, colectivismul) (3.4), ceea 
ce le sporeşte validitatea, dar necesită şi noi studii pentru a înţelege devierile obţinute 
aici; în consecinţă, le consider cunoştinţe preliminare. Studiile viitoare pot să întărească 
sau să nuanţeze forţa validităţii concluziilor formulate aici, fiind nevoie de studii suplimentare 
pentru ca acestea să devină cunoştinţe validate ştiinţific. 

4.1.7.3. Despre sănătatea psihică a copiilor români 
I. Constructe 

Ca şi în cazul adulţilor, nici în cazul copiilor nu îmi propun să fac analiza sutelor de 
studii de epidemiologie existente Ia nivel internaţional, privind prevalenţa sutelor de 
tulburări psihice în diverse ţări. Acestea pot fi consultate în analize de specialitate sau în 
rapoartele Organizaţiei Mondiale a Sănătâţii/OMS (vezi la http : // www.who.int). Aici ne 
vom focaliza pe acele tulburări psihice care au cea mai mare prevalenţă, rezultă din aspecte 
psihologice bazale şi fundamentează şi/sau colorează afectiv aproape toate celelalte 
tulburări psihice. De asemenea, nici aici nu voi face diferenţa între profilul de adâncime 
şi cel de suprafaţă (de exemplu, în cazul anxietăţii ca trăsătură vs. stare), deoarece 
amândouă sunt luate simultan şi combinat în analiză în stabilirea criteriilor de diagnostic, 
diferenţierea neavând astfel valoare teoretică sau practică. 


II. Rezultate 

A. Anxietatea ca stare şi ca trăsătură 

Anxietatea ca stare şi ca trăsătură în cazul copiilor a fost evaluată cu State-Tmit Anxiety 
Inventory for Children/STAIC (Spielberger/Pitariu şi Peleaşă, 2007a). Coeficientul de 
variabilitate arată o tendinţă de grupare a datelor în ambele populaţii comparate (C < 1). 

In general, analizele secundare de date asupra rezultatelor lui Spielberger/Pitariu şi 
Peleaşă (2007a) arată că anxietatea ca stare şi ca trăsătură a fetelor are tendinţa să fie 
mai mare decât cea a băieţilor, atât în eşantionul românesc (N = 811 fete; N = 886 

băieţi; de la clasa a IlI-a la clasa a Xl-a), cât şi în cel american (N = 737 fete; N = 
817 băieţi) (p < 0,05): (1) anxietatea ca trăsătură în eşantionul american, d = 0,20 ; 
anxietatea stare nu a fost diferită la băieţi şi la fete (p > 0,05), (2) anxietatea ca trăsătură 
în eşantionul românesc, d = 0,28 ; anxietatea ca stare în eşantionul românesc, d = 0,12. 

Analizele secundare de date asupra rezultatelor lui Spielberger/Pitariu şi Peleaşă 
(2007a) arată că anxietatea ca stare şi ca trăsătură în cazul fetelor din România este 
sistematic semnificativ statistic (p < 0,05) mai mică decât a fetelor din SUA: (1) clasa 
a IV-a - anxietatea ca trăsătură (N = 194 de americani/N = 60 de români; d = 0,82); 
anxietatea ca stare (N = 194 de americani/N = 60 de români; d = 0,49), (2) clasa a 

V- a - anxietatea ca trăsătură (N = 250 de americani/N = 69 de români; d = 1); 
anxietatea ca stare (N = 250 de americani/N = 69 de români; d = 0,61) şi (3) clasa a 

VI- a - anxietatea ca trăsătură (N = 293 de americani/N = 77 de români; d = 0,64); 
anxietatea ca stare (N = 293 de americani/N = 77 de români; d = 0,25). Şi băieţii 
români au un nivel de anxietate mai scăzut la următorii indicatori (p < 0,05): (1) clasa 
a IV-a - anxietatea ca trăsătură (N = 222 de americani/N = 73 de români; d = 0,56), 
(2) clasa a V-a - anxietatea ca trăsătură (N = 286 de americani/N = 74 de români; d 
= 0,45) şi (3) clasa a Vl-a - anxietatea ca trăsătură (N = 309 americani/N = 77 de 
români; d = 0,36); anxietatea ca stare (N = 309 americani/N = 77 de români; d = 
0,27). Nu există diferenţe semnificative statistic (p > 0,05) între anxietatea ca stare a 
băieţilor din eşantionul românesc şi cea a americanilor din clasele IV-V. 

Concluzii STAIC. în general, fetele au scoruri la anxietate ca trăsătură şi ca stare mai mari 
decât băieţii, atât în eşantionul românesc, cât şi în cel american, fără ca diferenţa să fie însă 
relevantă clinic/ecologic. în general, atât fetele, cât şi băieţii români au un nivel al anxietăţii 
trăsătură mai mic decât fetele şi băieţii din eşantionul american, la mărimi ale efectului cu 
relevanţă clinică/ecologică. Adesea, cu unele excepţii, şi anxietatea ca stare este mai scăzută 
la nivelul mărimii efectului cu relevanţă clinică/ecologică la români faţă de americani. 

B. Comportamentul alimentar 

Din nouă ţări/culturi analizate (Gaspar et al., 2014), doar în România şi Portugalia 
au apărut diferenţe între mediul urban şi mediul rural în ceea ce priveşte comportamentul 
alimentar. Altfel spus, copiii români care trăiesc în mediul rural au un comportament 
alimentar mai sănătos decât cei din mediul urban ( eating awareness/care ); interesant, 
în celelalte şapte ţări/culturi analizate (Belgia, Danemarca, Finlanda, Germania, 
Marea Britanie, Olanda, Polonia), deşi nesemnificativă statistic (p > 0,05), relaţia este 
inversă (vezi Gaspar et al., 2014). 

C. Psihopatologia complexă a copiilor 

Psihopatologia complexă a copiilor a fost evaluată cu Achenbach System of Empirically 
Based Assessmentl ASEBA de Achenbach şi Rescorla (2009) pe eşantioane reprezentative 
naţional. Coeficientul de variabilitate arată o tendinţă de grupare a datelor în ambele 
populaţii comparate (C < 1). 

Tabelul 4.11 prezintă rezultatele acestei evaluări (Achenbach şi Rescorla, 2009). 

Tabelul 4.11. Rezultatele ASEBA 


Tipul de tulburare 

Mărimea efectului 
d ; România vs. SUA; 
6-11 ani; evaluarea 
părinţilor 

Mărimea efectului 
d; România ut. SUA; 
12-18 ani; evaluarea 
părinţilor 

Anxios/Depresiv 

Băieţi: 0,14 

Fete: ns 

El 

ESSwŞaIBHBM 

Probleme somatice 

Băieţi: ns 

Fete: ns 

Băieţi: 0,24 

Fete: 0.46 

Probleme sociale 

Băieţi: 0,38 

Fete: 0,37 

Băieţi: 0,23 

Fete: 0,53 

Probleme atenţionate 

Băieţi: ns 

Fete: ns 


Comportament agresiv 

Băieţi: 0,27 

Fete : 0,13 

Băieţi: ns 

Fete: 0,34 

Comportament de încălcare a regulilor 

Băieţi: 0,26 

Fete: 0,26 

Băieţi: ns 

Fete: ns 

Comportament interiorizat 

Băieţi: 0,51 

Fete: 0,39 

Băieţi: 0,23 

Fete: 0,42 

Probleme de gândire 

Băieţi: 0,18 

Fete: 0,16 

Băieţi: ns 

Fete: 0.29 

Probleme de internalizare (anxios/depresiv ; 
comportament interiorizat; probleme somatice) 

Băieţi: 0,63 

Fete: 0,55 

Băieţi: 0,35 

Fete: 0,60 

Probleme de exemalizare (comportament 
agresiv; comportament de încălcare a regulilor) 

Băieţi: 0.29 

Fete: 0,19 


Scorul total al problemelor 

Băieţi: 0,33 

Fete: 0,30 

Băieţi: 0,14 

Fete: 0,47 


Notă : d - mărimea efectului; d pozitiv arată un scor mai mare al românilor faţă de americani (p < 0,05) ; 
NS - p > 0,05. 

Sursa : datele au rezultat din analiza secundară a rezultatelor prezentate de Achenbach şi Rescorla (2009) 


Rescorla şi colaboratorii săi (2012) investighează scorul total ASEBA în 44 de ţări/ 
culturi pentru copiii de 6-18 ani. Media tuturor celor 44 de ţări/culturi este m = 24,04 
(AS = 6,74), România (N = 2.862) având un scor apropiat de medie. 

ASEBA fost administrat şi la vârste mai mici, de 1-5 ani (vezi Rescorla et al., 2011). 
Analizele secundare de date asupra rezultatelor lui Rescorla şi ale colaboratorilor săi, 
(2011) arată că între un eşantion românesc (N = 700) reprezentativ naţional şi unul 
american (N = 700) există diferenţe semnificative statistic şi practic/ecologic (cu scoruri 
mai mari ale românilor decât ale americanilor) la nivelul problemelor de internalizare 
(p < 0,05 ; d = 0,50) şi la nivelul unor probleme mai specifice : (1) probleme de anxietate 
(d = 0,35), (2) probleme generalizate de dezvoltare (d = 0,44), (3) reactivitate emoţională 
(d = 0,51); (4) probleme anxios/depresive (d = 0,46) şi (5) probleme legate de comporta¬ 
mentul depresiv (d = 0,44) (vezi, pentru detalii, Rescorla et al., 2011). 

Concluzii ASEBA. Pentru copiii între 1 şi 5 ani, există probleme emoţionale mai 
accentuate la români decât la americani, cu relevanţă clinică/ecologică. Pentru copiii între 
6 şi 11 ani, românii au un nivel mai crescut (p < 0,05) decât americanii, cu relevanţă 

practică/ecologică, atât pentru băieţi, cât şi pentru fete, la problemele de internaiizare 
exprimate prin comportament interiorizat şi la problemele sociale. Americanii nu au valori 
semnificative statistic (p > 0,05) mai mari ca românii la niciun indicator (6-11 ani). 
Pentru copiii între 12 şi 18 ani, româncele au un nivel mai crescut al problemelor de 
internaiizare şi al scorului total de probleme, în comparaţie cu americancele, la valori 
semnificative clinic/ecologic. Mai precis, româncele au valori importante clinic/ecologic 
în comparaţie cu americancele la problemele somatice, problemele sociale, problemele 
atenţionale, problemele legate de comportamentul interiorizat. Americanii nu au valori 
semnificative statistic (p > 0,05) mai mari ca românii la nici un indicator (12-18 ani). 


III. Concluzii generale şi implicaţii 

Anxietatea ca stare şi ca trăsătură pare să fie mai scăzută la copiii români din şcoala primară 
şi secundară (mai ales la fete) decât la copiii americani; acest lucru este confirmat şi de 
rezultatele legate de anxietate evaluate cu sistemul ASEBA (vezi mai jos) şi extinde concluzia 
formulată de Spielberger/Pitariu şi Peleaşă (2007) că la români anxietatea pare să crească 
odată cu vârsta, în condiţiile în care adulţii români (mai ales femeile) manifestă tendinţa 
de a avea un nivel de anxietate mai ridicat decât adulţii americani. Comportamentul alimentar 
al copiilor este mai sănătos în mediul rural decât în mediul urban (la fel ca în Portugalia). 

Pentru copiii între 1 şi 5 ani, există probleme emoţionale (probleme de internaiizare) 
mai accentuate la români decât la americani, mai specific: probleme de anxietate, 
probleme generalizate de dezvoltare, reactivitate emoţională, probleme anxios/depresive 
şi probleme legate de comportamentul depresiv. 

Pentru copiii între 6 şi 11 ani, românii au un nivel mai crescut (p < 0,05) decât 
americanii, cu relevanţă practică/ecologică, atât pentru băieţi, cât şi pentru fete, la 
problemele de internaiizare exprimate prin comportament interiorizat şi la problemele 
sociale; nu există diferenţe semnificative clinic/ecologic între copiii români şi cei americani 
la scorul total al problemelor. 

La vârsta de 12-18 ani, româncele au valori importante clinic/ecologic în comparaţie 
cu americancele la scorul total al problemelor, mai specific la problemele de internaiizare 
şi la problemele somatice, problemele sociale, problemele atenţionale şi problemele legate 
de comportamentul interiorizat. 

Recent, Rees şi Main (2015) arată că, dintre 15 ţări/culturi analizate (SUA nu au intrat în 
analiză), satisfacţia în viaţa - analizată prin intermediul mai multor indicatori compoziţi - este 
cea mai mare la copiii români (de 10 şi 12 ani). Ţările analizate au fost: Africa de Sud, 
Algeria, Columbia, Coreea de Sud, Estonia, Etiopia, Germania, Israel, Marea Britanie, 
Nepal, Norvegia, Polonia, Spania şi Turcia. Singurul element la care copiii români nu 
obţin scorul maximal este categoria prieteni, ceea ce corespunde cu analiza din testele 
PISA, care arată că în şcoală se simt mai singuri (şi cu nivelul prieteniei mai scăzut la 
adulţii români în comparaţie cu americanii). Eşantionul analizat este mai apropiat psihologic 
de eşantionul de 6-11 ani în analiza ASEBA, care arată că scorul total al problemelor 
psihologice nu este diferit clinic/ecologic în România faţă de SUA (deşi există această 
tendinţă) şi acesta se află la nivelul unei medii internaţionale. Aşadar, scorul ridicat al 
fericirii nu este incompatibil cu profilul sănătăţii mintale a copiilor românilor; acesta ar 
fi fost mai dificil de conceptualizat dacă se referea la copiii de 1-5 ani sau de 12-18 ani 
(pentru fete). 

IV. Limite şi studii viitoare 

în cazul ASEBA nu există limite dincolo de cele inerente oricărui demers ştiinţific. în 
cazul celorlalte teste psihologice, eşantioanele sunt de convenienţă, dar concluziile 
formulate pe baza rezultatelor obţinute în cadrul lor sunt întărite de congruenţa lor cu 
cele derivate din analiza mediului cultural (de exemplu, comportamentul alimentar şi 
culturile colectiviste). Studiile viitoare ar trebui să încerce să evalueze psihopatologia 
împreună cu o serie de scale de validitate şi de mecanisme defensive, pentru a putea 
corobora rezultatele psihopatologiei la copii cu cele ale psihopatologiei la adulţi (de 
exemplu, evaluată cu MMP1-2), cu impact asupra metodelor de prevenţie. 


4.1.8. Despre vârsta a treia la români 

I. Coristructe 

Asistăm astăzi în lume la o creştere a speranţei de viaţă, care, dublată de reducerea 
natalităţii, duce inevitabil la îmbătrânirea populaţiei. Conform Global Age Watch Index 
(2014), la nivel mondial 868 de milioane de oameni au vârsta peste 60 de ani, iar estimarea 
pentru 2050 este de 2,02 miliarde. Conform aceloraşi analize, în anul 2014, 21,4% din 
populaţia României avea peste 60 de ani (4,6 milioane de locuitori); estimările pentru 
2030 ajung la 26,7%, iar în 2050 la 36,7%. 

Această schimbare demografică aduce provocări majore la nivel psihosocial (de exemplu, 
în sistemul de pensii, în calitatea vieţii seniorilor, în funcţionarea şi rolul lor social etc.). 
De aceea, înţelegerea atitudinii faţă de această populaţie este fundamentală pentru a ghida 
politici publice eficiente în domeniu. 

II. Rezultate 

Seniorii au fost incluşi în toate testele analizate până acum, care au avut eşantioane pentru 
adulţi. Aşadar, concluziile formulate cu referire la atributele psihologice ale românilor 
adulţi îi cuprind şi pe aceştia. 

Coleman şi colaboratorii săi (2011) i-au comparat pe seniorii (+60) din România (N = 160) 
cu cei din Bulgaria (N = 160) şi au arătat că (d rezultă din analizele secundare de date): 
(1) nivelul depresiei este mai scăzut la seniorii români (p < 0,05 ; d = 1,04), (2) nivelul 
credinţelor spirituale este mai ridicat la seniorii români (p < 0,05 ; d = 1,14) şi (3) seniorii 
români au niveluri mai scăzute de afectare a funcţionării fizice şi un număr mai mic de 
boli cronice. în eşantionul românesc, simptomele de depresie sunt corelate pozitiv cu 
afectarea funcţionării fizice, atât la femei, cât şi la bărbaţi (r = 0,28, p < 0,05 şi, 
respectiv, r = 0,36, p < 0,05), şi cu vârsta la bărbaţi (r = 0,30, p < 0,05) şi negativ 
cu suportul social perceput, atât la femei, cât şi la bărbaţi (r = -0,46, p < 0,05 şi, 
respectiv, r = -0,33, p < 0,05) (vezi pentru detalii Coleman el al., 2011). 

Lesser şi colaboratorii săi (2008) arată că în România inputul de energie calorică este 
prea ridicat pentru consumul pe care îl avem, mai ales pentru persoanele de vârsta a treia 
mai tinere. în acelaşi timp, inputul de energie este prea scăzut pentru persoanele de vârsta 
a treia mai avansată. 

Aceiaşi autori (Lesser et al., 2008) arată că pentru vârstele de 55-64 de ani la femei, 
35% dintre participanţii analizaţi în România sunt obezi/O (BMI > 30) şi 5% sunt 
subponderali/SP (BMI < 20). în Belgia, proporţia este de 17% O şi 8% SP, în Austria 
de 22% O şi 2% SP, în Slovenia de 21% O şi 0% SP, în Slovacia de 29% O şi 2% SP şi 
în Estonia de 20% O şi 7% SP. Valori mai mari decât noi la această vârstă la obezitate 
au Cehia (42% O şi 2% SP), Polonia (37% O şi 2% SP) şi Spania (39% O şi 1% SP). 
Pentru vârstele de 55-64 de ani la bărbaţi, 36% sunt obezi şi 13% subponderali. Toate 
ţările analizate se află la această vârstă sub valoarea obezităţii înregistrată de români - 
Cehia: 14% O şi 2% SP; Letonia: 16% O şi ?% SP; Polonia: 27% O şi 1% SP; 
Slovacia: 27% O şi 1% SP; Slovenia: 12% O şi 0% SP; Austria: 23% O şi 0% SP; 
Belgia: 20% O şi 2% SP şi Spania: 22% O şi 0% SP (vezi Lesser et al., 2008). 

Pentru vârsta a treia înaintată (75-84 de ani), la femei valorile României sunt 8% obezi 
şi 8% subponderali. Celelalte ţări aflate în comparaţie arată astfel: Bulgaria - 16% O şi 
? SP; Ungaria - 25% O şi ? % SP; Polonia - 33% O şi 8% SP; Slovacia - 20% O şi 
5% SP; Slovenia - 0% O şi 33% SP; Turcia - 42% O şi 5% SP; Austria - 17% O şi 
1% SP; Belgia - 17% O şi 9% SP; Germania - 20% O şi 7% SP; Grecia - 100% O. 
Pentru bărbaţii români de vârsta a treia înaintată (75-84 de ani), valorile sunt de 7% 
obezi/O şi 0% subponderali/SP. Celelalte ţări aflate în comparaţie arată astfel: 
Bulgaria - 6% O şi ? % SP; Ungaria - 27%0 şi ? % SP; Polonia - 8% O şi 5% SP; 

Slovacia - 15% O şi 4% SP ; Slovenia - 33% O şi 0% SP ; Turcia - 15% O şi 7% SP ; 

Austria - 13% O şi 0% SP; Belgia - 13% O şi 4% SP; Germania - 12% O şi 1% SP; 
Grecia - 33% O şi 0% SP şi Spania - 6% O şi ? % SP (vezi Lesser et al., 2008). 

Pentru a nuanţa aceste concluzii bazate pe instrumente psihologice şi/sau medicale, 
prezint o serie de analize comparative între România şi alte ţări, prin prisma unor itemi 
factuali şi opinionali. 

Conform Global Age Watch Index (2014), imaginea seniorilor României, între 96 de 
ţări/culturi analizate, se prezintă astfel (vezi, pentru detalii şi analize comparative, http : // 
www.helpage.org/global-agewatch/) : 

• sănătate (scor : 44,9 din 100 ; poziţia a 64-a dintre ţările analizate): 

- expectanţa de viaţă: de la vârsta de 60 de ani există o speranţă de viaţă de încă 

20, dintre care 15 sunt sănătoşi; 

- în ceea ce priveşte starea de sănătate : 81,3% dintre cei de peste 50 de ani consideră 
că au un nivel de sens în viaţă similar cu cei de 35-49 de ani; 

• siguranţa financiară (scor: 77,2 din 100 ; poziţia a 26-a dintre ţările analizate): 

- 98% dintre cei de peste 65 de ani au pensie; 

- rata sărăciei este de 6,4% - procentul celor de peste 60 de ani care au venituri 
mai mici decât jumătate din venitul mediu al ţării; 

- cei de peste 60 de ani au venitul pentru consum la 90,9% din venitul mediu al 
restului populaţiei pentru consum; 

• capabilitatea/fimcţionarea socială (scor: 33,5 din 100; poziţia a 46-a dintre ţările analizate): 

- 41,4% dintre cei de 55-64 de ani sunt angajaţi în câmpul muncii; 

- 69% dintre cei de peste 60 de ani au cel puţin studii gimnaziale; 

• suportul societăţii/mediului (scor: 62 din 100; poziţia a 64-a dintre ţările analizate): 

- relaţiile sociale : 75% dintre cei de peste 50 de ani au prieteni şi rude pe care se 
pot baza în caz de nevoie; 

- siguranţa fizică: 54 % dintre cei de peste 50 de ani se simt în siguranţă să umble 
noaptea singuri pe stradă în oraşul/zona în care locuiesc; 

- libertatea civică: 59% dintre cei peste 50 de ani se simt mulţumiţi de libertăţile 
civice pe care le au (de exemplu, libertatea de alegere); 

- sistemul public de transport: 62% dintre cei peste 50 de ani sunt mulţumiţi de 
sistemul public de transport. 

Aşa cum am arătat din analiza World Values Survey (2010-2014), imaginea socială a 
seniorilor în România este pozitivă: (1) acordul versus dezacordul cu afirmaţia că seniorii 
sunt o presiune pe societate se prezintă astfel: 17,8% vs. 78,7%, (2) acordul versus 
dezacordul cu afirmaţia că seniorii au prea multă putere politică se prezintă astfel: 50,9% 
w. 38,6%, (3) acordul versus dezacordul cu afirmaţia că seniorii nu sunt respectaţi în 
zilele noastre arată astfel: 85,3% vs. 12,8% şi (4) acordul versus dezacordul cu afirmaţia 
că seniorii obţin prea mult din resursele guvernamentale se prezintă astfel: 11,9% w. 
85,1 % (pentru comparaţii cu alte ţări, vezi subcapitolul 3.4). 

III. Concluzii generale şi implicaţii 

In general, imaginea seniorilor în societatea românească este pozitivă. Stilul de viaţă şi 
alimentaţia pot constitui însă factori de risc care duc la obezitate. 


IV. Limite şi studii viitoare 

Ţinând cont de importanţa socială a acestei teme, evaluarea psihologică ar trebui gândită 
ţintit pe acest segment de populaţie, pentru a-1 înţelege mai bine. De asemenea, atitudinea 
faţă de seniori trebuie monitorizată constant, în studii pe eşantioane naţionale reprezentative. 
In fine, gândirea unor politici publice care să preîntâmpine problemele (de exemplu, sistemul 
de pensii, presiunile asupra sistemului medical din cauză că vârsta a treia este grevată de 
prea multe boli prevenibile) şi să utilizeze creativ această resursă socială este fundamentală. 
In această fază - în care nu avem date derivate din teste psihologice direct administrate 
eşantioanelor reprezentative de seniori -, consider concluziile formulate aici cunoştinţe 
preliminare, fiind nevoie de studii suplimentare pentru a deveni cunoştinţe validate ştiinţific. 

4.1.9. Diaspora/Emigranţii români 

I. Constructe 

Diaspora românească reprezintă, în diverse estimări, un procent important raportat la 
cetăţenii români din ţară. La recensământul din 2011 (INS, 2011), 727.540 de persoane 
au fost înregistrate oficial ca lipsind sau plecând pentru cel puţin 12 luni în străinătate. 
Dar numărul cetăţenilor români din diaspora este estimat la aproximativ 10% din populaţia 
stabilă a ţării (20.121.641), unele estimări avansând chiar cifra de 3.000.000. 

Recensământul din 2011 arată următoarele date interesante cu referite la cei plecaţi 
din ţară (727.540) (INS, 2011): 

(1)numărul bărbaţilor (364.788) şi cel al femeilor (362.752) sunt aproximativ egale; 
numărul femeilor este uşor mai mare la vârste mai înaintate, iar numărul bărbaţilor 
este mai mare Ia vârste mai mici; 

(2) 46,2% dintre cei plecaţi au vârsta între 20 şi 34 de ani, iar 24,8% între 35 şi 44 de 
ani; aşadar, aceştia exprimă profilul populaţiei apte de muncă; 

(3) 31,2% dintre cei plecaţi sunt din zona Moldovei (sau zonele apropiate); 

(4) 46,9% au plecat în Italia (341.296), 23,5% în Spania (171.163), 5,5% în Marea 
Britanie (40.378 + Irlanda de Nord), 4,5% în Germania (33.089), 3,2 % în Franţa 
(23.205), 2,2% în alte ţări - Grecia, SUA, Belgia, Ungaria, Austria etc. 

II. Rezultate 

Sevillano şi colaboratorii săi (2014) arată că : (1) imigranţii români din Spania au un nivel 
al calităţii vieţii psihice mai scăzut decât spaniolii; altfel spus, imigranţii români din 
Spania au un nivel de stres psihologic mai mare ca spaniolii, (2) discriminarea este cel 
mai bun predictor al sănătăţii psihice şi (3) spre deosebire de ceilalţi imigranţi (de 
exemplu, din Africa Subsahariană, Bolivia, Columbia, Maroc), imigranţii români din 
Spania au un procent mai mic de persoane cu un nivel educaţional (tipul şcolii absolvite) 
crescut. 

III. Concluzii generale şi implicaţii 

Imigranţii români din Spania au un nivel de stres psihologic mai mare decât spaniolii, 
generat mai ales de discriminarea la care sunt supuşi şi favorizat probabil de un nivel 
educaţional mai scăzut. 

IV. Limite şi studii viitoare 

Ţinând cont de numărul mare de emigranţi români, aceştia trebuie să facă obiectul unor 
studii psihosociale complexe atât privind starea actuală, cât şi evoluţia acestor comunităţi. 
Aşadar, aceste concluzii nu pot fi considerate decât cunoştinţe preliminare, fiind nevoie 
de studii suplimentare pentru a deveni cunoştinţe validate ştiinţific. 


4.1.10. Alte aspecte relevante cu referire la români 

Voi prezenta succint în această secţiune o serie de atribute ale românilor. Le-am selectat 
pe acestea deoarece au un impact social puternic, fie direct (de exemplu, relaţia cu 
principalele minorităţi, şofatul, atitudinea faţă de pace, starea poliţiei), fie indirect (de 
exemplu, plânsul ca fenomen uman universal, asociat adesea cu starea de bine psihologic). 
Sigur, le voi acorda o pondere mai mică în profilul psihologic al românilor deoarece 
acestea se încadrează mai degrabă în categoria aspectelor psihocomportamentale mai puţin 
stabile sau sunt secundare altora mai importante. 


4.1.10.1. Despre relaţia cu minorităţile 

Veres (2013) a realizat o analiză complexă asupra minorităţii maghiare din diverse ţări, 
cu rezultate extrem de interesante. Astfel, maghiarii din România au o identitate proprie 

şi se identifică mai mult cu maghiarii din alte ţări (de exemplu, Serbia, Slovacia, Ucraina) 
decât cu maghiarii din Ungaria (Veres, 2013). într-adevăr, aceştia percep populaţia 
majoritară (de exemplu, română, sârbă, slovacă, ucraineană) şi maghiarii din Ungaria ca 
având caracteristici psihoculturale diferite de ale lor. Cu toate acestea, există ideea unei 
naţiuni maghiare mari (Veres, 2013). Foarte interesant, vârsta şi limba de studiu în şcoală 
prezic mai bine separarea de populaţia majoritară decât nivelul de educaţie sau genul. 
Etnocentrismul, stimulat de conflicte puse în termeni etnici şi de discriminare etnică, 
accentuează atitudinea negativă faţă de populaţia majoritară mai mult decât oricare altă 
variabilă sociodemografică. Distanţa psihosocială percepută între minoritatea maghiară 
şi populaţia majoritară din ţările analizate (de exemplu, România, Serbia, Slovacia, 
Ucraina) este cea mai mică în România, aceasta probabil din cauza politicilor mai deschise 
privind minoritatea maghiară din România (Vereş, 2013). Comunităţile maghiare se 
identifică drept foarte distincte faţă de populaţia rromă (vezi, pentru detalii, Veres, 2013). 

Acest rezultat este aparent în contradicţie cu cel obţinut în analiza mediului cultural 
(secţiunea 3.4), care arată că românii au un nivel de încredere scăzut (în comparaţie cu 
SUA şi ca tendinţă în comparaţie cu ţăriîe/culturile analizate) faţă de persoanele de altă 
naţionalitate. Dar, deşi dorinţa de a nu avea un vecin de altă religie este mai mare decât 
în SUA (şi fără diferenţe relevante practic/ecologic în comparaţie cu celelalte nouă ţări/ 
culturi analizate), românii au ideea că toate religiile sunt la fel de morale. Acest pattern 
generează o doză de toleranţă din partea românilor faţă de alte naţionalităţi şi religii, fără 
să fie însă vorba despre o toleranţă constructivă, despre colaborare şi interacţiune, ci 
despre o toleranţă pasivă şi izolatoare, despre acceptarea unei situaţii pe care trebuie s-o 
ia aşa cum este (dar de care se pot izola). 


4.1.10.2. Despre comportamentul românilor la volan 

I. Constructe 

Dula/Iliescu şi Ionescu (2009) au operaţionalizat psihologic comportamentul la volan prin 
următoarele componente: 

(1) şofatul riscant - se referă la situaţii ca trecerea pe roşu, trecerea pe linia continuă etc.; 

(2) emoţii negative la volan - se referă la emoţiile negative (de exemplu, furie) care apar 
în legătură cu şofatul; 

(3) şofat agresiv - se referă la acţiuni menite să le facă rău altor participanţi la trafic, răul 
fiind definit nu doar fizic, ci şi psihologic (de exemplu, să genereze frustrare); 

(4) scorul total rezultat din combinarea componentelor 1-3. 

II. Rezultate 

Stilul de şofat a fost evaluat cu The Dula Dangerous Driving Index (Dula/Iliescu şi Ionescu, 
2009). Eşantionul românesc utilizat de Dula/Iliescu şi Ionescu (2009) a fost format din 
953 de participanţi, cu vârste între 18 şi 77 de ani (99% au permis de categoria B), dintre 
care: (1) 76,60% dintre conducătorii auto sunt şoferi amatori, iar 23,40% sunt şoferi 
profesionişti şi (2) 62,85 % sunt bărbaţi, iar 37,15% sunt femei. Coeficientul de variabilitate 
arată o tendinţă de grupare a datelor în ambele populaţii comparate (C < 1). 

După Dula/Iliescu şi Ionescu (2009), în general, dar şi în eşantionul românesc, bărbaţii 
au un comportament mai periculos la volan decât femeile, având un scor mai ridicat (p < 
0,05) la toate cele patru componente descrise mai sus (exceptând emoţiile negative, unde 
scorul femeilor şi al bărbaţilor este similar). Acestea fiind spuse, trebuie să observăm însă că 
în eşantionul românesc, deşi diferenţele sunt semnificative statistic (p < 0,05), mărimile 
efectelor privind diferenţa de gen sunt totuşi mici (d rezultă din analiza secundară de 
date): d = 0,27 pentru şoiatul riscant; d = 0,31 pentru şofatul agresiv şi d = 0,25 pentru 
scorul total al şofatului periculos (vezi pentru detalii Dula/Iliescu şi Ionescu, 2009). 

Şoferii profesionişti au scoruri mai scăzute decât cei amatori la toate cele patru 
componente (p < 0,05). De asemenea, datele arată că, odată cu creşterea vârstei şi a 
experienţei de a conduce, comportamentul la volan este mai puţin periculos (vezi, pentru 
detalii, Dula/Iliescu şi Ionescu, 2009). 

Foarte interesante sunt rezultatele comparative cu alte ţări (Belgia) derivate din 
analizele secundare de date asupra rezultatelor lui Dula/Iliescu şi Ionescu (2009) (Dula/ 
Iliescu şi Ionescu, 2009): 

(1) în ceea ce priveşte şofatul riscant, şoferii români au scoruri similare cu şoferii belgieni 
care au primit amenzi contravenţionale pentru depăşirea vitezei şi condusul agresiv. 
De asemenea, şoferii români au un scor mai mare la şofatul riscant decât şoferii 
belgieni amendaţi pentru conducere sub influenţa alcoolului (p < 0,05 ; d = 0,55); 

(2) în ceea ce priveşte emoţiile negative la volan, şoferii români au scoruri semnificative 
statistic (p < 0,05) mai mici decât şoferii belgieni penalizaţi pentru că se aflau sub influenţa 
alcoolului (d = 0,30), au depăşit viteza (d = 0,61) sau au condus agresiv (d = 0,93); 

(3) în ceea ce priveşte şofatul agresiv, şoferii români au scoruri similare (p > 0,05) cu şoferii 
belgieni care au primit amenzi contravenţionale pentru conducere sub influenţa alcoolului 
şi depăşirea vitezei; şoferii români au însă un scor mai mic la şofatul agresiv în comparaţie 
cu şoferii belgieni amendaţi pentru condusul agresiv (p < 0,05 ; d = 0,75); 

(4) în ceea ce priveşte scorul total la şofatul periculos, şoferii români au un scor similar 
cu şoferii belgieni amendaţi pentru condusul sub influenţa băuturilor alcoolice (p > 
0,05) şi scoruri mai mici decât şoferii belgieni amendaţi pentru depăşirea vitezei 
(p < 0,05 ; d = 0,58) şi pentru condusul agresiv (p < 0,05; d = 0,89). 

III. Concluzii generale şi implicaţii 

în ceea ce priveşte şofatul periculos, şoferii români par să aibă un scor crescut, similar 
cu şoferii belgieni care au fost amendaţi pentru condus sub influenţa băuturilor alcoolice. 
Dintre aspectele şofatului periculos, la şoferii români şofatul riscant este cel mai accentuat, 
urmat de şofatul agresiv. 

IV. Limite şi studii viitoare 

Limitele sunt date de comparaţiile cu eşantioanele belgiene, care au un număr mai mic 
de participanţi (N = 101 şoferi aflaţi sub influenţa alcoolului; N = 37 de şoferi amendaţi 
pentru depăşirea vitezei; N = 17 şoferi amendaţi pentru condus agresiv). Aşadar, studiile 
viitoare trebuie să investigheze aceste rezultate, folosindu-se pentru comparaţii eşantioane 
similare ca profil şi mărime. Oricum, validitatea concluziilor formulate aici tinde să fie 

susţinută de faptul că rata accidentelor rutiere este mai mare în România decât în Belgia, 
ceea ce întăreşte independent profilul psihologic al conducătorului auto român rezultat 
din aceste analize. într-adevăr, în raportul Organizaţiei Mondiale a Sănătăţii/OMS, 
comparând România (2010) cu Belgia (2012), obţinem următoarele date : (1) mortalitatea 
la 10.000 de locuitori: 11,1 vs. 7,2; (2) mortalitatea la 100.000 de vehicule: 47,3 vs. 8 
şi (3) mortalitatea: 2.377 vs. 796 (vezi OMS, 2013). Este interesant de urmărit în studii 
de psihologia transporturilor dacă şi cum se modifică acest profil, în funcţie de evoluţia 
legislaţiei în domeniu (de exemplu, inclusiv creşterea amenzilor) şi a infrastructurii rutiere. 

Ţinând cont de faptul că aceste comportamente au fost anticipate de analiza din 3.4, 
consider concluziile formulate aici cunoştinţe validate ştiinţific, dar, având în vedere 
volumul foarte mic al unor eşantioane folosite pentru derivarea lor, este nevoie de studii 
suplimentare pentru a întări validitatea concluziilor formulate. 

4.1.10.3. Românii şi pacea 

I. Constructe 

Intr-o societate globalizată, pacea este un lucru fundamental. înţelegerea atitudinii unei 
ţări/culturi faţă de pace este aşadar foarte importantă pentru impunerea şi menţinerea 
acesteia şi pentru prevenirea războaielor. 

II. Rezultate 

Grussendorf şi colaboratorii săi (2002) au evaluat dezangajamentul moral ( moral disengagement ) 
în 21 de ţări/culturi, pe o scală de la 10 la 50 (cu valoarea medie de 30). Autorii arată că 
un scor de peste 30 trebuie interpretat ca rezistenţă la dezangajamentul moral. Investigaţia 
s-a focalizat pe atitudinile tinerilor (elevi şi studenţi). Dezangajamentul moral se referă 
la motivele invocate pentru a justifica războiul. Aşadar, rezistenţa la dezangajamentul 
moral promovează pacea, deoarece nu se poate justifica moral războiul. Când rezistenţa 
la dezangajamentul moral este mică, atunci se promovează războiul, deoarece acesta nu 
mai este constrâns de moralitate (vezi, pentru detalii, Grussendorf et al. , 2002). 

Grussendorf şi colaboratorii săi (2002) arată că media ţărilor analizate la dezangajamentul 
moral a fost de 26,7. România a avut un scor de 26,6, situându-se aşadar la nivelul mediu 
(p > 0,05). Scoruri semnificative statistic (p < 0,05) mai mari ca România au obţinut 
fosta Iugoslavie (32,5) şi Slovenia (29,7), iar alte ţări/culturi au scoruri mai mari, deşi 
nesemnificative statistic (p > 0,05): Finlanda (29), Suedia (28,8), Italia (28,3), Marea 
Britanie (27,1) etc.; aşadar, aceste ţări/culturi au o rezistenţă mai mare la dezangajamentul 
moral şi deci susţin mai mult promovarea păcii. Scoruri semnificative statistic (p < 0,05) 
mai mici ca România au obţinut India (21,6) şi China (23,4), iar alte ţări/culturi au scoruri 
mai mici ca România, deşi nu sunt semnificative statistic (p > 0,05): SUA (23,9), Danemarca 
(24,7) etc.; acestea au o rezistenţă mai mică la dezangajamentul moral, astfel încât îşi pot 
justifica mai uşor intervenţiile militare (vezi, pentru detalii, Grussendorf et al., 2002). 

în general, femeile au o rezistenţă mai mare decât bărbaţii la dezangajamentul moral, 
dar în România această diferenţă nu este semnificativă statistic (p > 0,05) (Grussendorf 
et al. , 2002). 


PSIHOLOGIA ROMÂNILOR. REZULTATE 


271 


Scorul la rezistenţa la dezangajamentul moral este moderat de suportul pentru răspunsul 
militar faţă de un inamic al unei ţări/culturi prietene ; într-adevăr, cei care au scor mare 
la acest suport au şi o rezistenţă mai mică (p < 0,051 la dezangajamentul moral, cu 
excepţia Chinei, Mexicului şi Taiwanului (vezi Grussendorf et al., 2002). 

în fine, dezangajamentul moral scăzut este asociat cu cheltuieli militare mai mari 
(Grussendorf et al. , 2002). 

în World Values Survey (2010-2014), procentul celor care ar fi dispuşi să lupte pentru 
ţara lor se prezintă astfel: China - 74,2%; Germania - 40,9%; Japonia - 15,2%; 
Polonia - 71,4% ; România - 65,1 % ; Rusia - 52,7% ; Spania - 28,1 % ; Turcia - 77,5% ; 
Ucraina - 40,3% şi SUA - 57,7%. Raportat la distribuţia şansei, românii declară 
semnificativ (p < 0,05) mai frecvent că ar fi dispuşi să lupte pentru ţară (d = 1,12). 
Raportat la SUA, românii au menţionat semnificativ (p < 0,05) mai frecvent că sunt 
dispuşi să lupte pentru ţara lor (d = 0,32), iar rezultatul este similar pentru comparaţia 
cu toate celelalte ţări/culturi luate împreună (d = 0,17). Niciuna dintre cele două comparaţii 
cu alte ţări/culturi nu atinge pragul relevanţei practice/ecologice. Apare o diferenţă 
semnificativă statistic (p < 0,05), dar nu şi practic/ecologic între cetăţenii români de 
etnie română şi cei de etnie maghiară, primii declarând mai frecvent că ar fi dispuşi să 
lupte pentru ţară (d = 0,23). 

Tot în World Values Survey (2010-2014), acordul vs. dezacordul cu afirmaţia că uneori 
războiul este necesar pentru a face dreptate arată astfel: China - 36,1% vs. 31,9%; 
Germania - 26,6% vs. 69,9% ; Japonia - 14,1% vs. 64,1 % ; Polonia - 13,5% vs. 81,7% ; 
România - 16,2% vs. 79,2%; Rusia - 22,7% vs. 65%; Spania - 9,9% vs. 85,3%; 
Turcia - 44,7% vs. 49,5%; Ucraina - 10,7% vs. 89,3% şi SUA - 71,8% vs. 26,5%. 
Raportat la distribuţia şansei, românii îşi exprimă semnificativ (p < 0,05) mai frecvent 
dezacordul faţă de această afirmaţie (d = 1,81). Prin raportare la SUA, cetăţenii români 
au exprimat semnificativ (p < 0,05) mai frecvent răspunsuri care indică dezacordul faţă 
de această întrebare (d = 1,31). Şi prin raportare la toate celelalte ţări/culturi luate 
împreună, respondenţii din România au exprimat în continuare semnificativ (p < 0,05) 
mai frecvent dezacordul cu acest item (d = 0,19), dar diferenţa nu are relevanţă practică/ 
ecologică. Nu există diferenţe semnificative statistic (p > 0,05) între cetăţenii români de 
etnie română şi cei de etnie maghiară. 

III. Concluzii generale şi implicaţii 

Aşadar, românii se prezintă ca având un nivel mediu de dezangajament moral, manifestând 
astfel o atitudine moderată faţă de pace. Au însă o dorinţă accentuată de a lupta pentru 
propria ţară, dar nu susţin în număr mare ideea că războiul este un mijloc de a face dreptate. 

IV. Limite şi studii viitoare 

Evident, în cazul dezangajamentului moral, limita concluziilor este dată de eşantionul 
folosit. Dar validitatea acestor concluzii derivate din testul psihologic este sporită de 
concordanţa cu cele derivate din World Values Survey (2010-2014). în plus, ţinând cont 
însă de faptul că au fost investigaţi tineri, aceste informaţii pot fi relevante pe o perioadă 
lungă, tinerii devenind în viitor adulţii formatori de opinie din populaţia generală. Sigur, 

pentru o perspectivă generală cu referire la acest construct este nevoie de eşantioane 
reprezentative la nivel naţional. în plus, este interesant de evaluat stabilitatea acestei 
atitudini în funcţie de evoluţiile sociopolitice din ţară şi din străinătate. Ţinând cont de 
faptul că aceste comportamente au fost anticipate de analiza mediului cultural din 3.4, 
consider concluziile formulate aici cunoştinţe validate ştiinţific, dar, având în vedere tipul 
eşantioanelor folosite (studenţi) pentru derivarea lor, este nevoie de studii suplimentare 
pe alt tip de eşantioane pentru a întări validitatea concluziilor formulate. 


4.1.10.4. Despre poliţia română 

I. Constructe 

Poliţia este una dintre autorităţile publice care răspund de siguranţa cetăţeanului într-o 
ţară democratică. Integritatea profesională este un fâctor-cheie în instituţia poliţiei, care 
trebuie să apere şi să promoveze această valoare în societate. într-o ţară ca România, 
suspectată şi acuzată de corupţie, integritatea profesională în rândul celor chemaţi să o 
apere este fundamentală. 

II. Rezultate 

Aşa cum arată Andreescu şi colaboratorii săi (2012), potenţialul pentru comportamentul 
etic vi. neetic este similar la poliţiştii americani şi la cei români. în general, „codul tăcerii” 
privind integritatea în poliţie funcţionează în ambele grupuri la un nivel similar, dar, când 
există fapte grave, acesta nu mai funcţionează ca mecanism de autoprotecţie. Poliţiştii din 
România au însă un nivel de toleranţă mai mare, în comparaţie cu poliţiştii americani, 
faţă de comportamentul inadecvat în poliţie (vezi, pentru detalii, Andreescu et al. , 2012). 

In plus, în studiul mai sus menţionat, apar diferenţe specifice în funcţie de aspectul 
investigat. Spre exemplu, în timp ce poliţiştii români consideră că a primi cadouri de 
sărbători de la magazinele din zona lor de acţiune nu este ceva foarte grav, poliţiştii americani 
consideră că a avea o firmă de securitate proprie nu este ceva foarte grav (lucru pe care 
poliţiştii români îl consideră însă grav) (vezi, pentru detalii, Andreescu et al., 2012). 

în World Values Survey (2010-2014), încrederea populaţiei generale în poliţie arată 
astfel: China - 66,6%; Germania - 81,7%; Japonia - 68,2%; Polonia - 50,5%; 
România - 42,4% ; Rusia - 31,7% ; Spania - 58,7% ; Turcia - 74,4% ; Ucraina - 31,6% 
şi SUA - 68,3 %. Neîncrederea populaţiei generale în poliţie arată astfel: China - 24,2 % ; 
Germania - 17,2% ; Japonia - 25,9% ; Polonia - 43,7% ; România - 56% ; Rusia - 
64,2% ; Spania - 39,9% ; Turcia - 24,2% ; Ucraina - 68,3% şi SUA - 30%. Raportat 
la şansă, românii îşi exprimă semnificativ (p < 0,05) mai frecvent neîncrederea în poliţie, 
dar mărimea efectului indică lipsa relevanţei practice/ecologice (d = 0,28). Raportat la 
SUA, românii raportează semnificativ (p < 0,05) mai multă neîncredere în poliţie (d = 
0,54). Similar, prin raportare la toate celelalte ţări/culturi analizate global, românii 
raportează semnificativ (p < 0,05) mai puţină încredere în instituţia poliţiei (d = 0,22), 
dar mărimea efectului indică lipsa relevanţei practice/ecologice. Nu apar diferenţe semnificative 
statistic (p > 0,05) între cetăţenii români de etnie română şi cei de etnie maghiară în 
privinţa acestui indicator al încrederii în poliţie. 

III. Concluzii generale şi implicaţii 

Aşadar, poliţiştii români au, în general, o integritate profesională similară cu cei din SUA, 
dar toleranţa faţă de comportamentul inadecvat în poliţie este mai ridicată. încrederea 
populaţiei generale în instituţia poliţiei este însă scăzută în România (42,4%), iar neîncrederea 
este ridicată (56%). Aceste atitudini sunt probabil influenţate de cazurile negative prezentate 
în mass-media, astfel încât ele pot fi schimbate printr-o conduită şi o comunicare publică 
mai bune. 

IV. Limite şi studii viitoare 

Eşantioanele folosite de Andreescu şi colaboratorii săi (2012) sunt de convenienţă, fără 
reprezentativitate statistică. Aşadar, studiile viitoare trebuie să includă eşantioane reprezentative 
şi să investigheze evoluţia integrităţii poliţiei române în contextul schimbării legislaţiei şi 
al integrării practicilor din poliţia română cu cele de la nivel internaţional. în aceste studii 
trebuie însă ţinut cont de legislaţia diferită din cele două ţări, care poate influenţa 
integritatea profesională a poliţiştilor (de exemplu, definind a priori anumite fapte ca 
neetice, prin severitatea pedepselor aplicate etc.). în consecinţă, analizând toate aceste 
limite, consider concluziile formulate aici cunoştinţe preliminare, fiind nevoie de studii 
suplimentare pentru ca ele să devină cunoştinţe validate ştiinţific. 

4.1.10.5. Despre plâns la români 
I. Constructe 

Plânsul este un fenomen uman răspândit, care psihologic a fost asociat cu : (1) distresul 
emoţional, (2) normele culturale privind expresivitatea emoţională şi/sau (3) tipul de 
personalitate (vezi, pentru detalii, Hemert et al., 2011). Interesant, se pare că subiecţii 
care trăiesc inculturi individualiste, cu un nivel mai mare al fericirii, mai bogate economic 
şi democratice, se exprimă mai des prin plâns. Plânsul este însă aici legat mai mult de 
normele culturale de expresivitate emoţională decât de suferinţă/distresul emoţional. 
Diferenţele de gen sunt mai accentuate în ţările cu o cultură feminină, democratice şi 
bogate economic (Hemert et al., 2011). 


II. Rezultate 

Rezultatele eşantionului românesc (N = 168) se exprimă astfel pentru plâns (după Hemert 

et al ., 2011): 

(1) tendinţa de a plânge, ca o caracteristică a profilului de adâncime, are o medie (pe o 
scală de zece puncte: 1 = greu - 10 = foarte uşor) de 3,23 pentru bărbaţi (3,29 pentru 
toate cele 37 de ţări/culturi) şi 5,30 pentru femei (5,85 pentru toate cele 37 de ţări); 

(2) timpul scurs de la ultimul episod de plâns, ca o componentă a profilului de suprafaţă, 
are o medie (pe o scală de şapte puncte: mai puţin de o zi - mai mult de un an) de 
4,75 la bărbaţi (4,63 pentru toate cele 37 de ţări/culturi) şi 3,40 la femei (3,3 pentru 
toate cele 37 de ţări/culturi); 

(3) diferenţele dintre femei şi bărbaţi sunt semnificative statistic (p < 0,05), la mărimi 
mari ale efectului; 

(4) în general, există o corelaţie negativă între tendinţa de a plânge şi timpul scurs de la 
ultimul episod de plâns (r = -0,73 ; p < 0,05). 

Pentru comparaţii relative, vezi tabelul 4.12 (selecţie a ţărilor/culturilor de referinţă 
ale monografiei din secţiunea WVS, 2010-2014, din 37 de ţări/culturi analizate de Hemert 
et al., 2011). 


Tabelul 4.12. Comparaţie relativă între ţări/culturi privind plânsul 


Ţara/Cultura 

Tendinţa de a plânge (media) 

Timpul scurs de la ultimul 
episod de plâns (media) 

(1) China 

bărbaţi: 3,38; femei: 5,17 

bărbaţi: 5,13; femei: 3,75 

(2) Germania 

bărbaţi: 3,89; femei: 6,61 

bărbaţi: 4,15; femei: 3,02 

(3) Japonia 

bărbaţi: 2,79; femei: 4,90 

bărbaţi: 4,95; femei: 3,80 

(4) Polonia 

bărbaţi: 2,47; femei: 5,66 

bărbaţi: 4.85; femei: 3 

(5) România 

bărbaţi: 3,23; femei: 5,30 

bărbaţi: 4,75; femei: 3,40 

(6) Spania 

bărbaţi: 3,42; femei: 6,59 

bărbaţi: 4,86; femei: 3 

(7) Turcia 

bărbaţi: 4,04 ; femei: 6,35 

bărbaţi: 4,46; femei: 2,83 

(8) SUA 

bărbaţi: 3,61; femei: 6,34 

bărbaţi: 3,73; femei: 2,53 


Sursa : după Hemert et al. (2011; adaptat cu permisiune) 


III. Concluzii generale şi implicaţii 

Ca profil de adâncime la români, tendinţa de a plânge (pe o scală de la 0 la 10) are un 
nivel uşor sub media ţărilor/culturilor analizate, atât la bărbaţi (3,23 vs. 3,29), cât şi la 
femei (5,30 vs. 5,85). în profilul de suprafaţă al românilor, timpul de la ultimul episod 
de plâns (pe o scală de la 0 la 7) este uşor peste media ţărilor/culturilor analizate, atât la 
bărbaţi (4,75 vs. 4,63), cât şi la femei (3,40 vi. 3,29) (Hemert et al., 2011). Aşadar, 
plânsul nu constituie o formă cardinală de manifestare psihologică la români, lucru 
congruent cu analizele din secţiunea 3.4, care au arătat un nivel crescut de scepticism şi 
cinism (vezi şi secţiunea 4.1.6.4 - II pentru nivelul crescut de cinism). 

IV. Limite şi studii viitoare 

Limita concluziilor e dată de faptul că majoritatea participanţilor au fost studenţi, astfel 
încât generalizarea la întreaga populaţie este discutabilă. Studiile viitoare ar trebui să 
utilizeze eşantioane reprezentative naţional şi cercetări recente din psihopatologie (de 
exemplu, plânsul ca formă de exprimare a distresului emoţional vs. plânsul ca mecanism 
de adaptare/apărare /coping la distres) şi psihoterapie (de exemplu, este plânsul terapeutic ?). 

Ţinând însă cont de faptul că aceste concluzii au fost anticipate de analizele culturale 
(3.4), consider că aceste cunoştinţe sunt validate ştiinţific, fiind nevoie de studii suplimentare 
pentru a întări validitatea concluziilor formulate. 

4.2. Cum credem că suntem (şi cum cred alţii că suntem/ 
cum credem că sunt alţii). Psihologia românilor 
într-o abordare fenomenologico-hermeneutică 

Când punem problema „cum credem (sau cred alţii) că suntem”, aceasta se înscrie într-o 
abordare predominant hermeneutică, ducând la auto- şi heterostereotipuri (vezi discuţia 
despre stereotipuri din capitolul 2). Abordarea fenomenologico-hermeneutică a psihologiei 
românilor se poate face în mai multe modalităţi. înainte de a prezenta abordarea fenome¬ 
nologico-hermeneutică psihologică a psihologiei românilor, voi trece succint în revistă, 
doar cu titlu informativ, tipurile de abordări fenomenologico-hermeneutice nonpsihologice 
ale psihologiei românilor. într-adevăr, oamenii nu au aşteptat apariţia unei ştiinţe psihologice 
pentru a se exprima cu privire la atributele psihologice ale semenilor lor. Acestea au fost 
abordate la nivelul simţului comun, în literatură/artă şi filosofie sau în alte ştiinţe umaniste 
(de exemplu, istoria). 


4.2.1. Abordări fenomenologico-hermeneutice nonpsihologice 
ale psihologiei românilor 

Abordări de simţ comun. Simţul comun a formulat caracterizări psihologice ale românilor, 
ca urmare a experienţei de viaţă, sintetizate în proverbe/zicători. Aceste proverbe şi zicători 
descriu situaţii/fenomene de viaţă, cu rol de ghidaj etico-moral sau ironico-umoristic. 
Aşa cum arată şi Botezatu şi Hâncu (2001), de obicei, proverbele (maximele/aforismele) 
au o structură mai complexă, conţinând o premisă (de exemplu, „Prea multă minte”) şi 
o concluzie (de exemplu, „strică”). Zicătorile se referă doar la formulări de tip concluzie 
(de exemplu, „A avea obraz”). Trebuie observat că adesea proverbele/zicătorile sunt 
contradictorii, fiind astfel un instrument cultural capabil de a explica şi/sau de a ghida 
comportamente umane diferite, în contexte extrem de diferite (de exemplu, „Ruşinos, dar 
sănătos” versus „Dă-i cu cinstea să piară ruşinea”). 

Nu îmi propun aici să fac o trecere în revistă a proverbelor/zicătorilor româneşti. 
Există lucrări remarcabile în acest sens. Voi face însă o analiză succintă a unor astfel de 
lucrări, pentru a înţelege contextul acestei analize hermeneutice. 

Analizând mai multe dicţionare de proverbe/zicători ale românilor (de exemplu, 
Botezatu şi Hâncu, 2001; Moraru, 2011), putem observa că acestea se grupează pe tematici 
majore. Le menţionez pe cele identificate în cuprinsul unor astfel de lucrări, în ordinea 
numărului identificat de proverbe/zicători: (1) omul, (2) activităţile umane, (3) relaţiile 
umane, (4) natura/universul, (5) spiritualitatea/religia şi (6) altele. 

Cu referire la om, cele mai multe proverbe/zicători se referă la părţile corpului şi la 
aspecte psihocomportamentale precum beţia, lenea, minciuna, prostia, nepriceperea etc. 
Cele mai puţin reprezentate par să fie legate de sârguinţă şi grabă. Cu referire la activităţile 
umane, cele mai multe proverbe/zicători se referă la muncă/meserii, alimentaţie, sănătate 
etc.; de asemenea, se abordează tema vieţii/morţii, cu accent pe moarte, şi tema sărăcie/ 
bogăţie, cu accent pe sărăcie. Evident, relaţiile umane în diverse situaţii sunt foarte bine 
reprezentate în proverbe/zicători; aspectele etnice sunt reliefate mai ales în legătură cu 
(în ordinea numărului) rromii, turcii/tătarii, ruşii, germanii şi maghiarii. în cadrul 

universului/naturii, focalizarea majoră este pe animale/păsări, iar apoi pe anotimpuri. 
Spiritualitatea/Religia este de asemenea reprezentată în proverbe/zicători; probabil într-un 
număr mai mic deoarece se subordonează unor dogme bisericeşti bine definite, astfel că 
experienţa proprie şi elementul de umor şi ironie sunt mai puţin încurajate. 

Selectez câteva proverbe/zicători din Dicţionarul de proverbe şi zicători româneşti 
(Botezatu şi Hâncu, 2001), cu referite la aspecte psihocomportamentale relevante: 

INTELIGENŢĂ 

Prea multă minte strică; prea puţină nu-i bună de nimică. 

Un om deştept face cât doi. 

La un car de minte e bine să fie şi un dram de noroc. 

De grăieşti puţin şi bine, arăţi înţelepciune. 

Cine vorbeşte seamănă, cine ascultă culege. 

De vorbă bună nu te doare gura. 

PERSONALITATE 

Cu răbdarea la necaz, niciun leac mai bun. 

Cumpătatul ţine sănătatea omului şi hărnicia averea. 

Răbdarea-i din rai. 

Averea cea mai de preţ a omului sunt bunătatea şi omenia. 

Binele întotdeauna împacă răul. 

Bogăţia cea mai mare a omului este modestia. 

Ruşinos, dar sănătos. 

Dă-i cu cinstea să piară ruşinea. 

E foarte cinstit când doarme. 

Nu este om fără cusur. 

Graba strică treaba. 

Lauda de sine nu miroase a bine. 

EMOŢII 

Dragostea e treaba celor fără de treabă. 

Degeaba ai trăit dacă pe nimeni n-ai iubit. 

Iubeşte cât eşti tânăr, că, dacă-i muri, nimeni nu te va iubi. 

Bucuria mare îi cea mai scurtă. 

Fericirea şi sărăcia nu pot sta împreună. 

MUNCĂ 

Sârguinţa e muma norocului. 

Meseria e brăţară de aur. 

Cu răbdare şi cu sârguinţă la om toate-s cu putinţă. 

Omul vrednic se face luntre şi punte şi iese la mal. 

Din trândăvie se nasc toate relele. 

într-un sondaj CURS din 2005 (apud Glăveanu, 2007b), românii cred că li se potrivesc 
următoarele proverbe/zicale: „Să moară şi capra vecinului” (83%), „Face haz de necaz” 
(85%) şi „ Hoţul neprins, negustor cinstit” (86%). 

Limitele acestor abordări rezultă din (1) focalizarea pe experienţe limitate de viaţă, 
ceea ce poate duce la proverbe/zicători contradictorii, şi din (2) faptul că legătura dintre 
un atribut psihologic şi un proverb/o zicătoare nu este riguroasă: din acelaşi proverb se 

pot extrage atribute diferite sau acelaşi atribut poate susţine proverbe contradictorii. Mai 
mult, nu putem şti dacă proverbele/zicătorile descriu ceea ce a fost/este sau prescriu ceea 
ce ar trebui să fie/cum ar trebui să fie. Acestea sunt însă interesant de studiat sociocultural 
şi etnologic, cu accent pe limbă şi practici/obiceiuri. 

Abordări literare/artistice-filosofice. Abordările literare/artistice-filosofice s-au aplecat 
şi asupra înţelegerii psihologiei românilor. Aproape fiecare personalitate culturală a 
României a avut, mai mult sau mai puţin colateral, preocupări legate de identitatea 
naţională a românilor, iar în cadrul acesteia, inevitabil, a ajuns şi la atribute psihologice. 
Prezint mai jos, cu rol ilustrativ, câteva selecţii din scrierile unor filosofi şi oameni de 
litere, fără a-mi propune să fac o trecere în revistă comprehensivă a acestor abordări (aceasta 
ar deveni o lucrare în sine). Pentru o analiză detaliată a unor astfel de demersuri, cu focalizare 
pe atributele psihologice ale românilor, vezi Iacob (2003, 2005) şi Iacob şi Iacob (2005). 

Dragostea ce avem pentru patria noastră ne îndeamnă, pe de o parte, să lăudăm neamul din 
care ne-am născut, iar pe de alta, dragostea de adevăr ne împiedică, în aceeaşi măsură, să 
lăudăm ceea ce ar fi, după dreptate, de osândit. Le va fi lor mai folositor dacă le vom arăta 
limpede în faţă cusururile care-i sluţesc decât dacă i-am înşela cu linguşiri blajine şi cu 
dezvinovăţiri dibace. Din această pricină, vroim să mărturisim curat că noi, în năravurile 
moldovenilor, în afară de credinţa cea adevărată şi ospeţie nu găsim prea lesne ceva ce am putea 
lăuda. Năravurile bune sunt rare la ei. Trufia şi semeţia sunt muma şi sora lor. Nu cunosc 
măsura în nimic: dacă le merge bine, sunt semeţi, dacă le merge rău, îşi pierd cumpătul. 
(Dimitrie Cantemir, Descrierea Moldovei, 2001, p. 175) 

în România, tipul omului inteligent şi unanim simpatizat este chiulangiu] sistematic, pentru care 
viaţa este un prilej de capriciu subiectiv, de exerciţiu minor al dispreţului, de negativitate 
superficială. N-am întâlnit om care să aibă o mai slabă aderenţă la valori ca românul (p. 68). 
Niciun român nu se simte personal vinovat. Toate ratările şi golurile şi le explică prin vidurile 
României, dezertând astfel de la responsabilitatea individuală. Este drept că schimbarea la faţă a 
ţării nu se poate face prin eforturi divergente şi disparate, ci este necesară o modificare structurală 
pe bază de orientare colectivă... (p. 69) Suntem un popor prea bun, prea cumsecade şi prea aşezat. 
Nu pot iubi decât o Românie în delir. Toţi acei care iubesc poporul românesc mai puţin decât 
mine - fiindcă ei nu iubesc viitorul lui - susţin că însuşirea esenţială şi de mare merit a românului 
este omenia. Nu vreau să spun că ea e un defect, dar îmi este imposibil să-i descopăr altceva decât 
o virtute mediocră, care nu poate fi o culme decât pentru oamenii lipsiţi de personalitate. într-o 
lume în care numai excesul inimii şi al inteligenţei, frenezia şi calculul echivoc, instinctele tari şi 
ipocrizia pot ajuta o ascensiune, la ce ne-ar putea folosi o cumsecădenie colectivă ? Ce este omenia ? 
A da omului ceea ce este al omului (p. 86). (Emil Cioran, Schimbarea la faţă a României, 1990/2011) 

A fi român înseamnă a fi o fiinţă cu multă apă în sânge. (Emil Cioran, Singurătate şi destin, 
1991, p. 230) 

Da, domnilor! Mi-e ruşine să fiu român! Dar ce fel de român ? Român care vrea a-şi fi însuşit 
monopolul, privilegiul patriotismului şi-ai naţionalităţei - aşa român de paradă mi-e ruşine să 
fiu. Naţionalitatea trebuie să fie simţită cu inima, şi nu vorbită numai cu gura. Ceea ce se simte 
şi se respectă adânc se pronunţă arareori! Hebreii cei vechi n-aveau voie să pronunţe numele 
dumnezeului lor! Iubesc poporul românesc fără a iubi pe semidocţii şi superficialităţile sale. 
(Mihai Eminescu, „Din manuscrise”, în Opere, 1988, voi. IX, pp. 459-460) 

Românul e de soiul lui înzestrat cu mult bun-simţ, el are cuminţenia popoarelor care au suferit 
multe, cuminţenia omului păţit. (Mihai Eminescu, „Arboroasa”, în Opere, 1989, voi. X, p. 12) 

Noi, românii, suntem o lume în care, dacă nu se face ori nu se gândeşte prea mult, ne putem 
mândri că cel puţin se discută foarte mult... (p. 84) Elementele de succes: măgulirea tuturor 
ideilor şi formulelor populare, pe care oricine le aplaudă automatic sau prin imitaţie, precum : 
tinerimea română, economia română, femeia română, ţăranul român, muncitorul român, regatul 
român ş.c.l. - în genere fraza goală, declamaţia şarlatanească, lătrătura patriotică, naţională - cu 
un cuvânt, moftul (p. 98) ...M-am exilat, atâta tot. Aerul aici îmi prieşte, sunt mulţumit şi n-am 
ce căuta acolo unde linguşirea şi hoţia sunt virtuţi, iar munca şi talentul viţii demne de 
compătimit... (p. 107) Multe am învăţat de când trăiesc în mijlocul Europei civilizate, unde e 
dreptate la tribunale fiindcă e şi pe stradă şi între toate una mai ales, că omul trebuie să spună 
europeneşte, nu greco-ţigăneşte ce crede (p. 108). (Ion Luca Caragiale. Despre lume, artă şi 
neamul românesc, antologie de Dan C. Mihăilescu, 2012) 

Astfel de analize sunt interesate din punct de vedere literar/artistic, mai ales dacă le 
evaluăm prin prisma unor valori estetice, nu a unor valori de adevăr, sau din punct de 
vedere filosofic, dacă obiectul analizei filosofice devine identitatea naţională. De asemenea, 
acestea pot fi de interes pentru a înţelege psihologia autorului caracterizării (de exemplu, 
motivaţiile şi interesele sale). Spre exemplu, în legătură cu textele lui Emil Cioran de mai 
sus este ştiut faptul că a fost interpretat în diverse forme, însuşi autorul dându-i ulterior 
alte semnificaţii. 

Din punct de vedere ştiinţific, aceste abordări sunt însă limitate: (1) au limite date 
de experienţa autorului textului (de exemplu, lipsa accesului la un eşantion cât mai 
reprezentativ din populaţia pe care o descrie şi limitele datelor existente şi ale analizelor 
lor), (2) au limite date de interesul autorului textului (de exemplu, de a-şi susţine o părere/ 
teorie proprie) şi (3) există distorsionări ale valorilor adevărului de dragul unor valori 
estetice (mai ales în operele artistice). 

Abordări istorice. Aşa cum am mai spus, abordările istorice, mai vechi sau mai noi, au 
inclus, inevitabil, şi aspecte psihocomportamentale ale românilor. Unele dintre aceste aspecte 
sunt derivate indirect, din analiza produselor şi faptelor istorice, altele direct sau indirect, 
din vechi scrieri. Aproape fiecare istoric interesat de identitatea naţională a românilor a 
ajuns şi la unele aspecte psihologice, iar lucrările fundamentale ale Academiei Române cu 
privire la istoria românilor includ astfel de aspecte (vezi şi Iacob şi Iacob, 2005). 

Spre exemplu, într-o lucrare apărută în mai multe volume la Editura Academiei Române 
(2000) - Călători străini despre ţările române -, sunt analizate şi astfel de aspecte 
psihocomportamentale ale românilor. Să luăm un exemplu: 

...în aceste colibe vede silinţă, cumpătare, o industrie naturală, cruţare, suflete mulţumite şi 
oameni care nu râvnesc la mai mult decât să-şi mulţumească modestele nevoi... Geniul firesc 
al acestor munteni este foarte dezvoltat. Fiecare familie ştie să-şi facă singură cele trebuincioase... 
Portul femeilor este cel mai firesc şi mai sănătos pe care ni-1 putem închipui... Aceşti munteni 
trăiesc încă foarte mult după natură... Ele [cămările românilor] sunt totuşi foarte bine asigurate 
împortiva furturilor, în parte datorită cinstei vecinilor, în parte prin faptul că fiecare are cât îi 
trebuie... Acum îmi dau seama că ar fi trebuit să precizez că înţeleg sub numele de români, de 
care vorbesc şi voi mai vorbi încă, numai pe aceia care locuiesc în munţii de la malul Dunării, 
cam până la Ogradena. Ceilalţi sunt mai stricaţi, aceştia însă par că formează o republică de 

sine stătătoare, despărţită de restul societăţii româneşti... (Johann Friedel, 1769, „Călători pe 
Dunăre”, în Holban, 2000, p. 35). 

Pe aceeaşi linie, Drăghicescu (1907) arată că Kekaumenos, un scriitor grec din secolul 
al Xl-lea, îi descrie pe români astfel: 

...Al Vlachilor neam este necredincios la culme... silindu-se a-i amăgi pe toţi... ei sunt pururea 
gata ajura prietenilor cele mai grozave jurăminte şi a le încălca apoi cu uşurinţă... niciodată 
nu au fost ei cuiva de credinţă, nici chiar vechilor împăraţi ai romanilor (p. 208). 

Istoria este o ştiinţă riguroasă (vezi, pentru problematizări şi reconceptualizări, Boia, 
1998). Dar, aşa cum bine ştiu istoricii, abordările istorice în psihologia popoarelor au 
limitele lor când se încearcă să se infereze din informaţii istorice atribute psihologice: 
(1) limitele date de experienţa autorului textului (de exemplu, lipsa accesului la un eşantion 
cât mai reprezentativ din populaţia pe care o descrie şi limitele datelor existente şi ale 
analizelor lor), (2) limitele date de interesul autorului textului (de exemplu, a-şi portretiza 
inamicii prin trăsături negative sau a-şi portretiza aliaţii sau propria populaţie prin trăsături 
pozitive) şi/sau (3) limite date de faptul că aceleaşi atribute psihologice pot genera produse 
istorice diferite, iar acelaşi produs istoric poate susţine atribute psihologice diferite. De 
aceea istoricii sunt pe bună dreptate circumspecţi şi prezintă eventualele aspecte psihologice 
cu limitele recunoscute, fără a le transforma în obiect principal de analiză. 

Aceste abordări istorice sunt adesea interesante mai ales sub aspect psihoistoric - cum 
a influenţat psihologia autorului (de exemplu, motivaţiile sale, experienţa de viaţă etc.) 
istoria înţeleasă şi scrisă de acesta -, fără a avea însă un impact decisiv asupra înţelegerii 
modului în care este sau „cum crede” că este din punct de vedere psihologic un popor. 
Cercetările de psihoistorie se extind şi asupra analizelor motivaţiilor unor decizii şi fapte 
istorice, dar de obicei acestea se referă la personalităţi istorice, nu la un popor. 

4.2.2. Abordări hermeneutice psihologice ale psihologiei românilor 

în monografia de faţă, am demarat o abordare fenomenologico-hermeneutică mai riguroasă, 
urmând cerinţele moderne ale metodologiilor psihologice de acest tip. Pentru a înţelege 
cadrul general al unor astfel de demersuri, calitative şi/sau cantitative, vezi studiile deja 
clasice ale lui Chelcea (1991, 1994, 1995, 2009, 2011) şi Iacob (2003) şi cele mai recente 
ale lui Dâncu şi ale colaboratorilor săi (2014, 2015) (vezi şi Neculau, 1997, şi Turliuc, 
2004, pentru aspecte teoretico-metodologice din perspectiva reprezentărilor sociale). 

Aşa cum am arătat, abordările de simţ comun, literare/artistice-filosofice sau istorice ale 
atributelor psihologice ale românilor sunt limitate de perspectiva/experienţa autorilor şi de 
metodologia folosită, intr-adevăr, simţul comun a condus în unele cazuri la concluzii 
contradictorii, utile psihologic, dar criticabile logic. De multe ori, „vechii istorici” au căutat 
să descrie pozitiv popoarele prietene şi negativ pe cele neprietene. Analizele istorice moderne 
pot infera atribute psihologice din informaţiile şi produsele istorice, dar, aşa cum am arătat 
în cazul Volkerpsychologie, adesea aceste inferenţe sunt speculative. Autorii de lucrări 
literar-artistice/filosofice au utilizat mai curând o metodă de verificare (nu una de 
falsificare), căutând să ofere exemple care să le susţină concepţia/teoria şi ignorând de 
multe ori contraexemplele. 

Aşa cum am mai spus, există cercetări riguroase privind stereotipurile românilor, realizate 
de diverşi cercetători şi institute de sondaje (vezi Chelcea, 1994; Dâncu et al. , 2014/IRES ; 
Dâncu şi Orban, 2015), adesea pe eşantioane reprezentative naţional. Totuşi, este necesar un 
demers care să combine aspectele calitative cu cele cantitative, pentru a completa aceste studii 
existente. într-adevăr, numai un asemenea demers fenomenologico-hermeneutic ne poate ajuta 
să înţelegem sensul unor atribute ce apar în analizele cantitative, sens care altfel ne-ar scăpa 
sau ne-ar induce în eroare (vezi în capitolul 2 discuţia asociată termenului individualism). 


4.2.2.1. Cum credem că suntem ca popor 

In această secţiune voi prezenta un studiu nou, într-o paradigmă fenomenologico-hermeneutică. 

Studiul 2 

Studiul este prezentat sintetic, fiind trimis spre publicare (David etal., în curs de apariţie). 
Obiective 

Mi-am propus să analizez auto- şi heterostereotipurile românilor, într-un demers feno¬ 
menologico-hermeneutic, utilizând o metodologie standard de cercetare (vezi şi Glăveanu, 
2007b). Pentru a surprinde cât mai bine elementele centrale ale stereotipurilor, am utilizat 
metode alternative de culegere a datelor: interviul liber, interviul semistructurat şi interviul 
structurat; de asemenea, am utilizat metode diferite de analiză a datelor: frecvenţa vs. 
accesibilitatea mnezică. Aceste variaţii metodologice ne permit să inţelegem mai bine 
rolul metodologiei în stabilirea stereotipurilor, ajungând astfel la stereotipuri mai robuste 
şi complexe. Prin structura sa, studiul 2 se referă la români mai ales sub aspect etnic, 
deşi nici eşantionul şi nici instrucţiunile nu au vizat specific acest aspect. 

Metoda 

Am analizat un lot de 301 participanţi cu vârste peste 18 ani (vârsta maximă a fost de 
70 de ani). Din diasporă (Franţa, Italia şi SUA) am avut un grup de 29 de participanţi. 
Din cele 301 chestionare, 50 au fost selectate aleator pentru analiza ulterioră necesară 
verificării saturaţiei. Deşi saturaţia se pare că intervine destul de rapid în cercetările de 
acest tip (de exemplu, N = 60, după Mason, 2010), am avut un eşantion mai larg, pentru 
a surprinde, aşa cum am arătat în secţiunea de metodologie (2.2), aspecte cât mai 
diverse. Grila de interviu/focus grup este prezentată în anexa 2.A. 

Rezultate 

Deoarece la primul item al interviului liber participanţii cereau detalii (de exemplu, „Să 
spunem şi aspecte pozitive şi negative?”), am combinat în analiză primele trei întrebări. 
Din analiza iniţială a interviului şi a focus grupurilor asociate au rezultat din analiza 
calitativă (de exemplu, grupare tematică) şi cantitativă (de exemplu, analiza de conţinut - 
frecvenţe/F - şi accesibilitatea mnezică/AM - punctaj) a datelor calitative următoarele 
autostereotipuri şi heterostereotipuri ale românilor (N = 251). 
în secvenţa de interviu liber şi din focus grupurile asociate: 

• la întrebarea cum ar caracteriza poporul român, atributul pozitiv care trece pragul 
stabilit metodologic de 20% este „ospitalieri/primitori” (cu sensul de persoană caldă/ 
prietenoasă) (frecvenţa: 251; AM: 1,94). Deşi nu trec pragul stabilit metodologic (dar 

ajung la 10%), menţionez pe poziţia a doua „harnici” (F: 18b; AM: 2,08), iar pe poziţia 
a treia „inteligenţi” (F: 147; AM: 1,90). Atributul negativ care trece pragul stabilit metodologic 
este „nepăsători/indiferenţi” (cu sensul de cinici/sceptici) (F: 159; AM: 1,97). Deşi nu trec 
pragul stabilit metodologic (dar ajung la 10%), menţionez pe poziţia a doua „răutăcioşi” 
(F: 104; AM: 1,71), iar pe poziţia a treia „corupţi” (F: 99; AM: 1,75); 

• cei mai mulţi participanţi menţionează că există diferenţe între diverse zone ale ţării, 
dar o mare parte dintre aceştia nu oferă exemple concrete sau menţionează diferenţe 
generale (de exemplu, „de accent”, „tradiţii”, „cultură” etc.). Majoritatea diferenţelor sunt 
văzute între Transilvania şi Moldova, Transilvania şi Ţara Românească, repectiv Bucureşti 
şi restul ţării. Transilvania este văzută adesea în mentalul colectiv în sensul său larg 
(Ardeal/Banat/Crişana/Maramureş); Bucovina este asimilată mai ales tradiţiilor transilvane 
(maramureşene). Pentru Transilvania, atributul care trece pragul stabilit metodologic de 
20% este „harnici” (F: 67; AM: 2,39). Deşi nu trec pragul stabilit metodologic (dar ajung la 
10%), menţionez pe poziţia a doua „lenţi” (F: 38; AM: 2,24), pe poziţia a treia „ospitalieri” 
(F: 36; AM: 2,32), iar pe poziţia a patra „civilizaţi” (F: 36; AM: 2,69). Pentru Ţara Românească 
atributul care trece pragul stabilit metodologic de 20% este „descurcăreţi” (F: 23; AM: 
2,04). Deşi nu trec pragul stabilit metodologic (dar ajung la 10%), menţionez pe poziţia a 
doua „impulsivi” (F: 21; AM: 2,45), iar pe poziţia a treia „aroganţi” (F: 15; AM: 2,13). Pentru 
Moldova, atributul care trece pragul stabilit metodologic de 20% este „delăsători” (F: 37; 
AM: 2,51). Deşi nu trec pragul stabilit metodologic (dar ajung la 10%), menţionez pe poziţia 
a doua „ospitalieri” (F: 13; AM: 2,38), iar pe poziţia a treia „harnici” (F: 12; AM: 2,42); 

• cei mai mulţi participanţi menţionează că există diferenţe între cetăţenii români de 
etnie română şi cetăţenii români de altă etnie din România, dar mare parte dintre ei nu 
menţionează mereu aceste diferenţe sau le menţionează la un nivel foarte general (de 
exemplu, „limbă”, „tradiţii” etc.). în acest context, pentru cetăţenii români de etnie română, 
atributul care trece pragul stabilit metodologic de 20% este „civilizaţi” (F: 78; AM: 2,42). 
Pentru maghiari, atributele care trec pragul stabilit metodologic de 20% sunt „disciplinaţi” 
(F: 31; AM: 2,58), „civilizaţi" (F: 23; AM: 2,48) şi „naţionalişti” (F: 23; AM: 2,22). Pentru 
germani/saşi/şvabi, atributul care trece pragul stabilit metodologic de 20% este „organizaţi” 
(F: 25; AM: 1,60). Pentru slavi/ucraineni, atributele care trec pragul stabilit metodologic 
de 20% sunt „activi social” (F: 3; AM: 3) şi „harnici” (F:2; AM: 2,50). Pentru rromi, atributele 
care trec pragul stabilit metodologic de 20% sunt „indiscipliriaţi/nu respectă regulile” (F: 34; 
AM: 2,35) şi „tradiţionalişti” (FI: 30; AM: 2,35); 

• cei mai mulţi participanţi precizează că există diferenţe între români şi diversele 
popoare ale lumii, dar mare parte dintre aceştia nu menţionează mereu aceste diferenţe 
în raport cu românii sau le menţionează la un nivel foarte general (de exemplu, „limbă”, 
„tradiţii”, „cultură”, „istorie” etc.). în acest context, pentru români, atributul care trece 
pragul stabilit metodologic de 20% este „necivilizaţi” (F: 133; AM: 2,14). Pentru americani, 
atributele care trec pragul stabilit metodologic sunt „pragmatici” (F: 9; AM: 2,67) şi „reci” 
(F: 4; AM: 1,75). Pentru vestici, atributul care trece pragul stabilit metodologic este 
„civilizaţi” (F: 7; AM: 2,07). Pentru francezi, atributele care trec pragul stabilit metodologic 
sunt „boemi” (F: 10; AM: 2) şi „reci” (F: 4; AM: 2,75). Pentru germani, atributul care trece 
pragul stabilit metodologic este „organizaţi” (F: 48; AM: 2,30). Pentru englezi, atributele 
care trec pragul stabilit metodologic sunt „civilizaţi” (F: 4; AM: 2,75) şi „reci” (F: 2; AM: 
2,50). Pentru ruşi, atributele care trec pragul stabilit metodologic sunt „inflexibili" (F: 4; 
AM: 2,75) şi „patrioţi” (F: 2; AM: 3). Pentru chinezi, atributul care trece pragul stabilit 
metodologic este „harnici” (F: 2; AM: 2,50). Pentru japonezi, atributul care trece pragul 
stabilit metodologic este „organizaţi” (F: 2; AM: 3). Pentru spanioli/ţările latine, atributul 
care trece pragul stabilit metodologic este „impulsivi” (F: 2; AM: 3). Pentru italieni, 
atributele care trec pragul stabilit metodologic sunt „relaxaţi” (F: 2; AM: 3), „muncitori” 
(F: 2; AM: 2,50) şi „vorbăreţi” (F: 1; AM: 1). Pentru arabi, atributul care trece pragul stabilit 
metodologic este „religioşi/fanatici” (F: 2; AM: 3). 

în secvenţa de interviu semistructurat şi din focus grupurile asociate: 

• sub aspect emoţional, atributul care a trecut pragul metodologic de 20% este „emotivi” 
(F: 75; AM: 2,83); alte atribute care merită menţionate, în ordinea frecvenţelor (minimum 
10%), deşi nu trec pragul metodologic de 20%, sunt: „impulsivi” (F: 43; AM: 2,51), „veseli” 
(F: 28; AM: 2,50) şi „trişti” (F: 28; AM: 2,48); 

• sub aspect cognitiv, atributul care a trecut pragul metodologic de 20% este „inteligenţi” 
(F: 161; AM: 2,88); alte atribute nu ating nici pragul de minimum 10%; 

• sub aspect comportamental, niciun atribut nu a trecut pragul metodologic de 20%; 
atribute care merită menţionate, în ordinea frecvenţelor (minimum 10%), deşi nu trec 
pragul metodologic de 20%, sunt: „impulsivi” (F: 52; AM: 2,58), „necivilizaţi” (F: 52; AM: 
2,67), „civilizaţi” (F: 29; AM: 2,69) şi „buni” (F: 28; AM: 2,78); 

• sub aspect fizic/biologic, atributul care a trecut pragul metodologic de 20% este 
„nesănătoşi” (F: 92; AM: 2,77); un alt atribut care merită menţionat (atinge minimum 
10%), deşi nu trece pragul metodologic de 20%, este „frumoşi" (F: 51; AM 2,86); 

• sub aspectul caracterului, niciun atribut nu a trecut pragul metodologic de 20%; 
atribute care merită menţionate, în ordinea frecvenţelor (minimum 10%), deşi nu trec 
pragul metodologic de 20%, sunt: „valori morale” (F: 60; AM: 2,21), „caracter valoros” 
(F: 41; AM: 2,68), „lipsă de caracter” (F: 35; AM: 2,80) şi „fără valori” (F: 32; AM: 2.50); 

• sub aspectul aptitudinilor, niciun atribut nu a trecut pragul metodologic de 20%; 
atribute care merită menţionate, în ordinea frecvenţelor (minimum 10%), deşi nu trec 
pragul metodologic de 20%, sunt: „descurcăreţi” (F: 50; AM: 2,69), „cu aptitudini artistice” 
(F: 36; AM: 2,27), „aptitudini pozitive” (F: 36; AM: 2,80) şi „creativi" (F: 28; AM: 2,33); 

• sub aspectul temperamentului, atributul care a trecut pragul metodologic de 20% este 
„coleric” (F: 110; AM: 2,72); alte atribute care merită menţionate, în ordinea frecvenţelor 
(minimum 10%), deşi riu trec pragul metodologic de 20%, sunt: „sangvinici (F: 50; AM: 
2,58) şi „flegmatici" (F: 47; AM: 2,74); atributul „coleric” este înţeles mai ales în sensul 
unei emoţionalităţi puternice (adesea cu valenţă negativă). 

în secvenţa de interviu structurat şi din focus grupurile asociate: există un echilibru 
perceput între stilul individualist şi cel colectivist (p > 0,05); din analiza focus grupurilor 
rezultă însă că stilul individualist este văzut nu în sensul unui individualism vestic 
(autonomie), ci în sensul de egoism. Foarte interesant, acest egoism/individualism este 
aplicat şi la focalizarea pe familie (care în mod normal este considerată o componentă 
colectivistă). Spiritul gregar este însă mai puternic decât cel autonom (p < 0,05; d = 0,38). 
Există un echilibru între perseverenţă şi neperseverenţă (p > 0,05) şi între iubirea şi 
neiubirea de dreptate (p > 0,05). în schimb, indisciplina este văzută ca dominantă faţă 
de disciplină (p < 0,05; d = 0,35). Similar, caracterul tolerant şi ospitalier/primitor domină 
alternativele intolerant (p < 0,05; d = 0,56) şi neprimitor (p < 0,05; d = 1,32). într-o măsură 
covârşitoare, românii se văd mai mult religioşi decât nereligioşi (p < 0,05; d = 1,05); foarte 
puţini au menţionat că la unii religiozitatea este mai mult de imagine/de suprafaţă. 

Să analizăm în cele ce urmează variaţii ale acestor rezultate în funcţie de o serie de 
variabile demografice; diferenţele sunt considerate semnificative la p < 0,05. Populaţia 
din Transilvania consideră că românii sunt mai colectivişti, în timp ce românii din Ţara 
Românească, Moldova şi diasporă îi consideră mai individualişti (egoişti). Românii din 
diasporă şi din Transilvania îi consideră pe români mai perseverenţi, iar cei din Ţara 
Românească şi Moldova mai puţin perseverenţi. Românii din diasporă, din Transilvania şi 
din Moldova îi consideră pe români mai gregari, iar cei din Ţara Românească mai autonomi. 
Românii din Transilvania şi Ţara Românească îi consideră pe români mai toleranţi, iar 
cei din Moldova şi din diasporă mai intoleranţi. Românii din Transilvania îi consideră pe 
români iubitori de dreptate, în timp ce românii din diasporă îi consideră neiubitori de 
dreptate; românii din Ţara Românească şi Moldova au păreri împărţite despre acest lucru. 

Românii din toate cele patru zone analizate ii consideră pe români religioşi şi indisciplinaţi. 
Românii din mediul urban îi consideră pe români mai gregari şi mai toleranţi decât îi 
consideră cei din mediul rural. Românii cu un nivel de educaţie mai scăzut (fără liceu) îi 
consideră pe români mai primitori, mai disciplinaţi, mai iubitori de dreptate şi mai autonomi 
decât îi consideră cei cu un nivel de educaţie mai înalt (minimum liceu). în comparaţie 
cu românii din ţară, românii din diasporă îi consideră pe români mai individualişti (egoişti), 
mai perseverenţi, mai primitori/ospitalieri, mai intoleranţi şi mai neiubitori de dreptate. 
Foarte interesant, în general nu am găsit diferenţe sistematice şi majore (la mărimi ale 
efectului relevante practic/ecologic) între vechile provincii româneşti în ceea ce priveşte 
atributele din nucleul central al autostereotipului românilor, probabil ca urmare a educaţiei/ 
socializării comune şi a globalizăriiîn ultimii aproape 100 de ani (diferenţele identificate au 
apărut mai ales în interviul structurat); există însă o tendinţă a celor din Transilvania de a 
formula mai multe atribute pozitive decât negative cu referire la români. Aceste rezultate 
sunt congruente, sub aspectul diferenţierii mai slabe astăzi între provinciile româneşti, cu 
cele obţinute din analiza mediului cultural (vezi capitolul 3). Aşadar, cred că promovarea 
unor diferenţe zonale în auto- şi heterostereotipurile despre români - de exemplu, ce cred 
transilvănenii vs. moldovenii despre români - este mai degrabă o reminiscenţă particulară 
a trecutului, promovată uneori de o elită cu acces la spaţiul public, fără ca acestea să se 
suprapună însă cu auto- şi heterostereotipurile aflate la nivelul larg al populaţiei. Sigur, 
acest lucru nu anulează posibilitatea identificării unor diferenţe în auto- şi herestereotipuri 
la nivel de provincii istorice (de exemplu, români vs. bănăţeni; bănăţeni vs. olteni etc.) (vezi 
şi Gavreliuc şi Gavreliuc, 2014, pentru o analiză a identităţii bănăţene). 

Nu au existat diferenţe semnificative statistic (p > 0,05) între rezultalele obţinute la cele 
trei tipuri de interviuri în analizele celor două seturi de chestionare (N = 251 şi N = 50). 
Aşadar, putem afirma că saturaţia a apărut cel mai târziu după analiza a 251 de 
chestionare. 

Concluzii 

Sintetizând rezultatele celor trei niveluri de analiză, în nucleul central al autostereotipului 
derivat din interviul liber ne considerăm „ospitalieri/primitori" (cu sensul de persoană 
caldă/prietenoasă), dar şi „nepăsători/indiferenţi” (cu sensul de cinic/sceptic). Cele două 
atribute nu sunt în opoziţie, ci se referă la aspecte diferite: primul la relaţionarea cu 
oamenii, iar al doilea la atitudinea mai generală în viaţă. Când ne comparăm cu celelalte 
etnii din România, ne considerăm „civilizaţi”, dar, când ne comparăm cu alte popoare ale 
lumii, spunem despre noi că suntem „necivilizaţi". Din analiza interviului semistructurat 
observăm prezenţa în autostereotip a unor atribute variate şi uneori opuse ca valenţă: 
„emoţionali”, „inteligenţi", „mai puţin sănătoşi” şi „colerici”. în interviul semistructurat niciun 
atribut comportamental, caracterial sau aptitudinal nu a trecut pragul metodologic, ceea 
ce sugerează că nu există o opţiune bine definită pe aceste segmente. Din interviul 
structurat observăm că ne considerăm „gregari”, „toleranţi”, „ospitalieri” şi „religioşi”, dar 
şi „indisciplinaţi”; atributele opuse: „perseverenţi” vs. „neperseverenţi” şi „colectivişti” vs. 
„individualişti (egoist)” nu sunt semnificativ diferite unele de altele. Aşadar, putem conchide 
că autostereotipul românilor este mixt. 

Cinstea, care apărea ca o caracteristică autoatribuită importantă a românilor atât în 
analizele din 1988, cât şi în cele din 1993 (vezi Chelcea, 1994), începe să dispară în 
analizele din 2005 şi 2007 (vezi Glăveanu, 2007b) şi nu ocupă o poziţie importantă nici 
în analizele noastre. Mai mult, în analiza lui Glăveanu (2007b), necinstea apare ca un 
atribut central al autostereotipului (cum îi văd bucureştenii pe români). într-adevăr, 
Glăveanu (2007b) descrie nucleul central al autostereotipului românilor (stabilit doar de 

bucureşteni - N = 466) astfel: fire muncitoare, necinste, inteligenţă şi natură primitoare. 
Sistemul periferic al autostereotipului este format din atribute pozitive, ca descurcăreţi, 
inventivi, optimişti, cinstiţi, dar şi negative, ca leneşi, necivilizaţi, naivi şi săraci (Glăveanu, 
2007b). Aşadar, prezenţa unor atribute pozitive şi negative în autostereotipul românilor 
este un fenomen confirmat şi de cercetările anterioare (vezi Glăveanu, 2007b). într-adevăr, 
analizând autostereotipurile românilor în 2007, aşa cum sunt acestea stabilite de bucureşteni, 
peste 55% sunt negative, în timp ce doar 31% dintre atribute sunt negative în hetero- 
stereotipurile bucureştenilorfaţă de cetăţenii Uniunii Europene (Glăveanu, 2007b). în schimb, 
Dâncu şi Orban (2015) arată că, în ceea ce priveşte autostereotipul proiectat, 70% dintre 
români cred că în general românii au o părere foarte bună (52%) şi bună (18%) despre ei 
înşişi, 20% o părere neutră şi doar 10% o părere negativă (8% proastă şi 2% foarte proastă); 
bărbaţii de peste 60 de ani şi cei din mediul urban au un autostereotip proiectat mai pozitiv. 
Identitatea perfectă a auto- sau heterostereotipurilor identificate în monografie cu cercetări 
mai vechi este mai puţin importantă aici, deoarece acestea se pot schimba pe parcursul 
anilor, mai ales în funcţie de evenimentele culturale majore (de exemplu, intrarea în UE) 
(dar vezi şi Terraciano şi McCrae, 2007). Este important însă ca, utilizând metodologii 
similare, să obţinem rezultate care, chiar dacă nu sunt identice, să poată fi explicate ca 
urmare a acestor fenomene socioculturale. în principiu, astfel de atribute identificate aici 
apar şi în cercetări mai vechi (vezi Chelcea, 1994; Glăveanu, 2007b), cu anumite nuanţe 
în ceea ce priveşte poziţia lor în cadrul autostereotipului (pentru o analiză, vezi Glăveanu, 
2007b). Spre exemplu, în sondajul CURS din 2005 (apud Glăveanu, 2007b), ordinea 
atributelor pozitive din autostereotipul românilor este următoarea; ospitalitate (19%), 
hărnicie (10%), inventivitate (10%) şi religiozitate (9%), iar cele negative sunt delăsarea 
(10%), dezbinarea (10%), neseriozitatea (10%) şi egoismul (9%). Dâncu şi colaboratorii 
săi (2014) evidenţiază următoarele autostereotipuri ale românilor (stabilite cantitativ, pe 
eşantioane de adulţi reprezentative naţional): primitori (67%), harnici (47%), cumsecade 
(40), inteligenţi (29%) şi religioşi (17%). într-o analiză cu o metodologie uşor diferită, 
Dâncu şi Orban (2015) prezintă autostereotipul românilor între „ospitalieri” şi „proşti”, 
cele mai mari trei scoruri pe o scală de la 1 (deloc) la 10 (foarte mult) obţinându-le 
ospitalieri (8,54), descurcăreţi (8,16) şi inteligenţi (7,90), iar cele mai mici scoruri proşti 
(3,53), plictisitori (4,41) şi leneşi (4,51). în fine, unele dintre aceste concluzii sunt congruente 
cu cele ale lui Hunyady (2003), ceea ce le întăreşte validitatea, transformându-le în 
cunoştinţe preliminare, ce, pentru a deveni cunoştinţe validate ştiinţific, trebuie să fie 
confirmate în eşantioane reprezentative naţional. 

Aşa cum am arătat în metodologie, psihologia socială a arătat că există trei mari axe 
care influenţează o primă impresie bună: (1) „cald-rece”, (2) „inteligent - mai puţin 
inteligent” şi (3) „puternic-slab”. Cei care sunt percepuţi ca fiind calzi, inteligenţi şi puternici 
fac o impresie mai bună (componenta „cald” este cea mai importantă dintre cele trei). 
Românii maximizează axele 1 şi 2, în componenta lor pozitivă, ceea ce în modelul lui 
Fiske şi al colaboratorilor săi (2002) înseamnă un autostereotip admirativ; dar acesta 
este completat de atribute negative, ceea ce face ca în final autostereotipul românilor 
să fie mixt. Axa 3 este mai greu de maximizat, deoarece, istoric vorbind, nu am avut un 
rol de „putere", ci de „periferie”; uneori se prezintă însă mascat şi această componentă, 
ca în formula „popor puternic cu conducători slabi" sau „supravieţuitor/rezistent”. Stanciu 
şi colaboratorii săi (în curs de apariţie) arată că în stereotipurile românilor există o 
dimensiune evaluativă puternică de tip „pozitiv-negativ" (de exemplu, cald şi inteligent), 
fără ca aceasta să anuleze existenţa stereotipurilor ambivalenţe (de exemplu, rece şi 
inteligent). De asemenea, Stanciu şi colaboratorii săi arată că axa 1 pare să aibă la 
români două componente: „prietenos” şi „de încredere”; de asemenea, axa 2 are două 

componente: „eficient” şi „disciplinat”. Interpretând componentele autostereotipurilor 
românilor prin analiza mai fină a axelor 1 şi 2 (Stanciu et al., în curs de apariţie), pe axa 
1 se accentuează elementul „prietenie”, nu „încredere” (d = 0,97), iar pe axa 2 se 
accentuează elementul „eficacitate”, nu „disciplină” (d = 0,47). Acest pattern corepunde 
şi cu rezultatele autostereotipurilor din studiul 2 şi chiar cu analizele empirice din capitolele 
3 (încredere scăzută) şi 4 (disciplină scăzută). Acest pattern se schimbă cu referire la 
seniorii români, unde „încrederea” devine mai importantă decât „prietenia” (d = 0,35), iar 
„disciplina” mai importantă decât „eficienţa” (d = 1,03), cu relevanţă ecologică. 

Deşi eşantionul a fost uşor dezechilibrat (având mai mulţi participanţi din Transilvania), 
aşa cum am arătat, nu au existat diferenţe majore între modul în care românii sunt văzuţi 
de românii din diversele provincii istorice. Generalizarea acestor rezultate la întreaga 
populaţie nu se poate face în condiţiile în care am lucrat cu un eşantion de convenienţă, 
dar în general rezultatele sunt similare - de exemplu, caracterul mixt al autostereotipului 
şi prezenţa atributului „ospitalier/primitor” ca element central - cu ale altor studii care au 
folosit o metodologie cantitativă pe eşantioane reprezentative naţional (de exemplu, 
Dâncu etai, 2014). în plus, Terracciano şi colaboratorii (2005) arată că există o concordanţă 
mare la nivel de populaţie asupra stereotipurilor naţionale, astfel că şi eşantioanele de 
convenienţă pot surprinde foarte bine acest stereotip naţional. 


4.2.2.2. Cum credem că sunt alţii şi cum cred alţii că suntem 

Colateral autostereotipului, am investigat în studiul 2 şi alte forme ale stereotipurilor, 
care pot nuanţa profilul psihologic. 

O subcategorie a acestui punct se referă la cum credem că sunt alţii (heterostereotipuri 
ale românilor). 

Studiul 2 a reliefat astfel de heterostereotipuri pentru: (1) americani („pragmatici”, „reci”), 
(2) vestici („civilizaţi”), (3) francezi („boemi”, „reci”), (4) germani („organizaţi”), (5) englezi 
(„civilizaţi”, „reci”), (6) ruşi („inflexibili”, „patrioţi”), (7) chinezi („harnici”), (8) japonezi 
(„organizaţi”), (9) spanioli/ţările latine („impulsivi”), (10) italieni („relaxaţi”, „muncitori”, 
„vorbăreţi”) şi (11) arabi („religioşi/fanatici”). 

Aceste rezultate pot fi coroborate cu alte studii mai vechi (Hunyady, 2003) sau mai 
recente (Dâncu et al., 2014), derulate pe eşantioane de adulţi reprezentative naţional. 
Aşadar, iată cum îi văd românii pe ceilalţi (după Hunyady, 2003): 

• americanii - puternici, populari/cu umor, patrioţi; 

• britanicii - inteligenţi/educaţi, oneşti, patrioţi; 

• chinezii - patrioţi, oneşti, muncitori, inteligenţi; 

• francezii - patrioţi, inteligenţi/educaţi, boemi; 

• germanii - muncitori, oneşti, inteligenţi; 

• maghiarii - patrioţi, adaptaţi/bine orientaţi, asertivi/hotărâţi. într-un studiu mai recent, 
Dâncu şi colaboratorii săi (2014) arată că românii îi descriu pe maghiarii din România mai 
ales ca fiind uniţi (35%), harnici (30%), orgolioşi (26), civilizaţi (26%), egoişti (22%) 
etc.; comparând cum îi văd românii şi cum se descriu maghiarii din România, Dâncu şi 
colaboratorii săi (2014) obţin următoarele rezultate cu diferenţe mari: primitori - 14% 
vs. 40% ; cumsecade - 19% vs. 37% ; cinstiţi - 11 % vs. 27% ; demni de încredere - 8% 
vs. 26%. în fine, Stanciu şi colaboratorii săi (în curs de apariţie) arată că românii au 
faţă de maghiari un heterostereotip „de invidie” : reci şi inteligenţi; 

• ruşii - patrioţi, adaptabili/bine orientaţi, asertivi/hotărâţi. 

Analizând rezultatele obţinute în studiul 2 cu cele la care au ajuns Hunyady (2003) şi 
Dâncu şi colaboratorii săi (2014), putem observa că acestea nu generează incompatibilităţi, 
ci suprapuneri şi relaţionări semantice între atributele folosite în heterostereotipurile 
românilor despre alte popoare. 

Românii îi preferă pe britanici, americani şi francezi, apoi pe germani şi mai la urmă 
pe maghiari şi ruşi (după Hunyady, 2003). Dâncu şi colaboratorii săi (2014) arată că ţările 
cele mai prietenoase, aşa cum sunt acestea percepute de români, sunt: Spania (88%), 
Republica Moldova (85%), Italia (84%), Austria (82%), SUA (80%), Franţa (78%) şi 
Marea Britanie (75%), iar cele mai puţin prietenoase sunt Rusia (27% - duşman; 50% - 
prieten) şi Ungaria (41 % - duşman; 43 % - prieten); tinerii şi cei mai educaţi văd Rusia 
mai mult ca un inamic şi Ungaria mai puţin ca inamic (cei din Transilvania/Banat văd 
Ungaria mai puţin ca un inamic) (pentru detalii şi nuanţe, vezi Dâncu et al., 2014). în 
fine, intr-un studiu mai recent, Dâncu şi Orban (2015) arată că ţările cele mai prietenoase 
cu românii sunt SUA (13%), Germania (12%), Franţa (11%), Italia (9%), Republica 
Moldova (8%), Bulgaria (5%), Spania (5%), Ungaria (4%) etc.; aceste rezultate sunt 
uşor diferite faţă de 2014, probabil ca urmare a unei metodologii diferite de studiu sau a 
schimbării preferinţelor, dar, deşi se modifică poziţiile, clusterul major al ţărilor prietene 
rămâne destul de stabil. 

Glăveanu (2007b) arată că bucureştenii îi văd mai pozitiv pe europeni decât pe români, 
ceea ce confirmă şi analiza IRSOP din 2005 (apud Glăveanu, 2007b) care arată că românii 
în general îi văd pe europeni mai favorabil decât se văd pe ei înşişi. De asemenea, îi 
vedem pe maghiari mai pozitiv decât ne văd aceştia pe noi, dar nu atât de pozitiv pe cât 
ne vedem noi pe noi. Mai concret, noi îi vedem pe maghiari mai inteligenţi şi mai harnici 
decât ne văd aceştia pe noi, dar nu atât de inteligenţi şi de harnici pe cât ne vedem noi 
pe noi (vezi Dâncu et al., 2014 ; Hunyady, 2003). Dâncu şi colaboratorii săi (2014) arată 
că românii îi văd pe maghiari mai uniţi decât se văd pe ei înşişi (35% vs. 13%). 

O altă subcategorie a acestui punct se referă la cum cred alţii că suntem. Acest demers 
generează mai ales heterostereotipuri faţă de români. Sunt puţine studii riguroase de acest 
tip cu referire la români, cele mai multe bazându-se pe perspectiva cetăţenilor români de 
etnie maghiară şi a cetăţenilor maghiari. încerc însă o sinteză a concluziilor la care s-a 
ajuns. Alţii (de exemplu, maghiarii din Ungaria) ne consideră mai ales patrioţi şi adaptaţi/ 
bine orientaţi, dar restul autostereotipurilor noastre pozitive de mai sus sunt minimizate 
de aceştia (vezi Hunyady, 2003). Dâncu şi colaboratorii săi (2014) arată însă mai recent că 
cetăţenii români de etnie maghiară îi descriu pe cetăţenii români de etnie română mai ales ca 
fiind religioşi (45%), cumsecade (41 %), primitori (36%), uniţi (18%) şi ipocriţi (16%); de 
asemenea, îi văd pe români mai uniţi (18% vs. 5%), mai ipocriţi (16% vs. 4%) şi mai religioşi 
(45% vs. 17%) decât se văd aceştia. La nivel internaţional, mai recent, românii sunt asociaţi 
cu Dracula/vampirii, mai ales în SUA, şi cu comportamente antisociale mai puţin conştiincioase, 
mai ales în Europa de Vest. Interesant, partea de lipsă de conştiinciozitate din hetero¬ 
stereotipuri este recunoscută şi în autostereotipurile românilor. 

în final, ca o extensie a studiului 2, vreau să aduc în discuţie o componentă-pilot, 
efectuată exploratoriu pe un număr de 50 de cetăţeni români de etnie maghiară din judeţele 
Bihor, Covasna, Harghita, Satu Mare şi Sălaj (vârsta medie : 21 de ani; N = 35 femei). 
Acest studiu poate completa înţelegerea rezultatelor şi concluziilor prezentate mai sus. 
La solicitarea de a numi caracteristici ale românilor, au depăşit pragul metodologic de 
20% următoarele atribute: „mândri”, „dispreţuitori” şi „vorbăreţi”. La solicitarea de a 

numi trei caracteristici pozitive ale românilor, au depăşit pragul metodologic de 20% 
următoarele atribute : „amabili”, „tradiţionalişti” şi „frumoşi (fetele)”. La solicitarea de 
a spune trei caracteristici negative ale românilor au depăşit pragul metodologic de 20 % 
următoarele atribute: „discriminatori”, „nerespectuoşi” şi „nesinceri”. Caracterul românilor 
a fost descris prin următoarele atribute: „dominanţă” şi „impulsivitate”. Majoritatea 
participanţilor au considerat că românii din diferite regiuni istorice ale României sunt 
foarte diferiţi între ei (80%), dar că nu există diferenţe majore între diverse judeţe din 
aceeaşi regiune istorică (70%). 

în ceea ce priveşte stereotipurile proiectate (din extensia studiului 2), la întrebarea 
„Ce cred românii despre români?” au reieşit următoarele atribute: „inteligenţi” şi 
„mândri”. La întrebarea „Ce cred românii despre maghiarii din România ? ” a reieşit 
următorul atribut: „atitudine ostilă faţă de români”. 


4.3. Cum suntem versus cum credem că suntem 

înainte de a analiza comparativ şi pe scară largă (în capitolul 5) relaţia dintre „cum suntem” 
(secţiunea 4.1) şi „cum credem că suntem (secţiunea 4.2), voi analiza această relaţie 
focalizată doar pe trăsături de personalitate, urmărind o replicare şi o extindere inovativă a 
studiului publicat de Terracciano şi colaboratorii săi (2005) în revista Science. în acest fel 
voi putea relua în capitolul 5 distincţia dintre „cum suntem” şi „cum credem că suntem”, 
într-un context mai larg, integrând toate rezultatele prezentate în capitolul 4, dar având deja 
un nucleu reprezentat de studiul 3, în jurul căruia pot construi analiza mai comprehensiv. 

Studiul 3 1 

Studiul este prezentat sintetic, fiind trimis spre publicare (David, Terracciano şi Matu, în 
curs de apariţie). Prin structura sa, studiul 3 se referă la români mai ales sub aspect 
etnic, deşi nici eşantionul şi nici instrucţiunile nu au vizat specific acest aspect. 

Obiective şi ipoteze 

Terracciano şi colaboratorii săi (2005) au investigat relaţia dintre „cum se cred” oamenii 
prin prisma trăsăturilor de personalitate din modelul clasic (NEO Pl-R) şi „cum sunt” 
aceştia prin prisma acestor trăsături măsurate cu NEO Pl-R (Costa şi McCrae, 1988), în 
49 de ţări/culturi ale lumii. 

în prima etapă, în acest studiu mi-am propus să reproduc în cazul românilor cercetarea 
publicată de Terracciano şi colaboratorii săi (2005) în revista Science. 

Ţinând însă cont de noile publicaţii în domeniu (McCrae et al., 2007), am avut, spre 
deosebire de Terracciano şi colaboratorii săi (2005), un demers predictiv, anticipând 
unele rezultate asociate trăsăturilor autopercepute ale românilor din analizele efectuate în 
secţiunea 3.4 şi capitolul 4, în conjuncţie cu rezultatele obţinute de McCrae şi colaboratorii 
săi (2007). Astfel, în ceea ce priveşte instabilitatea emoţională (neuroticismul), mă aştept 


1. îi mulţumesc profesorului Antonio Terracciano, Florida State University, SUA, pentru că mi-a 
pus la dispoziţie datele primare din studiul său publicat în revista Science şi pentru parteneriatul 
ştiinţific în realizarea acestui studiu. 

ca românii să se autoperceapă ca atare, ţinând cont de faptul că această percepţie corelează 
pozitiv cu evitarea incertitudinii (din modelul lui Hofstede et al., 2010) şi cu nivelul scăzut al 
satisfacţiei în viaţă (amândouă prezente la români). Extraversiunea este autopercepută ca 
accentuată dacă nivelul de individualism e crescut, domină orientarea pe termen scurt, valorile 
tradiţionale şi cele de autoexprimare. în cazul românilor, individualismul este scăzut, 
orientarea este pe termen lung, valorile tradiţionale domină, dar cele de autoexprimare au 
un nivel scăzut; aşadar, ţinând cont de profilul mixt al predictorilor, în legătură cu extraversiunea 
nu anticipez rezultatele, studiul fiind exploratoriu. în cazul deschiderii autopercepute, un nivel 
mare al acesteia este asociat cu un nivel ridicat de individualism, orientarea pe termen scurt 
şi o autonomie intelectuală redusă. în cazul românilor, individualismul este scăzut, orientarea 
este pe termen lung şi autonomia este de nivel mediu; aşadar, mă aştept la o deschidere 
autopercepută a românilor mai scăzută. în cazul agreabilităţii autopercepute, nu am identificat 
predictori stabili, astfel că studiul este aici exploratoriu. în cazul conştiinciozităţii, conştiinciozi¬ 
tatea autopercepută este crescută dacă evitarea incertitudinii e scăzută, domină valorile 
seculare/raţionale (nu cele tradiţionale) şi cinismul societal. în cazul românilor, evitarea 
incertitudinii este crescută, valorile tradiţionale sunt mai bine reprezentate şi cinismul societal 
e ridicat; aşadar, ţinând cont de profilul mixt al predictorilor, în legătură cu conştiinciozitatea 
nu anticipez rezultatele, studiul fiind exploratoriu. 

Temperatura are de asemenea influenţă asupra trăsăturilor de personalitate autopercepute. 
Spre exemplu (McCrae etal., 2007), populaţiile din ţările cu temperaturi calde tind să se 
perceapă drept mai extraverte (calde, gregare, cu emoţii pozitive etc.), deschise spre 
nou şi cu o conştiinciozitate mai scăzută (de exemplu, un nivel mai scăzut de ordine). 
Aşadar, ne putem aştepta, din această perspectivă, ca românii, trăind într-o ţară cu o 
temperatură medie rece, să nu aibă aceste trăsături autopercepute accentuate. 
Integrând toate aceste date, mă aştept ca: 

(1) nivelul de instabilitate emoţională autopercepută să fie cel mai ridicat, în comparaţie 
cu celelalte atribute psihologice autopercepute (extraversiune, agreabilitate, deschidere 
şi conştiinciozitate); 

(2) nivelul de deschidere autopercepută să fie cel mai scăzut în comparaţie cu celelalte 
atribute psihologice autopercepute. 

în a doua etapă mi-am propus să extind inovativ cercetarea lui Terracciano şi a colaboratorilor 
săi (2005) pentru a investiga impactul discrepanţei dintre „cum suntem” şi „cum credem 
că suntem” prin prisma trăsăturilor de personalitate asupra satisfacţiei în viaţă şi a 
autonomiei. într-adevăr, teoriile din perspectiva psihologiei clinice (de exemplu, David et 
ai, 2004; Ellis, 1994; Montgomery etal., 2003; Rogers, 1951) sugerează că discrepanţele 
dintre realitate şi proiecţiile nerealiste faţă de aceasta pot să genereze stres şi să reducă 
autonomia individuală. Spre exemplu, rolul cogniţiilor iraţionale - ceea ce credem nu 
corespunde cu realitatea-în acest proces este bine documentat (vezi David etal., 2010). 
Voi încerca să verific dacă această teorie elaborată la nivel individual este validă şi la 
nivel de ţară/cultură. 

Metodă 

în prima fază un doctorand în psihologie a tradus Chestionarul Caracterului Naţional 
(National Caracter Survey/NCS) utilizat de Terracciano şi colaboratorii săi (2005), folosind 
ca referinţe şi termeni din instrumentul NEO Pl-R (Costa şi McCrae/lliescu etal., 2008). 
Un alt doctorand a făcut retroversiunea în limba engleză. Varianta în limba engleză, 
traducerea şi retroversiunea au fost analizate de mine, în final toţi trei ajungând la o 
concordanţă de 100% asupra versiunii româneşti (vezi anexa 2.B). Chestionarul este 

alcătuit din 30 de itemi, grupaţi câte şase, în cinci atribute psihologice, conform NEO 
Pl-R (Costa şi McCrae/lliescu et al., 2008): (1) emoţionalitate (instabilitate emoţională/ 
neuroticism)/N, (2) extraversiune/E, (3) deschidere/D, (4) agreabilitate/A şi (5) con- 
ştiinciozitate/C. Aceasta este o măsură a modului în care credem că suntem sub aspectul 
personalităţii. 

Pentru măsurarea personalităţii - cum suntem - am utilizat valorile celor 30 de faţete şi 
ale celor cinci atribute de personalitate din varianta NEO Pl-R (Costa şi McCrae/lliescu 
et al., 2008). 

Chestionarul NCS a fost administrat unui grup de 80 de participanţi, studenţi şi adulţi din 

! populaţia generală (media vârstei: 26,5 ani; abaterea standard/AS: 6,3; 22,5% bărbaţi), 
având un profil similar celor utilizaţi de Terracciano şi colaboratorii săi (2005). Participanţilor 
li s-a cerut să evalueze prin prisma chestionarului un român tipic. 

)! Rezultate 

Rezultatele sunt prezentate în figurile 4.7-4.12. Coeficienţii de corelaţie intraclasă ( Infraclass 
Correlation Coefficient - ICC) pentru răspunsurile la cele 30 de faţete ale NCS au avut 
valori semnificative statistic (p < 0,05), însă au arătat o fidelitate redusă a evaluărilor 
individuale ale respondenţilor (ICC = 0,184) şi o fidelitate ridicată a răspunsurilor medii 

I realizate de eşantionul de evaluatori (ICC = 0,946 - similar altor indicatori ai fidelităţii, 
ICC indică procentul din varianţa valorilor observate explicat de varianţa scorurilor reale; 
Weir, 2005). în ceea ce priveşte scorurile globale NCS care se referă la cei cinci factori 
ai NEO-PI-R (Costa şi McCrae, 1988), valoarea ICC pentru răspunsurile individuale a 
fost de 0,171, iar pentru întregul eşantion a fost de 0,943. Toţi aceşti coeficienţi se 
încadrează la jumătatea intervalelor obţinute de Terracciano şi colaboratorii săi (2005) 
pentru cele 49 de ţări/culturi analizate, cu un volum mediu al eşantionului/ţară similar cu 
cel folosit în studiul de faţă. 

Consistenţa internă a celor cinci factori NCS pe ansamblul lotului a avut valori cuprinse 
între 0,518 şi 0,723, acceptabile dat fiind numărul redus al itemilor care formează fiecare 
scor şi similare cu scorurile raportate de Terracciano şi colaboratorii săi (2005) în studiul 
pe 49 de ţări/culturi analizate. 

Comparând scorurile la cei cinci factori NCS echivalenţi cu cei din profilul Big Five în 
funcţie de genul participanţilor, respectiv în funcţie de apartenenţa lor la eşantionul de 
adulţi sau la cel de studenţi, am găsit un singur efect semnificativ al eşantionului în cazul 
extraversiei, studenţii raportând scoruri semnificativ mai mari decât adulţii (p < 0,05; d = 
0,51). Niciun alt efect al genului, eşantionului sau de interacţiune între acestea nu s-a 
dovedit semnificativ statistic pentru niciunul dintre ceilalţi patru factori, ceea ce este 
similar cu rezultatele obţinute de Terracciano şi colaboratorii săi (2005). 

Analizând dacă modul în care se percep românii converge cu profilul de personalitate al 
populaţiei măsurat cu un instrument Big Five, am realizat un al doilea set de corelaţii 
intraclasă între mediile populaţiei pentru cei cinci factori, respectiv cele 30 de faţete ale 
NEO Pl-R (atât prin autoraportare, cât şi prin heteroraportare) şi scorurile obţinute la 
NCS pentru aceleaşi atribute echivalente. Rezultatele au indicat o corelaţie nesemnificativă 
(p > 0,05) între profilul caracterului naţional şi cel indicat de chestionarul de personalitate 
pe cei cinci factori, atât pentru forma autoraportată (ICC = 0,286), cât şi pentru cea 
heteroraportată (ICC = 0,282). Rezultatele pentru cele 30 de faţete au indicat o relaţie 
foarte slabă (p < 0,05), între NCS şi scorurile la nivelul populaţiei, pentru cele 30 de 
dimensiuni autoraportate (ICC = -0,028), respectiv pentru cele heteroraportate 
(ICC = -0,005). Acest lucru confirmă practic şi în cazul românilor rezultatele obţinute 
de Terracciano şi colaboratorii săi (2005). 

Personalitatea românilor pe cei cinci factori din modelul „Big Five” din 
trei perspective comparativ cu profilul de personalitate şi cel autoperceput intercultural 



Emoţionalitate Extraversie Deschidere Agreabilitate Conştiinciozitate 

-'Tir- NEO Pl-R Autoraportare 
NEO Pl-R Heteroraportare 
Chestionarul Caracterul National 

Media la Chestionarul Caracterului Naponal pentru cele 49 de culturi + România 
—Media la NEO Pl-R în 51 de culturi (heteroiaportare) 


Figura 4.7. Personalitatea românilor prin cei cinci factori din modelul Big Five 
(Costa şi McCrae/Iliescu et al., 2008) 


Personalitatea românilor pe cele 30 de faţete din modelul „Big Five" din trei perspective 
comparativ cu profilul de personalitate şi cel autoperceput intercultural 



Figura 4.8. Personalitatea românilor prin cele 30 de faţete din modelul Big Five 
(Costa şi McCrae/Iliescu et al., 2008) 

Personalitatea americanilor pe cei cinci factori din modelul „Big Five” din 
trei perspective comparativ cu profilul de personalitate şi cel autoperceput intercultural 



Emoţionalitate Extraversie Deschidere Agreabilitate Conştiinciozitate 

NEO Pl-R Autoraportare 
NEO PIR Heteforaportara 
Chestionarul Caracterul Naţional 

—Media la Chestionarul Caracterului Naţional pentru cele 49 de culturi + România 
—Media la NEO Pl-R în 51 de culturi (heteroraportare) 


Figura 4.9 Personalitatea americanilor prin cei cinci factori din modelul Big Five 
(Costa şi McCrae/lliescu et al., 2008) 


Personalitatea americanilor pe cele 30 de faţete din modelul „Big Five” din trei perspective 
comparativ cu profilul de personalitate şi cel autoperceput intercultural 


A 

/■* 


NEO PI-RAutoraportare 

CtiesfionaruJ Caracterul National 

Media la NEO Pl-R în 51 de culturi (heîerorapcrtare) 


NEO Pl-R Heteroraportare 

Meda la Chestionarul Caracterului National pentru cele 49 de culturi + România 


Figura 4.10. Personalitatea americanilor prin cele 30 de faţete din modelul Big Five 
(Costa şi McCrae/lliescu et al., 2008) 

Figura 4.11. Comparaţie interculturală între profilul de personalitate şi cel autoperceput, 
prin cei cinci factori din modelul Big Five (Costa şi McCrae/Iliescu et al., 2008) 


., Comparaţie interculturală între profilul de personalitate şi cel autoperceput pe cele trei zeci de faţete 
1 din modelul „Big Five" 



Media la Chestionarul Caracterului Naţional pentru cele 49 de culturi + România - •- Media la NEO Pl-R în 51 de culturi (heteroraportare) 


Figura 4.12. Comparaţie interculturală între profilul de personalitate şi cel autoperceput 
prin cele 30 de faţete din modelul Big Five (Costa şi McCrae/Iliescu et al ., 2008) 
































PSIHOLOGIA ROMÂNILOR. REZULTATE 


293 


Ordinea factorilor de personalitate autopercepuţi de români sunt (după mărime): (1) emo- 
ţionalitate (instabilitate emoţională/neuroticism) (m = 20/AS = 3,03), (2) extraversiune 
(m = 19,45/AS = 3,37), (3) conştiinciozitate (m = 17,46/AS = 3,85), (4) agreabilitate 
(m = 17,38/AS = 3,58) şi (5) deschidere (m = 16,01/AS = 4,12). 

Raportat la mediile celor 49 de ţări/culturi analizate de Terracciano şi colaboratorii săi 
(2005), avem scorul peste medie la toţi cei cinci factori NCS, rezultând următorul profil 
(în ordinea mărimii diferenţei, toate semnificative la p < 0,05): (1) emoţionalitate (d = 
2,61), (2) extraversiune (d = 1,39), (3) agreabilitate (d = 1,19); deschidere (d = 0,96) 
şi (4) conştiinciozitate (d = 0,92); caracterul gregar, ca parte a extraversiunii, este de 
asemenea mai marcant în raport cu media celor 49 de ţări/culturi analizate (d = 1,25). 
Trebuie să înţelegem însă că participanţii nu s-au evaluat direct prin prisma acestor cinci 
atribute, ci prin cele 30 de faţete ale lor din Chestionarul Caracterului Naţional. Spre 
exemplu, singurul termen cu conotaţie negativă - nevrotism - este format din atribute 
psihologice precum anxios, furios, deprimat, controlat, impulsiv şi vulnerabil. 

Raportat la mediile celor 49 de ţări/culturi analizate de Terracciano şi colaboratorii săi 
(2005), americanii au scorul nesemnificativ statistic sau practic/ecologic, cu excepţia 
agreabilităţii (p < 0,05; d = 0,75), americanii simţindu-se mai puţin agreabili decât media 
celor 49 de ţări/culturi. 

Discrepanţa dintre „cum suntem” şi „cum credem” că suntem în 25 de ţări/culturi 
analizate - din lista lui Terracciano şi a colaboratorilor săi (2005) - a fost relaţionată cu 
o serie de variabile relevante din World Values Survey (2010-2014). Rezultatele obţinute 
arată astfel: 

(1) corelaţia cu satisfacţia în viaţă este r = -0,39 (p < 0,05), ceea ce arată că, cu cât 
discrepanţa este mai mare, cu atât satisfacţia în viaţă e mai scăzută (analiză la nivel de 
ţări/culturi; 

(2) corelaţia cu indicele autonomiei este r = -0,34 (p = 0,09), ceea ce arată, ca tendinţă, 
că, cu cât discrepanţa este mai mare, cu atât autonomia e mai scăzută (analiză la nivel 
de ţări/culturi. 

Concluzii 

Aşa cum am arătat, ordinea factorilor de personalitate autopercepuţi de români sunt 
(după mărime): (1) instabilitate emoţională (neuroticism), (2) extraversiune, (3) conştiin¬ 
ciozitate, (4) agreabilitate şi (5) deschidere. Aşa cum am anticipat în ipoteze, instabilitatea 
emoţională este cel mai bine reprezentată, iar deschiderea cel mai puţin reprezentată. 
Aceste comparaţii, cu limitele menţionate în secţiunea de metodologie, ne ajută, într-un 
demers emic, să înţelegem cum credem că suntem, nu cum suntem, 
într-adevăr, caracterul naţional - cum credem că suntem - nu corespunde, într-un demers tot 
emic, cu modul real în care suntem sub aspectul atributelor de personalitate. Acest lucru este 
congruent cu rezultatul obţinut de Terracciano şi colaboratorii săi (2005) într-un demers etic, 
prin analiza a 49 de ţări/culturi analizate (demersul nostru are un avantaj faţă de Terracciano 
ef a/., 2005, prin faptul că am angajat pe alocuri un demers predictiv, nu complet exploratoriu). 
Trecând analiza globală într-un demers etic, dintre cele 49 de ţări/culturi analizate, românii 
au cea mai mare discrepanţă, atât în cazul unor atribute psihologice considerate mai 
puţin dezirabile (faţetele nevrotismului), cât şi în cazul celor considerate mai dezirabile 
(în ordinea discrepanţei): extraversiunea, agreabilitatea, deschiderea şi conştiinciozitatea. 
Am reuşit să găsim la nivel de ţări/culturi relaţii relevante între discrepanţa dintre „cum 
suntem” şi „cum credem” şi satisfacţia în viaţă şi indicele autonomiei, relaţii care validează 
la nivel de ţară/cultură teorii elaborate la nivel individual. în cazul autonomiei, tendinţa nu 
atinge pragul de semnificaţie, de aceea cercetarea trebuie extinsă pe un eşantion mai 
mare de ţări/culturi. Acest demers se înscrie în mutaţiile fundamentale din psihoterapia 

cognitiv-comportamentală (vezi Beck, 2000) şi psihologia clinică (vezi Terracciano şi 
McCrae, 2006) prin care acestea îşi extind teoriile la nivelul la care unitatea de analiză 
nu mai este individul/grupul de indivizi, ci ţara/cultura. 

Studiile viitoare ar merita să investigheze acest model separat, în vechile provincii româneşti, 
ţinând cont de faptul că: studiile anterioare (McCrae et al., 2007) au arătat că diferenţele 
nord-sud - mai precis, de temperatură - au impact asupra trăsăturilor de personalitate 
autopercepute. în această logică, aş face predicţia - care cred că este deja larg asumată de 
români - că transilvănenii se autopercep şi pot fi heteropercepuţi drept mai reci, mai puţin 
deschişi spre nou şi mai ordonaţi decât cei din sudul ţării, iar oltenii, spre exemplu, se autopercep 
şi pot fi heteropercepuţi drept mai extraverţi (calzi, gregari, cu emoţii pozitive etc.), deschişi 
spre nou şi cu o conştiinciozitate mai scăzută (de exemplu, disciplină mai scăzută). 


4.4. Concluzii generale 

în acest capitol am prezentat sintetic rezultatele analizei empirice (bazată pe analize 
secundare de date) şi fenomenologico-hermeneutice (bazată pe un studiu nou) şi am 
analizat discrepanţa dintre „cum suntem” şi „cum credem că suntem” în cazul trăsăturilor 
de personalitate (pe baza unui studiu nou). 

Cele mai multe rezultate empirice - „cum credem că suntem” - au confirmat de fapt 
ipotezele avansate pe baza analizelor din capitolul 3 (de exemplu, mediul cultural). Alte 
rezultate au susţinut concluzii derivate post factum, dar s-au încadrat bine în relaţionările 
logice şi conceptuale cu alte rezultate şi concluzii. Rezultatele-cheie se bazează pe 
eşantioane reprezentative naţional. Atunci când am utilizat eşantioane de convenienţă, 
rezultatele au fost coroborate cu rezultate de acelaşi tip sau relaţionate logic şi conceptual 
obţinute din mai multe eşantioane de convenienţă sau din eşantioane reprezentative 
naţional. 

Aşa cum am mai arătat, din analizele fenomenologico-hermeneutice au rezultat autostereo- 
tipurile şi heterostereotipurile românilor. în interviul liber, în nucleul central al autostereotipului 
ne considerăm „ospitalieri/prietenoşi”, dar şi „nepăsători”. Când ne comparăm cu celelalte 
etnii din România, ne considerăm „civilizaţi”, dar, când ne comparăm cu alte popoare 
ale lumii, spunem despre noi că suntem „necivilizaţi”. Din analiza interviului semistructurat 
observăm prezenţa în autostereotip a unor atribute variate şi uneori opuse ca valenţă: 
„emoţionali”, „inteligenţi”, „mai puţin sănătoşi” şi „colerici”. în interviul semistructurat, 
niciun indicator comportamental, caracterial sau aptitudinal nu a trecut pragul metodologic, 
ceea ce sugerează că nu există o opţiune bine definită pe aceste segmente. în fine, din 
interviul structurat rezultă că ne considerăm „gregari”, „toleranţi”, „ospitalieri” şi 
„religioşi”, dar şi „indisciplinaţi”; atributele opuse „perseverent” vs. „neperseverent” şi 
„colectivist” vs. „individualist (egoist)” nu sunt semnificativ diferite unele de altele. Aşadar, 
autostereotipurile românilor sunt mixte. Heterostereotipurile românilor apar astfel: (1) 
americanii - „pragmatici”, „reci”, (2) vesticii- „civilizaţi”, (3) francezii: - „boemi”, „reci”, 
(4) germanii - „organizaţi”, (5) englezii - „civilizaţi”, „reci”, (6) ruşii - „inflexibili”, 
„patrioţi”, (7) chinezii - „harnici”, (8) japonezii - „organizaţi”, (9) spaniolii/ţările latine - 
„impulsivi”, (10) italienii - „relaxaţi”, „muncitori”, „vorbăreţi” şi (11) arabii - „religioşi/ 
fanatici”. Atât autostereotipurile, cât şi heterostereotipurile sunt congruente cu studiile 
anterioare (Dâncu şi Orban, 2015 ; Dâncu et al. , 2014; Glăveanu, 2007b; Hunyady, 2003). 

Analiza discrepanţei dintre „cum suntem” sub aspectul trăsăturilor de personalitate şi 
„cum ne credem” sub aspectul acestor trăsături scoate în evidenţă faptul că aceasta este 
evidentă. O astfel de discrepanţă a fost obţinută de Terracciano şi colaboratorii săi (2005) 
în mai multe ţări/culturi analizate. în România însă această discrepanţă este una dintre 
cele mai mari dintre ţările/culturile analizate. Această discrepanţă este asociată în 25 de 
ţări/culturi analizate cu un nivel scăzut de satisfacţie în viaţă (şi o tendinţă spre autonomie 
mai scăzută). 

în continuare voi integra aceste rezultate într-un profil psihologic comprehensiv al 
românilor (vezi capitolul 5). 










Capitolul 5 


Profilul psihologic al românilor 


în cele ce urmează voi schiţa profilul psihologic al românilor (vezi şi David, 2015b, 
2015c, 2015d, 2015e), aşa cum rezultă acesta (1) din analizele empirice (4.1): „cum suntem” 
şi „de ce am ajuns aşa” şi (2) din analizele fenomenologico-hermeneutice (4.2): „cum 
credem că suntem” (şi „cum cred alţii că suntem”) şi „de ce credem” (cred) astfel. Apoi 
voi analiza comparativ şi integrativ aceste demersuri (şi în baza 4.3), raportându-mă şi la 
lucrările clasice din domeniu. Realizarea acestui profil presupune expertiză în psihodiagnostic, 
pentru a integra psihologic rezultatele obţinute în capitolul 4. într-adevăr, ţinând cont de 
numărul mare de rezultate, pentru un nespecialist în psihodiagnostic unele chiar aparent 
contradictorii (de exemplu, conformism crescut, dar violare de reguli; negarea aspectelor 
negative, dar exagerarea negativului etc.), doar expertiza psihodiagnostică le poate sumariza 
într-un profil corect din punct de vedere psihologic. Capitolul este scris într-un stil predominant 
emic, asumându-mi astfel, ca român, concluziile formulate. 

Ţinând cont de faptul că acest capitol poate fi analizat de sine stătător, reamintesc cele 
spuse deja, şi anume că vreau să mă delimitez ferm de abordările care exagerează pozitivul 
sau negativul cu referire la români, lucrarea de faţă dorind să fie una ştiinţifică şi 
constructivă, câştigându-ne astfel credibilitatea Ia nivelul cercetărilor/discursurilor 
etnice internaţionale. Referitor la aspectele pozitive, acestea trebuie punctate clar, căci 
pe baza lor se pot concepe programe de dezvoltare psihoculturală. în privinţa aspectelor 
mai puţin mulţumitoare, ele trebuie prezentate sec, cu o analiză a cauzelor lor şi a 
modalităţilor de corectare, fără a le transforma într-un motiv de exaltare a criticilor de 
dragul criticilor. Fiecare ţară/cultură are şi aspecte psihoculturale mai puţin mulţumitoare, 
necesitând a fi îmbunătăţite. Important este totuşi felul cum ne raportăm la acestea; 
negarea lor ne afectează credibilitatea, iar exagerarea lor ne compromite; de asemenea, 
exagerarea aspectelor pozitive cauzează pierderea avantajelor conferite de acestea, o astfel 
de atitudine generând îndoială. Prin urmare, limbajul folosit aici va fi tehnic, iar atributele 
psihologice vor fi definite aşa cum apar acestea in literatura psihologică de profil. Altfel 
spus, pentru a evita interpretările eronate (de pildă, că limbajul este prea înfrumuseţat 
sau nepoliticos cu referire la români), atributele nu trebuie luate cu sensul lor comun, ci 
cu cel psihologic, înţelegând logica constructivă de tip Saper aude pe care o propun aici 
ca pe o schimbare de paradigmă în discursul identitar românesc (cel puţin cu referire la 
aspectele psihoculturale), vizând emanciparea psihoculturală a românilor şi asumarea unui 
rol mai activ şi mai important în lumea modernă din ce în ce mai globalizată. 

Acest capitol este accesibil nu doar specialiştilor în psihologie şi celor din domenii 
conexe, ci şi publicului larg. 

5.1. Cum suntem şi de ce am ajuns aşa 

5.1.1. Cum suntem 

Profilul psihologic al românilor derivat din analizele empirice este comparativ, formulat în 
baza rezultatelor din 4.1. De cele mai multe ori comparaţia s-a făcut cu SUA, dar şi cu alte 
ţări/culturi (europene/intemaţionale). Aşadar, acest profil relevă mai ales aspectele psihologice 
prin referinţă la americani şi/sau la alte ţări/culturi democratice modeme. 

5.1.1.1. Profilul de personalitate 

Aptitudinile generale ale românilor. Potenţialul intelectual al românilor este la nivelul 
altor popoare vest-europene moderne, precum francezii, britanicii, olandezii etc. La 
nivelul profilului de suprafaţă însă, inteligenţa, fluidă sau cristalizată, nu exprimă suficient 
de bine potenţialul pe care îl avem în comparaţie cu ţările/culturile moderne democratice 
cu care dorim să ne comparăm (de exemplu, Marea Britanie, Germania, SUA etc.). Aceste 
diferenţe apar atât la copii, cât şi la adulţi şi sunt cauzate de unele insuficienţe ale 
instituţiilor sociale din mediul nostru cultural în activarea potenţialului psihologic (de 
exemplu, deficienţe în educaţia timpurie, curriculum şcolar etc.). 

Aptitudinea de a fi creativi este ca potenţial, în profilul de adâncime, la fel de dezvoltată 
la români ca şi la americani. Din păcate, exact ca în cazul inteligenţei, acest potenţial nu 
se exprimă însă în profilul de suprafaţă al creativităţii românilor (de exemplu, premii 
Nobel, indicele naţional de inovare); trebuie spus însă că unii indicatori de suprafaţă (de 
exemplu, premiile Nobel) pot depinde şi de factori nerelaţionaţi cu creativitatea (de 
exemplu, promovarea insuficientă a unor realizări creative ale românilor, conjuncturi 
internaţionale etc.). Faptul că rezultatele noastre corespund relaţiei dintre inteligenţă şi 
creativitate avansate de teoriile psihologice (în general amândouă crescute sau amândouă 
scăzute, până la punctul critic) întăreşte validitatea acestor concluzii. 

Stilurile de învăţare ale românilor sunt similare cu cele ale americanilor, fără diferenţe 
practice/ecologice în profilul de adâncime, dar cu potenţiale deficienţe de cunoştinţe în 
profilul de suprafaţă al românilor (de exemplu, alfabetizarea ştiinţifică). 

Inteligenţa emoţională ca aptitudine apare mai dezvoltată la americani decât la români 
atât în profilul de adâncime (de exemplu, inteligenţa emoţională generală, inteligenţa 
emoţională strategică şi inteligenţa emoţională experienţială), cât şi în cel de suprafaţă (de 
exemplu, identificarea emoţiilor proprii/altora, înţelegerea semnificaţiilor emoţiilor proprii/ 
altora, gestionarea emoţiilor proprii/altora). Dacă analizăm inteligenţa emoţională ca 
indicator al personalităţii - motivaţia şi adaptarea socială -, atunci nu există diferenţe între 
români şi americani în profilul de adâncime sau în cel de suprafaţă, cu excepţia capacităţii 
de a face o impresie pozitivă în profilul de suprafaţă, care are un nivel mai înalt la români. 

Caracterul/Temperamentul românilor. Sub aspect caracterial/temperamental, în profilul 
de adâncime, românii apar ca fiind mai extraverţi (gregari) şi mai emoţionali (instabilitate 
emoţională) în comparaţie cu americanii, iar americanii mai deschişi, mai agreabili şi 
mai conştiincioşi în comparaţie cu românii. La nivelul profilului psihologic de suprafaţă, 
nivelul mai ridicat al extraversiunii (gregarismului) românilor se poate exprima pozitiv (de 

exemplu, activism/căldură în relaţiile interpersonale) sau negativ (autonomie redusă). Nivelul 
ridicat al emoţionalităţii românilor se poate exprima la rândul său pozitiv (de exemplu, 
flexibilitate afectivă) sau negativ (de exemplu, dezechilibru afectiv). Nivelul mai scăzut al 
deschiderii se poate exprima pozitiv (prudenţă) sau negativ (ca suspiciune/mizantropie). 
Nivelul mai scăzut de agreabilitate al românilor poate avea fie aspecte pozitive (de exemplu, 
ambiţie), fie aspecte negative (de exemplu, suspiciune). Similar, nivelul mai scăzut al 
conştiinciozităţii românilor se poate exprima fie pozitiv (de exemplu, o indisciplină creativă/ 
boemă), fie negativ (indisciplină disfuncţională). Instituţiile sociale şi culturale sunt cele care 
pot favoriza o exprimare a profilului de adâncime funcţională/pozitivă în profilul de suprafaţă. 


5.1.1.2. Profilul cognitiv, mecanismele defensive şi sănătatea mintală 

Sub aspectul profilului cognitiv relevant pentru sănătatea mintală, românii nu apar diferiţi 
de americani. Dimpotrivă, americanii adulţi manifestă tendinţa de a avea un stil cognitiv 
de adâncime mai iraţional, care îi predispune spre psihopatologie mai puternic decât pe 
adulţii români. Vulcănescu (1943/1991) remarca şi el faptul că ne lipseşte imperativul, 
ceea ce corespunde în psihologia cognitivă modernă cu un nivel mai scăzut de iraţionalitate 
(„trebuie cu necesitate”). Acest lucru este validat şi prin scorurile obţinute de români la 
instrumentele care măsoară sănătatea mintală. într-adevăr, scorurile de psihopatologie ale 
românilor, bărbaţi şi femei, sunt în general mai mici decât cele ale americanilor. în cazul 
copiilor, elevii români par să aibă însă un nivel de iraţionalitate în profilul de adâncime 
mai mare decât cei americani, ceea ce corespunde cu un profil al problemelor psihologice 
uşor mai ridicat la copiii români decât la cei americani. 

Românii prezintă un profil psihologic defensiv (de exemplu, negarea aspectelor negative, 
reducerea aspectelor negative, amplificarea aspectelor pozitive, supresia). Aceste mecanisme de 
negare nu au însă mereu rezultatele scontate, putând apărea efectul contraintenţionat, care, 
aparent paradoxal, amplifică aspectele la care ne raportăm defensiv ; acest efect explică 
şi cum într-o cultură conformistă, din cauza stilului defensiv/evitativ şi a concentrării 
puterii - care adesea nu duc la reguli agreate voluntar, ci la reguli impuse şi acceptate 
defensiv -, apar frecvent comportamente care violează regulile. Aşadar, în populaţia largă 
a românilor găsim: (1) populaţie cu stimă de sine scăzută (complexe de inferioritate), 
(2) populaţie cu stimă de sine pozitivă compensată (complexe de superioritate - populaţie 
vulnerabilă, cu sănătate mintală iluzorie) şi (3) populaţie cu stimă de sine pozitivă 
sănătoasă. Dacă prima şi a treia categorie sunt mai uşor de înţeles şi de publicul 
nespecialist, s-ar putea ca a doua categorie să fie mai dificil de înţeles. Voi da câteva 
exemple. Un exemplu de complex de superioritate este că, deşi avem un nivel al creativităţii 
manifeste care nu ne exprimă potenţialul (de pildă, valori mici ale indicatorilor de inovare), 
excelăm în organizarea unor saloane şi (auto)conferirea unor premii de inventică. Un alt 
exemplu este că, deşi inteligenţa fluidă şi cea cristalizată nu sunt la nivelul potenţialului 
pe care îl avem, vorbim prea des de excelenţă (autoatribuită) şi olimpici români (care, 
oricât de valoroşi ar fi, nu sunt reprezentativi pentru sistemul educaţional în general). Şi 
astfel de exemple de exagerare a unor realizări în sine oneste şi importante - nu din partea 
protagoniştilor, ci a publicului - pot fi regăsite în toate domeniile. 

în ciuda mecanismelor defensive/de coping, câteva aspecte psihologice legate de 
sănătatea mintală străbat blocajul acestora. Mai precis, pentru eşantionul românesc 

combinat (bărbaţi şi femeii observăm că putem menţiona (folosind termenii de specialitate) 
ca fiind comune şi puternice, în comparaţie cu eşantionul american, atât la bărbaţi, cât 
şi la femei: amoralitatea, credinţele mizantrope, atitudinile antisociale, ostilitatea controlată, 
cinismul, nepăsarea şi masculinitatea. Doar la femei apar şi ruşinea şi anxietatea, tăria 
eului, agresivitatea şi reacţiile furioase şi doar la bărbaţi frica generalizată, competiţia 
şi represia; se poate observa că structura colectivistă nu poate proteja de problemele 
legate de anxietate (aşa cum sugerau Chiao şi Blizinsky, 2010), probabil puternic 
amorsate de o societate în schimbare, cu dificultăţi şi insecuritate socioeconomică 
crescută. Foarte interesant, aceste atribute sunt congruente cu mediul cultural analizat 
în capitolul 2, iar unele dintre ele cu profilul psihologic al copiilor români, ceea ce le 
întăreşte validitatea. 

5.1.1.3. Profilul emoţional 

Românii au un nivel scăzut de fericire şi satisfacţie în viaţă şi în muncă, în comparaţie 
cu SUA şi cu cetăţenii celorlalte ţări europene. Acest profil corespunde cu analiza altor 
atribute psihologice (de exemplu, stilul cognitiv şi defensiv din 5.1.1.2) şi cu analiza 
mediului cultural (de exemplu, profilul colectivist). în schimb, copiii români (10-12 ani) 
au un nivel crescut de fericire. 

5.1.14. Profilul relaţiilor interpersonale 

în relaţiile de cuplu, în comparaţie cu americanii, pentru români sunt fundamentale 
expresivitatea şi coeziunea diadică, acestea fiind mult mai importante decât satisfacţia diadică. 
Stilul securizant de ataşament romantic este cel mai important, fiind mai accentuat decât în 
multe ţări/culturi dezvoltate (SUA, Franţa, Germania, Lituania, Portugalia şi Grecia). Stilul 
de ataşament preocupat, care poate indica un complex de inferioritate, este mai accentuat în 
România decât în SUA, Franţa, Germania, Lituania, Ucraina, Serbia, Portugalia, Italia şi 
Grecia, iar cel dismisiv, ce poate arăta un complex de superioritate, este mai accentuat la 
români decât în Germania, Serbia, Portugalia, Spania, Italia şi Grecia. în ceea ce priveşte 
prieteniile, românii au o tendinţă uşor mai crescută decât americanii de a percepe o implicare 
emoţională. Nefiind însă atât de deschişi spre prietenii ca americanii, românii, dacă le au 
totuşi, le au doar cu o implicare emoţională mare, tipică stilului colectivist. 

Relaţiile interpersonale sunt grevate de neîncrederea funciară a românilor în oameni 
şi de stilul cognitiv mizantrop (ursuz). Aceasta face ca, în relaţiile de cuplu, în comparaţie 
cu americanii, accentul să se pună nu pe satisfacţie, ci pe coeziune. Prieteniile sunt mai 
puţin importante la români decât la alte ţări/culturi (de exemplu, SUA), focalizarea 
principală fiind pe familie. în cazul prieteniilor, implicarea emoţională este prezisă de 
împărtăşirea unor informaţii (ca la americani), dar la români rămân importante şi 
onestitatea/acurateţea informaţiilor şi intenţia de a împărtăşi informaţii (care constituie 
astfel un mijloc de depăşire a neîncrederii în oameni). Aşa cum am spus, observăm 
posibile complexe de superioritate accentuate în stilul dismisiv şi posibile complexe de 
inferioritate accentuate în stilul preocupat. Aceste două tendinţe în ataşament corespund 
cu profilul defensiv rezultat din analiza psihologică (vezi secţiunea 5.1.1.2) şi a mediului 
cultural. 

5.1.1.5. Profilul muncii şi leadership-ului 

La români, în comparaţie cu americanii, stilul cel mai răspândit de muncă pare să fie 
reprezentat de implicarea în muncă, adesea sub presiunea timpului, şi competitivitate. 
Insatisfacţia în muncă este mai crescută la români decât Ia americani. Românii sunt mai 
toleranţi decât americanii faţă de piedici şi amânări care pot afecta cursul planificat al 
unei acţiuni. Probabil că aceste rezultate pot fi explicate prin faptul că suntem o economie 
mai puţin stabilă/în dezvoltare, unde este important să-ţi păstrezi (prin implicarea în 
muncă) locul de muncă şi să arăţi că eşti cel mai bun (prin competitivitate). Aceste aspecte 
pozitive pot fi însă afectate de faptul că, în comparaţie cu americanii, tolerăm uşor 
amânările şi factorii care interferează cu un plan deja stabilit. In plus, acest efort constant 
duce la insatisfacţie în muncă. 

Nu par să existe diferenţe între nivelurile de stres la managerii (de nivel mediu) şi 
personalul administrativ din România şi din SUA. într-adevăr, acestea nu ating valori 
semnificative practic/ecologic nici la managerii de nivel mediu, nici la personalul administrativ. 
Există însă diferenţe interesante în ceea ce priveşte situaţiile pe care aceste persoane le 
percep ca stresante. Spre exemplu, întreruperea activităţii pare să fie un factor stresant 
important la americani (nu şi la români), în timp ce salariul inadecvat este foarte important 
la români (şi la personalul administrativ american). Dacă ne uităm însă la angajaţi, apar 
diferenţe interesante. Astfel, românii au un stres ocupaţional mai mic decât americanii, 
dar şi un angajament mai scăzut faţă de organizaţia lor. 

în muncă, românii au niveluri mai ridicate decât americanii la efortul compensator, 
orientarea spre competiţie şi orientarea spre statut, iar independenţa mai scăzută decât 
aceştia. în comparaţie cu germanii, românii au un angajament mai mare, o internalitate 
crescută, dorinţă de învăţare mai mare, o orientare spre statut şi competiţie mai mare; 
în schimb, au niveluri mai mici de perseverenţă, flexibilitate, neînfricare şi independenţă 
decât germanii. în raport cu italienii, motivaţia în muncă a românilor este similară. 
Comparat cu cazul americanilor, stilul de leadership românesc este mai tranzacţional, 
focalizat pe identificarea şi pedepsirea greşelilor (ceea ce corespunde cu rezultatele legate 
de evaluarea încrederii şi cooperării prin teoria jocurilor din secţiunea 3.4.2). 

Nu există diferenţe semnificative practic/ecologic atunci când personalitatea românilor 
şi cea a americanilor sunt evaluate în contextul muncii, deşi există tendinţele generale 
identificate în personalitatea românilor şi în cea a americanilor (vezi secţiunea 5.1.1.1). 
Aşadar, probabil contextul muncii, prin reglementările pe care le impune, reduce diferenţele 
de comportament dintre muncitorii români şi cei americani. Totuşi, la o analiză atentă, 
sub aspectul personalităţii, diferenţele dintre români şi americani care pot profila aspecte 
importante se referă la tipul realist, ce este mai accentuat la americani, atât la bărbaţi, 
cât şi la femei, în categoria competenţe. De asemenea, tipul investigativ este mai marcant 
la români decât la americani, în categoria ocupaţii. 

5.1.1.6. Profilul psihologic al copiilor români 

Aşa cum am arătat în cazul inteligenţei, profilul de suprafaţă - inteligenţa fluidă şi cea 
cristalizată - nu exprimă potenţialul bun existent, în comparaţie cu ţările/culturile democratice 
moderne (de exemplu, Germania, Marea Britanie, Olanda etc.). Acest lucru poate fi corectat 
prin programe de educaţie timpurie, programe de parenting şi curriculum şcolar modeme. 

Angajamentul în şcoală al copiilor români este destul de mare, peste media a 12 ţări/ 
culturi aflate în analiză, uşor mai înalt la fete în comparaţie cu băieţii. Acesta este 
congruent cu implicarea mare în muncă a românilor adulţi şi poate fi un factor de bază 
în îmbunătăţirea inteligenţei cristalizate în cadrul unui curriculum modem. Unele componente 
ale sale, precum motivaţia de a învăţa matematica, motivaţia de a nu absenta şi plăcerea 
de a fi la şcoală, sunt însă mai puţin dezvoltate. 

în acelaşi timp, deşi în general fericirea în viaţă are un nivel foarte crescut (la 10 şi 12 ani), 
fericirea la şcoală pare să fie mai redusă (lucm care corespunde cu insatisfacţia adulţilor la 
serviciu). Socializarea emoţională a copiilor români corespunde parţial unui profil colectivist, 
într-adevăr, emoţiile negative puternice au fost orientate în cărţile de poveşti către alte 
grupuri decât cele de apartenenţă, în România şi Turcia, în comparaţie cu SUA. Totuşi, în 
România nu s-a constatat (ca în Turcia) că emoţiile pozitive puternice ar fi mai orientate 
către grupul de apartenenţă, aici fiind similară cu SUA (o cultură mai individualistă). 

Sub aspectul sănătăţii mintale, anxietatea ca stare şi anxietatea ca trăsătură par să fie 
mai scăzute la copiii români decât la copiii americani (din clasele primare şi secundare), 
deşi acestea se pare că vor creşte cu vârsta (la adulţi, mai ales la femei, scorurile fiind 
mai ridicate decât la americani), probabil ca urmare a stresorilor sociali (de exemplu, 
economici). Comportamentul alimentar al copiilor români este mai sănătos în mediul 
rural decât în mediul urban (un pattem similar cu al Portugaliei). La copiii între 1 şi 5 ani, 
există probleme emoţionale (probleme de internalizare) mai mari la români decât la 
americani; mai precis, există probleme de anxietate, probleme generalizate de dezvoltare, 
reactivitate emoţională, probleme anxios-depresive şi probleme legate de comportamentul 
depresiv mai mari la copiii români decât la cei americani. Copiii români, între 6 şi 11 
ani au un nivel mai crescut decât copiii americani, cu relevanţă practică/ecologică, atât 
pentru băieţi, cât şi pentru fete, la problemele de internalizare (comportament interiorizat) 
şi la problemele sociale. La vârsta de 12-18 ani, fetele din România au valori importante 
clinic/ecologic în comparaţie cu fetele din SUA la scorul total al problemelor - mai specific, 
la problemele de internalizare şi la problemele somatice, problemele sociale, problemele 
atenţionale şi problemele legate de comportamentul depresiv, probabil accentuate de 
fenomenele specifice adolescenţei. Se pare că rolul colectivismului ca mecanism de apărare 
(vezi Chiao şi Blizinsky, 2010) funcţionează la români mai ales la vârstele de 6-11 ani, 
adică tocmai în perioada când copiii sunt expuşi unui mediu social mai nou şi independent 
faţă de familie (prin faptul că merg la şcoală), nu însă şi în timpul crizei adolescenţei 
(12-18 ani) sau atunci când sunt doar în cadrul familiei (1-5 ani). într-adevăr, şi nivelul 
mai crescut de fericire al copiilor români (de 10 şi 12 ani) corespunde cu etapa de vârstă 
la care problemele psihologice (scorul total) sunt cel mai puţin numeroase (6-11 ani). 

Patternul legat de problemele sociale apare şi la populaţia adultă, ceea ce mă face să 
spun că este una dintre caracteristicile cardinale ale românilor, cel puţin în raport cu 
ţările/culturile democratice moderne cu care dorim să ne comparăm. 


5.11.7. Profilul seniorilor români 

Imaginea seniorilor în societatea românească este relativ pozitivă. Stilul de viaţă şi 
alimentaţia pot constitui însă factori de risc care duc la obezitate. în general, profilul 
psihologic al seniorilor din România se înscrie în cel prezentat aici la nivel general, 
deoarece eşantioanele reprezentative naţional au inclus şi această populaţie. Sigur, există 

diferenţe în funcţie de evoluţia vârstei seniorilor, fără ca acestea să fie însă surprinzătoare/ 
mult diferite în România în raport cu alte ţări/culturi. 


5.1.1.8. Profilul diasporei româneşti şi al minorităţilor etnice 

Imigranţii români din Spania au un nivel al calităţii vieţii psihice mai scăzut decât spaniolii. 
Altfel spus, imigranţii români din Spania au un nivel de stres psihologic mai mare decât 
spaniolii, adesea din cauza discriminării, probabil pe fondul pierderii suportului colectivist 
cu care erau mai obişnuiţi în ţară. Spre deosebire de ceilalţi imigranţi (de exemplu, din 
Africa Subsahariană, Bolivia, Columbia, Maroc), un procent mai mic al imigranţilor 
români din Spania au un nivel educaţional (tipul şcolii absolvite) crescut. 

Mediul cultural românesc este unul favorizant pentru minorităţile naţionale (de exemplu, 
cea maghiar ă), în comparaţie cu cel din Serbia, Slovacia şi Ucraina. Limba şi vârsta prezic 
cel mai bine etnocentrismul maghiar din România, mai mult decât educaţia şi genul. 

5.1.1.9. Alte elemente psihologice din profilul românilor 

Stilul de şofat al românilor este riscant şi agresiv, în comparaţie cu al şoferilor belgieni, 
spre exemplu, ceea ce explică numărul mare al accidentelor auto şi al mortalităţii cauzate 
de accidente rutiere. Acest stil corespunde cu conştinciozitatea (respectarea regulilor) mai 
scăzută a românilor. Românii se prezintă, în comparaţie cu 21 de ţări/culturi analizate, 
ca având un nivel mediu de dezangajament moral, manfestând astfel o atitudine moderată 
faţă de pace. Au însă o dorinţă crescută de a lupta pentru propria ţară, dar nu susţin în 
număr mare ideea că războiul este un mijloc de a face dreptate. Poliţiştii români au, în 
general, o integritate profesională similară cu cei din SUA, dar toleranţa faţă de comportamentul 
inadecvat în poliţie este mai ridicată. încrederea populaţiei generale în instituţia poliţiei 
este însă scăzută în România (42,4%), iar neîncrederea este mare (56%). Aceste atitudini 
sunt probabil influenţate de cazurile negative prezentate în mass-media, astfel încât ele pot 
fi schimbate printr-o conduită şi o comunicare publică mai bune ale instituţiei poliţiei. Ca 
profil de adâncime la români, tendinţa de a plânge are un nivel uşor sub media ţărilor/ 
culturilor analizate. în profilul de suprafaţă al românilor, timpul scurs de la ultimul episod 
de plâns este uşor peste media ţărilor/culturilor analizate, atât la bărbaţi, cât şi la femei. 
Aşadar, în comparaţie cu 37 de ţări/culturi analizate, plânsul nu constituie o formă cardinală 
de manifestare psihologică la români, lucru care este congruent cu o cultură mai cinică. 


5.1.1.10. Sumarul profilului psihologic al românilor - cum suntem 

Acest profil se bazează pe integrarea concluziilor formulate în secţiunile 5.1.1.1-5.1.1.9, 
prin raportare relativă mai ales la standarde reprezentate de SUA şi spaţiul occidental 
(pentru detalii privind raportarea relativă, vezi capitolul 4 şi secţiunile 5.1.1.1-5.1.1.9). 
Prezenţa atributului (de exemplu, „inteligent”) înseamnă similaritatea cu standardul de 
referinţă. Devierile importante de la standard sunt marcate cu termenul mai sau sunt 
definite ca „atribute cardinale”. 

La nivelul profilului psihologic de adâncime, românii se prezintă similar altor popoare 
din ţări democratice dezvoltate: cu un bun potenţial intelectual şi creativ şi cu un stil de 

învăţare modern. Inteligenţa emoţională, ca aptitudine, este mai scăzută decât cea a 
americanilor, dar cea exprimată ca adaptabilitate este similară cu a acestora. Sub aspect 
caracterial/temperamental, românii, în comparaţie cu americanii, apar ca fiind extraverţi 
(gregari), emoţionali şi mai puţin deschişi, agreabili şi conştiincioşi. Pe scurt, profilul 
psihologic de adâncime al personalităţii românilor este comparabil, sub aspectul eficienţei 
psihologice, cu cel al altor popoare din ţări/culturi moderne, iar sub aspectul personalităţii 
avem elemente specifice în raport cu americanii, care, în sine, nu sunt bune sau rele, ci 
pot deveni astfel în funcţie de felul cum se exprimă în profilul psihologic de suprafaţă, 
prin medierea factorilor culturali (de exemplu, a instituţiilor sociale). 

La nivelul profilului psihologic de suprafaţă, sub aspect aptitudinal, observăm că 
mediul cultural nu a favorizat exprimarea potenţialului pe care îl avem. Astfel, nivelurile 
inteligenţei şi creativităţii manifeste sunt mai scăzute decât cele ale altor ţări/culturi 
moderne de referinţă (de exemplu, Marea Britanie, Germania, SUA). Compensăm însă 
la inteligenţa emoţională, unde reuşim mai bine decât americanii să facem o primă impresie 
pozitivă. Sub raportul caracterului/temperamentului, profilul de adâncime se poate exprima 
pozitiv (de exemplu, activism/căldură în relaţiile interpersonale, flexibilitate afectivă, 
ambiţie, indisciplină creativă/boemă) şi/sau negativ (de exemplu, autonomie redusă, 
instabilitate afectivă, suspiciune, indisciplină disfuncţională). Ambele profiluri pot fi 
regăsite în populaţia românească, dar coroborând aceste rezultate cu cele care decurg din 
analiza mediului cultural şi cu celelalte atribute psihologice identificate, cel negativ pare 
să fie adesea dominant. într-adevăr, acest stil caracterial/temperamental este congruent 
cu neîncrederea în oameni şi cu încălcarea regulilor sociale, care par să fie caracteristici 
cardinale ale românilor, dublate însă de ambiţie pentru afirmarea socială/şcolară. în 
profilul de suprafaţă, şi stilul de şofat al românilor este mai riscant şi mai agresiv, susţinut 
de profilul de adâncime cu conştiinciozitate mai scăzută. 

Ca profil de adâncime la români, tendinţa de a plânge are un nivel uşor sub media 
ţărilor/culturilor analizate, ceea ce arată că plânsul nu constituie o formă cardinală de 
manifestare psihologică la români, aspect congruent cu caracterul mai cinic şi sceptic 
identificat în analiza mediului cultural şi în MMPI-2. 

Ca adulţi, avem un profil de adâncime cognitiv mai puţin iraţional în comparaţie cu 
americanii, ceea ce susţine o sănătate mintală mai bună în profilul de suprafaţă (dar vezi 
şi rolul mecanismelor defensive şi al colectivismului). La copii, profilul de adâncime 
cognitiv pare să fie însă mai iraţional ca al americanilor, ceea ce susţine un nivel mai 
ridicat al unor probleme psihologice şi de comportament în profilul de suprafaţă (în 
comparaţie cu americanii), mai ales la 1-5 ani şi 12-18 ani (iar aici mai ales la fete). 
Probabil că aceste probleme la 12-18 ani sunt amplificate de evenimentele asociate cu 
criza adolescenţei, cu un impact mai mare la fete, pe fondul supresiei şi străpungerii unor 
mecanisme defensive colectiviste („revolta” adolescentului împotriva regulilor tradiţionale 
are consecinţe mai dramatice într-o cultură colectivistă). Copiii români au un nivel de 
anxietate mai scăzut ca al americanilor în clasele primare/secundare, probabil ca urmare 
a rolului protectiv pe care îl joacă reţeaua colectivistă. Toate aceste probleme se atenuează 
însă în perioada adultă, cu excepţia anxietăţii, care se accentuează la femei, probabil ca urmare 
a stresorilor sociali (de exemplu, economici). Nivelul de fericire al copiilor români de 10 şi 12 ani 
este foarte ridicat, ceea ce corespunde şi cu patologia mai redusă la această vârstă. 

în profilul de adâncime avem o stimă de sine mai scăzută. Mecanismele de apărare/ 
de coping mai puternice creează însă în profilul psihologic de suprafaţă complexe de 

inferioritate şi de superioritate, asociate cu un nivel mai scăzut de fericire şi satisfacţie 
în viaţă, mecansime defensive care pot duce la exagerarea - de obicei involuntară/ 
inconştientă - a negativului şi pozitivului în psihologia noastră. 

Relaţiile interpersonale sunt marcate de neîncrederea în oameni, de aceea se focalizează 
mai mult pe familie, prin stiluri de ataşament puternic în cadrul său, în care contează mai 
mult consensul decât satisfacţia. în plus, relaţiile interpersonale sunt favorizate mai mult 
de onestitate şi intenţia de a împărtăşi informaţii, care pot contracara astfel, într-o oarecare 
măsură, neîncrederea mai mare a românilor în oameni. 

Munca este ghidată de aspecte cardinale: caracterul extrinsec, competiţie/ambiţie, 
satisfacţia în muncă scăzută şi stresul scăzut. Românii sunt mai toleranţi cu încălcarea 
regulilor/angajamentelor în muncă. Probabil de aceea leadership-ul românesc este 
tranzacţional, mai focalizat pe monitorizarea greşelilor. Angajamentul românilor faţă de 
organizaţia în care lucrează (şi invers) este mai scăzut. Ca stil de personalitate la locul 
de muncă, românii sunt mai puţin realişti şi mai investigativi. 

Românii au o atitudine moderată faţă de pace, o dorinţă mai accentuată de a lupta pentru 
propria ţară, dar nu susţin în număr mare ideea că războiul este un mijloc de a face dreptate. 

Seniorii au o imagine mai pozitivă în mentalul românilor. 

Trebuie observat că profilul psihologic al românilor apare adesea cu elemente mixte. 
Spre exemplu, deşi nivelul de fericire în viaţă şi de satisfacţie profesională este redus, stresul 
profesional este adesea mai scăzut. La copii, deşi nivelul problemelor psihologice este mai 
ridicat ca la americani (dar se atenuează în perioada adultă), nivelul de fericire este de 
asemenea mai mare; în plus, deşi angajamentul şcolar este crescut, copiii se simt mai 
singuri şi mai puţin fericiţi la şcoală şi au un nivel crescut de absenteism. Deşi competitivitatea 
noastră ne determină să ne actualizăm potenţialul, cinismul/scepticismul şi indisciplina/lipsa 
de autodisciplină ne fac neperseverenţi şi ineficienţi, vrând parcă să mergem în viteză, cu 
frâna de mână trasă! Aceasta arată un profil psihologic mai puţin coeziv şi stabil, în 
dinamică transformaţională (o stare de „nelinişte şi nemulţumire/frustrare”). 

Sintetizând şi mai mult, profilul psihologic al românilor se poate prezenta astfel (tabelul 
5.1): 


Tabelul 5.1. O sinteză a profilului psihologic al românilor (cum suntem) 


Aspecte dominant negative 


Aspecte dominant pozitive 


COGNITIVE 

• Potenţial intelectual comparabil cu ţările/ 
culturile democratice moderne 

• Creativitate potenţială comparabilă cu 
ţările/culturile democratice moderne 

• Stiluri de învăţare potenţiale comparabile 
cu ţările/culturile democratice moderne 

• Abilitate de a face o primă bună impresie 
(mai mult decât americanii) 

• Stil cognitiv iraţional la adulţi mai scăzut 
decât la americani în profilul de 
adâncime, dar similar cu al acestora în 
profilul de suprafaţă 


COGNITIVE 

• Inteligenţă şi creativitate care nu valorifică 
potenţialul existent, în comparaţie cu ţările/ 
culturile democratice moderne 

• Rezultate scăzute ale stilurilor de învăţare, 
în comparaţie cu ţările/culturile democratice 
moderne (de exemplu, testele PISA) 

• Stil cognitiv iraţional la copii (mai marcant 
decât la americani) 

• Exagerarea evaluărilor, atât a aspectelor 
negative, cât şi a celor pozitive, ceea ce 
poate duce la un profil psihologic mixt 

COMPORTAMENTALE (în raport cu 

americanii) 

• Competitivitate crescută (dar generată de 
frustrarea că nu obţin lucrurile pe care 
consideră că le merită; pentru a 
demonstra ceva) 

• Angajamentul crescut în şcoală al copiilor 

• Motivaţia puternică pentru muncă 
(implicare în muncă chiar în dauna vieţii 
sociale); motivaţia este extrinsecă, 
munca apărând ca un element de 
afirmare socială şi marcată de frica de 
insucces 

COMPORTAMENTALE (în raport cu 
americanii) 

• Indisciplină/Incălcarea unor reguli sociale/ 
Atitudini antisociale 

EMOŢIONALE 

• Stres profesional mai scăzut pentru 
angajaţi, nu şi pentru manageri/personalul 
administrativ (în comparaţie cu americanii) 

• Sănătate psihologică aparent bună (mai 
bună ca a americanilor) ; dar atenţie la 
rolul mecanismelor defensive (sănătate 
mintală iluzorie ?) 

• Un nivel crescut de fericire al copiilor 
români 

EMOŢIONALE 

• Fericire şi satisfacţie în viaţă şi în muncă 
scăzute (în raport cu ţările moderne/ 
democratice) 

• Sănătate emoţională uneori mai precară la 
copii (dar la nivelul unei medii internaţionale 
în ceea ce priveşte scorul global şi care se 
atenuează în perioada adultă) 

DE PERSONALITATE ŞI RELAŢIONALE 

(în raport cu americanii) 

• Extraversiune (gregarism)/Emoţionalitate 
ridicate şi agreabilitate/conştiinciozitate 
scăzute 

• Leadership tranzacţional (dar focalizat pe 
monitorizarea greşelilor); de aici frica 
de insucces ca element motivator 

• Cuplu focalizat pe consens şi 
expresivitate diadică (în comparaţie cu 
americanii) 

DE PERSONALITATE ŞI RELAŢIONALE (în 

raport cu americanii) 

• Stil defensiv ca urmare a unei stime de sine 
scăzute, care susţine complexe de 
inferioritate şi de superioritate 

• Autonomie/Autodeterminare şi perseverenţă 
în lucrul început reduse 

• Elemente rezultate din aceeaşi analiză 
(MMPI-2): neîncredere în oameni/mizantro¬ 
pie ; cinism; scepticism ; ostilitate controlată; 
indiferenţă/nepăsare; atitudini antisociale 

• Cuplu nefocalizat pe satisfacţie diadică (dar 
focalizat pe consens şi expresivitate diadică) 

ALTE ASPECTE POZITIVE 

• Imaginea bună a seniorilor 

• Asigurarea unui mediu mai favorabil 
pentru minorităţi (în comparaţie cu 

Serbia, Slovacia, Ucraina) 

• Dorinţa de a lupta pentru propria ţară, 
fără a susţine însă războiul ca mijloc de 
rezolvare a conflictelor (în comparaţie cu 

31 de ţări/culturi ale lumii) 

ALTE ASPECTE NEGATIVE 

• Şofat riscant şi agresiv (în comparaţie cu 
belgienii) 

• Ruşine/Anxietate la femei (mai accentuate 
decât la americani) 

• Frică generalizată la bărbaţi (mai mare decât 
la americani) 

SUMARIZARE 

Potenţial intelectual la nivelul ţărilor/ 
culturilor moderne democratice, motivaţie/ 
competitivitate crescute la muncă şi la 
şcoală, iraţionalitate ca vulnerabilitate mai 
scăzută, stres profesional scăzut al angajaţilor 
şi un nivel ridicat de fericire al copiilor 

SUMARIZARE 

Nivel intelectual care nu exploatează potenţialul 
existent, indisciplină, ambiţie derivată adesea 
din complexe/defensivitate, neîncredere în 
oameni, exagerarea pozitivului şi negativului, 
fericire/satisfacţie în viaţă şi în muncă scăzute 

Transpus într-un model cauzal comprehensiv, imersat într-o teorie cognitivă modernă, 
profilul psihologic al românilor din tabelul 5.1 arată ca în figura 5.1. 


Evenimente de viaţă 

• Pozitive 

• Negative 

• Neutre 


Profilul de suprafaţă 

Inteligenţă cognitivă/emoţională 
şi creativitate manifeste mai 
scăzute decât în ţările/culfurile 
vestice (de exemplu, americanii, 
britanica, germanii) 

_î_ 

Un nivel de iraţionalitafe 
şi raţionalitate similar cu 
al americanilor 

_î_ 

Mediul sociocultural \ 

Profilul de adâncime 

♦ «— 

Inteligenţă, creativitate şi 
stiluri de învăţare similare cu 
cele din ţârii e/culturi le vestice 
(de exemplu, britanicii, 
francezii, germanii, olandezii) 

♦ 

Stil cognitiv iraţional al 
adulţilor mai scăzut ca al 
americanilor 

Stil cognitiv iraţional al 
copiilor mai ridicat ca al 
americanilor 


Dezvoltare 
ontogeneticâ 
şi pe parcureu! 
vieţii 


(Biologica sociocultural & ecologic - în evoluţia Istorică şi în prezent) 


Emoţional şi psih of izio logic 

Pentru adulţi: fericire în viaţă şi 
satisfacţie în muncă scăzute, stres 
profesional mai scăzut şi o sănătate 
psihologică mai bună 
Pentru copii: un nivel mai ridicat de 
fericire, dar şi probleme emoţionale 
mai accentuate (decât americanii) 


Comportamental 


Comportamente competitive (auto- 
şi heterocomparaţ'i crescute) 
Autodeterminare, cooperare şi 
perseverenţă în lucru reduse 
Violare de reguli şi atitudini 
antisociale 


Personalitate şi relaţionare 


Extraversiune (gregarism) şi 
emoţionalitate mai ridicate şi deschidere, 
agreabilitate şi conştiinciozitate mai 
scăzute ca ia amencani 
Stil defensiv: complexe de inferioritate şi 
superioritate (în raport cu americană) 
Cinism, scepticism, mizantropie, 
exagerare şi neîncredere în oameni (în 
raport cu americanii) 


Figura 5.1. Profilul psihologic al românilor într-o abordare cognitiv-comportamentală 

Modelul din figura 5.1 încearcă să propună anumite interacţiuni cauzale între atributele 
psihologice incluse în profilul psihologic al românilor. Deşi se bazează pe teorii psihologice 
majore (vezi Beck, 1979 ; David et al ., 2010; Ellis, 1994) la nivel individual, acesta este 
exploratoriu în conexiunile şi conţinuturile propuse aici, la nivel de ţară/cultură, astfel că 
validitatea lui trebuie testată în studii viitoare. Conform acestui model, răspunsurile noastre 
subiectiv-emoţionale/psihofiziologice şi comportamentale, specifice sau transsituaţionale 
(de personalitate), rezultă din modul în care prelucrăm informaţional/cognitiv evenimentele 
de viaţă. Personalitatea se referă la interacţiunile stabile între componentele cognitive, 
emoţionale/psihobiologice şi comportamentale. 

Stilul cognitiv iraţional afectează mai ales componenta subiectiv-emoţională/psiho- 
biologică. Stilul cognitiv iraţional al adulţilor români este în profilul de suprafaţă similar 
cu al americanilor, deşi acesta e mai diminuat în profilul de adâncime decât al acestora. 
Aşadar, deşi americanii au un stil cognitiv mai iraţional în profilul de adâncime, probabil 
că este îmblânzit în exprimarea sa în profilul de suprafaţă de mediul cultural prin instituţii 
sociale puternice. Dar iraţionalitatea scăzută a românilor în profilul de adâncime nu 
înseamnă neapărat o raţionalitate mare în profilul de adâncime, deci nici în cel de suprafaţă, 
în consecinţă, fericirea şi satisfacţia în viaţă şi în muncă scăzute nu derivă probabil din 
nesatisfacerea unor dorinţe/scopuri formulate raţional, ci din lipsa lor, integrându-se astfel 
foarte bine în stilul sceptic şi cinic al românilor. Intr-adevăr, luând în calcul că stresul 
profesional al angajaţilor este mai scăzut (cu excepţia managerilor/personalului administrativ), 
dar satisfacţia în muncă e tot scăzută, ne putem gândi şi la o atitudine sceptică/cinică, de 
indiferenţă. Această indiferenţă/nepăsare poate duce şi la comportamente mai puţin 

conştiincioase şi planificate. De altfel, cinismul prin băşcălie şi scepticismul prin pesimism 
ne plasează atât de bine, după cum observa şi Boghian (2006), între Păcală (comportament 
absurd/ironic) şi Mioriţa (resemnare, fie ea înţeleasă pozitiv, ca acceptare a ceea ce nu 
poţi schimba, fie negativ, ca renunţare la luptă când mai sunt şanse - vezi, pentru nuanţe, 
Blaga, 1936, şi Lovinescu, 1937). într-adevăr, Vulcănescu (1943/1991) remarca şi el 
faptul că ne lipseşte „imperativul”, ceea ce corespunde în psihologia cognitivă modernă 
cu un nivel mai scăzut de iraţionalitate („trebuie cu necesitate”). 

Un stil cognitiv iraţional mai marcant al copiilor poate explica şi nivelul mai mare de 
fericire şi nivelul mai precar uneori al sănătăţii psihologice (dar care se atenuează la 
vârsta adultă). Astfel, în cazul în care cogniţiile iraţionale sunt satisfăcute de evenimentele 
de viaţă, trăirea emoţională generată este mai puternică. în cazul în care cogniţiile 
iraţionale nu sunt satisfăcute de evenimentele de viaţă, atunci nivelul de distres psihologic 
este mai ridicat. 

Inteligenţa, creativitatea şi stilurile de învăţare afectează mai ales componenta compor¬ 
tamentală. Deşi potenţialul pentru acestea este ridicat, exprimarea lor în profilul de 
suprafaţă se face la niveluri inferioare altor ţări/culturi moderne de referinţă pentru noi. 
Aşadar, deşi comportamentele sunt motivate competitiv, deoarece nu există planuri 
performante/inovative bine elaborare (de exemplu, prin inteligenţă/creativitate/experienţa 
anterioară a învăţării), acestea adesea nu sunt duse până la capăt şi/sau încalcă reguli 
sociale (de exemplu, ducând la fraude/corupţie care ne marchează cultural - vezi şi 
Mungiu-Pippidi, 2015). în plus, aşa cum am spus, deşi competitivitatea noastră ne 
determină să ne actualizăm potenţialul, scepticismul, cinismul şi indisciplina ne fac 
neperseverenţi, vrând parcă să mergem în viteză, cu frâna de mână trasă! Dar, folosind 
metafora auto, acest lucru generează fum (emoţie/frustrare), mers în salturi (evoluţie/ 
involuţie), nu ajungem unde vrem când vrem (nu ne atingem obiectivele), iar pe termen 
lung se strică automobilul (distrugerea civilizaţiei reprezentată de instituţiile sociale). 

Deşi profilul cognitiv de adâncime are potenţial, ca şi al altor ţări/culturi moderne de 
referinţă, acesta nu este valorificat de mediul cultural, astfel încât profilul cognitiv de 
suprafaţă nu se ridică la nivelul potenţialului existent. 

Factorii biologici/genetici, ecologici şi culturali (vezi şi figura 2.4) - din prezent şi 
din istoria poporului român - generează în cursul dezvoltării ontogenetice (de la nou-născut 
la adult) şi pe tot parcursul vieţii profilul psihologic de adâncime, care se exprimă în 
profilul psihologic de suprafaţă mai ales printr-un filtru al mediului cultural din prezent. 
Aşadar, în ceea ce priveşte mediul cultural, forma sa prezentă, mai flexibilă (de exemplu, 
curriculumul şcolar), influenţează mai ales profilul psihologic de suprafaţă, în timp ce 
profilul de adâncime este tributar în special factorilor culturali de bază (de exemplu, 
securitatea), înţeleşi în evoluţia lor istorică. 


5.1.2. De ce suntem aşa 

Această întrebare are două niveluri de răspuns, unul care se încadrează în sfera cunoştinţelor, 
iar altul în sfera presupunerilor. 

La nivel de cunoştinţe, observăm legătura puternică dintre contextul cultural şi trăsăturile 
din profilul psihologic. Aproape toate aspectele psihologice au putut fi prezise din analiza 
mediului cultural, iar cele care au fost stabilite independent de el se integrează foarte bine 
în acest mediu cultural şi/sau cu alte atribute psihologice prezise de acel mediu. Aceasta 

nu înseamnă automat o legătură cauzală între mediul cultural şi atributele psihologice. 
Este posibil ca atributele psihologice să genereze acest mediu cultural - atribute psihologice 
care să derive mai ales din anumiţi factori biologici/genetici sau de mediu ecologic. în fine, 
este posibil ca atât atributele psihologice, cât şi factorii culturali să fie generaţi de alt factor, 
cum ar fi unul din mediul ecologic (de exemplu, agenţii patogeni, temperatura - vezi 
secţiunea 3.3). 

Probabil că răspunsul corect este unul care combină toate aceste mecanisme (vezi 
figura 2.4). Aşa cum am arătat, în unele cazuri, factorul biologic (de exemplu, 5-HTTLRP) 
poate favoriza anumite aspecte psihologice (de exemplu, distorsiuni atenţionale negative) 
ce apoi susţin aspecte psihoculturale (de exemplu, patternuri evitative), dintre care unele, 
la rândul lor, pot afecta apoi factorii psihologici (de exemplu, mecanisme defensive). Unii 
factori culturali (de exemplu, curriculumul şcolar) determină anumiţi factori psihologici 
(de exemplu, inteligenţa cristalizată) şi/sau afectează exprimarea unor aspecte psihologice 
(de exemplu, colectivismul, ca mecanism de coping, poate reduce exprimarea anxietăţii/ 
depresiei). Uneori, atât factorul psihologic (de exemplu, agreabilitatea scăzută), cât şi cel 
cultural (de exemplu, colectivismul) pot avea cauze biologice/de mediu ecologic (de 
exemplu, nivelul patogenilor din mediu). Studii viitoare pot încerca să abordeze toate 
aceste mecanisme după modelul propus în figura 2.4. Pentru concluzii cât mai integrative 
şi mai riguroase va fi nevoie însă de seturi mari de baze de date, culese longitudinal, şi 
de utilizarea unui aparat ştiinţific complex (de exemplu, modelare/ecuaţii structurale etc.). 

Când ne întrebăm cum am ajuns la acest profil cultural, lucrurile intră în sfera 
presupunerilor. Unul dintre răspunsurile plauzibile este legat de evoluţia istorică. Istoria 
este o ştiinţă riguroasă, dar articularea acesteia cu mediul cultural sau cu cel biologic/ 
geografic de astăzi e încă în sfera presupunerilor. 

Spre exemplu, putem observa că, la nivel internaţional, la baza unor culturi colectiviste 
stau medii cu un nivel patogen crescut; într-adevăr, există corelaţii ridicate între nivelul 
patogen, mai ales cel din trecut, şi structura colectivistă. O structură colectivistă, mai 
închisă, protejează populaţia respectivă de agenţii patogeni prin faptul că promovează 
practici şi trăsături psihologice care nu favorizează interacţiunea cu străinii, iar în interior 
practici de protecţie împotriva patogenilor ; astfel, probabilitatea de a fi afectat de agenţii 
patogeni din mediu este mai mică. Acest model este valabil pentru culturile colectiviste 
din Africa şi Asia de Sud-Est. în Asia, acesta este accentuat şi de vulnerabilitatea genetică 
de tip 5-HTTLRP, ceea ce îl face şi mai puternic. în Europa, acest model - prin prisma 
explicaţiei patogenetice - se verifică de asemenea pentru Portugalia, Grecia şi Turcia. 
Pentru România, Bulgaria şi ţările/culturile din fosta Iugoslavie, această explicaţie nu este 
valabilă, nivelul patogenetic nefiind ridicat. în plus, în ţările europene explicaţia genetică 
nu pare să se susţină. 

Pornind de la aceste date clare pe care le avem, presupunerea pe care o fac este că, 
în cazul acestor ţări, la baza colectivismului - şi apoi la baza a tot ce înseamnă şi/sau 
determină acesta - stă nevoia de securitate. într-adevăr. istoric, aceste zone au suferit sub 
aspectul securităţii (de exemplu, făcând parte din mai multe imperii şi fiind des teatru de 
război, ca elemente periferice ale acelor imperii). Şi astăzi nevoia de securitate este 
destul de mare în România (vezi în modelul lui Schwartz, 1992). Dar practicile culturale 
şi profilul psihologic din prezent sunt cel mai bine aproximate de nevoia de securitate din 
trecut, fiind în acelaşi timp mai bine aproximate de nivelul patogenetic al mediului din 
trecut decât de cel din prezent. într-adevăr, practicile culturale şi profilul psihologic din 

prezent au servit unor scopuri în trecut, iar apoi s-au perpetuat pentru că s-au menţinut 
cauzele lor originale sau pentru că au dobândit autonomie funcţională faţă de acestea, 
depinzând astăzi de alţi factori (vezi Allport, 1991). Sigur, nivelul patogenetic şi nevoia 
de securitate din prezent, dacă se menţin o perioadă lungă, vor putea determina practici 
culturale şi aspecte psihologice în viitor. Nevoia de securitate este importantă, dar mai 
puţin bazală decât protejarea de agenţii patogeni. De aceea cred că colectivismul acestor 
ţări este mai puţin stabil şi, foarte probabil, pe măsură ce va creşte capitalul economic, 
profilul colectivist se va schimba treptat, devenind mai individualist. 

Aşadar, presupunerea mai generală pe care o fac este că fundaţia mediului psihocultural 
românesc este reprezentată de nevoia de securitate şi mai puţin de factorii biologici/de 
mediu ecologic, ca în alte ţări/culturi. Odată ce această securitate este asigurată, pe termen 
mediu-lung (probabil de o generaţie nouă care va ajunge în pârghiile de influenţă socială), 
profilul psihologic şi cultural al românilor cred că poate fi integrat perfect în cel al 
popoarelor europene moderne şi democratice. 

Istoria poate încerca să clarifice o serie de atribute psihologice identificate aici. 
Intr-adevăr, rămânând tot în sfera presupunerilor, o serie de atribute psihologice care apar 
mai nefuncţionale astăzi (de exemplu, lipsa de perseverenţă, neîncrederea în oameni, lipsa 
de cooperare şi egoismul, gregarismul, indisciplina şi ostilitatea controlată, încăpăţânarea 
etc.) ar putea avea tot origini istorice, românii fiind, aşa cum am arătat, la periferia 
imperiilor şi frecvent teatru de război pentru acestea. în astfel de condiţii, aceste atribute 
psihologice au reprezentat atunci mecanisme de apărare ce au dus la supravieţuire şi la 
existenţa noastră de astăzi. De ce să fii perseverent, să clădeşti lucruri trainice, când 
acestea erau distruse imediat din cauza atâtor războaie? Cum să ai încredere în oameni, 
când am fost mereu controlaţi sau exploataţi de cei cu care veneam în contact ? Cum să 
cooperezi cu străinii într-un mediu în care străinul era, de obicei, un inamic, iar fiecare 
trebuia să fie preocupat întâi de siguranţa personală şi a familiei ? într-un mediu nesigur, 
orice diferenţiere a unor indivizi din grup putea duce rapid la destabilizarea echilibrului 
minimal şi instabil al grupului gregar (vezi aici şi analiza lui Rădulescu-Motru, 1999, 
despre „gura lumii” şi „fă ca lumea”); de aici apare probabil o cooperare minimală 
pentru supravieţuire (de exemplu, toţi să avem la fel, chiar dacă puţin) şi evitarea cooperării 
care să ducă prin individualizare/diferenţiere la beneficii majore, dar distribuite mai inegal 
(de exemplu, unii rămân cu puţin, alţii, mai performanţi, au mai mult). Indisciplina şi 
caracterul pasiv-agresiv (de exemplu, ostilitatea controlată) erau formele de rezistenţă 
pasivă prin care cei mai slabi îşi protejau cultura ameninţată de cei mai puternici. în fine, 
încăpăţânarea duce la atingerea scopurilor, chiar dacă acestea sunt mai egoiste (dar de 
supravieţuire). Şi astfel de exemple pot continua. Dar, recunoscând potenţiala valoare 
adaptativă istorică a unor atribute, apar imediat întrebările: mai sunt acestea utile astăzi ? 
Nu ar merita ele reevaluate, astfel încât să reuşim să ne adaptăm vremurilor de astăzi ? 

Intr-o schimbare culturală X, socotind o generaţie la 20 de ani, noua generaţie X poate 
ajunge la putere la 40 de ani (vechea generaţie Z având deja 60 de ani şi existând deja o 
altă generaţie X de 20 de ani), acesta fiind un moment de relativ echilibru în tensiune 
între X şi Z, din acest moment lucrurile evoluând în direcţia X dată de noua generaţie. 
Sigur, aceasta este o estimare generală, în fiecare generaţie putând exista oameni mai 
mult sau mai puţin implicaţi în schimbarea mediului cultural în direcţia X. Mai mult, 
uneori generaţia Z se poate autoperpetua în generaţia X, dacă aceasta din urmă nu are o 
masă critică de schimbare în direcţia X, devenind astfel contaminată de Z. 

5.2. Cum credem că suntem (cum cred alţii că suntem/ 
cum credem că sunt alţii) şi de ce credem (cred) asta 

înainte de a începe această analiză, bazată pe rezultatele din 4.2, reiau unele aspecte-cheie 
din capitolul 2. 

O abordare hermeneutică (vezi Laverty, 2003) răspunde la întrebarea: în ce credem 
noi că ar consta un fenomen? (De exemplu, cum credem că suntem/care credem noi sau 
alţii că este psihologia românilor?) O abordare fenomenologică (vezi Laverty, 2003) 
răspunde la întrebarea: cum am ajuns să credem unele lucruri despre un fenomen şi care 
este esenţa acestuia? (De exemplu, cum am ajuns noi sau alţii să credem unele lucruri 
despre psihologia românilor şi care este esenţa percepută a acestei psihologii?) 


5.2.1. Cum credem că suntem (cum cred alţii că suntem/ 
cum credem că sunt alţii) 

Integrând rezultatele din capitolul 4, în nucleul central al autostereotipului derivat din 

interviul liber, hermeneutic vorbind, ne considerăm „ospitalieri/prietenoşi” (persoane 
calde), dar şi „indiferenţi/nepăsători” (cinici/sceptici). Când ne comparăm cu celelalte 
etnii din România, ne considerăm „civilizaţi”, dar, când ne comparăm cu alte popoare 
ale lumii, spunem despre noi că suntem „necivilizaţi”. Din analiza interviului semistructurat 
observăm prezenţa în autostereotip a unor atribute variate şi uneori opuse ca valenţă: 
„emoţionali”, „inteligenţi”, „mai puţin sănătoşi” şi „colerici”. în interviul semistructurat, 
niciun atribut comportamental, caracterial sau aptitudinal nu a trecut pragul metodologic, 
ceea ce sugerează că nu există încă o opţiune bine definită pe aceste segmente. Din 
interviul structurat observăm că ne considerăm „gregari”, „toleranţi”, „ospitalieri” şi 
„religioşi”, dar şi „indisciplinaţi” ; atributele opuse: „perseverent” vs. „neperseverent” 
şi „colectivist” vs. „individualist (egoist)” nu sunt semnificativ diferite unele de altele, 
din nou înţelegând că nu există încă o opţiune clară faţă de aceste atribute. 

Din analiza de mai sus putem spune că românii se percep pozitiv pe axa „cald-rece” şi 
„inteligent - mai puţin inteligent”. Mai precis, pe axa „cald-rece” românii se percep ca persoane 
„calde”, percepţie exprimată prin descriptori ca „ospitalier/primitor” etc. Pe axa „inteligent - 
mai puţin inteligent” românii se percep ca persoane inteligente, cu abilităţi cognitive ridicate, 
percepţie exprimată prin descriptori ca „inteligenţi”, vorbind de aceste atribute ca fiind adesea 
„native”, dar „neutilizate în ţară”. Aceste două axe, deşi maximizează elementele pozitive, 
includ şi elemente negative, ceea ce face ca autostereotipul românilor să fie mixt (cu accentuarea 
elementului pozitiv). Axa „puternic-slab” este mai puţin utilizată, iar când o utilizăm, fie 
prezentăm partea negativă a poporului român (de exemplu, „slab” - „popor slab/supus/credul/ 
influenţabil”), fie partea pozitivă (de exemplu, „puternic”) în forma sa istorică mai puţin 
realizată în condiţiile în care a fost adesea dominat de alte popoare (de exemplu, „popor 
puternic, dar cu conducători slabi”, „supravieţuitor/rezistent”). Foarte interesant, cu toate că 
şi aici autostereotipul este mixt, românii se percep mai negativ Ia nivel de comportament (de 
exemplu, „indisciplinat”), exprimând ideea că nu se supun unor norme sociale; dar se percep 
mai pozitiv la nivel de personalitate, ceea ce sugerează că potenţialul lor general este pozitiv. 

Aşa cum am arătat, pentru o înţelegere mai comprehensivă a acestui punct merită 
analizate şi heterostereotipurile românilor şi heterostereotipurile despre români. 

Studiul de faţă a reliefat astfel de heterostereotipuri pentru: (1) americani - „pragmatici”, 
„reci”, (2) vestici - „civilizaţi, (3) francezi - „boemi”, „reci”, (4) germani - „organizaţi”, 
(5) englezi - „civilizaţi”, „reci”, (6) ruşi - „inflexibili”, „patrioţi”, (7) chinezi - „harnici”, 
(8) japonezi - „organizaţi”, (9) spanioli/ţările latine - „impulsivi”, (10) italieni - „relaxaţi”, 
„muncitori”, „vorbăreţi” şi (11) arabi - „religioşi/fanatici”. Românii îi preferă pe britanici, 
americani şi francezi, apoi pe germani şi mai la urmă pe maghiari şi ruşi (după Hunyady, 2003). 

Alţii (de exemplu, maghiarii) ne consideră mai ales patrioţi şi adaptaţi/bine orientaţi, 
dar restul atributelor pozitive din autosterotipurile românilor sunt minimizate de aceştia 
(Hunyady, 2003 ; Dâncu şi Orban, 2015). Italienii ne consideră nemuncitori (Pew Research 
Center/PRS, 2012). Mai recent, românii sunt asociaţi cu Dracula/vampirii, mai ales în 
SUA, şi cu comportamente antisociale mai puţin conştiincioase, mai ales în Europa de 
Vest. Interesant, partea de lipsă de conştiinciozitate din heterostereotipurile despre români 
este recunoscută şi în autostereotipurile românilor. 

Analizând comparativ autostereotipurile şi heterostereotipurile românilor (şi despre 
români), rezultă lucruri interesante. Spre exemplu, în general, noi îi vedem pe maghiari 
mai pozitiv decât ne văd aceştia pe noi, dar nu atât de pozitiv pe cât ne vedem noi pe 
noi. De asemenea, noi îi vedem pe maghiari mai inteligenţi decât ne văd aceştia pe noi, 
dar nu atât de inteligenţi pe cât ne vedem noi pe noi (vezi Hunyady, 2003). 


5.2.2. De ce credem (cred) astfel 

Aşa cum am arătat, o abordare fenomenologică clasică (pe linia lui Husserl) face diferenţa 
între subiect [Noi], actul mintal [Credem/Gândim] al acestuia şi fenomen [Cum suntem]. 

in abordarea fenomenologică clasică, pentru a înţelege fenomenul [Cum suntem], 
trebuie să punem în paranteză obiectul/realitatea („cum suntem”, într-o definiţie empirică) 
şi distorsiunile personale determinate de mine ca subiect [Noi] şi de actele mele mintale 
[Credem/Gândim]. Odată ce rămânem în minte cu fenomenul [Cum suntem] (exemplary 
intuitiori), încercăm să imaginăm variaţii ale acestuia (imaginative variations), în cazul 
unui subiect sau al mai multora, iar apoi lucrurile care rămân invariante intra/ şi/sau 
intersubiecţi intră în sinteza esenţei fenomenului ( synthesis ). 

Analizând şi integrând datele calitative, esenţa perspectivei hermeneutice la care am ajuns 
este că, la nivel global, autostereotipul este mixt: românii se văd ca fiind: (1) ospitalieri/ 
prietenoşi/toleranţi (calzi), (2) indiferenţi/nepăsători (cinici/sceptici), (3) emoţionali (colerici), 
(4) inteligenţi, (5) religioşi, (6) gregari şi (7) cu un comportament mai negativ/indisci- 
plinat - determinat adesea de context -, dar cu o personalitate pozitivă, deci cu potenţial 
pentru comportamentul bun şi competitiv în contextul adecvat (de exemplu, muncă). 

Iniţial Gadamer, iar apoi şi Heidegger afirmă (vezi Laverty, 2003) că nu se pot face 
distincţiile de mai sus. Faptul că noi ca subiecţi [Noi] am ajuns să credem prin actele 
mintale [Credem/Gândim] anumite lucruri despre fenomen [Cum suntem] derivă din cine 
suntem [Noi] şi din actul nostru mintal [Credem/Gândim], toate cele trei componente 
apărând doar împreună pentru a ne oferi sens în înţelegerea fenomenului. 

Astfel, am ajuns să credem anumite lucruri despre noi (dar şi alţii au ajuns să creadă 
despre noi şi noi despre alţii) deoarece aceasta satisface nevoile de stimă de sine/identitate/ 
predictibilitate/justificare a prezentului. Apoi, actul mintal [Credem/Gândim] poate 
funcţiona selectiv, astfel că maximizăm elementele care ne satisfac nevoile de identitate/ 
predictibilitate/justificare a prezentului şi minimizăm aspectele incongruente cu acestea. 

Spre exemplu, pentru a ne satisface nevoile bazale de stimă de sine/de imagine (identitate), 
ne caracterizăm pozitiv ca fiind „calzi" şi „inteligenţi/creativi”, ignorând unele aspecte 
negative care transpar în analizele obiective empirice sau chiar în înţelepciunea populară 
sumarizată în proverbe/zicători. în schimb, unele aspecte psihocomportamentale negative 
sunt atât de puternice şi obiective (de exemplu, cinismul/scepticismul/indisciplina), încât 
sunt mai greu de ignorat psihologic. Pentru a rezolva această disonanţă şi a asigura 
predictibilitate, le recunoaştem în autostereotip (ceea ce determină un autostereotip mixt), 
dar (1) le compensăm cu trăsături de personalitate pozitive, sugerând că problemele 
comportamentale apar din context, nu din structura noastră de personalitate, noi la baza 
personalităţii fiind buni, sau (2) le dăm o valoare mai mică decât corespondenţelor pozitive 
din autostereotip. Mai mult, adăugăm o componentă importantă legată de muncă şi religie, 
care întăreşte partea pozitivă din autostereotip. Elementele negative apar probabil şi pentru 
a da credibilitate aspectelor pozitive, fiind, aşa cum am arătat, atenuate. în fine, ca să 
justificăm lipsa de „putere”, istorică şi din prezent, din nou compensăm psihologic prin 
mecanisme defensive, spunând că la bază „suntem puternici, dar conducătorii sunt slabi” 
sau că „suntem supravieţuitori/rezistenţi” ; practic, aşa cum spun cercetările din psihologia 
cognitivă (Greenwald, 1980), ne modificăm psihologic trecutul, pentru a ne justifica 
prezentul. în mod natural, aceste mecanisme mintale funcţionează şi când îi evaluăm pe 
alţii. Spre exemplu, aşa cum am arătat, deşi îi evaluăm pe maghiari mai favorabil decât ne 
evaluează aceştia pe noi, totuşi nu îi evaluăm la fel de favorabil pe cât ne evaluăm pe noi 
(Hunyady, 2003), pentru a păstra statutul şi stima de sine ale grupului de apartenenţă. De 
asemenea, astfel de mecanisme funcţionează în constnicţia profilului psihologic al oricărei 
ţări/culturi, cu rezultate diferite, în funcţie de conţinutul care intră în aceste mecanisme. 


5.3. Comparaţii între cum suntem şi cum credem că 
suntem (cum cred alţii că suntem) 

Tabelul 5.2 prezintă o analiză comparativă între „cum credem că suntem” (şi „de ce credem 
asta”), „cum suntem” (şi „de ce suntem aşa”) şi „cum cred alţii că suntem” (şi „de ce cred 
asta”) bazată direct pe rezultatele din 4.3 şi pe integrarea rezultatelor din 4.1 şi 4.2. 

Tabelul 5.2. O analiză comparativă a psihologiei românilor 


Cum credem că suntem (ne 
autoconvingem) şi de ce 
credem asta 

Cum cred alţii că suntem şi de 
ce cred aşa (mai ales din 
perspectiva maghiarilor) 

Cum suntem şi de ce suntem 
astfel (în raport cu SUA şi 
spaţiul occidental) 

Calzi (ospitalieri/prietenoşi/ 
toleranţi/emoţionali etc.) 

• Ne prezentăm astfel pe 
baza experienţelor limitate 
cu alte popoare, pentru a 
crea o primă impresie 
favorabilă 

Reci (de exemplu, neprietenoşi, 
fără simţul umorului), în 
comparaţie cu cum credem noi 
că sunt ei, cum ne credem noi 
şi cum se cred ei 
• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Reci (încredere scăzută/ 
suspicioşi/sceptici/cinici etc.) 

• Suntem astfel ca expresie a 
colectivismului, susţinut 
de nevoia de securitate/ 
siguranţă 

Inteligenţi 

• Ne prezentăm astfel pentru 
a ne creşte stima faţă de 
propria persoană/identitatea/ 
imaginea socială; ne bazăm 
aici pe maximizarea 
pozitivului (de exemplu, 
olimpicii) şi minimizarea 
negativului (de exemplu, 
rezultatele la testele PISA) 

Mai puţin inteligenţi în 
comparaţie cu modul cum 
credem noi că sunt ei, cum ne 
credem noi şi cum se cred ei 
• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Inteligenţi în profilul de 
adâncime, dar nu exprimăm 
aceste valenţe în profilul de 
suprafaţă 

• Mediul cultural (instituţiile 
sociale actuale) nu 
favorizează expresia 
potenţialului pe care îl 
avem 

Comportament indisciplinat 
• Prin observaţii directe; spre 
deosebire de alte aspecte 
psihologice, comportamentul 
este (auto)observabil şi 
măsurabil, deci mai greu de 
distorsionat; totuşi, deşi 
nu-1 putem ignora, tindem 
să-l contextualizăm 

Comportament indisciplinat 
(în comparaţie cu ei) 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Comportament indisciplinat 
• A apărut la interfaţa dintre 
factorii culturali, biologici/ 
genetici şi ecologici 
(geografici), probabil 
întărit de evoluţia istorică 

Personalitate pozitivă 
• Pentru a compensa 
comportamentul 
indisciplinat; avem astfel 
potenţial pentru 
comportamentul bun 

Alţii ne văd mai puţin pozitiv 
decât îi vedem noi pe ei, decât 
ne vedem noi pe noi şi decât 
se văd ei pe ei 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Extraversiune (gregarism)/ 
Emoţionalitate ridicate şi 
deschidere/agreabilitate/ 
conştiinciozitate scăzute 
• Au apărut la interfaţa 
dintre factorii biologici/ 
genetici, ecologici şi 
culturali 

Echilibru nediferenţiat clar 
între individualism (egoist) şi 
colectivism, între perseverenţă 
şi neperseverenţă 
• Colectivismul este vertical, 
acompaniat de o distribuţie 
scăzută a puterii; astfel, în 
cadrul colectivului fiecare 
încearcă să obţină puterea, 
ceea ce duce şi la aparenţa 
de egoism şi de autonomie 

Alţii ne văd ca fiind mai 
asertivi şi mai puţin 
perseverenţi în comparaţie cu 
modul cum credem noi că sunt 
ei, cum ne credem noi şi cum 
se cred ei 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Colectivism (vertical - de aici 
impresia de individualism 
egoist), gregarism şi 
neperseverenţă 
• Au apărut la interfaţa 
dintre factorii biologici/ 
genetici, ecologici şi 
culturali 

1 


Simplu spus, suntem mai „reci” (cel puţin în componenta de încredere), dar pentru a 
face o bună impresie pretindem că suntem mai „calzi”. Pretindem atât de bine, că ajungem 
să ne convingem şi pe noi, deşi baza este „rece”. Stanciu şi colaboratorii săi (în curs de 
apariţie) arată că la români probabil „căldura" este exprimată mai mult prin „prietenie” 
decât prin „încredere”, dar din analizele prezentate în monografie rezultă că şi prietenia 
noastră este mai distantă în comparaţie cu cea a americanilor. 

Avem un potenţial intelectual foarte bun, dar forma sa concretă nu are un nivel ridicat din 
cauza instituţiilor sociale care nu îl valorizează. Probabil deoarece ştim că există acest potenţial 
ridicat, exagerăm şi-l prezentăm ca realitate, deşi realizările noastre nu susţin acest lucru. 

Avem un comportament indisciplinat, susţinut şi de extraversiune (gregarism)/emoţio- 
nalitate ridicate şi agreabilitate/conştiinciozitate scăzute. Nu-1 putem ignora, dar îl con- 
textualizăm şi îl compensăm spunând că avem o personalitate pozitivă. 

Suntem colectivişti şi gregari, dar colectivismul este probabil vertical, acompaniat de 
o distribuţie scăzută a puterii. Astfel că în cadrul colectivului fiecare încearcă să obţină 
puterea, ceea ce duce şi la aparenţa de egoism şi de autonomie; dar atât egoismul, cât 
şi autonomia sunt subordonate colectivismului, manifestându-se în cadrul acestuia. 

Competitivitatea este ridicată, ceea ce ne face să ne implicăm repede în multe lucruri. Dar 
competitivitatea la români se exprimă mai ales ca motivaţie de succes, care (lipsind cooperarea 
pentru succes şi perseverenţa prin disciplină/autodisciplină) rareori duce la eficienţă şi succes, 
într-adevăr, perseverenţa în activităţi este scăzută, astfel încât abandonăm tot repede; însă 
perseverenţa poate să persiste şi chiar să ia forma încăpăţânării în domenii de mare interes 
sau în situaţii care atentează la stima de sine compensată a românilor. Constantin Rădulescu- 
Motru (1999) considera că perseverenţa în muncă la români este genetică, dar instituţiile 
sociale din secolul al XlX-lea au pervertit-o în neperseverenţă şi improvizaţie. Eu, în baza 
analizelor din monografie, cred că lucrurile stau altfel. Munca este un mijloc de emancipare 
socială la români. Dacă munca ne ajută pentru această emanicipare (de exemplu, printr-o 
salarizare adecvată), putem fi un model de perseverenţă în muncă. Dacă munca nu ne ajută 
în emancipare (de exemplu, o salarizare inadecvată), atunci devenim neperseverenţi, muncind 
după cât şi cum suntem plătiţi. De aceea, spre exemplu, mulţi români care în ţară muncesc 
după formula „las’ că merge şi aşa” devin în străinătate modele de perseverenţă şi seriozitate 
în muncă, dacă sunt plătiţi la nivelul la care munca îi ajută să se emancipeze (de exemplu, să 
trăiască acolo şi eventual să-şi ajute familia din ţară sau să-şi cumpere diverse bunuri L 

Faptul că comportamentul - (auto)observabil şi măsurabil - este văzut similar în cele 
două demersuri, în timp ce constructele psihologice sunt diferite întăreşte concluziile 
formulate aici. 

Trecând în presupunere, mi se pare că la români există o nelinişte interioară derivată din 
discrepanţele/contradicţiile dintre (1) ce ştiu că ar fi putut să fie şi ce au fost forţaţi să fie de-a 
lungul istoriei şi (2) ce ştiu că ar putea să fie (profilul de adâncime ca potenţial) şi ce sunt 
(profilul de suprafaţă ca realizare). Pe scurt, se comportă adesea ca nişte nedreptăţiţi ai istoriei 
şi ai prezentului, ca cineva căruia i s-a luat ceva ce merită de către cineva care nu merită! 
Avem oarecum impresia că alţii au ceva, pe merit sau nu, ce meritam (şi) noi! Revenind la 
date, astfel de discrepanţe dintre „cum suntem”, „cum credem că suntem” şi „cum cred alţii 
că suntem” sunt generatoare de stres, care stimulează mecanismele defensive/de coping, ce 
apoi menţin şi amplifică discrepanţa (David, 2012). Se intră astfel într-un cerc vicios, care ne 
menţine într-o stare defensivă şi de nelinişte. Astfel de discrepanţe au fost identificate şi de 
alţi autori, în alte ţări/culturi ale lumii (vezi Terracciano et al., 2005, pentru trăsăturile de 
personalitate-caracter/temperament), dar la români ele sunt printre cele mai mari din 42 de 
ţări/culturi analizate (vezi studiul 3). Govorun şi colaboratorii săi (2006) arată că în astfel de 
situaţii, ca mecanisme de apărare/de coping, aspectele negative cu referire la propriul grup 
sunt adesea proiectate ca heterostereotip asupra altor grupuri. Spre exemplu, proiecţia defensivă 
poate face ca inteligenţa maghiarilor să fie considerată de români mai scăzută decât inteligenţa 
autopercepută a românilor, lucru demonstrat de Hunyady (2003). 

în raport cu lucrările clasice anterioare despre psihologia românilor, aşa cum se vede 
în tabelul 5.2 : (1) am confirmat unele intuiţii ale acestora (de exemplu, gregarismul), 
tranformându-le astfel din ipoteze în cunoştinţe, (2) am invalidat alte intuiţii (de exemplu, 
rolul geneticului în perseverenţa în muncă), (3) am adus un volum mare de informaţii 
noi şi (4) am separat modul în care suntem de modul în care ne credem (aceste lucruri 
apăreau mixate în abordările clasice). Deşi nu s-au bazat pe date experimentale, autorii 

clasici au avut o serie de intuiţii confirmate în această lucrare. Aşa cum am arătat, cultura 
românească din prima jumătate a secolului XX avea marcajul culturii tradiţionale româneşti 
(şi a satului românesc) şi al celei europene (cu care încercam să ne sincronizăm), astfel 
încât, dacă erai familiarizat cu viaţa la ţară şi cu marile direcţii europene, luând în calcul 
faptul că şi aspectele tradiţionale sau europene erau la rândul lor destul de omogene, 
puteai identifica uneori relativ corect unele atribute psihoculturale esenţiale ale românilor, 
chiar şi fără eşantioane reprezentative. La fel de adevărat este însă şi faptul că din lipsa 
acestor date empirice au rezultat şi concluzii divergente între autori, adesea determinate 
de opţiuni valorice personale, în spatele cărora existau - dacă citim cu atenţie notele 
autorilor la lucrările scrise - mereu bună-credinţă şi bune intenţii. Să analizăm succint 
concluziile lucrărilor clasice, aşa cum le-am prezenta în capitolul 1, prin prisma rezultatelor 
acestei monografii. 

Constantin Rădulescu-Motru (1999) a identificat corect caracterul gregar al românilor, 
individualismul egoist şi indisciplina. De asemenea, a reliefat perfect consecinţele 
psihoculturale ale acestora: 

• individualismul autoperceput al românilor nu este individualismul vestic (generos şi 
solidar, sursă de instituţii sociale moderne), alternativ colectivismului, ci unul egoist; 

• autonomia nu este asociată individualismului vestic, ci celui egoist (de exemplu, „Să 
fac de capul meu” ; „Mie să nu-mi spună nimeni ce să fac” ; Moromete : „Domnule, 
eu toată viaţa mea am fost un independent! ” etc.); 

• perseverenţa se exprimă doar acolo unde există interes (de exemplu, încăpăţânare), nu 
ca stil general. Aşadar, deşi a identificat corect tensiunea dintre perseverenţă şi 
neperseverenţă la români, explicaţia oferită - perseverenţa românilor ar avea un substrat 
genetic - nu se susţine, cauza fiind probabil, aşa cum am arătat mai sus, legată de 
valorile de emancipare. 

în acelaşi timp, toleranţa şi ospitalitatea descrise de Rădulescu-Motru nu se susţin 
empiric, deşi acestea se văd în autostereotipurile românilor, de unde probabil că le-a 
preluat şi acest autor. Tradiţia, despre care Rădulescu-Motru credea că are un fond genetic 
şi la români (similar cu relaţia de astăzi dintre fondul ecologic/biologic/genetic şi colectivism), 
se dovedeşte a fi astăzi în schimbare, fără substrat biologic/genetic. 

Dumitru Drăghicescu (1907) surprinde bine atribute precum cinismul, exprimat prin 
satiră şi umor, şi emoţionalitatea puternică (adesea instabilă) ale românilor. De asemenea, 
surprinde bine aspectul formal al religiei, care adesea nu ajunge la esenţe. Ospitalitatea 
atribuită de acesta românilor nu se confirmă însă, cel puţin în componenta ei de încredere/ 
cooperare/deschidere, fiind preluată probabil de Drăghicescu din autostereotipurile românilor. 
Cu referire la inteligenţă avem însă o exprimare mai ales la nivel de potenţial. 

Mihai Ralea (1927) reliefează ca atribut principal adaptabilitatea, care corespunde 
faptului că capacitatea de a face o bună impresie este mai mare la români decât la 
americani, iar sub aspectul inteligenţei emoţionale ca adaptare, avem performanţe similare 
cu ale americanilor. Aşadar, adaptabilitatea românilor există, dar aceasta este similară în 
general cu cea a americanilor. Alte aspecte ale psihologiei românilor identificate de Ralea, 
precum scepticismul (în forma complexului de inferioritate), grandomania (în forma 
complexului de superioritate) şi imaginaţia creatoare mai scăzută (în forma de suprafaţă), 
au fost de asemenea confirmate aici. Cu referire la inteligenţă, avem o exprimare mai 
ales la nivel de potenţial. Spiritul tranzacţional despre care vorbea Ralea a putut fi identificat 

doar la nivel de management, în rest opoziţionismul fiind destul de bine dezvoltat. Toleranţa 
şi cooperarea atribuite de Ralea românilor nu sunt însă confirmate în analizele de faţă. 

Mircea Vulcănescu (1943/1991) a identificat foarte bine unele atribute psihologice ale 
românilor, precum faptul că potenţialul (aici profilul de adâncime) şi actualitatea (aici profilul 
de suprafaţă) sunt percepute ca un tot unitar, anticipând astfel una dintre concluziile principale 
ale acestei monografii, şi anume (vezi şi tabelul 5.2) că, deşi românii se cred aşa cum nu sunt, 
ei se cred aşa cum ar putea să fie. în plus, imperativul scăzut al românilor, reliefat de Vulcănescu, 
a fost susţinut aici empiric prin nivelul mai redus al cogniţiilor iraţionale absolutiste, în comparaţie 
cu americanii, iar ispita opoziţiei faţă de un fel de a fi, nu faţă de a fi apare reliefată prin 
caracterul mai mult pasiv-agresiv (de exemplu, ostilitate controlată) decât agresiv. în schimb, 
toleranţa despre care vorbeşte Vulcănescu (1943/1991) nu s-a susţinut empiric. 

Ion Buricescu (1944) surprinde bine faptul că munca şi ritmul muncii nu se datorează 
unor cauze intrinsece, ci unora obiective. Atunci el le-a legat de munca în agricultură, 
eu legându-le astăzi de nevoia de emancipare. Buricescu insistă pe caracterul religios al 
românilor şi pe ospitalitatea derivată din acesta. Dar ospitalitatea, cel puţin în componentele 
şi relaţionările sale - încredere/deschidere/cooperare/toleranţă -, nu este susţinută empiric, 
foarte probabil fiind asumată de Buricescu din autostereotipurile românilor. De asemenea, 
religiozitatea nu pare să aibă încărcătura teologică de care vorbeşte Buricescu. 

Observăm că toţi autorii clasici vorbesc despre proverbiala ospitalitate românească. Putem 
spune ferm, în baza datelor obţinute, că aceasta nu se manifestă cardinal în forma încrederii/ 
toleranţei/deschiderii/cooperării. Ea se poate manifesta eventual mai mult sub forma prieteniei, 
dar nici aceasta nu este o caracteristică cardinală la români. Probabil că sursele acestui 
autostereotip sunt: (1) faptul că din cauza circulaţiei reduse nu am putut compara ospitalitatea 
noastră cu cea a altor popoare şi (2) având nevoie de un autostereotip cu elemente admirative - cu 
rol, ca la toate popoarele, de identitate care să ne ofere sens şi semnificaţie, absolut necesare 
pentru sănătatea psihologică -, am construit unul mai facil, bazat pe unele fapte, care, deşi 
într-o analiză empirică sunt exagerate prin raportare la standarde de referinţă obiective, sunt 
totuşi credibile în lipsa accesului populaţiei ce a generat autostereotipul la aceste standarde 
de referinţă. în plus, există o tendinţă de a vedea grupurile mai dezvoltare economic ca fiind 
mai reci (Fiske et al ., 2002; McCrae et al ., 2007); prin contrast, este astfel simplu pentru 
noi să ne proiectăm opus, ca fiind calzi. în fine, competenţa este percepută la noi mai ales 
prin eficienţă, nu prin disciplină. 


5.4. Concluzii generale 

Am prezentat iniţial profilul psihologic al românilor, şi anume „cum suntem” şi „de ce 
suntem aşa”. Profilul propus nu este doar descriptiv, ci e organizat în structura sa internă 
(vezi figura 5.1). în general putem spune că la nivel de potenţial psihologic lucrurile stau 
foarte bine, dar exprimarea potenţialului în profilul de suprafaţă are de suferit din cauza 
mediului cultural actual; simplu şi direct spus, ne lipsesc instituţii sociale moderne, 
puternice şi, mai ales, funcţionale. Acest profil psihologic a apărut la interfaţa dintre 
factorii culturali, biologici/genetici şi ecologici (geografici). 

Apoi, am analizat „cum credem că suntem” şi „de ce credem asta”. Astfel, ne credem : 
(1) ospitalieri/prietenoşi/toleranţi (calzi), (2) indiferenţi/nepăsători (cinici/sceptici), (3) emo¬ 
ţionali (colerici), (4) inteligenţi, (5) religioşi, (6) gregari şi (7) cu un comportament mai 

negativ/indisciplinat - determinat adesea de context dar cu o personalitate pozitivă, deci 
cu potenţial pentru un comportament bun şi competitiv în contextul adecvat (de exemplu, 
în muncă). In general imaginea psihologică aici este mixtă, dar partea pozitivă - un 
autostereotip admirativ - domină, cu funcţia de a satisface nevoile noastre de stimă de 
sine/identitate/predictibilitate/justificare a prezentului; intr-adevăr, chiar şi comportamentele 
negative (indisciplina) sunt contextualizate şi văzute ca situaţionale, nu ca trăsături generale, 
stabile şi globale (care sunt reprezentate de o personalitate pozitivă). 

Foarte interesant, heterostereotipurile faţă de români („cum cred alţii că suntem”) sunt 
mai aproape de modul „cum suntem” decât de modul cum „credem că suntem” (auto- 
stereotipuri); oricum, este nevoie de mai multe studii privind heterostereotipurile faţă de 
români (şi ale românilor faţă de alţii) pentru concluzii mai riguroase, aceste concluzii 
bazându-se pe un singur set de date (de exemplu, am avut doar perspectiva cetăţenilor 
români de etnie maghiară, la care s-a adăugat o evaluare a italienilor legată de munca la 
români) şi, în consecinţă, trebuie văzute cu aceste limite. Faptul că heterostereotipurile 
faţă de români („cum cred alţii că suntem”) sunt similare cu modul „cum suntem” le dă 
însă forţa unor concluzii preliminare. Mai mult, în viitor, pentru o imagine complexă a 
stereotipurilor românilor, la aceste analize trebuie adăugate şi auto- şi heterostereotipurile 
proiectate : „cum cred alţii că ne credem”, „cum credem că se cred alţii”, „cum credem 
că ne cred alţii” şi „cum cred alţii că îi credem”, despre care nu putem vorbi riguros aici 
din lipsă de date comprehensive (am avut doar perspectiva cetăţenilor români de etnie 
maghiară). 

Apoi am integrat rezultatele empirice şi cele fenomenologico-hermeneutice pentru a 
avea un profil psihologic mai complex al românilor, în care să surprind şi discrepanţele 
majore, cu impact asupra adaptării şi funcţionării sociale. 

Lucrările clasice anterioare despre psihologia românilor, dar şi cercetările psihologice 
moderne au surprins foarte bine „cum credem” că suntem (şi adesea şi „de ce credem” 
ceea ce credem). Aşa cum am arătat, cultura românească din prima jumătate a secolului 
XX purta amprenta culturii tradiţionale româneşti (şi a satului românesc) şi a celei 
europene (cu care încercam să ne sincronizăm), astfel că, dacă erai familiarizat cu viaţa 
la ţară şi cu marile direcţii europene, având în vedere că şi aspectele tradiţionale sau 
europene erau, la rândul lor, destul de omogene, puteai uneori să identifici relativ corect 
unele atribute psihoculturale esenţiale ale românilor, chiar şi fără eşantioane reprezentative. 
Lucrările clasice au surprins însă mai puţin (1) „cum suntem”, (2) „de ce suntem” aşa 
şi (3) discrepanţa dintre „cum suntem” şi „cum credem că suntem”. într-adevăr, când au 
încercat să înţeleagă „de ce credem” anumite lucruri, au alunecat în presupuneri istorice, 
greu de testat empiric. Aşadar, lucrările clasice despre psihologia românilor (în ordinea 
apariţiei: Drăghicescu, Rădulescu-Motru, Ralea, Vulcănescu şi Buricescu), analizate în 
secţiunea 1.3, identifică atât atribute comune, derivate din cultura tradiţională şi europeană, 
cât şi elemente diferite şi chiar contradictorii, derivate din lipsa unei metodologii empirice 
şi inexistenţa unor teste psihologice riguroase adaptate în România la acea vreme. Mai 
mult, pe alocuri unele dintre acestea au fost colorate ideologic, fie mai de stânga (de 
exemplu, Ralea), fie mai de dreapta (Buricescu, Vulcănescu). 

Sintetizând, un profil psihologic de adâncime pozitiv duce, din cauza unui mediu 
cultural nestimulativ, la un profil psihologic de suprafaţă mixt (cu elemente pozitive şi 
negative). Experienţa de viaţă a membrilor acestui popor - limitată în eşantionarea 
interacţiunilor sociale şi în înţelegerea lor psihologică -, dublată de motivaţiile personale 

şi de mituri naţionale (inerente oricărui popor), distorsionează adesea profilul psihologic 
al românilor, rezultând, din „cum suntem”, cum „credem că suntem”. Avem tendinţa să 
exagerăm atât pozitivul, cât şi negativul; fiind adesea expresii ale mecanismelor defensive, 
cred că această tendinţă de exagerare este adesea involuntară şi chiar inconştientă (vezi 
David, 2014a, pentru astfel de distincţii). în ceea ce priveşte „cum credem că suntem”, 
imaginea este mixtă, dar elementul pozitiv domină, servind astfel funcţia de a satisface 
nevoile noastre de stimă de sine/identitate/predictibilitate/justificare a prezentului. Această 
distorsionare spre pozitiv sau negativ nu le este specifică românilor, existând în majoritatea 
ţărilor/culturilor lumii (vezi Terracciano et al ., 2005), deşi la noi este una dintre cele mai 
mari raportat la 42 de ţări/culturi analizate (vezi studiul 3). 

Cred că profilul psihocultural al românilor este dominat de neîncrederea în oameni, 
care ne face să fim mai puţin toleranţi şi cooperanţi cu alţii în beneficiul comun (cooperarea 
noastră este mai ales una de supravieţuire, nu de succes). Lipsa de cooperare nu ne permite 
să ne folosim potenţialul intelectual şi creativ, ceea ce generează performanţe sub nivelul 
său. Acest lucru duce atât la exagerarea pozitivului - orice realizare este amplificată ca un 
semn că, deşi nu se vede, potenţialul este acolo pe un fond de emoţionalitate crescută, 
cât şi la exagerarea negativului - din frustrarea faptului că nu reuşim să ne deblocăm 
potenţialul, pe un fond de competitivitate nedublată de disciplină/autodisciplină, cinism 
şi scepticism crescute. Probabil că acest profil psihocultural s-a născut pe fondul unei 
nesiguranţe/insecurităţi cronice de-a lungul istoriei. 






Concluzii, limite, implicaţii şi discuţii generale 


Concluzii. Concluziile lucrării se bazează pe o analiză primară şi secundară de date 
de la peste 50.000 de participanţi români, din studii proprii şi ale altor cercetători, cu 
vârste de la 18 luni la peste 90 de ani, fiind aşadar, ca anvergură a datelor pe care se 
bazează concluziile, similară cu cercetarea lui Rădulescu-Motru şi Nestor (1948) (deşi 
trebuie punctat că toate datele lui Constantin Rădulescu-Motru au fost date primare, acesta 
nebeneficiind de analize secundare de date). în cercetare am raportat explicit peste 1.000 
de teste de semnificaţie statistică (p) şi un număr apropiat de mărimi ale efectului (d). 
Dacă luăm în calcul toate relaţiile şi comparaţiile efectuate (de exemplu, teste de invarianţă, 
matrici de corelaţie şi covarianţă, analizele proprietăţilor psihometrice, analizele datelor 
lipsă), atunci numărul analizelor statistice depăşeşte 3.000. 

Concluziile lucrării trebuie citite intr-o logică a raţionalităţii. Aşa cum am spus, de 
prea multe ori comentariile/discursurile legate de identitatea naţională a românilor au 
alunecat în naţionalitate, ducând la exagerări ale pozitivului şi minimizarea negativului 
sau la exagerări ale negativului şi minimizarea pozitivului. în ceea ce priveşte aspectele 
psihoculturale ale românilor, refuz o astfel de abordare ce ne-a făcut extrem de mult rău 
atât la nivel internaţional - devenind necredibili -, cât şi la nivel naţional - lipsa unei 
autocunoaşteri veritabile nu ne permite să înţelegem unde suntem cu adevărat şi, în 
consecinţă, nu putem avea planuri realiste de dezvoltare. Ştiu că această opţiune poate 
genera reacţii critice din partea ambelor tabere, dar sunt dispus să-mi asum acest risc, de 
dragul schimbării de paradigmă cu privire la discursul identitar românesc. Cred că în 
lumea globalizată de astăzi este timpul pentru un alt fel de discurs şi un alt fel de abordare 
a acestui aspect sensibil. în lumea globalizată, patriotismul este important pentru a menţine 
identitatea naţională, dar, pentru a fi credibil, acesta trebuie să fie unul modern şi 
progresist, mai precis spus, tolerant, căutând să-ţi exprimi drepturile/identitatea în mod 
corect, fără a bloca drepturile altora sau a defăima identitatea altora. Cred că maturizarea 
psihologiei româneşti ne permite o abordare tehnică, dar constructivă a profilului psihocultural 
al românilor, formulând concluziile cu rigoare ştiinţifică, dar şi cu grija de a extrage 
învăţăturile care să ne ajute, nu doar să punctăm punitiv lucruri mai puţin mulţumitoare, 
în acest fel, vocea noastră se va face auzită mai clar şi cu mai multă credibilitate la nivel 
internaţional, în probleme majore care ne privesc ca popor. Aşadar, după analiza ştiinţifică, 
logica patriotismului modern m-a îndemnat (1) să reliefez foarte clar punctele tari, ca 
piloni de construcţie a evoluţiei psihoculturale româneşti, şi (2) să pun aspectele mai puţin 
mulţumitoare într-o logică constructivă: cum am ajuns aici şi ce putem face ca să evoluăm, 
refuzând, în numele ştiinţei psihologice moderne, interpretări rasiste şi esenţialiste vetuste. 

Sintetizând cele descoperite în această lucrare, putem trage următoarele concluzii (vezi 
şi David, 2014b, 2015b, 2015c, 2015d, 2015e). 

1. Cum am putea fi (raportat la SUA şi spaţiul occidental). Profilul psihologic de 
adâncime, potenţialul pe care îl avem, este adesea la nivelul altor ţări/culturi moderne şi 
democratice, astfel încât, prin prisma acestui profil, românii sunt perfect integrabili în 
lumea modernă (de exemplu, în UE/NATO). Acest profil derivă din interacţiunile factorilor 
biologici/genetici cu mediul ecologic şi cultural, susţinând apoi aceste medii. Astfel, avem 
un potenţial ridicat pentru inteligenţă, creativitate şi învăţare. Stmctura de personalitate 
permite atât expresii pozitive, cât şi negative, depinzând de noi pe care le modelăm 
cultural, prin instituţiile sociale pe care le creăm. 

2. Cum suntem (raportat la SUA şi spaţiul occidental). Profilul de suprafaţă este, în 
unele segmente, incomplet dezvoltat, neexprimând potenţialul pe care îl avem. Acest profil 
derivă din modul în care mediul cultural actual interacţionează cu profilul psihologic de 
adâncime; pe termen istoric, lung, transgeneraţional, elementele din profilul de suprafaţă 
pot fi asimilate în profilul de adâncime. Aşadar, acest profil de suprafaţă este influenţat în 
mare măsură de instituţiile sociale pe care le avem: dacă potenţialul psihologic este pozitiv, 
dar instituţiile sociale sunt neperformante - cum adesea se întâmplă în ţară -, profilul de 
suprafaţă nu se ridică la nivelul potenţialului. Astfel, potenţialul mare pentru inteligenţă, 
creativitate şi învăţare nu este valorificat. Structura de personalitate, adesea defensivă, susţine 
uneori prea multe aspecte negative (de exemplu, scepticism/cinism). în schimb, avem o mare 
nevoie de a ne dovedi valoarea (potenţialul), ceea ce ne tace competitivi în muncă, dar 
competitivitatea, nesusţinută de cooperare pentru succes şi perseverenţă prin disciplină, adesea 
nu duce şi la eficienţă; pe de altă parte, atunci când condiţiile culturale sunt prielnice (de 
exemplu, instituţii sociale moderne şi puternice), competitivitatea se traduce şi în performanţă 
(vezi performanţa românilor din străinătate, în mediul academic şi în alte sectoare dc activitate). 
De asemenea, sănătatea mintală pare bună (adesea mai bună decât a americanilor). Spun pare, 
deoarece prezenţa mare a mecanismelor defensive/de coping poate sugera că sănătatea mintală 
bună este iluzorie; atât la adulţi, cât şi la copii problemele comportamentale, mai puţin afectate 
de mecanismele defensive/de coping , sunt mai mari. 

3. Cum credem că suntem. Ne considerăm: (1) ospitalieri/prietenoşi/toleranţi (calzi), 
(2) indiferenţi/nepăsători (cinici/sceptici), (3) emoţionali (colerici), (4) inteligenţi, (5) religioşi, 
(6) gregari şi (7) cu un comportament mai negativ/indisciplinat - determinat adesea de 
context -, dar cu o personalitate pozitivă, deci cu potenţial pentru un comportament bun şi 
competitiv în contextul adecvat (de exemplu, în muncă). Aşadar, personalitatea este 
considerată pozitivă, compensând comportamentele negative (de exemplu, indisciplina), pe 
care le contextualizăm, definindu-le nu ca o caracteristică stabilă, ci ca una situaţională. 
Ne vedem alternând între individualism (mai egoist) şi colectivism şi între perseverenţă 
(mai ales din interes şi/sau încăpăţânare) şi neperseverenţă. Această imagine mixtă, dar 
cu elementul pozitiv dominant este absolut necesară din punct de vedere psihologic pentru 
a ne forma stima de sine/imaginea/identitatea socială şi pentru a ne asigura predictibilitatea 
şi justificarea prezentului, ţinând cont de faptul că profilul de suprafaţă nu este foarte 
încurajator în acest sens. Elementele negative din această imagine apar probabil şi pentru 
a da credibilitate aspectelor pozitive, fiind, aşa cum am spus, atenuate : (1) individualismul, 
deşi prezentat ca egoist, este extins pentru a include şi familia (automat devenind astfel 
grijă pentru familie), iar (2) neperseverenţă poate fi oricând corectată, dacă ne interesează 
ceva sau dacă vream neapărat asta. 

O subcategorie a acestui punct 3 se referă la cum cred alţii că suntem. Aşa cum am 
spus, alţii (cetăţenii maghiari şi cetăţenii români de etnie maghiară) ne consideră mai ales 
patrioţi şi adaptaţi/bine orientaţi, dar restul autostereotipurilor noastre pozitive de mai 

sus sunt minimalizate de aceştia. Mai recent, românii sunt asociaţi cu Dracula/vampirii, 
mai ales în spaţiul anglo-saxon, şi cu comportamente antisociale mai puţin conştiincioase, 
mai ales în Europa de Vest. Interesant, partea de lipsă de conştiinciozitate din heterostereotipuri 
este recunoscută şi în autostereotipurile românilor. 

O altă subcategorie a acestui punct 3 se referă la cum credem că sunt alţii. Studiul meu a 
reliefat astfel de heterostereotipuri pentru : (1) americani - „pragmatici”, „reci”, (2) vestici - 
„civilizaţi, (3) francezi - „boemi”, „reci”, (4) germani - „organizaţi”, (5) englezi - „civilizaţi”, 
„reci”, (6) ruşi - „inflexibili”, „patrioţi”, (7) chinezi - „harnici”, (8) japonezi - „organizaţi”, 
(9) spanioli/ţările latine - „impulsivi”, (10) italieni - „relaxaţi”, „muncitori”, „vorbăreţi” şi 
(11) arabi - „religioşi/fanatici”. în plus, românii îi preferă pe britanici, americani şi francezi, 
apoi pe germani şi, mai la urmă, pe maghiari şi ruşi (după Hunyady, 2003). 

Aşa cum am arătat, analizând comparativ autostereotipurile şi heterostereotipurile 
românilor (şi despre români), rezultă lucruri interesante. De pildă, în general, noi îi 
vedem pe maghiari mai pozitiv decât ne văd aceştia pe noi, dar nu atât de pozitiv pe cât 
ne vedem noi pe noi. Mai precis, noi îi vedem pe maghiari mai inteligenţi decât ne văd 
aceştia pe noi, dar nu atât de inteligenţi pe cât ne vedem noi pe noi (vezi Hunyady, 2003). 

Aşa cum am spus, discrepanţele dintre „cum suntem”, „cum credem că suntem” şi 
„cum cred alţii că suntem” generează stres, care, la rândul său, întăreşte mecanismele 
de apărare care perpetuează discrepanţa. Se intră astfel într-un cerc vicios, care ne menţine 
în stare defensivă. 

Un rezultat surprinzător al lucrării este că, la acest nivel de analiză, nu am găsit 
diferenţe majore între vechile provincii româneşti, nici în demersul empiric, nici în cel 
fenomenologico-hermeneutic, probabil ca urmare a educaţiei/socializării comune şi a 
globalizării în ultimii aproape 100 de ani. Mai mult, la acest nivel de analiză, cetăţenii 
români de etnie maghiară sunt adesea mai aproape sub aspect psihocultural de cetăţenii 
români de etnie română decât de cetăţenii maghiari din Ungaria, având însă elemente 
specifice care îi diferenţiază de ambele categorii. Aşa cum am menţionat, nivelul de analiză 
este pragmatic, derivat din psihologia interculturală, fără a fi nici prea global, ca să nu 
pierdem din analiză diferenţe importante, nici prea specific, ca să nu reliefăm diferenţe 
irelevante şi să omitem elementele psihoculturale comune (să nu vedem pădurea din cauza 
copacilor). Aceste rezultate ar trebui să ne facă să înţelegem că cetăţenii români au un 
fundament psihocultural comun mai important decât elementele ce îi diferenţiază, fundament 
pe care putem construi un viitor comun, în care elementele diferenţiatoare să-şi găsească 
totuşi locul şi să contribuie la unitate în diversitate. în viitor, acest element psihocultural 
comun va fi tot mai accentuat ca rezultat al globalizării; aceasta nu înseamnă să nu 
recunoaştem şi să prezervăm elementele diferenţiatoare importante, dar nu trebuie să 
inventăm asemenea diferenţe care ne fac să nu ne utilizăm potenţialul nostru comun. 
Aşadar, accentuarea unor diferenţe mai puţin relevante, mai mici sau inexistente, reprezintă 
mai degrabă o reminiscenţă particulară a trecutului, promovată uneori de o elită cu acces 
la spaţiul public, fără ca acestea să se suprapună cu realitatea de la nivelul larg al 
populaţiei. 

Modelul psihocultural ideal al românilor - cum vrem să fim - poate fi definit prin 
proiecţia lor psihologică, „cum credem că suntem”. Vestea bună este că, deşi românii „se 
cred” aşa „cum nu sunt”, totuşi „se cred” aşa „cum ar putea să fie”. Aşadar, aş spune 
că proiecţia noastră - „cum credem că suntem” - nu reprezintă o iluzie pozitivă, ci un 
optimism realist. De aceea, în cazul românilor există o şansă foarte mare de dezvoltare 
şi evoluţie în direcţia unui model psihocultural ideal. Această idee are similarităţi cu unele 

dintre concluziile lucrărilor clasice asupra psihologiei românilor (de exemplu, Vulcănescu, 
1943/1991), dar a fost întemeiată aici printr-o metodologie empirică, Iară încărcătura metafizică 
a lui Vulcănescu, care, în ceea ce priveşte psihologia românilor, aşa cum argumentează şi 
Surdu (2012), a făcut carieră în filosofie prin Noica (1970; vezi şi Noica, 1944). Avem din 
nou o ilustrare a modului cum, făcute riguros, demersurile empirice ( knowledge/evidence-based) 
şi cele fenomenologico-hermeneutice (de exemplu, de tip filosofic) se întâlnesc, completându-se 
şi potenţându-se reciproc, în beneficiul competitivităţii culturii româneşti. 

Pentru a valorifica potenţialul psihologic al românilor ar trebui început cu creşterea 
încrederii în oamenii, care ar duce imediat la o mai mare toleranţă şi cooperare performantă 
în beneficiu comun. De asemenea, această cooperare ar putea fi stimulată atât prin 
reducerea scepticismului şi cinismului - reducând astfel exagerările negative -, cât şi prin 
autocontrol/autodisciplină pentru o mai bună stabilitate emoţională - ceea ce poate reduce 
şi exagerările pozitive. Toate acestea ar crea cadrul exprimării potenţialului psihologic al 
românilor în acţiuni performante, pe fondul competitivităţii crescute, creând în final 
indivizi mai puţin defensivi, mai fericiţi fcu o calitate bună a vieţii) şi mai adaptaţi 
(funcţionali social). Dar pentru a dezvolta încrederea vor fi necesare acţiuni dedicate 
anume acestui lucru, deoarece analizele longitudinale din lucrarea de faţă au arătat că 
aceasta nu a crescut din 1998, ci, dimpotrivă, a scăzut! 

încheind această secţiune, dacă ar fi să rezum concluziile prezentei monografii într-un 
paragraf, aş spune că elementul centrai al profilului nostru psîhocultural este legat de 
neîncredere. Neîncrederea în oameni ne face să fim mai puţin toleranţi şi cooperanţi cu alţii 
în beneficiul comun, pe fondul scepticismului şi cinismului, menţinute şi amplificate de 
neîncredere. Mai departe, lipsa de cooperare nu ne permite să ne folosim potenţialul 
intelectual şi creativ bun pe care îl avem, ceea ce generează performanţe sub nivelul său. 
Acest lucru duce atât la exagerarea pozitivului - orice realizare este amplificată ca un semn 
că, deşi nu se vede, potenţialul există - , pe fondul unei emoţionalităţi crescute, cât şi la 
exagerarea negativului - din frustrarea că nu reuşim să ne deblocăm potenţialul, pe fondul 
competitivităţii crescute pe care o avem. Dezvoltarea încrederii poate duce la reducerea 
scepticismului/cinismului şi, astfel, la o cooperare performantă în care să ne exprimăm 
plenar potenţialul intelectual şi creativ bun, beneficiind în acest proces de competitivitatea 
crescută care ne caracterizează (dacă reuşim să canalizăm competitivitatea prin autodisciplină). 

Limite. Limitele acestor concluzii derivă din mai multe surse. 

în primul rând, demersul şi concluziile sunt constrânse de limitele inerente oricărui 
demers ştiinţific. Concluziile ştiinţifice nu trebuie absolutizate, ci trebuie văzute cu limitele 
metodologiei de la vremea lor. Spre exemplu, în ştiinţă nu putem respinge niciodată 
definitiv ipoteza nulă (că nu există diferenţe între populaţiile comparate). într-adevăr, cu 
o putere statistică adecvată putem surprinde diferenţe foarte mici. Dar, dacă puterea statistică 
este acceptabilă, atunci eventualele diferenţe existente, dar neidentificate nu ar avea un 
impact practic/ecologic crescut. într-adevăr, selectând pragul d = 0,35, am identificat 
mai ales acele diferenţe care pot avea efecte practice/ecologice. 

In al doilea rând, demersul şi concluziile sale sunt limitate de metodologia adoptată 
aici, de inspiraţie interculturală. Aşa cum am spus, orice fenomen psihologic poate fi 
analizat multinivelar. Sub aspect multinivelar, cunoştinţele despre psihologia românilor 
acoperă nivelul psihologiei interculturale. Aşadar, acestea nu reprezintă unica perspectivă 
asupra psihologiei românilor, ci pot şi trebuie să fie completate de cunoştinţe derivate din 
alte niveluri de analiză a aceluiaşi fenomen : (1) analize de psihologie culturală, la nivelul 

diferitelor instituţii sociale din România şi (2) analize mixe de psihologie culturală şi 
interculturală, asupra aceleiaşi instituţii sociale în ţări/culturi diferite. 

în al treilea rând, demersul şi concluziile sunt constrânse de limite specifice acestei 
cercetări. Să le analizăm pe cele mai importante şi mai relevante. 

Prima limită din această categorie se referă la datele disponibile. într-adevăr, unele dintre 
aceste date nu au fost culese pe eşantioane reprezentative sau nu au fost disponibile/accesibile 
într-un format care să ne permită cele mai avansate analize statistice. Apoi, unele date relevante 
pentru demers lipseau. Spre exemplu, eşantioanele pentru analizele regionale, pentru cetăţenii 
români de etnie maghiară şi rromă nu sunt reprezentative. De asemenea, concluziile referitoare 
la diaspora românească sunt limitate de eşantioanele mici. în plus, în studiile 2 şi 3, deşi nu 
am urmărit acest lucru prin eşantionare şi instrucţiuni, este foarte probabil ca evaluarea 
atributelor psihologice să se fi făcut cu referire la etnicii români, nu la cetăţenii români; acest 
lucru ar putea influenţa analiza discrepanţei, dar, ţinând cont că etnicii români reprezintă 
88,6% dintre cetăţenii români, această posibilă distorsiune nu anulează efectele obţinute. Am 
încercat să reduc însă aceste limite la minimul permis de natura lor, prin demersul 
teoretico-metodologic asumat aici (de exemplu, predicţii şi verificări din surse multiple). 

A doua limită din această categorie se referă la analiza datelor. Din cauza formatului 
disponibil al datelor, nu am reuşit de fiecare dată să folosesc cele mai avansate tehnici de 
analiză a acestora. Am utilizat însă analize tradiţionale riguroase, dominante în ştiinţa 
psihologică, îmbunătăţite metodologic pentru a se potrivi mai bine obiectului de cercetare. 
Acolo unde acestea au fost coroborate cu tehnici mai avansate (de exemplu, analiza 
mediilor latente), am obţinut o congruenţă perfectă a concluziilor, ceea ce întăreşte analiza 
datelor prin metoda tradiţională. 

A treia limită se referă la faptul că integrarea datelor în profilul de adâncime sau în cel 
de suprafaţă nu a fost realizată mereu în baza unei teorii clare, preexistente. Aşa cum am 
spus în partea metodologică, această decizie se face în baza unei teorii doar acolo unde 
teoria există. Dacă nu există, mă bazez pe analizele structurale ale instrumentului psihologic 
(de exemplu, analize factoriale), iar aici decizia de a alege între mai multe variante posibile 
a fost ghidată de accesibilitatea datelor şi de experienţa ca psiholog practician. Oricum, 
chiar dacă unii autori ar fi grupat altfel datele în profilul de adâncime sau în cel de suprafaţă, 
datele în sine rămân aceleaşi, fiecare set susţinând concluzii similare cu cele formulate de 
mine în monografie ; nuanţe ar putea apărea mai ales în concluziile susţinute de interacţiunea 
unor seturi diferite de date, dar acestea devin probleme/divergenţe empirice care se vor 
rezolva tot empiric, prin studii viitoare. Tot în acest context, unii colegi ar putea glosa critic 
pe distincţia dintre demersul empiric şi cel fenomenologico-hermeneutic. Pentru a nu 
schimba focalizarea lucrării - de la rezultate la cadrul general -, am definit aceste demersuri 
operaţional, prin raportare relativă; aşadar, indiferent de modul în care nuanţăm aceste 
demersuri, rezultatele statistice efective prezentate în monografie rămân valide. 

A patra limită se referă la integrarea concluziilor. Deşi fiecare concluzie a fost cu atenţie 
derivată din rezultatele obţinute, integrarea lor presupune o expertiză de psihodiagnostic, 
pe un fond al cunoaşterii metodologiei cercetării ştiinţifice şi al psihologiei cognitive/clinice/ 
interculturale. Am integrat în profilul formulat concluzii obţinute din studii şi analize diferite 
(precizând mereu cadrul de referinţă). Ar fi fost ideal ca toate concluziile integrate în profil 
să derive din acelaşi studiu (de exemplu, acelaşi eşantion, cu măsurători identice şi acelaşi 
design), lucru însă imposibil acum, la această scară. Şi sintezele teoretice din diverse domenii 
ale ştiinţei, atunci când elaborează modele integrative, lucrează în aceeaşi logică şi cu 
aceleaşi limite. Oricum, integrarea informaţiilor depinde mult de expertiza psihologică; 

prin transparenţă am încercat să arăt însă mereu raţionamentul care m-a dus la formularea 
anumitor profiluri culturale (vezi tabelul 3.13 şi profilul cultural formulat pe baza lui) şi/ 
sau psihologice, rezultatele care fundamentează aceste profiluri putând fi la rândul lor 
analizate de oricine. în acest context, cineva ar putea observa că nu toate atributele analizate 
în capitolul 4 au fost evaluate cu teste psihologice sau instrumente echivalente; unele au 
presupus o metodologie similară analizelor mediului cultural şi chiar sunt similare celor 
analizate acolo (fac parte dintr-o zonă intermediară). Aşadar, cum am grupat atributele ca 
părţi ale mediului cultural vs. aspecte psihologice? în aceste cazuri, gruparea a fost una 
pragmatică, în funcţie de modul în care este plasat de obicei atributul în literatura de profil 
(de exemplu, dominant ca parte a mediului psihocultural sau ca atribut psihologic/ 
psihodiagnostic); oricum, atributele psihologice-cheie au fost clar măsurate prin teste 
psihologice sau instrumente echivalente (şi eventual doar nuanţate prin analize psihoculturale), 
zona intermediară vizând mai ales atribute secundare (de exemplu, alte atribute). 

A cincea limită se referă la faptul că am integrat informaţii din tradiţii şi paradigme 
diferite de cercetare (de exemplu, psihologie cognitivă/clinică/interculturală ; ecologie ; 
biologie/genetică etc ). într-adevăr, aşa cum am spus, fenomenele complexe sunt abordabile 
mulţi-, inter- şi transdisciplinar. Monografia a pornit ca un demers disciplinar de psihologie 
cognitivă (psihometrice/clinică) şi experimentală (interculturală), a evoluat în unul 
multidisciplinar (de exemplu, prin analizele biologice/genetice şi ecologice), care s-a 
transformat apoi în unul interdisciplinar (prin integrarea cunoştinţelor din domenii diferite 
intr-un profil psihologic) şi chiar transdisciplinar (prin modelul propus în figura 5.1). Aşadar, 
este posibil să apară unele neclarităţi şi incongruenţe în înţelegerea de către cititor a unor 
constmcte şi/sau metodologii. Am încercat să reduc astfel de neclarităţi şi tensiuni paradigmatice 
prin: (1) utilizarea unor consultanţi din domenii diferite, (2) prezentarea explicită a rezultatelor 
şi metodologiei şi (3) formularea concluziilor intr-un limbaj mai comun. 

A şasea limită se referă la faptul că axa principală de comparaţie au reprezentat-o Statele 
Unite, ceea ce reduce din generalizarea rezultatelor. Dacă analizăm însă atent rezultatele, vom 
observa că cel mai frecvent am inclus în analiză şi alte ţări/culturi occidentale, iar alte analize 
se bazează pe comparaţii pe un număr mare de ţări/culturi ale lumii. Aşadar, profilul 
psihocultural - mai ales derivat din modelele lui Hofstede, Schwartz, Inglehart şi Welzel şi 
din analizele WVS (2010-2014) cel ecologic şi cel biologic/genetic reprezintă poziţionarea 
internaţională a României, nu doar o poziţionare în raport cu SUA. în ceea ce priveşte însă 
strict atributele psihologice, analiza este raportată mai ales la SUA şi/sau la alte ţări occidentale, 
lucru relevant ţinânt cont de faptul că (1) cele mai multe instrumente psihologice utilizate în 
ţară au fost elaborate în SUA/în spaţiul occidental (şi acestea erau aşadar standardul original de 
referinţă) şi (2) am ales liberi să aderăm la lumea occidentală (UE/NATO) - unde SUA are un 
rol major iar acum cred că miza noastră este integrarea cât mai completă în această lume. 

A şaptea limită se referă la faptul că, fiind o monografie în care am analizat şi am integrat 
un volum uriaş de date, este posibil să apară erori. Pentru a reduce aceste erori, am verificat 
personal toate informaţiile şi analizele de două ori, iar apoi acestea au mai fost verificate din 
nou, independent de mine, de către doctoranzii proprii. Aşadar, nu mă aştept la erori majore. 
Dacă vor apărea totuşi erori majore, după bunele practici şi modele internaţionale, am să le 
corectez imediat pe site-ul lucrării, la adresa http: //www.danieldavidubbwordpress.com. Dacă 
vor apărea doar erori minore, ce nu afectează însă concluziile de esenţă ale lucrării, acestea 
vor fi corectate prin erată sau direct în ediţiile viitoare ale lucrării. Oricum, ţinând cont că 
am formulat concluziile majore în baza unor rezultate multiple, din surse diferite, este foarte 
puţin probabil ca eventualele erori să poată afecta concluziile majore ale monografiei. 

Acestea fiind spuse, cred că precauţiile luate în partea de metodologie au redus la 
minimum consecinţele acestor limite, asigurându-ne în final un grad ridicat de validitate 
a concluziilor formulate. într-adevăr, faptul că majoritatea atributelor psihologie au fost 
anticipate de analiza mediului cultural, iar atributele analizate se relaţionează bine logic 
şi conceptual în cazul românilor, conform teoriilor internaţionale din domeniu, întăreşte 
în mare măsură validitatea concluziilor formulate aici. Aşadar, afirm cu încrederea dată 
de metodologia adoptată că aceste concluzii, aşa cum le-am formulat în secţiunea de faţă, 
se înscriu ca rigoare epistemologică în categoria cunoştinţelor validate ştiinţific (majoritatea), 
cu nivelul validităţii variabil, aşa cum am indicat atunci când au fost formulate. Alte 
concluzii formulate pe parcursul lucrării, aşa cum am indicat la fiecare, se înscriu în 
categoria cunoştinţelor preliminare şi la nivelul ipotezelor probabile/posibile/al presupunerilor 
(puţine, mai ales cele cu referire la explicaţiile istorice). 

Pornind de aici, un studiu complex, care să evalueze principalele aspecte culturale şi 
psihologice ale românilor, pe un eşantion reprezentativ la nivel naţional, cu o metodologie 
unitară şi în acelaşi design de cercetare, ar fi un demers viitor important, atât ştiinţific 
(de exemplu, descoperirea unor diferenţe şi comunalităţi cu alte ţări/culturi ale lumii sau 
între diverse populaţii din România), cât şi social (de exemplu, pentru autocunoaştere şi 
dezvoltare socială). Un astfel de demers a fost încercat de Rădulescu-Motru şi Nestor în 
1948, cu metodologia disponibilă atunci. Un asemenea studiu în prezent este important, 
mai ales în condiţiile în care se vor adapta noi instrumente psihologice majore. Componenta 
psihoculturală este, în principiu, analizabilă la acest nivel (de exemplu, prin World Values 
Survey), dar, aşa cum am spus, la cea psihologică suntem constrânşi de faptul că majoritatea 
instrumentelor psihologice adaptate în România provin din SUA sau din culturile occidentale ; 
altfel spus, profilul psihologic poate să fie stabilit mai ales prin raportare la acestea. Dar 
şi în acest caz există deja o serie de instrumente importante (de exemplu, NEO PI-R) 
care au fost adaptate în majoritatea ţărilor/culturilor lumii (vezi Terracciano et al., 2005) 
şi care ar putea fi incluse într-o astfel de analiză. Acestea fiind spuse, lucrarea de faţă 
poate fi văzută ca o prefigurare a unui astfel de studiu complex, prefigurare care, cu 
limitele asumate, este probabil cea mai bună aproximare şi apropiere de profilul psihocultural 
real al românilor existentă în prezent. 

Implicaţii. Implicaţiile lucrării sunt multiple. Să le analizăm pe cele mai importante 
şi mai relevante. 

La nivel teoretic, am propus în premieră o modalitate nouă de conceptualizare a 
problemelor de psihologie interculturală, de inspiraţie cognitivă. Cred că distincţia dintre 
profilul psihologic de adâncime şi cel de suprafaţă şi cea dintre „cum suntem” şi „cum 
credem că suntem” au valenţe euristice care merită explorate în aceste domenii (sau în 
altele din psihologie). în plus, reconceptualizarea, deocamdată exploratorie, ce reliefează 
rolul cauzal al factorului cognitiv în cadrul profilurilor de adâncime/de suprafaţă şi rolul 
mediului cultural ca filtru între profilul de adâncime şi cel de suprafaţă (vezi figura 5.1), 
poate avea un rol teoretico-aplicativ major, reliefând clar cum să schimbăm mediul cultural 
pentru a activa profilul psihologic de adâncime. De asemenea, integrarea aspectelor 
biologice/genetice, ecologice şi culturale (vezi figura 2.4) cu acest model cognitiv (vezi 
figura 5.1) ar reprezenta, cred, o noutate la nivelul psihologiei internaţionale, care sper 
să susţină în viitor noi programe de cercetare pentru confirmarea sau invalidarea acestei 
integrări (fără ca aceasta să afecteze concluziile punctuale ale lucrării de faţă). 

La nivel metodologic, integrarea metodelor empirice cu cele fenomenologico-hermeneutice 
(iar aici integrând mai multe metode de culegere şi analiză a datelor) a generat concluzii 
cu un potenţial impact pragmatic mare asupra cunoaşterii unui fenomen (psihologia 
românilor): (1) „cum am putea fi”, (2) „cum suntem”, (3) „cum credem că suntem” şi 
(4) „cum vrem să fim”. Nu în ultimul rând, am propus o metodologie articulată de studiu al 
psihologiei unui grap şi am reunit un număr mare de informaţii despre români care pot sta la 
baza altor analize şi demersuri de cercetare în domeniu sau în domenii apropiate. într-adevăr, 
integrarea demersului empiric cu cel fenomenologico-hermeneutic, în aceeaşi abordare 
comparativă, este un lucru rar din cauza complexităţii sale (dar vezi Terracciano et al ., 2005, 
pentru un demers similar la o scară mai redusă). Aşa cum am mai spus, cu referire la psihologia 
românilor, după cunoştinţele mele, un astfel de demers este nemaiîntâlnit la această complexitate. 

La nivel practic, lucrarea are nu doar o funcţie de autocunoaştere - funcţie importantă 
prin ea însăşi, prin confortul psihologic pe care îl conferă, satisfăcând nevoia noastră înnăscută 
de predictibilitate/sens şi semnificaţie ci, pornind de la aceasta, poate susţine politici publice 
care să ne îndrepte mai rapid şi mai confortabil spre dezvoltare socială şi spre modelul 
psihocultural ideal pe care îl vizăm (putând astfel chiar „arde” etape pentru a ne sincroniza 
internaţional). Aşa cum am mai arătat, orice proiect de ţară sau politici publice majore cu 
şanse de succes trebuie să se bazeze pe aceste premise psihologice ale românilor. Aşadar, 
trebuie să creăm proiecte/politici care să se bazeze pe starea psihologică actuală a românilor, 
într-o legătură cauzală bidirecţională. într-adevăr, este greu de conceput un proiect de ţară 
sau o politică publică majoră care să aibă succes, dar care să nu fie bazate pe înţelegerea 
profilului psihologic al oamenilor acelei ţări. Dacă un astfel de proiect nu se pliază pe 
psihologia românilor, va fi respins de aceştia. Spre exemplu, neîncrederea, caracterul sceptic, 
cinic, suspicios etc. necesită pregătirea prealabilă, prin dezbateri publice şi formulări explicite 
şi transparente, a unor astfel de politici. Ţinând cont de tendinţa românilor de a nu respecta 
normele sociale (aşa cum am arătat în ciuda unui conformism ridicat, dar depăşit probabil 
prin efectul contraintenţional), orice reglementări noi trebuie formulate clar, cu sancţiuni 
acceptate şi anticipate de cei cărora li se adresează (pentru a nu genera efectul contraintenţional), 
şi apoi implementate ferm. în acelaşi timp, astfel de demersuri nu trebuie doar să se plieze 
pe o psihologie existentă a românilor, ci şi să o dezvolte la nivelul permis de potenţialul 
acesteia (de exemplu, printr-o reformă înţeleaptă a curriculumului). Un astfel de echilibru 
este însă greu de atins fără a înţelege clar psihologia românilor. 

în fine, aşa cum am spus în introducere, monografia a fost şi o căutare personală, 
pentru a înţelege discrepanţele dintre modul în care sunt percepute acţiunile proprii în 
mediul academic românesc (unde trebuie dusă o luptă la baionetă pentru fiecare element 
al normalităţii, cu fisurarea unor relaţii bilaterale) şi mediul academic american (unde 
fiecare inovaţie face parte din normalitate şi îţi întăreşte poziţia academică şi cooperarea 
pentru beneficiul comun). Cred, simplu şi direct spus. că concluziile formulate în secţiunea 
de analiză a încrederii prin teoria jocurilor (subcapitolul 3.4.2.4), dublată de înţelegerea 
exagerărilor pozitivului (prin emoţionalitate) şi a negativului (prin scepticism/cinism), în 
contextul defensivităţii, constituie un răspuns mulţumitor, explicându-mi sentimentul de 
independent/autonom rătăcit într-o cultură colectivistă (vezi David, 2015a). 

Aşadar, de aici rezultă imediat rolul practic major, mai general, al contextului psihocultural 
în înţelegerea unor comportamente individuale şi în comunicarea interculturală, aspecte 
tot mai prezente într-o lume globalizantă. Neînţelegerea acestor lucruri poate duce la 
nedreptăţiri individuale, la conflicte şi blocaje în comunicare şi la dificultăţi de adaptare 

psihoculturală; de aceea, implementarea aspectelor de psihologie interculturală în consilierea 
psihologică şi pregătirea oamenilor pentru comunicarea şi adaptarea la alt context psihocultural 
sunt fundamentale într-o lume globalizată. Spre exemplu, un american tipic poate fi uneori 
perceput negativ în contextul psihocultural românesc: ca rebel (refuză concentrarea 
puterii), egoist (prin refuzul de a se subordona reţelei colectiviste şi asumarea individualizării/ 
autonomiei), arogant/agresiv (prin profilul masculin), demonstrativ-riscant (prin confruntarea 
incertitudinii), oportunist (prin orientarea pe termen scurt) şi narcisist (prin căutarea 
gratificaţiilor). Dacă analizăm leadership-ul, stilul american de utilizare a recompensei şi 
pedepsei selective poate fi considerat „dictatorial” în context psihocultural românesc. Mulţi 
diasporişti români, formaţi în spaţiul vestic, mai ales în cel american, s-ar putea să se 
confrunte cu astfel de atitudini odată întorşi în ţară. Este drept că uneori distorsiunile pot 
fi şi pozitive, americanii fiind văzuţi - mai ales de românii care tind spre emancipare - ca 
fiind liberi, autonomi, determinaţi, pragmatici şi „de viaţă”. în schimb, un român tipic 
poate fi perceput negativ în contextul psihocultural american: pasiv-agresiv (supus faţă 
de concentrarea puterii, dar încălcând regulile), neautonom şi neemancipativ (prin asumarea 
colectivismului), neasertiv (prin asumarea feminităţii psihosociale), defensiv (prin evitarea 
incertitudinii), nepragmatic (prin orientarea pe termen lung) şi complexat (prin evitarea 
gratificărilor personale). în ceea ce priveşte leadership-ul, stilul românesc de utilizare a 
recompensei şi pedepsei adesea nediferenţiate poate fi considerat „incorect şi neperformant/ 
necompetitiv” în context american. Mulţi români care vor emigra în spaţiul vestic, mai ales 
în cel american, s-ar putea să se confrunte cu astfel de atitudini odată ajunşi în alt context 
psihocultural. Este drept că uneori distorsiunile pot fi şi pozitive, românii fiind văzuţi - mai 
ales de americanii nesatisfâcuţi de contextul lor psihocultural - ca fiind organizaţi ierarhic/ 
ascultători, relaţionaţi/imersaţi social, modeşti, precauţi, înţelepţi şi serioşi. 

Discuţii generale. Sub aspectul concluziilor şi implicaţiilor academice formulate mai 
sus, demersul a fost pur academic. Altfel spus, prin elaborarea acestei lucrări m-au 
interesat mai multe lucruri: (1) să realizez o primă sinteză modernă a atributelor 
psihologice ale românilor, cu implicaţii pentru cercetări viitoare şi aplicaţii (de exemplu, 
cum să ne dezvoltăm ca societate), (2) să ofer o lucrare care să fie o oportunitate de 
autocunoaştere a românilor şi (3) să ofer o carte ştiinţifică care să contribuie la cultura 
română. Aşa cum am spus în introducere, această lucrare nu este doar una de psihologie 
ştiinţifică, ci sper să pătrundă în cultura românească, aducând o componentă complementară, 
de tip cultură bazată pe cunoaştere {knowledge-basedle\idence-based culture). Prin asimilarea 
unui filon empiric de tip fundamentat pe cunoaştere/dovezi (knowledge-basedievidence-based ), 
cultura românească poate deveni mai complexă şi mai puternică. 

Pornind de la concluziile lucrării, putem avea dezbateri cu implicaţii culturale, axiologice 
şi ideologice faţă de modelul de ţară şi de cultură pe care îl vrem (modelul psihocultural 
ideal). 

Cum ar trebui să arate acest model cultural ideal ? Simplu spus, eu vreau un model care 
să creeze cetăţeni inteligenţi, creativi, adaptabili social, cu un bagaj de cunoştinţe declarative 
şi procedurale vast, cu o personalitate care să susţină comportamente prosociale (de exemplu, 
încredere/altruism/toleranţă/cooperarc/optimism/empatie etc.). Aş vrea să văd nişte cetăţeni 
autonomi/independenţi, capabili de o cooperare performantă şi o solidaritate socială 
formidabilă, specifice societăţilor individualiste, creatoare de instituţii sociale moderne care 
le valorizează potenţialul, dincolo de colectivismul născut din siguranţa în comun a unor 

cetăţeni mai puţin autonomi. Toate acestea vor putea susţine apoi o sănătate psihică şi fizică 
bună, cu impact pozitiv asupra creşterii speranţei de viaţă şi a fericirii. 

Dezvoltarea acestei componente psihologice poate fi parte a unui proiect de ţară, prin 
care România să nu fie doar un stat care a aderat la spaţiul european, ci unul perfect 
integrat în acest spaţiu, care poate astfel beneficia de resurse disponibile în acest mediu; 
altfel, dacă nu reuşim să generăm şi să accesăm resurse în acest spaţiu, mai mult decât dăm, 
integrarea nu se va exprima în evoluţia ţării. Predicţia mea este că, adoptând o politică 
educaţională, socioculturală şi economică înţeleaptă - însă chiar şi în ciuda acestora, ca 
urmare a presiunii exercitate de UE şi de tinerii români din ţară şi din diasporă -, România 
va realiza această integrare. Ce se va mai păstra din profilul psihocultural actual ? Eu 
cred că puţin, deoarece, ca esenţă, românii sunt integraţi în cultura europeană, doar că 
au fost blocaţi în drumul lor de obstacolele istoriei, ultimul fiind perioada comunistă. 

Intr-adevăr, cu anumite politici publice bine gândite, potenţialul psihologic pozitiv 
poate fi transformat în realitate. 

Care sunt aceste politici publice implementabile imediat? Sintetizez succint câteva 
dintre cele posibile. 

(1) Programe de educaţie timpurie : 

• acestea trebuie combinate cu programe de parenting, deoarece părinţii sunt cei care 
au un rol fundamental în educaţia timpurie a copilului; 

• pot avea rolul de a contribui la dezvoltarea cognitivă, emoţională şi valorică a 
copiilor. 

(2) Programe de educaţie a adulţilor prin învăţare pe parcursul vieţii: aşa cum am arătat, 
învăţarea pe parcursul vieţii e deficitară în România, având un impact negativ asupra 
inteligenţei cristalizate. Aceste programe trebuie însă concepute de oameni ce au un 
profil profesional congruent cu ţinta programelor şi implementate tot de asemenea 
oameni, altfel rămân nişte forme - impuse de instituţiile europene - fără fond, gândite 
doar pentru a consuma banii alocaţi lor. 

(3) Programe culturale naţionale: acestea trebuie să aducă un aer nou, o schimbare de 
paradigmă, pe linia modelului psihocultural ideal, care să includă în componenta 
politropică a culturii române şi componenta cunoaşterii validate ştiinţific ( evidence-based 
knowledge ), adică o cultură bazată pe cunoaştere, absolut obligatorie într-o lume 
globalizată, condusă de cunoaştere ( knowledge-based society). 

(4) Mai punctual, rezultatele noastre arată, sub aspectul religiozităţii, nevoia de „catehizare”, 
rolul Bisericii devenind astfel fundamental. Sigur, nu este vorba despre promovarea 
religiei în cazul persoanelor neangajate religios, ci despre promovarea corectă a religiei 
în cazul celor ce se doresc sau se pretind religioşi, dar în fapt sunt mai mult superstiţioşi 
(de exemplu, nu au o problemă să combine practicile religioase cu cele incompatibile 
lor). 

In general, sunt necesare schimbări culturale majore, printr-o schimbare de paradigmă 
care să aducă instituţii sociale modeme, puternice şi funcţionale, astfel încât să ducă la 
evitarea irosirii potenţialului pe care îl avem. Probabil că începutul cel mai simplu este 
schimbarea curriculumului şcolar, pentru a se plia pe stilurile de învăţare ale românilor 
şi pentru a favoriza exprimarea potenţialului intelectual şi creativ în niveluri performante 
ale inteligenţei fluide/cristalizate şi în inovaţii. Apoi, programele de educaţie timpurie şi 

cele de parenting, pe de o parte, şi cele de formare continuă a adulţilor şi de formare pe 
parcursul vieţii, pe de altă parte, trebuie să vizeze aceleaşi lucruri la populaţia neşcolară. 
Sigur, cineva ar putea observa că astfel de programe există. Da, există, deoarece am fost 
forţaţi de integrarea noastră europeană să le facem, dar ele trebuie gândite nu ca forme 
fără fond, ci ca forme cu fond, create de oameni care să potrivească intelectual ţintele pe 
care dorim să le atingem prin astfel de programe şi care pot umple formele cu fond. Este 
foarte important ca în cadrul acestor programe să punem accent pe dezvoltarea inteligenţei 
emoţionale (de exemplu, identificarea emoţiilor proprii/altora - ca inteligenţă emoţională 
experienţială - şi înţelegerea emoţiilor proprii/altora şi gestionarea emoţiilor proprii/altora - ca 
forme ale inteligenţei emoţionale strategice), care este mult mai scăzută la români decât 
la americani, atât în profilul de adâncime, cât şi în cel de suprafaţă. în fine, trebuie 
implementate prin instituţii sociale moderne valori/norme/axiome culturale noi (de exemplu, 
autodisciplină, autonomie, autodeterminare, universalism, benevolenţă etc.) pentru a ne 
asigura că profilul de adâncime al caracterului/temperamentului românilor, care în sine nu 
este bun sau rău, generează, la nivel de suprafaţă, aspecte pozitive, nu negative, concomitent 
cu reducerea unora vechi (de exemplu, neîncredere, scepticism, cinism etc.). 

Cine poate iniţia o astfel de schimbare de paradigmă culturală? Dâncu (2015) observă 
că mediul politic nu poate iniţia această modernizare, fiind unul tribal şi fragmentat, în 
care „emoţia învinge şi umileşte raţiunea în fiecare zi” (p. 284), Parlamentul României 
fiind, practic, o Românie în miniatură care nu se poate schimba singură! Astfel de 
schimbări trebuie făcute cu consultarea celor care trăiesc astfel de paradigme moderne 
în străinătate; altfel, adesea mulţi oameni din ţară, chiar şi atunci când au intenţii bune, 
sunt, inevitabil, prizonierii practicilor vechi şi nu pot genera uşor o schimbare de 
paradigmă. Ei pot, dacă au bună-credinţă, cel mult să îmbunătăţească paradigma veche, 
în acelaşi timp, nici cei pregătiţi în străinătate nu pot face lucruri înţelepte fără colaborarea 
celor de bună-credinţă din ţară, deoarece, simplu spus, nu cunosc bine sistemul existent. 
Aşadar, dacă aceia cu bună-credinţă din ţară îşi dau mâna cu cei pregătiţi în străinătate 
(obişnuiţi ca mentalitate cu un spaţiu occidental - şi avem o diasporă românească puternică, 
trebuind însă adusă mai aproape de interesele naţionale), efectele pot fi ample, în beneficiul 
României. Era o vreme - mai ales după 1918, până la instaurarea regimului comunist - 
când România, din nevoia de a se sincroniza internaţional, îşi selecta vârfurile administraţiei 
centrale dintre profesionişti care au studiat în străinătate (Austria, Franţa, Germania, SUA 
etc.). De asemenea, aşa cum am spus, în momente de cotitură în istoria românilor au 
apărut Şcoala Ardeleană, Generaţia Paşoptistă, Junimea Română etc., organizaţii formate 
tocmai din români cu acest profil psihocultural ce puteau sincroniza ţara cu lumea modernă. 
Cred că suntem iarăşi într-o astfel de situaţie, fiind nevoie de o modernizare a României 
pentru a se sincroniza mai bine cu lumea modernă! în aceeaşi logică, Frangopol (2002), 
cu referire la mediul academic, a făcut analogie între Junimea Română şi rolul Asociaţiei 
Ad Astra a cercetătorilor români din ţară şi din străinătate în modernizarea mediului 
academic românesc. 

Prin cele spuse mai sus am introdus, clar definită, şi opţiunea proprie pentru un model 
psihocultural ideal, pe care îl văd de inspiraţie occidentală, fără ca aceasta să însemne 
că, pe acelaşi fond al psihologiei românilor (vezi concluziile şi implicaţiile academice), 
nu pot fi gândite şi alte modele psihoculturale ideale, complementare, alternative sau chiar 
opuse modelului pe care eu îl susţin. Dar de aici trebuie să înceapă dezbaterile raţionale. 

în final, remarc din nou că, deşi uneori datele au fost incomplete, forţa euristică a 
teoriilor angajate şi coroborarea datelor din surse multiple au depăşit acest obstacol, în 
final rezultând un profil psihologic coerent logic şi cu validitate externă. Aşa cum am 
spus în introducere, cred că o astfel de lucrare/analiză ar merita publicată periodic. Dacă 
socotim o generaţie o dată la 20 de ani, probabil că ar merita publicată o astfel de lucrare 
la fiecare 20 de ani, pentru a înţelege cum se schimbă profilul psihologic al poporului 
român în funcţie de evoluţia generaţională. Dacă vrem să surprindem mai bine schimbările 
în profilul de suprafaţă, probabil că analiza ar merita făcută la fiecare zece ani. Am în 
plan un astfel de proiect, cel puţin în următorii 30-40 de ani de viaţă academică activă, 
iar apoi am speranţa că alţii vor continua acest proiect. 




Postfaţă 


Un cvasiexperiment 


înainte de apariţia lucrării am publicat fragmente din aceasta în Sinteza , Tomisul Cultural şi 
Revista de Politică a Ştiinţei şi Scientometrie şi am avut o serie de conferinţe în ţară (Bucureşti, 
Cluj-Napoca, Iaşi, Timişoara etc.), comentate în mass-media. De asemenea, Revista de Politică a 
Ştiinţei şi Scientometrie a organizat un număr tematic special dedicat acestei lucrări (David, 2015d), 
în care o serie de profesionişti din domeniul psihologiei (Constantin, 2015 ; Dobrean, 2015 ; Iliescu, 
2015 ; Sava, 2015) s-au raportat la lucrare, oferindu-le astfel nepsihologilor o grilă de lectură pentru 
momentul când va apărea monografia. în acest fel evităm situaţiile de impostură academică în care 
nespecialiştii în psihologie se pronunţă adesea prea vocal şi ferm asupra unor lucrări de psihologie 
sau cu încărcătură psihologică majoră. Am pornit astfel din practica internaţională a mediilor de 
încredere, şi anume, dacă anumite cunoştinţe de mare interes general au trecut printr-un proces de 
recenzie profesională (de exemplu, prin prezentare la conferinţe, în grupuri de experţi etc.), acestea 
pot fi discutate în spaţiul public înainte de publicarea lor în variantă completă în reviste/cărţi de 
specialitate. într-un mediu de încredere, cine doreşte mai multe informaţii înainte de apariţia 
publicaţiilor complete le cere de la autor. Aceste avanpremiere s-au constituit într-o oportunitate 
extraordinară de a derula informai un cvasiexperiment pentru a testa exploratoriu concluziile lucrării 
cu referire la psihologia românilor şi pentru a-mi aproxima mai bine formulările unor concluzii în 
cadrul monografiei, lucru important ţinând cont de sensibilitatea temei. 

După cum am mai arătat în lucrare, vocea culturală a psihologiei s-a auzit mai rar după 
desfiinţarea acesteia de către regimul comunist şi chiar după reinstituirea ei din cauza nevoii de 
maturizare a domeniului, astfel că pentru a introduce un mesaj atât de sensibil şi de nou în spaţiul 
cultural românesc era nevoie de o acţiune în etape (de exemplu, conferinţe - lucrări sintetice scurte - 
monografia). Aşa cum am arătat în introducere (vezi şi Jela et al., 2004), începând din 1977, iar 
apoi definitiv în 1982, psihologia a fost desfiinţată în România de regimul comunist, fiind acuzată 
de : (1) impostură - promovând idei şi metodologii mistice şi învechite, care nu erau în concordanţă 
cu noua ideologie comunistă, (2) caracter subversiv/periculos - devoalând mecanismele minţii umane, 
erau supuse riscului strategiile comuniste de manipulare în formarea omului nou şi (3) inutilitate - 
activiştii de partid erau consideraţi cei mai buni psihologi. Aşadar, această strategie a fost absolut 
necesară mai ales ţinând cont de contextul cultural al psihologiei, de anvergura lucrării şi de 
sensibilitatea temei (vezi interviul din anexa 5 pentru a înţelege mai bine aceste aspecte). 

Aşa cum am mai spus, am fost surprins să fiu felicitat că am avut ,curajul” să scriu această 
monografie, ca şi cum subiectul ar fi fost ceva interzis şi păzit de un grup de oameni „obscuri" şi 
„retrograzi”, care vor să pună lacăt cunoaşterii! Pentru mine în acest caz nu este vorba despre 
curaj, deşi aceasta este una dintre valorile personale. Este, în primul rând, dragoste faţă de acest 
popor, care, printr-un astfel de demers ponderat şi constructiv de tip Sapere aude, poate beneficia 
în procesul său de emancipare. Astfel doresc să mă delimitez clar de abordările care exagerează 
ideologic sau din necunoaştere aspectele pozitive şi/sau pe cele negative legate de identitatea 
românilor. Aceste abordări exagerate nu sunt acceptate în epoca modernă, făcându-ne foarte mult 

neîncrederea, scepticismul, cinismul şi tendinţa de a exagera aspecte pe care le-am identificat în această 
monografie ca unele dintre atributele românilor) poate şi pentru că în SUA şi spaţiul vestic s-au luat 
mai din timp măsuri pentru reducerea comportamentelor antisociale prin comentarii anonime (vezi 
Wallstene şi Tarsi, 2004). 

în general, sinteza atitudinală critică a unei părţi din publicul larg poate fi exprimată de formulările 
a două glume bine-cunoscute : (1) „Aşa ceva nu există” (de exemplu, când un individ vede pentru prima 
dată un dromader) şi (2) „Eu acum am aflat” (de exemplu, când reacţia comportamentală a unui individ 
a fost determinată de un eveniment cunoscut cultural, dar întâmplat cu sute de ani în urmă), ambele de 
înţeles ţinând cont de rolul slab al culturii bazate pe cunoaştere în contextul cultural românesc. 

Tot sub aspectul rezultatelor cvasiexperimentului, reacţiile profesioniştilor au fost diferite. Cei 
din domeniul psihologiei nu au reacţionat până acum decât cu încurajări şi felicitări, demersul fiind 
standard în domeniul nostru, doar tema fiind inedită; în plus, mulţi dintre aceştia, specialişti de 
top din ţară în psihodiagnostic, metodologia cercetării, psihologie socială/culturală/interculturală, 
au luat parte la acest demers în calitate de consultanţi. Cei din alte discipline au reacţionat iniţial 
atent, punându-şi întrebări asupra metodologiei, cu care erau mai puţin familiarizaţi (de exemplu, 
putem calcula o medie statistică a unui atribut psihologic într-un grup atât de larg; sunt aceste 
comparaţii între culturi/ţări, prin prisma unor factori psihoculturali, acceptate şi subsumate unui 
domeniu ştiinţific? etc.). Astfel, unii dintre aceştia au descoperit că psihologia nu este o ştiinţă 
„povestitoare”, în care o idee se impune prin notorietatea celui ce o are, ci e o ştiinţă experimentală 
riguroasă; mulţi dintre aceştia s-au declarat încântaţi să descopere astfel domeniul psihologiei 
sociale/culturale/interculturale, cu care nu erau familiarizaţi. Oricum, cele mai multe îndoieli ale 
acestora s-au clarificat atunci când: (1) au citit articolul de referinţă publicat de Terracciano şi 
colaboratorii săi (2005) în revista Science, înţelegând astfel cadrul metodologic, (2) şi-au dat seama 
că majoritatea datelor analizate şi incluse în această lucrare (prin secondary data analyses) au trecut 
deja testul ştiinţific, fiind publicate în reviste/la edituri de prestigiu la nivel internaţional, înţelegând 
astfel cadrul academic, şi (3) au realizat că concluziile formulate nu sunt păreri sau opţiuni 
personale, ci cunoştinţe de tip evidence-based. Unele reacţii critice profesionale mai atente au venit 
din partea unor colegi care lucrează în domenii apropiate (de exemplu, sociologie/antropologie), dar 
diferite de psihologie. Le-am răspuns pe blogul personal şi în cadrul conferinţelor, considerând că 
multe dintre aceste critici derivă, cum spunea Thomas Kuhn (1996), din utilizarea unor practici şi 
concepte paradigmatice diferite (vezi şi anexa 5), fiecare fiind prea focalizat pe paradigma proprie 
pentru a ne da în mod onest timp să înţelegem alte paradigme ştiinţifice la fel de sau chiar mai 
reprezentative; aşa cum am spus, profesioniştii în domeniu s-au exprimat în numărul special al Revistei 
de Politica Ştiinţei şi Scientometrie (Constantin, 2015; Dobrean, 2015 ; Iliescu, 2015; Sava, 2015). 

Rămânând în sfera rezultatelor cvasiexperimentului, un alt tip de comentariu, venind din cadrul 
unui segment important al societăţii, definit prin activism social, este de natură etică sau ideologică: 

(1) nu este riscant un astfel de demers, permiţând manipularea oamenilor de către guvernanţi ? 

(2) de ce să alegem într-un model cultural ideal un profil psihocultural de un anumit tip (de exemplu, 
autonom/independent), şi nu de un alt tip (de exemplu, colectivist)? etc. Cred că astfel de 
problematizări sunt corecte şi importante, dar acestea pot avea impact pentru clarificarea valorică 
doar dacă sunt incluse într-un demers argumentativ raţional. Altfel devin lupte de putere, după modelul 
descris de Paul Feyerabend (2010) în formula „vocea celui care strigă cel mai tare”. Aşadar, până spre 
sfârşitul secţiunii „Concluzii, limite, implicaţii şi discuţii generale”, monografia este un demers pur 
academic. în această secţiune, spre sfârşit (la discuţii generale), am introdus, clar definită, şi opţiunea 
proprie legată de modelul psihocultural ideal, pe care îl văd de inspiraţie occidentală, fără ca asta să 
însemne că, pe acelaşi fond al psihologiei românilor, nu pot fi gândite şi alte modele psihoculturale 
ideale (sau componente diferite în acelaşi model). Dar pentru asta, după apariţia monografiei, trebuie 
să înceapă dezbaterile raţionale asupra implicaţiilor concluziilor acesteia! 

Eu cred că speranţa civilizaţiei umane este organizarea ei ca societate bazată pe cunoaştere/ 
dovezi (knowledge-based society/evidence-based society). Sigur, spunând asta, trebuie să fim atenţi 

la utilizarea etică a cunoaşterii (de exemplu, utilizarea ingineriei genetice pentru a modifica specia 
umană sau produsele agricole/animale). Dar, punând în balanţă costurile şi beneficiile cunoaşterii 
vs. ignoranţei, cred într-un demers de tipul Sapere aude, într-un context etic clar definit şi asumat. 

Aşadar, sub aspectul concluziilor, rezultatele obţinute din reacţiile publicului larg (mai puţin 
ale specialiştilor) la avanpremierele prezentate sunt congruente cu aspectele psihologice ale românilor 
identificate în lucrare, ceea ce contribuie şi mai mult la întărirea concluziilor formulate aici. Sper 
însă ca funcţia de autocunoaştere a acestei lucrări să ducă la maximizarea şi dezvoltarea aspectelor 
noastre psihologice pozitive, la reducerea celor negative, cu impact asupra construirii unei ţări/ 
culturi prospere, bine integrată şi activă în lumea modernă. 


Anexe 





Anexa 1 

Sinteze pentru diseminare publică 


1. Abordarea interacţionist-sistemică a psihologiei românilor 


Contextul istoric 

(evoluţia istorică a acestor relaţii) 



2. Cum suntem ca români 


Aspecte dominant pozitive 

Aspecte dominant negative 

COGNITIVE 

• Potenţial intelectual comparabil cu ţările/ 
culturile democratice moderne 

• Creativitate potenţială comparabilă cu 
ţările/culturile democratice moderne 

COGNITIVE 

• Inteligenţă şi creativitate care nu valorifică 
potenţialul existent, în comparaţie cu ţările/ 
culturile democratice moderne 

• Stiluri de învăţare potenţiale comparabile 
cu ţările/culturile democratice modeme 

• Abilitate de a face o primă bună impresie 
(mai mult decât americanii) 

• Stil cognitiv iraţional la adulţi mai scăzut 
decât Ia americani în profilul de 
adâncime, dar similar cu al acestora în 
profilul de suprafaţă 

• Rezultate scăzute ale stilurilor de învăţare, 
în comparaţie cu ţările/culturile democratice 
moderne (de exemplu, testele PISA) 

• Stil cognitiv iraţional la copii (mai marcant 
decât la americani) 

• Exagerarea evaluărilor, atât a aspectelor 
negative, cât şi a celor pozitive, ceea ce 
poate duce la un profil psihologic mixt 

COMPORTAMENTALE (în raport cu 

americanii) 

• Competitivitate crescută (dar generată de 
frustrarea că nu obţin lucrurile pe care 
consideră că le merită ; pentru a 
demonstra ceva) 

• Angajamentul crescut în şcoală al copiilor 

• Motivaţia puternică pentru muncă 
(implicare în muncă chiar în dauna vieţii 
sociale); motivaţia este extrinsecă, munca 
apărând ca un element de afirmare socială 
şi marcată de frica de insucces 

COMPORTAMENTALE (în raport cu 
americanii) 

• Indisciplină/încălcarea unor reguli sociale/ 
Atitudini antisociale 

EMOŢIONALE 

• Stres profesional mai scăzut pentru 
angajaţi, nu şi pentru manageri/personalul 
administrativ (în comparaţie cu americanii) 

• Sănătate psihologică aparent bună (mai 
bună ca a americanilor); dar atenţie la 
rolul mecanismelor defensive (sănătate 
mintală iluzorie?) 

• Lin nivel crescut de fericire al copiilor 
români 

EMOŢIONALE 

• Fericire şi satisfacţie în viaţă şi în muncă 
scăzute (în raport cu ţările moderne/ 
democratice) 

• Sănătate emoţională uneori mai precară la 
copii (dar la nivelul unei medii internaţionale 
în ceea ce priveşte scorul global şi care se 
atenuează în perioada adultă) 

DE PERSONALITATE ŞI RELAŢIONALE 

(în raport cu americanii) 

• Extraversiune (gregarism)/Emoţionalitate 
ridicate şi agreabilitate/conştiinciozitate 
scăzute 

• Leadership tranzacţional (dar focalizat pe 
monitorizarea greşelilor); de aici frica 
de insucces ca element motivator 

• Cuplu focalizat pe consens şi 
expresivitate diadică (în comparaţie cu 
americanii) 

DE PERSONALITATE ŞI RELAŢIONALE (în 

raport cu americanii) 

• Stil defensiv ca urmare a unei stime de sine 
scăzute, care susţine complexe de 
inferioritate şi de superioritate 

• Autonomie/Autodeterminare şi perseverenţă 
în lucrul început reduse 

• Elemente rezultate din aceeaşi analiză 
(MMPI-2): neîncredere în oameni/mizantro¬ 
pie ; cinism; scepticism ; ostilitate controlată; 
indiferenţă/nepăsare; atitudini antisociale 

• Cuplu nefocalizat pe satisfacţie diadică (dar 
focalizat pe consens şi expresivitate diadică) 

ALTE ASPECTE POZITIVE 

• Imaginea bună a seniorilor 

• Asigurarea unui mediu mai favorabil 
pentru minorităţi (în comparaţie cu 

Serbia, Slovacia, Ucraina) 

• Dorinţa de a lupta pentru propria ţară, 

Iară a susţine însă războiul ca mijloc de 
rezolvare a conflictelor (în comparaţie cu 

31 de ţări/culturi ale lumii) 

ALTE ASPECTE NEGATIVE 

• Şofat riscant şi agresiv (în comparaţie cu 
belgienii) 

• Ruşine/Anxietate la femei (mai accentuate 
decât la americani) 

• Frică generalizată la bărbaţi (mai mare decât 
la americani) 

SUMARIZARE 

Potenţial intelectual la nivelul ţărilor/ 
culturilor moderne democratice, motivaţie/ 
competitivitate crescute la muncă şi la 
şcoală, iraţionalitate ca vulnerabilitate mai 
scăzută, stres profesional scăzut al angajaţilor 
şi un nivel ridicat de fericire al copiilor 


SUMARIZARE 

Nivel intelectual care nu exploatează potenţialul 
existent, indisciplină, ambiţie derivată adesea 
din complexe/defensiv itate, neîncredere în 
oameni, exagerarea pozitivului şi negativului, 
fericire/satisfacţie în viaţă şi în muncă scăzute 


3. Cum am ajuns aşa 


Evenimente de viaţă 


• Pozitive 

■ Negative 

• Neutre 


Profilul de suprafaţă | 

♦ — 

Inteligenţă cognitivă/emoţională 
şi creativitate manifeste mai 
scăzute decât în ţările/culturile 
vestice (de exempiu. americanii, 
britanicii, germanii) 

_L _ 

Un nivel de iraţionalitate 
şi raţionalitate similar cu 
al americanilor 

_ J_ 

; Mediul sociocultural j 

Profilul de adâncime | 

♦ *•“ 

Inteligenţă, creativitate şi 
stiluri de învăţare similare cu 
cele din ţârile/culturile vestice 
(de exemplu, britanicii, 
francezii, germanii, olandezii) 

—► ♦ 

Stil cognitiv iraţional al 
adulţilor mai scăzut ca al 
americanilor 

Slil cognitiv iraţional al 
capiilor mai ridicat ca al 
americanilor 


w a | 

-K c jj 
o a, q. 

âjVf- 


(Biologic & sociocultural & ecologic - în evoluţia tsloncă şi în prezent) 


Emoţional şi psihofiziologic 


Pentru adulţi: fericire în viaţă şi 
satisfacţie în munca scăzute, stres 
profesional mai scăzut şi o sănătate 
psihologică mai bună 
Pentru copii: un nivel mal ridicat de 
fericire, dar şi probleme emoţionale 
mai accentuate (decât americanii) 


Comportamental 


Comportamente competitive (auto- 
şi heterocomparaţii crescute) 
Autodeterminare, cooperare şi 
perseverenţă în lucru reduse 
Violare de reguli şi atitudini 
antisociale 


Personalitate şi relaţionale 


Extraversiune (gregarism) şi 
emaţionalitate mai ridicate şi deschidere, 
agreabilitate şi conştiinciozitate mai 
scăzute ca la americani 
Stil defensiv: complexe de inferioritate şi 
superioritate (în raport cu americanii) 
Cinism, scepticism, mizantropie, 
exagerare şi neîncredere în oameni (în 
raport cu americanii) 


4. Cum suntem (şi de ce) versus cum credem că suntem (şi de ce) 
versus cum cred alţii că suntem (şi de ce) 


Cum credem că suntem (ne 
autoconvingem) şi de ce 
credem asta 

Cum cred alţii că suntem şi de 
ce cred aşa (mai ales din 
perspectiva maghiarilor) 

Cum suntem şi de ce suntem 
astfel (în raport cu SUA şi 
spaţiul occidental) 

Calzi (ospitalieri/prietenoşi/ 
toleranţi/emoţionali etc.) 

• Ne prezentăm astfel pe 
baza experienţelor limitate 
cu alte popoare, pentru a 
crea o primă impresie 
favorabilă 

Reci (de exemplu, neprietenoşi, 
fără simţul umorului), în 
comparaţie cu cum credem noi 
că sunt ei, cum ne credem noi 
şi cum se cred ei 
• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Reci (încredere scăzută/ 
suspicioşi/sceptici/cinici etc.) 

• Suntem astfel ca expresie a 
colectivismului, susţinut 
de nevoia de securitate/ 
siguranţă 

Inteligenţi 

• Ne prezentăm astfel pentru 
a ne creşte stima faţă de 
propria persoană/identitatea/ 
imaginea socială; ne bazăm 
aici pe maximizarea 
pozitivului (de exemplu, 
olimpicii) şi minimizarea 
negativului (de exemplu, 
rezultatele la testele PISA) 

Mai puţin inteligenţi în 
comparaţie cu modul cum 
credem noi că sunt ei, cum ne 
credem noi şi cum se cred ei 
• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Inteligenţi în profilul de 
adâncime, dar nu exprimăm 
aceste valenţe în profilul de 
suprafaţă 

• Mediul cultura] (instituţiile 
sociale actuale) nu 
favorizează expresia 
potenţialului pe care îl 
avem 

Comportament indisciplinat 
• Prin observaţii directe; spre 
deosebire de alte aspecte 
psihologice, comportamentul 
este (auto)observabil şi 
măsurabil, deci mai greu de 
distorsionat; totuşi, deşi 
nu-1 putem ignora, tindem 
să-l contextualizăm 

Comportament indisciplinat 
(în comparaţie cu ei) 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Comportament indisciplinat 
• A apărut la interfaţa dintre 
factorii culturali, biologici/ 
genetici şi ecologici 
(geografici), probabil 
întărit de evoluţia istorică 

Personalitate pozitivă 
• Pentru a compensa 
comportamentul 
indisciplinat; avem astfel 
potenţial pentru 
comportamentul bun 

Alţii ne văd mai puţin pozitiv 
decât îi vedem noi pe ei, decât 
ne vedem noi pe noi şi decât 
se văd ei pe ei 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Extraversiune (gregarism)/ 
Emoţionalitate ridicate şi 
deschidere/agreabilitate/ 
conştiinciozitate scăzute 
• Au apărut la interfaţa 
dintre factorii biologici/ 
genetici, ecologici şi 
culturali 

Echilibru nediferenţiat clar 
între individualism (egoist) şi 
colectivism, între perseverenţă 
şi neperseverenţă 
• Colectivismul este vertical, 
acompaniat de o distribuţie 
scăzută a puterii; astfel, în 
cadrul colectivului fiecare 
încearcă să obţină puterea, 
ceea ce duce şi la aparenţa 
de egoism şi de autonomie 

Alţii ne văd ca fiind mai 
asertivi şi mai puţin 
perseverenţi în comparaţie cu 
modul cum credem noi că sunt 
ei, cum ne credem noi şi cum 
se cred ei 

• Ne prezintă astfel pe baza 
experienţelor limitate şi/ 
sau a nevoii de a-şi 
justifica prezentul 

Colectivism (vertical - de aici 
impresia de individualism 
egoist), gregarism şi 
neperseverenţă 
• Au apărut la interfaţa 
dintre factorii biologici/ 
genetici, ecologici şi 
culturali 


5. De la cum suntem şi cum credem că suntem la cum am putea 
să fim şi cum vrem să fim 

Modelul psihocultural ideal al românilor - cum vrem să fim - poate fi definit prin proiecţia noastră 
psihologică, „cum credem că suntem”. Ei bine, cu toate că românii „se cred” aşa „cum nu sunt”, 
totuşi „se cred” aşa „cum ar putea să fie”. Aşadar, aş spune că proiecţia noastră - „cum credem 
că suntem” - nu este o iluzie pozitivă, ci un optimism realist. De aceea, în cazul românilor sunt 
şanse foarte mari de dezvoltare şi evoluţie în direcţia unui model psihocultural ideal. Această idee 
prezintă similarităţi cu unele dintre concluziile lucrărilor clasice despre psihologia românilor (de 

exemplu, Vulcănescu, 1943/1991), dar s-a bazat aici pe o metodologie empirică, fără încărcătura 
metafizică a lui Vulcănescu, care, în ce priveşte psihologia românilor, aşa cum argumentează şi Surdu 
(2012), a făcut carieră în filosofia românească prin Noica (1970; vezi şi Noica, 1944). Avem din nou 
o ilustrare a modului cum, realizate cu rigoare, demersurile empirice ( knowledge/evidence-based) 
se întâlnesc cu cele fenomenologico-hermeneutice (de pildă, de tip filosofic), completându-se şi 
potenţându-se reciproc, în beneficiul competitivităţii culturii româneşti. 

Pentru a valorifica potenţialul psihologic al românilor ar trebui să existe mai multă încredere 
în oamenii, ceea ce ar duce imediat la o mai mare toleranţă şi o cooperare performantă în beneficiu 
comun. De asemenea, această cooperare ar putea fi stimulată prin diminuarea scepticismului şi 
cinismului - reducând astfel exagerările negative -, precum şi prin autocontrol/autodisciplină pentru 
o mai bună stabilitate emoţională - ceea ce poate reduce şi exagerările pozitive. Toate acestea ar 
crea un cadru pentru exprimarea potenţialului psihologic bun al românilor în acţiuni performante, 
pe fondul competitivităţii crescute, creând în final indivizi mai puţin defensivi, mai fericiţi (cu o 
calitate bună a vieţii) şi mai adaptaţi (funcţionali social). 


6. Profilul mediului cultural românesc 


Valori/Norme/Axiome 

socioculturale 

Nivel crescut 

Nivel mediu 

Nivel scăzut 

Colectivism (vs. 
individualism; raportat la 
un număr mare de ţări/ 
culturi ale lumii - S) 


+ (SUA reprezintă o cultură 
individualistă/autonomă de 
nivel crescut) 


Feminitate (vs. 
masculinitate; raportată la 
un număr mare de ţări/ 
culturi ale lumii - S) 



+ (SUA 
reprezintă o 
cultură 

masculină, la un 
nivel scăzut/ 
mediu) 

Concentrarea puterii (vs. 
distribuirea puterii; 
raportată la un număr mare 
de ţări/culturi ale lumii - S) 

+ (SUA 
reprezintă o 
cultură cu 
distribuire a 
puterii, dar la 
nivel scăzut) 



Evitarea incertitudinii/Stil 
defensiv (vs. angajarea 
incertitudinii; raportat la un 
număr mare de ţări/culturi 
ale lumii - S) 

+ (SUA 
reprezintă o 
cultură 

neevitativă, dar la 
un nivel scăzut) 



Orientarea pe termen lung/ 
Pragmatism (vs. orientarea 
pe termen scurt; raportat la 
un număr mare de ţări/ 
culturi ale lumii - S) 



+ (SUA 
reprezintă o 
cultură orientată 
pe termen scurt, 
la nivel mediu) 

Stil represiv (vs. stil 
indulgent - raportat la un 
număr mare de ţări/culturi 
| ale lumii - S) 


+• (SUA reprezintă o cultură 
indulgentă, la nivel mediu) 

1 

Universalism (raportat la 25 
de t-ări/culturi europene - Q) 



+ (similar cu 
SUA, prin d) 

Benevolenţă (raportată la 25 
de ţări/culturi europene - Q) 



+ (comparaţia 
cu SUA nu este 
accesibilă) 

Tradiţie (raportată la 25 de 
ţări/culturi europene - Q) 


+ (mai crescut ca SUA, 
prin d) 


Conformism (raportat la 25 
de ţări/culturi europene - Q) 

+ (mai mare ca 
SUA, prin d) 



Securitate (raportată la 25 
de ţări/culturi europene - Q) 


+ (similar cu SUA 
prin d) 


Putere (raportată la 25 de 
ţări/culturi europene) 

+ (similar cu 
SUA, prin d) 



Realizare (raportată la 25 de 
ţări/culturi europene - Q) 

+ (mai crescut 
ca SUA, prin d) 



Hedonism (raportat la 25 de 
ţări/culturi europene - Q) 



+ (similar cu 
SUA, prin d; 
mai crescut la 
etnicii maghiari 
din România, 
prin d) 

Stimulare (raportată la 25 de 
ţări/culturi europene - Q) 



+ (similar cu 
SUA,prin d; 
mai crescut la 
etnicii maghiari 
din România) 

Autodeterminare (raportată 
la 25 de ţări/culturi 
europene - Q) 



+ (similar cu 

SUA, prin d) 

Valori de supravieţuire (vî. 
valori de autoexpresie 
raportate la un număr mare 
de ţări/culturi ale lumii - S) 

+ (SUA 
reprezintă o 
cultură opusă, 
focalizată pe 
autoexpresie) 



Valori tradiţionale (vs. valori 
seculare-raţionale raportate 
la un număr mare de ţări/ 
culturi ale lumii - S) 



+ (similară cu 
SUA, dar cu 
valori 

tradiţionale mai 
scăzute ca 
acestea) 

Valori emancipative 
(autonomie, egalitate, 
alegere liberă, vocea 
ascultată ; raportate la nouă 
ţări/culturi analizate - d) 


+ (mai scăzut ca SUA) 


Religiozitate (raportată la 

nouă ţări/culturi analizate; 
religiozitatea persoanei şi 
importanţa religiei - d) 

+ (mai crescut 
ca SUA) 


.1 

Aspiraţii (raportate la 

SUA - d) 

+ (similare cu 
SUA) 


+ (încrederea in 
realizarea lor) 

Altruism (raportat la 52 de 
ţâri/culturi analizate şi la 

23 de ţări/culturi analizate 
prin prisma capitalei - Q) 


+ (similar cu SUA, dar mai 
crescut ca SUA dacă se 
analizează doar capitala) 


Ritmul vieţii (raportat la 31 
de ţări/culturi analizate - Q) 



+ (mai scăzut 
ca SUA) 

încredere în oameni 
(raportată la nouă ţări/ 
culturi analizate - d) 



+ (mai scăzută 
ca SUA; mai 
mare la etnicii 
maghiari din 
România) 

Pragmatism ( vs. spirit 
civic; raportat la 55 de ţări/ 
culturi analizate - S ) 


+ pragmatism 
(SUA sunt caracterizate de 
spirit civic, dar de nivel 
scăzut) 


Heterodeterminare (vs. 
autodeterminare raportată 
la 55 de ţări/culturi 
analizate - S) 


+ heterodeterminare 
(SUA sunt caracterizate de 
autodeterminare, dar de 
nivel scăzut) 


Autocomparaţie (raportată la 
42 de ţări; culturi analizate - 
S/d) 

+ (mai crescut 
ca SUA) 



Heterocomparaţie (raportată 
la 42 de ţări/culturi 
analizate - S/d) 

+- (mai crescut 
ca SUA) 



Valorile inoculate copiilor 
(raportate la nouă ţări/ 
culturi analizate - d) 

+ Religiozitate 
(similar cu 

SUA) 

+ Responsabilitate (similar 
cu SUA) 

Toleranţă (similar cu SUA) 
Imag inaţie/ C reati v itate 
(similar cu SUA) 

Venituri şi bunuri (similar 
cu SUA) 

Determinare/Perseverenţă 
(similar cu SUA) 

Altruism (mai scăzut ca SUA) 
Ascultare/Obedienţă 
(mai scăzut decât SUA) 
Autoexpresie (similar cu SUA) 
Independenţă (similar cu SUA) 
Efort în muncă (similar cu 
americanii) 


Imaginea seniorilor 
(raportată la nouă ţări/ 
culturi analizate - d) 


+ Presiune pe societate 
(similar cu SUA) 

Prea multă putere politică 
(mai crescut ca SUA) 

Nu sunt respectaţi (mai 
crescut ca SUA) 

Obţin prea multe resurse 
(similar cu SUA) 

Cinism (raportat la 46 de 
ţări/culturi analizate - S/d) 

+ (mai crescut 
ca SUA) 



Externahtate dinamică 
(raportată la 41 de ţări/ 
culturi analizate - S/d) 


+ (similar cu SUA) 


Sfidare (raportată la nouă 
ţări/culturi analizate - d) 



+ (mai crescut 
la etnicii 
maghiari; 
similară cu 

SUA) 

îndoială (raportată la nouă 
ţări/culturi analizate - d) 


+ (mai scăzut decât SUA) 


Scepticism (raportat la nouă 
ţări/culturi analizate - d) 


+ (mai crescut ca SUA) 


Relativism (raportat la zece 
ţări/culturi analizate - d) 




Nivelul patogen al mediului 
(prin comparaţii globale la 
nivel internaţional) 


+ 

+ 

Temperatura (prin 
comparaţii globale la nivel 
internaţional) 



+ " " 1 

Indicele Dezvoltării Umane 
(indice internaţional 
standard) 

+ 

+ 


Mândria naţională 
(raportată la nouă ţări/ 
culturi analizate - d) 


+ Mândria naţională 
(similar cu SUA) 

Parte a comunităţii (similar 
cu SUA) 

Parte a naţiunii (similar cu 
SUA) 

Cetăţean al Uniunii 

Europene 

Cetăţean al lumii (similar cu 
SUA) 


Justificări pentru aspecte 
sociale negative (raportate 
la nouă ţări/culturi 
analizate - d) 


+ Plata taxelor (similar cu SUA) 
Beneficii sociale (similar cu 
SUA) 

Plata biletului de transport 
(justificare mai 
scăzută decât la americani) 
Bătaia copiilor (similar cu 
americanii) 

Bătaia soţiei (justificare mai 
scăzută decât la americani) 
Violenţa feţă de oameni 
(justificare mai scăzută decât 
la americani) 

+ Divorţul 
(justificare mai 
scăzută decât la 
americani) 

Avortul 

(justificare mai 
scăzută decât la 
americani) 

îngrijorări (raportate la nouă 
ţări/culturi analizate - d) 

... 

+ Pierderea serviciului 
(similar cu americanii) 

A nu-i putea oferi educaţie 
copilului (mai crescut decât 
la americani) 

Război (similar cu 
americanii) 


Factori importanţi în viaţă 
(raportaţi la cele nouă ţări/ 
culturi analizate - d) 


+ Familia 

(similar cu americanii) 

Munca (similar cu 
americanii) 

Timp liber (mai puţin 
important ca la americani) 

+ Prietenia 
(mai puţin 
importantă ca la 
americani) 

Informarea românilor (în 
raport cu cele nouă ţări/ 
culturi analizate - d) 


+ 

TV (mai frecvent ca la 
americani) 

Internetul 

(mai puţin frecvent ca la 
americani) 

Prietenii 

(similar cu americanii) 


Aşteptări ale românilor* (în 
raport cu SUA) 

+ (Creşterea şi 
stabilitatea 
economică, să 
fie ascultaţi de 
conducători, 
oraşe frumoase, 
linişte/ordine în 
ţară, lupta 
împotriva 
creşterii 
preţurilor, lupta 
împotriva 
criminalităţii, o 
societate mai 
umană, 
reducerea 
sărăciei, educaţie 
echitabilă, 
reducerea bolilor 
infecţioase, 
dezvoltarea 
tehnologiei) 

+ (O societate în care ideile 
contează mai mult decât 
banii, reducerea poluării 
mediului şi a discriminării 
împotriva femeilor, 
încredere în universităţi) 

+ (Interesul faţă 
de organizaţii 
profesionale) 


* Nivel crescut - peste 75% din eşantion/răspunsuri ŞI similar (în marja de 10 %) cu SUA SAU mai mare ca 
SUA cu 10 % (dacă SUA depăşesc 25%) ŞI/SAU listată pe primul loc cu cele mai mari trei procente; nivel 
mediu - între 25% şi 75% din eşantion/răspunsuri ŞI similar (în marja de 10 %) cu SUA ŞI/SAU listată pe 
primul loc după cele mai mari trei procente; peste 75% din eşantion/răspunsuri, dar nu mai mare cu 10 % decât 
SUA ŞI/SAU listată pe primul loc după cele mai mari trei procente ; sub 25 % din eşantion/răspunsuri, dar mai 
mare cu 10 % decât SUA ŞI/SAU listată pe primul loc după cele mai mari trei procente ; nivel scăzut - sub 25% 
din eşantion/răspunsuri SAU mai mic ca SUA cu 10%. 

+ La acelaşi indicator în categorii diferite - arată tendinţa între cele două categorii. 

7. Analiza SWAT asupra psihologiei românilor (cum suntem) 

C OMPONENTE CARDINALE ALE PROFILULUI PSIHOLOGIC AL ROMÂNILO R 
_ Aspec t e dominant tari/pozitive _Aspecte dominant slabe/negative 


COGNITIVE 

• Potenţial intelectual comparabil cu ţările/ 
culturile democratice moderne 

• Creativitate potenţială comparabilă cu 
ţările/culturile democratice moderne 

• Stiluri de învăţare potenţiale comparabile 
cu ţările/culturile democratice moderne 

• Abilitate de a face o primă impresie bună 
(mai mare ca a americanilor) 

• Stil cognitiv iraţional Ia adulţi mai scăzut ca 
al americanilor în profilul de adâncime (dar 
similar cu al acestora în profilul de suprafaţă) 

COMPORTAMENTALE 

• Competitivitate crescută (dar generată de 
frustrarea neobţinerii lucrurilor pe care consideră 
că le merită; pentru a demonstra ceva) 

• Angajament mare faţă de şcoală al copiilor 

• Motivaţie puternică pentru muncă 
(implicare în muncă chiar în dauna vieţii 
sociale); motivaţia este extrinsecă, munca 
apărând ca un element de afirmare socială 
şi grevată de frica de insucces 

EMOŢIONALE 

• Stres profesional mai scăzut al angajaţilor, 
nu şi la manageri/personalul administrativ 
(în comparaţie cu americanii) 

• Sănătate psihologică aparent bună (mai bună ca 
a americanilor); dar atenţie la rolul mecanis¬ 
melor defensive (sănătate mintală iluzorie ?) 

• Nivelul de fericire al copiilor români este 
crescut (10-12 ani) 

DE PERSONALITATE ŞI RELAŢIONALE 

• Extraversiune/Emoţionalitate ridicate şi 
deschidere/agreabilitate/conştiinciozitate 
scăzute 

• Leadership tranzacţional (dar focalizat pe 
monitorizarea greşelilor); de aici frica de 
insucces ca element motivator 

• Cuplu focalizat pe consens şi expresivitate 
diadică 


COGNITIVE 

• Inteligenţă şi creativitate manifeste care nu 
se ridică la nivelul potenţialului, în 
comparaţie cu ţările/culturile democratice 
moderne 

• Rezultate scăzute ale stilurilor de învăţare, 
în comparaţie cu ţările/culturile 
democratice moderne (de exemplu, testele 
PISA) 

• Stil cognitiv iraţional la copii (mai marcant 
ca al americanilor) 


COMPORTAMENTALE 
• încălcarea unor reguli sociale/atitudini 
antisociale 


EMOŢIONALE 

• Fericire şi satisfacţie în viaţă şi în muncă 
scăzute 

• Sănătate emoţională mai precară la copii 
(dar la nivelul unei medii internaţionale şi 
care se ameliorează la vârsta adultă) 


DE PERSONALITATE ŞI RELAŢIONALE 

• Stil defensiv ca urmare a unei stime de 
sine scăzute, care susţine complexe de 
inferioritate şi de superioritate 

• Autonomie/Autodeterminare şi perseverenţă 
în lucrul început reduse 

• Elemente rezultate din aceeaşi analiză 
(MMPI-2): neîncredere în oameni/ 
mizantropie ; cinism ; amoralitate ; 
scepticism; ostilitate controlată; 
indiferenţă/nepăsare; atitudini antisociale 

• Cuplu nefocalizat pe satisfacţia diadică (dar 
focalizat pe consens şi expresivitatea diadică) 

ALTE ASPECTE POZITIVE: imagine bună a 
seniorilor; asigurarea unui mediu mai 
favorabil pentru minorităţi (în comparaţie cu 
Serbia, Slovacia, Ucraina); dorinţa de a lupta 
pentru propria ţară, fără însă a susţine războiul 
ca mijloc de rezolvare a conflictelor 
SUMARIZARE : Potenţial intelectual la 
nivelul ţărilor/culturilor moderne democratice, 
motivaţie/competitivitate crescute la muncă şi 
la şcoală, stres profesional scăzut al angajaţilor 
şi nivel ridicat de fericire al copiilor români 

ALTE ASPECTE NEGATIVE : şofat riscant şi 
agresiv; ruşine (anxietate) şi agresivitate la femei 
(mai marcante ca la americani); frică generalizată 
la bărbaţi (mai marcantă ca la americani) 

SUMARIZARE: Nivel intelectual care nu 
exploatează potenţialul existent, indisciplină, 
ambiţie derivată adesea din complexe/ 
defensivitate, neîncredere în oameni, exagera¬ 
rea pozitivului şi negativului, fericire/ 
satisfacţie în viaţă şi muncă scăzute 

SUMARIZAREA PROFILULUI PSIHOLOGIC AL POPORULUI ROMÂN 

Un popor cu potenţial psihologic valoros, dar blocat/nevalorificat, care este conştient că nu este 

acolo unde ar dori şi ar merita să fie, ceea ce îl face: 

• ambiţios - motivaţie/competitivitate crescute la muncă/şcoală, văzute extrinsec, ca forme de 
impunere şi recunoaştere socială, cu care adesea poate să facă o impresie bună; transformarea 
competitivităţii în eficienţă poate fi însă afectată de indisciplină şi neperseverenţă; dar poate să 
fie perseverent în lucrul început, dacă acesta îi serveşte scooul extrinsec 

• defensiv 

• mai puţin sociabiS/altruist 

CONTEXTUL SOCIOCULTURAL AL PSIHOLOGIEI POPORULUI ROMÂN 

Oportunităţi 

Ameninţări 

• în 15 ianuarie 2015, 90% dintre români au 
considerat că este nevoie de un nou proiect 
de ţară (IRES) 

• Ideea unui proiect de ţară există în discursul 
public, al intelectualilor şi al politicienilor 
(inclusiv al preşedintelui României) 

• Modernizarea României este cerută şi 
susţinută de Uniunea Europeană şi SUA ca 
un factor-cheie pentru integrarea noastră 
cât mai bună şi eficientă în UE şi NATO 

• Există o generaţie de tineri şi adulţi de 
vârstă medie formaţi în ţări/culturi 
democratice moderne care pot fi motorul 
unei modernizări a României, după 
modelul Şcolii Ardelene, Generaţiei 
Paşoptiştilor sau Junimii Române 

• Există în generaţia de seniori un grup (mai 
ales din mediul academic) care înţelege 
nevoia unei modernizări a mediului 
sociocultural românesc 

• Există o diasporă ştiinţifică românească 
puternică ce poate contribui la generarea 
unor valori/norme/axiome sociale moderne 
în mediul sociocultural românesc 

• Cercetările recente din genetică arată că 
sub aspect genetic ne integrăm perfect în 
spaţiul european; aşadar, acesta nu este o 
frână în integrare 

• Contextul cultural corespunde cu profilul 
psihologic elaborat aici. Aşadar, cele două 
se potenţează şi se menţin reciproc, 
menţinându-ne astfel în neemancipare 

• Vechea paradigmă culturală, care a 
contribuit la aspectele negative din profilul 
psihologic al poporului român descris mai 
sus, este rezistentă şi se autoperpetuează 
prin reprezentanţii săi aflaţi în poziţii de 
influenţă socioculturală 

• Confuzia între „cum suntem” şi „cum 
credem că suntem” ; neînţelegerea situaţiei 
existente nu poate duce la optimizarea 
acesteia 

_ IMPLICAŢII _ 

Proiectul de ţară trebuie construit pe punctele tari/pozitive din profilul psihologic al poporului 
român. Acest proiect de ţară trebuie să genereze o mutaţie culturală care să ducă, prin 
promovarea unor noi valori/norme/axiome sociale şi practici educaţionale, la valorificarea 
punctelor tari şi la ameliorarea aspectelor slabe/negative din profilul psihologic al poporului 
român. 

Anexa 2.A. Ghidul orientativ pentru interviu/focus grup - 
utilizat în studiul 2 

Ghid orientativ pentru interviuri în profunzime/focus grupuri 

(înregistrate audio şi/sau scrise) 

Notaţi: 

• Vârsta 

• Sexul 

• Educaţia 

• Adresa (satul/oraşul) 

întrebări: 

I. Libere 

Cum aţi caracteriza poporul român ? 

Care sunt aspectele pozitive ale românilor ? 

Care sunt aspectele negative ale românilor ? 

Credeţi că există diferenţe între românii din diverse zone ale României ? Care zone ? Care sunt 
diferenţele ? 

Credeţi că există diferenţe între români şi maghiari 1 ? Dar între români şi rromi? Care sunt 
aceste diferenţe? 

Credeţi că există diferenţe între români şi alte popoare? Care popoare? Care sunt aceste 
diferenţe ? 

II. Semistructurate/Semilibere 

Cum aţi caracteriza poporul român sub aspectul: 

(1) emoţiilor 

(2) capacităţilor cognitive/intelectuale 

(3) comportamentului 

(4) biologic/aspect - sănătate fizică 

(5) personalităţii: 

a. caracter şi valori 

b. aptitudini 

c. temperament 

1. „Maghiari” se referă la membrii comunităţii etnice de pe teritoriul României. 

III. Alte aspecte 

Individualism (focalizat pe el ca individ) vs. spiritul colectiv (focalizat de grup/familie) 
Neperseverenţă vs. perseverenţă 
Indisciplină vs. disciplină 

Autonom (depinde mai mult de el însuşi) vs. gregar (spirit de grup - depinde de ce zice lumea) 
Primitor ? 

Tolerant ? 

Iubitor de dreptate ? 

Religios ? 


Anexa 2.B. Chestionarul Caracterului Naţional (adaptat 
după Terracciano et al., 2005) - utilizat în studiul 3 


Nume şi prenume /Iniţiale: 

Gen: M F 

Vârsta:.ani 

Sunt student / Nu sunt student 

ANALIZA CARACTERULUI NAŢIONAL 


Nl.L Anxios, nervos, neliniştit 

E1.2. Prietenos, cald, afectuos 

01.3. Imginaţie vie, visător 

Al.4. Prea încrezător, credul, naiv 

C1.5. Capabil, eficace, competent 

N2.6. Temperat, echilibrat 

E2.7. Solitar, timid, evită mulţimile 

02.8. Insensibil la artă şi frumuseţe, 
neinteresat de artă 

A2.9. Viclean, şiret, manipulativ 

C2.I0. Dezorganizat, neîngrijit 

N3.11. Depresiv, trist, presimist 

E3.12. Asertiv, energic, dominant 

03.13. Sensibil, pasional 

A3.14. Generos, darnic, grijuliu 

C3.15. Conştiincios, scrupulos 

N4.16. Degajat, confortabil cu ceilalţi 

E4.17. încet, letargic, liniştit 

04.18. Ancorat în obiceiuri, preferă 
rutina 


Destins, calm, relaxat 
Rece, distant, rezervat 
Practic, realist 
Suspicios, sceptic, cinic 
Inapt, slab pregătit 
Iritabil, furios, supărăcios 
Cu spirit gregar, sociabil Jovial 
Sensibil la artă şi frumuseţe 

Franc, sincer, direct 
Organizat, îngrijit, meticulos 
Mulţumit, optimist 
Submisiv, supus 
Indiferent, lipsit de empatie 
Egoist, zgârcit, lacom 
Nedemn de încredere, nestatornic 
Sfios, jenat, timid 
Activ, viguros, ocupat 
Inovativ, preferă varietatea 


A4.19. Agresiv, competitiv, încăpăţânat 


Compliant, cooperant, docil 

C4.20. Leneş, lipsit de ambiţie, Iară scop 

N5.21. Impulsiv, cedează tentaţiei 

E5.22. Aventuros, iubitor de distracţie, 
îşi asumă riscuri 

05.23. Curios intelectual, deschis la idei 
noi 

A5.24. Modest, umil, retras 

C5.25. Disciplinat, persistent, cu voinţă 
puternică 

A6.29. Nemilos, cerebral, insensibil 

C6.30. Spontan, neglijent, precipitat 

N6.26. Rezilient, stăpân pe sine 

E6.27. Sobru, monoton, aşezat 

06.28. Dogmatic, tradiţional, 
conservator 


Ambiţios, dependent de muncă 

Controlat, reţinut 

Evită agitaţia şi stimularea 

Curiozitate limitată, lipsit de interese 

Arogant, pretenţios 
Procrastinează, renunţă uşor, slab 

înţelegător, preocupat de ceilalţi 

Vulnerabil, fragil, neajutorat 
Bucuros, vesel, voios 
Liber, deschis la minte 

în această secţiune am verificat analizele care fundamentează concluziile lucrării, acolo unde 
există datele disponibile (publicate, recodate de mine sau obţinute de la autorii originali), cu o nouă 
tehnică statistică avansată, bazată pe analizele mediilor latente (vezi secţiunea de metodologie pentru 
detalii). După cum se va vedea, toate rezultatele obţinute aici susţin independent rezultatele obţinute 
prin metoda tradiţională şi concluziile formulate pe baza lor, ceea ce le întăreşte validitatea. Am 
prezentat aici rezultatele sintetic, pentru decizii luându-se în calcul şi alte informaţii complexe 
relevante (de exemplu, RMSEA) (pentru simplificarea prezentărilor în anexa 3, d negativ arată un 
scor mai mare al românilor, iar d pozitiv un scor mai mare al grupului cu care se compară românii). 


1. Instrumentul SON-R 


Pentru SON-R, rezultatele apar ca în tabelul A.l. După cum se observă, aceste rezultate 
sunt perfect congruente cu cele obţinute prin metoda tradiţională, susţinând că între români 
şi olandezi nu există diferenţe de performanţă la nivelul potenţialului intelectual evaluat 
cu această probă. 


Tabelul A.l. Analiza mediilor latente la SON-R 



Invarianţa/ 

Echivalenţa 

configurală 

Invarianţa/ 
Echivalenţa metrică 

Invarianţa/ 
Echivalenţa scalară 

Semnificaţia 
statistică şi mărimea 
efectului 

SON-R 
2-3 ani 

X 2 = 51,71 (df = 

16); CFI = 0,950 
Componentele 
„mozaicuri” şi 
„situaţii” au o 
contribuţie unică 
comună 

X 2 = 57,46 (df = 
19); CFI = 0,947 
Componentele 
„pattemuri”, 
„mozaicuri”, 
„situaţii” şi 
„categorii” au fost 
constrânse 

7? = 59,18 (df = 

22); CFI =0,948 

Componentele 

„patternuri”, 

„mozaicuri”, 

„situaţii” şi 

„categorii” au fost 

constrânse 

p > 0,05 

SON-R 
4-5 ani 

X 2 = 43,65 (df = 

14); CFI = 0,977 
Componentele „moza¬ 
icuri” şi „situaţii”, 
respectiv „categorii” 
şi „analogii” au o 
contribuţie unică 
comună 

X 2 = 55,51 (df = 

17); CFI = 0,970 

Componentele 

„patternuri”, 

„mozaicuri”, 

„analogii” şi 

„categorii” au fost 

constrânse 

X 2 = 56,61 (df = 

20); CFI = 0,972 

Componentele 

„patternuri”, 

„mozaicuri”, 

„analogii” şi 

„categorii” au fost 

constrânse 

p > 0,05 

2. Instrumentul WISC-IV 

Pentru WISC-IV, rezultatele apar ca în tabelul A. 2 (am prezentat datele statistice sintetic, complete 
doar pentru scorul total). După cum se observă, aceste rezultate sunt congruente cu cele obţinute 
prin metoda tradiţională (români vs. britanici). 

Tabelul A.2. Analiza mediilor latente la WISC-IV 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

WISC-IV (scor 
total) 

^=208 (df = 

58); CFI = 

0,989 

X 2 = 441,76 
(df = 62); CFI 
= 0,972 

X 2 = 650,7 
(df = 62); CFI 
= 0,956 

p < 0,05; 
d = 1,29 

Indicatoml 
înţelegerii verbale 

d = 1,041 

Indicatoml 

raţionamentului 

perceptiv 

d = 1,980 


d = 1,566 

Indicatoml vitezei 
de procesare 

H ' 


3. Instrumentul MSCEIT 

Pentru MSCEIT rezultatele apar ca în tabelul A.3. După cum se observă, aceste rezultate 
sunt perfect congruente cu cele obţinute prin metoda tradiţională, susţinând că la români 
nivelul inteligenţei emoţionale ca aptitudine este mai mic decât la americani. 


Tabelul A.3. Analiza mediilor latente obţinute la MSCEIT 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 
Echivalenţa scalară 

Semnificaţia 
statistică şi 
mărimea efectului 

Inteligenţa 
emoţională ca 
aptitudine 

X 2 = 402,2 (df = 
4); CFI = 0,937 
Componentele 
„percepţie” şi 
„înţelegere” au o 
contribuţie unică 
comună 


/ = 512 (df = 

8); CFI = 0,921 
Componentele 
„facilitare” şi 
„gestionare” au 
fost constrânse 

p < 0,05 
d = 1,7 

4. Instrumentul EQI 


Pentru EQI rezultatele apar ca în tabelul A.4. După cum se observă în tabelul A.4, aceste 
rezultate sunt perfect congruente cu cele obţinute prin metoda tradiţională, susţinând 
aceleaşi concluzii cu referite la nivelul global al inteligenţei emoţionale măsurate cu EQI. 


Tabelul A.4. Analiza mediilor latente la EQI 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

Inteligenţa 
emoţională ca 
adaptare 

X 2 = 286,4 (df = 
14); CFI = 0,964 

/ = 233 (df = 

10); CFI = 0,971 

X 2 = 371,4 (df = 
17); CFI = 0,954 



5. Instrumentul NEO Pl-R 

Pentru NEO PI-R rezultatele apar ca în tabelul A.5. După cum se observă, aceste rezultate sunt 
perfect congruente cu cele obţinute prin metoda tradiţională, susţinând aceleaşi concluzii: scoruri 
mai mari ale românilor decât ale americanilor la neuroticism şi extraversiune şi scoruri mai mici 
ale românilor faţă de americani la deschidere, agreabilitate şi conştiinciozitate. Deşi diferenţele 
statistice în cadrul populaţiei, evaluate cu metoda tradiţională şi cea a analizei mediilor latente, sunt 
perfect simetrice, mărimile efectelor diferă din cauza faptului că anumite forme de invarianţă au 
fost doar parţiale (vezi tabelul A.l). 

Tabelul A.5. Analiza mediilor latente la NEO PI-R 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

Neuroticism 

X 2 = 175,3 (df = 
18); CFI = 0,976 

X 2 = 208,18 (df = 
23); CFI = 0,971 

X 2 = 237,4 (df = 
26); CFI = 0,967 
„anxietatea”, 
„furia-ostilitatea”, 
„depresia” şi 
„timiditatea” au 
fost constrânse 

p < 0,05 
d = -0,40 

Extraversiune 

X 2 = 134,48 (df = 
14); CFI = 0,964 
„căldura” şi 
„gregarismul”, 
„căldura” şi 
„emoţiile pozitive” 
au o contribuţie 
comună unică 

X 2 = 178,39 (df = 
12); CFI = 0,952 

X*= 185,81 (df = 
21); CFI = 0,951 
„gregarismul” a 
fost neconstrâns 

p < 0,05 
d = -0,17 

Deschidere 

X 2 = 199,74 (df = 
16); CFI = 0,964 
„valori” şi 
„estetică” au o 
contribuţie 
comună unică 

X 2 = 205,85 (df = 
18); CFI = 0,963 
„acţiune” şi 
„fantezie” au fost 
constrânse 

X 2 = 206 (df = 

19); CFI = 0,963 

p < 0,05 
d = 0,35 

Agreabilitate 

X 2 = 187,45 (df = 
16); CFI = 0,949 
„blândeţea” şi 
„altruismul” au o 
contribuţie 
comună unică 

X 2 = 236,8 (df = 
21); CFI = 0,935 

X 2 = 300,18 (df = 
24); CFI = 0,917 
„blândeţea”, 
„onestitatea” şi 
„modestia” au fost 
constrânse 

p < 0,05 
d = 0,72 

Conştiinciozi¬ 

tate 

X 2 = 222,67 (df = 
16); CFI = 0,951 
„disciplina” şi 
„datoria” au o 
contribuţie 
comună unică 

X 2 = 216 (df = 

20); CFI = 0,953 

X 2 = 216,31 (df = 
20); CFI = 0,953 
„datoria” a fost 
constrânsă 

p < 0,05 
d = 0,11 


6. Instrumentul DAS 

Pentru EQI rezultatele apar ca în tabelul A.6. După cum se observă, aceste rezultate sunt perfect 
congruente cu cele obţinute prin metoda tradiţională, susţinând că la români nivelul ajustării afective 
şi coeziunea sunt mai ridicate decât la americani. 

Tabelul A.6. Analiza mediilor latente la DAS 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

Ajustarea 

diadică 

X 2 = 14,9 (df = 

4); CFI = 0,99 

j 2 = 32,58 (df = 

7); CFI = 0,983 

X 2 = 35,8 (df = 

8); CFI = 0,982 
Componentele 
„afectiv” şi 
„coeziune” au fost 
constrânse 

p < 0,05 
d = -1,6 


7. Instrumentul SWS 

Pentru SWS rezultatele apar ca în tabelul A.7. După cum se observă, aceste rezultate 
sunt congruente cu cele obţinute prin metoda tradiţională, susţinând că, prin prisma 
variabilelor constrânse aici, la români acestea sunt mai accentuate. 

Tabelul A.7. Analiza mediilor latente la SWS 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

Stilul de 
muncă de tip 

A 

r = 49,73 (df = 

8); CFI = 0,975 
„furia” şi 
„sentimentul lipsei 
de timp” au o 
contribuţie 
comună unică 

X 2 = 5 7 ,03 (df = 
10); CFI = 

0,9972 

„nerăbdarea”, 
„sentimentul lipsei 
de timp” şi 
„insatisfacţia 
legată de serviciu” 
au fost constrânse 

X = 35,8 (df = 

8); CFI = 0,982 
„nerăbdarea”, 
„sentimentul lipsei 
de timp” şi 
„insatisfacţia 
legată de serviciu” 
au fost constrânse 

p < 0,05 
d = -0,58 


8. Instrumentul ASEBA 


Pentru ASEBA rezultatele apar ca în tabelul A.8. După cum se observă, aceste rezultate sunt 
congruente cu cele obţinute prin metoda tradiţională, susţinând că, prin prima variabilelor constrânse 
aici, la români acestea sunt mai accentuate în cazul problemelor de internalizare. 

Tabelul A.8. Analiza mediilor latente la ASEBA (6-18 ani) 



Invarianţa/ 

Echivalenţa 

configurală 

Invarianţa/ 

Echivalenţa 

metrică 

Invarianţa/ 

Echivalenţa 

scalară 

Semnificaţia 
statistică şi 
mărimea efectului 

Probleme de 
internalizare 

Şi 

externalizare 

X 2 = 85,25 (df = 

8); CFI = 0,988 

X 2 = 100 (df = 

11); CFI = 0,986 
„anxietatea”, 
„depresia” şi 
„problemele 
somatice” au fost 
constrânse pentru 
internalizare, iar 
„agresivitatea” şi 
„violarea de 
reguli” pentru 
problemele de 
externalizare 

r = 132,13 (df = 
13); CFI = 0.981 
„anxietatea”, 
„depresia” şi 
„problemele 
somatice” au fost 
constrânse pentru 
internalizare. iar 
„agresivitatea” şi 
„violarea de 
reguli” pentru 
problemele de 
externalizare 

Internalizare: 
p < 0,05 
d = -0.33 

Externalizare: 
p > 0,05 






Anexa 4 

Alte informaţii relevante 

Coeficientul naţional de inteligenţă (după Lynn şi Meisenberg, 2010a; 
adaptat cu permisiune) 


Ţară 

IQ 

Africa de Sud 

72 

Algeria 

(83) 

Arabia Saudită 

80 

Argentina 

93 

Armenia 

92 

Australia 

98 

Austria 

100 

Azerbaidjan 

(87) 

Bahrain 

81 

Belgia 

99 

Belize 

(84) 

Bosnia 

94 

Botswana 

71 

Brazilia 

87 

Bulgaria 

93 

Canada 

99 

Chile 

90 

China 

105 

Cipru 

(91) 

Columbia 

84 

Coreea de Sud 

106 

Croaţia 

99 

Danemarca 

98 

Egipt 

83 

El Salvador 

(80) 

Elveţia 

101 

Emiratele Arabe Unite 

83 

Estonia 

99 

Filipine 

86 

Finlanda 

99 

Franţa 

98 

Georgia 

(94) 

Germania 

99 

Ghana 

71 

Grecia 

92 

Hong Kong 

108 

India 

82 

Indonezia 

87 

Iordania 

85 

Iran 

84 

Irlanda 

92 

Islanda 

101 

Israel 

95 

Italia 

97 

Japonia 

105 

Kazahstan 

(94) 

Kenya 

72 

Kîrgîzstan 

(90) 

Kuweit 

87 

Lesotho 

(67) 

Letonia 

(98) 

Liban 

82 

Liechtenstein 

(100) 

Lituania 

91 

Luxemburg 

(100) 

Macao 

(101) 

Macedonia 

(91) 

Malaysia 

92 

Malta 

97 

Marea Britanie 

Anglia 

Scoţia 

100 

Maroc 

84 

Mauritius 

89 

Mexic 

88 

Moldova 

(96) 

Mozambic 

Muntenegru 

64 

Namibia 

72 

Nigeria 

69 

Norvegia 

100 

Noua Zeelandă 

99 

Olanda 

100 

Oman 

85 

Palestina 

86 

Papua - Noua Guinee 

83 

Polonia 

95 

Portugalia 

95 

Qatar 

83 

Republica Cehă 

98 

Republica Malawi 

60 

România 

91 

Rusia 

97 

Serbia şi Muntenegru 

89 

Seychelles 

(86) 

Singapore 

108 

Siria 

79 

Slovacia 

96 

Slovenia 

96 

Spania 

98 

SUA 

98 

Suedia 

99 

Swaziland 

(68) 

Taiwan 

105 

Tanzania 

72 

Thailanda 

91 

Trinidad şi Tobago 

(85) 

Tunisia 

84 

Turcia 

90 

Ucraina 

95 

Uganda 

73 

Ungaria 

97 

Uruguay 

96 

Venezuela 

84 

Yemen 

83 

Zambia 

71 

Zanzibar 


Zimbabwe 

71 

Cristian Pătrăşconiu: Dvs. (re)faceţi - la nivel ştiinţific, academic, înalt - „psihologia poporului 
român”. Care sunt, care aţi anticipat şi aţi asumat câ sunt riscurile unui demers precum cel 
căruia dvs. i-aţi dat curs? 

Daniel David : Pentru mine această lucrare monografică despre psihologia românilor este un demers 
ştiinţific şi cultural. Direct spus, este un demers psihologic standard, este drept, asupra unei 
teme de larg interes. Prin rezultatele diseminate, această monografie va contribui la cunoaşterea 
psihologică. Nu văd niciun risc aici, deoarece (1) majoritatea cunoştinţelor există deja în 
literatura internaţională de profil, dar eu le-am adunat laolaltă, pentru o imagine integrată, iar 
(2) rezultatele noi obţinute în acest demers sunt deja trimise spre publicare sau în pregătire, 
împreună cu grupuri internaţionale, aşa că vor ajunge tot în literatura internaţională de profil. 
Cunoaşterea este cel mai bun antidot al ignoranţei, iar periculoasă este ignoranţa, nu cunoaşterea! 
Sub aspect cultural, monografia transcende limitele psihologiei. Aşadar, aici, oamenii dezobişnuiţi 
de prezenţa culturală a psihologiei - desfiinţată fiind în perioada comunistă pentru că nu s-a 
aliniat politicii ideologice a PCR, psihologia românească abia acum începe să ajungă la 
maturitatea discursului cultural pe care l-a avut în perioada interbelică - s-ar putea să aibă iniţial 
întrebări. Lumea este obişnuită cu prezenţa psihologiei în spaţiul public doar când comentăm 
comportamente individuale (de exemplu, de ce a făcut cineva ceva etc.); va trebui însă să se 
(re)obişnuiască treptat cu un discurs cultural al psihologiei ca ştiinţă, păstrând proporţiile, după 
modelele lucrărilor lui Pinker, Dennet, Dawkins etc. Pe scurt, prin cunoştinţele diseminate nu 
văd niciun risc, ci o îmbogăţire a stocului de cunoaştere ştiinţifică şi culturală. Dacă sunt riscuri 
pentru mine ca autor? Ca om de ştiinţă nu mă gândesc la asta în această cheie. Ar fi de 
neacceptat în lumea modernă! Dacă tema şi metodologia sunt congruente cu preocupările 
internaţionale din domeniul meu, le asum ferm (doar nu mai trăim în vremurile negre când 
trebuia să ceri permisiune pentru a face ştiinţă sau a aborda o anumită temă). Aşa am făcut 
mereu şi astfel am reuşit să introduc în psihologia românească teme mai puţin cunoscute în 
ţară, dar de anvergură la nivel internaţional, privite, e drept, iniţial cu suspiciune din cauza 
faptului că oamenii nu ştiau de ele (de exemplu, psihologia evoluţionistă, consilierea psihologică 
genetică, psihologia pozitivă, psihoterapia validată ştiinţific etc.). Spre exemplu, a trebuit să 
fac faţă unui val uriaş de critici dure când am vorbit în ţară despre roboterapie şi utilizarea 
roboţilor în psihoterapie ; era un fel de „imposibilitate ştiinţifică” sau un „atentat” la psihologia 
tradiţională. Astăzi avem în acest domeniu cursuri universitare, cărţi de specialitate în limba 
română, o platformă de cercetare recunoscută de European Science Foundation ca fiind de 
interes european şi cel mai mare grant susţinut de Comisia Europeană pe această temă (2014-2018). 
In ştiinţă mereu sunt păreri divergente. Important este să faci serios ceea ce faci, să nu ai 


1. Interviu realizat de Cristian Pătrăşconiu, LaPunkt, 12 mai 2015, http : //www.lapunkt.ro/2015/05/12/ 
psihologia-poporului-roman-in-dialog-cu-daniel-david/; republicat cu permisiune. 

pretenţia că doar tu deţii adevărul, să nu doreşti să-i anulezi pe cei care nu sunt de acord cu 
tine sau lucrează în paradigme diferite şi chiar antagonice. In fine, dacă îţi asumi un demers 
de tip Sapere aude („îndrăzneşte să cunoşti”), este important să răspunzi şi celor care au reacţii 
exagerate sau ignorante, deoarece cunoaşterea este antidotul şi pentru exagerare şi ignoranţă, 
ştiut fiind faptul că, pe cât avem mai puţine cunoştinţe, pe atât avem mai multe convingeri ferme 
şi reacţii exagerate! în astfel de demersuri care schimbă paradigme într-un cadru bazate pe 
Saper aude, important este, cum spunea Kipling, „să nu-ţi pierzi capul când toţi în jurul tău şi 
l-au pierdut pe-al lor găsindu-ţi ţie vină...” ; doar aşa reuşeşti să aduci o nouă paradigmă! 

C. P.: Ca să reformulăm: de unde anume, de pe ce poziţii vin sau pot veni - când, în scurt timp, 

proiectul dvs. va fi expus public în integralitatea lui - criticile relevante la adresa metodei şi 
rezultatelor efortului dvs. ? 

D. D.: în primul rând, acest demers are toate limitele unui demers ştiinţific. Dar aici nu mă aştept 

la critici serioase, deoarece acestea s-ar aplica oricărui demers ştiinţific şi sunt asumate în ştiinţă, 
în al doilea rând, acest demers este limitat de paradigma în care am lucrat: cognitiv-experimentală, 
cu o metodologie interculturală. Ştiinţele sociale nu au paradigme integrate ca ştiinţele naturii 
(şi acolo integrarea este parţială). Noi suntem „poiitropici” sub aspect paradigmatic. Aşadar, 
aici pot să vină critici din partea paradigmelor diferite din domeniu. Dar astfel de critici nu 
pot decât să reia dezbaterile vechi din literatura de specialitate internaţională, aplicate acum 
asincron în România la o temă de interes general; în condiţiile în care asumi explicit limitele 
paradigmei în care lucrezi şi-ţi formulezi concluziile în cadrul acestor limite, demersul este 
unul corect, iar criticile, chiar dacă există, nu au un efect major asupra concluziilor. în al treilea 
rând, în cadrul paradigmei asumate există limite generate de datele la care am avut acces şi 
tehnicile de analiză statistică utilizate; dar şi pe acestea le-am formulat şi le-am asumat explicit, 
ca în orice demers ştiinţific standard, temperând concluziile pe care le-am formulat în funcţie 
de acestea, aşa încât criticile pot fi formulate, dar nu vor afecta concluziile. în al patrulea rând, 
lucrarea este una monografică, din perspectiva teoriei complexităţii şi a abordării multinivelare ; 
este un demers mai nou şi aici mă aştept la critici legate de modul de integrare a concluziilor. Spre 
exemplu, am integrat cunoştinţe de psihologie cu cunoştinţe de biologie/genetică, ecologie şi de 
mediu cultural, într-o abordare mulţi-, inter- şi pe alocuri transdisciplinară. Am mizat pe pregătirea 
mea interdisciplinară în ştiinţele cognitive (psihologie cognitivă, medicină biocomportamentală şi 
integrativă etc.), pe experienţa cu demersuri similare la European Science Foundation (de exemplu, 
proiectul Humanbrain: fromcelltosociety) şi pe consultanţa unor profesionişti de top din domeniile 
colaterale. Dar accept că integrarea unui volum vast de cunoştinţe (derivate din sute de analize 
statistice) poate lăsa loc unor aspecte criticabile; dacă criticile sunt făcute însă cu bună-credinţă, 
ele mă pot ajuta pentru a integra mai bine lucrurile în ediţiile viitoare ale lucrării. în fine, 
analizând un volum imens de date, în ciuda faptului că le-am verificat de mai multe ori, probabil 
vor scăpa unele erori; sunt gata să mi le asum şi să fac corecturile necesare pe un site special 
dedicat lucrării, după practicile internaţionale. Alt gen de critici pot veni din necunoaşterea 
celor care le fac (uneori de înţeles ţinând cont de anvergura şi noutatea demersului) sau din 
greşelile mele în comunicarea concluziilor (de înţeles ţinând cont de interesul uriaş pentru 
acestea şi complexitatea lor). Dacă există bună-credinţă şi încredere, ambele situaţii pot fi însă 
depăşite (cel puţin a doua va fi, cu siguranţă). în fine, un alt tip de critici pot veni din perspectivă 
ideologică/politică, din neînţelegerea rolului psihologiei ca ştiinţă. Psihologia este o ştiinţă care 
nu se aliniază ideologic. Ea oferă cunoştinţe ştiinţifice în baza cercetărilor, cunoştinţe care pot 
avea apoi impact individual sau social. Exact ca în fizică sau chimie, depinde de societate cum 
sunt utilizate aceste cunoştinţe. în perioada comunistă, psihologia a fost desfiinţată deoarece 
nu s-a aliniat ideologic, iar PCR-ul a văzut-o ca periculoasă. în perioada modernă, psihologia 
abordează probleme teoretice sau practice relevante pentru oameni şi societate, dincolo de 
ideologie. 

C.P.: Am marcat - mai ales dvs. aţi făcut-o, prin aceste prime două răspunsuri - zonele de expunere, 
ca să zic aşa, ale acestui proiect. Să privim în oglindă : care sunt, de data aceasta, nu riscurile 
şi eventualele vulnerabilităţi, ci marile beneficii pe care le poate oferi acest proiect? 

DD: Această monografie va aduce pentru prima dată: (1) o sinteză a cunoştinţelor existente în 
literatura de specialitate despre atributele psihologice ale românilor; la cunoştinţele care deja 
există dispersat în literatura internaţională, analizate şi sintetizate critic de noi, se adaugă cele 
derivate din trei studii noi (aşa cum am spus, trimise deja spre publicare sau aflate în pregătire, 
împreună cu echipe internaţionale), (2) această sinteză poate servi apoi: (a) pentru a impulsiona 
cercetările în domeniu; (b) pentru a le oferi românilor o oportunitate de autocunoaştere ca 
societate, dincolo de clişeele noastre sau ale altora, care, nefiind ancorate în realitate, nu ne 
ajută să ne dezvoltăm ca societate; (c) ca mesaj al psihologiei în mediul cultural românesc şi 
(d) ca oportunitate de impulsionare a dezvoltării societăţii. 

C. P.: îngăduiţi-mi, vă rog, să mergem acum şi într-o direcţie mai degrabă tehnică. Să facem, cu 

alte cuvinte, un fel de „casetă tehnică” prin care să caracterizăm tipul dvs. de proiect. Mai 
precis: ce anume aţi pus la lucru pentru a duce la capăt acest proiect? Ce metode, ce 
instrumente, ce bază de cercetare, ce „teritoriu” aţi scanat îndeaproape, ce eşantion, ce filtre? 
în ce „şcoală de gândire” s-ar plasa/aţi plasa un atare proiect? 

D. D. : într-un fel am răspuns la asta. Reformulez însă. Datele pe care ne bazăm vin din mai multe 

surse: (1) rezultate deja publicate în literatura internaţională de profil, identificate cu ajutorul 
unor cuvinte-cheie din bazele de date internaţionale (de exemplu, Psychlnfo, Web of Science, 
Scopus etc.); acestea au fost analizate şi integrate critic unele cu altele, (2) analize statistice 
proprii (secondary data analyses) asupra unor date publicate deja în literatura de profil (de alţi 
autori şi de noi) sau existente în baze de date internaţionale ; am folosit statistica inferenţială, 
exprimând rezultatele în mărimi ale efectelor, (3) studiile noi (trei studii), derulate în colaborare 
cu cercetători din universităţi de top ale lumii (trimise sau în pregătire pentru publicare). 
Abordarea este una cognitiv-experimentală, cu o metodologie interculturală. Este cognitivă 
deoarece mă interesează ca element central diferenţa dintre „cum suntem” şi „cum credem că 
suntem” sub aspectul atributelor psihologice; în acest demers sunt implicate elemente de 
psihometrie (analizând rezultate la testele psihologice). Este experimentală deoarece mă bazez 
în primul rând pe date cantitative, analizate cu metode statistice avansate. Este interculturală, 
deoarece profilul psihologic este stabilit prin comparaţii relative cu alte ţări/culturi ale lumii, 
prin prisma unor atribute psihologice. Spre exemplu, înălţimea de 170 cm nu este mare sau 
mică decât în raport cu altcineva sau cu un standard de referinţă. Similar, un atribut psihologic 
nu devine reprezentativ decât în raport cu un standard de referinţă. 

C. P.: De fapt, în ce măsură putem vorbi despre „psihologia” unui popor? Cum anume putem 

spune că are un popor un profil psihologic? Şi: poate avea un profil psihologic o altă entitate 
decât o fiinţă umană ? Până unde putem vorbi despre aşa ceva şi de unde încolo a ne referi în 
aceşti termeni nu mai este adecvat ? 

D. D.: în ştiinţa modernă, un fenomen psihologic complex trebuie abordat multinivelar. La cel mai 

general nivel, avem analiza acestuia la nivelul unei ţări/culturi/societăţi; acesta este nivelul 
psihologiei interculturale, iar când vorbesc de „popor”, mă refer la cetăţenii unei ţări. Coborând 
nivelul de analiză, putem ajunge în zona instituţiilor sociale din cadrul unei ţări/culturi şi aici 
vorbim de psihologie culturală şi chiar socială. Coborând şi mai mult nivelul de analiză, ajungem 
la psihologia individuală (de exemplu, psihologia cognitivă). Aşadar, în ştiinţa aşezată, fiecare 
nivel de analiză este legitim, iar împreună dau o imagine mai comprehensivă a unui fenomen 
psihologic. Prin analogie, la acelaşi nivel de generalitate ca acela al psihologiei interculturale, 
colegi din ştiinţele sociale vorbesc despre „valori ale românilor”, iar demersuri internaţionale 
majore încearcă să definească comparativ ţările/culturile lumii prin prisma unor atribute 
psihoculturale (de exemplu, valori, credinţe, atitudini). Aşadar, în contextul paradigmei interculturale. 

acesta este un demers riguros, care a trecut de mult chiar barierele domeniului, de vreme ce 
studiul de referinţă ca metodologie ştiinţifică pentru monografia noastră fost publicat în una 
din revistele majore ale ştiinţei interdisciplinare de astăzi, şi anume revista Science (Terracciano 
et al. , 2005). 

C. P.: în ceea ce aţi scos, ca date şi ca analiză a acestor date, e ceva ce vă şochează cu privire la 

ceea ce dvs. indicaţi drept „psihologia poporului român” ? 

D. D.: Da, m-au şocat trei lucruri la care am meditat mult şi m-am gândit cum să le scriu ca să 

fiu constructiv : (1) faptul că avem un potenţial psihologic (de exemplu, de inteligenţă, creativitate) 
pe care, prin instituţiile sociale existente, nu-1 valorificăm, ci, dimpotrivă, îl blocăm, (2) încrederea 
foarte scăzută în oameni şi (3) tendinţa foarte puternică de a exagera atât lucrurile pozitive 
(într-un cadru al exaltării emoţionale), cât şi lucrurile negative (într-un cadru cinic şi sceptic). 

C. P. : Care sunt marile trăsături ale „psihologiei poporului român” ? Care e, altfel spus, psihologia 

poporului român? 

D. D. : Este greu de sintetizat răspunsul la această întrebare într-un text de acest tip, deoarece, 

neavând spaţiu pentru detalii, stârnim iar discuţii, înainte de apariţia monografiei (în luna iunie), 
despre cum am ajuns la aceste trăsături. Am prezentat lucrurile mai detaliat la conferinţele din 
Cluj-Napoca, Bucureşti, Iaşi şi urmează Timişoara. Dar dintre aspectele pozitive aş remarca 
două: potenţialul intelectual (de exemplu, de inteligenţă, de creativitate etc.) comparabil cu 
ţările/culturile occidentale şi competitivitatea extrem de ridicată. Dintre lucrurile care trebuie 
îmbunătăţite, aş remarca lot două: (1) încrederea scăzută în oameni (care reduce colaborarea 
şi coordonarea acţiunilor pentru un beneficiu comun) şi (2) tendinţa de a exagera atât lucrurile 
pozitive, cât şi pc cele negative. 

C. P.: Sunt valabile aceste date - iarăşi intru puţin în rolul unui curios „avocat al diavolului" - şi cu 

privire la minorităţile care, deşi români în privinţa cetăţeniei, nu sunt chiar români ca etnie (ci 
maghiari, germani, rromi, evrei, lipoveni ş.a.m.d.)? 

D. D.: Aşa cum am spus, am folosit termenul români cu referire la cetăţenii României; cele mai 

multe date pe care le-am analizat au fost gândite în această logică. Uneori însă, acolo unde am 
avut date disponibile, am făcut analize specifice pentru cetăţenii români de diverse etnii mai 
reprezentative ca număr sau zone geografice. 

C. P.: Cum anume explică România - de azi, de ieri, poate chiar şi cea de mâine - datele pe care 

cercetarea dvs. le propune ? 

D. D.: Aici avem două tipuri de explicaţii. Explicaţiile din prezent se înscriu în logica cunoştinţelor 

validate ştiinţific. Aproape toate atributele psihologice au putut fi prezise din analiza mediului 
cultural, a nivelului biologic/genetic şi a mediului ecologic. Această predicţie nu înseamnă însă 
cauzalitate, la rândul lor atributele psihologice susţinând astfel de medii. Aşadar, probabil că 
avem o cauzalitate bidirecţională şi interacţionistă. Putem însă încerca şi explicaţii istorice, dar 
aici trebuie să conştientizăm că ne mutăm din zona cunoştinţelor în zona ipotezelor/presupunerilor 
şi poate chiar a speculaţiilor. Spre exemplu, aşa cum am spus în monografie, după consultare 
cu unii istorici, că multe atribute psihologice de astăzi ar putea avea origini istorice, românii 
fiind la periferia imperiilor şi frecvent teatru de luptă pentru acestea. în astfel de condiţii, aceste 
atribute psihologice au reprezentat atunci probabil mecanisme de apărare care au dus la 
supravieţuire şi la existenţa noastră de astăzi. De ce să fii perseverent, să clădeşti lucruri trainice, 
când acestea erau distruse imediat din cauza atâtor războaie ? Cum să ai încredere în oameni, 
când am fost mereu controlaţi sau exploataţi de cei cu care veneam în contact ? Cum să cooperezi 
cu străinii într-un mediu în care străinul era, de obicei, un inamic, iar fiecare trebuia să fie 
preocupat întâi de siguranţa personală şi a familiei ? într-un mediu nesigur, orice diferenţiere 
a unor indivizi din grup putea duce rapid la destabilizarea echilibrului minimal şi instabil al 

grupului gregar (vezi aici şi analiza lui Rădulescu-Motru, 1999, despre „gura lumii” şi „fa ca 
lumea”). O oarecare indisciplină asumată era o formă de rezistenţă pasivă prin care cei mai 
slabi îşi protejau cultura ameninţată de cei mai puternici. In fine, încăpăţânarea duce la atingerea 
scopurilor, chiar dacă acestea sunt uneori, aparent, mai egoiste; spun aparent deoarece sunt, 
practic, de supravieţuire. Şi astfel de exemple pot continua. Dar, recunoscând potenţiala valoare 
adaptativă istorică a unor atribute psihologice, vin imediat întrebările : mai sunt acestea utile 
astăzi ? Nu ar merita reevaluate, astfel încât să reuşim să ne adaptăm vremurilor de astăzi ? 

C. P.: Aţi „desenat” - în urma acestei cercetări - un profil psihologic. Pentru ce anume e el valabil: 

pentru „suprafaţă” sau pentru „profunzime” ? Unde credeţi că explică el în mod mulţumitor 
ceea ce e de explicat şi unde nu mai e valabil ? 

D. D. : Profilul de adâncime se referă la potenţial (de exemplu, de inteligenţă, de creativitate), iar 

acesta se află la nivelul ţărilor/culturilor occidentale. Profilul de suprafaţă se referă la cum am 
valorificat potenţialul pe care îl avem, iar aici mai este de lucru, deoarece, aşa cum am spus, 
instituţiile noastre de astăzi nu sunt suficient de moderne şi de eficiente ca să valorificăm 
potenţialul pe care îl avem. Adesea trebuie să ajungem în străinătate ca să ne valorificăm acest 
potenţial. Mai apar uneori olimpicii, care au avut norocul să nimerească într-un mediu rar în 
care au găsit mentori/oameni de valoare şi instituţii sociale moderne care să le activeze 
potenţialul. Limitele profilului sunt date de limitele datelor existente. Pentru unele atribute 
psihologice şi unele grupuri (de exemplu, diaspora românească) nu avem date riguroase, astfel 
că am formulat concluziile nu în forma cunoştinţelor validate ştiinţific, ci în forma cunoştinţelor 
preliminare sau a ipotezelor. Pe viitor am planificat să îmbunătăţim monografia la fiecare zece 
ani, cu date noi, analizate cu cele mai avansate tehnologii psihologice de prelucrare a datelor. 

C. P.: Cu cine avem - dacă aveţi date în acest sens - cele mai multe asemănări de familie în direcţia 

pe care o propune proiectul dvs. ? 

D. D. : Este o întrebare complexă. Nu o pot acoperi aici printr-un răspuns, deoarece datele pe care 

trebuie să le discutăm sunt prea multe, dar voi puncta câteva lucruri. Odată ce am aderat la UE 
şi NATO, evident că, în general, ne raportăm la civilizaţia occidentală. Mergem spre aceasta. 
Integrarea este însă mai anevoioasă, deoarece sunt diferenţe psihoculturale importante. Spre 
exemplu, din ţările UE, doar România, Bulgaria, Portugalia şi Grecia au un profil psihocultural 
colectivist; celelalte ţări/culturi au un profil psihocultural individualist/autonom. Profilul 
colectivist în sine nu este bun sau rău; multe ţări ale Asiei de Est au acest profil, inclusiv 
Japonia. întrebarea este : vom reuşi să ne integrăm bine cu acest profil în UE (astfel încât să 
putem accesa resurse de acolo) sau va trebui să ne schimbăm profilul ? Dar de aici nu mai este 
ştiinţă şi rolul monografiei s-a încheiat, pe baza rezultatelor ei putând începe însă dezbaterile 
ideologice, axiologice, politice şi sociale. 

C. P.: Şi, oarecum legat de această întrebare, cum se uită românii la „alţii”? 

D. D. : Prin prisma caracteristicilor identificate de noi: cu neîncredere, dar cu oarecare toleranţă 

şi cu exagerarea aspectelor pozitive (pentru unii) şi a celor negative (pentru alţii). în general, 
atitudinea faţă de ţările/culturile occidentale încă este una pozitivă. 

C. P. : Dar la ei înşişi cum se uită românii - cum se percep că sunt şi cum ar vrea să fie? 

D. D. : Toate popoarele lumii au tendinţa să-şi formuleze un autostereotip cu elemente admirative 

şi la fel suntem şi noi. Pe scurt, aşa cum am menţionat şi în monografie, noi ne credem aşa 
cum nu suntem, dar ne credem totuşi aşa cum am putea să fim. Aşadar, deşi la noi discrepanţa 
dintre cum suntem şi cum ne credem este foarte mare, aceasta are totuşi o doză de raţionalitate 
şi realism prin faptul că potenţialul ne-ar îngădui să fim aşa cum ne proiectăm. Acesta este un 
lucru foarte bun, de la care trebuie pornit. 

C. P. : La ce anume folosesc datele rezultate din proiectul dvs. - la ce anume se pot aplica ele? 

D. D.: Am menţionat asta la începutul discuţiei noastre. Rezum aşadar. Acestea : (1) ne pot oferi 

o oportunitate de autocunoaştere, care să ne dea sens şi semnificaţie şi să ne facă mai înţelepţi 
şi mai realişti, (2) pot aduce o componentă importantă de psihologie validată ştiinţific ( evidence-based) 
în discursul cultural românesc şi (3) pot servi pentru decizii care să ducă la dezvoltare socială 
(de exemplu, prin politici de schimbare a curriculumului şcolar, astfel încât acesta să activeze 
mai bine potenţialul creativ). La una dintre conferinţele susţinute, cineva m-a întrebat dacă nu 
există riscul ca aceste cunoştinţe să fie folosite pentru manipularea oamenilor. Am răspuns şi 
răspund şi aici că manipularea oamenilor se face pe fondul ignoranţei; cunoaşterea întăreşte 
publicul larg şi-l face mai emancipativ. în plus, multe dintre aceste cunoştinţe există deja de 
ani de zile în literatura de profil şi nu ne-au făcut rău. Hai să le utilizăm aşa încât să ne facă 
bine! 

Evident, nevorbind limba română, nu mă pot pronunţa direct asupra întregului conţinut al 
monografiei, cu excepţia studiului 3, la care am participat şi pe care îl consider important. Dar aş 
sublinia în acest context că, în general, astfel de cercetări asupra caracterului naţional şi relaţia 
acestuia cu atribute psihologice de bază sunt fundamentale pentru psihologia inteculturală modernă. 

Dr. Antonio Terracciano, Florida State University, SUA, autor al articolului „National 
Character Does Not Reflect Mean Personality Trăit Levels in 49 Cultures”, Science, 2005 


Lucrare de referinţă. Psihologia poporului român. Profilul psihologic al românilor într-o 
monografie cognitiv-experimentală nu doar are meritul de a continua un vechi interes de cercetare 
cu mijloacele ştiinţei moderne, ci este în acelaşi timp o invitaţie deschisă către autoreflecţie. „Cum 
suntem?”, „Cum credem că suntem?”, „Cum cred alţii că suntem?”, „Cum am ajuns să fim 
aşa ? ” sunt întrebări esenţiale atât pentru fiecare dintre noi, cât şi pentru societatea românească în 
ansamblu. Profesorul Daniel David ne oferă, într-o manieră analitică riguroasă, răspunsuri bine 
documentate la aceste întrebări, ceea ce face din volumul de faţă un exemplu demn de urmat pentru 
cercetări ulterioare în această arie extrem de importantă în care cunoaşterea de sine devine 
cunoaşterea psihologiei noastre ca membri ai unui grup, ai unei culturi şi ai unei istorii comune. 

Dr. Vlad Glăveanu, specialist în psihologie culturală, Aalborg University, Danemarca/ 
London School of Economics, Marea Britanie, editor al Europe’s Journal of Psychology 


Profesorul Daniel David semnează o lucrare de sinteză admirabilă, care le adresează românilor 
o invitaţie la autoreflecţie. Important este că lucrarea oferă şi o bază robustă pentru acest exerciţiu 
de autoreflecţie: este complet ieşită din tiparele speculative şi preponderent calitative care au 
caracterizat în mod tradiţional discuţiile purtate, mai mult sau mai puţin timid, în cultura română, 
referitor la „cum suntem” sub aspect psihologic. Monografia se înscrie într-un curent ştiinţific, 
punând datele şi metoda experimentală la baza descrierilor, comentariilor sau concluziilor. Este o 
punctare clară a unui moment de maturitate în psihologia românească: după 15 ani de studii 
admirabile realizate în România în domeniul evaluării psihologice, datele existente în varii surse 
într-o cantitate imensă au fost utilizate şi combinate cu studii punctuale ale autorului, pentru a oferi 
această imagine incitantă a poporului nostru. Cu siguranţă că studiile de acest tip vor continua şi 
se vor dezvolta şi pe viitor, arătând că psihologia are o voce puternică în conturarea identităţii 
noastre. 


Dr. Dragoş Iliescu, profesor de psihologie. Universitatea din Bucureşti, 
preşedinte al International Test Commission 


Această lucrare monografică despre psihologia poporului român ne prezintă fotografia noastră 
identitară sub aspect psihologic, prin apelul la un demers ştiinţific riguros, specific psihologiei 
experimentale şi interculturale. Cartea se axează în mai mică măsură pe stereotipuri - cum ne 
percepem? cum ne percep alţii? -, ajutându-ne să înţelegem cum suntem noi şi discrepanţa dintre 



cum suntem şi cum credem că suntem. Această realitate poate fi pe alocuri inconfortabilă, dar 
ignorarea ei ne-ar face mai mult rău din perspectiva progresului nostru ca naţiune. Profesorul Daniel 
David îşi asumă curajul dezvăluirii vulnerabilităţilor şi a punctelor noastre tari sub aspect psihologic, 
într-o carte incendiară, destinată deopotrivă specialiştilor şi publicului larg. 

Dr. Florin Alin Sava, profesor de psihologie, 
directorul Departamentului de Psihologie, Universitatea de Vest din Timişoara 


O lucrare ambiţioasă care va rămâne un reper important, un punct de cotitură în înţelegerea şi 
interpretarea psihologiei/mentalităţii poporului român. Profesorul Daniel David propune o trecere 
de la o interpretare subiectivă (fenomenologic-hermeneutică) a acestei realităţi la una obiectivă, 
pornind de la analiza datelor empirice, pentru a ajunge apoi, ca specialist în ştiinţe cognitive, la 
analiza discrepanţei dintre cele două şi la impactul acesteia asupra psihologiei românilor. Dincolo 
de polemicile pe care le va trezi, fără îndoială, această lucrare, ea va rămâne în conştiinţa publică 
şi în bibliografia ştiinţifică drept prima analiză sistematică a datelor esenţiale ale profilului nostru 
psihologic pornind de la agregarea, adesea pe eşantioane naţionale reprezentative, a trăsăturilor 
psihologice individuale dominante ale românilor. Fără a propune să tranşeze definitiv acest subiect, 
lucrarea va contribui, fără îndoială, la conturarea unei imagini mai clare despre noi înşine, creând 
astfel premisele pentru asumarea felului în care suntem şi prefigurarea felului cum dorim să devenim 
în viitor. 


Dr. Ticu Constantin, profesor de psihologie, 
directorul Şcolii doctorale de psihologie, Universitatea „Alexandru Ioan Cuza” din Iaşi 


Această lucrare este un manifest al psihologiei româneşti moderne, care, ajunsă la maturitatea 
ştiinţifică după desfiinţarea sa în regimul comunist - când, din cauză că nu s-a aliniat ideologic 
partidului comunist, a fost acuzată de impostură şi caracter subversiv -, îşi revendică vechea poziţie 
a fondatorilor săi în România: Florian Ştefănescu-Goangă (Cluj-Napoca), Constantin Rădulescu- 
Motru (Bucureşti) şi Eduard Gruber (Iaşi). Mai precis şi direct spus, psihologia românească modernă 
ţinteşte nu doar să fie o ştiinţă ancorată internaţional, ci şi să contribuie Ia cultura şi dezvoltarea 
ţării. Lucrările clasice asupra psihologiei românilor au apărut la momente de cotitură pentru istoria 
românilor (de exemplu, pregătirea, formarea şi consolidarea statului naţional românesc). Cred însă 
că psihologia românească a ajuns la forţa şi maturitatea ştiinţifică de a aborda această temă, într-o 
logică dominant etică (dar cu elemente emice), după modele internaţionale, direct, constructiv şi 
fără complexe. Şi mai cred că miza integrării noastre în Uniunea Europeană, cu bătaie lungă din 
punct de vedere istoric, este pentru români un asemenea moment de cotitură în prezent, care cere 
o astfel de monografie (păstrând proporţiile, aşa cum au intervenit decisiv la vremea lor pentru 
modernizarea ţării Şcoala Ardeleană, Generaţia Paşoptistă, Junimea Română etc.). 


Autorul 



Psihologie aplicată 


au apărut: 

Vasile Pavelcu - Elogiul prostiei 

Adrian Neculau - Memoria pierdută. Eseuri de psihosociologia schimbării 
Adrian Neculau, Gilles Ferreol (coord.) - Aspecte psihosociale ale sărăciei 
Camelia Beciu - Politica discursivă. Practici politice într-o campanie electorală 
Jean Claude Rouchy - Grupul - spaţiu analitic. Observaţie şi teorie 
Adrian Neculau (coord.) - Noi şi Europa 

Tiberiu Rudică, Daniela Costea - Aspecte psihologice în mituri, legende şi credinţe 
populare 

Aurora Liiceanu - Rănile memoriei. Nucşoara şi rezistenţa din munţi 

Luminiţa Mihaela Iacob - Etnopsihologie şi imagologie 

Gilles Ferreol, Adrian Neculau - Violenţa. Aspecte psihosociale 

Doina Usaci - Imunodeficienţa psihoafectivă şi comportamentală în raport cu HFV/SIDA 

Tiberiu Rudică, Daniela Costea - Psihologia omului în proverbe. 

Peste 700 de proverbe comentate 
Adrian Neculau (coord.) - Viaţa cotidiană în comunism 
Tiberiu Rudică - Psihologie umană şi paradoxuri ale existenţei 
Tiberiu Rudică - Psihologia frustraţiei 
Tiberiu Rudică - Aforismele din perspectivă psihologică 
Constantin Enăchescu - Homo demens. O redefinire a nebuniei 
Tiberiu Rudică - Din psihologia contrariilor şi a paradoxurilor 
Adrian Neculau - Un psiholog în Agora 
Adrian Neculau - Psihologia servituţii voluntare 
Tiberiu Rudică - Maturizarea personalităţii 

Daniel David - Dezvoltare personală şi socială : eseuri şi convorbiri despre viaţă 
Daniel David - Psihologia poporului român. Profilul psihologic al românilor într-o 
monografie cognitiv-experimentală 



